
Devintą valandą Varietė teatro salė vis dar buvo tuščia. Tik 
kur ne kur balkone ir parteryje kantriai laukė spektaklio pradžios 
keli žiūrovai, beveik nepastebimi tarp granatinio aksomo krėslų, 
užlietų švelnios prigesinto sietyno šviesos. Tamsoje dūlavo didelė 
raudonos uždangos dėmė; scenoje nebuvo girdėti nė garso, ram- 
pa dar nedegė, muzikantų piupitrai riogsojo sustumti į krūvą. Tik 
aukštai, galerijoje, po išpaišytomis lubomis, kur pažaliavusiose 
nuo dujų išgarų padangėse skrajojo nuogos moterys su vaiku- 
čiais, tolydžio ūžė balsų šurmulys, skardėjo paskiri šūksniai ir 
juokas; prie aukštų apvalių langų auksuotais rėmais pakopomis 
kilo ilgos riestos eilės kykūotų ir kepurėtų galvų. Ložėse kartais 
pasirodydavo bilietininkės susirūpinusiais veidais ir, rankose lai- 
kydamos bilietus, praleisdavo priekin dar vieną porą, oriai sėdan- 
čią į savo vietas: frakuotą vyriškį ir laibą, korsetu susiveržusią 
damą ilgesingomis akimis. 


Parteryje pasirodė du jaunuoliai. Nesisėsdami ėmė žvalgytis 
po salę. 

— Ar aš tau nesakiau, Ektorai? — sušuko vyresnysis, aukštas 
vaikinas juodais ūsiukais.— Be reikalo taip skubėjom. Net cigaro 
neleidai man surūkyti iki galo. 

Pro šalį ėjo bilietininkė. 

— Taip, pone Fošri, — familiariai pritarė ji, — spektaklis pra- 
sidės ne anksčiau kaip po pusvalandžio. 

— Tai kodėl skelbimuose rašoma, jog pradžia devintą valan- 
dą? — suniurzgė Ektoras, ir jo ilgas liesas veidas apmaudžiai 
išsikreipė.— Dar šį rytą Klarisė man dievagojosi, jog pradžia 
lygiai devintą, o juk ji gerai žino, pati vaidina. 

Akimirką juodu nutilo ir, užvertę galvas, įniko žvilgsniais 
naršyti po ložių prieblandą. Tačiau, išmuštos žaliais apmušalais, 
jos atrodė dar tamsesnės. Apačioje, po galerija, parterio ložės 
skendėjo visiškoje tamsoje. Balkono ložėje sėdėjo vienui viena 
žiūrovė — apkūni dama, užsikvempusi ant aksomu traukto bar- 
jero. Po dešinei i" po kairei nuo scenos, tarp aukštų kolonų, vis 
dar buvo tuščios didžiosios ložės, drapiruotos užuolaidomis ilgais 
kutais. Akinamai baltos, gausiai auksuotos sienos, švelniai žalsvų 

sklindančią nuo didelio krištolinio sietyno, kurio dujų rageliuose 
degė trumputės liepsnelės. 

— O tu gavai ložę Liusi?) — paklausė Ektoras. 

— (Gavau, bet kiek tai man kainavo!..— atsiliepė kitas.— Et, 
nebijok! Kas jau kas, o Liusi tikrai nepasiankstins! 

Ektoras užgniaužė žiovulį, paskum, truputį patylėjęs, pridūrė: 

— Tau pasisekė, juk dar niekad nesi buvęs premjeroje... 
„Šviesiaplaukė Venera" šį sezoną, be abejo, sutrauks daugiausia 
žiūrovų. Jau pusė metų, kai visi tik apie ją ir kalba. Ak, bičiuli, 
kokia muzika! Iš koto verčia!.. Ne veltui Bordenavas tausojo 
pjesę Parodai, o jis žino, ką daro. 

Ektoras dievobaimingai klausėsi kiekvieno jo žodžio. Paskum 
paklausė: 

— O tu pažįsti Naną, tą naują žvaigždę, kuri turi vaidinti 
Venerą? 

— Dievuliau tu mano! Ir tau parūpo! — sušuko Fošri, kelda- 
mas rankas į dangų.— Nuo pat ryto visi man galvą iškvaršino 
dėl tos Nanos! Susitikau gal dvidešimt žmonių, ir visi kaip susi- 
tarę — nuc liežuvio Nana nenueina! O kuo aš čia dėtas? Gal man 
priklauso pažinoti visas Paryžiaus mergas?.. Nana — dar vienas 
Bordenavo atradimas. Tikriausiai kokia kekšė, ir tiek! 


Jis nutilo, nusiramino. Bet jį erzino tuščios salės vaizdas, 
blanki sietyno šviesa, dievobaiminga tyla, kokia paprastai vieš- 
patauja bažnyčiose, kur žmonės bijo garsiau prašnekti, trinktelė- 
ti durimis. 

— Na jau ne!—staiga pareiškė jis.— Cia gali kuoktelėti. 
Aš einu. Gal mums pasiseks apačioj susitikti Bordenavą. Ir netgi 
šį tą susižinoti. 

Apačioje, erdviame vestibiulyje, išklotame marmurinėmis 
plokštėmis, prie kontrolės jau pamažu spietėsi žiūrovai. Pro tre- 
jas atlapas duris buvo matyti bulvarai, kur gražią balandžio nak- 
tį žėruojant ugnims, kunkuliavo audringas ir savitas gyvenimas. 
Omai nutyla karietų dardėjimas, garsiai pokši durelės, žiūrovai 
po du, po tris eina į vestibiulį, stabtelėja prie kontrolės ir tolė- 
liau lipa aukštyn dvejais laiptais; damos tyčia kopia iš lėto, žais- 
mingai krypuodamos liaunu liemeniu. Ryškiai nupliekstame dujų 
žibintų, blyškiame it numirėlis vestibiulyje, kuriam pasigailėti- 
nos ampyro stiliaus kolonos teikia panašumą į kartoninę šven- 
tyklą, šoka į akis ilgi skelbimai, kuriuose didelėmis juodomis 
raidėmis geltoname dugne išvedžiotas Nanos vardas. Vyrai su- 
stoja kaip įdiegti, akimis ryja skelbimus, paskum grūdasi tarp- 
dury, šnekučiuoja užtverdami kelią, o prie bilietų kasos storulis 
plačiu, glotniai nuskustu veidu šiurkščiai atsikerta visiems, pra- 
šyte prašantiems bilietų. 

— O štai ir Bordenavas,— tarė Fošri, leisdamasis laiptais. 

Bet direktorius irgi jį pastebėjo. 

— (Gražiai pasielgėt, ką? — suriko iš apačios.— Vadinas, ši- 
taip parašėt man žadėtąjį atsiliepimą... Širyt atskleidžiu „Figa- 
ro". Ir nė žodelio! 

— Palaukit! — atrėmė Fošri.— Iš pradžių man reikia pažiū- 
rėti į jūsų Naną, o paskum jau rašyti... Beje, nieko aš jums ne- 
žadėjau. 

Ir, norėdamas nutraukti ginčą, pristatė savo pusbrolį poną 
Ektorą de La Faluazą, neseniai atvykusį Paryžiun baigti mokslų. 
Direktorius trumpu žvilgsniu įvertino jaunuolį. Tačiau Ektoras 
jaudindamasis nenuleido nuo jo akių. Tai šit koks tasai garsusis 
Bordenavas, moterų dresuotojas, negailestingas joms kaip kator- 
gininkų prižiūrėtojas, neišsenkantis sensacingų naujienų šalti- 
nis, štai jis, tas cinikas kieta žandaro ranka, — spjaudosi, klykia, 
ploja sau per šlaunis! Ektorui dingtelėjo, kad jam pridera pradėti 
pokalbį kokia malonia fraze. 


— Jūsų teatras...- - prabilo jis įteikliu balsu. 

Tačiau Bordenavas kuo ramiausiai užčiaupė jį riebiu žodeliu 
kaip žmogus, nelinkęs gražinti esamos padėties. 

— Verčiau sakykit: mano bordelis. 

Fošri pritariamai sukikeno, o La Faluazas priblokštas užsprin- 
go komplimentu, stengdamasis nutaisyti miną, jog sąmojis jam 
patiko. Tuo tarpu direktorius puolė sveikintis su teatro kritiku, 
kurio feljetonai turėjo didelę įtaką. Kai jis vėl priėjo prie jau- 
nuolių, La Faluazas jau buvo spėjęs šiek tiek atitokti. Labiausiai 
jis bijojo susikirsti ir pasirodyti provincialu. 

— Kaip girdėjau,— vėl prabilo nenorėdamas nusileisti, — 
Nana turi nuostabų balsą. 

— Nana?! — suriko direktorius, traukydamas pečiais.— 
Žviegia kaip skerdžiama kiaulė! 

Jaunuolis skubiai pridūrė: 

— Beje, ji puikiai vaidina. 

— Jinai?!.. Pelų maišas, ir gana! Stačiai be rankų ir kojų. 

La Faluazas paraudo. Jis jau nieko nebegalėjo suvokti. Ir su- 
vebleno: 

— Už jokius pinigus nebūčiau praleidęs šitos premjeros. Ži- 
nau, kad jūsų teatras... 

-— Mano bordelis...— vėl pertraukė jį Bordenavas su tuo 
šaltu užsispyrimu, su kokiu kalba žmogus, kurio neimanoma iš- 
mušti iš vėžių. 

Tuo tarpu Fošri kuo ramiausiu veidu spoksojo į įeinančias 
damas. Jis paskubėjo padėti pusbroliui matydamas, jog šis stovi 


— Na, būk geras Bordenavui, pavadink jo teatrą taip, kaip 
jis prašo, jeigu jam taip patinka... O jūs, drauguži, liaukitės mus 
mulkinęs. Jeigu jūsų Nana nemoka nei dainuoti, nei vaidinti, 
jūsų spektaklis sužlugs, ir baigta. Beje, bijau, kad taip ir bus. 

— Sužlugs! Sužlugs!—suriko direktorius, ir veidas jo pri- 
plūdo kraujo.— Bene moteriai reikia mokėt dainuoti ir vaidinti? 
Et, vaikeli, kvailas esi, ir gana... Po perkūnais, Nana turi ko kita, 
ir tai viską atstoja, kaip kažin ką! Mano gera uoslė, ji pašėlusiai 
traukia, stačiai gyva pagunda, ir jeigu aš klystu, vadinasi, esu 
paskutinis mulkis... Pamatysi, pamatysi, vos tik ji pasirodys sce- 
noje, seilė nutįs visai salei. 

Jis iškėlė dideliausius kumščius, virpančius iš džiaugsmo; 
išliejęs širdį, nuleido balsą ir sau vienas suniurzgė: 

— Taip, ji toli eis, velniai rautų, labai toli... Kokia oda, ak, 
kokia oda! 


Fošri neatstojo, ir Bordenavas teikėsi šį tą papasakoti tokiais 
riebiais žodžiais, jog Ektoras de La Faluazas nesmagiai pasijuto. 
Taip, jis seniai pažistąs Naną ir dabar sumanęs išleist ją į žmo- 
nes. Kaip tyčia prireikę Veneros naujai pjesei. Su moterimis jis 
ko, o vargo tikrai turėjęs: kai tik toji augi merga pasirodžius, jo 
barake kilęs stačiai maištas. Roza Minjon, jo žvaigždė, o ji ir 
vaidinanti atsakančiai, ir nuostabiai dainuojanti, tai va, Roza ko 
nepasiutusi, kai tik užuodusi varžovę, kas mielą dieną grasinusi 
jį palikti. O kiek vargo turėjęs su skelbimais, Dievulėliau tu ma- 
no! Galiausiai jis ryžęsis abiejų artisčių vardus išspausdinti vie- 
nodo didumo raidėmis. Jam nusibodę kariauti. O jei kuri jo mo- 
terikių, kaip jis vadinąs savo artistes, tarkim, Simone ar Klarisė, 
imtų ožius varinėti, jis kaip niekur nieko išspirtų jas pro duris. 
Kitaip — reikėtų pasikart. Tiek ir tiek matęs jų gyvenime, žinąs, 
ko jos vertos, tos mergšės! 


— Žiūrėkit! — staiga pakeitė temą Bordenavas.— Antai Min- 
jonas ir Štaineris. Nors vandeniu liek, amžindie jų neperskirsi. 
Žinot, Roza įkyrėjo Štaineriui iki gyvo kaulo, todėl vyras nė iš 
pėdos jo nepaleidžia, bijo, kad nepaduotų į padus. 

Nuo dujų žibintų, degančių teatro frontone, šaligatviu drie- 
kėsi ryškios šviesos ruožas. Sodriai žaliavo iš tamsos išplėšti du 
medeliai; neįprastai baltavo šviesų nutvieksta kolona, aplipdyta 
skelbimais, kuriuos galėjai skaityti lyg dienos aky; 0 toliau, bul- 
vare, tirštėjo žiburiais nusagstyta naktis, ūžė nenutrūkstamas 
žmonių srautas. Diduma vyrų neskubėjo eiti į vidų, stoviniavo 
prie durų, šnekučiavo baigdami rūkyti cigarą,— veidai jų buvo 
pamėlę nuo ryškios dujų šviesos, o po kojomis ant asfalto juoda- 
vo striuki šešėliai. Minjonas, be galo aukštas, be galo plačių pe- 

čių žaliūkas ketvirtaine turgaus galiūno galva, skynėsi kelią per 
minią, tempdamasis už rankos bankininką Štainerį, mažiuliuką, 
pilvotą, apskrito veido ir žilsva barzda. 

— Tai va! — kreipėsi Bordenavas į bankininką.— Kaip tik ją 
ir matėt vakar mano kabinete. 

— Ak, vadinasi, tai ji! — sušuko Štaineris.— Taip ir maniau. 
Bet mudu susidūrėme tarpdury, ir aš nespėjau gerai jos įžiūrėti. 

Minjonas klausėsi nudelbęs akis ir nervingai sukiojo ant pirš- 
to žiedą su dideliu deimantu. Jis suprato, jog kalbama apie Naną. 
Tačiau Bordenavas taip vaizdingai nupiešė savo debiutantės pa- 
veikslą, jog bankininkui akys sužibo, ir Minjonas ryžosi įsiterpti: 

— Liaukitės, drauguži, juk tai paprasčiausia išjoda, ir tiek. 
Publika kuo gražiausiai ją nušvilps... Štaineri, širduk, juk mano 
žmona laukia jūsų savo persirengimo kambary. 

Pabandė jėga jį nusitempti. Bet Štaineris nenorėjo skirtis su 
Bordenavu. Priešais juos vora išsirikiavę žiūrovai grumdėsi prie 
kontrolės, balsų šurmulyje vis garsiau skambėjo Nanos vardas — 
du trumpi giesmingi skiemenys. Vyrai, susispietę prie skellbimų, 
aidžiai skandavo tą vardą; kiti, eidami pro šalį, kartojo jį klau- 
siamu tonu; 0 moterys su nerimastinga šypsena lūpose kuždėjo 
jį tyliai, lyg stebėdamosi. Niekas nebuvo apie ją girdėjęs. Iš kur 
toji Nana atsirado? Pakuždomis, iš lūpų į ausį ėjo rieboki juoke- 
liai, šmaikštavimai. Pats vardas jau atrodė kaip glamonė, mažy- 
binis vardas, limpąs prie kiekvienų lūpų. Pakako ištarti jį va ši- 
taip, garsiai, kad minią apimtų smagi, geraširdiška nuotaika. 
Visiems pašoko karštligiškas smalsumas, tas ypatingas paryžie- 
tiškas smalsumas, savo ūmumu palyginamas nebent su karštinės 
priepuoliu. Visi troško pamatyti Naną. Kamšatyje vienai damai 
nuplyšo suknios volanas, vienas ponas pametė skrybėlę. 


— (Gana, per daug norit! — suriko Bordenavas, dvidešimties 
žmonių užspeistas klausimais.— Patys pamatysit... Aš bėgu, 
manęs laukia... 

Ir dingo džiūgaudamas, kad jam pavyko sukurstyti publiką. 
Gūžtelėjęs pečiais, Minjonas priminė Štaineriui, jog Roza jau 
seniai jų laukia, — norinti parodyti savo kostiumą, pasiūtą pir- 
majam veiksmui. 


— Žiūrėk, antai Liusi lipa iš karietos, — tarė La Faluazas, 
kreipdamasis į Fošri. 

Ir tikrai pasirodė Liusi Stiuart, negraži, kokių keturiasde- 
šimties metų moteriškutė pernelyg ilgu kaklu, liesu, ištįsusiu 
veidu, labai storomis lūpomis, bet tokia guvi, tokia grakšti, jog 
kerėjo savo žavesiu. Jis atsivežė Karolinę Ekė ir jos motiną: Ka- 
rolinė stulbino šaltu grožiu, o jos motina, labai ori dama, priminė 
kaliausę. 


— Eisi su mumis, aš tau užsakiau vietą, — pareiškė Liusi, 
kreipdamasi į Fošri. 

— Na jau ne, atleiskit! Iš ten nieko nematyti, — atsakė jis.— 
Aš turiu bilietą, verčiau sėdėsiu parteryje. 

Liusi užsiplieskė. Ką, jis bijąs su ja pasirodyti? Paskum, ūmai 
nusiraminusi, peršoko prie kitos temos. 

— Kodėl man nepasakei, kad pažįsti Naną? 

— Naną? Kaip gyvas nesu jos matęs. 

— Tikrai?.. O man žmonės tvirtino, kad tu su ja gulėjai. 

Tačiau priešais stovintis Minjonaš prisidėjo pirštą prie lūpų, 
melsdamas juos nutilti. Ir, atsakydamas į Liusi klausimą, žvilgs- 
niu parodė į jaunuolį, einantį pro šalį. 

— Nanos prielipas, — sukuždėjo. 

Visi sužiuro į jaunuolį. Iš pažiūros atrodė gana malonus. 
Fošri jį pažinojo: juk tai Dagnė, vaikinas, jau spėjęs iššvaistyti 
moterims tris šimtus tūkstančių frankų, o dabar niekniekiaująs 
biržoje, kad įmanytų nupirkti puokštę eilinei damai ar pavaišinti 
ją pietumis. Liusi pareiškė, kad jo žavios akys. 

— O, štai ir Blanšė! —sušuko ji.— Beje, ji man ir pasakė, 
kad tu gulėjai su Nana. 

Blanšę de Sivri, stuomeningą šviesiaplaukę gražučiu, bet jau 
aptukusiu veidu, lydėjo geibus, labai išsičiustijęs ir labai elegan- 
tiškas vyriškis. 

— (Grafas Ksavjė de Vandevras, — sukuždėjo Fošri La Falua- 
Zzui į ausį. 

Grafas spustelėjo ranką žurnalistui, tuo tarpu Blanšė ir Liusi 
įniko audringai aiškintis santykius. Viena vilkėjo melsva suknia, 
kita — rausva; užtverusios kelią plačiais, volanais padabintais 
sijonais, jiedvi taip dažnai ir tokiais spigiais balsais kartojo 
Nanos vardą, jog visi nejučia ėmė jų klausytis. Pagaliau grafas 
de Vandevras nusivedė Blanšę. Bet dabar Nanos vardas aidėjo 
visuose vestibiulio kampeliuose, dar labiau kurstydamas ilgai 
laukiančių žiūrovų aistras. Tai kodėl gi nepradedama? Vyrai toly- 
džio traukė laikrodžius iš liemenių kišenėlių, vėluojantieji šoki- 
nėjo iš važiuojančių karietų, nelaukdami, kol tos sustos, žmonės, 
būriavęsi gatvėje, sugužėjo į vidų, o praeiviai, atsidūrę jau ištuš- 
tėjusio, ryškiai nutvieksto šaligatvio ruože, tiesė kaklus žvilgčio- 
dami į vestibiulį. Atbėgo švilpaudamas berniūkštis, sustojo lyg 
įdiegtas prieš skelbimą, sukarkė pragertu balsu: „Ei, Nana!" ir 
nutipeno toliau krypuodamas klubais ir vilkdamas numintas kur- 
pes. Nuskardėjo juokas. Pažiūrėti padorūs ponai paantrino ber- 
niūkščiui: „Nana, ei, Nana!" Prie kontrolės grumdėsi, piktinosi, 
šurmuliavo vis garsiau, šaukdami Naną, reikalaudami Nanos,— 
minia, kaip ir įprasta minioms, džiaugėsi paika pramoga, pasida- 
vusi bandos jausmui ir grubaus jausmingumo protrūkiui. 


10 


" 


Bet, stelbdamas visą tą erzelynę, suskardėjo varpelis, skel- 
biantis spektaklio pradžią. Šurmulys nusirito net į bulvarą: 
„Skambutis! Skambutis!"; prasidėjo stumdymasis, kiekvienas 
skynėsi kelią, teko siųsti pastiprinimų kontrolieriams. Sunerimęs 
Minjonas pagaliau nusitempė Štainerį, nespėjusį nueiti apžiūrėti 
Rozos kostiumo. Sulig pirmu varpelio skambtelėjimu La Faluazas 
puolė irtis per minią, baimindamasis, kad gali pavėluoti į uver- 
tiūrą, ir nusivedė drauge Fošri. Tas visuotinis sujudimas įsiutino 
Liusi Stiuart. Tai galvijai, įmanydami ir damas užniurkytų! Ji 
tyčia atsiliko su Karoline Ekė ir jos motina. Vestibiulis ištuštėjo, 
tik pro atviras duris be perstojo tvino vidun bulvaro ūžesys ir 
gausmas. 


— Kad jų pjesės būtų bent jau smagios! — kartojo Liusi, lip- 
dama laiptais. 

Atsidūrę salėje, Fošri ir La Faluazas sustojo prie savo krėslų 
ir vėl ėmė žvalgytis. Dabar viskas aplink tviskėjo. Žaižaravo 
aukštų dujų liepsnelių nuplieksti krištolinio sietyno karuliai, 
nuo plafono į parterį tiško geltonų ir rausvų šviesų lietus. Gra- 
natų spalvos aksomai dabar atrodė skaisčiai raudoni, o paauksa- 
vimų ryškumą švelnino maloni ornamentų žaluma, ir tik plafonų 
piešiniai rėžė akį. Staigiai užlieta akinamų rampos šviesų, tary- 
tum suliepsnojo sunki purpurinė uždanga, tokia prašmatni it pa- 
sakų rūmuose, bet užtat dar labiau išryškėjo portalo skurdumas, 
po sutrūkinėjusiais paauksavimais pasirodė nuogas tinkas. Darė- 
si karšta. Susėdę prie piupitrų, muzikantai derino instrumentus, 
ir, vis garsiau aidint šurmuliui, tolydžio pasigirsdavo čia leng- 
vutės fleitos trelės, čia prislopintas valtornos atodūsis, čia gies- 
mingas smuiko balsas. Žiūrovai kalbėjo vienas per kitą, stumdė- 
si, sėdosi šturmu užėmę savo vietas, o koridoriuose buvo tokia 
kamšatis, jog pro duris tik vargais negalais spraudėsi nesibai- 
giantis žmonių srautas. Žmonės šaukė vienas kitą, šiugždėjo šil- 
kai, voromis traukė sijonai ir aukštos šukuosenos, tik šen bei ten 
tarp jų šmėkščiojo juoda frako arba redingoto dėmė. Tuo tarpu 
krėslų eilės pamažu pildėsi: vienur traukė akį šviesus tualetas, 
kitur sunkus šinjonas lenkė žemyn galvutę dailiu profiliu, tarp 
garbanų žybčiojo diadema. Vienoje ložėje atlaso baltumu gied- 
ravo sklypelis nuogo peties. Damos, jau spėjusios susėsti, ilgesin- 
gai vėdavosi vėduoklėmis, ramiai stebėjo minios bruzdesį, 0 par- 
teryje jaunuoliai pernelyg plačiai iškirptomis liemenėmis ir 
baltomis pirštinėmis, įsisegę atlapan gardeniją, kreipė į ložes 
binoklius, laikydami juos pirštų galiukais. 


Abudu pusbroliai, La Faluazas ir Fošri, irgi ieškojo pažįstamų 
veidų. Minjonas ir Štaineris sėdėjo vienas šalia kito parterio 
ložėje, dailiai pasidėję rankas ant aksomu traukto barjero. Blan- 

šė de Širvi tarytum vienui viena viešpatavo didžiojoje apatinio 
aukšto ložėje. Tačiau ypač įdėmiai La Faluazas stebėjo Dagnė, 
taipgi sėdintį parteryje dviem eilėmis arčiau scenos. Šalia jo iš- 
plėtęs žavias it cherubino akis spoksojo jaunuolis, dar visai vai- 
kas, daugių daugiausia septyniolikos metų amžiaus, matyt, koks 
moksleivis, pasprukęs iš koležo. Žiūrėdamas į jį, Fošri nejučia 
šyptelėjo. 

— O kas toji dama balkone? — staiga paklausė La Faluazas.— 
Štai ta, kuri sėdi su mergyte melsva suknele? 

Ir parodė į apkūnią damą, standžiai susiveržusią korsetu, ki- 
tados šviesiaplaukę, o dabar gelsvai nusidažiusią žilus plaukus; 
ant kaktos jai dryksojo sugarbanoti vaikiški kirpčiai, todėl jos 
apskritas nuskaistintas veidas atrodė dar apskritesnis. 

— Kvakė,— trumpai atsakė Fošri. 

Pastebėjęs, jog tas'vardas apstulbino pusbrolį, pridūrė: 

— Ką, nejaugi nesi girdėjęs apie Kvakę?.. Pirmaisiais Liudvi- 
ko Pilypo valdymo metais buvo stačiai saldainiukas. Dabar visur 
tamposi drauge savo dukrą. 

La Faluazas net nepažvelgė į mergaitę. Susidomėjęs pačia Kva- 
ke, nenuleido nuo jos akių; jo manymu, ir dabar ji atrodė gana 
graži, bet jis nesiryžo garsiai pasakyti savo nuomonės. 

Tuo tarpu dirigentas pakėlė lazdelę, muzikantai užgriežė 
uvertiūrą. Žiūrovai vis dar ėjo į salę, šurmulys ir bruzdėjimas 
tolydžio didėjo. Toji publika turėjo savo mėgstamiausius jaukius 
kampelius, ir įprastiniai premjerų lankytojai šypsojo vieni ki- 
tiems susitikdami su senais pažįstamais. Nenukeldami skrybė- 
lių, jie linkčiojo į visas puses ir apskritai teatre jautėsi kaip na- 
mie. Cia buvo visas Paryžius, literatūrinis, finansinis, smagybių 
Paryžius, gausybė žurnalistų, vienas kitas rašytojas, biržos ver- 
teivos, laisvo elgesio merginos, skaičiumi lenkiančios padorias 
moteris, — ištisas pasaulis, keistas maišinys visų įmanomų talentų 
ir ydų, toks margas ir podraug vienodas, nes visų veidai paženk- 
linti tuo pačiu nuovargio ir karštligiško jaudulio antspaudu. 
Fošri, vos spėdamas atsakinėti į pusbrolio klausimus, nurodė jam 
spaudos ir teatro klubo narių ložes, paskum atkreipė dėmesį į du 
teatro kritikus, vieną liesą, sudžiūvusį, siauromis, pagiežingomis 
lūpomis ir kitą — geraširdiško veido storulį, kuris visu svoriu 
gulė ant savo kaimynės, jaunutės aktorės, nenutraukdamas nuo 
jos švelnaus tėviško žvilgsnio. 


Bet jis nutilo pastebėjęs La Faluazą sveikinantis su ponais, 
sėdinčiais ložėje prieš sceną. Jis atrodė nustebęs. 
— Ką? — paklausė.— Tu pažįsti grafą Miufa de Bevilį? 
O, jau seniai,— atsakė Ektoras.— Miufa dvaras netoli 
mūsiškio. Aš dažnai pas juos lankausi... Grafas atėjo su žmona ir 
uošviu, markizu de Šuaru. 

Ir patenkintas, kad jam pavyko nustebinti pusbrolį, didžiuo- 
damasis ėmė dėstyti tai, kas ne visiems žinoma: markizas esąs 
Valstybės tarėjas, grafas neseniai paskirtas imperatorienės ka- 
merheru. Fošri vėl prisikišo binoklį prie akių, sužiuro į grafienę, 
putlią juočkę baltutėle oda ir žaviomis juodomis akimis. 

— Supažindinsi mane per pertrauką,— galiausiai tarė jis.— 
Su grafu jau ne kartą esu susitikęs, bet norėčiau lankytis pas 
juos antradieniais, kai jie ruošia priėmimus. 

Nuo galerijos pasigirdo reiklūs šūksniai: „Tylos!“ Uvertiūra 
jau griaudėjo, o žmonės vis dar ėjo į salę. Dėl vieno pavėlavu- 
siojo gaudavo stotis visa žiūrovų eilė, trinksėjo ložių durys, ko- 
ridoriuose vyko karšti ginčai. Balsų ūžesys netilo, atrodė, jog, 
saulei leidžiantis, įsičirškė pulkai žvirblių. Viskas maišėsi pra- 
dėm — žmonės mosavo rankomis, kraipė galvas; vieni sėdosi 
stengdamiesi patogiau įsitaisyti krėsle, kiti užsispyrę stypsojo 
vidury salės, paskutinisyk žvalgydamiesi aplink. Iš parterio 
tamsos atsklido įnirtingas riksmas: „Sėskitės! Sėskitės!" Per žiū- 
rovų minią perbėgo virpulys: pagaliau jie pamatys tą Naną, apie 
kurią ištisą savaitę kalbėjo visas Paryžius. 


Pokalbiai pamažu ščiuvo, tik retkarčiais pasigirsdavo kažin 
kieno sodrus bosas. Ir staiga, nustelbdamas prislopintus kužde- 
sius, ilgesingus atodūsius, orkestras pažėrė kaskadą smagių natų, 
įsisūkuriavo valsas, kurio pašėlęs ritmas tarytum padykusiai 
kvatojo. Publika jau šypsojo nestygdama vietoje. Tuo metu kla- 
keriai, sėdintys pirmoje parterio eilėje, pratrūko įnirtingai ploti. 
Pakilo uždanga. 

— Ziū! — vėl prabilo nenuramdomas La Faluazas.— Liusi 
ložėje kažin koks nepažįstamas vyriškis. 

Jis stebeilijo į balkono ložę po dešinei, kur pirmutiniuose 
krėsluose sėdėjo Karolinė ir Liusi. Užpakaly buvo matyti orus 
Karolinės motinos veidas ir aukšto, nepriekaištingai apsirengu- 
sio jaunuolio vešliais šviesiais plaukais profilis. 

— Na, pažiūrėk,— neatlyžo La Faluazas,— ten kažin koks 
vyriškis. 

Fošri teikėsi pakreipti savo binoklį ložės pusėn. Bet tuoj nu- 
sisuko. 

— Juk tai Labordetas,— nerūpestingai sumurmėjo jis, lyg 
būtų savaime suprantama ir nieko nereikštų, jog tasai ponas 
sėdi svetimoje ložėje. 

Užpakaly pasigirdo riksmas: „Tylos!“ Teko nutilti. Visa salė 
įsitempė; nuo parterio iki amfiteatro kilo dėmesio sukaustytų 
galvų linija. „Šviesiaplaukės Veneros" pirmasis veiksmas vyko 
Olimpe, kartoniniame Olimpe su debesimis scenos gale ir Jupite- 
rio sostu po dešinei. Iš pradžių pasirodė Iridė ir Ganimedas, lydi- 

mi padangių šeimynykščių choro,— choristai dainuodami su- 
statė scenoje kėdes dievams, turintiems rinktis į tarybą. Ir vėl 
pirmoje eilėje, kur sėdėjo klakeriai, pasigirdo „bravo“, bet pub- 
lika jiems nepritarė — dar neįsijautusi į pjesę, laukė, kas bus 
toliau. Tik La Faluazas karštai paplojo Klarisei Beniu, vienai Bor- 
denavo moterikei, kuri vaidino Iridę, vilkinčią melsva tunika, 
per liemenį perjuosta plačia septynių spalvų skepeta. 

— Zinai, nenusivilkusi marškinių, ji negali užsitempti šito 
kostiumo, -—paaiškino jis pusbroliui tyčia taip garsiai, kad visi 
aplink girdėtų.— Širyt buvau nuėjęs padėti jai prisimatuoti... 
Marškiniai kyšojo išsipešę pažastyse ir ant nugaros... 

Bet tuo metu per salę perbėgo lengvas virpulys. Į sceną išėjo 
Roza Minjon Dianos kostiumu. Ir nors ta liesutė brunetė nuosta- 
biai negražiu kaip Paryžiaus gatvių berniūkščio veiduku netiko 
tam vaidmeniui nei išvaizda, nei figūra ir veikiau atrodė lyg 
mitologinės deivės parodija, kaip tik tuo ji ir pakerėjo publiką. 
Savo įžanginę ariją negirdėtai banaliais žodžiais — skundą Mar- 
su, užsimaniusiu pamesti ją dėl Veneros,— ji sudainavo santū- 
riai, netgi droviai, bet sugebėjo taip žaismingai pabrėžti kiekvie- 
ną dviprasmybę, jog iškart įkaitino publiką. Jos vyras ir Štaine- 
ris, sėdintys vienas šalia kito, atlaidžiai šypsojo. Ir visa salė pra- 
pliupo kvatoti, kai scenoje pasirodė publikos numylėtinis Priuje- 
ras, atseit Marsas, generolo uniforma, trikampe skrybėle, pa- 
puošta milžinišku sultonu, prisijuosęs ilgėliausią kardą, kurio 
rankena rėmėsi jam į pažastį. Diana jam nusibodusi, gana; per 
daug nosį riečianti. Tuomet Diana prisiekė nutykoti neištikimąjį 
ir jam atkeršyti. Duetas pasibaigė juokinga dainele, kurią 
Priujeras labai šmaikščiai sudainavo tiroliečių maniera, čia 
šnypšdamas, čia niurgzdamas kaip įsiutęs katinas. Jis buvo pasi- 
pūtęs, kaip išlepintas meilužis ir taip pagyrūniškai vartė akis, jog 
moterys spygaudamos juokėsi ložėse. 


Bet netrukus publikos įkarštis atvėso; tolesnės scenos pasi- 
rodė jai nuobodžios. Tik seniui Boskui, vaidinančiam iškvėšusį 
Jupiterį ir mūvinčiam pernelyg didelę karūną, tolydžio smun- 
kančią ant ausų, pavyko akimirkai prajuokinti publiką, kai jis 
pakėlė šeimyninį skandalą Junonei dėl pinigų švaistymo maistui. 
O dievų — Neptūno, Plutono, Minervos ir kitų — eisena vos 
nepražudė spektaklio. Žiūrovai neteko kantrybės, salėje pamažu 
augo nepasitenkinimo murmėjimas, nustoję domėtis spektakliu, 
visi žvalgėsi po salę. Liusi juokėsi su Labordetu; grafas de Van- 
devras, ištempęs kaklą, stengėsi ką nors pamatyti per plačius 
Blanšės pečius, o Fošri tuo tarpu slapčiomis žvilgčiojo į Miufa 
šeimyną: į grafą, sėdintį tokia oria išraiška, lyg jis nebūtų supra- 
tęs, kas darosi scenoje, į miglotai šypsančią grafienę, įsmeigusią 

į tolį svajingas akis. Bet staiga, įsivyravus tai nesmagiai nuotai- 
kai, sugriaudėjo klakerių plojimai, tokie trankūs ir tolygūs 
tarytum šūvių papliūpos mūšio lauke. Visi atsigręžė į sceną. Gal 
pagaliau pasirodė Nana? Akis galima pražiūrėti jos belaukiant! 

Bet scenon išėjo Iridės ir Ganimedo vadovaujama mirtingųjų 
delegacija: garbūs miesčionys, žmonų apgaudinėjami vyrai, at- 
skubėjo pas dievų valdovą skųstis Venera, tikrai be saiko užde- 
gančia aistras jų antrosioms pusėms. Naivus choro skundas, pil- 
nas ilgų dviprasmiškų pauzių, labai pralinksmino publiką. Salę 
apskriejo kažin kieno paleistas šmaikštus sąmojis: „Apgautų vyrų 
choras, apgautų vyrų choras", visam laikui prilipęs prie tos sce- 
nos. Pasigirdo šūksniai: „Bis!“ Beje, ir patys artistai iš pažiūros 
atrodė labai juokingi, kaip tik pritinkantys tai scenai, ypač vie- 
nas storulis apskritu it pilnatis veidu. Tuo metu išlėkė įtūžęs 
Vulkanas, šaukdamasis žmonos, jau trys dienos, kai dingusios iš 
namų. Vėl uždainavo choras, kreipdamasis į apgautų vyrų dievą 
Vulkaną. Jį vaidino Fontanas, nežabotos ir nesenkančios vaizduo- 
tės, savito, bet vulgaraus talento komiškų vaidmenų aktorius. Jo 
Vulkanas buvo kaimo kalvis ugniniu peruku, nuogomis rankomis, 
ištisai nutatuiruotomis strėle pervertų širdžių piešiniais. Viena 
moteris nesusitvardžiusi garsiai suriko: „Jūs tik pažiūrėkit, koks 
pabaisa!" —ir visos kitos pratrūko kvatoti ir ploti katučių. 


Kita scena publikai pasirodė nežmoniškai ištęsta. Jupiteris 
be galo ilgai šaukė tarybon dievus, kad apsvarstytų apgautų vy- 
rų prašymą. O Nanos — nė kvapo! Nejaugi ji išeisianti į sceną tik 
uždangai leidžiantis? Priversta taip ilgai laukti publika galop 
pradėjo irzti. Vėl pakilo murmėjimas. 

— Prasti popieriai, — spinduliuodamas tvirtino Minjonas 
bankininkui Štaineriui.— Akių muilinimas, ir gana! 

Tą pačią akimirką debesys scenos gale prasiskleidė, ir pasi- 
rodė Venera. Nana, labai aukšta, labai augalota aštuoniolikmetė, 
baltutėle deivės tunika, ilgais šviesiais plaukais, be niekur nieko 
paskleistais ant pečių, ramiai ir ryžtingai priėjo prie rampos, 
šypsodama publikai. Ir uždainavo savo įžanginę ariją: 


Atėjus vakarui, Venera... 


Nanai pradėjus antrą posmą, salėje visi nustebę susižvelgė. 
Ką, gal tai koks naujas Bordenavo pokštas, o gal jis stačiai su- 
kirto su kuo nors lažybų? Dar niekad teatre negirdėta tokio gru- 
baus balso, jokiomis pratybomis nelavinto. Teisybę sakė Varjetė 
direktorius, ji tikrai žviegė kaip skerdžiama kiaulė. Ir, be to, ji 
nemokėjo laikytis scenoje, tiesė rankas, visu kūnu pasvirdama 
į prieki, o tai atrodė ir nepadoru, ir negražu. Jau ūžė pasipiktinę 

žiūrovai, sėdintys krėsluose ir pristatomose kėdėse, kai kas švil- 
pė, bet staiga pasigirdo lūžtantis lyg jauno gaiduko balsas. 

— Pasaka! — su nepalaužiamu tvirtumu pareiškė tas jaunuo- 
lis. 

Visi sužiuro į jo pusę. Pasirodė, jog tai tas pats cherubinas, 
moksleivis, pasprukęs iš koležo; jis spoksojo į Naną savo žavio- 
mis akimis, šviesių garbanų apriestas jo veidas degte degė. Pa- 
stebėjęs, jog visų žvilgsniai nukrypo į jį, nukaito iš gėdos, tik 
dabar susizgribęs, kad rėkė iš visos gerklės. Dagnė šypsodamas 
žiūrėjo j savo kaimyną, publika kvatojo, lyg nuginkluota to 
šūksnio, niekas nė nebegalvojo švilpti, o jaunuoliai baltomis 
pirštinaitėmis karštai plojo katučių, taipgi apsalę spoksodami į 
apvalias Nanos kūno formas. 

— Puiku! Saunų! Bravo! 

Tuomet, matydama, jog salė kvatoja, Nana irgi pratrūko kva- 
toti. Dabar jau visi stačiai plyšo juokais. Ta gražuolė tikrai ne- 
pakartojama! Jai juokiantis, smakre atsirasdavo žavi duobutė. 
Laukdama, kol nurims triukšmas, ji atrodė nė kiek nesutrikusi; 
priešingai, scenoje jautėsi kaip namie, iškart perėmusi iniciatyvą 
į savo rankas, tarytum netgi merkė publikai, lyg prisipažindama, 
jog talento neturinti nė už skatiką, bet to neimanti į galvą, nes 
sugebanti kai kuo kitu pakerėti. Paskum mostelėjo dirigentui 
ranka, lyg sakydama: „Varyk toliau, vyruti!", ir užtraukė antrą 
posmą: 


O naktį klaidžioja Venera... 


Dainavo ji tuo pačiu spigiu balsu, bet dabar tas balsas užgau- 
davo kaip tik reikiamas stygas, tad žiūrovams per kūną bėgo ma- 
lonūs šiurpuliukai. Nana vis dar nuoširdžiai juokėsi: juoku žėrė- 
jo mažytės skaisčiai raudonos lūpos, juoku spinduliavo didelės 
žydros akys. Dainuojant tam tikras itin riebias vietas, jos nosytė 
godžiai pakumpdavo, rausvos šnirpšės išsipūsdavo, o skruostus 
nutvieksdavo raudonis. Ji lygiai taip svyravo visu kūnu, matyt, 
nieko kita scenoje nemokėjo daryti. Bet dabar tas svyravimas 
publikai nebeatrodė toks prasčiokiškas, priešingai — visi vyrai 
spoksojo nutaikę j ją savo binoklius. Baigiant paskutinį posmą, 
jai visai dingo balsas, ir ji suprato, jog nieku būdu neištauks ari- 
jos iki galo. Tuomet, nieko neimdama į galvą, vinkstelėjo klu- 
bais, visu grožiu sušmėžavusiais pro perregimą tuniką, atlošė 
galvą, atkišo krūtinę ir ištiesė į priekį rankas. Sugriaudėjo ploji- 
mai. Ir Nana iškart nusisuko ir nudrožė užkulisin, plevėsuodama 
vešlia rudų plaukų uodega, nudrykusią ant pečių, — ir nuskardėjo 
dar pasiutiškesni plojimai. 


Pirmojo veiksmo pabaiga buvo palydėta gana šaltai. Vulkanas 


taikėsi skelti antausį Venerai. Dievai susirinko į tarybą ir nu- 
sprendė patys ištirti bylą Žemėje ir tik tada duoti eigą apgautų 
vyrų prašymui. Ir štai tuomet Diana, nusiklausiusi, kaip meiliai 
burkuoja Venera ir Marsas, davė sau žodį, jog visą kelionę nenu- 
leis akių nuo įsimylėjusiųjų porelės. Buvo ir tokia scena, kurioje 
Amūras, dvylikametės mergiūkštės vaidinamas, krapštydamasis 
nosį, į visus klausimus atsakinėjo verksmingu balsu: „Taip, 
mamyt... Ne, mamyt". Paskum Jupiteris, nepermaldaujamas kaip 
supykęs mokytojas, pasodino Amūrą į karcerį, įsakęs dvidešimt 
kartų išasmenuoti veiksmažodį „mylėti“. Geriau pavyko baigia- 
masis choras, kurį meistriškai atliko trupė su orkestru. Tačiau, 
nusileidus uždangai, klakeriai bergždžiai stengėsi kviesti akto- 
rius į sceną, — žiūrovai sutartinai atsistojo ir pasuko durų link. 


Žmonės vargiai stūmėsi ankštais takais tarp krėslų eilių, kam- 
šė vienas kitą alkūnėmis, grūdosi, keitėsi įspūdžiais. Visuose 
salės kampuose buvo girdėti: 

— Šlamštas, ir tiek! 

Vienas teatro kritikas tvirtino, jog pjesę reikėtų trumpinti, 
ir gerokai. Beje, pati pjesė mažai rūpėjo; kalbėta daugiausia apie 
Naną. Fošri ir La Faluazas, pirmieji išsprūdę iš salės, parterio ko- 
ridoriuje susidūrė su Štaineriu ir Minjonu. Galėjai nutrokšti tame 
urve, ankštame ir žemame kaip kasyklos perėja, blausiai apšvies- 
tame dujų žibintų. Akimirką juodu stabtelėjo atsipūsti po dešinei 
nuo laiptų, užlindę už turėklų puslankio, kad jų nesutrėkštų plūs- 
tanti minia. Dundėdami grubiomis kurpėmis, apačion leidosi ga- 
lerijos lankytojai, pro šalį plaukė juodų frakų srautas, tuo tarpu 
bilietininkė, suremta iš visų pusių, stengėsi kūnu užtverti kėdę, 
ant kurios laikė sukrovusi kalną paltų. 


— Juk aš ją pažįstu! — iš tolo suriko Štaineris, vos pastebė- 
jęs Fošri.— Esu ją kažkur matęs, kaip kažin ką!.. Regis, Kazino, 
ten ji taip nusigėrė, jog reikėjo nešte ją išnešti. 

— Dievažytis nesidievažysiu,— atsiliepė Žurnalistas, — bet 
ir man regis, jog tikrai būsiu ją kažkur susitikęs... 

Ir, nuleidęs balsą, šypsodamas pridūrė: 

— Ko gero, pas ponią Trikon. 

— Velniai rautų, tokioj šlykščioj lindynėj? — galutinai nete- 
kęs kantrybės, pratrūko Minjonas.— Koktu žiūrėt, kaip publika 
va šitaip sutinka pirmą pasitaikiusią kekšę. Netrukus teatre ne- 
beliks nė vienos doros moters... Galop ir aš uždrausiu Rozai vai- 
dinti, tikrai uždrausiu! 

Fošri nesusitvardęs šyptelėjo. Tuo tarpu laiptais vis dar be 
perstojo bildėjo grubios kurpės; kepurėtas žmogelis čepsėdamas 
kalbėjo tąsiu balsu: 

— O ta merga — gyva pagunda! Yra kur akis paganyt. 


Koridoriuje kirtosi du jaunuoliai smulkiai sugarbanotais plau- 
kais, labai elegantiškai apsirengę, prisisegę apykakles atlaužtais 
kampais. Vienas kartojo: „Šlykštynė! Šlykštynė!", niekuo nepa- 
remdamas savo minties, o antras taipgi kartojo: „Zavumėlis! 
Zavumėlis!", irgi nesiteikdamas duoti kokių nors įrodymų. 

La Faluazas pareiškė, jog Nanai nėra ko prikišti, bet atsargiai 
pridūrė, kad jai būtų ne pro šalį lavinti balsą. Staiga Štaineris, 
leidęs jų Žodžius pro ausis, tarytum kniostelėjo iš miegų. Beje, 
reikią palaukti. Gal kituose veiksmuose nebūsią ko žiūrėti. Pub- 
lika, tiesa, buvusi atlaidi, bet ypatingo susidomėjimo spektaklis 
nesukėlęs. Minjonas dievažijosi, kad žiūrovai nesulauksią spek- 
taklio pabaigos, ir, kai tik Fošri ir La Faluazas nuėjo į fojė, pa- 
ėmė Štainerį už parankės ir, užgriuvęs jam ant peties, sukuštėjo 
į ausį: 

— Na, bičiuli, eime pažiūrėt mano žmonos kostiumo antrajam 
veiksmui... Pasiutiškai gražiai atrodo! 

Viršutiniame fojė skaisčiai plieskė trys krištoliniai sietynai. 
Pusbroliai akimirką dvejojo: pro sukamas stiklines duris buvo 
matyti banguojanti galvų jūra, dviem priešiniais srautais sūku- 
riuojanti galerijoje nuo vieno galo iki kito. Vis dėlto jie ryžosi 
įeiti. Vidury tos kamšaties atkakliai laikėsi vietoje penki ar 
šeši būreliai vyrų, kurie skėtriodamiesi karštai kalbėjosi; visi 
kiti nuolankiai žingsniavo begaline vora, galerijos gale pasisuk- 
dami ir užkulniais braižydami vaškuotą parketą. Po dešinei ir po 
kairei, tarp margo marmuro kolonų, ant raudonu aksomu trauktų 
sofų sėdėjo damos, tarytum alpėdamos nuo tvankos, ir nuvargusiu 
žvilgsniu stebėjo praūžiančias pro šalį žmonių bangas; aukštuose 
veidrodžiuose užpakaly atsispindėjo jų įmantrios šukuosenos. 
Pačiame galerijos gale pilvotas žmogėnas siurbė prie bufeto 
sirupą. 

Tačiau Fošri išėjo į balkoną pakvėpuoti grynu oru. La Falua- 
zas buvo bepradedąs žiūrinėti artisčių nuotraukas, iškabinėtas 
tarp veidrodžių už kolonų anfilados, bet paskum nusekė įkandin 
pusbrolio. Prieš teatro duris ką tik užgeso dujų žibintai. Balko- 
nas, kur buvo tamsu ir gaivu, atrodė tuščias, bet staiga dešinia- 
jame kampe jie pastebėjo jaunuolį, — jis rūkė užsikvempęs ant 
akmeninės baliustrados, tik cigaretės žarijėlė žerplėjo tamsoje. 
Fošri pažino Dagnė. Juodu paspaudė vienas kitam ranką. 

— Ką gi jūs čia veikiate, bičiuli? — paklausė žurnalistas.— 
Slapstotės pakampėmis, nors, kiek aš žinau, premjerų dienomis 
jūs gulat ir keliat parteryje. 

— Rūkau, kaip matot,— atsiliepė Dagnė. 

Tuomet Fošri panoro jį paerzinti: 

— Na, kokios jūs nuomonės apie debiutante?.. Kuluaruose 
apie ją gana prastai atsiliepiama. 

— Et,— sumurmėjo Dagnė,— taip kalba tik jos atstumti 
vyrai! 

Daugiau apie Nanos talentą jis neužsiminė nė žodžiu. Persi- 
svėręs per turėklus, La Faluazas sužiuro į bulvarą. Priešais ryš- 
kiai švietė kažin kokio viešbučio ir klubo langai; o ant šaligatvio 
prie „Madrido“ kavinės staliukų juodavo tirštai susėdę lankyto- 
jai. Nors buvo jau vėlu, kamšatis nemažėjo; minia slinko smul- 
kiais žingsneliais, iš Zofrua pasažo be paliovos tvino srautas, 
žmonės stoviniavo po penketą minučių laukdami, kada galės 
pereiti į kitą pusę, nes gatve dabar begaline vora dardėjo ka- 
rietos. 

— Kokia bruzda! Koks triukšmas! — kartojo La Faluazas, vis 
dar nenustojęs stebėtis Paryžiumi. 

Sužvangėjo varpelis, ir, kol jis nutilo, fojė ištuštėjo. Visi puo- 
lė į koridorius. Pakilo uždanga, o publika vis dar plūdo būriais 
į salę, piktinantis tiems, kurie jau buvo spėję susėsti. Kiekvienas 
skubėjo į savo vietą, ir visų veiduose buvo ta pati pagyvėjimo 
ir susikaupimo išraiška. Įėjęs į salę, La Faluazas pirmiausia metė 
žvilgsnį į Kvakę ir stačiai nustėro pastebėjęs šalia jos tą patį 
aukštą blondiną, ką tiktai sėdėjusį Liusi ložėje. 

— Kuo vardu tasai ponas? — paklausė jis. 

Fošri ne iškart įžiūrėjo žmogų, apie kurį buvo klausiamas. 

— Et, juk tai Labordetas,— galiausiai tarė jis ir atsainiai 
mostelėjo ranka. 

Antrojo veiksmo dekoracijos maloniai nustebino. Scenoje 
visi pamatė gaarsiąją „Juodojo kamuolio" smuklę, esančią prie 
miesto užkardos, per patį Užgavėnių karnavalo įkarštį; persi- 
rengėliai šoko ratelį ir dainavo, į taktą trinksėdami užkulniais. 
Ta netikėta valiūkiška išmonė taip pralinksmino publiką, jog ji 
pareikalavo pakartoti sceną. Ir štai čia visas būrys dievų, pa- 
klaidintų Iridės, kuri begėdiškai gyrėsi pažįstanti Zemę kaip 
penkis pirštus, nusprendė tirti bylą. Kad niekas jų nepažintų, die- 
vai persirengė karnavalo drabužiais. Jupiteris išvirkščiomis kel- 
nėmis, su dideliausia skardine karūna ant galvos vaizdavo ka- 
ralių Dagoberą. Febas pasirodė persirengęs Laiškininko iš Lon- 
žiumo kostiumu, o Minerva — kaip žindyvė normandė. Juoko 
pliūpsniai sutiko Marsą neregėtu šveicarų admirolo kostiumu. 
Tačiau kai vilkdamas kojas pasirodė Neptūnas sulaižytais smil- 
kiniais, aukšta išsipūtusia kepure ir melsva palaidine ir sodriu 
bosu tarė: „Ką beveiksi, prie mūsų, gražių vyrų, moterys puola 
kaip musės prie medaus!",— visa salė prapliupo pašėliškai kva- 
toti. Pasigirdo šūksniai: „Oho! Oho!", o damos vėduoklėmis 
prisidengė veidus. Liusi taip skardžiai kvatojo savo didžiojoje 
ložėje, jog Karolinė Ekė turėjo ją tildyti plekšnodama vėduokle 
per petį. 

Visi suprato, kad pjesė išgelbėta, kad jos laukia nežmoniškas 
pasisekimas. Publikai patiko tas dievų karnavalas, tas purvan 
sutryptas Olimpas, viso tikėjimo pasaulio, viso poezijos pasaulio 
išniekinimas atrodė lyg nuostabi puota. Visi tie išprusę ponai, 
amžini premjerų lankytojai, karštligiškai mėgavosi profanacija: 
juk čia po kojų minama legenda, su purvais drabstomi senovės 
paveikslai! Jupiteris atrodė iškvėšęs, Marsas — kuoktelėjęs, ka- 
raliaus valdžia — farsas, armija — pajuokos objektas. Kai Jupi- 
teris, iš pirmo žvilgsnio įsimylėjęs jaunutę skalbėją, leidosi pa- 
siutiškai šokti kankaną, o skalbėja, kurią vaidino Simone, kone 
spirdama dievų valdovui į nosį, šelmiškai vadino jį senu pūzru, 
salė griaudėjo nuo kvatojimo. Smuklės lankytojams pašėlusiai 
šokant, Febas pašildytu vynu girdė iš salotinės Minervą, o Nep- 
tūnas viešpatavo tarp septynių ar aštuonių mergelių, vaišinančių 
jį pyragaičiais. Salė gaudė menkiausią dviprasmybę, tuoj pa- 
versdama ją blevyzga; patys nekalčiausi žodžiai parterio žiūrovų 
lūpose darėsi nešvankūs. Jau seniai teatro publika neturėjo tokios 
puikios progos lig valiai išsivolioti paiko darkymosi purve. 
Dabar ji galėjo atsipūsti. 

Tuo tarpu veiksmas vyko toliau, krečiant tas kvailystes. 
Vulkanas, išsipustęs kaip aukštuomenės dabita, geltona eilute, 
geltonomis pirštinėmis, akin įsispraudęs monoklį, vis dar sukosi 
prie Veneros, kuri šįkart pasirodė žuvininkės kostiumu, pasirišusi 
skepetaitę, o iškilią krūtinę perdėm apkarsčiusi auksiniais karu- 
liais. Nana, tokia baltutė, tokia putlutė, buvo lyg tam tyčia su- 
kurta vaidmeniui, reikalingam tik gerų klubų ir tokios pat geros 
gerklės, tad išsyk pavergė salę. Ji bemat užtemdė Rozą Minjon — 
žaviąją Pupytę trumpučiu muslino sijonėliu, liauną kaip nendrelė, 
tokiu mielu balseliu ulbavusią Dianos raudą. Kita, augalota mer- 
ga, skambiai pliaukšimi sau per šlaunis ir kudakuojanti it višta, 
tvoskė pačios gyvybės kaitra, moters visagalybe, svaiginančia 
žiūrovus. Nuo pat antrojo veiksmo pradžios viskas jai buvo lei- 
džiama: nemokšiškai laikytis scenoje, dainuoti ne ta nata, pa- 
miršti žodžius; jai pakako tik atsigręžti ir nusikvatoti, kad visi 
pratrūktų rėkti „bravo“. Kai tik ji pakartodavo savo garsųjį 
judesį ir vinkstelėdavo klubais, parteris įsiliepsnodavo, karščio 
banga nuvilnydavo per visas galerijas, balkonus, suduždama 
į lubas. Tad smuklės scena tapo Nanos triumfu. Ji jautėsi kaip 
namie, toji gatvinė Venera, įsisprendusi į šonus, Venera, išgriebta 
iš atmatų duobės. O ir muzika tarytum buvo parašyta tai prie- 
miesčio dukrai, tikras kliurkalas, kokį girdi, kai žmonės skirstosi 
iš Sen-Klu mugės,-- šaižiai čiaudi klarnetas, spygauja mažoji 
fleita. 


Publikai reikalaujant, buvo pakartoti dar du numeriai. Vėl 

suskambėjo uvertiūros valsas, tas pats šelmiškas valsiukas, ir 
dievai pasiuto šokti. Junonė, persirengusi ūkininke, užklupo Ju- 
piterį su skalbėja ir priskaldė jam antausių. Diana, nusiklausiusi, 
kaip Venera skiria pasimatymą Marsui, nuskubėjo pranešti Vul- 
kanui susitikimo laiką ir vietą, ir šis suriko: „Aš jau žinau, ką 
jiems padarysiu!" Visa kita atrodė gana miglota. Išvyka Žemėn 
baigėsi finaliniu galopu, ir Jupiteris, sočiai prisišokęs, uždusęs, 
pažliugęs prakaitu, be karūnos, kurią spėjo kažin kur pamesti, 
pareiškė, jog Žemės moterytės — stačiai gyva pagunda ir jog 
visa kuo kalti patys vyrai. 


Uždanga nusileido griaudžiant „bravo"!, kuriuos ūmai nustel- 
bė pašėlęs balsų choras: 

— Visi! Visi! 

Tuomet uždanga pakilo iš naujo, išėjo visi aktoriai, laikyda- 
miesi už rankų. Pačiame vidury, šalia viena kitos stovinčios 
Nana ir Roza Minjon tūpčiodamos darė reveransus publikai. 
Žiūrovai plojo, klakeriai liaupsino jas iš visos gerklės. Paskum 
salė pamažu ėmė tuštėti. 

— Einu pasisveikinti su grafiene Miufa,— tarė La Faluazas. 

— Puiku, drauge ir mane pristatysi,— atsiliepė Fošri.— Luk- 
telėk, tuoj leisimės žemyn. 

Tačiau prasibrauti iki balkono ložių pasirodė ne taip jau leng- 
va. Viršuje, koridoriuose, buvo nenusakoma kamšatis. Smel- 
kiantis per tirštą minią, reikėjo tolydžio sukti į šalį, skverbtis 
pro žmonių būrelius, energingai darbuotis alkūnėmis. Nugara 
atsirėmęs į sieną po varine lempa, kurioje degė dujų ragelis, 
storulis kritikas gvildeno dėmesingam žiūrovų būreliui pjesės 
trūkumus. Eidami pro šalį, žmonės pusbalsiu minėjo jo pavardę. 
Kuluaruose sklido gandas, jog jis kvatojęs visą antrąjį veiksmą, 
bet dabar jis labai griežtai atsiliepė apie pjesę, kalbėjo apie skonį 
ir dorą. Tolėliau kitas kritikas, siauralūpis, nešykštėjo pagyri- 
mų, beje, atsiduodančių gaižumu nelyginant rūgstantis pienas. 


Pro apskritus langelius duryse Fošri naršė žvilgsniu visas 
ložes. Bet jam sutrukdė grafas de Vandevras, klausdamas, ko jis 
ieškąs, o sužinojęs, jog pusbroliai nori pareikšti pagarbą poniai 
ir ponui Miufa, paaiškino, kad jie esą septintoje ložėje ir kad jis 
kaip tik iš ten išėjęs. Paskum, prisikišęs prie žurnalisto, pakuž- 
dėjo jam į ausį: 

— O žinot, bičiuli, galvą guldau, jog tą Naną mudu jau esam 
matę vieną vakarą Provanso gatvės kampe... 

— Kaip kažin ką! Jūsų tiesa! — sušuko Fošri.— Juk aš sa- 
kiau, kad ji man kažin kur matyta! 

La Faluazas pristatė pusbrolį grafui Miufa de Beviliui, kuris 
labai šaltai juos sutiko. Tačiau grafienė, vos išgirdusi Fošri 

pavardę, pakėlė galvą ir santūriais žodžiais pagyrė apžvalgininką 
už jo straipsnius „Figaro“. Ji sėdėjo alkūnėmis atsirėmusi į akso- 
minį ložės barjerą ir dabar, grakščiai pakreipusi pečius, pasisuko 
į pašnekovą. Po kelių nereikšmingų frazių kalba užėjo apie Pa- 
saulinę parodą. 

— Tai bus didingas reginys, — pareiškė grafas oria ir oficia- 
lia išraiška, sustingusia ketvirtainiame, taisyklingų bruožų vei- 
de.— Šiandien buvau nuvažiavęs į Marso lauką... Ir grįžau pa- 
kerėtas. 

— Kalbama, jog laiku nebūsią spėta, — išdrįso įsiterpti La 
Faluazas.— Ten tokia painiava... 

Bet grafas nutildė jį griežtu balsu: 

— Viskas bus laiku... Tokia imperatoriaus valia. 

Fošri šmaikščiai papasakojo, kaip vieną dieną, nuėjęs į sta- 
tybą medžiagos straipsniui, pakliuvo į akvariumą ir tupėjo ten, 
kol jį išmeškeriojo darbininkai. Grafienė šypsojo. Ji tolydžio 
žvilgčiojo į salę ir, pakėlusi ranką, iki alkūnės aptemptą baltutėle 
pirštine, tingiai vėdavosi vėduokle. Beveik ištuštėjusi salė snau- 
dė; parteryje sėdėjo keli ponai, išpleikę laikraščius; damos, jaus- 
damosi kaip namie, ložėse priiminėjo pažįstamus. Dabar po sie- 
tynu, kurio ryškią šviesą švelnino lengvutis apnašas dulkių, per 
pertrauką sukeltų bruzdesio, buvo girdėti vien gerai išauklėtų 
žmonių kuždėjimas. Tarpduriuose grūdosi vyrai, spoksodami į 
savo vietose tebesėdinčias damas; — stabtelėja akimirką ir žiūri 
ištempę kaklą virš antkrūtinio, panašaus į baltą širdžių tūzą. 


— Tikimės, jog apsilankysite pas mus artimiausią antradie- 
nį, — tarė grafienė La Faluazui. 

Ji pakvietė taipgi Fošri, ir jis dėkodamas nusilenkė. Apie 
pjesę nekalbėta, Nanos vardo neminėta. Grafas laikėsi su tokiu 
lediniu orumu, lyg būtų dalyvavęs mažų mažiausiai Įstatymų 
leidžiamojo korpuso posėdyje. Pateisindamas savo šeimos atsi- 
lankymą į tokią vietą, jis paaiškino, kad jo uošvis negalis gy- 
venti be teatro. Pro atdaras ložės duris buvo matyti aukšto ūgio 
markizas de Šuaras plačiakrašte skrybėle, pridengiančia jo blyš- 
kų apdribusį veidą, — atsitiesęs senatvišku liemeniu, družnų akių 
žvilgsniu lydėjo pro šalį einančias moteris. 

Kai tik grafienė pakvietė jį į svečius, Fošri tuoj atsisveikino 
supratęs, jog būtų stačiai nepadoru kalbėti apie pjesę. La Fa- 
luazas išėjo įkandin. Priešais, grafo de Vandevro ložėje, jis pas- 
tebėjo šviesiaplaukį Labordetą, kuris, patogiai įsitaisęs krėsle, 
familiariai šnekučiavo su Blanše de Sivri. 

— Tai bent!—tarė La Faluazas, pasivijęs pusbrolį.— Vadi- 
nasi, tas Labordetas pažįstamas su visomis damomis?.. Štai dabar 
jisai pas Blanšę. 

— Na žinoma, su visomis, — kuo ramiausiai atsakė Fošri.— 
Ką, gal iš mėnulio nukritai? 

Dabar koridoriuje pasidarė erdviau. Fošri pasuko laiptų link, 
bet jį pašaukė Liusi Stiuart. Ji stovėjo savo ložės tarpdury, pa- 
čiame koridoriaus gale. Čia galima gyvai iškepti, pareiškė ji; da- 
mos, kitaip sakant, pati Liusi, Karolinė Ekė ir jos motina, triauš- 
kino cukruotus migdolus, užtverusios visą taką. Su jomis kaip 
artima giminė kalbėjosi bilietininkė. Liusi puolė priekaištauti 
žurnalistui: labai gražu, bėgiojąs po ložes, lankąs visas damas, 
o pas jas net neužsukąs, net nepasidomis, ar jos nenorinčios 
gerti! Paskum, netikėtai nustojusi priekaištauti, sušuko: 


— Zinai, drauguži, o man Nana labai patinka! 

Liusi pareikalavo, kad paskutinį veiksmą Fošri žiūrėtų iš jos 
ložės, bet jis išsisuko pažadėjęs užbėgti pas jas po spektaklio. 
Gatvėje, prie teatro durų, Fošri ir La Faluazas užsirūkė. Visas 
šaligatvis buvo užtvindytas žmonių, vyrai vorele leidosi laiptais 
pakvėpuoti grynu nakties oru, pamažu rimstant bulvarų ūžesiui. 

Tuo tarpų Minjonas nusitempė Štainerį į Varjetė kavinę. 
Isitikinęs, jog Nana triumfuoja, jis pirmas prakalbo apie ją su 
užsidegimu, akies krašteliu tolydžio sekdamas bankininką. Kas 
jau kas, o jis puikiai pažinojo bankininką, pats dusyk jam padėjo 
apgauti Rozą, o paskum, aistrai išblėsus, parvedė atgailaujantį 
ir atsidavusį kaip niekad. Kavinėje prie marmurinių staliukų 
grūdosi lankytojai; kai kurie gėrė skubomis, nesisėsdami; ir di- 
deliuose veidrodžiuose, atsispindėdama daugelį kartų, bangavo 
toji galvų jūra, be galo erdvi atrodė ankšta saliukė, trijų sie- 
tynų apšviesta, su moleskinu muštais suoliukais ir sraigtiniais 
laiptais, užslėptais raudonomis drapiruotėmis. Štaineris atsisėdo 
prie staliuko pirmojoje salėje, — pagal metų laiką čia buvo tru- 
putį pasiankstinta iškelti duris, kurios vėrėsi į bulvarą. Pama- 
tęs pro šalį einant Fošri ir La Faluazą, bankininkas juos pašaukė: 


— Užeikit išgert su mumis po bokalą alaus! 

Bet jo galvoje sukosi viena vienintelė mintis: jis panoro nu- 
siųsti gėlių Nanai į sceną. Pagaliau jis pašaukė kelnerį, kurį va- 
dino stačiai Ogiustu. Išgirdęs jųdviejų pokalbį, Minjonas sužiu- 
ro į jį tokiu giedru žvilgsniu, jog tas sumišęs suburbėjo: 

— Dvi puokštes, Ogiustai, ir atiduokit jas bilietininkei; po 
puokštę kiekvienai damai, tegu numeta jas, progai pasitaikius, 
gerai? 

Kitame salės gale, pakaušiu atsirėmusi į veidrodžio rėmą, 
lyg apgvaibusi nuo begalinio ir bergždžio laukimo, prie tuščios 
taurės nejudėdama sėdėjo kokių aštuoniolikos metų mergina. 
Vešliais, iš prigimties garbanotais pelenų spalvos plaukais, mer- 

akių žvilgsniu; vilkėjo nublukusia žalio šilko suknute, ant galvos 
turėjo skrybėlaitę apskritais kraštais, gerokai sumaigytą peš- 
tynėse. Buvo perbalusi nuo nakties vėsos. 

— Še tau! Atlasinė,— pastebėjęs ją, sumurmėjo Fošri. 

La Faluazas tuoj paklausė, kas ji tokia. Et, bulvaro kekšė, 
ir tiek. Bet tokia pasiutėlė, jog velnioniškai smagu ją pašnekinti. 
Ir žurnalistas sušuko: 

— Ei, Atlasine, ką- čia veiki? 

— Pasilenk ir pamatysi, — nė nekrustelėjusi, kuo ramiausiai 
atkirto Atlasinė. 

Visi keturi sužavėti nusikvatojo. 

Minjonas tvirtino, jog skubėti nesą ko: dekoracijas trečia- 
jam veiksmui pakeisią ne anksčiau kaip po dvidešimties minu- 
čių. Bet pusbroliai, išgėrę savo alų, vis dėlto nutarė eiti į salę: 
juodu sužvarbo. Tuomet Minjonas, likęs vienas su Štaineriu, 
alkūnėmis įsirėmė į stalą, prisikišo prie pat bankininko ir sukuž- 
dėjo: 

— Vadinas, sutarta? Mudu eisim pas ją, aš jus supažindinsiu... 
Tik įsidėmėkit, tai mudviejų paslaptis, mano žmonai —' nė žodžio. 

Sugrįžę į savo vietas, antro aukšto ložėje Fošri ir La Faluazas 
pastebėjo dailią, kukliai apsirengusią damą. Greta jos sėdėjo 
iš pažiūros rūstus vyras, vidaus reikalų ministerijos skyriaus 
viršininkas, pasak La Faluazo, dažnokas svečias grafo Miufa 
namuose. O Fošri prisiminė, jog damos pavardė, regis, ponia 
Rober: tai padori moteris, turinti ne daugiau kaip vieną meilužį, 
ir paprastai Žmogų, užimantį aukštą padėtį. 

Lyg išgirdę į juos kreipiantis, pusbroliai atsisuko. Jiems šyp- 
sojo Dagnė. Dabar, kai Nana pelnė žiūrovų palankumą, jis jau 
nebesislapstė, pergalingai vaikščiojo koridoriais. Šalia jo sėdintis 
moksleivis, pasprukęs iš koležo, per visą pertrauką net nepasi- 
kėlė nuo krėslo, — Nana jį taip apžavėjo, kad jis jautėsi lyg pa- 
ralyžiuotas. Čia tai bent! Čia tai moteris! Raudonas kaip vėžys, 
jis nejučia traukė nuo rankų pirštines ir vėl movėsi. Paskum, 
kai jo kaimynas prašneko apie Naną, įsidrąsinęs jis paklausė: 

— Atleiskit, pone, jūs pažistamas su ta dama, kuri vaidina? 

— Taip, truputį, — nustebęs neryžtingai atsakė Dagnė. 

— Vadinas, žinot, kur ji gyvena? 

Klausimas buvo toks tiesmukas, juo labiau toks nekuklus, 
jog Dagnė vos susitvardė neskėlęs berniūkščiui antausio. 

— Nežinau,-— sausai atsakė jis. 

Ir nusisuko. Papurgalvis susivokė padaręs kokį netaktą, dar 
labiau nukaito ir susigūžė iš baimės. 

Užkulisyje pasigirdo trys dūžiai, bilietininkės nėrėsi iš kailio 
kraudamos ant kėdžių grįžtančiųjų paltus ir kailinius. Klakeriai 

suskato ploti pasirodžius dekoracijoms, vaizduojančioms grotą 
Etnos šlaite, žiojintį sidabro rūdyne, it naujintelaičiai ekiu tvis- 
kančiomis sienomis; virš Vulkano žaizdro, įrengto pačiame gale, 
tarytum plėvojo vakaro žara. Antroje scenoje Diana susitarė 
su Vulkanu, kad jis dėsis išvykstąs į tolimą kelionę, drauge 
duodamas valią Venerai ir Marsui. Vos tik Diana liko vjena sce- 
noje, pasirodė Venera. Salę perbėgo virpulys: Nana išėjo nuoga 
nuogutėlė. Ramiai ir įžūliai nuoga išėjo į sceną, įsitikinusi savo 
kūno visagalybe. Buvo apsisiautusi tik gazine skraiste; jos ap- 
valūs pečiai, amazonės krūtys atsikišusiais ir kietais it iečių 
antgaliai rausvais speniukais, platūs, gašliai krypuojantys klu- 
bai, putlios šlaunys, skaistus blondinės kūnas, kuris visas giedra- 
vo, švietė kiaurai lengvutį, baltutėlį kaip puta audinį. Tai buvo 
Venera, gimusi iš jūros putų ir prisidengusi nuogybę vien savo 
plaukais. O kai Nana iškėlė rankas, ryškiai plieskiant rampos 
šviesoms, pažastyse buvo matyti auksiniai plaukeliai. Niekas 
neplojo. Niekas nebesijuokė, vyrų veidai staiga surimtėjo, įsi- 
tempė, burnos perdžiūvo, nosys ištįso. Per salę tarytum nudvelkė 
vėjo šuoras, kol kas dar švelnus, bet jau pranašaujantis audrą. 
Omai, visiems bežiūrint, toji nuoširdi būtybė virto moterimi, 
savo lyties galia sukrėtė publiką, pastūmėjo prie beprotybės, 
atskleidė dar nepatirtų geismų gelmę. Nana vis dar šypsojo, bet 
tai buvo vyrų rijikės šypsena. 


— Pasiutimas! — tiek tepasakė Fošri La Faluazui. 

Tuo tarpu į pasimatymą atkūrė apsiplunksnavęs Marsas ir 
atsidūrė tarp dviejų deivių. Tą sceną Priujeras suvaidino meis- 
triškai; palaiminga moterų išlepinto vyro mina jis leidosi abiejų 
glamonėjamas — tiek Dianos, kuri panoro paskutinisyk išmėginti 
savo kerus, prieš atiduodama išdaviką Vulkano malonei, tiek 
Veneros, kuri, varžovei matant, tyčia stengėsi įsiteikti meilužiui. 
Scena pasibaigė šmaikščiu trio; ir kaip tik tuo metu Liusi Stiuart 
ložėje pasirodė bilietininkė ir numetė ant scenos dvi dideliausias 
baltųjų alyvų puokštes. Pasigirdo plojimai, Nana ir Roza Min- 
jon nusilenkė publikai, o Priujeras pakėlė puokštes nuo grindų. 
Beveik pusė parterio atsigręžė ir su šypsena sužiuro į ložę, kur 
sėdėjo Štaineris ir Minjonas. Bankininkui veidas priplūdo kraujo 
ir ėmė mėšlungiškai trūkčioti smakras, lyg gerklėje jam būtų 
įstrigęs kaulas. 

Tolesnės scenos galutinai pavergė žiūrovus. Diana įsiutusi 
pasišalino. Ir Venera, atsisėdusi ant velėnų suolelio, pasišaukė 
Marsą. Dar niekad nesiryžta teatre taip atvirai parodyti gundy- 
mo scenos. Rankomis apsivijusi Priujerui kaklą, Nana jį prisi- 
traukė, bet tuo metu grotos angoje pasirodė Fontanas juokingai 
pykčio iškreiptu veidu, komiškomis grimasomis stengdamasis 

parodyti, kokie jausmai drasko širdį apgautam vyrui, nutvė- 
rusiam žmoną nusikaltimo vietoje. Rankose jis laikė savo garsųjį 
tinklą, nukaltą iš geležies. Akimirką siūbavo jį kaip žvejys, kuris 
rengiasi užmesti tinklą; ir štai išmoninga gudrybe Venera ir 
Marsas pakliuvo į spąstus, tinklas apsiautė juos ir sukaustė lai- 
mingų įsimylėjėlių poza. 

Salėje šurmulys vis didėjo, kol pagaliau virto sunkiu atodūsiu. 
Kai kas ėmė ploti, visi binokliai buvo nukreipti į Venerą. Pa- 
mažu Nana pavergė visus žiūrovus, ir dabar jai priklausė kiek- 
vienas vyras. Gašla, sklindanti nuo jos lyg nuo rujojančios liūtės, 
tvino vis plačiau, užliejo visą salę. Menkiausiu judesiu ji žadino 
geismus, mažylio pirštelio krustelėjimu kurstė įjaudrintą vaiz- 
duotę. Nugaros rietėsi, virpčiojo, lyg neregimas strykas būtų 
lietęs visas kūno fibras; po salę tarytum plaukiojo šiltas moters 
alsavimas, ir nuo jo šiurpo oda, piestu stojosi plaukeliai ant 
sprando. Fošri pamatė, kaip aistros protrūkis atplėšė nuo krėslo 
moksleivį, pasprukusį iš koležo. Įdomumo dėlei žurnalistas ap- 
žvelgė ložes: grafas de Vandevras stovėjo kietai sučiaupęs 
lūpas, baltas kaip drobė; storulį Štainerį, rodės, tuoj ištiks apo- 
pleksija; Labordetas stebėdamasis žiūrėjo į debiutante pro lornetą 
kaip arklių pirklys, kuris grožisi grynakrauje kumelaite; Dagnė 
degte degė ausys, atrodė, jos net kruta iš malonumo. Paskum 
Fošri metė žvilgsnį atgal ir stačiai nustėro pamatęs, kas dedasi 
Miufa ložėje: už perblyškusios, susikaupusios grafienės stovėjo 
grafas, plačiai išsižiojęs, raudonomis dėmėmis išmuštu veidu, 
o šalia jo prietemoje žibėjo markizo de Šuaro akys, jau nebe 
anos družnos akys, o du didžiuliai it katino vyzdžiai, fosfores- 
cuojantys, leidžiantys aukso žiežirbas. Trūko oro, dvokė nuo 
prakaito sulipę plaukai. Per tris valandas salė pritvinko žmonių 
šuto ir karšto alsavimo. Dulkių debesys vis tirštėjo tarytum pa- 
kibę palubėje aplink sietyną, skaisčios dujų šviesos nužerti. 
Publika svaigo iš nuovargio ir susijaudinimo, grimzdo į savo- 
tišką nebūtį, į tą akivarą mieguistų geismų, vidury nakties kugž- 
dančių alkovose. Ir Nana, marmuriniu kūnu, moters galia gebanti 
pražudyti visus čionai susirinkusius vyrus ir pakilti iš purvo to- 
kia pat švari, kokia įipuolė, — Nana šventė pergalę prieš tą apsa- 
lusią minią, prieš pusantratūkstantinę salę, į spektaklio pabaigą 
galutinai palaužtą ir nervų įtampos pakrikdytą. 


Artėjo atomazga. Į pergalingus Vulkano šūksnius subėgo visas 
Olimpas, dievai virtine traukė pro įsimylėjėlius, vieni aikčiojo 
iš nuostabos, kiti šelmiškai dūsavo. Jupiteris pareiškė: „Sūnau, 
jūs pasielgėt lengvabūdiškai kviesdamas mus pasižiūrėt į šitą 
reginį!" Paskum visi ūmai pajuto simpatiją Venerai. Apgautų 
vyrų choras kaip anksčiau, vadovaujamas Iridės, kreipėsi į dievų 

valdovą melsdamas neduoti eigos bylai: moterims tapus nami- 
sėdomis, vyrams gyventi nemiela, tad verčiau būti apgaudinė- 
jamiems, bet užtat mėgautis ramybe,— toks buvo komedijos 
moralas. Paskum Venera išvaduojama. Vulkanas laimi skyrybų 
bylą. Marsas grįžta pas Dianą; saugodamas šeimos židinio ra- 
mybę, Jupiteris išsiunčia savo skalbėjėlę į vieną tolimiausių 
žvaigždynų. Ir pagaliau iš kalėjimo išleidžiamas Amūras, kuris, 
užuot linksniavęs veiksmažodį „mylėti“, lankstė ten popierinius 
balandžius. Apgautų vyrų chorui klūpomis giedant padėkos him- 
ną šypsančiai Venerai, tapusiai tarytum dar didingesne savo 
valdovišku nuogumu, nusileido uždanga. 


Pakilę iš vietų, žiūrovai plūstelėjo durų link. Perkūniškai 
griaudžiant „bravo!", komedijos autoriai buvo dusyk kviečiami 
į sceną. Per salę nusirito pašėlęs riksmas: „Nana! Nana!" Dar salei 
neištuštėjus, ūmai pasidarė tamsu: užgeso rampa, priblėso siety- 
nas, ilgi pilkos drobės apvalkalai nusileido ant didžiųjų ložių 
aksomo, apsiautė galerijų paauksavimus; ir salė, dar prieš mi- 
nutę buvusi tokia įkaitusi, tokia triukšminga, ūmai nugrimzdo 
į slogų miegą, iš visų pusių tvokstelėjo pelėsių ir dulkių tvaikas. 
Įsisupusi į kailinius, grafienė Miufa stovėjo prie ložės barjero, 
laukdama, kol nuslūgs žmonių srautas, ir žiūrėjo į tamsą. 


Koridoriuose visų stumdomos bilietininkės blaškėsi galvas 
pametusios prie krūvon suverstų paltų. Fošri ir La Faluazas 
skubėjo išlydėti damų. Išilgai viso vestibiulio stovėjo virtine 
išsirikiavę vyrai, o abejais laiptais iš lėto leidosi dvi begalinės 
voros žiūrovų, du tiršti, vienodu greičiu plūstantys žmonių srau- 
tai. Staineris, Minjono tempiamas, išsprūdo vienas pirmųjų. Gra- 
fas de Vandevras vedėsi už parankės Blanšę de Sivri. Kvakė 
su dukra iš pradžių sutriko toje kamšatyje, bet joms į pagalbą 
atskubėjo Labordetas, surado joms karietą ir, kai abi įsėdo, ga- 
lantiškai uždarė dureles. Niekas nepastebėjo, kaip dingo Dagnė. 
Moksleivis degančiais skruostais buvo nutaręs stoti sargybon 
prie artistų durų, bet, nubėgęs prie Panoramų pasažo, pamatė, 
kad geležiniai vartai užrakinti; eidama pro šalį, jį užkliudė At- 
lasinė, bet jis, nevilties apimtas, šiurkščiai ją atstūmė, paskum, 
kone verkdamas iš geismo ir bejėgiškumo, įsimaišė į minią. 
Vyrai degėsi cigarus, skirstėsi niūniuodami: „Atėjus vakarui, 
Venera..." Atlasinė grįžo atgal į Varjetė kavinę, ir Ogiustas ma- 
loningai leido jai suvalgyti lankytojų paliktą cukrų. Pagaliau 
vienas storulis, labai jau įkaitęs nuo spektaklio, nusivedė ją į 
tamsų, pamažu mingantį bulvarą. 


O iš teatro vis dar plaukė žiūrovai. La Faluazas laukė Kla- 
risės. Fošri buvo pažadėjęs palydėti Liusi Stiuart su Karoline 
Ekė ir jos motina. Damos nusileido apačion ir, garsiai kvatoda- 

mos, savo sijonais užtvėrė visą galą vestibiulio, o tuo metu kaip 
tyčia pro šalį ėjo ponia ir ponas Miufa, abu nutaisę ledinę veido 
išraišką. Bordenavas pačiu laiku išnėrė pro ankštas dureles ir 
išgavo iš Fošri tvirtą pažadą parašyti žinutę apie spektaklį. 
Direktorius plaukė prakaitu, bet švietė kaip saulė, visiškai aps- 
vaigęs nuo pasisekimo. 

— Du šimtai spektaklių garantuota, — mandagiai tarė jam La 
Faluazas.— Visas Paryžius pereis per jūsų teatrą. 

Bet Bordenavas įtūžo, staigiai kryptelėjęs smakru parodė 
į publiką, tvindančią vestibiulį, į tą tumulą vyrų perdžiūvusiomis 
lūpomis, gašliai degančiomis akimis, dar neatvėsusių po įsivaiz- 
duojamo akto su Nana, ir įnirtingai suriko: 

— Na, sakyk pagaliau — mano bordelį, kietakakti tu! 


II 


Rytojaus dieną, dešimtą valandą, Nana dar miegojo. Ji turėjo 
visą trečią aukštą dideliame naujame name, Osmano bulvare, 
nes savininkas mielai nuomojo butus vienišoms damoms, kad 
sienos įgautų gyvenamų patalpų kvapą. Vienas turtingas Maskvos 
pirklys, atvykęs Paryžiun praleisti žiemos, įkurdino čia Naną, 
užmokėdamas šeimininkui už pusę metų į priekį. To pernelyg 
erdvaus buto nepavyko kaip reikiant apstatyti: paauksuotų kon- 
solių ir krėslų prabanga visiškai nesiderino su atsitiktiniais bal- 
deliais, atkeliavusiais iš perpirklės krautuvės, su raudonmedžio 
staliukais, cinkuotomis žvakidėmis, mėgdžiojančiomis Florenci- 
jos bronzas. Visa tai bylojo apie permainingą laimę, skirtą 
merginai, pirmojo solidaus globėjo per anksti pamestai ir vėl 
pakliuvusiai į rankas visokiems įtartiniems priegulams, apie pir- 
muosius sunkius žingsnius nauju keliu, — žodžiu, apie nesėk- 
mingą karjeros pradžią, tolydžio niaukiamą grasinimų nebe- 
duoti skolon prekių ir iškeldinti iš buto. 


Nana miegojo kniūpsčia, nuogomis rankomis apglėbusi prie- 
galvį, įsikniaubusi į jį perbalusiu nuo miego veidu. Visame bu- 
te tik miegamasis ir tualeto kambarys čionykščio meistro buvo 
išklijuoti apmušalais. Įsismelkęs pro užuolaidos apačią, saulės 
spindulys klaidžiojo palisandro baldais, damasto apmušalais 
ir kėdutėmis, trauktomis tuo pačiu pilku damastu, išmargintu 
didelėmis melsvomis gėlėmis. Bet staiga Nana kniostelėjo iš 
miegų tame miegamajame, dar apsnūdusiame, pritvinkusiame 
šuto, pakirdo, lyg netikėtai pajutusi šalia neįprastą tuštumą. 
Pažvelgė į greta gulintį priegalvį, kurio nėriniuotame užvalkale 
buvo matyti dar šilta duobelė, kažin kieno galvos įspausta. Lovos 
galvūgaly sugrabaliojo elektrinio skambučio mygtuką ir pas- 
paudė. 

— Išėjo? — paklausė kambarinę, išdygusią tarpduryje. 

— Taip, ponia, ponas Polis išėjo prieš dešimt minučių... 
Ponia buvot labai pavargusi, tad jis nenorėjo jūsų budinti. Bet 
jis prašė poniai pasakyti, kad ateis rytoj. 

Nenustodama tarškėti, Zojė, Nanos kambarinė, atitraukė ža- 
liuzes. Vidun siūbtelėjo ryški rytmečio šviesa. Zojė, labai tam- 
saus gymio moteris sulaižytais, tiesiu sklastu perskirtais plau- 
kais, buvo blyškaus, strazdanoto pailgo veido, primenančio šuns 
snukį, priplota nosimi, storomis lūpomis ir juodomis neramiomis 
akimis. 

— Rytoj, rytoj,— kartojo vis dar apsnūdusi Nana.— Bene 
rytoj jo diena? 

— Taip, ponia, ponas Polis visad ateina trečiadieniais. 

— Ak, prisiminiau! — sušuko Nana ir atsisėdo lovoje.— 
Juk viskas pasikeitė. Norėjau šįryt jį perspėti... Jis susidurs su 
Juočkiu. Bus skandalas! 

— Ponia manęs neperspėjot, iš kur aš galėjau žinot,— su- 
niurzgė Zojė.— Jei ponia kaitaliojat dienas, tai būkit gera, pa- 
sakykit iš anksto, kad žinočiau... Vadinasi, tas senas nagas lan- 
kysis jau nebe antradieniais? 

Anaiptol ne juokais, o visiškai rimtai „Juočkiu" ir „senu 
nagu" jiedvi pravardžiavo du Nanos išlaikytojus — prekiją iš 
Sen-Deni priemiesčio, šykščiai taupų žmogėną, ir tokį valachą, 
kuris dėjosi grafu ir labai netvarkingai mokėjo už paslaugas, 
ir, be kita ko, nežinia iš kur nugriebtais pinigais. Dagnė ateidavo 
iškart po „seno nago", nes prekijas aštuntą valandą turėdavo 
grįžti namo, tad jaunuolis kantriai laukdavo savo eilės pas Zoję 
virtuvėje, o paskum guldavo dar šilton vieton ir pabūdavo iki 
dešimtos, — mat tada ir jam reikėdavo skubėti su reikalais. Ir 
jam, ir Nanai tatai atrodė labai patogu. 

+ — Tiekto! — tarė Nana.— Parašysiu jam šiandien po pietų... 
O jeigu jis nespės gauti mano laiško, rytoj rytą jo neileisk. 

Zojė tuo tarpu tyliai vaikščiojo po kambarį. Kokį pasisekimą 
vakar turėjusi ponia! Ponia parodžiusi, ką galinti, o kaip puikiai 
dainavusi! Ak, dabar ponia galinti būti visiškai rami! 

Alkūne pasirėmusi į priegalvį, Nana tik linkčiojo galvą, bet 
nesakė nė žodžio. Naktiniai marškiniai nusmuko jai nuo peties, 
susivėlę plaukai išsidraikė ant nugaros. 

— Be abejo, — ūmai susimąsčiusi, sumurmėjo ji.— O kaip 
išsiversti šiuo tarpu? Jau šiandien turėsiu visokiausių nemalo- 
numų... Namsargis šįryt vėl buvo atėjęs, ar ne? 

Ir jiedvi surimtėjusios įšneko apie reikalus. Nuomos nemo- 
kėta už tris terminus, šeimininkas grasinosi aprašyti turtą. Be 
to, būriais ėjo kreditoriai — karietų nuomotojas, siuvėja, siuvė- 

jas, anglininkas ir devynios galybės kitų; kas rytą sugriūdavo 
j prieškambarį ir, susėdę ant minkštasuolio, laukdavo. Ypač 
gąsdindavo anglininkas, jau laiptais lipdamas pratrūkdavo 
rėkti. Bet labiausiai Nanai gėlė širdį dėl mažylio Luji, vaikelio, 
kurį ji pagimdė šešiolikos metų ir atidavė žindyvei, gyvenan- 
čiai kaime netoli Rambujė. Žindyvė reikalavo trijų šimtų frankų, 
kitaip vaikelio neatiduosianti. Paskutinisyk apsilankiusi Ram- 
bujė, Nana staiga užsidegė pačia karščiausia motinos meile ir 
dabar baisiai graužėsi, jog nesugebėsianti įgyvendinti savo su- 
manymo, tapusio beveik manija: sumokėti žindyvei skolą, pasi- 
imti vaikelį ir nuvežti į Batinjolį pas savo tetą ponią Lera, o ten 
galėsianti kada tinkama lankyti savo sūnelį. 


Tuomet kambarinė užsiminė, jog poniai būtų pravartu dėl 
savo bėdų pasitarti su senu nagu. 

— Et, kiek kartų jau sakiau, — užsiplieskė Nana,— o jis man 
vis tvirtina, kad turi daug išlaidų... Moka tūkstantį frankų kas 
mėnesį, o daugiau nė skatiko iš jo neišgrauši. Juočkiui šiuo 
metu vėjai kišenėj švilpia,— regis, bus kiaurai prasilošęs... Na, 
o vargšiukui Mimi pačiam metas list į skolas: kritus akcijų kur- 
sui, vienais marškiniais liko, net gėlių puokštės, ir tos nebeiš- 
gali man atnešt. 


Ji kalbėjo apie Dagnė. Rytmetinėmis atvirumo valandomis 
ji nieko neslėpdavo nuo kambarinės. Ir Zojė, pripratusi prie 
tokių paslapčių, klausydavosi su pagarba ir užuojauta. Bet jeigu 
jau ponia malonėjanti su ja kalbėt apie savo reikalus, ji galinti 
sau leist pasakyti tai, ką turinti galvoje. Pirmiausia ji baisiai 
mylinti ponią, juk tam tyčia ir palikusi ponią Blanšę, ir ko tik 
ponia Blanšė nedariusi, kad parsiviliotų ją atgal! Vietą ji visada 
susirasianti, dėkui Dievui, turinti gerą vardą; bet ji norinti tar- 
nauti poniai; nors dabar joms ir striuka su pinigais, bet ji tikinti, 
jog aukštai pakilsianti. Ir galop ji perėjo prie konkrečiiĮ pata- 
rimų. Kas be ko, kai žmogus jaunas, visados pridaro kvailysčių. 
Bet metas ateiti į protą, nes vyrams nieko daugiau nerūpi, kaip 
tik pasismaginti. O dabar tų vyrų būsią kaip amaro! Poniai reikią 
tik žodelį tarti, kad ir kreditoriai užsičiauptų, ir pinigų būtų per 
akis. 


— Šiaip šnekėsi ar taip, o trys šimtai frankų iš dangaus ne- 
nukris, — tarė Nana, susikišdama pirštus į išsidraikiusias gar- 
banas.-- Man šiandien reikia trijų šimtų frankų, tuoj pat... Kaip 
kvaila, kai nėr žmogaus, kuris galėtų tau duoti tris šimtus frankų! 

Ji suko galvą, ieškojo išeities: nusiusianti į Rambujė ponią 
Lera, kuri šįryt kaip tik turinti užbėgti. Nepatenkintas užgaidas 
gadino jai visą vakarykštės pergalės džiaugsmą. Ir sakyk tu man, 
tarp visų tų vyrų, visa gerkle vakar ją sveikinusių, nėr nė vieno, 

kuris imtų ir atneštų jai penkiolika luidorų! Betgi ji ir neimtų 
pinigų už dyką! Dieve mano, kokia ji nelaiminga! Ir ji vis minėjo 
savo vaikelį: akytės jo mėlynos kaip angeliuko, o kai jis vapena: 
„Mama!", padvėst gali iš juoko! 

Bet kaip tik tuo metu springdamas sučirškė elektrinis durų 
skambutis. Grįžusi iš prieškambario, Zojė pakuždėjo lyg pa- 
slaptį: 

— Tokia moteriškė. 

Jau dešimtis kartų ji matė tą „moteriškę“, tik dėjosi, kad jos 
nepažįsta ir nė nesupranta, ko ji vaikščioja pas damas, pristigu- 
sias pinigų. 

— Ji pasisakė vardą... Ponia Trikon. 

— Trikonė! — sušuko Nana.— Še tau! Tikrai, juk buvau visai 
pamiršusi... Prašyk! 

Zojė įvedė miegamajan aukštą damą ilgais vyturais, panašią 
į nuskurdusią grafienę, senatvėje pamėgusią bylinėtis. Paskum 
kambarinė dingo be pėdsako, tarytum išgaravo, tyliai išsmuko 
pro duris, kaip paprastai, kai pas ponią ateidavo svečias. Beje, 
galėjo ir neišeiti. Trikonė netgi neprisėdo. Jiedvi persitarė vienu 
kitu žodžiu. 

— Šiandien turiu jums klientą... Gerai? 

— Gerai... Kiek? 

— Dvidešimt luidorų. 

— Kelintą? 

— Trečią... Vadinas, sutarta? 

— Sutarta. 

Trikonė iškart pasuko kalbą apie orą: dėkui Dėvui, dabar 
sausa, vaikščioti dabar vienas malonumas. Jai reikią dar aplan- 
kyti keturis ar penkis žmones. Ir, pasižiūrėjusi į knygutę, išėjo. 
Likus vienai, Nanai atlėgo širdis. Lengvas šiurpas perbėgo per 
nugarą, ir tingiai kaip katytė, nepakenčianti šalčio, ji vėl susiran- 
gė šiltame patale. Pamažėle akys jai sulipo, ji nusišypsojo pama- 
niusi, jog rytoj iščiustys savo vaikelį kaip karalaitį, ir užsnūdo; 
vėl aplankė tie patys karštligiški sapnai, kuriuos ji sapnavo kiau- 
rą naktį, ausyse be perstojo griaudėjo „bravo!", aidėjo lyg pratisa 
bosinė nata, liūliuodami nuvargusį kūną. 

Vienuoliktą valandą, kai Zojė įvedė į miegamąjį ponią Lera, 
Nana dar miegojo. Bet, žingsnių pažadinta, tuoj prašneko: 

— A, tai tu... Šiandien pat važiuok į Rambujė. 

— To ir atėjau,— atsiliepė teta.— Dvidešimt minučių pirmos 
išeina traukinys. Dar spėsiu. 

— Ne, pinigų gausiu truputį vėliau, — paaiškino Nana rąžy- 
damasi ir išriesdama krūtinę.— Dabar papusryčiausim, o paskum 
žiūrėsim. 

Zojė atnešė šeimininkei peniuarą. 

— Ponia,— sukuždėjo ji,— atėjo kirpėjas. 

Tačiau Nana nenorėjo eiti iš miegamojo. Ir sušuko: 

— Eikit čionai, Fransisai! 

Dailiai apsirengęs ponas pravėrė duris. Pasisveikino su damo- 
mis. Kaip tik tuo metu Nana lipo iš lovos, nesidrovėdama rodyti 
nuogų kojų. Ji neskubėjo, atkišo rankas, kad kambarinei būtų 
patogiau apvilkti ją peniuaru. Fransisas oriai laukė nenusisukda- 
mas, jautėsi čia kaip namie. Prabilo tik tada, kai Nana atsisėdo ir 
jis šukomis perbraukė jai per plaukus. 

— Turbūt, ponia, dar nematėt laikraščių ... Figaro" spausdi- 
namas labai geras straipsnis. 

Laikraštį jis nusipirkęs. Ponia Lera užsibalnojo akinius ir, 
priėjusi prie lango, garsiai perskaitė straipsnį. Stovėjo lyg pagal 
komandą „ramiai!", atsitiesusi visu savo nemenku ūgiu, ir krutino 
nosies galiuką, kone skiemenuodama kiekvieną pagiriamąjį 
žodį. Straipsnį parašė Fošri iškart po spektaklio — du stulpelius 
šmaikštaus teksto, pilno dygaus šaipymosi iš aktorės ir aržaus 
žavėjimosi moterimi. 

— Nuostabu! — kartojo Fransisas. 

Nanai buvo nusispjaut, kad tyčiojamasi iš jos balso. Šiaip ar 
taip, tas Fošri — šaunus vyras, ji tikrai atsidėkosianti jam už 
tokį palankų atsiliepimą. Dar sykį perskaičiusi straipsnį, ponia 
Lera netikėtai pareiškė, jog visi vyrai su velniu apsibėgę, bet 
atsisakė aiškinti, ką turi galvoj, labai patenkinta šita dvipramiška 
užuomina, tik jai vienai ir suprantama. Tuo tarpu Fransisas baigė 
kedenti ir klostyti Nanai plaukus. Atsisveikindamas tarė: 

— Būtinai peržiūrėsiu vakarinius laikraščius... Ateiti, kaip 
paprastai, ar ne? Pusę šešių? 

— Paimkit man stiklainėlį pomados ir svarą cukruotų migdo- 
lų pas Buasjė! — suriko įkandin Nana, kai jis, perėjęs svetainę, 
jau suko prie durų. 

Tik tuomet, likusios vienos, teta ir dukterėčia prisiminė, jog 
dar nespėjo pasisveikinti, ir skambiai išbučiavo viena kitą į žan- 
dus. Straipsnis įkaitino joms kraują. Naną, ligi tol apsnūdusią, 
staiga apėmė vakarykštės pergalės karštligė. Kam jau kam, o 
Rozai Minjon nesaldu šį rytą! Teta nepanoro eiti į teatrą, nes, 
pasak jos, susijaudinus, jai viduriai nevirškiną, ir Nana suskato 
klostyti, kas dėjosi vakar vakare, pati mėgaudamasi savo pasa- 
kojimu, kurio klausantis atrodė, jog Paryžius kone sugriuvęs 
nuo plojimų. Paskum, ūmai pakeitusi kalbą, nusikvatojo ir pa- 
klausė tetą: na, ar kas nors būtų galėjęs įsivaizduot tokį dalyką 
anais laikais, kai Nana, dar visai mergiūkštė, trainiojosi pakam- 
pėmis Aukso Lašo gatvėje? Ponia Lera papurtė galvą. Ne, ne, kas 

būtų galėjęs pagalvoti, kad šitaip gali atsitikti! Ir prašneko oriu 
tonu, vadindama Naną dukrele. Bene nesirūpinanti ja kaip tikra 
motina, juk tikroji iškeliavusi paskui tėtę ir senelę... Nana susi- 
graudino, ko neapsižliumbė. Tačiau ponia Lera nuramino ją tvir- 
tindama, jog kas nubūta - - kaip nebūta, o būta tokios bjaurasties, 
kad geriau nereikia raustis praeityje. Ji seniai nesimačiusi su 
seserėčia, nes giminės kalnus ant jos vertusios: girdi, drauge 
su mergiūkšte einanti palaidais keliais. Dievulėliau tu mano, kaip 
žmonėms liežuviai apsiverčia! Ji niekad neklausiusi Nanos 
išpažinties, visad tikėjusi, jog seserėčia gražiai ir padoriai gyve- 
nanti. Ir dabar džiaugsmu netverianti, kad Nanai šitaip sekasi 
ir kad ji karštai mylinti savo sūnelį. Už darbą ir sąžinę nieko nesą 
brangiau šiame pasaulyje. 


— O kieno'tas vaikelis? — staiga paklausė ji, nusukdama 
kalbą, ir jos akys smalsiai sužibo. 

Užklupta iš netyčių, Nana sumišo. 

— Tokio pono, — pagaliau atsakė. 

— Matai,— toliau kalbėjo teta, — o sako, kad sugyvenai jį 
su mūrininku ir kad jis tave žiauriai mušęs... Tiek to, kada nors 
man viską papasakosi; juk žinai, moku laikyti liežuvį!.. Nieko, 
gali nesirūpinti, popinsiu tavo vaikelį kaip karalaitį. 

Ponia Lera senokai atsisveikino su gėlininkės amatu ir dabar 
gyveno iš kuklių santaupų, skatikas prie skatiko sudėtų šešių 
šimtų frankų rentos. Nana pažadėjo išnuomoti jai gražų butuką 
ir, be to, kas mėnesį duoti šimtą frankų. Išgirdusi apie tokius pini- 
gus, teta visai pametė galvą, suriko, kad visus juos reikia griebti 
už gerklės, jeigu jau dabar jię pakliuvo jai, Nanai, į rankas, — sa- 
kydama „jie", ji turėjo omeny vyrus. Teta ir seserėčia dar sykį 
išsibučiavo. Tačiau, šitaip joms bedžiūgaujant, kai vėl išėjo kal- 
ba apie sūnelį, Nana ūmai apsiniaukė. 

— Kaip bjauru, trečią valandą man reikės eiti! — suniurnėjo 
ji. — Gyva bėda, ir gana! 

Kaip tik tuo metu įėjo Zojė ir pranešė, jog pusryčiai paruošti. 
Valgomajame prie stalo, laukdama Nanos, jau sėdėjo pagyvenusi 
dama. Ji vilkėjo nenusakomos spalvos suknele, lyg rusva, lyg 
žalsva; skrybėlaitės nebuvo nusivožusi. Nana nė kiek nenustebo 
pamačiusi viešnią. Tik paklausė, kodėl ji iškart neužėjusi į mie- 
gamąjį. 

— Girdėjau kalbant,— atsakė senė.— Pamaniau, kad turit 
svečių. 

Ponia Maluar, iš pažiūros garbinga ir gražių manierų dama, 
buvo lyg Nanos kompanionė, lyg sena draugė ir dažnai ją lydėda- 
vo. Pamačiusi ponią Lera, iš pradžių ji sunerimo. Paskum, suži- 
nojusi, jog tai teta, blankiai nusišypsojo ir nuleido ją lipšniu 

žvilgsniu. Pareiškusi, kad jai pilvas maršus grojąs, Nana puolė 
prie ridikėlių ir įniko triauškinti juos be duonos. Ponia Lera nu- 
taisė orią išraišką ir atsisakė ridikėlių — nuo jų rėmuo ėdąs. Kai 
Zojė atnešė muštinių, Nana nenorom atsignybė kąsnelį mėsos, bet 
užtat gardžiai apčiulpė kauliuką. Ji tolydžio dėbčiojo į kompa- 
nionės skrybėlaitę. 

—+ Tai ta pati naujoji skrybėlaitė, kurią jums padovanojau? — 
galop paklausė. 

— Taip, ta pati, tik persitaisiau,— suniurnėjo ponia Maluar, 
žiaumodama pilna burna. 

Skrybėlaitė tikrai atrodė nei šiokia, nei tokia: plačiais kraš- 
tais, nulėpusiais ant kaktos, padabinta ilgėliausia plunksna. Ponia 
Maluar sirgo manija persitaisyti visas skrybėlaites; tik ji viena 
išmanė, kokia jai tinka, ir pačią elegantiškiausią skrybėlaitę 
akimoju paversdavo šlike. Nana tam tyčia nupirko draugei skry- 
bėlaitę, kad nereiktų rausti iš gėdos sykiu pasirodžius žmonėse, 
ir dabar ko nepasiuto. 

— Bent jau nusivožtumėt! — suriko. 

— Ačiū, nereikia,— oriai atsiliepė senė.— Ji man nėmaž 
netrukdo, ir su ja patogu valgyt. 

Po muštinių radosi žiedinių kopūstų ir pusikė šalto viščiuko, 
atlikusio nuo vakarienės. Bet Nana viepėsi sulig kiekvienu patie- 
kalu, nežinojo, valgyti jai ar ne, uostė kiekvieną kąsnelį, galų 
gale palikdama viską lėkštėje. Į pusryčių pabaigą jos gavo uo- 
gienės. 

Desertas užsitęsė. Zojė atnešė kavos, nė nesirengdama nuvokti 
stalo. Damos paprasčiausiai nustūmė lėkštes į šalį, ir tiek. Kitos 
kalbos nebuvo kaip tik apie šauniąją vakarykštę premjerą. Nana 
vyniojo suktines, leido palubėn dūmų ratilus ir lingavo atsi- 
vertusi kėdėje. O kadangi Zojė stovėjo valgomajame, nuleidusi 
rankas ir nugara atsirėmusi į bufetą, damos norom nenorom tu- 
rėjo išklausyti ir jos istoriją. Zojės motina buvusi priėmėja Bersi 
miestelyje, bet pridariusi eibių. Zojė iš pradžių tarnavusi pas 
dantų gydytoją, paskum — pas draudimo agentą, bet jai nepa- 
tikę,— ir tuomet ji, truputį didžiuodamasi, išvardijo visas damas, 
pas kurias tarnavusi kambarine. Apie tas damas Zojė kalbėjo to- 
kiu tonu, lyg ji viena būtų nulėmusi jų išteklių ir laimę. Kiek 
kartų joms padėjusi išsipinklioti iš visokių nemalonių istorijų! 
Stai kad ir ponią Blanšę išgelbėjusi: kartą pas ponią buvęs ponas 
Oktavas, ir staiga namo parpėslinęs senis. Ir ką padariusi Zojė? 
Vesdama jį per svetainę, tyčia paslydusi ir parvirtusi, senis su- 
bruzdęs, puolęs virtuvėn vandens, o ponas Oktavas tuo tarpu 
nešęs kudašių. 


— Kad tave kur! Na ir apsukrumas! — sušuko Nana, kuri 


klausėsi kambarinės pasakojimo su nuoširdžia užuojauta, netgi 
su tam tikru vergišku susižavėjimu. 

— Ir aš esu mačiusi ir šilta, ir šalta...-- prabilo ponia Lera. 

Ir, prisikišusi prie ponios Maluar, ėmė kuždėti kažin ką į ausį. 
Abi damos dažėsi į konjaką cukraus gabaliukus ir besimėgau- 
damos juos čiulpė. Tačiau, mielai klausydamasi kitų paslapčių, 
ponia Maluar niekad neatskleisdavo savų. Sklido gandai, kad ji 
gyvenanti iš mįslingos pensijos ir nieko neįsileidžianti į savo 
kambarį. 

Staiga Nana užsiplieskė: 

— Tetule, sakiau tau, niekad nežaisk su peiliais!.. Juk žinai, 
man bloga darosi. 

Ponia Lera netyčia kryžmai sudėjo du peilius ant stalo. Beje, 
Nana dievagojosi esanti neprietaringa. Pavyzdžiui, apversti drus- 
kinę esą menkas niekas, taipgi penktadienio nesą ko bijoti; tačiau 
peiliai — tai jau visai kas kita, ji negalinti savęs perlaužti, tas 
ženklas niekad nemeluojąs. Kokia bėda jai nutiksianti, kaip ka- 
žin ką!.. Ji nusižiovavo, paskum tarė su baisiu pasibodėjimu: 

— Jau antra... Reikia eit... Kaip bjauru! 

Abi senės susižvelgė. Netardamos nė žodžio, visos trys palin- 
gavo galvas. Ką čia ir kalbėt, menkas malonumas. Nana vėl atsi- 
vertė kėdėje, užsidegė dar vieną suktinę, o abi pašnekovės, kuk- 
liai sučiaupusios lūpas, reikšmingai pritilo. 

— O mudvi tuo tarpu palošim „tūkstantį“, — pirmoji su- 
drumstė tylą ponia Maluar.— Jūs, ponia, lošiat „tūkstantį“? 

Savaime suprantama, ponia Lera lošė, ir atsakančiai. Nesą ko 
trukdyti Zojės, juo labiau kad ji kažin kur išdulkėjusi, ganėsią ir 
stalo kraštelio; ir jos užvertė staltiesę tiesiai ant nešvarių lėkščių. 
Tačiau kai ponia Maluar pasikėlė paimti kortų iš bufeto stal- 
čiaus, Nana paprašė ją iš pradžių parašyti laiškelį. Rašyti ji ne- 
mėgo, be to, darė daug rašybos klaidų, o sena kompanionė mokė- 
jo sudėti širdį draskančius laiškus. Nana nubėgo į miegamąjį, 
atsinešė lakštelį gražaus popieriaus. Rašalinė, tiesą pasakius, 
buteliukas pigaus rašalo, ir kotelis surūdijusia plunksna buvo 
nukišti pašalin. Laiškas buvo skiriamas Dagnė. Neatsiklausdama 
Nanos, ponia Maluar dailiu gulsčiu raštu išvedžiojo: „Mielas pu- 
puliuk" — ir perspėjo, kad rytoj neateitų, nes „neišeina“, bet 
„vis viena ir dieną, ir naktį, ar jis toli, ar greta, mintyse ji visados 
kartu su juo". 

— O baigsiu šitaip: „Bučiuoju tūkstantį kartų", — sumurmėjo 
Ji- 

Ponia Lera galvos linktelėjimu pritarė kiekvienam žodžiui. 
Akys jai degė, ji stačiai šaldavo iš laimės, kai gaudavo progą 
įsipinti į svetimus širdies reikalus. Tad panoro įterpti žodelį ir 
nuo savęs, ir saldžiu balseliu suburkavo: 

„Bučiuoju tūkstantį kartų tavo žavingas akis". 

— Gražumėlis: „Bučiuoju tūkstantį kartų tavo žavingas 
akis"! — pakartojo Nana, o abiejų senių veidais šmėkštelėjo 
palaiminga išraiška. 

Jos paskambino Zojei, kad nuneštų laišką pasiuntiniui. Toji 
kaip tik šnekėjo su teatro pasiuntiniu, atnešusiu ponios pamirštą 
spektaklių tvarkaraštį. Nana liepė ileisti pasiuntinį ir paprašė, 
kad grįždamas užneštų laišką Dagnė. Paskum apibėrė jį klausi- 
mais. O, ponas Bordenavas esąs labai patenkintas, bilietai jau 
išparduoti visai savaitei; ponia net neįsivaizduojanti, kiek žmo- 
nių nuo pat ankstaus ryto teiravęsi jos adreso. Kai pasiuntinys 
išėjo, Nana pareiškė, jog grįšianti vėlių vėliausiai po pusvalan- 
džio. Jei būsią svečių, tegu Zojė paprašanti palaukti. Jai bekal- 
bant, sučirškė elektrinis skambutis. Atėjęs kreditorius, karietų 
nuomotojas; atsisėdęs prieškambary ant minkštasuolio ir sėdįs. 
Na ir tegu spjaudąs ir gaudąs iki vakaro, nesą ko skubėti. 


— Na, pirmyn! — tarė Nana, nepajėgdama nusikratyti tin- 
gulio, vėl pasirąžė ir nusižiovavo.- - Jau turėčiau būti tenai. 

Bet nepajudėjo iš vietos. Ir įsispoksojo į tetą, trenkusią ant 
stalo keturis tūzus. Ranka parėmusi smakrą, Nana susimąstė. 
Bet išgirdusi mušant trečią valandą, krūptelėjo. 

— Po velnių! —grubiai sukeikė ji. 

Skaičiuodama akis, ponia Maluar padrąsino ją lipšniu bal- 
seliu: 

— Kuo greičiau atliksi, vaikeli, tuo greičiau grįši. 

— Paskubėk,— paragino ponia Lera, maišydama kortas.— 
Jei pareisi su pinigais prieš keturias, dar spėsiu į traukinį, išva- 
žiuojantį pusė penktos. 

— Et, ilgai netruksiu, — suniurnėjo Nana. 

Zojė padėjo apsivilkti suknelę, padavė skrybėlaitę, ir po de- 
šimties minučių Nana buvo apsirengusi. Beje, dabar jai buvo 
nusispjaut, kaip ji atrodo. Jau buvo beeinanti prie durų, bet iš 
naujo sučirškė skambutis. Šįsyk įsibrovė anglininkas. Ką gi, tegu 
pasėdi drauge su karietų nuomotoju, dviese bus linksmiau. Ta- 
čiau, baimindamasi skandalo, ji pasuko į virtuvę ir paspruko 
tarnų laiptais. Ji dažnokai jais leisdavosi,— ne bėda, tik reikia 
aukščiau pasikaišyti sijonus, kad nesusiteptų. 


— (Gerai motinai viską galima atleisti,- - pamokomai tarė 
ponia Maluar, likusi viena su ponia Lera. 
— Turiu keturis karalius, aštuoniasdešimt akių! — sušuko 


toji, įsijautusi į lošimą. 
Ir, viską pamiršusios, jiedvi įniko į begalinę partiją. 
Stalas taip ir liko nenuvoktas. Valgomajame tvyrojo balsvas 
ūkas, tabako tvaikas miešėsi su valgių kvapais. Damos vėl įgulė 


į konjaką, dažydamosi į jį cukraus gabalėlius. Dar kokia dvide- 
šimt minučių jos kortavo čiulpdamos cukrų, bet staiga iš naujo 
sučirškė durų skambutis, vidun įlėkė Zojė ir be niekur nieko ėmė 
stumti jas lauk, lyg damos būtų buvusios jos draugės. 

— Juk vėl skambina, ar negirdit!.. Negi čia sėdėsit kiaurą 
dieną? Jei prieis daug svečių, man ir viso buto bus per maža... 
Na, greičiau, greičiau! 

Ponia Maluar pareiškė norinti baigti partiją, bet kai Zojė pasi- 
gviešė į kortas, ji sutiko kraustytis kitur, tik svarbiausia — įsidė- 
mėti savo kortas ir nieko nesumaišyti, o ponia Lera tegu pasi- 
imanti butelį konjako, taureles ir cukrų. Ir abi tekinos nukūrė į 
virtuvę, įsitaisė stalo gale tarp džiūvančių mazgočių ir geldos su 
pamazgomis. 

— Trys šimtai keturiasdešimt akių... Jūsų eilė. 

— Mano koziriai — širdys. 

Grįžusi virtuvėn, Zojė pastebėjo, kad abi damos vėl įgulusios į 
kortas. Po kurio laiko, naudodamasi proga, jog ponia Lera pašo 
kortas, ponia Maluar paklausė: 

— Kas atėjo? 

— Šiaip, niekas,— atsainiai tarė kambarinė,— toks vaika- 
galys... Buvau jį beišgrūdanti, bet jis toks gražutis, dar barzda 
neželia, akytės mėlynos, o veidukas kaip mergelės, tai ir pasa- 
kiau, kad palauktų... Ir puokštę tokią didelę atvilko, iš rankų 
nepaleidžia... Tokiam snargliui kailin derėtų įkrėsti; būta kam 
vaikščioti į svečius, užuot pamokas kalus! 

Susimaniusi sutaisyti grogo, ponia Lera nuėjo ropinės van- 
dens: nuo cukraus su konjaku norėjosi gerti. Zojė suniurzgė, 
kad ir ji mielai gerklę praskalautų. Burnoj taip kartu, pareiškė ji, 
lyg tulžim būtų atsirūgusi. 

— O kurgi jį nukišot?..— nesiliovė klausinėjusi ponia Ma- 
luar. 

— Įstūmiau į galinį kambarėlį, ir baigta, jis dar neapstatytas... 
Tik ponios skrynia stovi ir stalas. Tokiems pienburniams ten ir 
vieta. 

Zojė gardžiuodamasi siurbė grogą, bet tuo metu vėl sučirškė 
skambutis, ir taip šaižiai, kad ji pašoko ant kojų. Kad jie kur 
prasmegtų! Negali žmogus nė burnelės ramiai išmest! Jeigu jau 
dabar toks čirškimas, tai kas gi bus toliau? Šiaip ar taip, ji puolė 
prie durų. Paskum, grįžusi virtuvėn, į klausiamą ponios Maluar 
žvilgsnį atsakė: 

— Nieko. Puokštė. 

Linktelėjusios viena kitai, visos trys išlenkė iki dugno. Kai 
tik Zojė ėmėsi pagaliau kraustyti stalą ir krauti lėkštes į kriauklę, 
vėl sučirškė skambutis — kartą, paskum dar kartą. Na, tai jau 

stačiai nerimta! Virtuvė žinojo viską iš pirmųjų lūpų: ir pirmą, ir 
antrą kartą Zojė niekinamai pasakė: 

— Nieko, tik puokštė. 

O damos, dalydamos kortas, kvatojo klausydamos Zojės. Tie 
kreditoriai ten, prieškambary, stačiai pažaliavę spokso, kaip 
puokštės plaukia viena po kitos. Zojė tuo tarpu pamerksianti 
gėles tualeto kambary, kad ponia grįžusi iškart jas pamatytų. 
Tik apmaudu, jog už gėles išmesti tokie dideli pinigai, o pabandyk 
jas parduoti, nė dešimties sū negausi. Žodžiu, be reikalo žmonės 
pinigus barsto! 

— Kaip rojuj gyvenčiau, jeigu man kas duotų tuos pinigus, 
kuriuos vyrai Paryžiuj per dieną išleidžia gėlėms, — tarė ponia 
Maluar. 

— Kas be ko, jūs pinigų niekams nešvaistot,— sumurmėjo po- 
nia Lera.— Vien kaspinai, kuriais puokštės rišamos, kiek kainuo- 
ja!.. Štai jums damos, širdele, šešiasdešimt akių. 

Buvo be dešimties minučių keturios. Zojė niekaip negalėjo 
atsistebėti, kodėl taip ilgai negrįžta ponia. Paprastai, jei išeinanti 
po pietų, kaipmat susitvarkanti. Tačiau ponia Maluar pareiškė, 
jog ne visada taip išeina, kaip žmogus nori. Ponia Lera jai pri- 
tarė: žinia, gyvenime visokių kliuvinių pasitaiko. Ji verčiau pa- 
lūkėsianti; jeigu seserėčia vėluojanti, vadinas, turinti reikalų, 
tiesa? Beje, nebuvo kuo skųstis. Virtuvėje buvo šilta, jauku. Po- 
nia Lera nebeturėjo širdžių, tad gavo atsikirsti būgnais. 

Vėl sučirškė skambutis. Zojė grįžo virtuvėn nušvitusiu veidu. 

— Na, vaikeliai, atkepėstavo storulis Štaineris! — pranešė ji 
nuo slenksčio, nuleidusi balsą.— Nuvedžiau jį mažojon svetainėn. 

Tuomet ponia Maluar papasakojo šį bei tą apie bankininką 
poniai Lera, nieko negirdėjusiai apie tuos ponus. Ką, nejaugi 
jis pamesiąs Rozą Minjon? Zojė linkčiojo galvą, ji žinojo ne 
tokių dalykų. Bet ir vėl reikėjo bėgti prie durų. 

— Va, dailiausia! — suniurzgė ji grįžusi. — Juočkis atsiriog- 
lino! Kad ir kiek kaliau jam į galvą, jog ponios nėra namie, vis 
tiek nuėjo į miegamąjį ir sėdi... O turėjo tik vakarop pasirodyt! 

Penkiolika minučių penktos visos trys dar laukė Nanos. Ką ji 
ten išdarinėjanti? Proto neturinti, ar ką? Atnešė dar dvi puokštes. 
Viskuo pasibodėjusi, Zojė žvilgtelėjo, ar dar liko kavos. Taip, 
damos mielai išgertų po puodelį, kava miegus nuvaikanti. Jos 
knapsėjo išdribusios kėdėse,— vienodi judesiai, kuriais jiedvi 
ėmė kortas nuo stalo, migdyte migdė. Išmušė pusę penkių. Die- 
važ, poniai būsią kas nors nutikę. Damos pakuždomis skaičiavo 
akis. 


Ir staiga ponia Maluar užsimiršusi paskelbė skardžiu balsu: 
— Turiu penkis šimtus akių!.. Visus penkis kozirius! 

— Nutilkit pagaliau! -- sušnypštė itūžusi Zojė.— Ką pagal- 
vos visi tie ponai? 

Ir tuomet, ūmai stojus tylai, tik prislopinto susikirtusių senių 
švokštimo drumsčiamai, užpakaliniuose laiptuose pasigirdo spar- 
tūs žingsniai. Pagaliau grįžo Nana. Dar už durų buvo girdėti, kaip 
ji sunkiai šnopuoja. Ji ne įėjo, bet stačiai įlėkė, skruostai degė 
kaip ugnis. Savo sijonais — matyt, nutrūko raišteliai, — ji nušlavė 
visus laiptus, valinį išsiterliojo į pamazgas,— tarnaitė antrame 
aukšte, ta šlykšti nevala, amžinai priteršta laiptus. 

— Garbė Dievui, pagaliau! — prakošė pro dantis ponia Lera; 
ji niekaip negalėjo atsikvošėti, poniai Maluar išlošus partiją.— 
Gali didžiuotis, kad tiek žmonių turi tavęs laukti! 

— Tikrai, ponia, kur jūsų galva? — pridūrė Zojė. 

Nana, ir šiaip blogai nusiteikusi, pratrūko pykčiu išgirdusi 
tuos priekaištus. Tai šit kaip ji sutinkama! Šitiek iškentėjusi! 

— Atsikruškit! — suriko ji. 

— Tyliau, ponia, čia yra žŽmonių,— tarė kambarinė. 

Tuomet, nuleidusi balsą, Nana dusdama išlemeno: 

— Ką, manot, aš ten smaginausi? Galo negalėjau 
sulaukt. Labai norėčiau, kad jūs pabūtumėt mano vietoje... Vos 
tvardžiausi, stačiai knieste knietė snukį jam apskaldyt... Ir kaip 
tyčia nė vieno fiakro! Laimė, kad netoli, už poros žingsnių. Šiaip 
ar taip, lėkiau kaip akis išdegusi. 

— O pinigus atnešei? — paklausė teta. 

— To dar betrūko, kad neatneščiau! — atšovė Nana. 

Ji susmuko kėdėn čia pat prie viryklės — kojas pakirto, kol 
parbėgo,— ir, dar nespėjusi atgauti kvapo, iš už korsažo išsitrau- 
kė voką su keturiais šimto frankų banknotais. Jie kyšojo iš voko, 
grubiai perplėšto pirštu, —"matyt, Nana vietoj patikrino, kiek 
įdėta pinigų. Apstojusios Naną, visos trys moterys spoksojo į su- 
glamžytą, nešvarų standaus popieriaus voką, laikomą pirštinėtose 
rankutėse. Šiandien jau per vėlu, ponia Lera tik rytoj galėsianti 
važiuoti į Rambujė. Ir Nana tuoj susikirto su teta. 

— Ponia, turim svečių, — įsiterpė kambarinė. 

Bet Nana vėl užsiplieskė. Tegu palaukia. Iš pradžių ji susi- 
tvarkysianti reikalus. O kai teta siektelėjo voko su pinigais, Nana 
sušuko: 

— Na jau ne, tik ne visus! Trys šimtai žindyvei, penkiasde- 
šimt tau kelionei ir išlaidoms, viso labo trys šimtai penkiasde- 
šimt... O penkiasdešimt frankų pasilieku sau. 

Kebliausia pasirodė iškeisti pinigus. Namuose nebuvo nė 
dešimties frankų. Kreiptis į ponią Maluar, kuri abejingai klausėsi, 
buvo beprasmiška: ji visados nešiodavosi tik šešis sū omnibusui, 
ne daugiau. Pagaliau Zojė pareiškė pažiūrėsianti savo skrynelėje 

ir grįžo nešina dešimčia šimto sū monetų. Moterys perskaičiavo 
jas ant stalo krašto. Ponia Lera tuoj išėjo namo, pažadėjusi rytoj 
būtinai parsivežti Nanos sūnelį. 

- Sakai, turim svečių? — paklausė Nana, nesikeldama nuo 
kėdės. 

— Taip, ponia, tris. 

Ir pirmiausia paminėjo bankininką. Nana išsiviepė. Tegu 
Štaineris nemanąs, kad už vakarykštę puokštę leisianti jam 
lįsti į akis! 

— Beje,— pareiškė ji,— man jau nusibodo. Nieko aš ne- 
priimsiu. Eik ir pasakyk, kad manęs nebelauktų. 

— Gal ponia persigalvos ir priims poną Stainerį,— nejudė- 
dama iš vietos, sukuždėjo Zojė rimta veido išraiška; buvo aišku, 
jog ji pyksta ant šeimininkės, pasišovusios iškrėsti naują kvai- 
lystę. 

Paskum ji pasakė, jog miegamajame sėdi valachas, kuriam 
tikriausiai jau prailgo laukti. Tuomet Nana dar labiau įtūžo ir 
užsispyrė. Nieko ji nenorinti matyti, girdi, nieko! Kas jai užko- 
ręs ant sprando tą valachą, priskretęs, kad neatplėši! 

— (Grūsk visus lauk! O aš palosiu „tūkstantį“ su ponia Ma- 
luar. Jau geriau pakortuosiu... 

Ji nebaigė, nes vėl sučirškė skambutis. Ne, to jau per daug! 
Dar vienas atėjo nervų tampyti! Ji draudžianti Zojei atidaryti 
duris. Bet Zojė neklausydama išėjo iš virtuvės. Grįžusi atkišo 
šeimininkei dvi vizitines korteles ir pareiškė valdingu tonu: 

— Pasakiau, kad ponia namie... Tie ponai didžiojoj svetai- 
nėj. 

Nana tūždama pašoko nuo kėdės. Bet kortelėse perskaičiusi 
markizo de Suaro ir grafo Miufa de Bevilio pavardes, iškart nu- 
rimo. Akimirką pastovėjo tylėdama. 

— Kas jie tokie? — pagaliau paklausė.— Ar pažisti juos? 

— Senį pažįstu,— atsakė Zojė ir dviprasmiškai sučiaupė 
lūpas. 

O kadangi šeimininkė nenuleido nuo jos klausiamo žvilgsnio, 
trumpai pridūrė: 

— Esu mačiusi vienoj vietoj. 

Tie žodžiai tarytum padėjo Nanai apsispręsti. Apgailestau- 
dama ji paliko virtuvę, tą jaukų šiltą kampelį, kur galima ramiai 
paplepėti, gardžiuojantis kvepiančia kava, garuojančia ant tebe- 
rusenančių žarijų. Virtuvėje liko viena ponia Maluar, įnikusi 
dėstyti pasjansą; skrybėlaitės ji taip ir nenusivožė, tik atsirišo 
kaspinus, kad būtų patogiau, ir užsimetė juos ant pečių. 

Tualeto kambary Zojė mikliai padėjo šeimininkei apsisiausti 
peniuaru; gieždama apmaudą, Nana plūdo ir koneveikė visus 

vyrus, kiek tik jų esama pasaulyje. Kambarinė krimtosi girdė- 
dama tokius bjaurius žodžius; jai buvo skaudu, jog ponia vis dar 
negali nusikratyti įpročių, įsigytų gyvenimo pradžioje. Ji netgi 
išdrįso paprašyti ponią nusiraminti. 

— To dar betrūko! — šiurkščiai atrėžė Nana.-— Jiems, gal- 
vijams, nieko daugiau ir nereikia: tik rėžk kuo riebiau — klausy- 
sis apsalę. 

Šiaip ar taip, ji paklausė ir, jos žodžiais tariant, nutaisė kara- 
laitės miną. Paskum pasuko į svetainę, bet paskutinę akimirką 
Zojė ją sustabdė ir pati, neatsiklausdama ponios, įvedė į buduarą 
markizą de Šuarą ir grafą Miufa. Taip būsią geriau. 

— Labai apgailestauju, ponai, kad jums teko taip ilgai laukti, 
su išmoktiniu mandagumu tarė Nana. 


Vyrai nusilenkė ir atsisėdo. Pro išsiuvinėtą tiulio užuolaidą 
vos smelkėsi dienos šviesa. Buduaras buvo dailiausias kambarys 
visame bute: sienos trauktos šviesiu šilku, iš baldų — didelis 
marmurinis tualetinis stalas, ovalus sukiojamas veidrodis inkrus- 
tuotais rėmais, šezlongas ir krėslai, mušti melsvu atlasų. Ant 
tualetinio stalo kūpsojo ištisas kalnas gėlių — rožių, alyvų, ja- 
cintų, skleidžiančių stiprų ir svaigų aromatą, o drėgname ore 
tvyrojo salsvas dubenų ir dubenėlių kvapas, kartkartėm stel- 
biamas kokių aitresnių kvapsnių, kad ir pačulių, pritrupintų į 
vazelę. Tarytum netikėtai užklupta po vonios dar drėgna oda, 
Nana siautėsi į peniuarą, taisėsi jo kraštus, šypsojo droviai gūž- 
damasi į nėrinių jūrą. 

— Ponia,-— iškilmingai tarė grafas Miufa,— prašome atleisti, 
kad esame tokie įkyrūs... Mudu atėjome dėl labdaros... Mat mudu 
su markizu priklausome jūsų apygardos labdaros komitetui. 

Lipšniai šypsodamas, markizas de Suaras paskubomis pridūrė: 

— Kai sužinojome, jog štai šitame name gyvena garsi artistė, 
mudu iškart nutarėme prašyti jus pasirūpinti mūsų vargšais... 
Kai talentas didis, krūtinėje plaka tauri širdis. 

Isijautusi į naują vaidmenį, Nana dėjosi kuklute. Tolydžio 
linkčiojo galvą, stengdamasi suvokti, kas čia darosi. Tikriausiai 
senis bus atsivedęs aną, kitą, — labai jau šelmiškai žiba jo akutės. 
Bet ir kito nedėk į kišenę; žiū, kaip savotiškai smilkiniuos pu- 
čiasi gyslos; jis ir pats vienas būtų galėjęs ateiti. Žinia, namsargis 
bus pasakęs, kad ji šičia gyvena, užtat juodu ir grumiasi kiek- 
vienas už save. 

— Savaime suprantama, ponai, gerai padarėte, kad užėjote 
pas mane,-- meiliai tarė Nana. 

Ji krūptelėjo visu kūnu, ūmai sučirškus skambučiui. Dar 
vienas svečias, o toji bjaurybė Zojė leidžia visus į vidų! Ir garsiai 
tarė: 

— Kokia laimė, kai gali padėti žmonėms! 

Apskritai šių dviejų svečių apsilankymas glostė jai savimeilę. 

— Ak, ponia,— prabilo markizas,— jeigu jūs žinotumėte, 
koks skurdas aplink! Mūsų apygardoje daugiau kaip trys tūks- 
tančiai vargšų, o juk tai viena turtingiausių Paryžiaus apygardų. 
Jūs tikriausiai neįsivaizduojate, koks beribis vargas čia viešpa- 
tauja: alkani vaikučiai, ligotos moterys, jokios pagalbos, malkų 
nė pliauskelės... 

— Vargdieniai!.. — sušuko lig širdies gelmių sugraudinta 
Nana. 

Ji taip susijausmino, jog žavios akys pritvino ašarų. Pamir- 
šusi išmoktas gero elgesio taisykles, ji pasviro į priekį, ir, pe- 
niuarui atsilapojus, sugiedravo jos kaklas, o plonytis audinys, 
išsitempęs ant kelių, glaudžiai apgulė apskritą šlaunį. Pilkšvi 
markizo skruostai vos vos paraudo. Grafas Miufa buvo beisiter- 
piąs į pokalbį, bet ūmai nudelbė akis. Pernelyg karšta buvo tame 
buduare, kur nelyginant šiltnamyje tvyrojo slogi tvankuma. 
Vyto rožės, svaigiai kvepėjo vazelėje sutrupinti pačuliai. 


— Štai kada norisi būti turtingai, labai labai turtingai,— pri- 
dūrė Nana.— Ką gi, kiekvienas daro, ką gali... Patikėkit, ponai, 
jeigu būčiau žinojusi... 

Susigraudinusi ji ko neleptelėjo nesąmonės. Bet laiku susi- 
zgribo ir nutilo. Akimirką sėdėjo sutrikusi — niekaip negalėjo 
prisiminti, kur nukišo penkiasdešimt frankų, nusivilkdama suk- 
nelę. Bet staiga lyg akys atsivėrė: na, žinoma, pavožė po tuščiu 
pomados puodeliu ant tualetinio stalo krašto. Kai ji jau kėlėsi 
nuo kėdės, vėl sučirškė skambutis, pratisai ir reikliai. Viešpatie, 
dar vienas! Šitaip niekados nebus galo. Svečiai irgi atsistojo; 
atrodė, jog markizo ausys kruta, krypsta į duris, — kas jau kas, o 
jis puikiai suprato, ką reiškia visi tie skambučiai. Miufa žvilgte- 
lėjo į uošvį, bet kai jų žvilgsniai susitiko, abu drauge nudelbė 
akis. Juodu nejaukiai jautėsi; ir tuomet abu vėl nutaisė ledinę 
išraišką: vienas — stiprus, didingas, vešliais plaukais, antras — 
žilas, praplikęs, geibių pečių, įdubusios krūtinės, kurią stengėsi 
žūtbūt išpūsti. 

— Dievaž, ponai, užkrausiu jums sunkią naštą, — nusijuokė 
ji ir atkišo ranką sų dešimčia storų sidabrinių monetų delne.— 
Betgi tai vargšų labui... 

Ir jos smakre išryškėjo žavi duobutė. Ji vėl atrodė nuoširdi 
kaip vaikas, stovėjo prieš juos nieko nevaidindama su krūvelė 
ekiu delne, siūlė juos vyrams tarytum sakydama: „Na, kas nori?" 
Apsukresnis pasirodė grafas, penkiasdešimt frankų paėmė jis, bet 
viena moneta liko delne, ir, siekdamas jos, pirštų galais jis pa- 
lietė moters odą, šiltą ir gležną odą, ir kūnu perbėgo šiurpuliai. 

O Nana juokėsi įsismaginusi. 
+ — Viskas, ponai,— tarė.— Tikiuosi, kitąsyk paaukosiu dau- 
giau. 

Ilgiau būti nebeliko dingsties, svečiai atsisveikino ir pasuko 
durų link. Bet tuo pat metu vėl šaižiai sučirškė skambutis. Mar- 
kizo lūpomis šmėkštelėjo šypsena, kurios jis nepajėgė nuslėpti, 
bet grafo veidas pasidarė dar oresnis ir apsiniaukė. Nana sulaikė 
svečius kelioms sekundėms, kad Zojė spėtų naujokams surasti, 
kokį nuošalų kampelį. Ji nenorėjo, kad svečiai netyčia susidurtų, 
jos bute. Tik šįsyk, ko gero, obuoliui nebūtų kur nukristi. Todėl, 
pamačiusi, jog svetainė tuščia, ji lengviau atsiduso. Ką, gal Zojė 
bus sukaišiojusi juos į spintas? 


— Viso labo, ponai,— tarė ji, sustodama prie svetainės 
slenksčio. 

Ir palydėjo juos miela šypsena ir giedru žvilgsniu. Grafas 
Miufa nusilenkė. Kad ir turėdamas didelę patirtį, jisai vos tvar- 
dėsi, norėjo kuo greičiau ištrūkti į gryną orą: galva svaigo tame 
tvankiame kambaryje, pritvinkusiame gėlių ir moters kūno 
kvapų. O markizas de Suaras, stovėdamas už žento ir būdamas 
tikras, jog niekas nepastebės, išdrįso pamerkti Nanai, net veidas 
jam išsikreipė ir iš burnos išsikišo liežuvio galiukas. 

+ Grįžusi į buduarą, kur jos laukė Zojė su šūsnimi laiškų ir 
vizitinių kortelių, Nana nusikvatojo visa gerkle ir sušuko: 

— Na ir švilpiai, išmelžė iš manęs paskutinius penkiasdešimt 
frankų! 

Ji nėmaž nepyko, jai netgi atrodė juokinga, jog vyrai paėmė 
ir išsinešė jos pinigus. Šiaip sakysi ar taip, o jie tikri kiaulės, 
paliko ją be skatiko. Pamačiusi laiškus ir vizitines korteles, ji 
vėl apsiniaukė. Laiškai dar pusė bėdos: vakar ponai jai plojo, o 
šiandien prisipažįsta, kad myli. Na, o lankytojai tegu nešdinasi 
velniop! 

Zojė iškaišiojo juos po visus kampus; labai jau patogus 
esąs butas, pareiškė ji, visi kambariai išeiną į koridorių. Visai 
kas kita nei pas ponią Blanšę, ten niekur negalėdavai patekti 
neperėjęs svetainės. Kiek nemalonumų dėl to turėjusi ponia 
Blanšė! 

— (Grūsk visus pro duris, — neatlyžo Nana,— o pirmiausia — 
Juočkį! 

— Juočkį jau seniai išlydėjau,— šypsodama tarė Zojė.— 
Jis buvo užbėgęs poniai pasakyti, jog vakare negalės ateiti. 

Kokia laimė! Nana suplojo delnais. Kaip gerai, kad neateis! 
Vadinasi, ji laisva! Ir ji lengvai atsiduso, lyg būtų išvengusi 
pačios šiurpiausios kankynės. Ir tuoj prisiminė Dagnė. Vargšas 
katinėlis, o ji parašė jam, kad reikėsią laukti iki ketvirtadienio! 

Tegu ponia Maluar mikliai parašanti jam kitą laišką! Bet Zojė 
atsakė, jog ponia Maluar, kaip paprastai, nepastebimai išsmukusi. 
Tuomet Nana panoro tuoj pat nusiųsti ką nors pas Dagnė, bet 
paskum persigalvojo. Ji baisiai pavargusi. Ramiai išmiegoti visą 
naktį — kokia laimė! Galop paėmė viršų mintis pasimėgauti vie- 
natve. Šiaip ar taip, bent kartą gyvenime ji galinti sau leisti tokią 
prabangą! 

— Kai tik grįšiu iš teatro, iškart eisiu gult, — sukuždėjo ji, 
iš anksto gardžiuodamasi miegu, — o tu nežadink manęs anksčiau 
kaip vidurdienį. 

Paskum, pakėlusį balsą, paliepė: 

— Na, grūsk visus pro duris! 

Zojė nė nekrustelėjo iš vietos. Ji niekad neleidžianti sau 
tiesmukai piršti savo nuomonės poniai, tik dedanti visas pastan- 
gas, kad ponia mokytųsi iš jos patirties, užuot liejusi tulžį it ko- 
kia karštakošė. 

— Ir poną Štainerį? — paklausė ji kapotu balsu. 

— Žinoma,— atsakė Nana.— Jį pirmiausia! 

Kambarinė dar palaukė, kad ponia turėtų laiko apsigalvoti. 
Bene poniai neprisidėtų garbės, jeigu iš savo varžovės Rozos 
Minjon ji paveržtų tokį turčių, visų Paryžiaus teatrų šulą? 

— Na, greičiau, brangute, — neatlyžo Nana, puikiai perpras- 
dama Zojės mintis.-- Ir pasakyk jam, kad jis man nusibodo. 

Ir staiga jai dingtelėjo į galvą: o jeigu rytoj jai užeis noras 
pasekti Zojės patarimu? Ji nusikvatojo, valiūkiškai pamerkė 
Zojei ir, berniokiškai mostelėjusi ranka, sušuko: 

— Šiaip ar taip, jeigu panorėsiu, kad jis būtų mano, juo grei- 
čiau jis atšliauš pas mane, jei dabar išgrusiu jį pro duris! 

Tie žodžiai, matyt, apstulbino Zoję. Ji pažvelgė į šeimininkę, 
nejučia ja žavėdamasi, ir paklusniai nuėjo išgrūsti Štainerio 
pro duris. 

Tuo tarpu Nana kantriai pasėdėjo kelias minutes buduare, 
kad Zojė spėtų, jos žodžiais tariant, iššluoti lauk visas šiukšles. 
Kas būtų galėjęs pamanyti, kad jai teks atlaikyti tokią apgulą! 
Nana kyštelėjo galvą svetainėn — tuščia. Valgomajame irgi nė 
gyvos dvasios. Ji nusiramino ir, džiaugdamasi, kad nieko nebe- 
liko, ėjo toliau, bet, virstelėjusi galinio kambarėlio duris, staiga 
pastebėjo jaunutį vaikiną, ramiai ir klusniai sėdintį ant skrynios 
su dideliausia puokšte ant kelių. 

— Dievulėliau! — suriko ji. — Pasirodo, ir čia esama žmonių! 

Vaikinas nušoko nuo skrynios raudonas kaip bijūnas. Dus- 
damas iš susijaudinimo ir nežinodamas, kur dėti puokštę, laikė ją 
čia viena, čia kita ranka. Jo jaunumas, sutrikimas, paikas čiu- 
pinėjimasis su gėlėmis sujaudino Naną, ir ji gardžiai nusikvatojo. 

Ką, ir vaikams knieti? Na ir vyrai, dabar jau iš lopšio tiesiai pas 
ją į lovą? Ji visiškai atsigavo, pasijuto kaip tikra motina tam 
vaikeliui ir, suplojusi sau per šlaunis, familiariai paklausė juoko 
dėlei: 

— Na, vaikuti, o jeigu imčiau ir tave išperčiau, ką? 

— Išperkit,— dusliu maldaujamu balsu atsiliepė vaikinukas. 

Išgirdusi tokį atsakymą, Nana dar smagiau nusikvatojo. Pasi- 
rodo, jis buvo aštuoniolikos metų, o vadinosi Zoržas-Jugonas. 
Vakar buvęs premjeroje. Ir štai atėjęs pas ją. 


— O gėles man atnešei? 

— Jums. 

— Duokš, išdykėli. 

Bet, jai imant gėles, jis prigludo prie jos rankų su tokiu go- 
dumu, koks būdingas tam gražiausiam amžiui. Teko uždrožti jam 
per nagus, kad atstotų. Ziū, tikras snarglys, o toks užsispyręs! 
Bardama jį, Nana pati įraudo, nusišypsojo. Ir išgrūdo lauk, lei- 
dusi kurią dieną atsilankyti. Jis išėjo svyruodamas ir ne iškart 
surado duris. 

Nana grįžo į buduarą, ir beveik tuoj pat atėjo Fransisas daryti 
paradinės šukuosenos. Apskritai ji išsipustydavo tik vakarop. 
Susimąsčiusi, nuleidusi galvą, ji sėdėjo prieš veidrodį, pasi- 
kliaudama mikliais kirpėjo pirštais, bet staiga įbėgo Zojė ir pa- 
reiškė: 

— Ponia, įsibrovė vienas ponas ir nenori išeiti. 

— Ir tegu sėdi, — ramiai atsakė Nana. 

— Bet yra ir daugiau. 

— Et, pasakyk, tegu laukia. Išalks ir patys išeis. 

Nana jau spėjo persigalvoti. Dabar ji džiaugėsi, kad vyrus 
gali ant piršto vynioti. Omai jai dingtelėjo dar viena mintis: ji 
išsivadavo iš Fransiso rankų, nubėgo prie durų ir užstūmė skląs- 
tį, — jei nori, dabar tegu grūdasi laiptuose, sienos, ko gero, ne- 
pramuš. O Zojė galėsianti vaikščioti pro mažąsias virtuvės duris. 
Tuo tarpu elektrinis skambutis neturėjo atilsio. Kas penkios 
minutės gerai sureguliuotos mašinos tikslumu skardėdavo aiškus 
ir šaižus jo čirškimas. Pramogos dėlei Nana skaičiavo skam- 
bučius. Ir staiga susigriebusi paklausė: 


— O kur mano cukruoti migdolai? 

Pasirodo, Fransisas irgi visiškai juos pamiršo. Iš durtinio 
kišenės išsitraukė maišelį saldumynų ir įteikė jį Nanai kukliu 
judesiu, kokiu aukštuomenės žmogus įteikia dovanėlę damai; 
beje, išlaidų migdolams jis niekad nepamiršdavo įrašyti į sąs- 
kaitą. Nana pasidėjo maišelį ant kelių ir įniko triauškinti mig- 
dolus, tolydžio pakreipdama galvą, vos prisilietus kirpėjo pirš- 
tams. 

— Kad jie prasmegtų! — suniurzgė ji, ilgokai tylėjusi.— 
Tikri galvijai! 

Tris kartus pagret sučirškė skambutis. Vis dažniau skambėjo 
reiklus jo klingsėjimas. Būta kuklių skambučių, vos virpančių 
it pirmojo prisipažinimo kuždesys; būta įžūlių, stačiai žviegian- 
čių, kokiam brutaliam pirštui spaudžiant mygtuką; būta skubrių, 
trumpai sutreliuojančių, ir tiek. Kaip per atlaidus, Zojės žo- 
džiais tariant, nors tie atlaidai galėjo liūdnai baigtis sukeldami 
ant kojų visą kvartalą; gaujos vyrų voromis traukė prie durų 
ir vienas po kito siekė dramblio kaulo mygtuko. Tas pramaniū- 
gas Bordenavas, matyt, davė adresą visiems, kurie tik klausė, 
ir vakarykštė publika urmu garmėjo pas Naną. 

— Beje, Fransisai,— tarė Nana,— gal kartais turit penkis 
luidorus? 

Fransisas atšlijo, iš šalies apžiūrėjo šukuoseną, paskum ra- 
miai atsakė: 

— Penkis luidorus? Kaip čia pasakius... 

— Na, žinot,—pasipiktino Nana,-— jeigu jums reikia ga- 
rantijos... 

Ir, nebaigusi minties, plačiu mostu parodė į duris. Fransisas 
paskolino penkis luidorus. Atvangos akimirkomis Zojė įbėgda- 
vo į buduarą ruošti ponios vakarinio tualeto — jau metas buvo 
ją rengti. Kirpėjas kantriai laukė, kol Nana baigs puoštis, kad 
galėtų apdailinti šukuoseną. Tačiau skambutis dabar čirškė be- 
veik be perstojo, trukdė kambarinei dirbti, ir ji vis lakstė prie 
durų nebaigusi veržti korseto, apavusi poniai tik vieną koją. 
Nors ir turėjo didelę patirtį, bet ir ji jau nebežinojo ką daryti. 
Iškaišiojusi vyrus po visus pašalius ir menkiausius kampelius, 
galop buvo priversta sodinti juos po tris, po keturis viename 
kambaryje, nors tai ir nesiderino su jos principais. Didelis daik- 
tas, tegu pjaunasi, bus daugiau vietos! O Nana, saugiai jausdamasi 
už užsklęstų durų, tyčiojosi iš jų, tvirtino, kad girdi, kaip jie 
švokščia už sienos. Gražu būtų pažiūrėti: tupi rateliu kaip šunys, 
liežuvius iškorę! Vakarykštis triumfas tęsėsi, ištisa ruja vyrų 
sekė jos pėdomis. 


— Kad tik jie ten* ko nors nesukultų, — sukuždėjo ji. 

Nana pradėjo nerimauti, pro plyšius tarytum jautė jų karštą 
alsavimą. Bet tuo metu Zojė įvedė Labordetą, ir mergina suspigo 
iš džiaugsmo. Jis atėjo pranešti, kad jam pavyko pas teisėją su- 
tvarkyti vieną jos piniginį reikalą. Bet ji nesiklausė, varė savo: 

— Jūs važiuosit su manim... Kartu ir papietausim... O dabar 
palydėsit mane į Varjetė. Aš pasirodau tik pusę dešimtos. 

Pačiu laiku atėjo tas mielas Labordetas! Niekad jis nieko ne- 
prašo, nieko nekaulija. Jis tiesiog draugas, moterų draugas, 

mielai daro joms nedideles paslaugas. Štai kad ir šiandien išprašė 
visus kreditorius iš prieškambario. Beje, tie puikūs žmonės 
anaiptol ne pinigų atėjo reikalauti, priešingai — prasėdėjo kiaurą 
dieną trokšdami pasveikinti ponią ir dar sykį pasiūlyti jai savo 
paslaugas po vakarykščio jos triumfo. 

— Bėgam, bėgam,— kartojo Nana, jau baigusi rengtis. 

Kaip tik tuo metu vidun įlėkė Zojė šaukdama: 

— Ponia, ponia, aš nebeatidarysiu!.. Laiptuose ištisa eilė 
išsirikiavo! 

Eilė laiptuose? Net Fransisas, nepaisant jo angliško abejingu- 
mo, beje, apsimestinio, ir tas nusikvatojo rankiodamas savo 
šukas. Nana įsitvėrė Labordetui į parankę, nusitempė jį virtuvėn. 
Ir paspruko pagaliau išsivaduodama nuo vyrų; ji džiaugėsi Ži- 
nodama, jog su Labordetū nebaisu būti vienai bet kur, — kas jau 
kas, o jis niekad nepridarysiąs kvailysčių. 


— Ir po spektaklio mane parlydėkit,— tarė ji, kai juodu 
leidosi užpakaliniais laiptais.— Tuomet aš būsiu rami... Įsivaiz- 
duojat, ką aš sugalvojau? Šiąnakt miegosiu viena, visiškai viena. 
Užgaidas, drauguži, ką beveiksi! 


III 


Grafienė Sabinė, kaip buvo įprasta vadinti ponią Miufa de 
Bevil, skiriant nuo anytos, grafo motinos, mirusios prieš metus, 
ruošė priėmimus antradieniais savo rūme, Miromenilio ir Pont- 
jevro gatvių kampe. Buvo tai erdvus ketvirtainis pastatas, jau 
daugiau kaip šimtas metų Miufa giminės gyvenamas; aukštas 
tamsus fasadas beveik visad aklinai uždarytomis didžiulėmis 
langinėmis žvelgė į gatvę, dvelkdamas vienuolynams būdingu 
liūdesiu; už namo, nedideliame, drėgmės prigėrusiame sode, 
stiebėsi saulėn skurdūs, išstypę medžiai, skęsdami savo šakas 
viršum čerpių stogo. 

Tą antradienį, apie dešimtą valandą, svetainėje susirinko 
vos dvylika žmonių. Kai grafienė laukdavo pačių artimiausių 
draugų, neatidarydavo nei mažosios svetainės, nei valgomojo. 
Kur kas jaukiau būdavo šnekučiuoti prie židinio. Beje, svetainė 
buvo labai erdvi, aukštomis lubomis, keturi langai vėrėsi į sodą, 
iš kur tą lietingą balandžio pabaigos vakarą tvoskė drėgmė, nors 
židinyje kaitriai pleškėjo didelės pliauskos. Niekad čionai ne- 
įspįsdavo saulė; dieną pro langus smelkdavosi žalsva šviesa, 
bet užtat vakare, degant lempoms ir sietynui, svetainė atrodydavo 
didingai, — tokį įspūdį darydavo masyvūs ampyro stiliaus rau- 
donmedžio baldai, prašmatnūs sienų apmušalai ir krėslai, traukti 

geltonu aksomu dideliais spaustiniais atlaso piešiniais. Svečius 
pasitikdavo šalta didinga atmosfera, primenanti senovės papro- 
čius, laikus, jau kadai nuėjusius į praeitį, bet palikusius dievobai- 
mingumo dvasią. 

Prie židinio, priešais krėslą, kuriame mirė senoji grafienė, 
ketvirtainį krėslą kieto medžio alkūnramsčiais iš šiurkštaus au- 
dinio apmušalu, ant kėdutės, minkštutėlės kaip pūkutis, trauktos 
raudonu šilku, sėdėjo grafienė Sabinė. Buvo tai vienintelis šiuo- 
laikinis baldas, užgaidas, aiškiai nesuderinamas su šiuo atšiauriu 
pasaulėliu. 

— Vadinasi, — kalbėjo grafienė Sabinė, — pas mus atvažiuoja 
Persijos šachas... 

Buvo kalbama apie karūnuotus svečius, atvyksiančius Pary- 
žiun į Parodos atidarymą. Damos sėdėjo pusračiu apie židinį. 
Ponia Diu Zonkua, kurios brolis neseniai buvo išvykęs į Rytus 
diplomatinėn kelionėn, smulkiai pasakojo apie šacho Nasredino 
rūmus. 

— Jūs nesveikuojate, brangioji? — paklausė ponia Šantero, 
fabrikanto žmona, matydama, kad grafienė suvirpėjo ir perbalo. 

— Ne, nieko panašaus, — šypsodama atsakė ši.— Truputį su- 
žvarbau, ir tiek... Mūsų svetainę ne taip paprasta prišildyti. 

Ir juodomis akimis perleido sienas nuo grindų iki aukštų 
lubų. Estelė, grafienės dukrelė, liesutė ir nepastebima šešiolika- 
metė mergaitė, dar neišaugusi iš nedėkingo paauglystės amžiaus, 
pasikėlė nuo pufo, priėjo prie židinio ir tylėdama žnyplėmis įmetė 
ugnin išsiritusį nuodėgulį. Tačiau ponia de Šezel, Sabinės mokslo 
draugė, jaunesnė už ją penkeriais metais, sušuko: 

— Ką tu! O aš baisiai norėčiau turėti štai šitokią svetainę! 
Bent jau priėmimus gali ruošti... Nes dabar statomi ne namai, o 
dėžutės... Ak, tavimi dėta... 

Palydėdama kiekvieną žodį energingu mostu, ponia de Sezel 
gana padrikai aiškino, jog ji, pavyzdžiui, čia viską pakeistų, ab- 
soliučiai viską: ir apmušalus, ir baldus; 0 paskum rengtų poky- 
lius visam Paryžiui. Jos vyras, pareigūnas, rimta veido išraiška 
klausėsi žmonos kalbų, stovėdamas už jos krėslo. Sklido kalbos, 
kad ji apgaudinėjanti vyrą nė kiek nesislėpdama; bet jai visi at- 
leisdavo, visur priimdavo, nes laikė ją nepataisoma plevėsa. 

— Ak toji Leonide! — tik sumurmėjo grafienė Sabinė, kaip 
paprastai, blausiai šypsodama. 

Ir vangiu mostu užbaigė savo mintį. Na jau ne, nieku būdu 
ji nekeisianti svetainės apstatymo, pragyvenusi šituose namuose 
septyniolika metų. Tegu būna taip, kaip kitados apstačiusi amži- 
natilsį anyta. Paskum, grįždama prie ankstesnės kalbos, tarė: 

— Girdėjau, Paryžiun turi atvažiuoti ir Prūsijos karalius, 
ir Rusijos imperatorius. 

— Taip, sako, bus nuostabios iškilmės,— patvirtino ponia 
Diu Zonkua. 

Bankininkas Staineris, kurį ne per seniausiai poniai ir ponui 
Miufa pristatė Leonide de Šezel, pažįstanti visą Paryžių, sėdėjo 
tarpulangėje ant sofos ir šnekino deputatą, stengdamasis apsuk- 
riai išgauti žinių apie biržos kurso pakitimus, kuriuos ir pats 
nujautė; grafas Miufa stovėjo priešais ir tylėdamas klausėsi 
jų pokalbio, ir jo veidas buvo dar labiau apsiniaukęs nei papras- 
tai. Keturi ar penki jaunuoliai būriavosi netoli durų, apstoję 
grafą Ksavjė de Vandevrą, kuris pusbalsiu pasakojo jiems kažin 
kokią istoriją, tikriausiai gana nešvankią, nes tie prunkštė be 
perstojo. Vidury svetainės sėdėjo krėsle išdribęs vienui vienas 
storulis — vidaus reikalų ministerijos skyriaus viršininkas — 
ir snaudė atviromis akimis. Vienas jaunuolių, matyt, suabejojo 
Vandevro istorija, ir tas, pakėlęs balsą, tėviškai jį pagraudeno: 


— Nebūkit toks skeptikas, Fukarmonai; šitaip jūs sugadinat 
sau visą malonumą. 


Ir juokdamasis pasuko prie damų. Grafas, garsios Vandevrų 
giminės paskutinė atžala, moteriškas ir sąmojingas, dabar švaistė 
tūnų arklides, vienas garsiausių Paryžiuje, jam kainavo pasiutiš- 
kus pinigus; „Imperialio" klube kas mėnesį jis pralošdavo tokias 
sumas, jog vien pasiklausius šiurpas nukrėsdavo; meilužės 
kasmet prarydavo po nedidelį dvarą su keliais margais žemės 
arba miško, po gerą kąsnį jo plačių valdų Pikardijoje. 

— Kam jau kam, o jums tikrai nedera vadinti kitų skeptikais, 
juk jūs pats niekuo netikite,— tarė Leonide, pasislinkdama ir 
duodama jam truputį vietos šalia savęs.— Jūs pats gadinate sau 
visą malonumą. 

— Jūsų tiesa,— atsiliepė grafas.— Tegu kiti mokosi iš mano 
patyrimo. 

Bet visi šoko jo tildyti. Ponas Veno piktinąsis jo mintimis. 
Damoms prasiskyrus, grafas pamatė šezlonge išsipleikusį kokių 
šešių dešimčių metų žmogelį, kuris šelmiškai šypsojo šiepdamas 
išgedusius dantis; jis jautėsi kaip namie, klausėsi ir nesikišo į 
kalbas. Jis pamojo ranka, lyg sakydamas, jog nėmaž nesipiktina. 
Vandevras vėl išdidžiai atsitiesė ir oriai tarė: 

— Juk ponas Veno puikiai žino, jog aš tikiu tuo, kuo dera 
tikėti. 

Šiais žodžiais jis išpažino savo tikėjimo principus. Leonide, 
ir ta nusišypsojo patenkinta. Svetainės gale susibūrę jaunuoliai 
jau nebesijuokė. Grafienės svetainėje viešpatavo ypatingos doros 
dvasia, per daug linksmintis ten netiko. Tarytum dvelktelėjo 
šalčio šuoras, stojus tylai buvo aiškiai girdėti, kaip sniaukroja 

Štaineris,— supratęs, jog iš deputato nepavyks nieko išgauti, 
bankininkas ėmė pykti. Akimirką grafienė Sabinė tylėdama 
žiūrėjo į ugni, paskum vėl grįžo prie ankstesnės kalbos. 

— Pernai Badene esu mačiusi Prūsijos karalių. Ir žinote, pagal 
savo metus jis atrodo dar labiau stiprus. 

— Jį lydės grafas Bismarkas, — įsiterpė ponia Diu Zonkua.- - 
Juk jūs pažistate grafą? Esu pusryčiavusi kartą su juo pas mano 
brolį, o labai seniai, kai grafas Paryžiuje atstovavo Prūsijai... 
Nesuprantu, kaip tas žmogus pastaruoju metu taip aukštai iškilo. 

— Kodėl? — paklausė ponia Šantero. 

— Dieve mano! Kaip čia jums paaiškinus... Jis man nepatin- 
ka, ir tiek. Toks storžievis, neišauklėtas. Be to, tiesą pasakius, 
man jis atrodo kvailas. 

Tuomet visi sutartinai įšneko apie grafą Bismarką. Nuomonės 
išsiskyrė. Vandevras, pažįstamas su grafu, tvirtino, kad jis puikus 
lošėjas ir mėgsta išgerti. Bet, įsiliepsnojus ginčui, atsidarė durys, 
ir pasirodė Ektoras La Faluazas. Fošri, įsekęs įkandin, priėjo 
prie grafienės ir žemai nusilenkė. 

— Ponia, aš nepamiršau jūsų malonaus pakvietimo... 

Grafienė nusišypsojo, tarė vieną kitą lipšnų žodį. Pasisveiki- 
nęs su grafu, žurnalistas akimirką stovėjo, vidury svetainės, 
jausdamasis svetimas tarp visų tų žmonių, iš kurių pažinojo tik 
bankininką Štainerį. Tuomet Vandevras atsigręžęs priėjo pas- 
pausti jam rankos. Fošri apsidžiaugė jį pamatęs, panoro pasida- 
lyti su juo mintimis ir, pasivedėjęs grafą į šalį, sukuždėjo: 

— Renkamės rytoj. Jūs ateisit? 

— Be abejo! 

— Vidurnaktį, pas ją. 

— Žinau, žinau... Ateisiu su Blanše. 

Ir jau buvo begrįžtąs prie damų pateikti dar vieno svarbaus 
argumento Bismarko naudai. Bet Fošri jį sulaikė. 

— Jokiu būdu neįspėsit, ką ji liepė man pakviesti. 

Ir galvos linktelėjimu parodė į grafą Miufa, tuo metu kaip 
tik svarstantį valstybės biudžetą su deputatu ir Staineriu. 

— Negali būti! — nustėro ir drauge pralinksmėjo Vandevras, 
išgirdęs tokią naujieną. 

— Dievaž! Turėjau duoti jai žodį, kad jį atsivesiu. Iš dalies 
dėl to čionai ir atėjau. 

Abu tyliai susijuokė, paskum Vandevras puolė atgal prie 
damų, pusračiu sėdinčių priešais židinį, ir jau iš tolo sušuko: 

— O aš jums pasakysiu, kad ponas Bismarkas, priešingai, la- 
bai sąmojingas... Štai vieną vakarą, man girdint, tokį žavų sąmojį 
paleido..'. 

Iš Vandevro ir Fošri pokalbio nugirdęs kelis žodžius, La Falu- 

azas įdėmiai pažvelgė į pusbrolį, tikėdamasis, kad šis pasakys, 
apie ką juodu ten slapčia šnekėjo. Bet nieko panašaus neįvyko. 
Kas atsitiks rytoj vidurnaktį? Ektoras nesitraukė nuo pusbrolio 
nė per žingsnį. O tas atsisėdo prie damų. Ypač domino jį grafienė 
Sabinė. Jis prisiminė ne kartą girdėjęs jos vardą, žinojo, kad ište- 
kėjo ji septyniolikos metų, o dabar turėtų būti trisdešimt ketve- 
rių, kad vyro ir anytos draugijoje gyveno kaip vienuolyne. Aukš- 
tuomenėje vieni tvirtino, jog ji šaltos prigimties, šventeiva, kiti 
jos gailėjosi prisimindami jos skambų juoką, skaisčiai žėrinčias 
akis, užgesusias tuomet, kai ji atsidūrė lyg įkalinta tarp keturių 
sienų tame sename rūme. Fošri žiūrėjo į grafienę Sabinę ir nega- 
lėjo prieiti jokios nuomonės. Vienas draugas, kapitonas, nese- 
niai žuvęs Meksikoje, kartą, prieš pat išvykdamas, pasikėlė nuo 
stalo ir netikėtai atskleidė vieną tų kruopščiai saugomų paslapčių, 
kurias tam tikromis aplinkybėmis nejučia išduoda netgi patys 
santūriausi vyrai. Jo žodžius Fošri prisiminė gana miglotai; tą 
vakarą jie sočiai papietavo ir nemažai išgėrė. Ir dabar, žiūrėda- 
mas į grafienę gedulo rūbais, sėdinčią toje senovinėje svetainėje 
su romia šypsena lūpose, jis ėmė abejoti. Lempa, stovinti už 
jos nugaros, ryškiai apšvietė dailų tos putlios brunetės profilį, 
ir tik storokos lūpos, ko gero, teikė jos veidui valdingo jausmin- 
gumo išraišką. 


— Ką, be to Bismarko jie gyvent negali? — suniurzgė La 
Faluazas, kuris mėgo parodyti, jog nuobodžiauja aukštuomenė- 
je.— Iš nuobodulio nors mirk! Kas tau šovė į galvą, kad sumanei 
čionai mane atitempti? 

Fošri netikėtai jį paklausė: 

— Sakyk, ar grafienė turi meilužį? 

— Ką tu! Žinoma, neturi, — suvebleno Ektoras, aiškiai išmuš- 
tas iš vėžių, ir net pamiršo savo amžiną pozą.-- Kaip tu manai, 
kur dabar esi? 

Bet tuoj susizgribo, jog aukštuomenės žmogui netinka piktin- 
tis tokiais dalykais. Ir, išsipleikęs ant sofos, pridūrė: 

— Beje, velniai rautų, nors ir pasakiau, kad neturi, bet nega- 
liu tvirtinti ranką prie širdies pridėjęs... Yra čia toks tipelis, 
vardu Fukarmonas, amžinai šičia trainiojasi pakampėmis. Aišku, 
nieko nuostabaus. Apskritai man nusispjaut... Šiaip ar taip, jei 
grafienė ir valiūkauja, ji ne tokia jau kvaila, visi galai vandeny, 
nei gandų, nei apkalbų negirdėti. 


Ir nelaukdamas, kol Fošri ims klausinėti, išklojo viską, ką 
žinojo apie grafų Miufa giminę. Kadangi damos vis dar šnekučia- 
vo prie židinio, pusbroliai nuleido balsą; ir, bežiūrint į tuos du 
jaunuolius skoningais kaklaraiščiais ir baltomis pirštinaitėmis, 
buvo galima pamanyti, kad išpuoselėta kalba aptaria kokį rimtą 

klausimą. Taigi motušė Miufa, La Faluazui gerai pažįstama, buvu- 
si stačiai sena ragana, su kunigais amžinai į vieną dūdą pūtusi; 
be kita ko, tokia išdidusi, valdinga, visus į ožio ragą rietusi. Sa- 
vaime suprantama, kodėl patsai Miufa, kurio tėvui, Napoleono I 
armijos generolui, grafo titulą suteikęs imperatorius, po Gruodžio 
antrosios kaip niekur nieko patekęs į malonę. Žinia, jis irgi ne 
iš linksmųjų, bet apskritai laikomas sąžiningu, nuoširdžiu žmo- 
gum. Beje, esąs prieštvaninių pažiūrų ir turįs tokią gerą nuomonę 
apie savo ypatingą vaidmenį karaliaus dvare, apie savo nuopel- 
nus ir dorybes, jog taip riečias nosį, lyg būtų Romos popiežius. 
Kas be ko, motušė Miufa pasistengusi va šitaip gražiai išauklėti 
sūnelį: kas dieną prie išpažinties, jokių išdaigų, jokių pramogų, 
jaunuomenei deramų. Todėl uoliai lankąs bažnyčią, o kartais jį 
ištinką dievobaimingumo priepuoliai, ir tokie žiaurūs, tarytum 
karštine būtų sirgęs. Pagaliau, baigdamas piešti grafo portretą, 
La Faluazas pakuždėjo pusbroliui į ausį keletą žodžių. 

— Negali būti! — atsiliepė Fošri. 

— Garbės žodis, man prisiekė!.. Toks jisai ir vedė. 

Fošri nusikvatojo žiūrėdamas į grafą, prieštaraujančiam Štai- 
neriui minintį kažin kokius skaičius; žandenų apriestas glotniai 
skustas jo veidas atrodė dar platesnis, dar atšiauresnis. 

— Tikrai iš veido panašus į tokį, — sumurmėjo žurnalistas.— 
Puikią dovanėlę padarė žmonai!.. Ak vargšele, kaip jis jai tik- 
riausiai nusibodo! Ji nieko nežino, galiu kirstis lažybų! 

Kaip tik tuo metu grafienė Sabinė kreipėsi į žurnalistą. Bet 
jis neišgirdo — taip buvo įsigilinęs į grafo Miufa keistybes, 
kurios jam atrodė ir juokingos, ir neįtikėtinos. Grafienė pakarto- 
jo klausimą: 

— Pone Fošri, jūs, regis, esate parašęs pono Bismarko port- 
retą?.. Gal esate su juo kalbėjęs? 


Fošri pašoko iš vietos, priėjo prie damų, stengdamasis susi- 
kaupti; beje, tai jam pavyko, nes atsakė su pavydėtinu šmaikštu- 
mu: 

— Dieve mano, ponia, prisipažistu, tą portretą parašiau pri- 
siskaitęs Vokietijoje išleistų jo biografijų... Kaip gyvas nesu 
matęs pono Bismarko. 

Ir atsisėdo šalia grafienės. Šnekučiuodamas su ja, jis nesi- 
liovė narstęs savo mintis. Grafienė atrodė jaunesnė: daugių dau- 
giausia jai būtum davęs dvidešimt aštuonerius metus; ypač 
žavėjo akys, dar tebežėrinčios jaunystės ugnimi, tamsiai mėly- 
nos po sunkiais vokais. Užaugo ji išsiskyrusioje šeimoje, vieną 
mėnesį gyvendama pas markizą de Šuarą, kitą — pas markizę; 
ištekėjo labai jauna, motinai mirus, tikriausiai verčiama tėvo, 
kurį varžė. Siaubingas žmogus tas markizas, kokių tik keistybių 

apie jį nepasakojama, nors ir garsėja nepaprastu dievobaimin- 
gumu! Fošri paklausė grafienę, ar neturėsiąs garbės pasisveikinti 
su josios tėvu. Be abejo, tėvas ateisiąs, tik truputį vėliau: per 
daug apsikrovęs darbais! Žurnalistas išklausė grafienės atsakymą 
rimta veido išraiška, nors jam buvo ne paslaptis, kur senis leidžia 
vakarus. Bet, kairiajame jos skruoste, prie pat lūpų, pastebėjęs 
apgamą, jis nustėro: lygiai tokį turėjo ir Nana. Keistas sutapimas! 
Ant apgamo raitėsi plaukeliai, tik Nanos jie buvo šviesūs, o 
grafienės — juodi kaip anglis. Didelis daiktas, juk šita moteris 
negula su kuo pakliūva. 


— Aš visados troškau susitikti su karaliene Augusta,- - kal- 
bėjo grafienė.— Kaip girdėjau, ji tokia gera, tokia dievobai- 
minga... Kaip jūs manote, ji atvažiuos drauge su karalium? 

— Tokių žinių nėra, ponia, — atsakė Fošri. 

Ji negula su kuo pakliūva, tai aišku kaip dieną. Pakanka tik 
pamatyti ją šičia, o šalia — jos dukterį, blankią mergaitę, kuri 
sėdi ant pufo it mietą prarijusi. Šita svetainė, nyki kaip kapas, 
dvelkianti tarytum bažnyčios kvapais, pirštu priduriamai rodo, 
kokia geležinė ranka valdo grafienę, kaip sugniuždė jos valią 
atšiaurus gyvenimas. Nieko ji neinešė į šitą senovinį būstą, per- 
dėm pajuodusį nuo drėgmės. Cia viešpatauja Miufa, primesdamas 
visiems savo vienuolišką auklėjimą, savo atgailas ir pasninkus. 
Tačiau svariausias argumentas, žurnalisto akimis žiūrint, buvo 
menkas senukas išgedusiais dantimis ir vylinga šypsena, senelis, 
kurį jis netikėtai pastebėjo krėsle už damų nugarų. Jis žinojo, 
kas toksai Teofilis Veno, buvęs advokatas, paprastai gindavęs 
bažnytininkų bylas; susikrovęs gražų turtą, jis atsisveikino su 
savo amatu ir dabar gyveno gana mislingai: visi jį kvietėsi į 
svečius, žemai lankstėsi ir netgi truputį pribijojo, lyg jis būtų 
atstovavęs kokiai didžiai galybei, slėpiningai galybei, kuri buvo 
justi už jo pečių. Beje, laikėsi jis labai kukliai, buvo šventosios 
Magdalietės bažnyčios seniūnas ir nuolankiai ėjo devintosios 
apygardos mero pareigas — pasak jo, iš dyko buvimo. Taip, vel- 
niai rautų! Akylus sargai saugo grafienę, prie jos lengvai nepri- 
eisi! 

— Tavo tiesa, čia nors dvėsk iš nuobodulio,— tarė Fošri 
pusbroliui, nepastebimai pasitraukęs nuo damų.— Imkim ir pa- 
sprukim. 

Tačiau kelią jiems užstojo Staineris, ką tik šnekėjęs su grafu 
Miufa ir deputatu, ir, visas suplukęs iš pykčio, suurzgė: 

— Tegu juos skradžiai!.. Nieko nesako, nieko nenori sakyti... 
Tiek to, rasim tokių, kurie viską išklos. 

Paskum, įstūmęs žurnalistą į kampą, nutaisė pergalingą išraiš- 
ką ir visiškai kitu tonu sušvokštė: 

— Vadinas, rytoj!.. Ir aš ateisiu, vyreli! 

— Sit kaip? —nustebęs sumurmėjo Fošri. 

— Tiesa, juk jūs nieko nežinot... O, turėjau vargo, kol pas 
ją pakliuvau! Ir dar tas Minjonas neatstoja nė per žingsnį. 

— Betgi ir Minjonai pakviesti. 

— Taip, ji sakė... Žodžiu, galop ji mane priėmė ir pakvietė... 
Lygiai vidurnaktį po spektaklio. 

Bankininkas stačiai spinduliavo. Pamerkė žurnalistui ir, dvi- 
prasmiškai pabrėždamas kiekvieną žodį, pridūrė: 

— Juda į prieki, ar ne? 

— Kas? — nustebo Fošri, dėdamasis, kad nieko nesupranta.— 
Stačiai ji norėjo padėkoti man už straipsnį. Todėl ir užėjo pas 
mane. 

— Aišku, aišku... Gerai jums, laimės kūdikiams. Jums atly- 
ginama... Beje, kas rytoj moka? 

Žurnalistas skėstelėjo rankomis, lyg sakydamas, jog to niekas 
negali žinoti. Bet kaip tik tuo metu Štainerį pašaukė Vandevras, 
pažįstamas su ponu Bismarku. Ponią Diu Zonkua beveik įtikino 
žurnalisto argumentai. Norėdama užbaigti ginčą, ji pareiškė: 

— Stačiai jis padarė man blogą įspūdį, jo veidas man pasirodė 
piktas... Bet aš tikiu, kad jis labai sąmojingas. Tad aišku, kodėl jis 
taip aukštai iškilo. 

— Be abejo,— blankiai šypsodamas, pritarė bankininkas, 
Frankfurto žydas. 

Tuo metu La Faluazas įsidrąsinęs ryžosi pagaliau išsiklausi- 
nėti pusbrolį; ilgai sekiojęs po visą svetainę, ištaikė progą ir 
sukuždėjo į ausį: 

— Vadinasi, rytoj vakarieniaujat pas vieną damą, ką?.. Pas 
ką? Sakyk, pas ką? 

Fošri parodė akimis, kad jų klausomasi; šiaip ar taip, reikią 
laikytis padorumo. Vėl atsidarė durys, ir įėjo sena dama, lydima 
jaunuolio; žurnalistas iš pirmo žvilgsnio pažino tą patį mokslei- 
vį, kuris pagarsėjo visame Paryžiuje ir sukėlė tiek kalbų, „Švie- 
siaplaukės Veneros" premjeros vakarą surikdamas: „Pasaka!“ 
Pasirodžius naujai viešniai, svetainėje visi subruzdo. Grafienė 
Sabinė skubiai pasikėlė ir nuėjo jos pasitikti, paspaudė jai abi 
rankas, kreipdamasi į ją „mieloji ponia Jugon". Matydamas, jog 
pusbrolis susidomėjęs stebi tą sceną, ir norėdamas jam įsiteikti, 
La Faluazas keliais žodžiais nusakė, kas ji tokia: ponia Jugon — 
notaro našlė, po vyro mirties nusišalinusi į giminės dvarą Fon- 
detę netoli Orleano, o atvažiavusi į Paryžių apsistojanti savo 
name Rišeljė gatvėje; šiuo metu kaip tik atvykusi kelioms sa- 
vaitėms pasirūpinti jaunėliu sūnumi, studijuojančių teisę pirma- 
me kurse; kadaise artimai bendravusi su markize de Šuar, mačiu- 

si, kaip gimė grafienė Sabinė, kelis mėnesius viešinusi ją prieš 
vedybas ir ligi šiol vadinanti ją „tu“. 

— Atvedžiau parodyti tau Zoržą,— tarė ponia Jugon Sabi- 
cei.— Na kaip, tikiuosi, paaugo? 

Šviesių akių ir šviesių plaukų jaunuolis, iš garbanų veikiau 
panašus į persirengusią mergaitę, nė kiek nesivaržydamas pasis- 
veikino su grafiene ir priminė jai, jog prieš dvejus metus turėjęs 
laimę Fondetėje žaisti su ja volaną. 

— Ar Filipas ne Paryžiuje? — paklausė grafas Miufa. 

— O, ne,— atsakė senoji dama.— Jis savo pulke, Buržė. 

Ji atsisėdo, didžiuodamasi ėmė pasakoti apie vyresnėlį sūnų: 
nors jis ir padauža, lengvabūdiškai stojo į karinę tarnybą, bet 
labai greit užsitarnavo leitenanto laipsnį. Visos damos apspito 
ją su pagarba ir simpatija. Vėl užsimezgė pokalbis, kur kas malo- 
nesnis ir įdomesnis nei anksčiau. Ir Fošri, žiūrėdamas į garbiąją 
ponią Jugon, į žilas garbanas, skaidrią ir motiniškai gerą šypseną, 
išvadino save paskutiniu mulkiu, išdrįsusiu bent akimirką suabe- 
joti grafienės Sabinės dora. 


Tačiau nežinia kodėl jo dėmesį patraukė raudonu šilku traukta 
sofutė, ant kurios atsisėdo grafienė. Apmušalų tonas pasirodė 
jam vulgarus, apskaičiuotas juslingai vaizduotei sudirginti, vi- 
siškai nederamas šitoje per ilga prismilkusioje svetainėje. Be 
abejo, anaiptol ne grafui panorėjus šičia atsidūrė tas baldas, ža- 
dinantis goslų tingulį. Tarytum dviprasmiška užuomina, tarytum 
geismo užuomazga ir būsimų malonumų pranašas. Ir jis viską 
pamiršo, užsisvajojo prisimindamas miglotą išpažintį, vieną 
vakarą girdėtą atskirame restorano kabinete. Jis troško pakliūti 
į grafų Miufa namus, jausminio susidomėjimo skatinamas: jeigu 
jau draugas ilsisi Meksikos žemėje, ką gali žinoti? O jeigu staiga 
išdegs? Be abejo, tai kvailystė, bet toji mintis nedavė ramybės, 
masinte masino ydingiems polinkiams pabudus. Šilku traukta 
sofutė savotiškai priminė suglamžytą patalą, be to, ir atlošas 
atrodė neįprastas. 


— Na, ką gi, eisim? — paklausė La Faluazas, tikėdamasis 
lauke išgauti iš pusbrolio, kuo vardu dama, ruošianti vakarienę. 

— Tuoj,— atsiliepė Fošri. 

Bet jau nebeskubėjo išeiti teisindamasis, jog esąs priprašytas 
pakviesti į svečius vieną žmogų, bet dabar esą nepatogu jį užkal- 
binti. Tuo tarpu damos įšneko apie vienos merginos įsišventini- 
mą į vienuoles, be galo graudžias apeigas, apie kurias jau trys 
dienos kalbėjo sujaudintas Paryžius. Mat baronienės de Fužrė 
vyresnėlė duktė davė skaistybės įžadą ir įstojo į karmeličių vie- 
nuolyną, paklusdama nepermaldaujamam pašaukimui. Ponia 
Šantero, tolima baronų Fužrė giminaitė, papasakojo, kad, dukrai 

davus įžadus, rytojaus dieną baronienė atgulusi iš sielvarto ir 
ligi šiol raudanti. 

— O man kliuvo labai gera vieta, — pareiškė Leonide.— Re- 
gis, buvo baisiai įdomu. 

Tačiau ponia Jugon visa širdimi užjautė nelaimingąją motiną. 
Kaip skaudu šitaip netekti dukrelės! 

— Žinau, kad esu pravardžiuojama šventeiva,— su įprastu 
jai atvirumu tarė ji,— ir vis dėlto, man regis, labai Žiauriai el- 
giasi tie vaikai, kurie ryžtasi tokiai savižudybei. 

— Taip, tai siaubinga,— šiurpčiodama sukuždėjo grafienė 
ir dar labiau įsigūžė į sofutę prie židinio. 

Damos įniko ginčytis. Tačiau jų balsai skambėjo santūriai, 
orų pokalbio toną kartais sudrumsdavo tramdomas juokas. Dvi 
lempos ant židinio rausvais nėrinių gaubtais vos švietė jų veidus, 
ir apskritai visa svetainė skendėjo jaukioje prietemoje, kurios 
nepajėgė išsklaidyti kitos trys lempos, pastatytos tolėliau. 

Štaineris nuobodžiavo. Pramogos dėlei ėmė pasakoti, kokį 
nuotykį paskutiniu metu iškrėtusi toji mažė de Šezel, kurią jis 
lyg niekur nieko vadino Leonide; na ir pasiutėlė, tyliau pridūrė 
jis, kad nenugirstų damos prie židinio. Fošri pažvelgė į ją, laibu- 
tę ir valiūkišką it berniūkštis, prašmatnia melsvo atlaso suknia 
sėdinčią nei šiaip, nei taip ant krėslo kraštelio, ir staiga jam pasi- 
rodė keista, kad ji pateko į tokius namus; juk netgi Karolinės 
Ekė namuose elgiamasi padoriau, ne veltui jos mamytė reikalauja 
griežtai laikytis etiketo. Štai puiki tema straipsniui! Savitas, 
neįprastas pasaulis, Paryžiaus aukštuomenės pasaulėlis. Į pačius 
pedantiškiausius namus braunasi kas pakliūva. Savaime aišku, 
nebylusis personažas Teofilis Veno, kuris tik šypso rodydamas 
išgedusius dantis, pateko čionai kaip amžinatilsį grafienės pali- 
kimas, beje, lygiai kaip ir pagyvenusios damos — ponia Šantero, 
ponia Diu Zonkua, taipgi keturi ar penki senukai, romiai snau- 
džiantys pakampėse. Grafas Miufa prisikvietė pareigūnų, garsė- 
jančių manierų griežtumu, taip branginamu Tiuilri rūmuose; tarp 
jų ir skyriaus viršininką, kuris sėdi vidury svetainės vienui 
vienas, glotniai skustu veidu, išblėsusiu iš nuobodžio žvilgsniu 
ir bijo pajudėti, kad neiširtų frakas per siūles. Beveik visi jau- 
nuoliai ir keli labai manieringi ponai atėjo pakviesti markizo 
de Šuaro, kuris, nors ir įėjo į Valstybės tarybą, išsaugojo ryšius 
su legitimistų partija. Buvo dar Leonide de Šezel, Štaineris ir 
visi kiti — žodžiu, sambūris įtartinų tipų, tarp kurių buvo labai 
neįprasta matyti mielą senutę ponią Jugon giedru, nedrumsčia- 
mos ramybės veidu. Ir Fošri tarytum jau matė savo straipsnį, 
kuriame tas sambūris pavadintas „grafienės Sabinės klaneliu". 


— Kitą kartą, — dar tyliau kalbėjo Štaineris,— Leonide parsi- 

kvietė iš Montobano savo tenorą. Tuo metu ji gyveno Borkejo 
pilyje, už dviejų mylių nuo Montobano, ir kas dieną važiuodavo 
dvejetu pakinkyta puskariete pasimatyti su savo mieliausiuoju, 
apsistojusiu „Auksinio liūto" viešbutyje... Leonide leisdavo jo 
draugijoje ištisas valandas, puskariete laukdavo prie durų, o 
susibūrusi minia žiopsodavo į arklius. 

Balsai nuščiuvo, keletą sekundžių aukštai palubėje tvyrojo 
iškilminga tyla. Du jaunuoliai, kuždėję nuošaly, irgi nutilo, ir 
dabar buvo girdėti vien prislopinti, po svetainę vaikščiojančio 
Miufa žingsniai. Lempų šviesa tarytum priblėso, ugnis židinyje 
geso, rūsti prietema siautė senus Miufa šeimos draugus, jau ketu- 
riasdešimt metų kas antradienį susėdančius į tuos pačius krėslus. 
Pokalbis nutrūko, lyg svečiai būtų pajutę, kaip per svetainę 
iprasta ledine veido išraiška iškilmingai eina velionės grafienės 
šešėlis. Bet vėl prabilo grafienė Sabinė: 

— Žodžiu, būta tokių kalbų... Jaunuolis, kaip sakyta, miręs, 
todėl vargšelė ir davusi skaistybės įžadus. Beje, kaip girdėjau, 
ponas de Fužrė būtų visomis išgalėmis priešinęsis toms vedy- 
boms. 

— Visų kalbų nesugaudysi! — lengvabūdiškai sušuko Leo- 
nide. 

Ji prapliupo kvatoti, bet atsisakė aiškinti, ką turėjo galvoje. 
Sabinė, irgi užsikrėtusi jos linksmumu, nosinaite prisidengė 
lūpas. Ir tas juokas taip neįprastai nuskambėjo iškilmingoje sve- 
tainės tyloje, jog Fošri krūptelėjo: atrodė, lyg būtų dužęs kriš- 
tolas. Tai šit neginčijamas požymis, jog jo įtarimai turi pagrindą! 
Iškart sušneko visi: ponia Diu Zonkua nesutiko, bet ponia Šan- 
tero tikrai žinojo, kad dėl vestuvių buvę sutarta, tik neaišku 
kodėl viskas taip pasibaigę; netgi vyrai, ir tie išdrįso tarti savo 
žodį. Keletą minučių netilo neaiškus balsų ūžesys: vienas per kitą 
reiškė savo nuomonę įvairių krypčių svečiai — ir bonapartistai, 
ir legitimistai, ir aukštuomenės skeptikai, susieiną krūvon kiek- 
vieną antradienį. Estelė paskambino, atskubėjęs liokajus pakurstė 
židinį, apkarpė lempų dagčius, ir visi tarytum pabudo iš miego. 
Fošri nusišypsojo smagiau pasijutęs. 

— Po perkūnais! Jeigu joms nepavyksta susižieduoti su savo 
pusbroliu, jos tampa Kristaus sužieduotinėmis, — pro dantis pra- 
košė Vandevras, kuris, pasibodėjęs tuo ginču, vėl priėjo prie 
Fošri.— Kur tai matyta, drauguži, kad mylima moteris nei šiam, 
nei tam duotų skaistybės įžadus? 

Atsakymo jis nelaukė,— tos istorijos įkyrėjusios jam iki 
gyvo kaulo,— ir pusbalsiu paklausė: 

— Sakykit, ar daug svečių pakviesta?.. Ateis Minjonai, Štai- 
neris, jūs, Blanšė ir aš... O kas dar? 

- Regis, Karolinė... Simone... na ir, žinoma, Kvakė... Nieko 
tikra negaliu pasakyt, o ir kas galėtų pasakyti! Numatai, kad bus 
dvidešimt žmonių, o susirenka trisdešimt. 


Vandevras, stebeilydamas į damas, netikėtai persimetė prie 
kitos kalbos: 

— Prieš kokia penkiolika metų motušė Diu Zonkua, ko gero, 
buvo gyva pagunda... O vargšė Estelė dar labiau išstypo. Įsivaiz- 
duokit šitokią kartį lovoje! 

— Bjauriausia, kad į tokius subėgimus amžinai sueina tos 
pačios moterys!.. Reikėtų šviežienos. Ištraukit iš kur nors bent 
vieną... Klausykit, puiki mintis! Paprašysiu štai šitą storulį, kad 
atsivestų damą, su kuria aną vakarą buvo Varjetė teatre. 

Vandevras turėjo galvoje skyriaus viršininką, snūduriuojantį 
vidury svetainės. Fošri iš tolo mėgavosi tomis derybomis, ku- 
rioms reikėjo ypatingo takto. Vandevras atsisėdo šalia storulio, 
kuris laikėsi labai oriai. Iš tolo galėjai pagalvoti, kad juodu 
svarsto aptariamą klausimą: kokių jausmų skatinama mergina 
duoda skaistybės įžadus ir eina į vienuolyną? Paskum grafas 
grįžo prie Fošri. 

— Neišdegė. Jis tvirtina, kad ji padori moteris. Nieku gyvu 
nesutiktų ateiti... Šiaip ar taip, galėčiau kirsti lažybų, kad esu 
ją matęs pas Lorę. 

— Ką? Jūs lankotės pas Lorę? — susijuokė Fošri.—lr jūs 
nebijot rodytis tokiose vietose?.. O aš maniau, kad tik mes, nusi- 
dėjėliai, ten būnam... 

— Et, drauguži, reikia viską pažinti. 

Krizendami, žėrinčiomis akimis juodu prisiminė užeigą Kan- 
kinių gatvėje, kur dručkė Lorė Pjedfer laikė lyg ir švedišką 
stalą, už tris frankus maitindama mergužėles, pakliuvusias į 
bėdą. Na ir landynė! Visos mergužėlės bučiuojasi su Lore į lūpas! 
Nugirdusi garsiau ištartą žodį, grafienė Sabinė atsisuko, ir juodu 
atšlijo įsismaginę, užkaitę, kumščiuodami vienas kitam į pašonę. 
Jie net nepastebėjo, kad jų klausosi Zoržas Jugonas, taip tirštai 
rausdamas, jog raudoniu degė ne tik ausys, bet ir mergiškas kak- 
las. Tas vaikelis ir gėdijosi, ir salo iš palaimos. Kai tik motina 
paleido jį nuo savęs, jis iškart ėmė suktis apie ponią de Sezel, 

jo akimis žiūrint, vienintelę dėmesio vertą moterį. Beje, gražuo- 
lei Nanai ji ir vandens atnešt negalėtų! 


— Vakar vakare Zoržas nusivedė mane į teatrą,-- kalbėjo 
ponia Jugon.— Taip, į Varjetė, kur jau dešimt metų tikriausiai 
nesu buvusi. Vaikas iš proto eina dėl muzikos... Man įspūdžio 
beveik nepadarė, bet Zoržas stačiai netvėrė džiaugsmu!.. Keistos 
dabar pjesės statomos. Nors, prisipažistu, muzika mane nelabai 
jaudina. 

— Ką? Ponia, jūs nemėgstate muzikos? — sušuko ponia Diu 
Zonkua, užversdama akis į dangų.— Kaip galima nemėgti muzi- 
kos? 

Visos lyg susitarusios pratrūko aikčioti. Niekas nė žodžiu 
neužsiminė apie vakarykštę pjesę, kurios geroji ponia Jugon vi- 
siškai nesuprato; kitos damos, galima sakyti, atmintinai mokėjo 
tą pjesę, bet kalbėti apie ją nekalbėjo. Visos kaip viena beregint 
įsijausmino nešykštėdamos egzaltuotų ir subtilių komplimentų 
didiesiems meistrams. Ponia Diu Zonkua pripažino tik Vėberį, 
ponia Santero dievino italus. Balsai dabar skambėjo švelniai, 
ilgesingai. Prie židinio įsivyravo susikaupimo atmosfera, kokia 
būna bažnyčioje, kai koplyčios choras tyliai ir dievobaimingai 
gieda psalmes. 

— Klausykit,— sukuždėjo  Vandevras,  pasivedėjęs  Fošri 
atgal į svetainės vidurį, — šiaip sakysit ar taip, o rytoj mums rei- 
kės pasikviesti kokią šviežutę moterį. Imkim ir pasiklauskim 
Stainerį! 

— Et, ką tas Staineris! — atsiliepė žurnalistas.— Jeigu jis 
įsitaiso damą, vadinasi, niekas Paryžiuje jos nebenori. 

Tačiau Vandevras, neprarasdamas vilties, žvalgėsi aplink. 

— Palaukit,— tarė jis.— Neseniai susitikau Fukarmoną su 
žavia blondine. Pasakysiu jam, kad atsivestų. 

Ir pašaukė Fukarmoną. Juodu greit persitarė vienu kitu 
žodžiu. Matyt, radosi kokių kliūčių, nes, atsargiai žengdami 
per damų šleifus, abu pasuko prie dar vieno jaunuolio, ir, susto- 
ję lango nišoje, ėmė tartis visi trys. Likęs vienas, Fošri nutarė 
prieiti prie damų ir prisiartino kaip tik tuo metu, kai ponia Diu 
Zonkua tvirtino, jog, klausydamasi Vėberio, vaizduotėje ji ma- 
tanti ežerus, miškus, saulėlydžius virš žėrinčių nuo rasos lau- 
kų; bet staiga jis pajuto ant peties ranką ir prie pat ausies išgirdo 
balsą: 

— Negražu. 

— Kas negražu? — paklausė ir atsisukęs pamatė La Faluazą. 

— "Turiu galvoj rytdienos vakarienę... Galėtum ir mane pa- 
kviesti. 

Fošri buvo beatsakąs, bet tuo metu priėjo Vandevras ir tarė: 

— Pasirodo, tai anaiptol ne Fukarmono dama, 0 štai to pono 
jaukintinė. Na ir nesiseka!.. Šiaip ar taip, sugundžiau Fukarmoną. 
Jis pabandys atsivesti Luizę iš Palė-Ruajaiio. 

— Pone Vandevrai,— pakėlusi balsą, kreipėsi į jį ponia San- 
tero,— ar tiesa, kad sekmadienį publika nušvilpė Vagnerį? 

— Taip, ir dar kaip šiurpiai, — atsakė jis, žengdamas į priekį 
rafinuotai mandagiai. 

Daugiau klausimų nebebuvo, tad jis grįžo atgal ir sukuždėjo 
žurnalistui į ausį: 

— Pabandysiu dar ką nors sugundyti... Štai tie jaunuoliai 
tikriausiai turi pažįstamų mergužėlių. 

Žurnalistas žiūrėjo, kaip Vandevras, maloniai šypsodamas, 
prieina paeiliui prie kiekvieno vyro ir šnekučiuoja tai viename, 
tai kitame svetainės kampe. Jis terpėsi į būrelius, kuždėjo kažin 
ką kiekvienam į ausį, o paskum atsigręžęs merkė ir rodė kitokius 
ženklus. Atrodė, jog perduoda visiems kokį slaptažodį, be kita 
ko, išlaikydamas nerūpestingą išraišką. Jo žodžiai ėjo iš lūpų 
į lūpas, vyrai tarėsi dėl susitikimo, o jausmingi damų postringa- 
vimai stelbė gundytoją lydintį karštligišką šurmulį. 

— Gana, nekalbėkite man apie tuos vokiečius,— kartojo 
ponia Šantero.— Dainavimas — tai linksmybė, tai šviesa... Gir- 
dėjote, kaip Pati dainuoja "Kirpėjuje"? 

— Dieviškai!—sukuždėjo Leonide, nors pianinu barškin- 
davo tik operečių arijas. 

Tuo tarpu grafienė Sabinė paskambino varpeliu. Kai antradie- 
niais susirinkdavo ne per daugiausia svečių, arbata būdavo ge- 
riama ten pat svetainėje. Liepdama liokajui nukraustyti apskritą 
staliuką, grafienė nenuleido akių nuo grafo de Vandevro. Vos vos 
giedravo jos baltutėliai dantys, lūpomis klaidžiojant miglotai 
šypsenai. Grafui einant pro šalį, ji paklausė: 

— Kokį čia sąmokslą rengiate, pone de Vandevrai? 

- Ar aš? — ramiai atsiliepė grafas.-- Jokių sąmokslų ne- 
rengiu. 

— Tikrai?.. O man pasirodė, kad jūs toks susirūpinęs... Beje, 
galite man padėti. 

Ir padavė grafui albumą, prašydama nunešti jį ant pianino. 
Tačiau, eidamas pro šalį, jis ištaikė progą pakuždėti žurnalistui, 
jog būsianti Tatana Nenė, gražiausio biusto konkurso nugalėtoja, 
taipgi Marija Blon, neseniai debiutavusi Foli-Dramatik teatre. 
Tuo tarpu La Faluazas sekiojo grafą, tikėdamasis pakvietimo. 
Galop pats įsipiršo. Vandevras tuoj pakvietė jį vakarienės, tik 
pareikalavo atsivesti Klarisę, o kai La Faluazas apsimetė, kad 
jam nepatogu pačiam brautis į svečius, grafas jį nuramino: 

— Juk aš jus pakviečiau! To visiškai pakanka. 

La Faluazas nekantravo sužinoti, kuo vardu to pokylio šei- 
mininkė. Bet tuo metu Vandevrą pasišaukė grafienė ir ėmė klau- 
sinėti, kaip anglų įprasta plikyti arbatą. Grafas dažnai vykdavo 
į Angliją, kur jo ristūnai dalyvaudavo žirgų lenktynėse. Pasak 
jo, tik rusai išmaną, kaip reikia užplikyti arbatą; ir jis tuoj pat 
pasakė receptą. Tačiau, bešnekant su grafiene, matyt, jam nedavė 
ramybės ta pati slapta mintis, nes staiga nei iš šio, nei iš to jis 
paklausė: 

— Beje, o kur markizas? Nejaugi šiandien jo nebepamaty- 
sime? 

— Pamatysite, tėvas tvirtai pažadėjo ateiti, — atsakė grafie- 
nė.-- Ir aš jau pradedu nerimauti... Tikriausiai reikalai sulaikė. 

Vandevras nepastebimai šyptelėjo. Matyt, ir jam pačiam buvo 
aišku, kokiais reikalais užsiima markizas de Šuaras. Jis prisiminė 
vieną gražutę damą, kurią markizas kartais veždavosi už miesto. 
Gal ir ją pavyktų prisivilioti. 

Tuo tarpu Fošri tarė sau, jog laikas surizikuoti ir perduoti 
grafui Miufa pakvietimą vakarienės. Vakaras artėjo prie pabai- 
gos. 

— Jūs nejuokaujat? — paklausė Vandevras, pagalvojęs, jog 
tai pokštas. 

— Nė kiek nejuokauju... Ji man akis išdraskys, jeigu neat- 
liksiu savo užduoties. Užgaidas, ką beveiksi! 

— Na, tuomet aš jums padėsiu, drauguži. 

Išmušė vienuoliktą valandą. Dukters -padedama, grafienė 
pilstė arbatą. Kadangi buvo susirinkę tik artimiausi draugai, 
puodukai ir lėkštutės su pyragaičiais kaip niekur nieko ėjo per 
rankas. Damos sėdėjo krėsluose prie židinio, siurbčiojo arbatą, 
mažais kąsneliais valgė pyragaičius, laikydamos juos pirštų 
galiukais. Nuo muzikos kalba nukrypo prie tiekėjų. Saldainius 
esą galima imti tik iš Buasjė, o ledus — iš Katrinės; beje, ponia 
Šantero labiau vertina Latenvilį. Pokalbis darėsi vis vangesnis; 
svetainė tarytum grimzdo į snaudulį. Štaineris vėl įniko nepas- 
tebimai doroti deputatą, užspeitęs jį sofutės gale. Ponas Veno, 
matyt, seniai susigadinęs dantis saldumynais, ėmė vieną pyra- 
gaitį po kito ir graužė tylutėliai kaip pelė; tuo tarpu skyriaus 
viršininkas, iįgulęs į puoduką, gėrė ir gėrė arbatą. Ir grafienė 
iš lėto vaikščiojo nuo vieno svečio prie kito: stabtelėja kelioms 
sekundėms, klausiamai pasižiūri į vyrą ir šypsodama eina toliau. 
Nuo ugnies, pleškančios židinyje, veidas jos pasidarė rausvas, 
ir dabar ji atrodė savo dukters vyresnėlė sesuo — dukters, tokios 
prakaulios ir negrabios, palyginti su motina. Pastebėjusi, kad, 
jai artinantis, Fošri, kalbėjęs su jos vyru ir Vandevru, ūmai nuti- 
lo, ji praėjo pro šalį, puoduku nešina, ir pasiūlė arbatos Zoržui 
Jugonui. 


— Viena dama nuolankiai kviečia jus vakarienės, — linksmai 
prabilo žurnalistas, kreipdamasis į grafą Miufą. 

Grafas, apsiniaukęs visą vakarą, metė į jį nustebusį žvilgsnį. 
Kokia dama? 

— Nagi Nana! — tarė Vandevras, norėdamas kuo greičiau 
viską baigti. 

Grafo veidas pasidarė dar oresnis. Tik mėšlungiškai timpte- 
lėjo vokai ir susiraukė kakta, lyg migrenos priepuoliui ištikus. 

— Bet aš nepažįstu tos damos, — sumurmėjo jis. 

— Liaukitės, juk buvot pas ją užėjęs, — Įsiterpė Vandevras. 

— Ką? Buvau užėjęs!.. Aha, tiesa, labdaros komiteto reika- 
lais. Pamiršau... Tiek to, vis viena aš su ja nepažįstamas ir negaliu 
priimti kvietimo. 

Ir nutaisė ledinę išraišką, kad juodu suprastų, jog tokie juo- 
kai jam nepatinka. Jo padėties žmogui ne vieta prie stalo tokios 
moters namuose! Vandevras užsiplieskė: juk tai meno žmonių 
vakarienė, talentas viską išperkąs. Tačiau grafas, nesiklausyda- 
mas Fošri, kuris stengėsi įrodyti, jog čia vieni niekai, ir savo 
žodžiams paremti ėmė pasakoti, kad Škotijos princas, karalienės 
sūnus, kaip niekur nieko sėdėjęs prie stalo šalia buvusios kafešan- 
tano dainininkės,— griežtai atsisakė. Ir nors buvo be galo 
mandagus, nesusitvardęs apmaudžiai nusisuko. 

Zoržas ir La Faluazas, kurie gėrė arbatą stovėdami vienas 
priešais kitą, nugirdo to pokalbio nuotrupas. 

— Šit kaip! Vadinasi, vakar ienę ruošia Nana, — sumurmėjo 
La Faluazas.— Kaipgi aš iškart neispėjau? 

Zoržas nepasakė nė žodžio, tik apsipylė raudoniu; šviesūs jo 
plaukai buvo išsitaršę, mėlynos akys degė: jau kelios dienos, 
kai visur jo tykojo pagundos, masino jį ir viliojo pulti į jas 
stačia galva. Pagaliau jis pakliuvo į tą aplinką, apie kurią taip 
seniai svajojo! 

— Tik, gaila, adreso nežinau,— pridūrė La Faluazas. 

— (Osmano bulvaras, Arkados ir Paskjė gatvių kampas, tre- 
čias aukštas, — vienu atsikvėpimu išpoškino Zoržas. 

La Faluazas nustebęs sužiuro į jį, ir Zoržas dar labiau paraudo 
ir, pilnas puikybės ir sumišimo, pridūrė: 

— Ir aš ateisiu, širyt ji mane pakvietė. 

Bet tuomet svetainėje kilo bruzdesys. Vandevras ir Fošri 
norom nenorom pasitraukė nuo grafo. Įėjo markizas de Šuaras, 
ir visi puolė jo pasitikti. Markizas vos kėblino sunkiai vilkdamas 
neklusnias kojas. Sustojo vidury svetainės visas perblyškęs, 
tankiai mirkčiodamas akimis, lyg būtų pakliuvęs čia, į ryškią 
šviesą, iš tamsios gatvelės. 

— Jau nebesitikėjau šiandien jūsų pamatyti, tėti, — tarė gra- 
fienė.— Visą naktį būčiau nemiegojusi ir nerimavusi. 

Markizas apdujęs pažvelgė į dukterį, nesuvokdamas, ką ji 
šneka, ir nieko neatsakė. Nosis, pernelyg stambi glotniai skusta- 
me veide, atrodė it nežmoniškai išpampusi piktybinė atauga; 
apatinė lūpa karojo atvipusi. Geraširdė ponia Jugon užjautė senį, 
visiškai jėgų netekusį. 

— Jūs per daug dirbate. Jums reikėtų pailsėti... Mūsų metuose 
pridera visus darbus užkrauti jaunimui ant pečių. 

— Darbas! Ak, taip, darbas! — pagaliau išlemeno markizas.— 
Amžinai begalės darbo... 

Jis stengėsi atsipeikėti, atitiesti kuprą ir įprastu judesiu per- 
sibraukė delnu per žilus kuokštus paausiuose. 

— Prie ko dabar darbuojatės ligi pat vėlumos? — paklausė 
ponia Diu Zonkua.— Šiandien priėmimas pas finansų ministrą, 
maniau, kad jūs ten. 

Bet tuomet įsiterpė grafienė: 

— Tėtis dirba prie vieno įstatymo projekto. 

— Taip, prie įstatymo projekto,— pakartojo markizas,— 
tikra tiesa, įstatymo projekto... Sėdžiu užsidaręs... Prie įmonių 
įstatymo... Noriu, kad būtų švenčiamas sekmadienis. Stačiai gėda, 
jog šiuo atveju vyriausybė nesiima energingų priemonių. Bažny- 
čios tuščios, mes einame į pražūtį. 

Vandevras dirstelėjo į Fošri. Abu stovėjo už markizo, beveik 
uoste jį uodė. Kai Vandevrui pagaliau pavyko markizą pavedėti 
į šalį ir prakalbinti apie tą dailią mergužėlę, kurią jis vežiojąsis 
už miesto, senis dėjosi nieko nesuprantąs. Gal žmonės jį matę su 
baroniene Deker, jis tikrai kartais viešįs jos dvare, Viroflė. Ir 
tada, norėdamas jam atsikeršyti, Vandevras tiesiai paklausė: 

— Sakykit, kur jūs buvot? Jūsų alkūnė visa balta nuo kalkių 
ir apsivėlusi voratinkliais. 

— Alkūnė? — suvebleno senis, truputį sutrikęs. —Aha, tik- 
rai!.. Kažin kur susitepiau... Ko gero, kai leidausi laiptais iš savo 
kabineto. 

Svečiai pamažu skirstėsi. Artėjo vidurnaktis. Du liokajai 
tyliai nešiojo tuščius puodukus ir lėkštutes. Sustūmusios krėslus 
viena arčiau kitos, damos prie židinio dabar sėdėjo glaudžiu 
pusračiu ir šnekučiavo kur kas laisviau, bet sykiu ir vangiau, 
kaip paprastai būna Į vakaro pabaigą. Pati svetainė pamažu migo, 
nuo sienų šliaužė tingūs šešėliai. Tuomet Fošri pareiškė, jog da- 
bar tikrai išeina. Tačiau, pažvelgęs į grafienę Sabinę, vėl užsi- 
miršo. Atsisėdusi į įprastą vietą, grafienė ilsėjosi nuo namų šei- 
mininkės rūpesčių ir tylėdama žiūrėjo į smilkstantį nuodėgulį; 
jos veidas, toks išblyškęs ir susimąstęs, vėl sukėlė žurnalistui 
abejonių. Blėsčiojant Židinio atšvaitams, tamsūs plaukeliai ant 
apgamo prie lūpų kampelio atrodė šviesesni. Lygiai tokį apgamą 
turi Nana, net spalva ta pati! Nesusitvardęs jis persimetė min- 
timis su Vandevru. Dievaž, tikra tiesa, kaip jis anksčiau nepas- 
tebėjęs! Ir abu ėmė lyginti Naną su grafiene. Jiedvi atrodė pana- 
šios iš smakro ir lūpų, bet štai akimis skyrėsi viena nuo kitos kaip 
diena nuo nakties. Be to, iškart matyti, jog Nana atlapos širdies, 
o su grafiene reikia laikytis atsargiai, ji tarytum katytė, kuri 
snaudžia įtraukusi nagučius, bet kojytės tolydžio nervingai virp- 
čioja. 

— Šiaip ar taip, pergulėti su ja būtų ne pro šalį, — pareiškė 
Fošri. 

Vandevras žvilgsniu ją nurengė. 

— Ko gero,-— pritarė jis.— Tik štai dėl šlaunų abejoju. Ko 
jau ko, o šlaunų tikrai ji neturi, galiu kirstis lažybų! 

Jis nutilo. Fošri staiga palietė jam alkūnę, žvilgsniu parodė į 
Estelę, sėdinčią priešais ant pufo. Įsikarščiavę juodu nejučia pa- 
kėlė balsą, ir ji veikiausiai nugirdo jų pokalbį. Beje, ji net ne- 
krustelėjo, sėdėjo sustingusi, ištempusi ir šiaip ilgą kaklą, koks 
paprastai būna pernelyg greit išstypusių mergaičių, nė vienas 
plaukelis nejudėjo jai ant galvos. Juodu paėjėjo kelis žingsnius 
į šalį. Vandevras dievažijosi, jog grafienė — be galo padori mo- 
teris. 

Tuo metu prie židinio garsiau suskambėjo balsai. Ponia Diu 
Zonkua pareiškė: 

— (Gerai, aš sutikau su jumis, kad Bismarkas gal ir nekvailas 
žmogus... Bet sakyti, jog jis — genijus... 

Pasirodo, damos vėl grįžo prie ankstesnės kalbos. 

— Ką? Iš naujo ponas Bismarkas? — sumurmėjo Fošri.— 
Na jau ne, dabar tikrai einu. 

— Palaukit,— paprašė Vandevras,— mes dar negavom iš 
grafo galutinio atsakymo. 


Grafas Miufa kalbėjosi su uošviu ir vienu kitu oriu svečiu. 
Vandevras pasivedėjo jį į šali, dar sykį perdavė Nanai pakvieti- 
mą, pabrėždamas, kad jis pats irgi ateisiąs vakarienės. Juk vyrui 
valia vaikščioti kur tinkamam; niekas neprikišiąs nieko bloga 
žmogui, kuris viskuo domisi. Grafas klausėsi tų argumentų nudel- 
bęs akis, tokia veido išraiška, jog sunku buvo numatyti, ką jis 
mano. Tačiau Vandevras jautė, kad jis dvejoja, ir kaip tik tuo 
metu prie jų priėjo markizas de Suaras klausiamu žvilgsniu. Su- 
žinojęs, apie ką juodu kalba, ir savo ruožtu Vandevro pakviestas 
vakarienės, jis slapčiomis dirstelėjo į žentą. Stojo nejauki tyla; 
bet drauge juodu pasidarė drąsesni ir tikriausiai galop būtų su- 
tikę, jei grafas Miufa nebūtų pastebėjęs, jog į juos įdėmiai žiūri 
ponas Veno. Senukas jau nebešypsojo, veidas jo buvo pajuodęs, 
akys — skvarbios ir skaidrios it plieno ašmenys. 


— Ne,— tuoj pareiškė grafas tokiu griežtu tonu, jog visi su- 
prato, kad toliau spirtis beprasmiška. 

Tuomet atsisakė ir markizas, pareikšdamas tai dar rūstesnių 
tonu. Jis net prašneko apie dorą. Aukštuomenė turinti visiems 
būti pavyzdžiu. Fošri šyptelėjo ir padavė ranką Vandevrui. Jis 
nelauksiąs Vandevro, labai skubąs, dar turįs užbėgti į redakciją. 

— Vadinasi, rytoj vidurnaktį pas Naną? 

La Faluazas irgi suko į duris. Štaineris nuėjo atsisveikinti su 
grafiene. Jam iš paskos nusekė ir kiti vyrai. Pakeliui į prieškam- 
barį, kur svečiai vilkosi paltus, buvo girdėti tie patys žodžiai, 

kiekvienas kartojo: „Vadinasi, vidurnaktį pas Naną". Zoržas, 
priverstas laukti motinos, stovėjo tarpdury ir pageidaujantiems 
sakė adresą: trečias aukštas, pirmos durys iš kairės. Prieš išei- 
damas Fošri dar metė paskutinį žvilgsnį svetainėn. Atsisėdęs 
tarp damų, Vandevras smagiai plepėjo su Leonide de Šezel. Gra- 
fas Miufa ir markizas de Suaras šnekučiavo su visais, o geroji 
ponia Jugon snūduriavo atviromis akimis. O vidury svetainės, 
iš naujo susigūžęs savo krėsle ir beveik nepastebimas už plačių 
sijonų, vėl šypsojo ponas Veno. Erdvioje svetainėje lėtai ir iškil- 
mingai laikrodis išmušė vidurnaktį. 


— Ką? Ką? — nerimo ponia Diu Zonkua.— Jūsų manymu, 
ponas Bismarkas paskelbs mums karą ir mus sutriuškins?.. Žinote, 
to jau per daug! 

Kiti svečiai, susibūrę aplink ponią Santero, tik nusijuokė, kai 
ji pakartojo savo pranašystę, girdėtą Elzase, kur jos vyras turėjo 
fabriką. 

— Laimė, kad mes turime imperatorių, — oficialiu tonu rūs- 
čiai pareiškė grafas Miufa. 

Tai buvo paskutiniai žodžiai, kuriuos išgirdo Fošri. Dar sykį 
pažvelgęs į grafienę Sabinę, jis uždarė duris. Ji labai rimtai šne- 
kučiavo su storuliu, skyriaus viršininku, ir tarytum nuoširdžiai 
domėjosi jo samprotavimais. Ne, jis tikrai bus suklydęs, krištolas 
nėmaž neiskilęs! Ką gi, labai gaila! 

— Na, eini ar ne? — sušuko jam La Faluazas iš vestibiulio. 

Gatvėje atsisveikindami juodu pakartojo: 

— Iki rytojaus pas Naną! 

Nuo pat ryto Zojė atidavė visą valdžią metrdoteliui, su būriu 
parankinių ir kelnerių atvykusiam iš Brebano restorano. Breba- 
nas apsiėmė pats pasirūpinti vakariene, indais, krištolais, stal- 
tiesėmis, servetėlėmis, gėlėmis — viskuo, net kėdėmis ir tabure- 
tėmis. Savo stalčiuose Nana nebūtų radusi nė dvylikos servetėlių; 
nors ir kaip aukštai iškilusi, Nana dar nespėjo reikiamai įsikurti 
ir todėl nutarė, kad į restoraną eiti jai nepridera,—- verčiau tegu 
restoranas ateina pas ją. Šitaip jai atrodė prašmatniau. Ji norėjo 
atšvęsti savo sėkmingą debiutą iškeldama tokią puotą, kad apie 
ją kalbėtų visas Paryžius. Valgomasis buvo nedidelis, tad metrdo- 
telis paruošė stalą svetainėje — paruošė dvidešimt penkiems as- 
menims, bet kėdes gavo sustumti kuo arčiau viena kitos. 


— Ar jau viskas paruošta? — paklausė Nana, vidurnaktį 
grįžusi namo. 

- Iš kur aš žinau! — piktai atrėžė Zojė, pažiūrėti įsiutusi 
kaip reta.- - Ačiū Dievui, ne mano kiaulės, ne mano pupos! Taip 
nusiaubė virtuvę, o ir visą butą!.. Ir dar nervus gadinti reikėjo. 
Tuodu vėl buvo atėję. Būkit rami, mikliai išgrūdau juos pro duris. 

Zojė turėjo galvoje buvusius ponios išlaikytojus, prekiją ir 
valachą, kurių, nesibaimindama dėl ateities, Nana ryžosi nusi- 
kratyti ir, jos žodžiais tariant, „nusinerti seną kailį". 

— Tai priekarai! — suniurzgė ji.— Jei išdrįs pasirodyti dar 
kartą, pagrasink, kad pašauksi policiją. 

Paskum šūktelėjo Dagnė ir Zoržą, kurie atsiliko prieškam- 
baryje kabindamiesi paltus. Jaunuoliai susitiko Panoramų pa- 
saže, prie artistų išėjimo, ir Nana juos atsivežė fiakru. Svečių 
dar nebuvo, ir ji pasišaukė juos į buduarą, kur Zojė rengė ją va- 
karienei. Skubėdama Nana nutarė nepersivilkti, tik liepė kamba- 
rinei pataisyti šukuoseną ir prisisegė dvi baltas rožes: vieną — 
prie korsažo, kitą — į plaukus. Buduaras buvo užgrioztas svetai- 
nės baldais: užvertę kojas riogsojo apskriti staliukai, krėslai, 
minkštasuoliai. Nana buvo jau pasiruošusi, bet perplėšė suknelės 
apačią, užkliuvusi už minkštasuolio kojos ratuko. Ji net nusi- 
keikė įtužusi: amžinai jai nutinka visokios bėdos! Netverdama 
pykčiu, nusivilko suknelę, paprastutę balto fuliaro suknelę, tokią 
plonytę ir minkštą, kad gulėjo apgulusi kūną it naktiniai marški- 
niai. Bet tuoj iš naujo ja apsivilko, nes nė viena kita jai nepatiko; 
vos tramdydama ašaras, ji tvirtino, jog atrodo kaip kaliausė. 
Dagnė ir Zoržas smeigtukais sukabino perplėštą vietą, o Zojė 
tuo tarpu taisė šeimininkei šukuoseną. Visi trys siaubingai plu- 
šėjo, ypačiai vaikigalis: jis šliaužiojo keliais aplink Naną, nepa- 
leisdamas iš rankų sijono krašto. Pagaliau Dagnė pasisekė ją 
nuraminti, jis priminė, jog dar tik penkiolika minučių pirmos, 
ne veltui ji variusi kaip pašėlusi „Šviesiaplaukės Veneros" tre- 
čiąjį veiksmą, nukąsdama replikas, praleisdama ištisus posmus. 


— Didelis daiktas, — atrėžė ji,--tiems mulkiams ir to per 
daug!.. Matėt, kokių avigalvių šįvakar buvo prisirinkę?.. Zoje, 
vaikeli, pabūki šičia. Neik gulti, gal man tavęs prireiks... Po vel- 
nių, jau laikas! Svečiai ateina. 

Ir išspruko iš buduaro. Zoržas vis dar klūpojo, frako skver- 
nais šluodamas grindis. Pastebėjęs, jog Dagnė į jį žiūri, nukaito. 
Pastaruoju metu juodu pajuto vienas kitam simpatiją. Jie pasitai- 
sė kaklaraiščius prieš veidrodį, šepečiu nuvalė vienas kitam 
frakus, nes, trindamiesi aplink Naną, pasidarė balti nuo pudros. 

— Sakytum cukrus, — sumurmėjo Zoržas, gardžiai juokda- 
masis kaip smalsus vaikas. 

Liokajus, nusamdytas vienai nakčiai, vedė svečius į mažytę 
ankštą svetainę, kur stovėjo palikti tik keturi krėslai, kad tilptų 

daugiau žmonių. Greta, didžiojoje svetainėje, tarškėjo indai, 
žvangėjo sidabriniai peiliai ir šakutės, o pro durų apačią spin- 
dėjo ryškus šviesos ruožas. Įėjusi į svetainę, Nana pamatė krėsle 
Klarisę Beniu, kurią atsivedė La Faluazas. 

— Ką? Tu pirmoji? — sušuko Nana, po triukšmingo pasise- 
kimo pradėjusi nebesivaržyti Klarisės. 

— Stai jis kaltas,-- atsiliepė Klarisė.— Bijojo pavėluoti... 
Jeigu būčiau jo klausiusi, nebūčiau spėjusi nei peruko nusiimti, 
nei grimo nusiplauti. 

Pirmąsyk iš arti matydamas Naną, jaunuolis nusilenkė ir api- 
bėrė ją komplimentais, taipgi nepamiršo paminėti pusbrolio, 
besaikiu galantiškumu dangstydamas savo sumišimą. Tačiau Na- 
na, neketindama nei jo klausyti, nei su juo susipažinti, tik paspau- 
dė jam ranką ir puolė pasitikti Rozos Minjon. Akimoju ji pavirto 
aukštuomenės dama. 

— Ak, mieloji ponia, kokia jūs maloni!.. Aš tokia laiminga, 
kad jūs teikėtės mane aplankyti! 

— Aš pati džiaugiuosi galėdama pas jus ateiti, patikėkite! — 
atsiliepė Roza, mandagumu irgi nenusileisdama varžovei. 

— Prašom sėstis... Galiu jums ko nors pasiūlyti? 

— Ačiu, nieko nereikia... Beje, pamiršau pasiimti vėduoklę 
iš kailinių kišenės. Staineri, atneškite, ji dešinėje kišenėje. 

Įkandin Rozos įėjo Staineris ir Minjonas. Bankininkas nus- 
kubėjo atgal į prieškambarį ir grįžo su vėduokle kaip tik tuo me- 
tu, kai Minjonas, broliškai pasibučiavęs su Nana, spyrė ir Rozą 
pasekti jo pavyzdžiu. Bene jie, aktoriai, ne viena šeima? Paskum, 
lyg padrąsindamas Stainerį, slapčia jam pamerkė, bet bankinin- 
kas, sutrikęs nuo giedro Rozos žvilgsnio, tik kukliai pabučiavo 
Nanos ranką. 

Tuo metu pasirodė grafas Vandevras su Blanše de Sivri. Vėl 
pasikartojo visa ceremonija. Nana iškilmingai pasodino Blanšę 
į krėslą. O Vandevras tuo tarpu kvatodamas pasakojo, kad apa- 
čioje Fošri kertasi su namsargiu, atsisakiusi įleisti į kiemą Liusi 
Stiuart karietą. Prieškambaryje suskardėjo ir pačios Liusi balsas, 
ji plūdo namsargį vadindama storžieviu ir galviju. Tačiau, lioka- 
jui atidarius jai svetainės duris, Liusi įėjo vidun, kaip paprastai, 
linksma ir žavi, pati prisistatė namų šeimininkei, suspaudė jai 
rankas ir pareiškė, jog iš pirmo žvilgsnio pamilo Naną, įsitikinusi 
jos neregėtu talentu. Mėgaudamasi nauju namų šeimininkės 
vaidmeniu, Nana padėkojo viešniai, iš tikrųjų sujaudinta jos 
liaupsių. Tačiau, pastebėjusi Fošri, apsiniaukė. Ištaikiusi progą, 
priėjo prie jo ir paklausė: 

— Atvažiuos? 
— Ne, atsisakė, — iš netyčių užkluptas, išdrožė žurnalistas, 

nors buvo paruošęs ištisą istoriją, kad sušvelnintų grafo Miufa 
atsisakymą. 

Pamatęs, kaip perbalo Nana, susiprato padaręs kvailystę ir 
pabandė ištaisyti klaidą: 

— Jis negali, šį vakarą lydi grafienę į priėmimą vidaus reika- 
lų ministerijos rūmuose. 

— Tiek to, — sušvokštė Nana, įtardama žurnalistą meluo- 
jant.— Tu, širduk, už tai dar atsiimsi! 

— To dar betrūko! — Nanos grasinimų įžeistas, atsiliepė 
žurnalistas.— Įsidėmėk, man tokios užduotys ne prie širdies. 
Verčiau kreipkis į Labordetą. 


Supykę juodu nusisuko vienas nuo kito. Kaip tik tuo metu 
Minjonas tempė Stainerį prie Nanos. Kai ji liko viena, Minjonas 
su begėdišku atvirumu, kaip ir pridera sąvadautojui, trokštan- 
čiam įtikti bičiuliui, pusbalsiu jai tarė: 

— Žinot, jis stačiai miršta iš meilės... Tik bijo mano žmonos. 
Juk jūs priglobsit jį, ar ne? 

Nana dėjosi nesuprantanti jo užuominų. Paskum nusišypsojusi 
nužvelgė Rozą, jos vyrą, bankininką ir tarė: 

— Pone Štaineri, per vakarienę prašom sėsti šalia manęs. 

Bet tuo metu prieškambaryje pasigirdo juokas, kuždesys, 
linksmas čiauškėjimas, lyg ten būtų įpuolęs visas pulkas vienuo- 
lyno auklėtinių, ištrūkusių iš griežtos prižiūrėtojų globos. Ir 
tarpdury pasirodė Labordetas, vedinas penkiomis damomis, „savo 
pansionatu", aštrialiežuvės Liusi Stiuart žodžiais tariant. Buvo 
ten Kvakė, didinga, vilkinti per siūles braškančia melsvo akso- 
mo suknia; Karolina Ekė, kaip paprastai, juodo šilko suknia, ap- 
vedžiota Santiji nėriniais; Lėja de Horn, išsipusčiusi kaip ka- 
liausė, dručkė Tatana Nenė, geraširdė blondinė žindyvės krūtine, 
dėl kurios dažnai būdavo traukiama per dantį, ir pagaliau Marija 
Blon, penkiolikametė mergiūkštė, liesutė ir pagedusi kaip Pary- 
žiaus gatvių vaikėzas, neseniai debiutavusi Foli teatre. Labor- 
detas atsivežė visą tą pulką viena karieta, ir jos vis dar kikeno 
prisimindamos, kaip buvę ankšta, Marija Blon net gavusi sėdėti 
kitoms ant kelių. Tačiau, sveikindamosi, tūpčiodamos ir spaus- 
damos rankas, jos čiaupėsi — žodžiu, laikėsi kaip padorios da- 
mos. Kvakė dėjosi mažvaike, švepliavo, kad atrodytų tikra aukš- 
tuomenės dama. Tik Tatana Nenė, karietoje sužinojusi, jog per 
vakarienę pas Naną patarnausią šeši nuogutėliai negrai, baisiau- 
siai jaudinosi ir norėjo žūtbūt juos pamatyti. Labordetas išvadino 
ją višta ir liepė užsičiaupti. 

— O kur Bordenavas? — paklausė Forši. 

— Tik pagalvokit, kaip apmaudu! — sušuko Nana.- Jis ne- 
galės šįvakar pabūti su mumis. 

— Tikrai, — patvirtino Roza Minjon,— jis parvirto užkliuvęs 
už liuko dangčio ir baisiausiai išsisuko koją... Būtumėt girdėję, 
kaip jis keikėsi laikydamas aptvertą koją ant kėdės! 

Visi kaip vienas užjautė Bordenavą. Be Bordenavo ir vakarie- 
nė būsianti niekam tikusi! Ką beveiksi, teksią išsiversti be jo. 
Ir visi sušneko apie ką kita, bet tuo metu prieškambaryje sugriau- 
dėjo skardus balsas: 

— Va, dailiausia! Laidot mane sumanėt! 

Susirinkusieji aiktelėjo, atsisuko į duris. Remdamasis į Simo- 
nes Kabiroš petį, prie slenksčio stovėjo Bordenavas, augalotas, 
raudonas kaip ugnis, į priekį atkišęs nelanksčią koją. Siuo metu 
jis gyveno su Simone. Šviesiaplaukė mergytė, gavusi puikų išsi- 
lavinimą, skambino pianinu, mokėjo angliškai; mažutė, smulkaus 
kūno sudėjimo, ji nuolankiai šypsojo linkdama nuo visu svoriu 
ant peties užgulusio Bordenavo. Jis tyčia akimirką pastovėjo 
tarpdury, jausdamas, jog juodu abu sudaro vaizdingą porą. 


— Na, matot, ką žmogus gali padaryt iš meilės, —toliau 
kalbėjo jis. — Dievaž persigandau, kad gausiu dvėst iš nuobodžio, 
ir tariau sau: važiuoju, ir baigta... 

Bet neišsakęs minties nusikeikė: 

— Kad tave kur kipšas!.. 

Mat Simone žingtelėjo į priekį, ir jis vos neparvirto. Borde- 
navas piktai davė jai niuksą. O ji, vis dar šypsodama, nuleido 
dailų veiduką — putli, smulkutė, šviesiaplaukė, nuolanki kaip 
gyvulėlis, laukiantis neišvengiamo smūgio — įsiręžusi laikė di- 
rektorių. Tuomet damos aikčiodamos subruzdo. Nana ir Roza 
Minjon pristūmė krėslą, Bordenavas drebėsi į jį, o kitos damos 
pakišo jam po koja antrą krėslą. Ir visos aktorės, savaime su- 
prantama, puolė jį bučiuoti. O jis niurzgė, dūsavo: 

— Kad tave kur kipšas! Kad tave kur kipšas!.. Garbė Dievui, 
kad bent pilvas sveikas, pačios įsitikinsit per vakarienę. 

Rinkosi vis daugiau svečių. Kambaryje jau obuoliui nebebuvo 
vietos nukristi. Indų ir peilių tarškėjimas nuščiuvo, bet dabar 
didžiojoje svetainėje, matyt, susiginčijo liokajai, nes ten įtūžęs 
griaudėjo metrdotelis. Nana nervinosi: visi svečiai susirinkę, o 
prie stalo nekviečiama. Ji nusiuntė 2oržą pasiteirauti, kas atsi- 
tiko, bet staiga apstulbo pamačiusi dar visą būrį svečių — damų 
ir vyrų, visiškai jai nepažįstamų. Truputį sumišusi, apklausinėjo 
Bordenavą, Minjoną, Labordetą. Ir tie žinojo ne ką daugiau. Kai 
ji kreipėsi į grafą Vandevrą, šis netikėtai prisiminė: juk tai tie 
patys, kuriuos jis sugundė pas grafą Miufą! Nana jam padėkojo. 
Puiku! Nuostabu! Tik būsią ankštoka. Ir ji paprašė Labordetą 
nueiti pas metrdotelį, tegu pamosiąs vietų dar septyniems sve- 
čiams. Vos tik Labordetas dingo už durų, liokajus įvedė dar tris 

svečius. Ne, tai jau kvaila, jie netilpsią prie stalo, ir tiek! Jau 
pradėjusi pykti, Nana pareiškė aukštuomenės damos tonu, jog 
išauklėtiems žmonėms šitaip elgtis netinka. Bet, pamačiusi dar du 
pavėlavusius, prapliupo kvatoti — per daug tai atrodė juokinga. 
Tiek to, tegu patys susiranda vietą. Visi svečiai stovėjo, sėdėjo 
tik Kvakė ir Roza Minjon, taipgi Bordenavas, pats vienas užėmęs 
du krėslus. Balsų šurmulys tolydžio didėjo, svečiai tyliai erzelia- 
vo, slapčiomis žiovavo delnu prisidengdami burną. 


— Na, vaikeli, ar ne laikas sėst prie stalo?..— paklausė Bor- 
denavas.— Regis, jau visi susirinko, ar ne? 


— Jau kad visi, tai visi, kaip kažin ką! — juokdamasi atsakė 
Nana. 

Ji apžvelgė svečius. Ir staiga surimtėjo lyg stebėdamasi, jog 
nemato ieškomo žmogaus. Matyt, neatėjo dar vienas svečias, 
apie kurį ji nenorėjo kalbėti. Reikėsią palūkėti. Po kelių minučių 
svečiai kamšaty pastebėjo aukštą tauraus veido poną vešlia žila 
barzda. Keisčiausia, jog niekas nepamatė jo įeinant: tikriausiai 
įslinko mažojon svetainėn pro praviras miegamojo duris. Stojo 
tyla, visi ėmė kuždėtis. Tik vienas grafas de Vandevras turbūt 
pažinojo tą poną, juodu netgi spūstelėjo vienas kitam ranką; 
tačiau į damų klausimus grafas atsakė vien mislinga šypsena. 
Karolinė Ekė pusbalsiu tvirtino, jog tai anglų lordas, rytoj išvyks- 
tąs į Londoną tuoktis; gerai jį pažįstanti, buvusi jo meilužė. Ir 
šita istorija kaipmat aplėkė visą svetainę, tačiau Marija Blon 
užginčijo: tai anaiptol ne lordas, bet Vokietijos ambasadorius, 
tai esanti gryna tiesa, juk jis dažnai ateinąs pergulėti su viena 
jos drauge. Vyrai irgi persitarė keliais žodžiais. Iš pažiūros soli- 
dus vyras. Tikriausiai jis ir apmokėjęs vakarienę. Visai galimas 
daiktas! Panašu! O kas čia tokio, svarbu, kad vakarienė būtų kaip 
reikiant! Žodžiu, mįslė liko neįminta, žilabarzdį poną visi iškart 
pamiršo, nes kaip tik tuo metu metrdotelis plačiai atlapojo didžio- 
sios svetainės duris. 


— Ponia, prašom prie stalo! 


Nana atsirėmė į Štainerio atkištą ranką, lyg nepastebėdama 
žingtelėjusio jos pusėn senio, kuris, likęs vienas, nusekė įkandin. 
Beje, iškilmingos eisenos nebuvo. Vyrai ir damos urmu griuvo 
į svetainę, kaip padorūs buržua atlaidžiai juokaudami iš etiketo 
pažeidimo. Per visą erdvų kambarį, iš kur buvo išnešti baldai, 
stovėjo ilgas stalas, bet ir jis buvo per mažas, nes lėkštės kraš- 
tais lietėsi viena su kita. Stalą švietė keturi kandeliabrai po de- 
šimt žvakių; ypač traukė akį sidabruotas servizas tarp dviejų 
didžiulių puokščių. Buvo tai prašmatniausias restorano rinki- 
nys — porceliano indai auksiniu tinkleliu, bet be venzelių, sidab- 
riniai šaukštai, peiliai ir šakutės, per ilga nublukę ir pasmėlę nuo 

plovimo, krištolinės taurės, kurių galima prisipirkti kiekviename 
sendaikčių turguje. Visa tai veikiau priminė įkurtuves, greito- 
siomis surengtas staigiai pralobusių žmonių, dar nespėjusių nė 
kojų apšilti naujame bute. Trūko vieno sietyno; pernelyg ilgos 
žvakės dar nebuvo kaip reikiant įsidegusios ir skleidė blausiai 
gelsvą šviesą virš kompotinių, rietuvių lėkščių, vazų, kuriose si- 
metrinėmis krūvelėmis kūpsojo vaisiai, pyragaičiai, saldumynai. 

— Žinot,— staiga pasiūlė Nana,— imam ir sėdam kaip pa- 
kliūva... Taip bus smagiau. 

Pati ji nesisėdo atsistojusi per stalo vidurį. Senas, niekam ne- 
pažįstamas ponas laikėsi jai iš dešinės, o iš kairės ji pasisodino 
Štainerį. Svečiai jau sėdosi prie stalo, bet staiga mažojoje svetai- 
nėje pasigirdo keiksmai. Pasirodo, keikėsi visų pamirštas Bor- 
denavas, kuris stengėsi vargais negalais pasikelti nuo savo 
dviejų krėslų, riaumojo, šaukė tą gyvatę Simone, pasprukusią 
drauge su kitais. Damos susigraudinusios puolė atgal, ir šit Borde- 
navas pasirodė tarpdury, palaikomas, kone ant rankų nešamas 
Karolinės, Klarisės, Tatanos Nenė ir Marijos, Blon. Tačiau, pri- 
reikus jį pasodinti, kilo didžiausias triukšmas. 

— Vidury stalo, priešais Naną! — praplyšo rėkti svečiai.— 
Bordenavą — į stalo vidurį! Jis vadovaus! 

Tuomet damos pasodino jį per vidurį stalo. Tačiau prireikė dar 
vienos kėdės aptvertai kojai. Dvi damos pakėlė koją, atsargiai 
paguldė ant kėdės. Nieko baisaus, galima valgyt ir šitaip, šonu 
pasisukus į stalą! 

— Kad mane kur kipšas! — niurnėjo Bordenavas.— Tikras 
keverza pasidariau!.. Na, katytės, palepinkit tėtuką! 

Iš dešinės atsisėdo Roza Minjon, iš kairės — Liusi Stiuart. 
Abi pažadėjo stropiai rūpintis ligoniu. Svečiai šiaip ne taip 
įsitaisė prie stalo. Grafas de Vandevras įsispraudė tarp Liusi ir 
Klarisės, o Fošri — tarp Rozos Minjon ir Karolinės Ekė. Ektoras 
de La Faluazas nuskubėjo kitapus stalo prisigretinti prie Kvakės, 
nors ir kaip šaukė jį Klarisė; Minjonas, nė per žingsnį nesitrauk- 
damas nuo Štainerio, atsisėdo šalia jo kaimynės Blanšės, o iš kai- 
rės prisispaudė Tatana Nenė. Toliau sėdėjo Labordetas. Abiejuo- 
se stalo galuose kaip pakliūva susigrūdo jaunuoliai ir damos — 
Simone, Lėja de Horn, Marija Blon. Buvo ten ir Dagnė su Zoržu 
Jugonu, kurie jautė vienas kitam vis didesnę simpatiją ir šypso- 
dami tolydžio žvilgčiojo į Naną. 


Dviem mergelėms pritrūko vietų, ir pasipylė juokai. Vyrai 
siūlė sėstis jiems ant kelių. Klarisė, taip suspausta iš abiejų pusių, 
jog negalėjo rankų pajudinti, pareiškė Vandervui, kad jis gausiąs 
maitinti ją šaukšteliu. O dar tasai Bordenavas išsipleikęs ant dvie- 
jų kėdžių! Svečiai dar labiau susispaudė, ir pagaliau visiems pa- 

leisdama apyvarton savo talentą ir grožį, o jis, į šalį atidėjęs 
smuiką, be atlydos stebi jos kūrybinius ir kitokius laimėjimus. 
Vargu ar būtum galėjęs rasti miesčioniškesnę ir darnesnę porą. 

— O kiek metų vyriausiajam? — paklausė Vandevras. 

— Anri jau devynerių, — atsakė Minjonas..— Oho, tikras ga- 
liūnas! 

Ir, erzindamas Štainerį, pakęsti negalėjusį vaikų, ramiai 
ir akiplėšiškai pareiškė, kad jeigu bankininkas turėtų bent vieną 
atžalą, taip paikai nešvaistytų savo turto. Kalbėdamas per Blan- 
šės petį jisai stebėjo bankininką — sekė, kaip jam einasi su Nana. 
Jau kuris laikas jį siutino Roza ir Fošri, kurie susikišę guviai 
šnekučiavo. Be reikalo Roza eikvoja brangų laiką tokioms kvai- 
lystėms! Tokiu atveju vyrui priklauso beregint užkirsti kelią. 
Ir, išpuoselėtomis rankomis su dideliu deimantu ant mažylio 
piršto laikydamas peilį ir šakutę, jis baigė doroti stirnienos 
nugarinę. 

Beje, pokalbis apie vaikus tęsėsi. La Faluazas, kurį itin jau- 
dino Kvakės kaimynystė, pasiteiravo apie dukterį, kurią turėjęs 
malonumą matyti Varjetė teatre. O, Lili jaučiasi kuo puikiausiai, 
bet ji dar visai vaikas! La Faluazas nustebo išgirdęs, jog Lili 
eina devynioliktus. Toji aplinkybė, jo akimis žiūrint, teikė dar 
daugiau žavesio Kvakei. O kai jis paklausė, kodėl ji neatsivedė 
Lili, Kvakė koketiškai sušuko: 

— Ką jūs, jokiu būdu! Vos prieš tris mėnesius ji išėjo iš 
pansionato, stačiai veržte išsiveržė... Svajojau iškart ją ištekinti... 
Bet ji taip mane myli, ir aš buvau priversta — ak, patikėkit! — 
norom nenorom patenkinti jos prašymą. 


Ji kalbėjo apie bergždžias pastangas sutvarkyti dukters liki- 
mą, ir jos pamelsvintį vokai nudegintomis blakstienomis tankiai 
virpčiojo. Jeigu ji, Kvakė, jaunystėje nesugebėjusi atidėti vieno 
kito skatiko juodai dienai, jeigu ligi šiolei turinti verstis senu 
amatu ir dažniausiai tenkintis visokiausiais geltonsnapiais, ku- 
riems veikiau į seneles tinkanti, tai jau tikrai verčiau kaip galima 
greičiau ištekėti! Ji palinko prie La Faluazo ir riebiu, tirštai nu- 
balintu petimi taip pritrėškė jį prie kėdės atkaltės, jog jaunuo- 
lis net nukaito. 

— Žinot,— sukuždėjo ji,— jeigu Lili nueis mano keliu, aš 
būsiu niekuo dėta... Ko tik nepridarai, kai kraujas dar karštas! 

Aplink stalą prasidėjo bruzdesys. Sujudo kelneriai. Nukraus- 
čius nešvarius indus, pasirodė naujų patiekalų: keptų viščiukų, 
plekšnės nugarinė su česnakų padažu ir kepenėlių pašteto. Me- 
trdotelis, ligi tol pilstęs svečiams merso, dabar ėmė siūlyti šam- 
berteno ir leovilio. Tyliai keičiant lėkštes, Zoržas vis labiau 
stebėdamasis paklausė Dagnė, nejaugi visos tos damos turinčios 

vaikų; ir Dagnė, šaipydamasis iš naivaus klausimo, šį tą papa- 
sakojo apie damas. Liusi Stiuart esanti anglų tautybės, jos tėvas 
dirbąs tepėju Siaurės geležinkelio stotyje; ji trisdešimt devy- 
nerių metų, iš pažiūros tikra arkliagalvė, bet, šiaip ar taip, žavi, 
jau seniai serga džiova ir niekaip negali numirti; ji visų tų damų 
šauniausia, savo sąskaitoje turi vieną kunigaikštį ir tris sosto 
įpėdinius. Karolinė Ekė gimusi Bordo, smulkaus tarnautojo šei- 
moje, tėvas miręs iš gėdos, bet jai pasisekę — turinti motiną su 
galva; taigi toji motina iš pradžių prakeikusi dukterį, o po metų 
susitaikiusi, — tikriausiai apsigalvojusi ir nutarusi išsaugoti bent 
jau turtą, dukters sukrautą per tuos metus; Karolinė Ekė dvide- 
šimt penkerių metų, labai šaltos prigimties, laikoma gražiausia 
Paryžiaus moterimi, prieinama už tam tikrą kainą, pastovią ir 
nekintamą; jos motina — tikra pedantė, tvarkanti sąskaitas, 
griežtai sekanti pajamas ir išlaidas, rikiuojanti namų ūkį, o gy- 
venanti ankštame butelyje, dviem aukštais aukščiau, ten pat 
laikanti apatinių ir viršutinių drabužių siuvyklą. O Blanšė de 
Sivri iš tikrųjų esanti Zaklmė Bodiu, kilusi ji nuo Amjeno; paukš- 
tytė kokių reta, kvailė ir melagė, apsimetanti generolo anūke 
ir slepianti savo amžių, o jai jau trisdešimt dveji; Blanšė itin 
graibstoma rusų, varvinančių seilę į jos apvalias formas. Visas 
kitas Dagnė apibūdino keliais žodžiais: Klarisę Beniu atsivežusi 
Paryžiun iš Sen-Obeno viena dama, o jos vyras paleidęs kam- 
barinę kreivais keliais; Simone Kabiroš kilusi iš Sent-Antuano 
priemiesčio, kur jos tėvas prekiaująs baldais; gavusi puikų iš- 
silavinimą pansionate ir mokytojos diplomą; Marija Blon, Luizė 
Violen, Lėja de Horn — paprasčiausios Paryžiaus gatvinės, o 
Tatana Nenė ligi dvidešimties metų ganiusi karves savo nusu- 
susioje Šampanėje. Zoržas klausėsi, spoksojo į tas mielas damas 
apdujęs, susijausminęs nuo tų grubių, nėmaž nepagražintų api- 
būdinimų, kaimyno kuždamų jam tiesiai į ausį, o kelneriai, vaikš- 
čiodami užpakaly, pagarbiai siūlė: 


— Gal keptų viščiukų?.. Gal žuvies nugarinės su česnakų 
padažu?.. 

— Įsidėmėkit, drauguži — patarė Dagnė, pasiryžęs įdiegti tam 
geltonsnapiui savo patirtį —vakare niekad nevalgykit žuvies, 
šitokiu atveju ji gali pakenkti... Verčiau išgerkit leovilio, bent 
jau neturėsit nemalonumų. 

Nepakenčiamas karštis tvoskė nuo degančių žvakių, nuo viso 
stalo, prie kurio duso ankštai susispaudę trisdešimt aštuoni sve- 
čiai; kelneriai kaip sudegę bėgiojo kilimu, kuriame plėtėsi vis 
daugiau riebalų dėmių. Vakarienė tęsėsi lygiai taip nuobodžiai. 
Damos gnaibė po kąsnelį, kone viską palikdamos lėkštėje. Tik 
Tatana Nenė godžiai šlamštė viską nuo stalo. Šiuo vėlyvu metu 

valgė tik tie, kuriems pašoko nervinis alkis arba sumaištavo 
reikalaudamas maisto sugedęs skrandis. Salia Nanos sėdintis 
pagyvenęs ponas atsisakė visų siūlomų patiekalų, tik nurijo 
vieną kitą šaukštą daržovių tyrelės ir tylėdamas spoksojo į tuščią 
lėkštę. Svečiai ėmė slapčia žiovauti. Vienam kitam jau lipo akys, 
blausėsi veidai; žodžiu, pasak Vandevro, pjovė nuobodulys. 
Kad tokios vakarienės išeitų smagios, nesą ko dėtis angeliukais. 
O jeigu jau norima sergėti dorą, laikytis gero tono, tuomet ver- 
čiau vakarieniauti aukštuomenėje — bent ne taip nuobodu. Jei 
nebūtų buvę Bordenavo, be perstojo laidančio gerklę, visi se- 
niai būtų sumigę. Tas žaltys Bordenavas, patogiai pasidėjęs ap- 
tvertą koją ant kėdės, sėdėjo kaip sultonas, kaimynių Liusi ir 
Rozos paslaugiai aptarnaujamas. Jiedvi rūpinosi tik juo vienu, 
lepino, popino, sekė, kad nebūtų tuščia nei lėkštė, nei taurė, bet 
jam vis atrodė per maža. 


— Kas gi man mėsytę supjaustys?.. Juk aš pats negaliu, sta- 
las nuo manęs per visą mylią! 

Simone tolydžio kėlėsi nuo kėdės, ėjo prie Bordenavo ir, 
atsistojusi už nugaros, pjaustė jam mėsą, raikė duoną. Visos 
moterys domėjosi, ką ir kaip jis valgo. Šaukė kelnerius, maitino 
jį viena per kitą. Simone servetėle šluostė jam lūpas, Roza ir 
Liusi keitė lėkštutes, o jis gyrė jas ir pagaliau pareiškė didžiai 
patenkintas: > 

— Na, baigta! Tavo tiesa, vaikeli... Štai pagrindinė moters 
priedermė! 

Svečiai truputį atgijo, užsimezgė bendras pokalbis. Visi baigė 
siurbčioti gaivinamąjį mandarinų gėrimą. Kelneriai įnešė karštą 
patiekalą — nugarinę su triufeliais ir šaltą — kapotą perlavištės 
mėsą, užpiltą tenėsiais. Užsigavusi, kad svečiai sėdi kaip negyvi, 
Nana garsiai tarė: 

— Žinot, Škotijos princas jau užsisakė ložę — atvykęs į 
Parodą, pirmiausia nori pamatyti „Šviesiaplaukę Venerą". 

— Tikiuosi, nė vienas princas to neišvengs, — pareiškė Bor- 
denavas, prisikimšęs burną. 

— Sekmadienį laukiama Persijos šacho, — tarė Liusi Stiuart. 

Tuomet Roza Minjon prašneko apie šacho deimantus. Jo 
munduras perdėm nusagstytas brangakmeniais, stačiai stebuk- 
las, žėrįs kaip saulė ir kainuojąs milijonus. Ir visos damos go- 
džiai žibančiomis akimis, net išblyškusios nuo goslumo, kaklus 
ištempusios suskato minėti visus kitus karalius, visus kitus im- 
peratorius, kurių laukiama Paryžiuje. Kiekviena svajojo apie 
kokio nors karaliaus užgaidą, apie vienintelę naktį, apmokėta 
krūva aukso. 


— Sakykit, meiluti,— paklausė Karolinė Ekė, palinkdama 

prie Vandevro,— o kiek metų Rusijos imperatoriui? 

— Et, amžius neturi reikšmės, — kvatodamas atsiliepė gra- 
fas.— Noriu jus perspėti: iš jo tiek naudos, kiek iš ožio pieno. 

Nana dėjosi įsižeidusi. Ir tikrai grafo sąmojis visiems pa- 
sirodė per riebus, damos piktindamos suūžė. Bet tuomet įsiterpė 
Blanšė, nesitverdama iškloti, ką žino apie Italijos, karalių, kurį 
kartą mačiusi Milane,— jis anaiptol ne gražuolis, bet moterų 
turis kiek gana; ir nepatenkinta nutilo, kai Fošri pranešė, jog 
Viktoras Emanuelis negalėsiąs atvykti į Paryžių. Luizė Violen 
ir Lėja daugiau linko į Austrijos imperatorių. Staiga sučiauškėjo 
mažylė Marija Blon: 

— Kas jau kas, o Prūsijos karalius visai nukaršęs senis!.. 
Pernai buvau Badene ir mačiau jį. Kas mielą dieną susitikdavau 
jį su grafu Bismarku. 

— O, Bismarkas! — įsikišo Simone.—Pažįstu, kurgi ne!.. 
Zavumėlis! 

— Kaip tik vakar tai ir sakiau, — sušuko Vandevras,— ir 
niekas nenorėjo manimi patikėti! 

Ir lygiai kaip grafienės Sabinės svetainėje, visi sušneko apie 
grafą Bismarką. Vandevras kartojo vakarykštes mintis. Akimoju 
tarytum persikelta į grafų Miufa namus, tik damos buvo nebe tos. 
Nuo Bismarko lygiai taip pereita prie muzikos. Paskum Fukar- 
monas netyčia užsiminė apie vienuolės įžadus, plačiai apšne- 
kamus visame Paryžiuje, ir Nana susidomėjusi pareikalavo, kad 
jis papasakotų viską, ką žino apie panelę de Fužrė. Ak, vargšelė, 
ėmė ir gyvą save palaidojo! Vadinas, jei turi pašaukimą, nieko 
negali padaryt! Visos viešnios baisiausiai susigraudino. Ir Zor- 
žas, kuriam nusibodo antrąsyk klausytis tų pačių šnekų, ėmė 
klausinėti Dagnė apie intymius Nanos įpročius, bet pokalbis ne- 
išvengiamai vėl nukrypo į grafą Bismarką. Tatana Nenė palinko 
prie Labordeto ir, prisikišusi prie ausies, paklausė, kas per vienas 
tasai Bismarkas, pirmą kartą apie jį girdinti. Tuomet Labordetas 
kuo ramiausiai ėmė paistyti nebūtus daiktus: tasai Bismarkas 
ėdąs žalią mėsą, o jei užtinkąs netoliese moterį, užsiverčiąs ant 
kupros ir velkąs į savo lindynę, todėl dabar, būdamas keturias- 
dešimties metų, turįs trisdešimt du vaikus. 


— Vyras keturiasdešimties metų, o turi jau trisdešimt du 
vaikus! — sušuko apstulbusi Tatana Nenė, šventai patikėjusi La- 
bordetu.— Taigi jis dabar kojų nebepavelka! 

Visi sprogo juokais, ir Tatana sumetė, kad iš jos tyčiojamasi. 

— Kvaila, ir tiek! Bene aš žinau, kad jūs juokaujat! 

Tuo tarpu Kvakė vis dar postringavo apie Parodą. Kaip ir 
visos tos damos, ji džiūgavo, ruošėsi būsimoms pramogoms. 
Sezonas būsiąs sėkmingas, ir provincija, ir užsienis užplūsiąs Pa- 

ryžių. Žodžiu, po Parodos, aišku, jeigu viskas eisią kaip sviestu 
patepta, ji galėsianti pasitraukti poilsio į Ziuvizi, kur jau seniai 
nusižiūrėjusi gražų namelį. 

— O ką daryti? — kalbėjo ji La Faluazui.— Iš kailio neries, 
ir viskas veltui... Jei bent kas tave mylėtų! 

Kvakė įsijausmino pajutusi Ektoro kelį prisiliečiant prie savo 
kojos. Ir vis dar švepliuodama svaidė tiriamus žvilgsnius į už- 
kaitusį jaunuolio veidą. Ponaičiukas, ko gero, ne dievaižin kas, 
bet ir ji ne per daug išranki. La Faluazas išprašė jos adresą. 

— Žiūrėkit,—sukuždėjo Vandevras Klarisei,—regis, Kvakė 
suraitys jūsų Ektorą. 

— O man nusispjaut! — atšovė aktorė.— Tas bernas tikras 
mulkis!.. Jau tris kartus išjojau jį pro duris... Žinot, šlykštu, 
kai vaikėzai limpa prie senių. 

Ji nutilo ir nepastebimu judesiu parodė į Blanšę, kuri nuo 
pat vakarienės pradžios sėdėjo nepatogia poza, sulinkusi ir sykiu 
atkišusi priekin krūtinę, kad jos prašmatnūs pečiai kristų į akį 
žilam orios išvaizdos ponui, sėdinčiam per tris vietas nuo jos. 

— Ir jūs, meiluti, ilgą nosį gausit,— tarė ji. 

Vandevras vylingai šyptelėjo ir nerūpestingai numojo ranka. 
Kas jau kas, o jis tikrai netrukdysiąs Blanšei laimėti kirčio. Kur 
kas labiau jį domino Štaineris, į kurį dabar spoksojo visas stalas. 
Visiems buvo žinoma, jog bankininkui galva pramušta mote- 
rims; tas Vokietijos žydas, beširdis verteiva, savo rankomis 
žarstąs milijonus, stačiai pakvaišdavo, kai tik įsižiūrėdavo kokį 
sijoną; jis geidė visų moterų, ir vos Paryžiaus scenoje pasirody- 
davo nauja žvaigždė, iškart ją nusipirkdavo, kad ir kiek ji būtų 
kainavusi. Žmonės minėjo pasakiškus pinigus. Nežabotas geismas 
mergų dusyk buvo privaręs jį prie bankroto. Pasak Vandevro, 
kekšavimas duodąs jam atpildo už sumenkusią dorą, apšvarinda- 
mas kasą. Didelio masto machinacija su Landų Druskynais grąžino 
jam prarastą svorį biržoje, ir štai jau pusantro mėnesio, kai Min- 
jonai čiulpė kraują iš tų Druskynų. Tačiau daugelis jau ėjo lažybų, 
jog anaiptol ne Minjonams atiteksiąs paskutinis gardus kąsnelis. 
Ne veltui Nana šiepianti baltus dantukus! Ir vėl — jau kelintą 
sykį — Štaineris įkliuvo, bet įkliuvo taip, jog smūksojo greta 
Nanos lyg pritrenktas raudonomis dėmėmis išmuštu veidu, at- 
vipusia apatine lūpa ir žiautarojo kaip nesavais dantimis. Nanai 
reikėjo tik pasakyti sumą. Bet ji neskubėjo, žaidė su juo kaip 
katė su pele, kvatojo tiesiai į prižėlusią ausį ir mėgavosi iš visos 
širdies matydama, kaip jo riebų veidą tampo gašlumo trauku- 
liai. Jeigu tas vėpla grafas Miufa ir toliau dėsis Juozapu Gra- 
žiuoju, niekad nebūsią per vėlu bankininką suimt į nagą! 


— Ko pageidausite, leovilio ar šamberteno? — pusbalsiu 

pasiteiravo kelneris, prakišdamas galvą tarp Nanos ir Štainerio 
kaip tik tuo metu, kai šis kažką kuždėjo į ausį kaimynei. 

— Ką? Ko? — sumiknojo bankininkas, galutinai pametęs 
galvą.— Ko norit, man vis viena. 

Vandevras lengvai kumštelėjo alkūne Liusi Stiuart, tai pikt- 
džiugai gyvatės liežuviu, kuri įsivariusi niekad nesustodavo 
pusiaukelėje. Tą vakarą Minjonas ją itin siutino. 

— Kaip kažin ką, jis pats ir lovon juos paguldys,—tarė ji 
grafui.— Tikisi dar kartą iškrėst tokį pokštą, kokį iškrėtė mažiui 
Zonkjė... Pamenat Zonkjė, tą, kuris išlaikė Rozą ir staiga įsispit- 
rino į tą ilgšę Lorę... Minjonas prisuko jam Lorę, o paskum parsi- 
vedė už rankutės pas Rozą kaip vyrą“ paleistą truputį padūkti... 
Tik šįsyk jam neišdegs. Nana ne iš tų, kurios grąžina paskolintus 
vyrus. 

— Ko tas Minjonas taip griežtai žiūri į žmoną? —- paklausė 
Vandevras. 

Palinkęs į priekį, jis pastebėjo, kad Roza visiškai susikukavo 
su Fošri. Tai šit ko įtūžo Liusi! Ir jis nusikvatojo. 

— Po galais! Jūs pavyduliaujat? 

— Kad aš pavyduliaučiau? — įniršusi atsiliepė Liusi.— Ką gi, 
jei Roza įsigeidė Leono, prašom, mielai jį atiduodu. Surūdijusio 
skatiko nevertas!.. Puokštelė per savaitę, ir amen!.. Matot, mei- 
luti, visos tos teatro išjodos vieno galo. Roza žliumbė iš pykčio, 
skaitydama Leono straipsnį apie Naną. Kas jau kas, o aš tai žinau! 
O dabar, suprantat, irgi užsimanė straipsnio, užtat ir neriasi iš 
kailio... Pamatysit, ištrenksiu Leoną pro duris, kaip kažin ką! 

Ir grįžtelėjusi į kelnerį, stovintį užpakaly su dviem buteliais, 
įsakė: 

— Leovilio! 

Paskum nuleidusi balsą kalbėjo toliau: 

— Triukšmo aš nekelsiu, ne mano būdas... Šiaip ar taip, Roza 
tikra šliundra. Jos vyru dėta, strėnas jai nuleisčiau... Bet jai žiau- 
riai atsirūgs ta kiaulystė. Ji dar nepažįsta manojo Fošri, o ponai- 
tis ne iš valyvųjų, stačiai limpa prie moterų, matyt, karjerą šitaip 
nori padaryt... Graži kompanija, nėr ko sakyt! 

Vandevras bandė ją raminti. Bordenavas, Rozos ir Liusi 
pamirštas, siuto, riaumojo, kad jos badu numarinsiančios tėtuką. 
Jo aimanos pralinksmino svečius. Vakarienė prailgo. Niekas ne- 
bevalgė; svečiai šakutėmis maišė lėkštėse itališkai pagamintus 
baravykus, trupino ananasų pyragą a /a Pompadour. Tačiau nuo 
šampano, kurį pradėta gerti iškart po daržovių sriubos, svečiai 
pamažu apsvaigo, sudirgo. Imta nebepaisyti etiketo. Damos 
užsikvempė ant lėkštėmis užgriozto stalo; vyrai, priešingai, drau- 
ge su kėdėmis pasislinko atgal, kad galėtų atsipūsti; ir tarp 

šviesių korsažų tamsiomis dėmėmis sumargavo juodi frakai, su- 
blizgo pusiau pasisukusių į kaimynus damų nuogi pečiai. Oras 
ėjo tvankyn, ant stalo vis sūdriau liejosi gelsva žvakių šviesa. 
Kartais, kai pasvirdavo kieno šviesi galvutė, apdrikusi auksinė- 
mis garbanėlėmis, plaukų kupetoje sužėrėdavo deimantais nu- 
sagstytos šukos. Juoko pliūpsniai uždegdavo linksmas akis, suži- 
bėdavo skaisčiai balti dantys, šampano taurėje šokinėdavo žvaki- 
džių mėtomi atšvaitai. Vis garsiau skambėjo sąmojai, klausimai 
skendo balsų šurmulyje, nesulaukę atsako, svečiai skeryčiojosi, 
šūkavo vienas kitam per visą kambarį. Bet labiausiai triukšmavo 
kelneriai: pamiršę, jog čia ne restorano koridorius, jie stumdėsi, 
gerkliniais balsais siūlė ledų ir deserto. 


— Vaikeliai, vaikeliai! — riaumojo Bordenavas.— nepamirš- 
kit, kad rytoj spektaklis... Neįsisiūbuokit, nepadauginkit šampa- 
no! 

— O štai aš, — pasakojo Fukarmonas,— esu gėręs visokiausių 
įmanomų vynų visose penkiose pasaulio dalyse... O, pačių keis- 
čiausių gėrimų, tokių svaigių, kad gali bet kurį galiūną išversti 
iš koto... Tai va! O manęs jie neima! Aš niekad nenusigeriu. 
Bandžiau, bet nepavyko. 

Visas perbalęs, šalto prakaito išmuštas, jis sėdėjo išsipleikęs 
kėdėje ir maukė vieną taurę po kitos. 

— Na ir kas!—suniurzgė Luizė Violen.— Liaukis, persila- 
kei... Labai jau džiaugsiuos, jei turėsiu slaugyt tave kiaurą naktį. 


Nuo šampano Liusi Stiuart skruostuose, kaip ir visiems džio- 
vininkams, užsidegė dvi raudonos dėmės, tuo tarpu Roza Minjon 
visiškai išglebo, akys jai padrėko. Tatana Nenė apgvaibo persiri- 
jusi ir kvailai kikeno. Kitos damos — Blanšė, Karolinė, Simone, 
Marija — kalbėjo viena per kitą, pasakojo savo bėdas, apie gin- 
čą su vežiku, apie numatomą išvyką į užmiestį, dėstė painias 
istorijas apie meilužius, varžovių paveržiamus ir iš naujo grąži- 
namus. Tačiau kai vienas jaunuolis, sėdintis šalia Zoržo, bandė 
pabučiuoti Lėją de Horn, toji atstūmė jį ir, žaviai pasipiktinusi, 
sušuko: „To dar betrūko! Atstokit!", — ir Zoržas, visiškai girtas, 
pakerėtas Nanos grožybių, atsisakė ilgai brandinto sumanymo — 
keturpėsčias paliįsti pastalėn ir prisiglausti kaip šunyčiui prie 
savo dievaitės kojų. Niekas ir nebūtų pastebėjęs, o jis būtų sau 
ramiai tupėjęs. Paskum, kai Lėjos paprašytas Dagnė paliepė akip- 
lėšai tramdytis, Zoržui staiga pasidarė be galo liūdna, lyg ne 
anas jaunuolis, bet jis pats būtų gavęs velnių: kaip viskas kvaila, 
kaip nuobodu, pasirodo, nieko įdomaus čia nėra. Tačiau Dagnė 
nesiliovė juokavęs, sugirdė jam visą stiklinę vandens: ką gi jis 
darysiąs pats vienas likęs su dama, klausė Dagnė, jei nuo trijų 
taurių šampano virstąs iš koto? 

— Kad ir Havanoje,— postringavo Fukarmonas,—tenykš- 
čiai varo degtinę iš laukinių uogų: makteli — lyg ugnies būtum 
nurijęs... Tai va, vieną vakarą kaip niekur nieko išgėriau daugiau 
nei litrą. Ir kad būčiau bent ką pajutęs... Negana to, kartą Koro- 
mandelio pakrantėj laukiniai mus vaišino tokiu gėrimu, lyg pipi- 
rų ir sieros rūgšties mišiniu, ir vėlgi nieko... Negirstu, ir baigta. 

Nežinia kodėl staiga jam nepatiko priešais sėdinčio La Falu- 
azo veidas. Ir Fukarmonas ėmė traukti jį per dantį, laidyti 
bjaurias užuominas. O La Faluazas, jau gerokai apgirtęs, be per- 
stojo muistėsi kėdėje, glaustėsi prie Kvakės. Galop dar labiau 
subruzdo persigandęs: jam pasirodė, jog kažin kas nugvelbė 
nosinę; ir įkyriai, kaip tai daro girti žmonės, ėmė reikalauti 
nosinės, klausinėti kaimynų, ar kas nors jos nepastebėjęs, žval- 
gytis po kėdėmis, po kojomis. Kvakė bandė jį raminti, bet jis 
nesiliovė niurzgęs: 

— Kvailystė, ir tiek... Juk nosinės kampe mano inicialai 
ir herbas... Gali nukentėti mano geras vardas. 

— Klausykit, pone Falamuazai, Lamafuazai, Mafaluazai! — 
šūkavo Fukarmonas, kuriam, matyt, atrodė labai sąmojinga 
visaip darkyti jaunuolio pavardę. 

Tačiau La Faluazas supyko. Mikčiodamas prašneko apie savo 
protėvius. Pagrasino paleisiąs ropinę Fukarmonui į galvą. Teko 
įsikišti grafui de Vandevrui ir tikinti La Faluazą, jog Fukarmo- 
nas — baisus juokdarys. Ir tikrai visi kvatojo. Tai galutinai 
priveikė apgvaibusį La Faluazą, ir jis nuolankiai susmuko į 
kėdę: paskum, kai pusbrolis piktai pakėlęs balsą paliepė jam 
valgyti, klusniai kaip vaikas įgulė į lėkštę. Kvakė vėl prisit- 
rėškė jam prie šono; o jis retkarčiais vis dirsčiojo nerimastingai 
į kaimynus, tikėdamasis atgauti savo nosinę. 


Tuomet Fukarmonas, įkvėpimo pagautas, prikibo prie Labor- 
deto, sėdinčio priešais kitame gale stalo. Veltui Luizė Violen 
bandė jį tramdyti, — juk kiekvieną kartą, kai jis va šitaip prie 
ko nors prisikariąs, galop jo pokštai ne kam kitam, tik jai visad 
išeiną per pakaušį. Fukarmonui pasirodė labai juokinga, krei- 
piantis į Labordetą, vadinti jį „ponia“; jis pats, matyt, baisiai mė- 
gavosi savo sąmoju, nes kartojo jį be galo, be krašto, o Labor- 
detas tik gūžčiojo pečiais ir jį ramdė: 

— Nutilkite, gerbiamasis, tai kvaila. 

Tačiau Fukarmonas nesiliovė ir net nežinia kodėl perėjo 
prie užgauliojimų, tad Labordetas nustojo jam atsakinėti ir 
kreipėsi į Vandevrą: 

— Pone, paprašykite savo draugą nutilti... Aš nesu nusitei- 
kęs pyktis. 

Labordetas dusyk kovėsi dvikovoje. Visi maloniai su juo 


8) 


sveikinosi, visos durys jam buvo atviros. Visas stalas sukilo 
prieš Fukarmoną. Jis pralinksminęs svečius, pasirodęs labai 
sąmojingas, bet tai neduodą pagrindo gadinti žmonėms vakarą. 
Vandevras, kurio taisyklingų bruožų veidas papilko, pareikalavo, 
kad Fukarmonas kreiptųsi į Labordetą, kaip pritinka kreiptis 
į vyrą. Kiti svečiai, tarp jų Minjonas, Štaineris, Bordenavas, 
visi jau gerokai įkaušę, irgi įsikišo, garsiai suerzeliavo nus- 
telbdami Vandevro balsą. Tik žilas ponas, visų pamirštas šalia 
Nanos, sėdėjo nutaisęs orią miną ir vangią, nieko nesakančią 
šypseną ir balzganomis akimis stebėjo tą susikirtimą, kilusį į va- 
karienės pabaigą. 

— Katyt, o jeigu šičia gertume kavą? — paklausė Bordena- 
vas.— Cia taip jauku! 

Nana ne iškart atsakė. Nuo pat vakarienės pradžios ji sėdėjo 
kaip svečiuose. Visi tie žmonės, užtvindę svetainę, rėkavo, šaukė 
kelnerius, elgėsi be jokių ceremonijų, lyg būtų buvę restorane. 
Ji stačiai apdujo nuo triukšmo, pamiršo, kad ji čia šeimininkė, 
ir rūpinosi tik savo kaimynu, storuliu Štaineriu, kurį, atrodė, 
tuoj ištiks apopleksija. Ji klausėsi jo kalbų, vis purtė galvą ir 
juokėsi tuo geismus kurstančiu juoku, kuris taip tinka putlioms 
blondinėms. Nuo šampano ji gražiai paraudo, akys sublizgo, 
padrėko lūpos; o bankininkas darėsi vis dosnesnis sulig kiekvienu 
žaismingu pečių judesiu, sulig kiekvienu galvos pakreipimu, 
paryškinančiu goslumo pritvinkusią pasmakrę. Jis stačiai kraus- 
tėsi iš p'roto, matydamas čia pat, prieš akis, atlasinio švelnumo 
odos sklypelį paausyje. Retkarčiais Nana susizgribdavo, prisi- 
mindavo svečius, stengdavosi meiliai juos pakalbinti, parodyti, 
jog tokie priėmimai jai ne pirmiena. Į vakarienės pabaigą ji 
visai apgirto ir baisiai dėl to krimtosi, — šampanas iškart smog- 
davo jai į galvą. Svarbiausia, viena mintis nedavė jai ramybės: 
tos damos nori padaryti jai kiaulystę, todėl šitaip bjauriai el- 
giasi. O, ji kiaurai jas matanti! Liusi pamerkė Fukarmonui, siun- 
dydama jį prieš Labordetą, o Roza, Karolinė ir visos kitos tyčia 
juos pjudė. Sukėlė tokį skandalą, kad žodžio neimanoma išgirsti, 
o paskum išnešios po visą Paryžių, jog svečiuose pas Naną viskas 
leidžiama. Ką gi, ji parodys jiems darkytis! Tegul ji ir girta, 
bet užtat prašmatniausia tarp visų tų mergų ir elgiasi kaip pridera! 


— Na, katyt,— neatlyžo Bordenavas,— paliepk, kad neštų 
kavą čionai... Taip bus geriau, kurgi aš pinsiuos su skaudama 
koja! 

Tačiau Nana pašoko iš vietos ir sukuždėjo į ausį Štaineriui 
ir žilam ponui, kurie apstulbę į ją sužiuro: 

— Pati esu kalta, dabar žinosiu, kad nevalia kviesti į svečius 
tokių padugnių! 

Paskum, pirštu dūrusi į valgomojo duris, garsiai pridūrė: 

— Žinot, jei norit kavos, eikit tenai. 

Svečiai pasikėlė nuo stalo, urmu plūstelėjo į valgomąjį, net 
nepastebėję Nanos pykčio. Ir netrukus svetainėje liko tik Borde- 
navas. Bet ir jis nusėlino iš paskos laikydamasis sienų, atsargiai 
keldamas skaudamą koją, koneveikdamas tas prakeiktas mergas, 
kurios prisipampusios ir spjovusios į tėtuką. O liokajai jau 
kraustė stalą, gainiojami metrdotelio, kuris rėkavo iš visos 
gerklės. Stumdydamiesi jie visu pulku puolė prie stalo, ir jis 
akimoju dingo lyg pasakos dekoracija, mašinistui švilptelėjus. 
Išgėrę kavos, damos ir ponai turėjo grįžti atgal į svetainę. 

— Po galais, o šičia ne per karšta, — atsidūrusi valgomajame, 
tarė Kvakė ir pašiurpusi susigūžė. 

Valgomojo langas visą vakarą buvo atviras. Dvi lempos 
švietė stalą, kur jau stovėjo kava ir likeriai. Kėdžių nebuvo, 
svečiai gėrė kavą stačiomis, o gretimame kambaryje vis garsiau 
rėkavo liokajai. Nana buvo dingusi. Bet niekas jos nepasigedo. 
Svečiai gražiausiai apsiėjo ir be šeimininkės, pylėsi sau kavos, 
rausėsi bufeto stalčiuose, ieškodami šaukštelių. Visi susiskirstė 
būreliais; per vakarienę sėdėję atstu vienas nuo kito, svečiai da- 
bar rinkosi krūvon, reikšmingai šypsojo ir merkė vienas kitam, 
probėgšmais keitėsi mintimis apie vakarienę. 


— Na, Ogiustai, padėk man įkalbėti poną Fošri, kad jis 
šiomis dienomis ateitų pas mus pusryčių,— tarė Roza Minjon 
vyrui. 

Žaisdamas laikrodžio grandinėle, Minjonas rūsčiai dėbtelėjo 
į žurnalistą. Roza išprotėjo, ir gana. Kaip ūkvedys jisai jokiu 
būdu nesutiksiąs, kad būtų švaistomasi pinigais. Už pagiriamąjį 
straipsnį pakviesti galima, bet ne daugiau kaip vieną kartą. Ta- 
čiau jis žinojo, kokia vėjavaikė jo žmona, ir laikėsi taisyklės 
blogiausiu atveju tėviškai leisti jam pakvailioti, tad, nutaisęs 
meilų toną, kreipėsi į žurnalistą. 

— Savaime suprantama, man bus labai malonu... Ateikite 
rytoj, pone Fošri. 

Šnekučiuodama su Štaineriu ir Blanše, Liusi Stiuart nugirdo 
tuos žodžius. Ir kreipdamasi į bankininką, tyčia pakėlė balsą: 

— Visos jos stačiai pasiuto. O viena netgi šunį man pavogė... 
Na, sakykit, gerbiamasis, kuo aš čia dėta, jeigu jūs ją pametėt? 

Roza atsigręžė. Ji siurbčiojo kavą, žiūrėjo įsistebeilijusi į 
Štainerį, veidas jos vis labiau balo, ir ilgai tramdomas pyktis 
žiebėsi akyse. Ji buvo nepalyginamai įžvalgesnė už Minjoną: 
kvaila manyti, kad pavyksiąs triukas, jau išmėgintas su Zonkjė, 
tokie dalykai antrąsyk neišdega. Didelio čia daikto! Fošri žūtbūt 
turi jai atitekti, per vakarienę ji stačiai užsidegė aistra, ir jeigu 

Minjonas šiaušiasi, tiek tos bėdos, tai bus jam gera pamoka! 

— Tikiuosi, nekibsit viena kitai į plaukus? — paklausė Van- 
devras, kreipdamasis j Liusi Stiurt. 

— Nebijokit, nekibsim, tik tegu jinai prilaiko liežuvį, o gaus 
ko nusipelniusi. 

Ir valdingu mostu pasišaukusi Fošri, tarė: 

— Vaikeli, pas mane liko tavo šlepės. Ryt liepsiu nunešt 
tavo namsargiui. 

Fošri bandė paversti viską juokais. Tačiau Liusi didingai nu- 
ėjo šalin. Klarisė, atsikolusi į sieną, kad galėtų ramiai išsiurbti 
taurę vyšnių likerio, patraukė pečiais. Tiek triukšmo dėl vyro! 
Kas nežino, jog dviem moterims pakanka tik pasirodyti kur nors 
su meilužiais, kad ir vienai, ir kitai iškart dingtelėtų mintis 
paveržti iš draugės kavalierių? Matyt, taip jau iprasta. Ji, pa- 
vyzdžiui, panorėjusi dėl Ektoro būtų akis Kvakei išdraskiusi. 
Bet jai nusispjaut! Paskum, La Faluazui einant pro šalį, ji drėbė: 

— Klausyk, pasirodo, tau patinka senės! O dabar jau pasi- 
nešei į tas, kur grabu atsiduoda! 

La Faluazas įsižeidė. Dingus nosinei, jisai vis dar negalėjo 
nusiraminti. Matydamas Klarisę tyčiojantis iš jo, tuoj įtarė ją 
prikišus nagus. 

— Pajuokavai, ir pakanka,— sumurmėjo jis.— Tu paėmei 
mano nosinę, atiduok nosinę. 


— Visiems galvą išūžei su ta savo nosine! — suspigo Klari- 
sė.— Klausyk, idiote, kam gi man tavo nosinė? 
— Še tau! — nepatikliai žiūrėdamas įją, atsakė La Faluazas.— 


Imsi ir nusiusi maniškiams, kad mano gerą vardą suteptum. 

Tuo tarpu Fukarmonas įgulė į likerius. Vis dar krizendamas 
spoksojo į Labordetą, damų būrelyje gurkšnojantį kavą. Ir košė 
pro dantis padrikus žodžius: mainininko sūnus, o dar sako žmo- 
nės, vienos grafienės pavainikis; pajamų jokių, o kišenėje am- 
žinai dvidešimt penki luidorai; mergų parankinis, toks žaliūkas, 
o gulėti su jomis neguli. 

— Neguli! Neguli! —vis labiau tūždamas kartojo jis.— Ne, 
kaip sau norit, stačiai nagai knieti skelti jam antausį. 

Jis išmaukė dar vieną taurelę šartrezo. Šartrezas jam — kaip 
vanduo; nė va tiek neima, pridūrė jis ir nykščio nagu brūkšte- 
lėjo sau per dantis. Tačiau, žengęs Labordeto pusėn, staiga per- 
balo ir žnektelėjo kaip maišas prie bufeto. Buvo girtas kaip 
pėdas. Luizė Violen ko neapsiverkė susikrimtusi. Bene ji nesakė, 
jog viskas blogai baigsis? Ir štai dabar gausianti lig ryto su juo 
terliotis. Bet Kvakė ją nuramino: patyrusiu žvilgsniu permetusi 
jūrų karininką, pareiškė, jog nieko baisaus neatsitiksią, iš- 
miegosiąs va šitaip dvylika ar penkiolika valandų, ir viskas. 
Liokajai išnešė Fukarmoną. 

— Klausykit, o kurgi dingo Nana? — staiga susigriebė 
Vandevras. 

Ir tikrai, visiems pasikėlus nuo stalo, Nana išgaravo. Dabar 
visi ją prisiminė ir ėmė šaukti. Štaineris, susirūpinęs labiau už ki- 
tus, pasiteiravo Vandevro apie žilą senį, dingusį drauge su Nana. 
Tačiau grafas nuramino bankininką: jis pats išlydėjęs seni; tai 
esąs užsienietis, bet grafas nenorįs minėti jo pavardės; tasai tur- 
čius tenkinąsis tuo, kad apmokąs vakarienę. Paskum, kai visi vėl 
pamiršo Naną, staiga Vandevras pastebėjo, kad jį mostais kviečia 
Dagnė, įkišęs galvą pro duris. Įėjęs į miegamąjį, grafas pamatė 
namų šeimininkę; ji sėdėjo sustingusi, pabalusiomis lūpomis, o 
greta stovėjo Zoržas ir Dagnė, žiūrėdami į ją sielvartingomis 
akimis. 

— Kas jums? — paklausė nustebęs Vandevras. 

Nana neatsiliepė, net galvos nepasuko. Jis pakartojo klausi- 
mą. 

— O tas, jog nenoriu, kad į mane spjaudytų! — pagaliau 
suriko Nana. 

Ir išklojo viską, kas jai užėjo ant seilės. Na jau ne, ji ne 
tokia kvaila, kiaurai visas matanti! Jau per vakarienę visos spjau- 
džiusios jai į veidą, tyčia kalbėjusios visokias šlykštynes, kad 
tik parodytų: žiūrėk, kaip mes tave niekinam! O kas gi jos tokios? 
Išjodos, kurios ir vandens jai atnešt negali! Kad ji nertųsi iš 
kailio, pinigus kaltų ir dar kartą vaišes keltų toms šliundroms! 
Niekada! Galva nenešanti, kodėl ji neimanti ir neišgrūdanti pro 
duris visų tų padugnių! Ir, dusdama iš pykčio, ji pratrūko 
raudoti. 

— Klausyk, vaikeli, tu girta kaip dūmas, — tarė Vandevras, 
pradėdamas vadinti ją „tu".— Ateik pagaliau į protą. 

Ne, ne, nieko ji nenorinti girdėti, niekur iš čia ji neisianti. 

— Tegul ir girta. Bet aš noriu, kad mane gerbtų. 

Dar geras penkiolika minučių Dagnė ir Zoržas veltui maldavo 
Naną grįžti į valgomąjį. Bet ji spyrėsi, rėkė, tegu svečiai daro, 
ką tik nori, ji pernelyg juos niekina ir jokiu būdu pas juos nei- 
sianti. Jokiu būdu! Jokiu būdu! Nors į gabaliukus sukapokit, sė- 
dėsianti miegamajame, ir baigta. 

— Kaip aš anksčiau nesupratau? — gailestavo ji.— O pink- 
les surezgė toji karvė Roza. Laukiau vienos vienintelės doros 
moters, bet ir tą, savaime aišku, Roza atkalbėjo. 

Nana turėjo galvoje ponią Rober. Vandevras davė garbės 
žodį, jog ponia Rober pati atsisakiusi, niekas jos neatkalbėjęs. 
Jis klausėsi kuo rimčiausia veido išraiška, kalbėjo nė nešyptelė- 
damas — buvo pripratęs prie tokių scenų ir žinojo, kaip reikia 
prieiti prie moters tokiomis valandėlėmis. Bet kai tik jis pabandė 

paimti ją už rankų, pakelti nuo kėdės ir vestis į valgomąjį, ji 
ištrūko dar baisesnio pykčio priepuolio ištikta. Nieku gyvu, 
girdit, nieku gyvu ji nepatikėsianti, jog Fošri neatkalbėjęs grafo 
Miufa ateiti pas ją. Tasai Fošri — tikras gyvatė, pavydų maišas, 
nei iš šio, nei iš to gali nusistatyti prieš moterį ir sugriauti jos 
laimę. Kas jau kas, o ji tikrai žinanti, kad grafas įsimylėjęs ją iki 
ausų. Kaip niekur nieko galėjusi jį prisivilioti. 

— Meilute, kad jį galėtum prisivilioti? Niekada! — pamiršęs 
savo vaidmenį, nusikvatojo Vandevras. 

— O kodėl gi? — staiga surimtėjusi paklausė Nana ir tarytum 
net prasiblaivė. 

— Todėl, kad kunigams į skverną įsisegęs, ir jeigu tik pa- 
liestų tave bent piršto galiuku, rytoj pat bėgtų išpažinties... Pa- 
klausyk mano žodžio, nepaleisk ano, kito. 

Nana pritilo, susimąstė. Paskum atsistojo, šaltu vandeniu 
nusiplovė paraudusias akis. Tačiau kai vyrai panoro vestis ją 
į valgomąjį, iš naujo tūžmingai suriko „ne“. Vandevras daugiau 
nebesispyrė ir šypsodamas išėjo iš miegamojo. Kai tik užsitrenkė 
durys, Nana puolė Dagnė ant kaklo, graudulio ir švelnumo prie- 
puolio apimta. 

— Ak, tik tave vieną ir turiu, mielasis Mimi!.. Aš tave myliu, 
ak, kaip aš tave myliu!.. Kaip būtų gera, jei galėtume visados 
gyventi drauge! Dievulėliau tu mano, kokios mes, moterys, ne- 
laimingos! 

Paskum pastebėjusi, jog Zoržas išraudęs žiūri, kaip juodu 
bučiuojasi, pabučiavo ir jį. Juk Mimi neimsiąs pavyduliauti 
vaikui! Ji norinti, kad Polis visados sutartų su Zoržu,— kaip 
būtų šaunu gyventi va šitaip trise ir mylėti vienas kitą. Staiga 
jų dėmesį patraukė keistas garsas: greta kažin kas knarkė. Ap- 
sižvalgę jie pamatė Bordenavą, kuris, išgėręs puodelį kavos, 
patogiai įsitaisė Nanos miegamajame. Jis miegojo ant dviejų 
kėdžių, ištiesęs koją ir galvą pasidėjęs ant lovos krašto. Nanai 
čioja nosies galiukas, — kad ji sprogo juokais. Išpuolė iš miega- 
mojo, Dagnė ir Zoržo lydima, perbėgo valgomąjį ir įlėkė į sve- 
tainę pašėlusiai kvatodama. 

— Ak, meilute! — sušuko kone puldama Rozai į glėbį.— Kad 
jūs pamatytumėt! Eime, eime greičiau! 

Visos damos irgi turinčios pažiūrėti. Nana švelniai grobstė 
joms už rankų, jėga tempėsi su savimi, apimta tokios nuošir- 
džios linksmybės, jog visos kvatojo dar nieko nepamačiusios. 
Visas pulkelis dingo; užgniaužusios kvapą, akimirką pasigrožėjo 
didingai išsivertusiu Bordenavu, paskum grįžo atgal. Ir vėl 
prapliupo kvatoti. Kai viena jų pareikalavo nutilti, iš miegamojo 
atsklido Bordenavo knarkimas. 

Buvo jau beveik ketvirta valanda. Į valgomąjį įnešta lošimo 
stalas, ir Vandevras, Staineris, Minjonas ir Labordetas sėdo prie 
kortų. Liusi ir Karolinė, atsistojusios užpakaly, kirto lažybų, o 
Blanšė, apsnūdusi, nepatenkinta prastai praleistu vakaru, kas 
penkios minutės klausinėjo Vandevrą, ar greit jie važiuosią 
namo. Svetainėje mėginta surengti šokius. Dagnė atsisėdo prie 
pianino, „šeimyniškai", anot Nanos: kviesti „kliurkintojo“ ji 
nenorėjusi, Mimi puikiausiai skambinąs bet kokius valsus ir 
polkas. Tačiau šokti niekas nėjo; damos plepėjo patogiai įsi- 
taisiusios ant minkštasuolių. Staiga pasigirdo baisus triukšmas: 
pro duris urmu suvirtę vienuolika jaunuolių garsiai kvatojo 
prieškambaryje, veržėsi į svetainę; eidami iš pobūvio vidaus 
reikalų ministerijos rūmuose, sumanė užsukti čionai, visi frakuo- 
ti, baltais kaklaraiščiais, prisisegę neregėtų ordinų juosteles. 
Supykusi ant triukšmingų įsibrovėlių, Nana pašaukė iš virtuvės 
liokajus ir paliepė grūsti lauk visus tuos neprašytus svečius; 
ji dievažijosi akyse niekad jų nemačiusi. Fošri, Labordetas, Dagnė 
ir visi kiti vyrai žengė į priekį, pasiryžę ginti namų šeimininkės 
garbę. Skardėjo grubūs žodžiai, grėsmingai gniaužėsi kumščiai. 
Kas akimirką galėjo kilti muštynės. Tuo tarpu liguistos išvaizdos 
šviesiaplaukis vaikinukas užsispyręs tvirtino: 


— Klausykit, Nana, prisimenat aną vakarą pas Petersą didžio- 
joje raudonojoje svetainėje... Na, prisiminkit pagaliau! Juk jūs 
pati mus pakvietėt. 

Vakare pas Petersą? Nana nieko negalėjo prisiminti. Kurį 
vakarą? Vaikinukas patikslino — trečiadienį, ir tuomet ji pri- 
siminė, jog tikrai trečiadienį vakarieniavo pas Petersą; bet ji 
nieko nekvietusi, esanti tuo įsitikinusi. 


— Klausyk, vaikeli, o jeigu išties tu juos kvietei? — sukuž- 
dėjo Labordetas, jau pradėjęs abejoti.— Gal buvai truputį įsi- 
linksminusi? 

Ir tuomet Nana prapliupo juoktis. Galimas daiktas, galvos 
nededanti. Šiaip ar taip, jeigu jau tie ponai šičia, tegu įeina. 
Viskas pasibaigė geruoju, kai kurie atvykėliai susitiko pažįstamų 
Nanos svetainėje, ir, užuot skaldę antausius, vyrai spaudė vienas 
kitam rankas. Liguistos išvaizdos šviesiaplaukis vaikinukas, 
pasirodo, turėjo vieną garsiausių Prancūzijoje vardų. Beje, nauji 
svečiai pareiškė, kad iš paskos ateina visi kiti; ir tikrai kas aki- 
mirką varstėsi durys, virtine traukė vyrai vakariniais kostiumais 
ir baltomis pirštinėmis. Visi jie buvo iš vidaus reikalų ministeri- 
jos rūmų. Fošri pajuokavo, kad gal ir pats ministras teiksis 
pasirodyti. Tačiau Nana įsižeidusi atšovė, jog ministrui pasitaiko 
lankytis pas žmones, kurie jos batelio atrišti neverti. Ji niekam 
nesisakė savo slaptos minties, bet vis puoselėjo viltį, jog toje 

virtinėje staiga pamatysianti ir grafą Miufa. O gal jis persigal- 
vojęs? Plepėdama su Roza, ji tolydžio žvilgčiojo į duris. 

Išmušė penkias. Niekas nebešoko. Tik lošėjai užsispyrę nesi- 
traukė nuo kortų. Labordetas užleido savo vietą prie stalo, damos 
vėl grįžo į svetainę. Budynės užtruko iki ryto; pro stiklinius 
lempų gaubtus raudonavo apanglėjusios dagtys, blausiai švies- 
damos mieguistus veidus. Atėjo ta nenusakomo liūdesio valanda, 
kai daugelis damų pajunta nenugalimą poreikį kam nors papasa- 
koti savo gyvenimo istoriją. Blanšė de Sivri pasakojo apie savo 
senelį generolą, o Klarisė prasimanė ištisą romaną: ją suvedžiojęs 
vienas kunigaikštis, kuris atvažiuodavęs pas dėdę medžioti 
šernų. Tačiau vos tik viena jų spėdavo nusisukti, kita jau gūž- 
čiodavo pečiais, tarytum sakydama, kaip jai liežuvis apsiverčiąs 
paistyti tokius nebūtus daiktus. Viena tik Liusi Stiuart neslėpė 
savo kilmės ir kuo ramiausiai pasakojo apie savo vaikystę, kai 
tėvas, Šiaurės geležinkelio tepėjas, sekmadieniais vaišindavęs 
ją obuolių pyragu. 


— O ką aš jums papasakosiu! — staiga sušuko mažoji Marija 
Blon.— Priešais mane gyvena toksai ponas, rusas,— žodžiu, 
turtuolis kokių reta. Ir štai vakar gaunu pintinę vaisių, bet užtat 
kokią pintinę! Persikai didžiuliai, vynuogės štai tokios, — žodžiu, 
šiuo metu neregėto didumo... O po vaisiais — šeši tūkstantiniai 
banknotai... Rusas atsiuntė... Savaime suprantama, nepriėmiau. 
Tik vaisių buvo gaila, stačiai širdį gėlė! 

Damos susižvelgė čiaupydamosi. Toji Marija Blon dar visiškai 
vaikas, bet užtat kokia akiplėša! Kam jau kam, o tokioms padrai- 
koms kaip ji panašių istorijų nenutinka! Visos tos damos iš 
visos širdies nekentė viena kitos. Ypač jos pavydėjo Liusi, 
negalėdamos dovanoti jai trijų princų. Kai Liusi ėmė jodinėti 
po Bulonės mišką ir, tiesą pasakius, tik šitaip išsimušė į žmones, 
visos damos stačiai pasiuto ir taipgi griebėsi jodinėjimo. 

Aušo. Netekusi vilties, Nana nukreipė akis nuo durų. Visi 
tiesiog dvėsė iš nuobodulio. Roza Minjon atsisakė dainuoti „Kur- 
paitę": ji sėdėjo susigūžusi ant minkštasuolio ir, belaukdama 
Minjono, jau išlošusio penkiasdešimt luidorų iš Vandevro, pus- 
balsiu kalbėjosi su Fošri. Vienas orus storulis su ordino juostele 
padeklamavo „Abraomo aukojimą" elzasiečių tarme: grūmoda- 
mas Dievas sako: „Bijok manęs!", o Izaokas vis atsiliepia: „Taip, 
tėte!" Tačiau niekas nesuprato žodžių žaismo, ir sąmojis pasirodė 
prėskas. Niekas neišmanė, kaip pralinksminti kompaniją ir 
smagiai užbaigti prailgusią vakaronę. Labordetas pagaliau susi- 
rado pramogą: pakuždomis skundė La Faluazui moteris, tariamai 
pavogusias jam nosinę, o šis slankiojo aplink kiekvieną, žiūrė- 
damas, ar ji neturi pasirišusi jo nosinės ant kaklo. Bufete atsirado 

dar keli buteliai šampano, ir jaunuoliai pradėjo gerti. Jie garsiai 
šaukė vienas kitą, stengėsi įsismaginti, tačiau nuotaika nė kiek 
negerėjo, priešingai — svaigintis atrodė nyku ir kvaila, nors 
verk. Tuomet liguistos išvaizdos vaikinukas, tas pats, kuris 
turėjo vieną garsiųjų Prancūzijos pavardžių, jau praradęs viltį 
prasimanyti ką nors juokinga, staiga sugalvojo šaunų pokštą: 
paėmė ir supylė į pianiną šampano likučius iš butelio. Visi ko 
nesprogo juokais. 

— Žiūrėkit! — nustebo Tatana Nenė, pastebėjusi vaikinuko 
išdaigą.— Kodėl jis pila šampaną į pianiną? 

— Ką, vaikeli, argi nežinai? — rimtu tonu atsiliepė Labor- 
detas.— Šampanas pianinams labai praverčia. Garsas būna geres- 
nis. 

— Šit kaip! — patikėjusi sumurmėjo Tatana Nenė. 

Visi nusikvatojo, ir ji supyko. Iš kur ji galinti žinoti? Amži- 
nai visi- galvą jai maišą! 

Viskas ėjo kreiva vėže. Naktis turėjo neišvengiamai baigtis 
kokiu bjauriu skandalu. Viename kampe Marija Blon susikirto 
su Lėja de Horn, prikaišiodama, jog toji gulinti su visokiais 
nususėliais, o netrukus, jau nebesiskaitydamos su žodžiais, viena 
kitą išvadino kreivasnuke. Liusi, iš pažiūros labai negraži, bandė 
jas sutaikinti. Svarbu ne veidas, tvirtino ji, svarbiausia — būti 
geros figūros. Tolėliau, ant minkštasuolio, pasiuntinybės atašė 
apkabino Simone per liemenį ir taikėsi pakštelėti jai į kaklą, bet 
Simone, nusikankinusi, išvargusi, gaižiai kartojo: „Atstok, nu- 
sibodai!" ir vėduokle pliaukštėjo jam per veidą. Beje, nė viena 
dama nenorėjo, kad prie jos kas nors kibtų. Kekšės jos ar ką? 
Tačiau Kvakė, pasigautą La Faluazą laikė beveik pasisodinusi 
ant kelių. Nervingai kikendama, lyg būtų kutenama, Klarisė 
dingo dviejų ponų lydima. Prie pianino nesibaigė kvailas žaidi- 
mas; įsismaginę svečiai stumdėsi, kiekvienam knietėjo kliūstelėti 
vidun šampano. Paprasta ir malonu! 


— Na, drauguži, še gurkšnelį!.. Po velnių, tas pianinas nepa- 
sotinamas!.. Dėmesio, ponai! Štai dar vienas butelis! Kad nė 
lašo neprapultų! 

Nana sėdėjo nusisukusi ir nieko nebematė. Ji galutinai apsi- 
sprendė pasirinkti storulį Štaineri, kuris nesitraukė nuo jos nė 
per žingsnį. Na ir gerai, Miufa pats kaltas, ko atsisakė! Balta 
šilkine suknele, plonyte ir sumaigyta it naktiniai marškiniai, 
išblyškusiu nuo šampano veidu, užjuodusiais paakiais, ji siūlėsi 
su įprastu geraširdės merginos romumu. Rožės, įsegtos į korsažą 
ir plaukus, buvo nubyrėjusios, ir dabar styrojo tik pliki koteliai. 
Štaineris bandė kišti ranką po sijonu, bet tuoj atitraukė įsidūręs 
į smeigtuką, kuriuo Zoržas buvo taip kruopščiai susegęs per- 

plėštą vietą. Ištryško keli kraujo lašai. Vienas nukrito ant sukne- 
lės ir bemat susigėrė. 

— Štai ir sutvirtinom sandėrį,— tarė Nana rimtu tonu. 

Švito. Pro langus smelkėsi drumzlina šviesa, užliejanti visus 
nežmonišku liūdesiu. Svečiai subruzdo gaižiai ir apmaudžiai 
ruošdamiesi namo. Karolinė Ekė, įtūžusi, kad tuščiai praleido 
naktį, pareiškė, jog pats laikas važiuoti, kitaip čia dievaižin ko 
prisižiūrėsi. Roza čiaupėsi kaip aukštuomenės dama, pakliuvusi 
į blogos šlovės namus. Tos mergšės nepataisomos: nemoka pa- 
doriai elgtis, o kai tik prasimuša į teatrą, pasidaro suvis nepaken- 
čiamos. Grynai apšvarinęs Vandevrą, Minjonas išsivedė žmoną, 
nė nesirūpindamas Štaineriu, o atsisveikindamas dar kartą pa- 
kvietė Fošri ateiti nors ir rytojaus dieną. Tai išgirdusi, Liusi 
griežtai atsisakė žurnalisto paslaugų, kai šis pasisiūlė parlydėti 
ją namo, ir skardžiu balsu paliepė jam nešdintis pas savo artist- 
palaikę. Tuomet Roza ūmai atsisuko ir prakošė pro dantis: 
„Nujodyta kekšė!" Tačiau Minjonas, patyręs damų kivirčų mal- 
šintojas, tėviškai ir drauge valdingai paliepė žmonai užsičiaupti 
ir išstūmė ją pro duris. Jiems iš paskos didingai kaip karalienė 
laiptais nusileido vienui viena Liusi. Paskum Kvakė išsivežė 
La Faluazą, kuris visai ištižo, raudojo kaip mažas vaikas, šaukėsi 
savo Klarisės, jau seniai dingusios su dviem ponais. Simone irgi 
nepastebimai išgaravo. Liko tik Tatana, Lėja ir Marija, kurią 
Labordetas paslaugiai apsiėmė parlydėti namo. 


— Oašnė trupučio nenoriu miego! — kartojo Nana.— Imkim 
ir sugalvokim ką nors. 

Ji pažvelgė pro langą į balzganą dangų, kuriuo šliaužė juodi 
kaip suodžiai debesys. Buvo jau šešta ryto. Priešais, kitapus 
Osmano bulvaro, drumzlinoje prieblandoje blizgėjo šlapi dar 
įmigusių namų stogai, o tuščia gatve kaukšėdami klumpėmis 
slinko urmu šlavėjai. Ir, žiūrėdama, kaip slogiai bunda Paryžius, 
Nana staiga susijaudino,— jausminga iš prigimties, ji panoro 
kaimo, idilės, ko nors šviesaus, švelnaus. 

— Žinot,— kreipėsi ji į Stainerį, — važiuojam į Bulonės miš- 
ką, ten pieno atsigersim. 

Ir, vaikiško džiaugsmo pagauta, net suplojo delnais. Nelauk- 
dama atsakymo — mat bankininkas ir negalėjo nesutikti, nors 
svajojo apie ką kita ir širdies gilumoje keikė jos užgaidą,— 
Nana nubėgo kailinių. Svetainėje, be Stainerio, buvo tik gauja 
jaunuolių, atklydusių iš vidaus reikalų ministerijos rūmų,— 
išvarvinę į pianiną paskutinius šampano lašus, jie jau ruošėsi 
eiti, bet staiga įbėgo vienas jų, pergalingai nešdamas rankoje 
buteli, kurį jam pasisekė aptikti podėlyje. 

— Palaukit! Palaukit! — šaukė jis.— Štai dar butelis šartre- 


zo!.. Jam kaip tik ir reikia šartrezo, nuo šartrezo jis atsigai- 
velės... O dabar, vaikučiai, Skuodžiam. Sauniai pakvailiojom! 


Nana prižadino Zoję, užsnūdusią buduare ant kėdės. Cia degė 
dujos. Padėdama šeimininkei užsidėti skrybėlaitę ir apsivilkti 
kailinius, Zojė šiurpčiojo. 

— Na, viskas gerai, meilute, padariau, kaip sakei, — lengva 
širdimi, pertekusia džiugių jausmų, tarė Nana, vadindama 
kambarinę „meilute".— Tavo tiesa, kuo gi bankininkas prastesnis 
už kitus? 

Zojė išklausė naujieną apsiblaususi, dar nepabudusi kaip 
reikiant. Ir suniurzgė panosėje, jog poniai jau patį pirmąjį 
vakarą derėję apsispręsti. Paskum, įsekusi įkandin Nanos į mie- 
gamąjį, paklausė: „O ką gi su šitais dviem daryti?" Bordenavas 
vis dar knarkė. Zoržas, vogčiomis išsmukęs iš svetainės valan- 
dėlę nusnūsti, irgi kietai miegojo įsikniaubęs į priegalvį ir al- 
savo tyliai kaip angeliukas. Nana atsakė — tegu miega. Bet, 
pamačiusi įeinant Dagnė, vėl susigraudino; jis laukė jos virtuvėje, 
atrodė be galo liūdnas. 


— Klausyk, Mimi, būk protingas,— tarė ji, apkabindama 
jaunuolį ir švelniai apiberdama bučiniais.— Juk niekas nepasi- 
keitė, kaip ir anksčiau, būsi mano mielas, dievinamas Mimi... 
Taip? Ką beveiksi? Prisiekiu, mums bus dar geriau. Ateik rytoj, 
susitarsim dėl laiko... Greičiau, pabučiuok mane taip karštai, 
kaip myli... Karščiau, dar karščiau! 


Ir, ištrūkusi iš jo glėbio, nuskubėjo pas Stainerį laiminga, 
džiaugdamasi savo išmone — važiuoti gerti pieno. Tuščiame bute 
liko tik grafas de Vandevras ir ordinuotas storulis, deklamavęs 
„Abraomo aukojimą“, — abu sėdėjo kaip prikalti prie lošimo 
stalo, nesusivokdami nei kur yra, nei kad seniai prašvito. O 
Blanšė gulėjo ant minkštasuolio, tikėdamasi nusnūsti. 


— O, ir Blanšė čia! — sušuko Nana.-- O mes važiuojam gerti 
pieno, brangute... Važiuojam kartu. Grįšit ir dar surasit savo 
Vandevrą. 

Blanšė tingiai atsikėlė. Kraujo priplūdęs bankininko veidas 
perbalo iš apmaudo, pamanius, kad reikės temptis ir tą žalgą, 
kuri juodviem tik trukdysianti. Tačiau abi damos jau nutvėrė 
jį už parankių kartodamos: 

— Tiktai tegu būtinai melžia mums matant! 


V 


Varjetė teatre ėjo trisdešimt ketvirtas „Šviesiaplaukės Vene- 
ros" spektaklis. Artėjo prie pabaigos pirmasis veiksmas. Aktorių 

fojė prieš veidrodį, stovintį ant kampinės konsolės tarp dviejų 
durų, vedančių į persirengimo kambarius, sukiojosi Simone 
operetinės skalbėjos kostiumu. Buvo ji vienui viena ir, įdėmiai 
žiūrėdama į savo atvaizdą, pirštu taisėsi paakiuose grimą, nu- 
tvieksta ryškios, abipus veidrodžio degančių dujų ragelių šviesos. 

— Atėjo? — paklausė Priujeras, įgriuvęs pro duris savo 
neregėtu šveicarų admirolo kostiumu, ilgėliausiu kardu, didžiu- 
liais batais ir be galo aukštu sultonu. 


— Kas toks? — neatsisukdama paklausė Simone ir plačiai 

— Princas. 

— Nežinau, aš ką tik nusileidau... Nesijaudink, ateis. Jis 
kas dieną ateina! 

Priujeras žengė prie židinio, kuriame kaitriai liepsnojo kok- 
sas. Židinys buvo priešais veidrodį, abipus jo taipgi ryškiai 
degė du dujų rageliai. Priujeras pakėlė akis, pasižiūrėjo į paauk- 
suotais ampyro stiliaus sfinksais papuoštus laikrodį ir barometrą, 
kabančius abiejose židinio pusėse. Paskum išsidrėbė plačiame 
krėsle aukštu atlošu, kurio žalias aksomas, atlaikęs keturias 
aktorių kartas, atrodė visiškai nusišėręs ir pageltęs. Įsmeigęs 
akis į tolį, taip ir liko besėdįis nuvargusia ir nuolankia poza, 
kokia aktoriai paprastai laukia savo eilės eiti į sceną. 


Paskum pasirodė senis Boskas; įėjo vilkdamas kojas, krenkš- 
damas ir siausdamasis į senovinį geltoną redingotą, tolydžio 
slystantį nuo peties, aptempto aukso raštais išmargintais kara- 
liaus Dagobero marškiniais. Pasidėjęs ant pianino karūną, va- 
landėlę niūriai mindžikavo vietoje, matyt, stengdamasis atgauti 
formą; ilga žila barzda teikė orumo jo pamėlusiam veidui, tačiau 
rankos įtartinai tirtėjo kaip visiems užkietėjusiems girtuok- 
liams. Į didelį kvadratinį langą, žvelgianti kieman, įkyriai 
barbeno lietus, ir senis apmaudžiai mostelėjo ranka. 

— Koks šlykštus oras! — suniurzgė. 

Simone ir Priujeras nė nekrustelėjo. Dujų šviesos užlieti, 
ant sienos geltonavo penki ar šeši peizažai ir aktoriaus Verne 
portretas. Nuo konsolės tuščiomis akimis žvelgė Potjė biustas, 
kitados buvęs Varjetė teatro pasididžiavimas. Sugriaudėjo 
kažkieno balsas. Įėjo Fontanas, persirengęs antrajam veiksmui 
dabitos kostiumu, visas geltonas nuo galvos iki kojų, net piršti- 
nės, ir tos buvo geltonos. 

— Klausykit! — suriko skėtriodamasis.— Ar žinot, kad šian- 
dien mano vardinės? 

— Nejaugi? — šypsodama atsiliepė Simone ir priėjo lyg 
užkerėta jo ilgos nosies ir plačios burnos, kuria gamta apdova- 
nojo komiką.— Vadinas, tavo vardas — Ašilis? 

— Įspėjai!.. Pasakysiu poniai Bron, kad po antrojo veiksmo 
atneštų šampano. 

Jau kurį laiką tolumoje skambėjo varpelis. Pratisas garsas 
lyg ščiuvo, paskum vėl stiprėjo, o kai galop nutilo, laiptais nu- 
lėkė riksmas ir nuslopo koridoriaus gale: „Antrajam veiksmui — 
į sceną!.. Antrajam veiksmui — į sceną!.."“  Paskum riksmas 
priartėjo, pilkas žmogelis prabėgo pro fojė duris ir skystu 
balseliu iš visos gerklės suriko: „Antrajam veiksmui — į sceną!" 

— Matai! Šampano! — tarė Priujeras, lyg negirdėdamas viso 
to triukšmo.— Sveikinu! 

— O aš, tavimi dėtas, užsisakyčiau šampano iš kavinės,— 
oriai pareiškė Boskas; senis sėdėjo ant žaliu aksomu traukto 
minkštasuolio, pakaušiu įsirėmęs į sieną. 

Tačiau Simone užprotestavo: reikią duoti bent truputį užsi- 
dirbti poniai Bron. Džiūgaudama ji plojo delnais, žvilgsniu ryte 
rijo Fontaną, kurio veidas, panašus į ožio snukį, be perstojo mai- 
nėsi mirkčiojant akims, trūkčiojant lūpoms ir nosiai. 

— Ak, Fontanai, Fontanai! — sukuždėjo Simone.— Tu stačiai 


nepakartojamas! 

Abejos fojė durys buvo plačiai atlapotos į koridorių, vedantį 
užkulisin. Geltona siena, ryškiai nutvieksta nematomo dujinio 
žibinto, šmėkščiojo siluetai: tai ruošėsi į sceną antrojo veiksmo 
statistai, „Juodojo kamuolio" smuklės lankytojai — kaukėti 
vyrai, pusnuogės moterys, apsisiautusios skepetomis; O kori- 
doriaus gale buvo girdėti, kaip penkiais lentiniais laipteliais 
scenon ritasi aktoriai. Pro šalį tekina dūmė ilgšė Klarisė ir, Simo- 
nes pašaukta, atsakė, jog tuoj griįšianti. Ir tikrai kaipmat pasirodė 
iš naujo plonyte deivės Iridės tunika ir skraiste, nuo šalčio ka- 
lendama dantimis. 

— Po velnių! — tarė.— Na ir šalta, o aš kaip kvailė palikau 
savo kailinius persirengimo kambary! 

Ir, atsistojusi priešais židinį, ėmė šildytis čia vieną, čia kitą 
koją; tamprus triko mirguliavo skaisčiai rausvais atspalviais. 

— Princas atvažiavo, — pareiškė ji. 

— Eik jau! — nustebusios sušuko kitos aktorės. 

— Taip, atvažiavo, todėl ir bėgau, norėjau pasižiūrėt... Sėdi 
didžiojoje ložėje po dešinei, ten pat, kur sėdėjo ketvirtadienį. 
Na, ką pasakysit? Trečią kartą per savaitę atvažiuoja. Sekasi 
tai Nanai!.. O juk aš kirtau lažybų, kad daugiau nebepasirodys. 

Simone buvo irgi beisiterpianti, bet jos balsą nuslopino 
riksmai, iš naujo nuskardėję prie pat fojė durų. Bėgdamas kori- 
doriumi pro šalį, skelbėjas spigiu balsu klykė: „Į sceną!" 

— Trečią kartą pagret! Gražumėlis...— tarė Simone, kai 
rėksnys nubėgo toliau.— Žinot, pas ją į namus jis nevažiuoja, 


93 


vežasi pas save. Ir, kaip girdėjau, gerai pakrato kišenę. 

— Kur nepakratys, juk namie kiti įkainiai, — pagiežingai 
suniurzgė Priujeras ir atsistojęs veidrodin metė savimi pasitikin- 
čio užkulisių gražuolio žvilgsnį. 

— Į sceną! Į sceną! — vis toliau ir toliau rėkavo skelbėjas, 
lakstydamas aukštais ir koridoriais. 

Tuomet visažinis Fontanas ėmė pasakoti, kaip princas pirmą 
kartą susitiko su Nana, ir abi moterys prisiglaudė prie jo, pra- 
pliupdamos skardžiai kvatoti kiekvieną sykį, kai jis prisikišęs 
leisdavosi šį bei tą aiškinti plačiau. Senis Boskas nė ausies ne- 
pakreipė jų pusėn. Visos tos istorijos jau seniai jam neberūpėjo. 
Jis glostė didelę rudą katę, palaimingai susirietusią ant minkš- 
tasuolio; galop paėmė ją ant rankų, švelniai ją glostydamas, 
kaip ir pritinka suvaikėjusiam geraširdžiui karaliui Dagoberui. 
Katė iš pradžių glaustėsi išriesdama kuprą, paskum pauostė ilgą 
žilą barzdą, supurkštė nepatenkinta, matyt, pasibjaurėjusi 
klijų smarve, nušoko nuo kelių ir vėl užsnūdo susirietusi į kamuo- 
li. Boskas vis dar sėdėjo susikaupęs oria veido išraiška. 


+ — Šiaip sakysi ar taip, o aš, tavimi dėtas, vis tiek atneščiau 
šampano iš kavinės, ten geresnis, — staiga prašneko jis, kreip- 
damasis į Fontaną, kai tik šis baigė savo pasakojimą. 

— Prasidėjo! —spigiu pratisu balsu suriko skelbėjas.— Pra- 
sidėjo! Prasidėjo! 

Riksmas nusirito koridorium. Paskum nukaukšėjo spėrūs 
žingsniai. Pro netikėtai atsidariusias duris koridoriun ūmai 
plūstelėjo muzikos šuoras, tolimas minios šurmulys, paskum 
vaškytine apkaltos durys dusliai užsitrenkė. 

Artistų fojė vėl stojo slogi tyla, lyg nuo čia iki salės, kur 
griaudėjo plojimai, būtų buvę mažų mažiausia šimtas mylių. 
Simone ir Klarisė vis dar dantinėjo Naną. Kas jau kas, o šita 
niekad nesiskubinanti! Vakar vėl pavėlavusi išeiti į sceną. Bet 
staiga abi nutilo, vidun kyštelėjo galvą augalota mergina, 
paskum, susivokusi, jog ne ten pataikė, dingo koridoriuje. Tai 
buvo Atlasinė, ta pati Atlasinė, tik pasidabinusi skrybėlaite 
ir šydu, ori lyg tikra dama, atėjusi su vizitu. Na ir šliundra! — 
suniurzgė Priujeras, jau ištisi metai susiduriantis su ja Varjetė 
kavinėje. O Simone apskelbė, jog Nana, atsitiktinai pamačiusi 
Atlasinę, savo pansiono draugę, stačiai į skverną jai įsisegusi 
ir galvą Bordenavui išūžusi, kad tik jis sutiktų išleisti Atlasinę 
į sceną. 

— O, sveiki gyvi! — tarė Fontanas ir spūstelėjo rankas Min- 
jonui ir Fošri, įėjusiems į fojė. 

Net senis Boskas, ir tas atkišo jiems du pirštus, o abi damos 
išsibučiavo su Minjonu. 

— Na, kaip šiandien publika? — paklausė Fošri. 

— Žodžių nėra! — atsakė Priujeras.— Pažiūrėtumėt į juos, 
stačiai akimis geria! 

— Klausykit, vaikučiai,— įsiterpė  Minjonas,-- man regis, 
jums laikas į sceną. 

Taip, tikrai laikas. Jie pasirodo tik ketvirtajame paveiksle. 
Vien senis Boskas pasikėlė iš vietos — seno scenos vilko nuo- 
jauta sakyte sakė, jog metas tarti savo repliką. Kaip tik tą akimir- 
ką tarpdury išdygo tvarkdarys. 

— Pone Boskai! Panele Simone! — sušuko jis. 

Simone mikliai nusimetė nuo pečių kailinę skraistę ir išėjo. 
Boskas neskubėdamas susirado karūną, užsivožė ant galvos ir dar 
priplojo delnu, kad tvirčiau laikytųsi; paskum, vilkdamasis man- 
tiją, nukėblino senatviška eisena, tačiau, prieš žengdamas per 
slenkstį, kažin ką suniurzgė panosėje nepatenkintas kaip be 
reikalo trukdomas žmogus. 


— Paskutiniame straipsnyje labai palankiai apie mus atsi- 
liepėt,— vėl prašneko Fontanas, kreipdamasis į Fošri.— Tik 
kodėl jūs rašot, jog visi aktoriai tuščiagarbiai? 

— Ir tikrai, drauguži, kodėl? — sušuko Minjonas ir ūmai 
nuleido savo dideliausias letenas žurnalistui ant gležnų pečių, 
net tas sulinko. 

Priujeras ir Klarisė vos susitvardė nenusikvatoję. Paskutiniu 
metu visas teatras gardžiavosi užkulisiuose vykstančia komedija. 
Siusdamas dėl žmonos įgeidžio, Minjonas negalėjo jai dovanoti, 
jog iš to žurnalisto negauna jokios naudos, nebent abejotiną 
reklamą, ir stengėsi visokeriopai jam keršyti pernelyg juntamai 
rodydamas dėmesį; vakare susitikdamas teatre su Fošri, apdaly- 
davo jį niuksais, lyg begalinės meilės apimtas; ir žurnalistas, 
visiškas nugeibėlis palyginti su tuo milžinų, prisiversdamas 
šypsojosi ir kantriai kentė niuksais vaišinamas, nes bijojo 
susipykti su Rozos vyru. 

— Aha, vyruti, jūs įžeidėt Fontaną! —- vaidindamas komedi- 
ją, suriko Minjonas.— Saugokitės! Vienas du — ir šekit į pa- 
širdžius! 

Ir atsivedėjęs taip skaudžiai smogė žurnalistui kumščiu, 
jog tas perbalo ir akimirką neteko žado. Klarisė pamerkė kitiems, 
rodydama į Rozą Minjon, kaip tik išdygusią fojė tarpdury. Ji 
matė visą sceną. Lyg nepastebėdama vyro, mažos mergytės 
kostiumu ir nuogomis rankomis pribėgo tiesiai prie žurnalisto, 
pasistiebė ant pirštų galų ir, vaikiškai meilindamasi, atkišo jam 
pabučiuoti kaktą. 

— Labą vakarą, pupyt,— tarė Fošri ir kaip niekur nieko 
ją pabučiavo. 

Tai buvo irgi savotiškas kerštas. Minjonas apsimetė net 
nepastebėjęs to pabučiavimo; beje, teatre visi bučiavo jo žmoną. 
Šiaip ar taip, jis klastingai žvilgtelėjo žurnalisto pusėn ir taip 
susijuokė, jog visi suprato — Fošri brangiai užsimokėsiąs už 
Rozos išsišokimą. 

Vaškytine apmuštos koridoriaus durys atsidarė, ir į fojė 
įsiveržė audringų plojimų pliūpsnis. Grįžo Simone, atlikusi savo 
vaidmenį. 

— Oho! Tėvukas Boskas išvertė visus iš koto! — sušuko ji.— 
Princas stačiai raitėsi iš juoko ir plojo lyg pasamdytas... Saky- 
kit, o kas tasai aukštas ponas, sėdintis greta princo didžiojoj 
ložėj? Gražuolis, ir gana, ir pažiūrėti toks taurus, išpuoselėtomis 
žandenomis. 

— Tai grafas Miufa,— paaiškino Fošri.— Kaip girdėjau, už- 
vakar per priėmimą pas imperatorienę princas pakvietė jį šian- 
dien pietų... O paskum, matyt, sugundė atvažiuoti čionai. 

— Ak, grafas Miufa! Juk mudu pažįstami su jo uošviu, tiesa, 
Ogiustai? — kreipėsi Roza į Minjoną.— Pas markizą de Suarą 
buvau kartą pakviesta dainuoti... Beje, markizas irgi atėjęs. Ma- 
čiau jį vienoje ložėje. Na ir senis, patikėkit manim... 

Priujeras, pasidabinęs galvą milžinišku sultonu, atsigręžė ir 
sušuko: 

— Ei, Roza, eime! 

Nebaigusi kalbėti, Roza tekina nubėgo iš paskos. Tuo metu 
koridoriuje pasirodė teatro namsargė ponia Bron, nešina dideliau- 
sia puokšte. Simone juokais pasiteiravo, ar tik ne jai būsiančios 
tos gėlės, bet namsargė, užuot atsakiusi, smakru kryptelėjo į 
Nanos persirengimo kambarį koridoriaus gale. Ak jau toji Nana, 
ją verste užversią gėlėmis! Grįždama ponia Bron įteikė laiškutį 
Klarisei, ir ta, dirstelėjusi į voką, pusbalsiu nusikeikė. Vėl tas 
La Faluazas! Įkyrėjo iki gyvo kaulo, niekaip nuo jo neatsikarsi! 
Sužinojusi, jog ponas laukiąs jos namsargės būste, ji piktai su- 
riko: 

— Pasakykit, kad nusileisiu žemyn, kai tik pasibaigs šitas 
paveikslas... Ir skelsiu jam smagų antausį. 

Fontanas subruzdo. 

— Ponia Bron, klausykit!..—sušuko.— Klausykit, ponia 
Bron!.. Atneškit čionai per pertrauką šešis butelius šampano. 

Tačiau pasirodė uždusęs tvarkdarys ir progiesmiu užtraukė: 

— Visi įsceną!.. Pone Fontanai, jums irgi! Greičiau! Greičiau! 

— (Gerai, gerai, tėvuk Barijo, einu! — riksmo apkurtintas, 
atsakė Fontanas. 


Ir, bėgdamas paskui ponią Bron, pakartojo: 
— Vadinas, sutarta? Per pertrauką atnešit į fojė šešis butelius 
šampano... Siandien mano vardinės, aš vaišinu... 

Šnarėdamos sijonais išlėkė Simone ir Klarisė. Visus lyg vėjas 
būtų nupūtęs, ir kai dusliai užsitrenkė koridoriaus durys, ūmai 
nuščiuvusiame fojė vėl buvo girdėti, kaip įkyriai langan barškina 
lietus. Barijo, blankus senukas, jau trisdešimt metų darbuojąsis 
teatre, kaip niekur nieko priėjo prie Minjono ir atkršo atvožtą 
tabakinę. Tas žiupsnelis tabako — Minjonas irgi neatsisakė — 
buvo vienintelė dingstis bent valandėlę atsipūsti per visą vakarą, 
praleistą be atilsio lakstant koridoriais ir laiptais. Tiesa, dar 
reikią pašaukti ponią Naną, kaip vadino ją tėvukas Barijo, bet 
ji nieko nepaisanti ir spjaunanti į baudas: panorėsianti neiti į 
sceną — ir neisianti. 

Staiga tėvukas Barijo nutilo apstulbęs ir sumurmėjo: 

— Va, dailiausia! Stai ji, jau pasiruošusi... Tikriausiai suži- 
nojo, kad atėjo princas. 

Ir tikrai koridoriaus gale pasirodė Nana žuvininkės kostiu- 
mu, baltintomis rankomis ir veidu ir dviem skaistalų dėmėmis 
ant skruostų. Į fojė ji neužsuko, tik, eidama pro šalį, linktelėjo 
galvą Minjonui ir Fošri. 

— Sveiki! Kaip laikomės? 

Atkišo ranką, bet paspaudė tik vienas Minjonas. Ir Nana 
didingai nužingsniavo toliau, lydima savo kostiumininkės, kuri 
lankstydamasi taisė jos sijono klostes. Eisenos gale slinko Atla- 
sinė, stengdamasi atrodyti kaip reikiant ir jau vos tvardydamasi, 
kad nežiovautų iš nuobodulio. 

— O kur Staineris? — staiga paklausė Minjonas. 

— Ponas Staineris vakar išvažiavo į Luarė,— atsakė Barijo, 
skubėdamas atgal į sceną.— Man regis, ketina pirkti dvarą... 

— Ak, taip, girdėjau, dvarą poniai Nanai. 

Minjonas apsiblausė. Tas galvijas Staineris kitados žadėjo Ro- 
zai nupirkti rūmą! Šiaip ar taip, nevalia pyktis, juk visada galima 
ištaikyti progą ir pataisyti padėtį. Minjonas pasinėrė į savo sva- 
jas ir, kaip paprastai, savimi pasitikinčio žmogaus išvaizda ėmė 
vaikščioti nuo židinio prie veidrodžio. Fojė buvo tik juodu su 
Fošri. Žurnalistas nuvargusia poza išsipleikė plačiame krėsle; 
prisimerkęs jis mėgavosi ramybe, nekreipdamas dėmesio į var- 
žovą, kuris, eidamas pro šalį, varstė jį akimis. Kai juodu likdavo 
vieni, Minjonas nesiteikdavo draugiškai vaišinti jo niuksais: 
kuriems galams? Juk vis tiek niekas negali įvertinti jo vaidybos! 
O jam pačiam jau seniai nusibodo pavydaus vyro vaidmuo. 
Džiaugdamasis keliomis atvangos minutėmis, Fošri ištiesė kojas 
židinio pusėn ir šildėsi apsalęs iš laimės, o jo žvilgsnis klaidžiojo 
nuo barometro prie laikrodžio švytuoklės. Minjonas galop susto- 
jo lyg įdiegtas prieš Potjė biustą, įsistebeilijo į jį neveizdžiomis 
akimis, paskum vėl grįžo prie lango, už kurio žiojėjo juoda kiemo 

duobė. Lietus nebelijo, aktorių fojė įsivyravo gūdi tyla, kuri 
atrodė dar slogesnė, kaitriai degant koksui ir ryškiai šviečiant 
dujų rageliams. Iš užkulisio nebuvo girdėti nė garso. Ir laiptuose, 
ir koridoriuje — nė gyvos dvasios. Slinko paskutinės minutės 
prieš veiksmo pabaigą, paskutinės minutės tos slegiančios rim- 
ties, kai visa trupė scenoje kelia pašėlusį atomazgos triukšmą, o 
tuščias artistų fojė tarytum dūsta spengiančioje tvankumoje. 

— Na, gyvatės! — staiga  sugriaudėjo kimus Bordenavo 
balsas. 

Jis ką tik atskubėjo į teatrą ir jau plūdo dvi statistes, kurios 
bekvailiodamos ko neišsitiesė scenoje. Pamatęs Minjoną ir Fošri, 
šūktelėjo ir pranešė jiems svarbią naujieną: princas paprašęs, 
kad jam būtų leista per pertrauką užeiti pas Naną į persirengimo 
kambarį pareikšti jai savo susižavėjimo. Paskum nusivedė juodu 
į sceną ir pakeliui sutiktam režisieriui piktai suriko: 


— Užrašykit baudą toms karvėms Fernandai ir Marijai! 

Paskum nusiramino, nosine nusišluostė veidą ir, šiaip ne taip 
nutaisęs orią tauraus tėvo miną, pridūrė: 

— Einu pasitikti jo didenybės! 

Uždanga nusileido griaudžiant ilgai netylančių plojimų aud- 
rai. Ir iškart, užgesus rampai, apytamsėje scenoje prasidėjo 
maišatis: aktoriai ir statistai skubėjo į savo persirengimo kam- 
barius, scenos darbininkai mikliai keitė dekoracijas. Scenos 
kampe pusbalsiu šnekučiavo Simone ir Klarisė. Spektaklio metu, 
tarp dviejų replikų, jiedvi spėjo susitarti dėl vieno dalyko. Viską 
gerai pasvėrusi, Klarisė nusprendė daugiau nebesimatyti su La 
Faluazu, nes buvo aišku, kad jis nežada nuo jos atstoti ir susidėti 
su Kvake. Tegu Simone nueinanti ir jam paaiškinanti, jog nevalia 
šitaip klijuotis prie moters. Žodžiu, tegu pridedanti jam proto. 


Apsisiautusi kailine skraiste, Simone operetinės skalbėjos 
kostiumu nusileido į namsargės būstą siaurais, purvo priskre- 
tusiais sraigtiniais laiptais, iš visų pusių suremtais šlapiuojančių 
sienų. Būstas, įspraustas tarp dviejų laiptų: vienais vaikščiojo 
aktoriai, kitais — tarnautojai, iš abiejų pusių atitvertas stikli- 
nėmis sienelėmis, priminė didelį žibintą su dviem liepsnojančiais 
dujų rageliais. Lentynoje, padalytoje į skyrelius, gulėjo krūvos 
laiškų ir laikraščių. Ant stalo, laukdamas savo meto, gėlių puokš- 
tės kūpsojo šalia nešvarių lėkščių ir seno korsažo, į kurį namsargė 
siuvo vąšelius. Ir tame kinyje, koks būna tik kokios nevalyvos 
šeimininkės podėlyje, ant senų šiaudinių kėd::ių kantriai ir 
nuolankiai sėdėjo keturi aukštuomenės dabitos, pirštinėti, ele- 
gantiškais frakais, gyvai grįžtelėdami durų pusėn kiekvieną 
kartą, kai ponia Bron ateidavo nuo scenos, atsakymu nešina. 
Dabar ji kaip tik įteikė laiškutį vienam jaunuoliui, kuris skubiai 

išpuolė i vestibiulį, atplėšė jį po dujų žibintu ir pabalo pamatęs 
klasikinę frazę, šimtus kartų skaitytą toje vietoje: „Šįvakar ne- 
galiu, branguti, esu užsiėmusi". La Faluazas sėdėjo ant kėdės pa- 
čiame būsto gale, tarp stalo ir krosnies; jis atrodė pasiryžęs pra- 
leisti ten visą vakarą, nors vieta jam pasitaikė prasta: jis turėjo 
tolydžio kaišioti pastalėn savo ilgas kojas, nes aplink dūko būre- 
lis juodų katyčių, o katė atsitūpusi sprogino į jį geltonas akis. 

— Tai jūs, panele Simone? Ko pageidaujat? — paklausė nam- 
sargė. 

Simone paprašė ją pakviesti La Faluazą. Tačiau ponia Bron 
negalėjo iškart patenkinti jos prašymo. Po laiptais, lyg nišoje, 
lyg sieninėje spintoje, ji laikė savotišką bufetą, kur per pertrau- 
kas ateidavo išgerti statistai; o kadangi dabar ten grūdosi penki 
ar šeši žaliūkai „Juodojo kamuolio" smuklės lankytojų kostiu- 
mais, rėkalodami, kad jiems gerklė perdžiūvusi, kad jie neturį 
laiko, ponia Bron negalėjo visur spėti. Nišoje degė dujų ragelis, 
šviesdamas cinkuota skarda apkaltą stalą ir lentynas, nustatytas 
praimtais buteliais. Atidarius duris į tą angliaduobę, iš vidaus 
trenkdavo gaižus alkoholio tvaikas, sumišęs su susvilusių laši- 
nių smarsu ir stipriais, ant stalo kūpsančių gėlių kvapsniais. 

— Vadinas,— aptarnavusi statistus, paklausė namsargė,— 
jums pakviest aną žemutį brunetą? 

— Ne, nepaistykit niekų!—sušuko Simone.— Pašaukit 
štai tą džiūsną nuo krosnies, tą, kuriam jūsų katė uosto kelnes. 

Ir išsivedė La Faluazą į vestibiulį, kiti trys ponaičiai liko kant- 
riai sėdėti vietoje, dusdami šleikščioje būsto tvankoje, o ant 
laiptų, vaišindami vienas kitą niuksais ir rėkalodami užkimusiais 
girtuoklių balsais, gėrė statistai maskaradiniais kostiumais. 

Viršuje, scenoje, Bordenavas koneveikė darbininkus, dar 
nespėjusius nuimti dekoracijų. Ką, tyčiomis jie taip terliojasi, 
kas atsakysiąs, jei princui ant galvos užvirsiąs koks statramstis? 

— Laikyk! Laikyk! — klykavo vyriausiasis scenos maši- 
nistas. 

Pagaliau galinis dekoracijų skydas atsistojo į savo vietą, sce- 
na atsilaisvino. Minjonas, nenuleidęs akių nuo Fošri, nutaikė 
progą savo šunybėms. Nutvėrė žurnalistą savo dideliausiomis 
letenomis ir suriko: 

— Saugokitės! Štai šitas statramstis jūsų vos nesutraiškė. 

Ir, atplėšęs Fošri nuo grindų, supurtė keletą kartų, paskum vėl 
pastatė ant kojų. Išgirdęs darbininkus juokais plyštant, Fošri 
perbalo; lūpos jam suvirpėjo, ir jis buvo jau besupykstąs, bet 
Minjonas, dėdamasis gerutis, draugiškai tvojo jam per petį, 
tvojo taip stipriai, jog žurnalistas net pritūpė. 

— Šit kaip jumis rūpinuos!.. Po perkūnais, gražiai aš atrody- 
čiau, jeigu jums kokia nelaimė nutiktų! 

Bet tuo metu per salę perlėkė kuždesys: „Princas! Princas!" 
Visų akys nukrypo į parterio dureles. Iš pradžių visi pamatė 
nebent Bordenavo kuprą ir storą sprandą,— pūsdamasis iš pasi- 
didžiavimo, direktorius įteikliai lankstėsi garbingam svečiui. 
Paskum pasirodė princas, aukštas, tvirtai suręstas rausvažandis 
vyriškis šviesia barzda, iš pažiūros nepataisomas plevėsa; vilkėjo 
dailiai sukirptu redingotu, apgulusiu raumeningą liemenį. Iš 
paskos ėjo grafas Miufa ir markizas de Suaras. Tame teatro kampe 
buvo tamsoka, ir trijulė iškart atsidūrė tarp ilgų, šmėkščiojančių 
šešėlių. Kreipdamasis į karalienės sūnų, būsimą sosto įpėdinį, 
Bordenavas nežinia kodėl prabilo lokininko tonu, virpančiu iš 
tariamo susijaudinimo. Jis kartojo: 


— Jeigu jūsų didenybė teiksitės eiti paskui mane... Prašom 
čionai, jūsų didenybe... Saugokitės, jūsų didenybe... 

Princas nė neketino skubėti, priešingai - netgi sulėtino žings- 
nius, susidomėjęs scenos darbininkų triūsu. Jie kaip tik nuleido 
žemiau rampą, ir dujų rageliai, pritvirtinti prie metalinio tinklo, 
ryškiu šviesos ruožu užliejo sceną. Bet ypač stebėjosi grafas 
Miufa, pirmą kartą atsidūręs teatro užkulisyje ir dabar pajutęs 
tam tikrą nesmagumą, nesuvokiamą pasidygėjimą ir podraug 
savotišką baimę. Jis pakėlė akis palubėn, kur blausiai degė 
šviestuvai, panašūs į tolimus žvaigždynus, mirkčiojančius mels- 
vomis ugnelėmis tarp begalės susipynusių strypų ir įvairiausio 
storumo vielų bei laidų; ten pat kabojo liepteliai, o žemėliau — 
drobinės dekoracijos, sakytumei, padžiautos milžiniškos pa- 
klodės. 


— Tempk! -- suriko vyriausiasis mašinistas. 
Dabar jau patsai princas perspėjo grafą Miufa. Darbininkai 
leido žemyn drobę. Ruošė trečiojo veiksmo dekoracijas —- Etnos 


grotą. Vieni tvirtino ramsčius, kiti kėlė šoninius kulisus, atremtus 
į sieną, storomis virvėmis rišo juos prie statramsčių. Pačiame 


scenos gale apšvietėjas pastatė kilnojamą šviestuvą ir uždegė 
dujų ragelius raudono stiklo gaubtais, kad susidarytų žioruojan- 
čio Vulkano žaizdro įspūdis. Scenoje viešpatavo maišatis, toji 
tariama suirutė, kur apskaičiuotas kiekvienas judesys; ir toje 
makalynėje tarp bėgiojančių žmonių, mankštindamas nutirpu- 
sias kojas, smulkiais žingsniukais stypčiojo sufleris. 

— Jūsų didenybė teikiate man per daug garbės, — be perstojo 
linkčiodamas, kalbėjo Bordenavas.— Teatras nedidelis, bet da- 
rom, ką galim... O dabar, jeigu jūsų didenybė malonėsite eiti pas- 
kui mane... 

Grafas Miufa pasuko į koridorių persirengimo kambarių link. 
Jį nustebino gana stačiai žemyn einančios scenos grindys, 0 ypač 
sukėlė nerimą tai, kad jos tarytum judėjo po kojomis; pro atdaras 

angas iš apačios tvieskė dujų šviesa: ten, tame požemyje, atsi- 
duodančiame rūsio pelėsiais, virė gyvenimas, skardėjo žmonių 
balsai. Tačiau, grafui žingtelėjus atgal, įvyko nedidelis nuotykis. 
Prisikišusios prie uždangos, pliurpė dvi statistės, jau persirengu- 
sios trečiajam veiksmui. Viena jų, pasistiebusi ant pirštų galų, 
rankomis plėtė plyšį, kad geriau įžiūrėtų, kas dedasi salėje. 

— Matau! — staiga sušuko ji.— Na ir marmūzė! 

Bordenavas pasipiktinęs vos susitvardė nespyręs jai į užpaka- 
li. Tačiau princas nusišypsojo patenkintas, sujaudrintas jos Žo- 
džių, ir gašliomis akimis įsisiurbė į mergužėlę, kuriai buvo nusis- 
pjaut į jo didenybę. Ji akiplėšiškai kvatojo. Bordenavas vis dėlto 
pasistengė nuvesti princą toliau nuo pagundos. Grafas Miufa, 
prakaito išmuštas, nusiėmė skrybėlę; ypač slėgė tvanka, troškus, 
įkaitęs oras, prisigėręs aitraus tvaiko, dujų, klijų, nešvarumų 
tvaiko, tokio įprasto užkulisyje, tvoskiančio nuo dekoracijų, 
tamsių pridususių pakampių, abejotino valyvumo statisčių apati- 
nių sijonų. Koridoriuje slūgsojo dar baisesnė tvankuma, nosį 
laužė slogus kūnų šutas, kurį tarpais permušdavo gaižus šarmas, 
pamuilių dvokas, šuorais plūstantis iš persirengimo kambarių. 
Kilstelėjęs galvą, grafas metė žvilgsnį į laiptų narvą, ir veidan 
smogė akinamos šviesos ir karščio srautas. Viršuje tarškėjo 
praustuvės, skardėjo riksmai ir juokas, be perstojo trinksėjo 
varstomos durys, pro kurias bangomis ūžčiojo moterų kvapai — 
muskuso, skaistalų, žvėries kailiu trenkiančių plaukų kvapai. 
Ir jis paspartino žingsnius, stengdamasis nesustoti, beveik nubėgo 
tekinas, jausdamas, kaip, karščiu padvelkus tam nežinomam 
pasaulėliui, visą kūną krečia šiurpas. 


— Šiaip sakysite ar taip, o teatras — įdomus daiktas! — su- 
šuko markizas de Suaras nušvitusiu veidu, jausdamasis čia kaip 
žuvis vandenyje. 

Tačiau Bordenavas jau priėjo Nanos persirengimo kambarį, 
esantį pačiame koridoriaus gale. Saitai paspaudė durų rankeną ir, 
praleisdamas priekin prakilnų svečią, tarė: 

— Maloniai prašom, jūsų didenybe... 

Nuskambėjo iš netyčių užkluptos moters klyksmas, ir svečiai 
spėjo pamatyti, kaip Nana, nuoga iki juosmens, šmurkštelėjo 
už užuolaidos; kostiumininkė, šluosčiusi aktorę, sustingo vietoje 
su rankšluosčiu rankoje. 


— Kaip kvaila eiti nepasibeldusi — sušuko Nana iš savo slėp- 
tuvės.— Nedrįiskit eiti, juk matot, kad eiti nevalia! 

Bordenavas liko aiškiai nepatenkintas tuo slapstymusi. 

— Liaukitės, brangute, didelio čia daikto! — tarė.— Juk čia 
jo didenybė. Na, nebūkit mažas vaikas! 

Bet Nana vis dar spyrėsi ir purkštavo, nors jau negalėjo 

tverti juokais, ir Bordenavas pridūrė niurzgliu tėvišku tonu: 

— Dieve mano, šitie ponai puikiai žino, kaip atrodo damos. 
Juk. nesuvalgys jūsų. 

— Dar nežinia,— vylingai įsiterpė princas. 

Įtaikaudami prakilniam svečiui, visi prapliupo pernelyg links- 
mai juoktis. Labai subtilus sąmojis, tikrai paryžietiškas humoras, 
pareiškė Bordenavas. Užuolaida siūbavo, Nana tylėjo, matyt, 
nesusivokdama, ką daryti. O grafas Miufa skaisčiai degančiais 
veidais tuo tarpu žvalgėsi po kambarį. Buvo tai kvadratinis kam- 
barėlis žemomis lubomis, išmuštas šviesių tonų tabako spalvos 
audiniu. Vienas kampas buvo atitvertas to paties audinio užuo- 
laida, kabančia ant metalinio virbo. Du dideli langai žvelgė į 
teatro kiemą, platumo ne daugiau kaip trijų metrų, geltonais 
šviesos ketvirtainiais margindami apsilaupiusią, tamsos nugultą 
priešinę sieną. Prieš didelį balto marmuro tualetinį stalą, perdėm 
nustatytą kvapiųjų aliejų buteliukais, krištoliniais kremų ir 
pudrų indeliais, tviskėjo ovalus veidrodis raudonmedžio rėmais. 
Grafas žengė prie veidrodžio, pamatė, kad jo veidas raudonas 
kaip ugnis, o kakta aprasojusi prakaito lašeliais, nudelbė akis 
ir, priėjęs prie tualetinio stalo, įsmeigė žvilgsnį į praustuvę su 
muiluotu vandeniu, dramblio kaulo tualetinius įrankius, šlapias 
kempines. Ir vėl jį užplūdo jausmas, panašus į svaigulį, kaip ir 
aną sykį, pirmąkart apsilankius pas Naną Osmano bulvare. Po 
kojomis gulėjo purus kilimas; iš dujų ragelių, degančių prie tua- 
letinio stalo ir veidrodžio, šnypštė karšto oro srovelės, kaltinda- 
mos ir šiaip jau įkaitusius smilkinius. Čia tvyrojo tas pats moters 
kvapas, tik dar kaitresnis ir stipresnis šiame žemame kambaryje, 
tad grafui pakirto kojas, ir jis klestelėjo ant minkštasuolio, sto- 
vinčio tarp dviejų langų. Bet tuoj pašoko, vėl priėjo prie tualeti- 
nio stalo, jau nieko nebematydamas, neveizdžiomis akimis klai- 
džiodamas po kambarį, ir staiga prisiminė, jog kadaise, labai se- 
niai, jo miegamajame gulėjo nuvytusių tuberozų puokštė ir jog ji- 
sai vos nenutroško nuo jų kvapo. Tuberozos vysdamos atsiduoda 
gendančiais Žmogaus palaikais. 


— Ar ilgai čiupinėsies?) — sušnypštė Bordenavas, kyštelė- 
damas galvą už užuolaidos. 

Beje, princas tuo metu maloningai klausėsi markizo de Šuaro, 
kuris, paėmęs nuo tualetinio stalo kiškio letenėlę, aiškino, kaip 
ja dažomasi baltalais. Atlasinė tyru skaistuolės veidu iš savo 
kampo stebėjo svečius, o kostiumininkė ponia 2iul ruošėsi rengti 
Naną Veneros triko ir tunika. Ponia Ziul, nenusakomo amžiaus 
dama geltono it pergamentas, nejudrių bruožų veido, buvo iš 
tų senmergių, kurios tarytum niekados nėra buvusios jaunos. 
Per ilga ji sudžiūvo karščiu alsuojančiuose persirengimo kam- 

bariuose tarp garsiausių Paryžiaus šlaunų ir krūtų. Amžinai vil- 
kėjo išblukusia juoda suknele, aptempusia plokščią belytės būty- 
bės krūtinę, o toje vietoje, kur paprastai žmogui plaka širdis, 
stirksojo ištisas miškas smeigtukų. 

— Prašom atleisti, ponai, — tarė Nana, atitraukdama užuo- 
laidą, — bet jūs užklupote mane iš netyčių... 

Vyrai atsisuko. Nana ir neketino apsirengti, tik susisagstė 
siaurutį perkelinį korsažą, vos dengiantį krūtinę. Svečiai ją pabai- 
dė kaip tik tuo metu, kai ji vos pradėjo rengtis nerdamasi iš 
ankšto žuvininkės kostiumo. Pro užpakalinę kelnaičių prakarpą 
dar kyšojo išlindęs marškinių kraštas. Ir, nepaleisdama užuolai- 
dos, lyg ketindama užtraukti ją kilus menkiausiam pavojui, ji 
stovėjo nuogomis rankomis, nuogais pečiais, įžūliai atsikišusiais 
speniukais, žydinti visu apkūnios blondinės žavesiu. 

— Oi, užklupot iš netyčių, kaip gyva nebūčiau išdrįsusi...— 
vapėjo ji, droviai šypsodama, lyg susigėdusi, tokia nukaitusi, net 
kaklas, ir tas giedravo raudonio išpiltas. 

— Liaukitės, juk visi mato, kad va šitokia jūs dar gražesnė! — 
sušuko Bordenavas. 

Nana nutaisė dar vieną kitą nekaltos mergelės miną ir, ran- 
gydamasi it kutenama, pakartojo: 

— Jūsų didenybė darote man per daug garbės... Prašau jūsų 
didenybę man atleisti, kad va šitaip jus priimu... 

— Priešingai, aš prašau jus atleisti man už netaktą,— tarė 
princas.— Bet aš negalėjau atsispirti pagundai, ponia, ir atėjau 
pareikšti jums savo susižavėjimo... 

Tuomet Nana vienomis kelnaitėmis kuo ramiausiai nuėjo prie 
tualetinio stalo, nė kiek nesivaržydama prasiskyrusių į šalis vyrų. 
Klubai jos buvo labai platūs, net kelnaitės pūpsojo išsipūtusios; 
atkišusi priekin krūtinę, ji linkčiojo svečiams vylingai šypsoda- 
ma. Staiga draugiškai padavė ranką grafui Miufa,. tarytum tik 
dabar jį pažinusi. Paskum jį pabarė — kodėl neatėjęs vakarienės. 
Jo didenybė teikėsi maloningai pasišaipyti iš Miufa, o šis teisin- 
damasis pralemeno kelis žodžius, vis dar jausdamas degančiame 
delne jos smulkią rankutę, vėsią nuo tualetinio vandens. Grafas 
buvo sočiai papietavęs pas princą, o tas buvo ne pėsčias gerai 
pavalgyli ir išgerti. Bet abu, nors ir apgirtę, laikėsi kuo gražiau- 
siai. Slėpdamas savo sumišimą, Miufa bandė pradėti kalbą, tačiau, 
nieko gudresnio nesugalvojęs, prašneko apie karštį. 

— Dieve mano, kaip čia karšta! — tarė. — Kaipgi jūs, ponia, 
galite ištverti tokią temperatūrą? 

Kelias minutes apie tai tik ir kalbėta, bet staiga prie pat durų 
suskardėjo balsai. Bordenavas atitraukė lentelę nuo grotelėmis 
apkalto langučio, kokie būna vienuolyno celių duryse: Pasirodo, 

tai buvo"Fontanas, Priujeras ir Boskas, kiekvienas laikė pasispau- 
dęs pažastyje po butelį šampano, o rankose nešėsi po keletą stik- 
linių. Fontanas beldėsi, rėkavo, jog šiandien jo vardinės, jog jis 
vaišinąs šampanu. Nana klausiamai žvilgtelėjo į princą. Savaime 
suprantama! Jo didenybė nenorįs nieko varžyti, priešingai — 
būsiąs tik patenkintas! Tačiau Fontanas nelaukė kviečiamas, įsi- 
brovė į vidų ir maivydamasis suriko: 


— Fontanas ant pinigų nesėdi, Fontanas šampanui nešykšti!.. 

Staiga jis pastebėjo princą, net neįtarė, kad šis galėtų būti 
pas Naną. Jis iškart nutilo, paskum juokdario tonu iškilmingai pa- 
reiškė: 

— Karalius Dagoberas laukia už durų ir meldžia jo didenybę 
teiktis su juo susidaužti. 

Princas nusišypsojo, sąmojis jam patiko. Tokiam dideliam 
būriui persirengimo kambarys pasirodė per ankštas. 
Teko susispausti: Atlasinė ponia Žiul pasitraukė prie užuolaidos, 
vyrai susispietė apie pusnuogę Naną. Visi trys aktoriai atėjo 
antrojo veiksmo drabužiais. Priujeras gavo nusivožti šveicarų 
admirolo trikampę skrybėlę, nes lubos buvo per žemos tokiam 
aukštam sultonui; Boskas, vos nustovėdamas ant tirtančių kaip 
visų girtuoklių kojų, pasveikino princą nelyginant monarchas, 
savo rūmuose priimantis gretimos karalystės valdovo sūnų. Stik- 
linėse putojo šampanas, visi susidaužė. 


— Siūlau tostą už jūsų didenybę! — karališkai paskelbė senis 
Boskas. 

— Už kariauną! — pridūrė Priujeras. 

— Už Venerą! — suriko Fontanas. 


Princas maloningai pakėlė stiklinę. Luktelėjo ir, triskart 
linktelėdamas galvą, sumurmėjo: 
— Ponia... admirole... jūsų aukštybe... 


Ir išgėrė vienu mauku. Grafas Miufa ir markizas de Šuaras 
pasekė jo pavyzdžiu. Juokauti nustota, karaliaus dvarui dera 
rimtis. Sio teatro pasaulėlio gyventojai su nedrumsčiama ramybe 
vaidino tikrovės sceną mirguliuojant kaitriai dujų šviesai. Vi- 
siškai pamiršusi, kad ji vienomis kelnaitėmis, iš kurių išsipešęs 
marškinių kraštas, Nana dėjosi aukštuomenės dama, tikra ka- 
raliene Venera, savo buduare priimančia valstybės veikėjus. 
Kiekvieną sakinį ji pradėdavo žodžiais: „Jūsų didenybe", pagar- 
biai tūpčiojo, į komikus Boską ir Priujerą kreipėsi kaip į valdovą 
ir jį lydintį ministrą. Ir niekas nesišypsojo matydamas tą neregėtą 
vaizdą, matydamas, kaip tikras princas, sosto įpėdinis, geria šam- 
paną su komediantais ir jaučiasi kaip namie tame karnavaliniame 
Olimpe, toje persirengėlių karalystėje, tarp kostiumininkių ir 
kekšių, juokdarių ir sąvadautojų. Žavėdamasis ta puikia mizans- 

cena, Bordenavas svarstė, kiek pritrauktų žiūrovų, jeigu jo 
didenybė sutiktų va šitaip išeiti į sceną per antrąjį „Šviesiaplau- 
kės Veneros" veiksmą. 

— Sakykit, — sušuko jis, jau suvis nebesivaržydamas,— o 
jeigu pašauktume čionai mano moterikes? 

Tačiau Nana nepritarė jo minčiai. Beje, ji taipgi nustojo var- 
žytis. Ją vis labiau masino Fontanas savo juokdario fizionomija. 
Ji trynėsi prie aktoriaus, pliskino jį akimis nelyginant nėščia 
moteris, netikėtai užsimaniusi kokio abejotino valgio, net ėmė 
jį tujinti. 

— Na, kliūstelėk, vėpla! 

Fontanas vėl pripildė stiklines, ir visi išgėrė kartodami tuos 
pačius tostus: 

— Už jo didenybę! 

— Už kariauną! 

— Už Venerą! 

Bet Nana, valdingai mostelėjusi ranka, pareikalavo tylos. 
Paskum aukštai pakėlė stiklinę ir sušuko: 

— Ne, ne, geriam į Fontano sveikatą!.. Juk šiandien Fontano 
vardinės. Į Fontano sveikatą! Į Fontano sveikatą! 

Visi trečiąkart susidaužė ir išgėrė į Fontano sveikatą. Pastebė- 
jęs, jog Nana stačiai ryja komiką akimis, princas jį pasveikino. 

— Pone Fontanai, — be galo galantiškai, kaip ir pritinka to- 
kiam prakilniam asmeniui, tarė jis, — aš geriu už jūsų sėkmę. 

Nugara atsirėmęs į tualetinį stalą, jo didenybė nematė, jog 
redingoto skvernais šluosto šlapią marmurą. Nelyginant alkovo- 
je, nelyginant ankštame vonios kambaryje nuo praustuvės 
ir kempinių kilo garas, aitriai tvoskė kvapiaisiais aliejais, ir su 
visais tais kvapais miešėsi stiprus, svaigus šampano aromatas. 
Nana stovėjo įsispraudusi tarp princo ir grafo Miufa, ir jie, 
vos pajudėję, turėjo aukštai kilnoti rankas, kad nekliudytų 
jos klubų arba krūtinės. Ponia Ziul stovėjo it nudiegta įpras- 
tine laukiama poza, ir nė lašelio prakaito nematei jos veide, 
o Atlasinė, nors ir visa ko prisižiūrėjusi per savo trumpą gyve- 
nimą, niekaip negalėjo atsistebėti spoksodama, kaip princas ir 
frakuoti ponai, žiopsant aktoriams, glaustosi prie nuogos moters, 


žmonės. 

Tuo tarpu koridoriaus gale sužvangėjo tėvuko Barijo varpelis. 
Kyštelėjęs galvą į persirengimo kambarį, jis nustėro matydamas, 
jog trys aktoriai vis dar stovi antrojo veiksmo kostiumais. 


— Ak, ponai, ponai, greičiau!..— suvebleno jis.— Žiūrovų 
fojė jau skambino varpelis. 
— Et, didelis daiktas! - - ramiai atrėmė Bordenavas.— Pa- 
lauks. 

Visi dar sykį susidaužė, bet buteliai ištuštėjo, ir aktoriai 
nuėjo persirengti. Boskas nusitraukė šampanu aplaistytą dėtinę 
barzdą ir, netekęs to tauraus papuošimo, pasirodė tikruoju veidu, 
senatvės nualintu ir pamėlusiu, tipišku prasilakusio aktoriaus 
veidu. Ir netrukus nuo laiptų atsklido jo pragertas balsas: ma- 
tyt, turėdamas galvoje princą, jis pagyrūniškai kalbėjo Fontanui: 

— Na, girdėjai, kaip šauniai jam rėžiau? 

Persirengimo kambaryje su Nana liko tik jo didenybė, grafas 
ir markizas. Bordenavas išėjo drauge su tėvuku Barijo, įsakęs jam 
jokiu būdu nekelti uždangos, neperspėjus Nanos. 

— Neprieštarausit, ponai? — kreipėsi Nana į svečius, pradė- 
dama grimuotis veidą ir rankas, kurios reikalavo ypatingo dė- 
mesio, nes per trečiąjį veiksmą ji turėjo pasirodyti nuoga. 

Princas atsisėdo ant minkštasuolio greta markizo de Šuaro. 
Tik grafas Miufa liko bestovįs. Išgėręs dvi stiklines šampano 
tvankiame, perkaitusiame kambarėlyje, jis visiškai apgirto. Pa- 
mačiusi, jog ponai užsidarė su drauge, Atlasinė apdairiai užlindo 
už užuolaidos, atsisėdo ant skrynios ir ėmė laukti niršdama, kad 
turi smirsti čia nei šiam, nei tam, o ponia 2iul tuo metu tylutėliai 
šmirinėjo po kambarį, netardama nė žodžio, į nieką nežiūrėdama. 

+— Jūs nuostabiai dainavote užstalės dainą, — tarė princas. 

Taip prasidėjo pokalbis, tiesa, gana padrikas, su ilgomis 
pauzėmis. Nana ne visada galėjo iškart atsiliepti. Įsitrynusi veidą 
ir rankas kremu, servetėlės kraštu ėmė teptis baltalais. Paskum 
nukreipė žvilgsnį nuo veidrodžio ir, nepaleisdama iš rankų in- 
delio su baltalais, atsisukusi nusišypsojo princui. 

— - Labai jau man pataikaujat, jūsų didenybe, — sukuždėjo. 

Grimuotis gana sudėtinga, tad markizas de Suaras, leipdamas 
iš palaimos, sekė kiekvieną aktorės judesį. Jis irgi įsiterpė į 
pokalbį. 

— Ar orkestras negalėtų jums akompanuoti truputį tyliau? — 
paklausė jis.— Stelbti jūsų balsą — tai stačiai nusikaltimas! 

Šįkart Nana neatsigręžė. Kiškio letenėle švelniai vedžiojo sau 
po veidą tokia susikaupusi, palinkusi ant tualetinio stalo ir praus- 
tuvės, jog pūpsojo atsikišęs kelnaitėmis aptemptas dailus kūno 
apvalumas su išsipešusiu marškinių krašteliu. Tačiau, norėdama 
parodyti, kad jai malonus senio komplimentas, Nana vinkstelėjo 
klubais. 


Isivyravo tyla. Ponia 2iul pastebėjo, kad perplyšusi dešinė 
kelnaičių pusė. Išsitraukė vieną smeigtukų, stirksančių širdies 
plote, ir atsiklaupusi įniko plušėti prie šeimininkės šlaunies, o 
toji tarytum jos nė nematė ir toliau pudravosi veidą, stengda- 
masi nieku būdu neprisiliesti skruostikaulių. Tačiau, princui pa- 
reiškus, jog visa Anglija subėgtų jai paploti, jeigu tik ji sutiktų 

dainuoti Londone, Nana maloningai susijuokė ir, apsisiautusi 
pudros debesiu, baltutėliu skruostu pasisuko į jo didenybę. Pas- 
kum ūmai vėl surimtėjo: dabar reikėjo pasiskaistinti. Ji prisikišo 
prie pat veidrodžio, padažė pirštą į indelį, pasitepė paakius ir 
atsargiai įtrynė skaistalus iki pat smilkinių. Ponai pagarbiai 
tylėjo. 

Grafas Miufa ligi tol nė žodžio nebuvo ištaręs. Nejučia min- 
tyse jis grįžo atgal į vaikystę. Prisiminė savo kambarį, nė karto 
nesušildytą motinos šypsenos. Vėliau, būdamas jau šešiolikos 
metų, kas vakarą bučiuodavo motiną, tačiau, net užmingant, tas 
pabučiavimas dvelkdavo lediniu šalčiu. Kartą pro praviras duris 
jisai pastebėjo, kaip maudosi tarnaitė, ir tai buvo vienintelis pri- 
siminimas, iki pat vedybų dirginęs vaizduotę. Žmona nuolankiai 
atlikdavo savo priedermę, bet jis, šventeiviškai išauklėtas, niekad 
negalėjo nusikratyti savotiško pasidygėjimo. Jis brendo nepaty- 
ręs geismo ir, aklai paklusdamas griežtai Bažnyčios moralei, visą 
gyvenimą nuosekliai laikėsi jos taisyklių ir įsakymų. Ir staiga 
jis atsidūrė štai šitame persirengimo kambaryje, prieš štai šitą 
pusnuogę mergą. Jis, niekados nematęs, kaip grafienė Miufa 
pasiriša keliaraištį, čia, tarp netvarkingai išdėliotų indelių ir 
praustuvių, stebėjo intymų moters tualetą, kvėpė tokį svaigų, tokį 
saldų aromatą! Visa jo esybė maištavo, jis jautė, kaip Nana pa- 
mažu primeta jam savo valią, ir baisėjosi savimi prisimindamas 
dievobaimingus skaitinius, pasakojimus apie velnio apsėdimą, 
kuriais buvo penimas vaikystėje. Jis tikėjo, kad yra velnias. 
Tas velnias, ko gero, buvo įsikūnijęs į Naną, gundančią jį gašliu 
kvatojimu, nuodėmės pritvinkusiomis krūtimis ir strėnomis. 
Bet jis davė sau žodį išsaugoti dvasios stiprybę. Kas jau kas, o 
jis tikrai sugebėsiąs atsispirti pagundai! 

-Vadinasi, sutarta, — šnekėjo princas, patogiai įsitaisęs 
minkštasuolyje,— kitais metais atvažiuojate į Londoną, ir mes 
taip gražiai jus priimame, kad niekados nebenorėsite grįžti 
Prancūzijon... Ek, mielasis grafe, nemokate jūs branginti gražių 
moterų. O mes imsime ir visas išsivešime! 

— O jam nei šilta, nei šalta, — apmaudžiai suurzgė markizas 
de Suaras, gerokai pradrąsėjęs tarp savų.— Mūsų grafas — do- 
rybės įsikūnijimas! 

Išgirdusi kalbant apie dorybę, Nana taip keistai, sužiuro į 
grafą, kad jis suirzo. Ir tuoj nusistebėjo savimi, net supyko. Ką, 
jis gėdisi savo doros? Ir jam pašoko noras prikulti tą kekšę. 
Bet tą pačią akimirką Nanai iš rankų iškrito teptukas; ji pasi- 
lenkė, grafas irgi puolė pakelti teptuko, ir jųdviejų alsavimas 
susimaišė, palaidi Veneros plaukai slystelėjo jo rankomis. Są- 
žinės balsą permušė saldus jausmas, vienas tų nuodėmingų jaus- 

mų, kuriuos pragaro baimė katalikui daro dar saldesnius. 

Tuo metu už durų pasigirdo tėvuko Bari j o balsas: 

— Ponia, galima belsti? Publika nekantrauja. 

— Tuoj,— kuo ramiausiai atsiliepė Nana. 

Ji padažė teptuką į indelį su tušu, paskum, beveik įbedusi 
nosį į veidrodį, primerkė kairę akį ir atsargiai patepė blakstienas. 
Miufa, stovėdamas užpakaly, žiūrėjo į ją išsproginęs akis. Jis 
matė veidrodyje jos apvalius pečius, rausvų šešėlių nugultą 
krūtinę. Kad ir kaip stengdamasis, negalėjo atplėšti žvilgsnio 
nuo veido su duobutėmis skruostuose, lyg apsalusio nuo gašlos, 
nuo primerktos akies, kurstančios geismą. Kai ji primerkė dešinę 
akį ir teptuku perbraukė per blakstienas, jisai suprato, jog am- 
žinai priklauso tai moteriai. 

— Ponia,— vėl sušuko už durų uždusęs tėvukas Barijo,— 
jie trypia kojomis, tuoj ims ir suolus suskaldys!.. Ar jau galiu 
skelbti pradžią? 

— Atsikarkit! — sudirgusi atšovė Nana.— Skelbkit, kas man 
darbo!.. Aš dar nepasiruošusi. Palauks, nieko baisaus! 

Ji tuoj nusiramino ir, atsigręžusi į svečius, šypsodama pri- 
dūrė: 

— Tikrai, negalima nė minutės pasišnekėt. 

Veidą ir rankas jau buvo nusigrimavusi. Dabar tik persibrau- 
kė pirštu per lūpas, patepdama du ilgus ruoželius karmino. Gra- 
fas Miufa jautė, kaip vis labiau jį jaudina, gundo visa ta pudrų 
ir skaistalų orgija, kaip kursto geismus ta išdažyta jaunystė, 
ta pernelyg raudona burna pernelyg baltame veide, tos paryš- 
kintos akys juodais ratilais, degančios, tarytum apsalusios nuo 
meilės. Nana nuėjo už užuolaidos, nusimovė kelnaites ir apsi- 
tempė Veneros triko. Paskum, nė kiek nesivaržydama, begėdiškai 
atsisagstė perkelinį korsažą ir atkišo rankas poniai 2iul, o ši 
apvilko ją tunika trumpomis rankovėmis. 

— Greičiau, publika siunta! — sušnypštė ji. 

Princas prisimerkęs žinovo žvilgsniu tyrė iškilias jos krūtų 
linijas, o markizas de Šuaras nejučia linkčiojo galvą. Vengdamas 
į ją žiūrėti, grafas Miufa įbedė akis į kilimą. Beje, Venera jau 
buvo pasiruošusi eiti į sceną, tik dar apsisiautė pečius gazine 
skraiste. Ponia 2iul bėgiojo aplink, panaši į medinę senės sta- 
tulėlę skaidriomis neveizdžiomis akimis, vieną po kito traukė 
smeigtukus iš pagalvėlės, atstojančios jai širdį, smaigstė į Vene- 
ros tuniką, liesdamasi tų putlių nuogumų sudžiūvusiomis ran- 
komis, abejinga kūno grožiui ir lyčiai. 

— Baigta! — sušuko Nana, paskutinisyk žvilgtelėdama į 
veidrodį. 

Įbėgo sunerimęs Bordenavas ir pranešė, jog trečiasis veiks- 
mas jau prasidėjo. 

— Ir gerai,— atsiliepė Nana,— einu. Didelis daiktas! Argi 
man nereikia amžinai laukti? 

Ponai išėjo iš persirengimo kambario. Bet neatsisveikino 
su Nana; princas išreiškė norą žiūrėti trečiąjį veiksmą iš užku- 
lisio. Likusi viena, Nana apsižvalgė ir nustebusi sušuko: 

— Kurgi ji dingo? 

Nana turėjo galvoje Atlasinę. Kai pagaliau aptiko ją už 
užuolaidos, sėdinčią ant skrynios, Atlasinė ramiai atsakė: 

— Kur aš dėsiuos? Stačiai nenorėjau trukdyti tau ir tavo 
kavalieriams! 

Ir pridūrė, jog tuoj išeina. Bet Nana jos neleido. Kvaila ji 
ar ką? Juk Bordenavas sutiko ją paimti! Po spektaklio galutinai 
susitarsią. Atlasinė suabejojo. Labai jau čia viskas painu, ko 
gero, jai čia ne vieta. Šiaip ar taip, ji ryžosi palūkėti. 

Princui leidžiantis siaurais mediniais laiptais, pasigirdo triukš- 
mas, prislopinti keiksmai, lyg kitame teatro krašte būtų vyku- 
sios grumtynės. Aktoriai, laukiantys savo eilės, persigando. 
Pasirodo, iš naujo įsišėlo Mmjonas, apiberdamas Fošri draugiš- 
kais niuksais. Jis prasimanė naują pramogą — jo žodžiais ta- 
riant, ėmė baidyti muses, spriegdamas žurnalistui per nosį. Sa- 
vaime suprantama, aktoriai kvatojo grožėdamiesi tuo reginiu. 
Bet staiga, tokio pasisekimo paskatintas, Minjonas paleido vaiz- 
duotę ir skėlė varžovui antausį, tikrų tikriausią smagų antausį. 
Šįkart jis nuėjo per toli: Fošri negalėjo susitaikyti su tuo, kad 
jam, aktoriams matant, skaldytų antausius. Ir abu vyrai perba- 
lusiais, neapykantos iškreiptais veidais jau nebe juokais griebė 
vienas kitam už gerklės. Juodu raičiojosi ant grindų už šoninių 
kulisų, vadindami vienas kitą sąvadautoju. 

— Pone Bordenavai! Pone Bordenavai! — suriko uždusęs re- 
žisierius. 

Atsiprašęs princo, Bordenavas nudūmė paskui režisierių. Pa- 
matęs ant grindų Fošri ir Minjoną, įtūžęs skėstelėjo rankomis. 
Kas be ko, pačiu laiku sugalvojo sąskaitas suvesti, kai greta 
jo didenybė, o ir publika gali išgirsti! Kaip tyčia dar atbėgo už- 
dususi Roza Minjon, nors jai reikėjo eiti į sceną. Vulkanas jau 
sakė jai savo repliką. Tačiau Roza lyg suakmenėjo išvydusi, 
kaip ant grindų prie pat jos kojų voliojasi, spardosi, smaugiasi, 
rauna vienas kitam plaukus vyras ir meilužis baltais nuo dulkių 
redingotais. Juodu užtvėrė jai kelią; dar laimė, kad mašinistas 
laiku pagavo Fošri cilindrą, kai tas prakeiktas cilindras, juodviem 
grumiantis, vos neišriedėjo į sceną. Tuo tarpu Vulkanas, kuris 
pasiutiškai improvizavo, kad publika nieko nenutuoktų, iš naujo 
pakartojo repliką. Tačiau Roza nė nekrustelėjo iš vietos, nenu- 
leisdama akių nuo abiejų vyrų. 

— Liaukis spoksojusi! — piktai sušnypštė jai j ausį Borde- 
navas.— Eik, eik greičiau! Čia tau nėra ko veikti! Nepražiopsok 
savo replikos! 

Smarkiai pastūmėta Roza peržergė sukibusius vyrus ir at- 
sidūrė scenoje prieš publiką ryškioje rampos šviesoje. Ji ne- 
suvokė, kodėl juodu raičiojasi ant grindų, ko mušasi. Ūžiančia 
galva, virpėdama visu kūnu, ji priėjo prie rampos, nusišypsojo 
kerinčia įsimylėjusios Dianos šypsena ir tokiu jausmingu balsu 
pradėjo savo duetą, jog publika sukėlė jai ovacijas. Užkulisyje 
abu vyrai įnirtingai kūlė vienas kitą. Dar kiek — ir jie išriedės 
į sceną. Laimė, kad, muzikai griaudžiant, nebuvo girdėti, kaip jie 
spardo kulisus. 


— Tegu jus galas! — suriaumojo įtūžęs Bordenavas, kai paga- 
liau mušeikas pavyko išskirti.— Ką, namie negalit išsitalžyti? 
Puikiai žinot, tokių dalykų aš nepakenčiu... Tu, Minjonai, būk 
malonus, laikykis kiemo pusės, o jūs, Fošri, laikykitės sodo 
pusės, ir jeigu išdrįsit padaryti bent žingsnį į šoną, išgrusiu lauk 
pro duris... Na, sutarta? Vienas — kiemo pusėj, kitas—sodo 
pusėj, kitaip uždrausiu Rozai čionai judu vedžiotis. 

Jis grįžo pas princą, ir tas pasiteiravo, kas atsitiko. 

— O, nieko, — šaltakraujiškai atsakė Bordenavas. 

Apsisiautusi kailine skraiste, Nana šnekučiavosi su svečiais, 
laukdama savo eilės eiti į sceną. Kai grafas Miufa prislinko arčiau 
pro kulisų plyšį žvilgtelėti, kas dedasi salėje, režisierius mostu 
paprašė, kad jis vaikščiotų tyliau. Nuo sofito liejosi šilta ramybė. 
Užkulisyje, išmargintame ryškios šviesos ruožų, savo eilės lau- 
kė keletas žmonių: stoviniavo kalbėdamiesi pusbalsiu, pirštų 
galais stypčiojo iš vienos vietos į kitą. Apšvietėjas stovėjo savo 
poste prie sudėtingos dujų čiaupų sistemos; ugniagesys, atsi- 
rėmęs į kulisą ir ištempęs kaklą, stengėsi įžiūrėti, kas darosi 
scenoje; O viršuje, atsisėdęs ant savo suoliuko, uždangos maši- 
nistas kantriai laukė skambučio, kad galėtų paleisti į darbą savo 
lynus, ir dėmesio nekreipė į spektaklį. Ir toje tvankoje, pilnoje 
prislopintų žingsnių ir kuždesių, buvo girdėti aktorių balsai, 
keisti, duslūs, stebinantys savo nenatūralumu. O ten, tolėliau, 
kitapus neaiškaus orkestro ūžesio, tvino žmonių jūros alsavi- 
mas, atošiantis čia stipresniais, čia silpnesniais šuorais, kartais 
pratrūkstantis lalesiu, kvatojimu, plojimais. Net visiškos tylos 
akimirkomis buvo justi neregima publika. 


— Čia baisiai traukia, ——staiga tarė Nana, dar labiau įsisiaus- 
dama į savo kailinę skraistę.— Pažiūrėkit, Barijo, būkit geras. 
Kertu lažybų, kas nors bus atplėšęs langą... Čia ir padvėst vieni 
niekai, kaip kažin ką! 

Barijo dievažijosi pats uždaręs visus langus. Nebent kur nors 

būtų išdužęs stiklas. Aktoriai amžinai skųsdavosi skersvėjais. 
Po patalpas, pritvinkusias slogios dujų šilumos, tolydžio vaikš- 
čiojo lediniai gūsiai; plaučiais susirgti, pasak Fontano, čia galė- 
jai per gryną nieką. 

— Norėčiau pažiūrėt, kaip jūs čia pavaikščiotumėt atlapa 
krūtine, — nesiliovė niurzgusi Nana. 

— Cit! — sušnypštė Bordenavas. 

Scenoje Roza taip vylingai sudainavo paskutinę dueto frazę, 
jog riksmai „bravo!“ užgožė orkestrą. Nana nutilo, veidas jos 
iškart surimtėjo. Tuo tarpu grafas užsimanė siauru taku užeiti 
iš kitos pusės, bet Barijo jį sustabdė perspėdamas, jog toliau 
esanti atvira anga. Dekoracijas grafas matė išvirkščias ir iš šono, 
matė jų rėmus iš antros pusės, paremtus šūsnimis senų skelbimų, 
o tolėliau — scenos kampelį: Etnos grotą sidabro rūdyne ir Vul- 
kano žaizdrą jos gale. Žemai nuleisti sofitai plieskė tiesiai į fo- 
liją, išmargintą plačiais potėpiais. Išmoningai išdėstyti dujų ra- 
geliai mėlynais ir raudonais gaubtais darė įspūdį, jog tai žio- 
ruoja žarijos, o trečiajame plane pažeme draikėsi dujų sruogos, 
paryškindamos juodų uolų grandinę. Ir ten, ant nuožulnios plat- 
formos, tarp šviesos purslų, primenančių kokios nors šventės 
naktį žolėje išdėliotus žibintuvėlius, sėdėjo senučiukė ponia 
Druar, Junonės vaidmens atlikėja, ryškių šviesų apžilpinta, ir 
snūduriavo laukdama savo eilės eiti į sceną. 

Staiga kilo bruzdesys. Simone nustojo klausytis Klarisės, 
pasakojančios jai vieną iš begalės savo nuotykių, nejučia pus- 
balsiu sušuko: 

— Ziū! Trikonė! 

Ir tikrai pasirodė Trikonė, vyturais susisukusi plaukus, pa- 
naši į grafienę, mėgėją amžinai tąsytis po teismus. Pastebėjusi 
Naną, nudrožė tiesiai prie jos. 

— Ne,— atsakė ši, vienu kitu žodžiu persitarusi su Triko- 
nė.— Šiandien jokiu būdu. 

Sena dama stovėjo oria veido išraiška. Eidamas pro šalį, Priu- 
jeras spustelėjo jai ranką. Dvi jaunutės statistės spoksojo į ją, 
neslėpdamos susijaudinimo. O ji, matyt, nežinojo ką daryti. 
Paskum mostu pasišaukė Simone. Ir vėl prasidėjo skubotas 
pokalbis. 

— (Gerai,— galop sutiko Simone.— Po pusvalandžio. 

Bet kai Simone pasuko į savo persirengimo kambarį, ponia 
Bron, vėl pasirodžiusi su šūsnimi laiškų, įteikė jai raštelį. Bor- 
denavas puolė pusbalsiu plūsti namsargę, įleidusią teatran 
Trikonę, tą bjaurybę, ir dar tokią dieną! Juk šičia princas, pik- 
tinosi Bordenavas. Ponia Bron, jau tris dešimtis metų tarnau- 
janti teatre, atsikirto gaižiu balseliu. O iš kur ji galinti žinot? 

Trikonė amžinai suokianti su čionykštėmis damomis; šimtus 
kartų direktorius ją matęs ir žodžio nesakęs. Ir, Bordenavui 
košiant pro dantis prakeiksmus, Trikonė ramiai žiūrėjo į princą, 
vertindama jį patyrusios moters žvilgsniu. Paskum išgeltusiu 
jos veidu šmėkštelėjo šypsena. Ir iš lėto pasuko durų link pro 
pagarbiai prasiskyrusias moterikes. 

— Tuojau, ar ne? — paklausė grįžtelėjusi į Simone. 

Simone stovėjo apsiblaususi. Raštelį atsiuntė jai jaunuolis, 
kuriam ji buvo pažadėjusi šitą vakarą. Ji paskubomis pakraig- 
liojo laiškutį ir padavė poniai Bron: „Negaliu, meiluti, šįvakar 
būsiu užsiėmusi". Bet vis dar nerimasčiavo: o jeigu jaunuolis 
vis tiek lauksiąs apačioje? Trečiajame veiksme ji neturėjo vaid- 
mens, tad susirengė tuoj eiti. Ir išsiuntė Klarisę apsižvalgyti. 
Klarisė turėjo pasirodyti tik trečiojo veiksmo pabaigoje. Ji 
nusileido laiptais žemyn, o Simona tuo tarpu užbėgo į jųdviejų 
bendrą persirengimo kambarį. 


Apačioje, ponios Bron bufetėlyje, siausdamasis į raudoną 
mantiją, išmargintą auksiniais liepsnos liežuviais, vaišinosi vie- 
nišas statistas, Plutono vaidmens atlikėjas. Kukli prekyba nam- 
sargei, matyt, neblogai sekėsi, nes užkaboryje po laiptais, kur 
ji skalavo stiklines, telkšojo klanai. Klarisė, pasiruošusi išeiti 
į sceną Iridės kostiumu, kilstelėjo tunikos kraštą, kuris vilkosi 
nešvariais laiptais. Tačiau laiptų posūkyje stabtelėjo atsargumo 
dėlei ir, ištempusi kaklą, metė žvilgsnį į namsargės būstą. Nuo- 
jauta jos neapgavo. Žinoma, tas mulkis La Faluazas tebesėdi 
toj pačioj kėdėj, įsispraudęs tarp krosnies ir stalo! Atsisveikinęs 
su Simone, dėjosi, kad išeina, bet paskum slapčiomis įsmuko 
atgal. Beje, būste vis dar topsojo ištisas tuntas ponaičių, fra- 
ir kantria poza, oriai žvilgčiodami vienas į kitą. Ant stalo kūpsojo 
tik krūvos nešvarių lėkščių, visas puokštes ponia Bron jau buvo 
spėjusi išnešioti. Tik viena rožė, nuslydusi nuo stalo, vyto šalia 
kamuolin susirangiusios juodos katės, o pulkas katyčių pašėlu- 
siai dūko ir davėsi šuoliais tarp ponaičių kojų. Klarisė užsidegė 
išgrūsti La Faluazą lauk. Pasirodo, tas avigalvis, be kita ko, 
nemėgsta gyvūnėlių: ko gi daugiau iš jo norėt! Ziū, kaip gūžiasi, 
traukia alkūnes, kad tik neprisiliestų katės! 


— Saugokis, o tai nutvers! — pašaipiai sušuko Plutonas ir, 
atgalia ranka nusišluostęs lūpas, nudundėjo laiptais aukštyn. 

Klarisei praėjo noras kelti scenas La Faluazui. Ji matė, kaip 
ponia Bron padavė jaunuoliui Simonės laiškutį. Šis tuoj nusku- 
bėjo vestibiulin prie dujų žibinto. „Negaliu, meiluti, šįvakar 
būsiu užsiėmusi." Ir ramiai žengė pro duris, tikriausiai seniai 
pripratęs prie tų žodžių. Štai bent vienas moka deramai elgtis! 


112 


O ką čia kalbėti apie kitus,- — smirsta it priskretę prie išdubusių 
ponios Bron kėdžių, rūgsta po tuo stikliniu gaubtu, kur galima 
gyvam iškepti, o ir kvepia anaiptol ne gardžiais aromatais! Ir 
kas čia taip masina tuos vyrus? Klarisė šlykštėdamasi patraukė 
pečiais, užlipo laiptais, aplenkė sceną, mikliai užlėkė į trečią 
aukštą ir užbėgo į persirengimo kambarį pasakyti Simonei džiu- 
gios naujienos. 


Užkulisyje princas šnekučiavo su Nana. Nesitraukė nuo jos 
nė per žingsnį, prisimerkęs rijo ją akimis. Nana šypsojo nežiūrė- 
dama į jį, linkčiojo galvą. Bet staiga grafas Miufa, visa savo 
esybe pajutęs nenugalimą norą pabūti šalia Nanos, paliko Borde- 
navą, aiškinusį, kaip veikia suktuvų ir skrysčių sistema, ir pri- 
ėjo prie princo, trokšdamas įsiterpti į jųdviejų pokalbį. Nana 
pakėlė akis ir nusišypsojo grafui lygiai taip, kaip šypsojo jo 
didenybei. Tačiau visas jos dėmesys buvo nukreiptas į sceną, 
kur turėjo išeiti vos išgirdusi tam tikrą repliką. 


— Atrodo, trečiasis veiksmas trumpiausias? — paklausė prin- 
cas, sutrikęs priėjus grafui. 

Nana neatsakė, jos veidas persimainė, mintyse ji jau buvo 
persikėlusi į sceną. Ūmai vinkstelėjusi pečiais, ji nusimetė kai- 
linę skraistę, kurią beregint pagavo užpakaly stovinti ponia 
Ziul. Ir staiga, kilstelėjusi rankas prie plaukų, lyg norėdama 
paskutinįsyk pasitaisyti šukuoseną, ji žengė nuoga į sceną. 

— Cit! Cit! — sušnypštė Bordenavas. 

Grafas ir princas lyg suakmenėjo. Umai stojus.tylai, iš salės 
atsklido palengvėjimo atodūsis, tolimas minios šurmulys. Kiek- 
vieną vakarą Veneros pasirodymas visu deivės nuogumu daryda- 
vo tą patį įspūdį. Tuomet grafas Miufa panoro viską matyti ir 
prikišo akį prie plyšio tarp kulisų. Ten, kitapus akinamo rampos 
lanko, salė atrodė visiškai tamsi, lyg pritvinusi rausvo ūko, ir 
tame pilkame fone, kur rikiavosi blankios dėmės veidų, tarytum 
prilipusių vienas prie kito, giedravo aukšta, šviesi Nanos figūra, 
užstojanti'ložes nuo parterio iki pat viršutinių balkonų. Jis 
matė jos nugarą, išriestas strėnas, išskėstas rankas; prie pat jos 
kojų kyšojo suflerio galva, doras ir nelaimingas senio veidas, 
ir atrodė, jog toji galva nukirsta nuo liemens ir padėta ant grin- 
dų. Dainuojant kai kurias įžanginės arijos vietas, visu jos kūnu 
tarytum perbėgdavo virpulių banga, nuo kaklo ūžteldavo žemyn 
stuomeniu ir numalšdavo tunikos klostėse, išsidraikiusiose ant 
grindų. Kai nuščiuvo paskutinė jos balso nata, paskendusi aud- 
ringų „bravo!“ griausme, Nana nusilenkė publikai, plaukai, išsi- 
draikę ant nugaros, slystelėjo strėnomis, suplevėsavo gazinės 
tunikos kraštai. Ir, pamatęs, kad ji, vis palinkusi į priekį, sakytu- 
mei, dar platesnių klubų, traukiasi atbula kaip tik į tą pusę, kur 

stovi jis, grafas Miufa pabalo ir atšlijo nuo plyšio. Scenos jau 
nebematė, tik išvirkščią dekoracijų pusę, marguojančią kaip 
pakliūva nuklijuotų senų skelbimų lopais. Ant platformos, tarp 
dujų sruogų, aplink snūduriuojančią ponią Druar būriavosi 
visas Olimpas. Aktoriai laukė veiksmo pabaigos; Boskas ir 
Fontanas sėdėjo tiesiai ant grindų, keliais parėmę smakrą, o 
Priujeras, ruošdamasis į sceną, rąžėsi ir Žžiovavo; visi atrodė 
apsnūdę, paraudusiomis akimis ir nekantriai laukė, kada galės 
bėgti namo ir gulti į lovą. 


Tuo metu Fošri, slampinėjęs sodo pusėje, nes Bordenavas 
buvo uždraudęs rodytis kiemo pusėje, prikibo prie grafo, siūly- 
damas aprodyti jam persirengimo kambarius, o svarbiausia — 
trokšdamas atgauti pasitikėjimą savimi. Vis labiau pasiduodamas 
savotiškam vangumui, grafas Miufa bevališkai nukėblino paskui 
žurnalistą, bet prieš tai pasižvalgė markizo de Suaro ir niekur 
jo nepastebėjo. Palengvėjusia, bet podraug nerimo graužiama 
širdimi paliko jis užkulisį, kur skambėjo Nanos balsas. 


Fošri pirmas lipo laiptais, antrame ir trečiame aukšte pert- 
vertais lentiniais tambūrais. Tokie laiptai paprastai būna abejo- 
tinos doros namuose, ir Miufa ganėtinai jų prisižiūrėjo kaip 
labdaros komiteto narys lankydamas vargšus, — buvo tai pliki 
išklebę laiptai, nuteplioti geltonais klijiniais dažais, per ilga 
išdilusiomis pakopomis u tūkstančių rankų nusvidintais geleži- 
niais turėklais. Kiekvienoje aikštelėje sulig grindimis buvo gili 
niša su ketvirtainiu langučiu, panašiu į rūsio atkvapą. Sienose 
įtvirtinti dujų žibintai, skaudžiai ryškia šviesa užliedami visą 
tą skurdą, skleidė šilumą, kuri kilo aukštyn ir kaupėsi ankštoje 
sraigtinių laiptų landoje. 

Jau laiptų apačioje grafas iš naujo pajuto, kaip tvilko sprandą 
karštas alsavimas, kaip dusina moterų kvapas, drauge su šviesos 
ir triukšmo banga tvinstąs iš persirengimo kambarių; ir sulig 
kiekvienu žingsniu vis labiau kaitino kraują, vis labiau svaigino 
pudrų muskusas, gaižūs tualetinio acto kvapsniai. Antrame aukš- 
te stačiu kampu kirtosi du koridoriai, geltonavo virtinės durų, 
paženklintų dideliais baltais skaitmenimis — lygiai kaip pigiuose 
viešbutėliuose, kur lankosi abejotinos doros svečiai; po kojomis 
kuprojosi nelygi asla išklibusiomis plytelėmis, nusėdusi drauge 
su visu tuo šimtamečiu namu. Grafas įsidrąsinęs dirstelėjo pro 
praviras duris, pamatė bjauriai prišnerkštą kambariūkštį; lyg 
ir prastą kokio užkampio kirpyklėlę, dvi kėdes, veidrodį ir len- 
tynėlę, pajuodusią nuo priskretusių šukų. Ten keitėsi baltinius 
prakaitu pažliugęs žaliūkas garuojančiais pečiais, o gretimame 
kambarėlyje, ruošdamasi eiti namo, movėsi pirštinaites moteris 
palaidais plaukais, išsileidusiais ir šlapiais, lyg ji ką tik būtų 

išlipusi iš vonios. Tačiau Fošri pašaukė grafą, ir, kai jie pasiekė 
trečią aukštą, iš dešiniojo koridoriaus pasigirdo tūžmingas ,.po 
velnių!", — pasirodo, Matildė, jaunutė patvirkėlė, paprastai 
atliekanti naivių mergelių vaidmenis, sudaužė praustuvę, ir 
muiluotas vanduo plūstelėjo net ant laiptų. Pokštelėjo užtrenkia- 
mos vieno persirengimo kambario durys. Dvi moterys vienais 
korsažais šmurkštelėjo pro šalį, o dar viena, dantimis prisilai- 
kydama smunkančius apatinius marškinius, išlindo pro duris 
ir tuoj dingo. Kažkur skambėjo juokas, pikti balsai, kažkas 
užtraukė dainą ir ūmai nutilo. Išilgai viso koridoriaus pro pravi- 
ras duris tolydžio šmėkščiojo šviesios dėmės: čia lopinėlis nuogo 
peties, akinantis odos baltumu, čia balzganas baltinių sklypelis; 
dvi įsismaginusios mergužėlės viena kitai rodė savo apgamus; 
viena, visai jaunutė, beveik dar vaikas, užsivertusi sijoną aukš- 
čiau kelių, adėsi kelnaites; o kostiumininkės, pamačiusios kori- 
dorium einant du vyriškius, tingiai, tik padorumo dėlei traukė 
užuolaidas. Cia viešpatavo maišatis, įprasta baigiantis spektak- 
liui: kas plovėsi grimą, kas pudros dulkių debesyse vilkosi mies- 
tiškus drabužius, o pro varstomas duris plūdo dar sūdresnis 
žvėries kailio kvapas. Ketvirtame aukšte grafas nustojo priešintis 
svaiguliui, temdančiam jam protą. Čia buvo statisčių persiren- 
gimo kambarys: dvidešimt moterų, suvarytų į bendrą gardą, 
tarytum viešoji pirtis, krūvos muilo ir buteliai levandos vandens. 
Eidamas pro uždaras duris, grafas išgirdo pašėlusį pliuškenimąsi, 
tikrą audrą praustuvėje. Ir viršutiniame aukšte grafas, smal- 
sumo kurstomas, įsidrąsinęs vėl žvilgtelėjo pro atdarą durų 
langutį: kambarys buvo tuščias, nutviekstas ryškios dujų šviesos, 
o tarp sijonų, kaip pakliūva išmėtytų ant grindų, stovėjo pa- 
mirštas naktinis puodas. Tą vaizdą jis ir nusinešė. Penktame 
aukšte galėjai uždusti. Čia miešėsi visi įmanomi kvapai, mušė 
į galvą tvaikas, įkaitęs nuo dujų liepsnelių; geltonos lubos atro- 
dė apskrudusios, rusvame ūke vos vos spingsėjo žiburys. Grafas 
mėšlungiškai įsitvėrė geležinių turėklų, bet ir jie tarytum dvelkė 
žmogaus kūno šiluma; jis užsimerkė, vienu įkvėpimu lyg sugėrė 
visą moteriškumą, dar jam nežinomą, savo karščiu deginantį 
veidą. 


— Eikit čionai! — sušuko Fošri, staiga vėl išnėręs į kori- 
dorių.— Jus kviečia damos. 

Pačiame koridoriaus gale buvo bendras Klarisės ir Simonės 
persirengimo kambarys, nejauki pailga mansarda suplaišiojusio- 
mis sienomis. Šviesa krito iš viršaus pro du apskritus langelius. 
Tačiau šią vėlyvą valandą, degant dujoms, ypač rėžė akį nesko- 
ningi sienų apmušalai po septynis sū už ritinį — rausvos gėlės 
žalumynų fone. Tualetinį staliuką atstojo dvi lentos, viena šalia 

kitos pritvirtintos prie sienos, dvi paprasčiausios lentos, trauktos 
vaškytine, pajuodusia nuo palieto vandens, o apačioje riogsojo 
aplamdyti cinkuotos skardos bakeliai, kibirai paplavų, gremėz- 
diški geltoni moliniai puodukai. Buvo ten ir ištisas rinkinys atsi- 
tiktinai pirktų pigių daiktų: praustuvių nudaužytais kraštais, 
raginių šukų ištrupėjusiais dantimis, — tai, ką paprastai nerūpes- 
tingai išmėto skubėdamos moterys, kurios ir rengiasi, ir maudosi 
nesivaržydamos viena kitos, viską sujaukia, suneršia, nekreipia 
dėmesio nei į netvarką, nei į nešvarą, nes būti čia jos per ilgai 
neužsibūna. 

— Eikit čionai, — kartojo Fošri tuo familiariu tonu, kokiu 
kalba vyrai, pakliuvę pas laisvo elgesio merginas.— Klarisė 
nori jus pabučiuoti. 

Kiek pasvyravęs, Miufa įėjo. Ir nustėro pamatęs markizą 
de Šuarą sėdint ant kėdės tarp dviejų tualetinių staliukų. Pasiro- 
do, markizas pabėgo čionai. Jis sėdėjo parietęs kojas, nes vienas 
kibiras tekėjo ir priešais jį tvanksojo klanas balzgano vandens. 
Buvo justi, kad jam čia jauku, kad jis sugeba susirasti širdžiai 
mielą kampelį ir mėgaujasi tuo tvankiu it pirty oru, tuo atsainiu 
moterų begėdiškumu, kuris šioje nešvarioje lindynėje atrodė 
savaime suprantamas ir visiškai priimtinas. 


— Ar eisi su seniu? — pakuždomis paklausė Simone Klarisę. 

— To dar betrūko,— garsiai atrėžė toji. 

Kostiumininkė, labai negraži ir labai familiari mergina, sprogo 
juokais, padėdama Simonei vilktis paltu. Visos trys kumšėjo 
viena kitą, kuždėjosi, prunkštė. 

-— Klausyk, Klarise, pabučiuok poną,— kartojo Fošri. - Juk 
žinai, jis prie pinigo. 

Ir, kreipdamasis į grafą, tarė: 

— Pamatysit, ji labai miela, tuoj jus pabučiuos. 

Bet Klarisė buvo pasišlykštėjusi vyrais. Ji piktai prašneko 
apie galvijus, sėdinčius ir smirstančius apačioje, namsargės 
būste. Beje, ji skubanti, dar pavėluosianti į paskutinę sceną. 
Paskum, kai Fošri užtvėrė jai duris, dusyk pakštelėjo grafui 
Miufa į žandenas ir tarė: 

— Tik nepagalvokit, kad čia dėl jūsų stengiuos! Fošri pri- 
vertė, kitaip neatsikars! 

Ir išsmuko iš kambario. Grafas stovėjo varžydamasis uošvio. 
Kraujas plūstelėjo jam į veidą. Net Nanos persirengimo kamba- 
ryje, apsuptas pigutės kilimų ir veidrodžių prabangos, jis nepaty- 
rė tokio aštraus geismo kaip šičia, šitame varganame užkaboryje, 
kur viskas atitiko nevalyvas šeimininkes, kurioms buvo svetimas 
gėdos jausmas. Markizas nubidzeno paskui Simone, kuždėdamas 
jai kažin ką į ausį, bet ji tik kratė galvą ir spartino žingsnius. 

Jiems iš paskos išbėgo kvatodamas Fošri. Grafas susigriebė 
likęs vienas su kostiumininkė, skalaujančia praustuves. Ir taipgi 
išėjo, ėmė leistis laiptais, sunkiai statydamas linkstančias kojas, 
baidydamas pusnuoges moteris, užtrenkiančias duris jam prieš 
pat nosį. Ir nors po visus penkis aukštus zujo pulkai mergų, 
įsiminė jis tiktai katę, riebią rudą katę, kuri, neištvėrusi vel- 
niškų muskuso išgarų, dūmė laiptais iš to pragaro, ir tik retkar- 
čiais, išrietusi kuprą ir iškėlusi uodegą, stabtelėdavo pasitrinti 
į turėklų skersinius. 


— Kad jie nusprogtų! — kimiu balsu netoliese tarė moteris.— 
Maniau, kad šįvakar jie mūsų nebepaleis!.. Vis kvietė ir kvietė 
į sceną, velnioniškai įsipyko! 

Spektaklis pasibaigė, uždanga nusileido. Laiptais šūkaudami 
ir kliegdami ritosi artistai, skubėjo kuo greičiau persirengti 
ir lėkti namo. Atsidūręs laiptų apačioje, grafas Miufa pastebėjo 
Naną ir princą iš lėto einant koridorium. Nana stabtelėjo, paskum 
šypsodama pusbalsiu tarė: 

— Gerai, luktelėkit. 

Princas grįžo į sceną, kur jo laukė Bordenavas. Likęs vienas 
su Nana, grafas Miufa neatsispyrė pykčio ir geismo protrūkiui, 
tekinas nubėgo jai iš paskos; ir tuo metu, kai ji jau žengė į persi- 
rengimo kambarį, jisai įsisiurbė lūpomis jai į kaklą, kaip tik į tą 
vietą, kur garbanojosi auksiniai plaukeliai, siauru ruoželiu dings- 
tantys po tunika tarp menčių. Jis tarytum atsakė bučiniu į aną, 
gautą viršuje. Nana įtūžusi užsimojo skelti antausį. Bet, pama- 
čiusi grafą, nusišypsojo. 

— Ak, kaip jūs mane išgąsdinot,— tiek ir tepasakė. 

Šypsojo ji žaviai, droviai, nuolankiai, lyg būtų jau netekusi 
vilties sulaukti to bučinio, o dabar juo apsidžiaugusi. Bet nieko 
neišeisią nei šį vakarą, nei rytoj. Reikėsią pakantrauti. Jeigu 
ji net būtų galėjusi, vis tiek būtų jį gerokai pašankinusi. Jis tai 
suprato iš jos akių. Pagaliau ji prašneko vėl: 

— Žinot, o dabar aš jau dvarininkė... Taip, taip, perkuosi 
namelį kaime, netoli Orleano. Regis, ir jūs kartais ten lankotės. 
Man vaikelis sakė, na, tasai mažius Zoržas Jugonas, pažįstat?.. 
Užsukit į svečius, kai būsit tame krašte. 

Kaip ir visi drovūs žmonės, grafas išsigando, susigėdo savo 
negražaus poelgio ir, mandagiai nusilenkęs, pažadėjo būtinai 
pasinaudoti jos kvietimu. Paskum apsisuko ir nuėjo koridorium 
lyg sapnuodamas. 

Jis prisivijo princą kaip tik tuo metu, kai aktorių fojė pasi- 
girdo Atlasinės riksmas: 

— Atstok, senas kuily! Duok man ramybę, sakau! 

Kliuvo markizui de Šuarui, galop kibusiam į Atlasinę. Gana, 

pro gerklę lipąs tasai jų aukštuomenės švankumas! Nana, kaip 
ir pažadėjusi, pristatė ją Bordenavui. Bet jai velnioniškai 
pakyrėjo sėdėt burną užsirišus, kad tik neleptelėtų kokios kvai- 
lystės, ir ji panoro išlieti pagiežą, juo labiau kad užkulisyje 
susidūrė su buvusiu priegulu, statistu, vaidinančiu Plutoną, ir, 
be kita ko, konditierium, kadaise ištisą savaitę nešykštėjusiu 
jai glamonių ir antausių. Kaip tik jo ir laukė, todėl ir užsiplieskė, 
kai markizas užkalbino ją nelyginant vieną tų teatro mergužėlių. 
Galop ji nutaisė labai orų veidą ir iš aukšto jam sviedė: 


— "Tuoj ateis vyras, tada pamatysit! 

Tuo tarpu aktoriai, jau spėję persirengti, ištįsusiais veidais 
vienas po kito skirstėsi namo. Vyrai ir moterys būreliais leidosi 
sraigtiniais laiptais, ir prieblandoje šmėkščiojo tai aplamdyto 
cilindro šešėlis, tai nušiurusi šerpė, tai blankus veidas, netekęs 
žavesio nuplovus grimą. Scenoje, gęstant sofitams ir žibintams, 
princas klausėsi Bordenavo, pasakojančio šmaikščias istorijas. 
Jis laukė Nanos. Jai pagaliau pasirodžius, sceną jau gaubė 
tamsa, tik budintis ugniagesys su žibintu rankoje apžiūrinėjo 
savo valdas. Kad jo didenybei nereiktų daryti lanksto ir eiti 
per Panoramų pasažą, Bordenavas įsakė atrakinti duris, pro kurias 
iš namsargės būsto koridorium galėjai patekti tiesiai į teatro 
vestibiulį. Ir tuoj pliūptelėjo gyvas srautas, Bordenavo moteri- 
kės skuodė džiūgaudamos, jog išsisuksiančios kavalierių, styp- 
sančių pasaže. Jos stumdėsi, kūrė prisispaudusios alkūnes prie 
šonų, baimingai žvalgėsi atgal ir lengviau atsidusdavo tik išsprū- 
dusios į gatvę; o Fontanas, Boskas ir Priujeras žingsniavo koja 
už kojos šaipydamiesi iš kavalierių, kurie subjurusiais veidais 
matavo Varjetė galeriją tuo metu, kai jų mergužėlės šiaušė 
bulvaru su širdžiai mielais draugeliais. Bet gudriausiai pasielgė 
Klarisė. Ji būgštavo, kad La Faluazas gali jos tykoti. Ir tikrai jis 
dar sėdėjo namsargės būste drauge su tokiais pat užsispyrėliais, 
tebetrinančiais ponios Bron šiaudines kėdes. Visi lyg susitarę 
ištempė kaklus. Tačiau Klarisė pralėkė pro šali, slėpdamasi už 
draugės. O ponaičiai tik ausis skliaustė ir apduję spoksojo 
į sijonų verpetą, praūžiantį siaurais laiptais ir dingstantį už durų, 
nespėdami dorai įžiūrėti nė vieno pažįstamo veido. Juodi katy- 
čiai miegojo ant vaškytine traukto stalo, prisiglaudę prie pilvo 
motinai, kuri gulėjo laiminga atkišusi kojytes, o riebi ruda katė, 
atsitūpusi kitame stalo krašte ir patiesusi uodegą, stebėjo gelto- 
nomis akimis sprunkančias moterėles. 


— Jūsų didenybe, prašom čia, — tarė Bordenavas, sustodamas 
laiptų apačioje ir mostu rodydamas į koridorių. 

Ten dar stumdėsi viena kita statistė. Princas nusekė įkandin 
Nanos. Truputį atsilikę, jiems iš paskos ėjo Miufa su markizu. 

Ilgas, siauras takas tarp teatro ir gretimo namo buvo lyg kokia 
ankšta, mūrų suremta gatvelė, dengta nuožulniu brezentiniu 
stogeliu su įstiklintais langučiais. Sienos rasojo nuo drėgmės. 
Aidžiai lyg požemyje akmeninėmis plokštėmis kaukšėjo žings- 
niai. Čia sakytum palėpėje riogsojo suversti visokie griozdai, 
čia namsargis obliavo lentas dekoracijoms, čia stirksojo sukrauti 
vienas ant kito mediniai barjerai, kuriais vakare būdavo atitve- 
riamos teatro durys, kad žiūrovai urmu negriūtų į vidų. Eidama 
pro vandentiekio kolonėlę su varvančiu čiaupu, Nana kilstelėjo 
sijoną, kad neįmerktų į klaną. Vestibiulyje visi atsisveikino. 
Žvilgsniu lydėdamas princą, Bordenavas patraukė pečiais ir su 
neslepiama panieka keliais žodžiais išsakė savo nuomonę apie 
prakilnų svečią: 


— Geras paukštis, kaip kažin ką! 
Bet nesileido į aiškinimus ir atsisveikino su Fošri, kurį Roza 
Minjon vedėsi namo, tikėdamasi sutaikinti su vyru. 


Miufa radosi visiškai vienas gatvėje. Princas kuo ramiausiai 
įsodino Naną į savo karietą. Markizas įsigašlinęs nusekė paskui 
Atlasinę ir statistą, džiaugdamasis, kad gali bent šitaip nusi- 
dėti, ir miglotai vildamasis kokios nors malonės. Grafui galva 
degė kaip ugnyje, ir jis panoro grįžti pėsčias. Dvasinė kova 
pasibaigė. Visus jo įsitikinimus, visas pažiūras, susiklosčiusias 
per keturiasdešimt metų, prarijo naujo gyvenimo verpetas. Jis 
slinko bulvarais ir vėlyvųjų karietų dundesy girdėjo kurtinamai 
aidint Nanos vardą, dujų žibintų šviesoje matė mirguliuojant jos 
nuogą kūną, liaunas rankas, baltutėlius pečius, jautė, kad galuti- 
nai pasiduoda jos valiai, žinojo, jog visko atsižadėtų, viską 
parduotų, kad tik galėtų paimti ją šiandien pat, nors pasimatymas 
truktų vos valandą. Šitaip galop pabudo jaunystė, įsiliepsnojo 
nepasotinamas geismas, koks sukyla tik paaugliui, ir akimoju 
sutirpo tikėjimo įteigto asketizmo ledai, išgaravo orumas, ateinąs 
drauge su tam tikru amžiumi. 

Grafas Miufa kartu su žmona ir dukra vakare atvyko į Fon- 
detę, kur pakvietė juos savaitę paviešėti ponia Jugon, gyvenanti 
dvare viena su sūnumi Zoržu. Namas, statytas septynioliktojo 
amžiaus pabaigoje, stovėjo be jokių pagražų vidury didelio 
ketvirtainio sklypo, bet užtat sodas žavėjo ūksmingais medžiais, 
ištisa virtine tvenkinių, į kuriuos suteka visi aplinkiniai upeliai. 
Sodas palei kelią iš Paryžiaus į Orleaną atrodė tikra žalumynų 
oazė, savo vešliomis lajomis teikianti žavesio tam plynam, 

vienodam kraštui, kur iki pat horizonto driekėsi neapžvelgiami 
pasėlių laukai. 

Vienuoliktą valandą, kai, antrąsyk skambtelėjus varpui, 
visi susirinko pusryčių, ponia Jugon, šypsodama gera motinos 
šypsena, gardžiai pabučiavo Sabinei į abu skruostus ir tarė: 


— Juk žinai, be kaimo stačiai gyvent negaliu... Kai tu čionai 
atvažiuoji, pajaunėju dvidešimčia metų... Na, ar gerai išmiegojai 
savo buvusiame kambaryje? 

Paskum, nelaukdama atsakymo, atsigręžė į Estelę: 

— Tikiuosi, ir mūsų uogelė nepajuto, kaip atėjo rytas?.. Eikš, 
pabučiuok mane, vaikeli. 

Pusryčiauta erdviame valgomajame langais į parką. Visi sė- 
dėjo tik viename didelio stalo gale, arčiau sustūmę kėdes, kad 
jaukiau jaustųsi. Sabinė, kuriai pabudo prisiminimai, linksmai 
pasakojo apie vaikystės metus: apie mėnesius, praleistus Fon- 
detėje, apie ilgus pasivaikščiojimus, apie tai, kaip vieną vasaros 
vakarą netyčia įvirto į baseiną, apie seną riterių romaną, kurį 
aptiko spintoje ir skaitė žiemą, sėdėdama prie židinio, kuriame 
kaitriai degė vynuogienojai. Ir Zoržas, jau keli mėnesiai nematęs 
grafienės, pasakė, kad ji labai pralinksmėjusi, net iš veido pasi- 
keitusi, bet užtat toji žalga Estelė, priešingai, atrodė dar blan- 
kesnė, tylesnė ir nerangesnė. 


Pusryčiai buvo labai kuklūs: virti kiaušiniai ir kotletai, 
ir ponia Jugon, rūpestinga namų šeimininkė, pasiskundė vieš- 
nioms, jog mėsininkai pasidarę visai nesukalbami: nors ir ko 
užsisakytų, niekad negaunanti kas reikia, tad turinti viską pirktis 
Orleane. Beje, viešnios pačios esančios kaltos, jog vaišės tokios 
menkos, — galėjusios atvažiuoti anksčiau, dar sezonui nepa- 
sibaigus. 

— Kur tai matyta? — kalbėjo ji.— Laukiu jūsų nuo pat 
birželio, o štai jau rugsėjis ipusėjęs... O ir gražumo jokio aplink 
nebeliko. 

Ji mostelėjo parko pusėn, kur jau gelto medžiai ir vejos. 
Diena buvo apsiniaukusi, tolius gaubė melsvas ūkas, žadindamas 
ilgesingą nuotaiką ir saldų liūdesiį. 

— Beje, aš laukiu svečių,— toliau kalbėjo ji,— tuomet bus 
linksmiau... Pirmiausia Zoržas pakvietė du savo bičiulius: poną 
Fošri ir poną Dagnė... Tikiuosi, pažįstat juos? Be to, ponas de 
Vandevras jau penkeri metai, kai baudžiasi atvažiuoti; galbūt 
šįsyk ir jis susiruoš. 

— Na, jei dėsime viltis tik į poną de Vandevrą...— susijuokė 
grafienė.— Jis amžinai užsiėmęs. 

— O Filipas? — pasidomėjo grafas Miufa. 

— Filipas pasiprašė atostogų,— atsakė senoji dama,— bet 
kai jis atvažiuos, jūsų tikriausiai jau nebebus. 

Patiekta kava. Kalba išėjo apie Paryžių, ir kažin kas paminėjo 
Stainerį. Ponia Jugon net šūktelėjo išgirdusi jo vardą. 

— Staineris?) — paklausė.— Ar ne tas storulis, kurį buvau 
susitikusi pas jus, — regis, jis bankininkas, ar ne?.. Koks nedo- 
rėlis! Kur tai girdėta, vienai aktorei nupirko dvarelį už mylios 
nuo šičia, Su pakrantėje, Giumjero pusėje! Visa apylinkė pikti- 
nasi... Ar girdėjot, mielasis? 

— Pirmą sykį girdžiu, — atsakė Miufa.— Vadinasi, Staineris 
netoliese nusipirko dvarą? 

Klausydamasis motinos aimanų, Zoržas įbedė nosį puodelin, 
bet, išgirdęs grafo atsakymą, pakėlė galvą ir nustebęs sužiuro 
į jį. Kodėl grafas meluoja į akis? Grafas savo ruožtu pastebėjo 
jaunuolio keistą elgesį ir metė į jį nepatiklų žvilgsnį. Tuo tarpu 
ponia Jugon pasakojo toliau: dvaras vadinasi Minjotėje, reikia 
važiuoti Su pakrante aukštupio link, prie Giumjero yra tiltas, — 
tiesa, prisideda du geri kilometrai; galima, aišku, keltis ir per 
upę, bet pavojinga — arba sušlapsi kojas, arba stačia galva 
nersi į vandenį. 

— O kuo vardu toji aktorė? — paklausė grafienė. 


— Ak, man sakė —sumurmėjo senoji dama.—Zoržai, juk 
tu irgi buvai tą rytą, kai sodininkas pasakojo... 

Zoržas dėjosi, jog stengiasi prisiminti. Miufa laukė pirštais 
sukiodamas šaukštelį. Tuomet grafienė kreipėsi į vyrą: 

— Jei neklystu, ponas Staineris išlaiko Varjetė dainininkę, 
tokią Naną, ar ne? 

— Naną, tikrai Naną, kokia gėda! — nesitverdama pykčiu, 
sušuko ponia Jugon.— Kaip tik jos ir laukiama Minjotėje! Aš 
viską sužinojau iš sodininko... Tiesa, Zoržai, sodininkas sakė, 
kad jos laukiama šį vakarą? 

Grafas krūptelėjo iš netikėtumo. Tačiau Zoržas tuoj jai pap- 
rieštaravo: 

— Ką jūs, mamyt! Sodininkas nieko nežino, tik paisto, ir 
tiek... Stai vežėjas tvirtino, jog iki poryt Minjotėje nieko nelau- 
kiama. 

Zoržas stengėsi kalbėti įprastu tonu, bet vogčiomis stebėjo 
grafą, norėdamas pasitikrinti, kaip jis sutiksiąs tą žinią. Miufa 
tarytum nusiramino, vėl ėmė sukioti rankose šaukštelį. Įsmeigusi 
akis į melsvus parko tolius, grafienė lyg nesiklausė pokalbio ir, 
vos pastebimai šypsodama, gvildeno slaptą, netikėtai dingtelė- 
jusią minti; o Estelė, lyg suakmenėjusi kėdėje, klausėsi, kas 
šnekama apie Naną, ir nė vienas raumenėlis nevirpėjo jos 
išbalusiame skaistuolės veide. 

— Dieve mano, ir ko aš taip pykstu? — su įprastu gerašir- 
diškumu patylėjusi sukuždėjo ponia Jugon.— Juk visi nori 
gyventi... Jeigu susitiksime tą ponią kelyje, tiesiog nepasisvei- 
kinsime su ja, ir tiek. 

Ir kai visi pasikėlė nuo stalo, ji dar kartą pabarė grafienę 
Sabinę, kad šįmet taip prašydinosi ir ilgai neatvažiavusi. Tačiau 
grafienė teisinosi versdama kaltę ant vyro: jau dukart buvę 
susirengę, net lagaminus susikrovę, o jisai vis prasimesdavęs 
svarbiais reikalais, atidėdavęs kelionę, ir štai dabar, kai ji jau 
galvojusi, kad jie apskritai niekad nevažiuosią, grafas netikėtai 
apsisprendęs. Tuomet senoji dama irgi papasakojo, kad Zoržas 
taipgi dusyk žadėjęs atvažiuoti, bet nesirodęs, ir gana, o štai 
užvakar, kai niekas jo nelaukęs, padaręs staigmeną — ėmęs ir 
atlėkęs į Fondetę. Pokalbis vyko jau sode. Abu vyrai ėjo damoms 
iš šalių ir tylėdami dėmesingai jų klausėsi. 

— Tiek to,— tarė ponia Jugon, apiberdama bučiniais šviesias 
sūnaus garbanas,— svarbiausia, kad Zizi toks malonus, nesibodi 
pabūti su manimi kaime... Geras mano Zizi, nepamiršta mamos! 


Po pietų ponia Jugon truputį sunerimo. Vos pasikėlęs nuo 
stalo, Zoržas nusiskundė galvos skausmu, o netrukus jam prasidė- 
jo siaubingas migrenos priepuolis. Apie ketvirtą valandą jis pa- 
reiškė eisiąs gulti — tai esąs vienintelis vaistas nuo galvos 
skausmo, išmiegosiąs iki ryto ir atsikelsiąs sveikas sveikutėlis. 
Motina pasišovė pati jį paguldyti į lovą. Tačiau vos tik ji išėjo, 
Zoržas pašoko iš lovos ir užsirakino duris, kad, pasak jo, niekas 
netrukdytų; paskum švelniai sušuko: „Labos nakties, iki rytojaus, 
mamyt!" ir patikino, jog miegosiąs kaip užmuštas. Tačiau gulti 
nebesigulė, o tylutėliai apsirengė, atsisėdo kėdėn ir ėmė lauk- 
ti — giedru veidu, žibančiomis akimis. Kai suskambo varpas va- 
karienei, jis atsargiai pažvelgė pro langą ir pamatė, jog grafas 
Miufa eina į valgomąjį. Po dešimties minučių, įsitikinęs, kad 
niekas nemato, mikliai išsliuogė pro langą ir laštaku nusileido 
žemyn: jo kambarys buvo antrame aukšte, iš kiemo pusės. Ten 
jis iškart puolė į krūmus, šuoliais perlėkė parką ir nuskuodė 
laukais upės link, — pilvas jam gurgė, o širdis šokinėjo iš džiaugs- 
mo. Jau temo, dulkė neseniai prasidėjęs lietutis. 


Kaip tik tą vakarą Nana turėjo atvažiuoti Minjotėn. Kai 
gegužės mėnesį Staineris nupirko jai dvarelį, kartais ją apimdavo 
toks baisus noras nedelsiant ten persikraustyti, kad ji stačiai 
verkdavo; bet kiekvieną jos prašymą bent kuriam laikui išleisti 
į kaimą Bordenavas griežtai atmesdavo, prašydavo atidėti 
kelionę rudeniop teisindamasis, jog per patį Parodos įkarštį nesą 
ko nė galvoti bent vieną vakarą pakeisti ją kita aktore. Rugpjū- 
čio pabaigoje jis prašneko apie spalį. Tuomet Nana įtūžusi pa- 

reiškė, jog, šiaip ar taip, rugsėjo penkioliktą išvažiuojanti į 
Minjotę. Ir, norėdama parodyti, kad nėmaž jo nepaiso, Bordena- 
vui girdint, prisikvietė begalę svečių. Vieną vakarą, kai, drebė- 
damas iš geismo, grafas Miufa, kuri ji išmoningai vedžiojo už 
nosies, meldė jos meilės, pagaliau ji pažadėjo atsiliepti į jo 
norus, bet tik Minjotėje, ir taipgi nurodė rugsėjo penkioliktą. 
Tačiau dvyliktą ji ūmai panoro nedelsiant važiuoti į Minjotę, 
tuojau pat, tik su Zoje. Mat Bordenavas, žinodamas jos keti- 
nimus, pasistengsiąs žūtbūt sulaikyti ją Paryžiuje. Nana stačiai 
džiūgavo vaizduodamasi, kaip apmaus Bordenavą, nusiųsdama 
jam gydytojo pažymą. Kai tik ji įsikalė galvon mintį važiuoti 
į Minjotę ir vienui viena pabūti ten dvi dienas, iškart paliepė 
Zojei sukrauti lagaminus, stumte įstūmė ją į fiakrą ir tik ten 
susigraudinusi išbučiavo kambarinę ir paprašė atleisti už viską. 
Ir tik stoties bufete ji prisiminė Štainerį ir nusiuntė jam laiškutį. 
Pasiūlė jam atvažiuoti ne anksčiau kaip po dviejų dienų —- aišku, 
jeigu jis norįs, kad ji gerai pailsėtų. Bet tuojau jai dingtelėjo 
kita mintis, ir ji parašė dar vieną laišką, melsdama tetą kaipmat 
atvežti Minjotėn sūnelį, jos mieląjį Luji. Juk vaikučiui taip 
sveika pabūti kaime! Ir kaip jiems būsią smagu padūkti sode! 
Traukiny visą kelią iki pat Orleano tik apie tai ir kalbėjo ašarų 
sklidinomis akimis ir, ūmai pabudus motinystės džiaugsmui, 
maišė pervien ir gėlytes, ir paukščiukus, ir savo vaikelį. 


Minjotė buvo už trijų mylių nuo geležinkelio stoties. Nana 
sugaišo visą valandą, kol pagaliau išsinuomojo ekipažą, grioz- 
dišką išklerusią briką, kuri lėtai dardėjo keliu nelyginant gelež- 
galių prikrautas vežimas. Ji tuoj apipylė klausimais vežiką, tylu- 
tėlį, nešnekų senuką. Ar jam dažnai pasitaikę važiuoti pro Minjo- 
tę? Vadinas, ji štai ten, už kalvos? Tikriausiai ten daug medžių, 
ar ne? Ar namai matyti iš tolo? Užuot atsakęs, vežikas tik burbėjo 
kažin ką panosėje. Nana nenustygo brikoje iš nekantrumo, o 
Zojė, supykusi, kad reikėjo taip staigiai išvažiuoti iš Paryžiaus, 
sėdėjo paniurusi ir lyg suakmenėjusi. Staiga arklys sustojo, ir 
Nana pamanė, kad jie jau atvažiavo. Iškišusi galvą pro langelį, 
paklausė: 

— Ką, jau Minjotė? 

Užuot atsakęs, vežikas perliejo arklį botagu, ir brika sunkiai 
pajudėjo įkalnėn. Nana žavėdamasi žiopsojo į neaprėpiamą ly- 
gumą ir pilkšvą dangų, kuriame kaupėsi juodi debesys. 

— Žiūrėk, Zoje, kokia žolė! Ką, bene čia javai?.. Dieve mano, 
kaip gražu! 

— Iškart matyti, kad ponia niekad negyvenot kaime,— galop 
neištvėrusi tarė kambarinė, apmaudžiai čiaupydamasi.— Kas 
jau kas, o aš kaimą pažįstu kaip penkis pirštus, dantistas, pas 

kurį tarnavau, turėjo namą Buživalyje... Kaip žvarbu šivakar! 
Ir, be to, šičia baisiai drėgna. 

Brika dardėjo medžių paunksnėje. Nana godžiai it šunytis 
uodė lapų kvapsnius. Staiga kelio vingyje pastebėjo pro šakas 
trobesius. Tikriausiai čia! Ir vėl įniko kamantinėti vežiką, bet 
jis tik purtė galvą. Paskum, kai jie leidosi pakalnėn, botagu dūrė 
priekin ir burbtelėjo: 

— Aure! 

Nana pašoko, išsisvėrė pro durelių langutį. 

— Kurgi? Kur? — suriko pabalusi iš susijaudinimo, nieko 
nematydama. 

Pagaliau ji pastebėjo sienos kampą. Ir tuomet vėl padūko 
spygauti, dryksėti ant sėdynės, kaip įprasta moterims, kai jos 
galvos netenka be saiko įsijausminusios. 

— Matau, Zoje, matau!.. Žiūrėk, štai iš tos pusės!.. Ak, ir 
mūrinė terasa ant stogo! O štai ten oranžerija! Koks dvaras!.. 
Ak, kaip smagu! Na, pažiūrėk, Zoje, pažiūrėk! 

Brika sustojo prie sodo vartų. Virstelėjo pinučiai, ir pasirodė 
sodininkas, sudžiūvęs dilba su kepure rankoje. Nanai pasidin- 
gojo, kad vežikas slapčia iš jos šaiposi, ir todėl nutarė oriai 
laikytis. Ji susitvardė, nešoko bėgti, ramiai išklausė sodininką, 
beje, priešingai nei vežikas be galo plepų: jis atsiprašė už net- 
varką, mat tik rytą gavęs laišką, jog atvažiuojanti ponia; tačiau, 
kad ir kaip tvardydamasi, ji kojomis žemės nesiekė, taip lėkė, 
jog Zojė vos spėjo iš paskos. Alėjos gale Nana stabtelėjo, vienu 
žvilgsniu apmetė visą namą. Buvo tai itališko stiliaus trobesys 
su priestatu, truputį kuklesniu; pasistatydino jį turtingas anglas, 
dvejus metus gyvenęs Neapolyje, tačiau Minjotė labai greit jam 
nusibodo. 

— Tuoj viską poniai aprodysiu, — pasisiūlė sodininkas. 

Tačiau Nana, palikusi sodininką užpakaly, sušuko, kad jis 
nesitrukdytų, ji pati viską apžiūrėsianti, taip jai būsią maloniau. 
Ir, net skrybėlaitės nenusivožusi, puolė bėgioti po kambarius, 
šaukdamasi Zojės, dalydamasi su ja mintimis, šūksnių ir juoko 
pripildydama tuščius namus, negyvenamus jau daugelį mėnesių. 
Iš pradžių prieškambaris: gana drėgnas, bet tiek tos bėdos, juk 
čia nemiegosi. Svetainė žodžio verta, o ir langai į veją, tik štai 
raudoni baldai nebent žvirbliams baidyti, bet nieko, pakeisim. 
Bet užtat valgomasis, ak, koks valgomasis, stačiai akys slysta! 
Ak, kokias puotas keltų ji Paryžiuje, jei turėtų štai tokį didelį 
valgomąjį! Lipdama į antrą aukštą, ji susigriebė dar nemačiusi 
virtuvės; spygaudama nusileido žemyn, ir Zojė gavo žavėtis 
kriauklės gražumu ir krosnimi, tokia didele, kad be niekur nieko 
galima aviną iškepti. Kai ji vėl užlipo į antrą aukštą, labiausiai 

apsidžiaugė pamačiusi miegamąjį, Orleano meistro išmuštą Liud- 
viko XVI stiliaus švelniai rausvu kretonu. Viešpatie, kaip miela 
čia miegoti! Stačiai pansiono auklėtinės lizdelis, ir gana! Paskum 
keturi ar penki svečių kambariai, viršuje nuostabi palėpė, labai 
patogu lagaminus sukrauti. Zojė abejingai žvalgėsi po kam- 
barius ir nenorom kėblino paskui šeimininkę. Stabtelėjo, kai 
Nana stačiais laiptukais užlėkė ant aukšto. Ačiū! Kas jau kas, o 
ji nenorinti nusisukti sprando. Bet iš viršaus atsklido prislopintas 
balsas, toks duslus kaip iš po žemių. 

— Zoje! Zoje! Kurgi tu? Lipk čionai!.. Ak, kaip gyva nesi 
mačiusi!.. Stačiai pasaka! 

Zojė niurgzdama užlipo. Seimininkę užtiko ant stogo; užsi- 
kvempusi ant mūrinės tvorelės, Nana žiūrėjo į tolin nusidriekusią 
lygumą. Bekraštį horizontą gaubė šėmas ūkas, siautulingas 
vėjas pūtė veidan dulksną. Nana turėjo laikyti skrybėlaitę abiem 
rankomis, kad nenuplėštų vėjas, o sijonai plaikstėsi it vėliavos. 

— Na jau ne, ponią, atleiskit! — tarė Zojė, vos iškišusi 
nosį.— Jus tuoj nupūs nuo stogo... Na ir oro šlykštumas! 

Tačiau ponia nieko negirdėjo. Palinkusi į priekį, žiūrėjo į 
savo valdas po kojomis. Sklypas buvo kokių septynių ar aštuonių 
margų, aptvertas mūrine tvora. Pamačiusi daržą, Nana ūmai pa- 
miršo viską. Puolė laiptais žemyn, stumdama kambarinę ir mik- 
čiodama iš džiaugsmo: 

— O kopūstų daugumėlis!.. Ir galvos va tokio didumo!.. Ir 
salotų, ir rūgštynių, ir svogūnų, ir ko tik ten nėra! Bėgam grei- 
čiau! 

Įsismagino lyti. Išskleidusi baltą šilkinį skėtį, Nana nuskuodė 
alėja. 

— Ponia, persišaldysit! — suriko Zojė, kuo ramiausiai sto- 
vėdama po priebučio stogeliu. 

Tačiau ponia norėjo žūtbūt viską apžiūrėti. Aptikusi ką nors 
nauja, džiugiai spygavo: 

— Zojė, špinatai! Eikš čionai!.. Oi, artišokai! Kokie juo- 
kingi! Ką, ir artišokai žydi?.. Ziū, o kas čia? Nesu mačiusi... Eikš, 
Zoje, gal tu žinai... 

Bet kambarinė nekrustelėjo iš vietos. Matyt, poniai tikrai 
protas bus pasimaišęs. Lyja kaip iš kibiro, baltas šilkinis skėtis 
visai pajuodo, o jis ir nesaugo nuo lietaus, antai sijonai šlapi, 
nors gręžk. Bet Nanai tai buvo nė motais. Lietui žliaugiant, ji 
vaikščiojo po daržą, po sodą, stabčiojo prie kiekvieno medžio, 
lankstėsi prie kiekvienos lysvės. Paskum nubėgo pažiūrėti į 
šulinį, atvožė dangtį, pažvelgė į vidų, žavėdamasi įsistebeilijo 
į didžiulį moliūgą. Jai būtinai reikėjo išvaikščioti visas alėjas, 
nedelsiant perimti visus tuos turtus, apie kuriuos kadaise svajojo 

darbininkė Nana, brisdama juodą vargą Paryžiaus gatvėse. Lietus 
jau pliaupte pliaupė, bet ji nieko nejautė, tik krimtosi, jog 
netrukus visiškai sutems. Prieblandoje sunku buvo ką nors 
pamatyti, ji čiupinėjo viską rankomis, kad galėtų susigaudyti, 
prasiveržė vaikiškas džiaugsmas. 

— Braškės! Braškės! Stai čia, jaučiu!.. Zoje, atnešk lėkštę! 
Eik šen, prisiskinsim braškių. 

Ir, metusi skėtį, Nana pritūpė purvynėje, lietaus šuorų plaka- 
ma. Ji skynė braškes, šlapiomis rankomis skirdama lapus. Tačiau 
Zojė nė neketino atnešti lėkštės. Nana pasikėlė, ir ūmai ją per- 
smelkė baimė. Jai pasivaideno, jog šalimais šmėkštelėjo šešėlis. 

— Žvėris! — suriko ji. 

Ir staiga nustėrusi sustojo vidury alėjos. Tai buvo ne žvėris, 
bet vyriškis, ir Nana jį pažino. 

— Ką? Cia tu?.. Ką tu čia veiki, pupuliuk? 

— Nieko, po paraliais! — atsiliepė Zoržas.— Stačiai atėjau, 
ir tiek. 

Nana vis dar negalėjo atsikvošėti. 

— Ko gero, iš sodininko sužinojai, kad atvažiuoju?.. Ak, 
tikras mažvaikis! Betgi tu kiaurai peršlapęs! 

- Et, tuoj viską papasakosiu. Beeinant užklupo lietus. Be 
to, nenorėjau kastis iki Giumjero, o kai bridau per Su, įsmukau 
į sietuvą, kad ją kur galas! 

Nana kaipmat pamiršo braškes. Ją perėmė toks gailestis, 
kad ji ko nepravirko. Vargšiukas Zizi įpuolė į sietuvą! Ir ji nusi- 
tempė Zoržą į namus, žadėdama, jog tuoj palieps užkurti židinį. 

— Zinai,— sukuždėjo jis, sustabdęs ją po medžiu,— aš slė- 
piausi, bijojau, kad imsi mane barti, kaip bardavai Paryžiuje, kai 
ateidavau nekviečiamas. 

Užuot atsakiusi, Nana prapliupo kvatoti ir pakštelėjo jam į 
kaktą. Ligi pat šios dienos laikė jį vaiku, rimtai nežiūrėjo į jo 
karštus meilės žodžius, žaidė su juo kaip lėle, nes elgtis kaip su 
tikru vyru atrodė jai nei šis, nei tas. O ką gi dabar su juo daryti? 
Ji pareikalavo užkurti židinį miegamajame, — ten būsią jaukiau. 
Pamačiusi Zoržą, Zojė nė kiek nenustebo, jau seniai buvo pri- 
pratusi prie pačių netikėčiausių svečių. Tačiau sodininkas, atne- 
šęs glėbį pliauskų, sutriko išvydęs tą kiaurai permirkusį poną, 
kuriam — tai jis gerai žinojo — niekas neatidarė vartų. Sodi- 
ninkui buvo pasakyta, kad jis nereikalingas ir gali eiti sau. Lempa 
jaukiai švietė miegamąjį, židinyje skaisčiai liepsnojo ugnis. 

— Šitaip jis niekad neišsidžiovins, jis persisaldys,— tarė 
Nana, matydama, jog Zoržą krečia šiurpas. 

Bent vienos vyriškos kelnės būtų buvusios! Nana buvo jau 

beliepianti pašaukti sodininką, bet staiga jai dingtelėjo puiki 
mintis. Zojė, tualeto kambaryje krausčiusi lagaminus, atnešė 
poniai persirengti baltinius, marškinius, apatinius sijonus, pe- 
niuarą. 

— Nuostabu! — sušuko Nana.— Tegu Zizi ima ir persirengia 
mano drabužiais! Kaip tu sakai, nesidygėsi mano daiktais?.. 
O kai išdžius tavo drabužiai, persirengsi ir mikliai droši namo, 
kad negautum pylos iš mamytės... Greičiau, o aš irgi einu 
persirengti į buduarą. 

Po dešimties minučių įėjusi į miegamąjį, Nana net rankomis 
suplojo iš susižavėjimo. 

— Ak tu, mažuliuk! Jūs tik pažiūrėkit, koks jis gražutis 
moteriškais rūbais! 

Jis paprasčiausiai vilkėjo raukčiais papuoštus naktinius 
marškinius, siuvinėtas kelnaites ir ilgą nėriniuotą batistinį 
peniuarą. Dar neišdžiūvusiais rusvais plaukais, garbanėlėmis 
nudrykusiais ant kaklo, nuogomis rankomis, švelnia oda, kokia 
būna tik labai jaunų blondinų, šiuo apdaru Zoržas panėšėjo 
į mergaitę. 

— O juk jisai lygiai toks laibas kaip aš! —tarė Nana, apka- 
bindama jį per liemenį.—Zoje, eik šen, pažiūrėk, kaip jam 
tinka... Na, lyg jam būtų pasiūta; štai tik korsažas platokas... 
Vargšeli Zizi, čia tau kai ko trūksta! 

— Žinoma, trūksta, — šypsodamas sutiko Zoržas. 


Visi trys įsilinksmino. Nana susagstė jam peniuarą nuo viršaus 
ligi apačios, — taip būsią padoriau. Jinai sukiojo jį kaip lėlę, 
plekšnojo, šiaušė sijoną, kad būtų išsipūtęs. Ir klausinėjo, kaman- 
tinėjo, ar jam gera, ar šilta. Kurgi ne, labai gera! Niekas taip 
nešildo kaip moteriški marškiniai: jei galėtų, visad jais vilkėtų. 
Jis siautėsi į peniuarą, mėgaudamasis tuo švelnučiu, gardžiai 
kvepiančiu drabužiu, dar išsaugojusiu, kaip jam atrodė, Nanos 
kūno šilumą. 

Tuo tarpu Zojė nunešė virtuvėn jo šlapius drabužius ir padžio- 
vė prie krosnies, kurioje pleškėjo vynuogienojai. O Zoržas, 
išsipleikęs krėsle, pagaliau išdrįso prisipažinti, kad jis alkanas. 

— Sakyk, ar tu jau vakarieniavai?.. Stačiai mirštu, kaip noriu 
valgyti. Matai, popiet dar nieko burnoj neturėjau. 


Nana supyko. Na ir kvailys, tuščiu pilvu paspruko nuo mamos 
ir dar sietuvon įpuolė! Bet ir jai pačiai žarna žarną ryjanti! Kas 
be ko, užkrimsti ne pro šalį. Deja, teksią pasitenkinti tuo, ką 
Dievas duos. Jie pristūmė apvalų staliuką prie židinio, prasimanė 
šiokią tokią vakarienę, — stačiai juokis ir voliokis! Zojė nubėgo 
pas sodininką, kuris buvo išviręs sriubos tam atvejui, jeigu ponia 
nespėsianti papietauti Orleane: mat ponia laiške neperspėjusi, 

ką jai pagaminti. Laimė, kad rūsyje buvo gausu atsargų. Taigi jie 
turėjo kopūstienės ir gabalą virtų lašinių. Paskum, pasiraususi sa- 
vo krepšiuose, Nana ištraukė krūvą visokiausių gardumynų, 
kurių prisikaišiojo dėl viso pikto: žąsies kepenėlių pašteto, maiše- 
lį saldainių, apelsinų. Abu kimšo stačiais kąsniais, taip godžiai, 
kaip valgo tik dvidešimtmečiai — draugiškai, nesivaržydami 
vienas kito. Nana vadino Zoržą "brangute", —taip jai atrodė 
intymiau ir švelniau. Vienoje spintoje jie aptiko puodynėlę 
uogienės ir iškabino ją tuo pačiu šaukšteliu, kad nereikėtų 
šauktis Zojės. 

— Ak brangute,— tarė Nana, atstumdama staliuką,— jau 
dešimt metų, kai taip gardžiai nesu vakarieniavusi! 

Buvo jau vėlus metas, ir Nana ėmė raginti berniūkštį bėgti 
namo, kad neužsitarnautų pylos. O jis tvirtino, jog dar suspėsiąs. 
Be to, ir drabužiai prastai džiūvo; Zojė pareiškė, kad reikėsią 
palaukti mažų mažiausia kokią valandą, o kadangi, išvargusi 
po kelionės, vos laikėsi ant kojų, Nana paliepė jai eiti gulti. 
Ir juodu liko vieni du nuščiuvusiame name. 


Buvo nuostabus vakaras. Židinyje blėso ugnis, erdviame 
melsvame miegamajame, kur, prieš eidama gulti, Zojė paklojo 
lovą, buvo tvanku. Nanai pasidarė karšta, ir ji atsistojusi nuėjo 
praverti lango. Bet tuoj sušuko: 

— Dieve mano, kaip gražu!.. Pažiūrėk, brangute. 

Zoržas priėjo, bet palangė pasirodė jam per siaura, ir jis apka- 
bino Naną per liemenį, paguldė galvą jai ant peties. Oras stai- 
giai keitėsi, debesys sklaidėsi atverdami tyrą aukštybių gelmę, 
kur spindėjo pilnatis, auksine mėnesiena užliedama laukus. 
Viešpatavo didi ramybė; slėnis platėjo nepastebimai pereidamas 
į bekraštę lygumą, kur medžiai atrodė lyg tamsos salelės sus- 
tingusiame šviesos ežere. Ir Nana, vis labiau graudindamasi, 
tarėsi grįžtanti į tolimą vaikystę. Juk buvo metas, dabar jau 
seniai pamirštas metas, kai ji svajojo apie tokias naktis. Viskas, 
kas atsitiko jai išlipus iš traukinio, neapžvelgiami laukai, svaigūs 
žolių kvapsniai, namas, daržas,—viskas ją taip sukrėtė, jog ji 
tarėsi palikusi Paryžių prieš dvidešimt metų. Vakarykštis gy- 
venimas dingo praeity. Ji net negalėjo įtarti, jog esama tokių 
pojūčių. O Zoržas tuo tarpu švelniai bučiavo jai kaklą, ir ji vis 
labiau jaudinosi. Jinai stūmė jį nuo savęs, bet ranka jai virpėjo, 
stūmė jį kaip vaiką, įkyrintį savo glamonėmis, ir kartojo, kad 
jam metas eiti. Jis neprieštaravo: tuojau, sakė jis, tuojau eisiąs. 

Bet staiga pragydo paukštelis ir greit nutilo. Šeivamedyje, 
pačioje palangėje, matyt, gyveno raudongurklė. 

— Palauk,— sukuždėjo Zoržas,—ji bijo šviesos, aš užpūsiu 
lempą. 

Paskum, grįžęs atgal, vėl apkabino ją per liemenį ir pridūrė: 

— Tuoj uždegsim. 

Klausydamasi raudongurklės, jausdama, kaip prie jos glau- 
džiasi tas mažvaikis, Nana staiga prisiminė. Taip, visa tai žinoma 
jai iš romansų. Kitados ji širdį būtų atidavusi, kad tik šviestų 
pilnatis, giedotų raudongurklė, o šalia, mirdamas iš meilės, sto- 
vėtų vaikinas. Dieve mano, kaip miela ir gera, kad nors imk ir 
verk! Aišku, jai skirta dorai gyventi. Ir ji stūmė šalin vis labiau 
įsidrąsinantį Zoržą. 

— Ne, atstok, aš nenoriu... Labai negražu tokiam jaunam kaip 
tu... Klausyk, verčiau aš būsiu tau mama. 

Nežinia kodėl ji ėmė gėdytis. Net visa nukaito kaip ugnis. 
O juk niekas jos nematė; miegamajame tirštėjo tamsa, o už lango 
driekėsi tuščia, nakties ramybės gaubiama lyguma. Dar niekad 
Nanai nebuvo taip gėda. Ji vis silpniau priešinosi, nors dar 
varžėsi, dar spyrėsi. Be to, ją ėmė juokas žiūrint į tą maskaradą: 
moteriški naktiniai marškiniai, peniuaras. Lyg ją būtų erzinusi 
draugė. 

— Oi, kaip negražu, kaip negražu!..— jau nebesipriešindama 
suvapėjo Nana. 

Ir lyg skaistuolė puolė į glėbį tam vaikui žvelgiant pro 
langą Žvainai nakčiai. Namai miegojo. 

Kai rytojaus dieną Fondetėje varpas pakvietė svečius pus- 
ryčių, stalas valgomajame jau nebeatrodė toks didelis. Pirmuoju 
traukiniu atvažiavo Fošri ir Dagnė, 0 ilgai netrukus kitu traukiniu 
atvyko grafas de Vandevras. Zoržas nusileido į valgomąjį pasku- 
tinis — išbalęs, užjuodusiomis akimis. Klausinėjamas atsakė, 
jog jaučiasi geriau, bet dar neatsigavo po stipraus vakarykščio 
priepuolio. Nerimastingai šypsodama, ponia Jugon pažiūrėjo 
sūnui į akis ir delnu suglostė tą rytą ypač susivėlusius plaukus, 
bet jis atšlijo, lyg gėdydamasis motinos glamonės. Namų šeimi- 
ninkė švelniai pasišaipė iš Vandevro, kurio, jos žodžiais tariant, 
laukusi ištisus penkerius metus. 

— Štai pagaliau ir pasirodėt... Kas gi jums nutiko? 

Vandevras irgi atsiliepė juokaujamu tonu. Prisipažino, jog 
vakar klube pralošė pašėlusiai daug pinigų. Todėl ir atvažiavo 

tikėdamasis, jog provincijoje būsią lengviau nusikratyti senų 
įpročių. 

— Ir tikrai, jei surastumėte man šičia turtingą nuotaką... 
Juk čia turėtų būti žavių moterų. 

Senoji dama taipgi padėkojo Dagnė ir Fošri, maloniai priė- 
musiems jos sūnaus pakvietimą, ir ūmai džiugiai nustebo maty- 
dama įeinant markizą de Šuarą, atvykusį trečiu traukiniu. 

— Cia tai bent! — sušuko ji. - Ką, gal susitarėte šičia susi- 

tikti? Davėte vienas kitam žodį?.. Kas atsitiko? Jau tiek metų 
negalėjau jūsų prisišaukti, o štai suvažiuojate visi kaip vienas... 
Savaime suprantama, aš tik džiaugiuosi. 

Ir liepė padengti stalą dar vienam asmeniui. Fošri atsisėdo 
šalia grafienės Sabinės, nustebinusios jį savo smagia nuotaika: 
kas gi nutiko tai damai, taip ilgesingai nuobodžiavusiai savo 
atšiaurioje svetainėje Miromenilio gatvėje? Dagnė, atsidūręs 
po kairei nuo Estelės, priešingai, anaiptol nesidžiaugė savo 
kaimyne, ištįsusią bežade mergina, netgi jos smailios alkūnės 
žadino jam nesmagų jausmą. Miufa ir Suaras vogčiomis susi- 
žvelgė. O Vandevras juokavo toliau kurdamas planus apie 
būsimas vedybas. 

— Beje, jeigu jau išėjo kalba apie damas, — galop tarė ponia 
Jugon,— aš turiu naują kaimynę, apie kurią tikriausiai esate 
girdėję. 

Ir pasakė Nanos vardą. Vandevras meistriškai apsimetė be 
galo nustebęs. 

— Kaip? Vadinasi, Nanos dvaras netoliese? 

Fošri ir Dagnė irgi pasekė jo pavyzdžiu. Markizas de Suaras, 
godžiai taršydamas vištos krūtinėlę, dėjosi, jog apskritai nesu- 
pranta, apie ką šnekama. Nė vienas vyras net nešyptelėjo. 

— Na, žinoma,-— toliau kalbėjo senoji dama, — kaip ir sakiau, 
toji dama vakar vakare atvažiavo į Minjotę. Šiandien man sodi- 
ninkas pasakė. 

Dabar vyrai iš tikrųjų nustebo. Ir 'lyg susitarę pakėlė galvas. 
Nejaugi? Nana atvažiavo! O juk jie tikėjosi, kad ji atvyks rytoj, 
ir todėl atskubėjo anksčiau! Tik vienas Zoržas sėdėjo išvargęs, 
nudūręs akis į taurę. Nuo pat pusryčių pradžios jis tarytum mie- 
gojo atviromis akimis, miglotai šypsodamas. 

- Tau dar skauda galvytę, Zizi?) — paklausė motina, ne- 
nuleisdama nuo sūnaus akių. 

Jis krūptelėjo, nukaito kaip ugnis ir atsakė, jog jaučiasi kuo 
puikiausiai; jo veide buvo vis ta pati alsi ir podraug patenkinta 
sočiai prisišokusios panelės išraiška. 

— O kas tau ant kaklo? — staiga persigandusi paklausė ponia 
Jugon.-- Lyg ir paraudę... 

Jis sumišo, kažin ką suburbėjo. Nežinąs, nieko ten nesą. 
Paskum, pasitaisęs marškinių apykaklę, pareiškė: 

— Ak, taip, atrodo, musė bus įkandusi. 

Markizas de Suaras metė kreivą žvilgsnį į raudoną dėmelę. 
Miufa irgi dirstelėjo į Zoržą. Pusryčiams baigiantis, galutinai 
aptarta iškylų planai. Grafienės Sabinės juoko sujaudintas, Fošri 
pagyvėjo. Paduodamas jai lėkštę su vaisiais, jis netyčia palietė 
jos ranką; ir ji taip skvarbiai pažvelgė į jį juodomis akimis, 

kad jis vėl prisiminė įkaušusio kapitono išpažintį. Be to, ji atrodė 
pasikeitusi, išryškėjo tam tikri nenusakomi bruožai; buvo ji tokia 
pat elegantiška, jautraus skonio, bet atsirado savotiškas atsai- 
numas, judesių laisvumas, —— gal tokį įspūdį darė šilkinė suknelė, 
lengvomis klostėmis apgulusi pečius. 

Pasikėlęs nuo stalo, Dagnė atsiliko ir pasakė Fošri rieboką 
sąmojį apie Estelę, ..tą žalgą, savo glamonėmis žadančią nebent 
aibę mėlynių ant kūno". Tačiau jis iškart surimtėjo, kai žurna- 
listas pasakė, kiek ji gausianti kraičio: keturis šimtus tūkstančių 
frankų. 

— Na, o kaip motina, jūsų manymu? — paklausė Fošri.— 
Gyva pagunda, ar ne? 

— O, motina, kad tik sutiktų!.. Bet ji neprieinama, drauguži! 

— Et, dar nežinia!.. Reikia patikrinti. 

Tą dieną ir kalbos negalėjo būti apie kokią nors iškylą, lijo 
kaip iš kibiro. Zoržas pasiskubino dingti ir dviem sūkiais užsi- 
rakino miegamajame. Vyrai vengė aiškintis, nes kiekvienas 
puikiai suprato, ko visi suvažiavo į Fondetę. Vandevras, kiaurai 
prasilošęs, iš tikrųjų ketino pasinaudoti ponios Jugon vaišin- 
gumu ir. dėjo viltis į savo draugužės Nanos kaimynystę, tikėda- 
masis padėti jai išsklaidyti nuobodulį. Fošri, gavęs atostogų iš 
Rozos, labai užsiėmusios teatre, žadėjo pasikalbėti su Nana dėl 
antro straipsnio, aišku, jeigu kaimo aplinka nuteiksianti juos 
abu tokiam pašnekesiui. Dagnė, užpykęs ant Nanos dėl Stainerio, 
svajojo iš naujo užmegzti su ja santykius ar bent jau pasimėgauti 
viena kita malonia akimirka palankiai susiklosčius aplinkybėms. 
O markizas de Suaras stačiai tykojo progos. Tačiau iš visų tų 
vyrų, atsekusių paskui Venerą, dar nespėjusią dorai nusiplauti 
grimo, karščiausia aistra degė grafas Miufa, labiau nei kitus jį 
kamavo dar niekad nepatirtas geismas, baimė ir pyktis, kurie 
grūmėsi sumaišties pilnoje širdyje. Nana jo laukė, juk jis turėjo 
oficialų pakvietimą. Tik kodėl ji atvažiavo dviem dienomis 
anksčiau? Ir jis nutarė šiandien pat po pietų nueiti į Minjotę. 


Vakarop, kai grafas išėjo į parką, Zoržas išsėlino jam iš pas- 
kos. Ir kol grafas žingsniavo Giumjero keliu, jaunuolis perbrido 
Su ir atpuolė pas Naną, vos gaudydamas kvapą ir ko neverk- 
damas iš įsiuūčio. Aha, viskas aišku, tas senis einąs pas ją į pasi- 
matymą! Pritrenkta tos pavydo scenos, sunerimusi dėl nenuma- 
tytos įvykių eigos, Nana apkabino Zoržą, ėmė guosti jį kaip 
įmanydama. Betgi ne, jis klystąs, nieko ji nelaukianti; jeigu tas 
ponas einąs čionai, ji esanti niekuo dėta. Zizi visai pakvaišęs, 
be reikalo kraują sau gadinąs! Prisiekianti savo sūnelio gyvybe, 
ji mylinti tik Zoržą. Ir Nana bučiavo jį, šluostė jam ašaras. 


— Klausyk, tuoj pats įsitikinsi, kaip aš tau atsidavusi, — 

tarė ji, kai jis apsiramino.--Atvažiavo Staineris, jis viršuje... 
O Štainerio, meiluti, pats supranti, aš negaliu išgrūsti lauk. 
— Taip, suprantu, ne jį turiu galvoj, — suvapėjo vaikinukas. 
— Tai va, nuvariau jį į galinį kambarį, pasakiau, kad nesvei- 
kuoju. Dabar jis krausto savo lagaminą... Jei niekas tavęs nepas- 
tebėjo, dumk greičiau į miegamąjį, pasislėpk ir lauk manęs. 
Zoržas puolė jai ant kaklo. Vadinasi, tai tiesa, vadinasi, jinai 
mylinti jį bent truputį? Vadinasi, viskas būsią kaip ir vakar? 
Jie užpusią lempą, praleisią drauge visą naktį ligi ryto? Sučirškė 
skambutis, ir Zoržas pirštų galais spruko pro duris. Nusigavęs 
į miegamąjį, pirmiausia nusiavė batus, kad nebildėtų, paskum 
užlindo už užuolaidos, atsisėdo ant grindų ir ėmė kantriai laukti. 
Grafą Miufa Nana sutiko dar neatsipeikėjusi, netgi šiek tiek 
sumišusi. Ji tikrai žadėjo jį priimti, netgi mielai būtų tesėjusi 
žodį, nes jisai atrodė jai rimtas vyras. Bet, tiesą pasakius, bene 
ji galėjo numatyti visa tai, kas įvyko vakar? Kelionė, nepažįstami 
namai, vaikinukas, peršlapęs nuo galvos iki kojų, — kaip visa 
tai pasirodė miela ir kaip būtų gera, jei ir toliau taip tęstųsi! 
Ką gi, ponui Miufa nenuskilo! Ištisus tris mėnesius vedžiojo jį 
už nosies, vaidino padorią moterį, kad dar labiau sukurstytų jo 
aistrą. Ne bėda, galima dar pavedžioti, o jeigu jam nepatinka, 
tegu nešdinasi po velnių! Geriau ji visko atsižadės, o savojo 
Zoržo neapgaus. 


Grafas atsisėdo laikydamasis etiketo, kaip kaimynas, užėjęs 
į svečius. Tik rankos jam truputį virpėjo. Sumani Nanos taktika, 
kurstanti jo geismą, grasino ilgainiui šiurpiai nusiaubti sveiką 
ir apskritai skaisčią grafo prigimtį. Tas orus vyras, tas kamerhe- 
ras, įpratęs išdidžiai vaikščioti po Tiuilri rūmus, naktimis rau- 
dojo iš nevilties, kandžiojo priegalvį, vaizduotėje matydamas 
amžinai tą patį goslų paveikslą. Bet šįsyk jis buvo apsisprendęs 
padaryti tam galą. Sutemų ramybėje eidamas keliu, jis puoselėjo 
žvėriškas užmačias. Ir sulig pirmaisiais žodžiais stvėrė Naną į 
glėbį. 

— Ne, ne, nereikia,-- net nesupykusi, šypsodama tarė Nana. 

Kietai sukandęs dantis, grafas vėl sugrobė Naną, o kai ji 
bandė išsprūsti, jis suįžūlėjo ir tiesmukai pareiškė, jog atėjo 
su ja pergulėti. Vis dar šypsodama, nors jau truputį sutrikusi, 
ji laikė suspaudusi jam rankas. O kad atsisakymas nepasirodytų 
toks griežtas, netgi ėmė vadinti jį „tu". 

— Klausyk, meiluti, nusiramink... Tikrai negaliu... Viršuje 
Staineris. 

Bet jis stačiai išprotėjo; dar niekad ji nebuvo mačiusi, kad 
vyras būtų galėjęs taip įsiaudrinti. Ji persigando, pirštais užs- 
paudė jam burną, slopindama tolydžio ištrūkstančius šūksnius, 

ir pakuždomis ėmė prašyti, kad nutiltų, kad išeitų. Laiptuose 
pasigirdo Štainerio žingsniai. Juk tai kvaila, ir tiek! Kai Staine- 
ris įėjo į svetainę, Nana, nerūpestingai išsipleikusi krėsle, kal- 
bėjo: 

— Na, o aš dievinu gamtą... 

Nebaigusi minties, atsigręžė į Stainerį ir tarė: 

— Zinai, meiluti, ponas grafas Miufa ėjo pro šalį ir, pamatęs 
languose šviesą, užsuko mums palinkėti gero poilsio. 

Vyrai paspaudė vienas kitam ranką. Miufa valandėlę negalėjo 
ištarti nė žodžio ir stengėsi laikytis šešėlyje. Staineris raukėsi. 
Jie prašneko apie Paryžių: viskas eina kreiva vėže, biržoje 
vclniaižin kas darosi. Pasėdėjęs dar penkiolika minučių, Miufa 
atsisveikino. Nana palydėjo jį ligi durų, jis paprašė pasimatymo 
kitą naktį, bet jam buvo atsakyta. Staineris beveik tuoj pat nuėjo 
gulti bambėdamas, jog toms mergoms amžinai ką nors sopa. 
Pagaliau nusikratyta abiejų senių! Grįžusi į miegamąjį, Nana 
pamatė, jog Zoržas tupi už užuolaidos ir kantriai jos laukia. 
Kambaryje buvo tamsu. Jis patempė ją už rankos, pasisodino 
greta, ir juodu ėmė žaisti: voliojosi po kilimą, bučiniais užspaus- 
dami vienas kitam burną, jei katras prapliupdavo juoktis arba 
basa koja paspirdavo kokį baldą. O ten toli Giumjero keliu iš 
lėto kėblino grafas Miufa su skrybėle rankoje, degančią kaktą 
atstatęs gaiviai bežadės nakties vėsai. 

Viena po kitos bėgo nenusakomo žavesio dienos. To mažvai- 
kio glėbyje Nana vėl pasijuto besanti penkiolikos metų. Svaig- 
dama nuo tų pusiau vaikiškų glamonių, Nana, kuriai vyrai buvo 
kasdienybė, o jų artumas kėlė pasišlykštėjimą, atgimė, jos šir- 
dyje pražydo meilė. Skruostai ūmai nukaisdavo, kūnas virpėdavo 
iš susijaudinimo, čia ašaros verždavo gerklę, čia pagaudavo 
nesutramdomas juokas,-- žodžiu, ištisa skaistybės poema, pilna 
nerimo ir netikėtų geismų, kurių ji pati gėdydavosi. Niekad ji 
nebuvo patyrusi ko nors panašaus. Gyvenimas gamtos prieglobs- 
tyje pripildė jos širdį švelnumo. Dar maža būdama, ji svajojo 
gyventi pievoje, turėti ožkytę, nes kartą įtvirtinimų šlaite matė 
bliaunančią ožką, virve parištą prie mieto. O dabar ta sodyba, 
nuosava žemė žadino jai nenusakomus jausmus,— tiek pranoko 
tikrovė jos pačius drąsiausius lūkesčius! Ir pojūčiai irgi pasidarė 
kitokie, paprasti kaip paauglės mergytės; kai vakare, visą dieną 
praleidusi gryname ore, apsvaigusi nuo lapijos kvapsnių, ji 
grįždavo į miegamąjį, pas savo Zizi, tupintį už užuolaidos, jai 
dirigodavosi, jog ji — pansiono auklėtinė, parvažiavusi atostogų 
ir užmezgusi romaną su jaunučiu pusbioliu, už kurio tikrai 
ištekėsianti, ir sulig menkiausiu brazdesiu ji virpėdavo, tarytum 
baimindamasi, kad nenugirstų tėvai, mėgaudavosi saldžiomis 

glamonėmis ir baugia pirmojo nuopuolio gašla. 

Tokiomis valandėlėmis jai užeidavo nikiai, kokie paprastai 
šauna tik jausmingai mergaitei į galvą. Ji galėdavo valandų 
valandas žiūrėti į mėnulį. Vieną naktį, kai visi namai miegojo, ji 
panoro su Zoržu nusileisti į sodą, ir juodu apsikabinę vaikščiojo 
po medžiais, paskum atsigulė rasotoje žolėje. Kitą kartą miegama- 
jame ji ilgai tylėjo, o paskum staiga puolė jam ant kaklo ir 
kūkčiodama ėmė vapėti, jog bijo numirti. Dažnai ji pusbalsiu 
niūniuodavo ponios Lera mėgstamus romansus, pilnus gėlyčių ir 
paukštelių, ir, susigraudinusi iki ašarų, aistringai apkabindavo 
Zoržą reikalaudama prisiekti amžiną meilę. Žodžiu, pasidarė 
paskutinė kvailė, kaip pati prisipažindavo, kai paskum, susėdę 
lovoje greta vienas kito, rūkydavo kaip du geri draugai ir 
basomis kojomis belsdavo į lovos kraštą. 


Ir jau visai Nanai sutirpo širdis iš laimės, kai teta atvežė 
sūnelį. Motinos meilės protrūkis buvo ne ką silpnesnis už pami- 
šimo priepuolį. Ji tempdavosi vaiką atokaiton ir grožėdavosi 
žiūrėdama, kaip jis laigo ir straksi po pievą; iščiustydavo jį kaip 
princą ir voliodavosi su juo žolėje. Ji pareikalavo, kad jis miego- 
tų gretimame kambaryje, kur ponia Lera, vos išsitiesusi aukštiel- 
ninka lovoje, iškart užknarkdavo,-— taip veikė jos jautrią pri- 
gimtį kaimo aplinka. Ir meilė sūneliui nė kiek netrikdė jųdviejų 
santykių, netgi priešingai — Nana tvirtindavo, jog turi du 
vaikelius, net neskirdavo jų prasiveržus švelnumui ar, tiesą 
pasakius, užėjus užgaidui. Naktį dešimtis kartų šokdavo iš lovos 
ir, palikusi Zizi, bėgdavo pažiūrėti, ar vaikelis ramiai miega; 
paskum, grįžusi į miegamąjį, išliedavo savajam Zizi motinos 
meilės likučius, žaisdavo su juo motiną ir vaiką, glamonėdavo, 
o sugedusiam bernui baisiai patikdavo dėtis kūdikėliu tos auga- 
lotos mergos glėbyje, romiai migdytis jos sūpuojamam. Žodžiu, 
buvo taip gera, jog Nana, dabartinio savo gyvenimo sužavėta, 
rimtai pasiūlė Zoržui niekada nevažiuoti iš kaimo. Jie visus 
išvaikysią, gyvensią trise: jis, ji ir Luji. Ir juodu iki pat ryto 
kurdavo tūkstančius planų, negirdėdami, kaip dreba sienos 
knarkiant poniai Lera, kuri pervargdavo pievose skindama gė- 
lytes. 


Tas gražus gyvenimas truko beveik ištisą savaitę. Kas vakarą 
ateidavo grafas Miufa ir grįždavo nieko nepešęs; delnai jam 
degdavo, veidas tulždavo pritvinkęs kraujo. Vieną vakarą jis 
apskritai nebuvo priimtas: Staineris buvo išvykęs su reikalais 
į Paryžių, ir grafui buvo pasakyta, jog ponia nesveikuojanti. 
O ir Nanai jau galvoj netilpo, kad ji galėtų apgauti Zoržą. Apgauti 
tokį nekaltą kūdikėlį, kuris taip ja tiki! Juk tuomet ji būtų pasku- 
tinė kekšė! Be to, jai pačiai būtų šlykštu. Zojė be žodžių nieki- 

namai žiūrėjo į tą romaną, tarusi sau, jog ponia visai su protu 
susipyko. 

Šeštą dieną, netikėtai sudrumsdamas tą kaimo idilę, užgriuvo 
visas tuntas svečių. Prieš išvažiuodama iš Paryžiaus, Nana prisi- 
kvietė krūvą žmonių, nors širdies gilumoje galvojo, kad niekas 
neatvyksiąs. Todėl ji apstulbo ir baisiai supyko, kai po pietų 
prie Minjotės vartų sustojo pilnutėlis omnibusas. 

— Štai ir mes! — sušuko Minjonas, pirmas lipdamas iš omni- 
buso ir iškeldamas du sūnus — Anri ir Šarlį. 

Įkandin pasirodė Labordetas ir, paduodamas kiekvienai ranką, 
padėjo išlipti ištisam pulkui damų: Liusi Stiuart, Karolinei Ekė, 
Tatanai Nenė, Marijai Blon. Nana jau buvo begalvojanti, jog 
tai ir viskas, bet tuo metu nuo palipos nušoko La Faluazas ir 
drebančiomis rankomis išsodino Kvakę ir jos dukterį Ameli. 
Viso labo atvyko vienuolika svečių. Įkurdinti juos pasirodė 
ne taip paprasta.. Minjotėje buta penkių svečių kambarių, bet 
viename jau gyveno ponia Lera ir mažiulis Luji. Pats didžiausias 
kliuvo Kvakės ir La Faluazo šeimai — Ameli miegosianti greta, 
tualeto kambarėlyje, ant sulankstomos lovelės. Minjonas su 
sūnumis gavo trečią kambarį, Labordetas — ketvirtą. Paskutinis 
kambarys tapo bendru miegamuoju su keturiomis lovomis Liusi, 
Karolinei, Tatanai ir Marijai. Na, o Staineris permiegosiąs svetai- 
nėje ant minkštasuolio. Svečiams įkurdinti prireikė geros valan- 
dos, ir Nana, iš pradžių siutusi, galop susižavėjo nauju pilies savi- 
ninkės vaidmeniu. Damos viena per kitą sveikino Naną įsigijus 
Minjotę — dvaras stačiai stebuklas, meilute! Be to, svečiai 
atsivežė gūsį Paryžiaus oro, paskutines paskalas: damos čiauškė- 
jo visos drauge, kvatojo, šūkavo, švelniai plekšnojo jai per 
pečius. Beje, o Bordenavas? Kaip jis pažiūrėjęs į jos pabėgimą? 
Šiaip, nieko baisaus! Tiesa, iš pradžių riaumojęs, kad pasiusiąs 
žandarus jos atvežti, o paskum tą patį vakarą pakeitęs ją kita, 
išleidęs scenon mažiukę Violen, ir ji susilaukusi gražaus pasise- 
kimo. Išgirdusi tą naujieną, Nana susimąstė. 


Buvo tik ketvirta valanda. Svečiai panoro pasivaikščioti. 

— Matot,-— tarė Nana,-— prieš pat jums atvažiuojant, kaip tik 
ruošiausi eiti kast bulvių. 

Tuomet visi, net nepersirengę, pasišovė irgi eiti kast bulvių. 
Tai būsianti puiki iškyla. Sodininkas su dviem parankiniais jau 
laukė sklype, gana atstu nuo sodybos. Damos šliaužiojo keliais, 
rausėsi žemėje žiedais apnarstytais pirštais, spygavo aptikusios 
didesnę bulvę. Kaip smagu bulvių lauke! Štai tada ir gavo progą 
pasireikšti Tatana Nenė: jaunystėje ji prikasė tiek bulvių, jog 
dabar, pamiršusi bet kokį taktą, vadino damas kvailėmis, mokė, 
kaip reikia dirbti. Vyrai kur kas vangiau kibo į darbą. Minjonas 

geraširdiška išraiška pasinaudojo apsilankymu kaime, kad galėtų 
pagilinti vaikų žinias: perskaitė ištisą paskaitą apie agronomą 
Parmantjė, Prancūzijoje padėjusį bulvininkystės pagrindus. 

Vakarienė praėjo pašėlusiai linksmai. Visi rijo stačiais kąs- 
niais. Nana įsijausminusi susikirto su savo metrdoteliu, anksčiau 
tarnavusiu Orleano vyskupijoje. Gerdamos kavą, damos užsirū- 
kė. Kurtinamas pokylio triukšmas veržėsi pro atdarus langus įr 
ščiuvo vakaro ramybės gaubiamuose toliuose; O valstiečiai, 
užtrukę laukuose, gręžiojosi eidami pro šalį ir spoksojo į švie- 
somis plieskiančius namus. 

— Ak, kaip apmaudu, kad poryt išvažiuojat,-- kalbėjo 
Nana.— Na, nieko, ką nors sugalvosim. 

Ir buvo nuspręsta rytoj, sekmadienį, važiuoti apžiūrėti se- 
novinės Šamono abatijos griuvėsių už septynių kilometrų nuo 
Minjotės. Tuoj po pusryčių iš Orleano atvažiuosiančios penkios 
karietos, o apie septintą valandą jie grįšią Minjotėn pietų. 

Tą vakarą, kaip paprastai, graias Miufa užkopė ant kalvelės 
ir buvo jau beskambinąs prie sodybos vartų. Bet jį nustebino 
ryškiai apšviesti langai, garsus kvatojimas. Pažinęs Minjono 
balsą, jis viską suprato ir, susidūręs su nauja kliūtimi, tuždamas 
nuėjo šalin, galutinai netekęs kantrybės, pasiryžęs dabar jau 
griebtis blogiausių priemonių. Zoržas turėjo vartelių raktą ir, 
sėlindamas pasieniais, nusigavo į miegamąjį. Tačiau laukti 
gavo iki pusiaunakčio. Galop pasirodė girta girtutėlė Nana, dar 
labiau nei paprastai pertekusi motiniškų jausmų; įgėrusi ji visada 
puldavo glaustytis ir stačiai lipte prilipdavo. Dabar ji griežtai 
pareikalavo, kad Zoržas lydėtų ją į Samono abatiją. Jis nesutiko 
baimindamasis, kad kas nors jo nepamatytų: jei žmonės paste- 
bėsią juodu vienoje karietoje, kilsiąs baisus triukšmas. Bet ji 
apsipylė ašaromis, puolė į neviltį lyg myriop pasmerktoji, ir, 
guosdamas ją, Zoržas tvirtai pažadėjo kartu važiuoti į iškylą, 


— Vadinas, tu tikrai mane myli, — vebleno ji.— Na, sakyk, 
kad mane myli... Sakyk, mielas kaliniuk, ar tu labai sielvartau- 
tum, jeigu aš numirčiau! 


Artima Nanos kaimynystė audrino visą Fondetę. Kas rytą 
per pusryčius geroji ponia Jugon nejučiom pradėdavo kalbą 
apie „tą moterį", pasakodavo iš sodininko išgirstas naujienas, 
negalėdama atsispirti pagundai, kuriai visados pasiduoda pa- 
dorios damos, susidūrusios su paleistuvėmis. Ji, paprastai tokia 
pakanti, piktinosi, irzo miglotai nujausdama nelaimę, ir ypač 
vakarais širdį jai sugniauždavo baimė, lyg ji būtų sužinojusi, 
jog apylinkėje bastosi plėšrus žvėris, pabėgęs iš zoologijos sodo. 
Todėl ji kibo prie visų svečių, priekaištavo, kad jie klaidžioja 
aplink Minjotę. Žmonės matę grafą de Vandevrą vieškelyje 

juokiantis su kažin kokia vienplauke dama; bet jis griežtai gynėsi, 
tvirtino, jog tai buvusi ne Nana, nes iš tikrųjų tai buvo Liusi, 
kuri nuėjo jo palydėti norėdama papasakoti, kaip išgrūdo lauk 
savo trečiąjį princą. Markizas de Suaras irgi dingdavo ištisomis 
dienomis, bet jis teisindavosi gydytojo nurodymu kuo ilgiau 
būti gryname ore. O ponios Jugon priekaištai Dagnė ir Fošri 
visiškai neturėjo pagrindo. Dagnė apskritai atsisakė minties 
susitaikinti su Nana ir kojos nekėlė iš Fondetės, su didžiausia 
pagarba sukdamasis prie Estelės. Fošri irgi nė žingsnio nesitraukė 
nuo grafienės ir grafaitės Miufa. Tik viertą kartą laukų takelyje 
jis susitiko Minjoną, kuris, nešinas dideliausiu glėbiu gėlių, 
mokė sūnus botanikos pagrindų. Vyrai paspaudė vienas kitam 
ranką ir pasidomėjo, kaip laikosi Roza: ir vienas, ir kitas tą 
rytą gavo iš jos laišką, kuriame ji rašė, jog jaučiasi kuo puikiau- 
siai, ir prašė kiekvieną dar pabūti kaime, kol tvyro geri orai. 
Iš visų svečių senoji dama išskyrė tik grafą Miufa ir Zoržą: 
juk grafas, amžinai prasimesdavęs svarbiais reikalais Orleane, 
negalėjo bėgioti pas kekšę, o Zoržas, vargšas vaikelis, kėlė jai 
didžiausią rūpestį, — mat kiekvieną pavakarę jam užeidavo bai- 
sūs migrenos priepuoliai, ir jis būdavo priverstas, dar saulei 
nenusileidus, gulti į lovą. 

Naudodamasis popietinėmis grafo išvykomis, Fošri pasidarė 
ištikimas grafienės Sabinės kavalierius. Jiems einant į tolimą 
parko galą, jis nešdavo jos skėtį ir sulankstomą kėdutę. Be kita 
ko, jis sugebėjo įtikti grafienei savo įmantriu pusėtino žurnalisto 
sąmoju ir netrukus pereiti prie to intymaus tono, kuriam itin 
palanki kaimo aplinka. Sabinė, lyg sugrįžusi jaunystėn, mielai 
išliedavo sielą tam šnekiam ir pašaipiam jaunuoliui, tardama 
sau, jog tokie santykiai jokiu būdu negali pakenkti jos geram 
vardui. Tačiau kartais, kai juodu likdavo vieni, kokio krūmokš- 
nio atskirti nuo visos draugijos, juokas ūmai nuščiūdavo jų 
lūpose, veidai surimtėdavo, nejučia susitikdavo jų žvilgsniai, 
tokie gilūs ir skvarbūs, jog atrodydavo, kad jie žiūri vienas 
kitam į širdį ir viską supranta. 

Penktadienį per pusryčius atsirado dar vienas svečias. Atva- 
žiavo ponas Teofilis Veno, kurį ponia Jugon dar praeitą žiemą 
pakvietė į svečius, susitikusi su juo pas grafą Miufa. Jis žemai 
lankstėsi, geraširdiškai dėjosi menku žmogeliu ir tarytum nema- 
tė, jog visi žiūri į jį su baugia pagarba. Kai pagaliau jam pavyko 
nukreipti nuo savęs dėmesį, per desertą triauškindamas cukraus 
gabaliukus, jis ėmė atidžiai stebėti Dagnė, braškėmis vaišinantį 
Estelę, klausytis Fošri, šmaikščiomis istorijomis juokinančio 
grafienę. Pastebėjęs kieno nors žvilgsnį, atsakydavo romia 
šypsena. Pasikėlęs nuo stalo, jis paėmė grafą Miufa už parankės 


ir nusivedė į parką. Visi žinojo, kad grafui jis turi didelę įtaką, 
ypač sustiprėjusią mirus senajai grafienei. Sklido patys keis- 
čiausi gandai apie kone magišką buvusio advokato galią visai 
Miufa šeimai. Fošri puikiai suvokdamas, jog ponas Veno jam 
labai trukdys, Zoržui ir Dagnė papasakojo, kaip advokatas susik- 
rovęs turtą, — laimėjęs stambią bylą, jėzuitų jam patikėtą ginti; 
anot žurnalistų, tas pažiūrėti romus geraširdis storulis — pavo- 
jingas ir baisus žmogus, šiuo metu įsivėlęs į visas juodaskvernių 
machinacijas. Abu jaunuoliai prapliupo kvatoti, tą senučiuką 
laikydami paprasčiausiu mulkiu. Jiems atrodė juokinga net 
pagalvoti, jog Veno — mįslingas žmogus, visagalis, slapčia 
padedantis dvasininkijai regzti pinkles. Tačiau abu nutilo, kai, 
žmogelio vedamas, grįžo Miufa, nepaprastai išblyškęs, paraudu- 
siomis akimis, lyg ką tik būtų verkęs. 


— Matyt, bus pasikalbėję apie nusidėjėlius, pragare ken- 
čiančius, — pašaipiai sukuždėjo Fošri. 

Nugirdusi tuos žodžius, grafienė Sabinė iš lėto atsigręžė, 
jųdviejų akys susitiko, ir jie ilgai žiurėjo vienas į kitą, lyg 
stengdamiesi prasismelkti į kito širdį, prieš ryždamiesi lemiamam 
žingsniui. 

Paprastai po pusryčių visa draugija eidavo į patį gėlyno galą, 
į terasą, kuri pakopomis leidosi į lygumą. Tą sekmadienį po 
pietų nusistovėjo kaip reta gražus oras. Iš ryto, apie dešimtą 
valandą, būugštauta lietaus, tačiau debesys, nors ir neišsisklaidė, 
tarytum virto pienišku ūku, saulės spindulių suvarstytomis 
švytinčių dulkelių skraistėmis. Tuomet ponia Jugon pasiūlė 
pro parko vartelius nusileisti pašlaitėn ir Giumjero keliu eiti 
prasivaikščioti iki Su; nors ir šeštą dešimtį peržengusi, ji buvo 
labai judri ir mėgo vaikščioti. Beje, ir svečiai pareiškė, jog pui- 
kiausiai apsieisią be karietos. Ir taip visa draugija, pasiskirsčiusi 
būreliais, nukako iki medinio tiltuko. Fošri ir Dagnė ėjo pirmi 
su grafiene ir grafaite Miufa, jiems iš paskos — grafas ir marki- 
zas drauge su ponia Jugon, o pačiame gale, nutaisęs prideramą 
miną, slinko Vandevras, dumdamas cigarą ir mintyse keikdamas 
tą nuobodžią iškylą. Ponas Veno, šypsodamas,, kaip paprastai, 
tai greičiau, tai lėčiau vaikščiojo nuo vieno būrelio prie kito, 
lyg norėdamas nusiklausyti visų kalbas. 

— O mūsų vargšiukas Zoržas Orleane! — aimanavo ponia 
Jugon.— Nuvažiavo pasitarti dėl savo migrenos su daktaru Ta- 
vernjė, kuris jau suvis nuseno ir nebelanko pacientų... Taip, taip, 
jūs dar miegojote, prieš septynias išskubėjo. Beje, bent turės 
šiokią tokią pramogą... 


Staiga, paliovusi aimanavus, sušuko: 


— Klausykit, ko gi jie sustojo prie tilto? 

Ir tikrai Dagnė ir Fošri su damomis neryžtingai mindžikavo 
vietoje, lyg išsigandę kokios kliūties, užtverusios jiems kelią. 
Betgi ant tilto nebuvo nė gyvos dvasios. 

— Eikit, ko neinat! — suriko grafas. 

Jie nekrustelėjo įsistebeiliję į tai, ko kitiems dar nebuvo 
matyti. Tuopomis apsodintas kelias ten darė staigų vingį. Tuo 
tarpu vis garsiau aidėjo duslus triukšmas, ratų dardėjimas, juokas 
ir botago pliaukšėjimas. Ir staiga viena po kitos išnėrė penkios 
kimštinai prikimštos karietos, traukiančios akį šviesių, melsvų, 
rausvų pašvitų margumynu. 

— Kas čia galėtų būti? — nustebusi paklausė ponia Jugon. 

Paskum suprato, veikiau nuspėjo ir pasipiktino tokiu akip- 
lėšišku įsibrovimu į jos valdas. 

— Ak, juk tai ta moteris! — sumurmėjo ji.— Eikite, eikite 
sau. Dėkitės, kad... 

Bet ji nespėjo baigti minties. Penkios puskarietės, kuriomis 
Nana su visa draugija važiavo apžiūrėti Samono abatijos griuvė- 
sių, jau dundėjo siauru tiltuku. Fošri, Dagnė, grafienė Miufa 
ir duktė gavo pasitraukti, o ponia Jugon ir kiti taipgi sustojo 
dviem gretomis išsirikiavę abipus kelio. Tai buvo tikras paradas. 
Karietose juokas nuščiuvo; keleiviai smalsiai sužiuro. Stojus 
tylai, kurią drumstė tik vienodas kanopų kaukšėjimas, abi 
stovyklos žvilgsniais tyrė viena kitą. Pirmojoje puskarietėje, 
išsipleikusios it kunigaikštienės, plačiais išsipūtusiais sijonais 
beveik uždengdamos ratus, sėdėjo Marija Blon ir Tatana Nenė 
ir niekinamai žiūrėjo į pėsčiomis vaikščiojančias padorias damas. 
Antrojoje, užėmusi visą sėdynę, rėpsojo Kvakė, galingu stuome- 
niu užstodama La Faluazą, iš už jos pinikų baimingai iškišusį 
nosies galiuką. Iš paskos važiavo Karolinė Ekė su Labordetu, 
Liusi Stiuart ir Minjonas su sūnumis, o pačiame gale fajetonu 
dardėjo Nana su Staineriu, ir prieš juos, ant atlošiamo suoliuko, 
keliais įsirėmęs į jos kelius, sėdėjo vargšas pupuliukas Zizi. 

— Stai ta paskutinė, ar ne? — ramiai paklausė grafienė žur- 
nalistą, dėdamasi, kad nepažįsta Nanos. 


Fajetono ratas ko neužkliudė grafienės, bet ji nepasitraukė 
nė žingsnio. Abi moterys įdėmiai sužiuro viena į kitą ir tą pačią 
akimirką padarė galutinį ir neatšaukiamą sprendimą. Vyrai lai- 
kėsi nuostabiai. Fošri ir Dagnė šaltakraujiškai apsimetė, kad 
nieko nepažįsta. Bugštaudamas, kad tos damos neiškrėstų jam 
kokio pokšto, markizas nervingai trynė pirštais nuskintą žolytę. 
Tik Vandevras, truputį atsilikęs nuo kitų, mirktelėjimu pasis- 
veikino su Liusi, ir ji atsakė jam vos pastebima šypsena. 

— Būkite atsargus! — sumurmėjo ponas Veno, stovėdamas 
užpakaly grafo Miufa. 

O grafas, sukrėstas ligi širdies gelmių, žvilgsniu lydėjo pro 
šalį pralekiantį regėjimą — Nanos regėjimą. Jo žmona iš lėto 
atsigręžė ir tiriamai nužvelgė vyrą. Tuomet jis nudūrė akis že- 
mėn, nenorėdamas matyti risčia bėgančių arklių, tarytum nusine- 
šančių jo kraujuojančią širdį. Kad kiek būtų sustūgęs iš skausmo, 
nes viską suprato pastebėjęs Zoržą, įsigūžusį į Nanos sijonus. 
Vaikėzas! Mintis, jog Nana jį išmainė į vaikėzą, jį pribaigė. 
Štaineris jam buvo nė motais. Bet tas vaikėzas! 

Ponia Jugon iš pradžių stačiai nepažino Zoržo. O jis, fajetonui 
dardant tiltu, būtų iššokęs į upę, jei Nana nebūtų jo prirėmusi 
keliais. Jis sėdėjo lyg suakmenėjęs baltu it drobė veidu. Net 
nežvilgtelėjo į šoną. Gal šitaip ir jo niekas nepastebėsiąs? 

— Dieve mano!—staiga sušuko senoji dama.— Juk su ja 
Zoržas! 

Karietos pralėkė pro šalį, bet vis dar neišsisklaidė nesmagi 
nuotaika, neišvengiama tais atvejais, kai pažįstami žmonės dedasi 
nepažįstamais ir nepasisveikina. Šis nemalonus, nors ir trumpas 
susitikimas tarytum užtruko ištisą amžinybę. Ir karietos, dar 
smagiau dundėdamos, į auksinius tolius nulakino visą kekšyną, 
įsiaudrinusį nuo gaivaus lygumos oro; vėl plaikstėsi margi 
pašvitai, skardėjo juokas, mergos gręžiojosi, šaipėsi iš tų pado- 
riųjų, iškreiptais veidais stypsančių pakelėje. Nana dar spėjo 
pamatyti, kaip visa ta ponija neryžtingai trypčioja vietoje, 
paskum, net nepažvelgusi į tiltą, pasuka atgal. Ponia Jugon tylė- 
dama rėmėsi į grafo Miufa ranką, ir jos veidas buvo pilnas tokio 
sielvarto, jog niekas nedrįso jos guosti. 


- Sakykit, brangute, ar pastebėjot Fošri? — sušuko Nana, 
kreipdamasi į Liusi, išsisvėrusią iš gretimos karietos.— Matėt, 
kokį snukį susuko? Jis man brangiai užmokės... O Polis, tas 
geltonsnapis, kurį šitaip paikinau! Kad bent galvą būtų linkte- 
lėjęs!.. Jau kad išauklėti, tai tikrai išauklėti! 

Ir davė garo Štaineriui, išdrįsusiam pareikšti, kad, jo manymu, 
vyrai lab'ai padoriai laikęsi. Vadinasi, jos nevertos nė papras- 
čiausio linktelėjimo? Vadinasi, pirmam pasitaikiusiam stačiokui 
valia jas užgaulioti? Labai ačiū, matyt, jis irgi to paties pero; 
ne, to jau per daug! Šiaip sakysi, ar taip, o su moterim vyrui 
visad reikia pirmam, sveikintis! 

— O kas toji stypla? — paklausė Liusi, stengdamasi perrėkti 
ratų tarškėjimą. 

— Grafienė Miufa! — atsakė Štaineris. 

— Še tau! Taip ir maniau,— tarė Nana.— Ką gi, nors jinai 
ir grafienė, bet iš pažiūros ne dievaižin kas... Taip, taip, ne dievai- 
žin kas... Kuo jau kuo, o mano akimis galit pasikliauti. Kiaurai 
matau tą jūsų grafienę... Norit, kertam lažybų, kad ji guli su tuo 

gyvate Fošri!.. Sakau jums, kad guli, ir baigta! Mes, moterys, 
tokius dalykus iškart jaučiam. 


Štaineris tik patraukė pečiais. Vakar jo nuotaika galutinai 
sugedo: gavo laiškų, reikalaujančių rytoj pat važiuoti į Paryžių; 
na, o kam gi nemalonu ištrūkti į kaimą prasiblaškyti — ir miegoti 
vienam svetainėje ant minkštasuolio! 

—- Ak, vargšeli tu mano, pupuliuk! — staiga susigraudino 
Nana, pastebėjusi, jog Zoržas nepaprastai išblyškęs, sėdi lyg 
suakmenėjęs ir kvapo atgauti negali. 

— Kaipjūs manot, ar mama mane pažino? — pagaliau vargais 
negalais išlemeno jis. 

— Kurgi nepažins! Kitaip nebūtų surikusi... Tai aš kalta. Jis 
nenorėjo važiuoti. O aš jį priverčiau... Klausyk, Zizi, nori, para- 
šysiu laišką tavo mamai? Iš pažiūros ji garbinga moteris. Pa- 
rašysiu, kad akyse tavęs niekad nesu mačiusi, kad Štaineris 
šiandien atvedė tave pas mane pirmą kartą. 

— Ne, ne, nerašyk! —persigandęs sušuko Zoržas.— Aš pats 
kaip nors išsisuksiu... O jeigu per daug užsisės, imsiu ir pabėgsiu. 

Ir jis nutilo stengdamasis sugalvoti kokį nors išganingą melą. 
Penkios karietos riedėjo lyguma, tiesiu begaliniu keliu, iš abiejų 
pusių apsodintu vešliais medžiais. Visą kraštą gaubė pilkšvas 
sidabrinis ūkas. Damos vis dar klykavo viena kitai iš karietos 
į karietą, o vežikai slapčiomis šaipėsi iš savo neiprastų keleivių; 
kartais damų kuri atsistodavo visu ūgiu, kad galėtų geriau 
apžvelgti apylinkę, ir, laikydamasi kaimynei už pečių, atkakliai 
stypsodavo, kol šleptelėdavo atgal ant sėdynės ratui pataikius 
į kelio duobę. Karolinė Ekė tuo tarpu užmezgė rimtą pokalbį su 
Labordetu; galop juodu priėjo vieningą nuomonę, jog daugių 
daugiausia po trijų mėnesių Nana parduosianti savo dvarelį, ir 
Karolinė įgaliojo Labordetą pusdykiai nupirkti jai Minjotę. 
Priešakinėje puskarietėje apsalęs nuo meilės La Faluazas taikėsi 
Kvakei pabučiuoti į apopleksišką kaklą, bet neprisisiekęs įniko 
bučiuoti nugarą, aptemptą braškančia per siūles suknele. O Kva- 
kės duktė Ameli, įsitaisiusi ant atlošiamo suolelio, piktai šūkavo, 
kad jie liautųsi: ją ėmė apmaudas bežiūrint, kaip kavalierius 
bučiuoja jos motiną, o ji turi spoksoti į juos kaip paskutinė 
kvailė. Kitoje karietoje Minjonas stulbino Liusi savo sūnų ži- 
niomis, liepdamas jiems deklamuoti Lafonteno pasakėčias; ypač 
kėlė nuostabą Anri: kaip žirnius išberia bet kokią pasakėčią ir 
nė karto nesusikerta. Tačiau priekinėje karietoje Marija Blon 
žvėriškai nuobodžiavo įkyrėjus mulkinti Tataną Nenė, kurią 
spėjo įtikinti, jog Paryžiaus pieninėse kiaušiniai daromi iš klijų 
ir šafranų. Na ir tolumėlis! Ar dar ilgai va šitaip kratytis? Klausi- 


mas perlėkė visą karietų virtinę, galop pasiekė Naną, ir ji, pasi- 
tarusi su vežiku, atsistojusi suriko: 

— Dar penkiolika minučių!.. Aure, už medžių, bažnyčia, ma- 
tot?.. 

Ir pridūrė: 

— O žinot, pasirodo, Samono pilies savininkė kadaise, dar 
Napoleono laikais, buvo viena iš mūsiškių... O, siautėjo kaip 
pašėlusi, — man Zozefas sakė, o jis girdėjo iš abatijos tarnų, — 
dabar taip jau niekas nesiautėja. Bet dabar ji bažnyčioj ir gula, 
ir kelia. 

— Kuo ji vardu? — paklausė Liusi. 

— Ponia d'Anglar. 

— Irma d'Anglar, aš ją pažįstu! —sušuko Kvakė. 

Ir vėl per visą virtinę karietų, smagiai dardančių keliu, per- 
sirito šūksniai ir aikčiojimai. Visi ištempę kaklus sužiuro į Kva- 
kę; Marija Blon ir Tatana Nenė net atsiklaupė ant sėdynės ir 
kumščiais atsirėmė į atloštą viršų; pasipylė klausimai, piktos 
užuominos, beje, pilnos prastai slepiamo susižavėjimo. Kvakė 
pažinojo Irmą, ir tai stebino damas, kėlė jų pagarbą tiems seniems 
laikams. 

- — Tiesa, buvau tuomet jaunutė, — toliau pasakojo Kvakė.— 
Vis tiek puikiai prisimenu, ne kartą esu ją mačiusi... Sakė, namie į 
ją koktu būdavo žiūrėt. Bet užtat karietoj — kaip miela diena! O 
kokie gandai apie ją sklisdavo, girdi, išdarga ir pašlemėke 
kokių reta... Nėmaž nesistebiu, kad turi pilį. Vienu matu bet 
kurį vyrą, būdavo, apšvarina, nespėji nė apsižiūrėt!.. Aha, vadi- 
nas, Irma d'Anglar dar gyva! Ką gi, mielos katytės, dabar jai 
bus per devyniasdešimt. 


Damoms iškart praėjo noras juoktis. Devyniasdešimt metų! 
Nė viena jų šitiek nepratempsianti, sušuko Liusi, kaip mane 
gyvą matot! Jau dabar visos ant šakalio pakratomos. Beje, Nana 
pareiškė, kad nieku būdu nenorinti sulaukti senatvės, menkas 
malonumas žilę braukyt. Balsus užgožė botagų pliaukšėjimas: 
vežikai ragino arklius, artėjo kelionės pabaiga. Kilus tam šur- 
muliui ir triukšmui, Liusi staiga nusuko šneką kitur ir ėmė 
kalbinti Naną rytoj pat grįžti su visais į Paryžių. Paroda greit 
pasibaigsianti, damoms metas namo, nes sezonas pranokęs vi- 
sus lūkesčius. Bet Nana užsispyrė. Ji neapkenčianti Paryžiaus, 
nelėksianti atgal lyg akis išdegusi. 

— Tiesa, zuikuti, mudu dar pabūusim šičia, — tarė ji, kojomis 
suspausdama Zoržui kojas, lyg Staineris nė nebūtų sėdėjęs greta. 

Karietos ūmai sustojo. Nustebę keleiviai atsidūrė dykynėje, 
kalvos pašlaitėje. Vienas vežikas gavo parodyti, kaip nusikasti 


iki Samono abatijos griuvėsių, botagu durdamas medžių guoto 

pusėn. Nusivylimas buvo nežmoniškas. Damos palaikė išvyką 
didžiausia kvailyste: juk čia stačiai krūva griuvėsių, apžėlusių 
erškėčiais, be to, ir bokštas apgriuvęs. Tikrai neverta dėl to 
trenktis tokį kelią, ištisas dvi mylias kratytis karietoje! Tuomet 
vežikas nurodė pilį, kurios parkas rėmėsi į abatiją, ir pasiūlė 
truputį paėjėti patvoriu: jie pasivaikščiosią, o karietos lauk- 
siančios jų kaimo aikštėje. O apylinkių žavumas! Draugija 
sutiko. 

- Velniai rautų, gražiai įsitaisė Irma! — tarė Kvakė, susto- 
dama prie grotinės tvoros, skiriančios parką nuo kelio. 

Visi tylėdami sužiuro į tankynę, aklina siena dunksančią už 
grotų. Paskum siauru takeliu patraukė palei aukštą mūrinę tvorą, 
tolydžio užversdami galvas ir grožėdamiesi vešlių žalumynų 
skliautu, suręstu iš tankiai susipynusių šakų. Po kokių trijų mi- 
nučių jie vėl atsidūrė prieš grotinę užtvarą, už kurios driekėsi 
plati veja, dviejų šimtamečių ąžuolų ūksmės užgožta; paėjėjus 
dar tris minutes, už kitos grotinės užtvaros atsivėrė ilga alėja, 
tikras tamsos tunelis, o pačiame gale nelyginant žvaigždė ryškiai 
spindėjo lopinėlis saulėto dangaus. Iš pradžių jie neteko žado 
iš nuostabos, bet paskum liežuviai pamažu atsimezgė. Stengtasi 
juokauti, bet sąmojai atsidavė pavyduliu; šiaip sakysi ar taip, 
o reginys sukrečiantis, kaip kažin ką! Toji Irma ne pirštu penė- 
ta! Dabar aišku, ką gali moteris? Toliau vėl vešėjo medžiai, 
mūrinę tvorą tolydžio klojo gebenių skraistės, kur ne kur kyšojo 
paviljonų stogai, tuopų guotai kaitaliojosi su ūuksmingais 
guobynais ir drebulynais. Ką, nejaugi parkas niekad nesibaigs? 
Damos norėjo būtinai pamatyti pačią pilį, joms nusibodo be galo 
sukti ratu aplink parką, kur, išskyrus lapijos bedugnę, nieko 
daugiau nebuvo matyti. Abiem rankomis įsikibusios į užtvaros 
grotas, veidu prisiglaudusios prie geležies, jos stengėsi bent ką 
nors įžiūrėti. Pagarba, pripildžiusi širdį, vertė jas laikytis atstu, 
ir jos svajojo pamatyti pilį, neregimą toje neapžvelgiamoje 
girioje. Nepratusios vaikščioti, jos greit nuvargo. O mūrinė 
siena tęsėsi be galo, be krašto; sulig kiekvienu posūkiu jos su- 
sidurdavo su tuo pačiu mūru, suremtu iš pilkų akmenų. Jau nete- 
kusios vilties apeiti visą parką, kai kurios reikalavo grįžti 
atgal. Tačiau kuo labiau seko joms jėgos, tuo labiau stiprėjo 
pagarba nedrumsčiamai, iš tikro karališkai tų valdų didybei. 

— Juk tai kvaila galų gale! — prakošė pro dantis Karolinė 
Ekė. 

Nana nutildė ją, truktelėdama pečiais. Jau kuris laikas ji 
ėjo tylėdama, perbalusi ir susikaupusi, su niekuo nekalbėjo. 
Staiga už paskutinio posūkio mūrinė tvora pasibaigė, prieš 
akis atsivėrė kaimo aikštė, nelauktai išdygo pilis vidury para- 

dinio kiemo. Visi sustojo sukrėsti didingo reginio: aukšti, platūs 
laiptai vedė prie puikaus fasado su dvidešimčia langų, prie jo 
šliejosi trys dailių linijų priestatai, sumūryti iš raudonų plytų su 
akmeniniais bordiūrais. Toje istorinėje pilyje buvo apsistojęs 
Henrikas IV, ligi šių laikų išliko jo miegamasis su plačia lova, 
traukta Genujos aksomu. Nana stovėjo užgniaužusi kvapą, pas- 
kum atsiduso kaip mažas vaikas. 

— Velniai griebtų! — vos girdimai sušvokštė. 

Ir tuomet visa draugija sujudo, subruzdo. Kvakė netikėtai 
pareiškė, jog štai ten, prieš bažnyčią, stovinti pati Irma. Iškart 
ją pažinusi: tai gyvatė, jau suvis nukaršusi, o tiesi tiesutėlė kaip 
ir anais laikais, ir akys tos pačios, žiūri iš aukšto, lyg tikrai 
būtų kilminga dama. Parapijiečiai skirstėsi po mišparų. Ponia 
Irma akimirką dar stovėjo šventoriuje. Vilkėjo ji šilkine suknia 
sudžiūvusių lapų spalvos, laikėsi paprastai ir podraug didingai, 
ir veidas jos atrodė godingas, nelyginant kokios nusenusios 
markizės, išvengusios Revoliucijos žiaurumų. Dešinėje rankoje 
tviskėjo stora maldaknygė. Ir ji iš lėto nuėjo skersai aikštės, 
lydima liokajaus su livrėja, atsilikusio per penkiolika žingsnių. 
Šamono žmonės išsipylė iš bažnyčios, žemai lankstydamiesi 
pilies savininkei; vienas senukas pabučiavo jai ranką, o viena 
moteriškė ko nepuolė prieš ją ant kelių. Buvo tai visagalė karalie- 
nė, garbingo amžiaus ir šlovės apsiausta. Ji pakilo laiptais, dingo 
pilyje. 

— Štai ką gali pasiekti, kai gyveni su galva,— įtaigiu tonu 
tarė Minjonas ir pažvelgė į sūnus, lyg norėdamas juos pamokyti. 

Tuomet ir visi kiti įterpė savo žodį. Labordetas pareiškė, kad 
ji nuostabiai išsilaikiusi. Marija Blon sublevyzgojo, bet Liusi 
supykusi griežtai tarė, jog senatvę reikia gerbti. Trumpai druūutai, 
visi priėjo bendrą nuomonę, kad Irma — stebuklas, ir gana. 
Draugija vėl susėdo į karietas. Visą kelią nuo Šamono iki Minjo- 
tės Nana tylėjo. Porą kartų atsigręžusi žvilgtelėjo į pilį. Ratų 
dardėjimo užliūliuota, ji pamiršo, jog šalimais sėdi Štaineris, o 
priešais — Zoržas. Vakaro sutemose jai vaidenosi tas pats regė- 
jimas: didingai kaip visagalė karalienė, garbingo amžiaus ir 
šlovės apsiausta, žingsniuoja ponia Irma. 


Vakarop Zoržas grįžo namo. Nana, vis labiau išsiblaškiusi ir 
keista, paliepė bėgti pas mamą ir prašyti atleidimo; taip reikia, 
griežtai pareiškė, ūmai užsidegusi pagarba šeimai. Ir netgi paėmė 
žodį, kad jis neateisiąs pas ją naktį: ji labai nuvargusi, o ir jis 
privaląs klausyti mamos, tokia esanti jo priedermė. Tokių ne- 
tikėtų pamokslų įerzintas, Zoržas sunkia širdimi grįžo namo, 
nudelbęs galvą. Laimė, kad buvo atvažiavęs brolis Filipas, labai 
linksmo būdo ištįsęs karininkas, todėl jis ir išvengė scenos, kurios 

taip bijojo. Ponia Jugon tik pažvelgė į jaunėlį ašarų sklidinomis 
akimis, o Filipas, jau viską sužinojęs, pagrasino už ausies parve- 
šiąs jį namo, jeigu dar sykį jis išdrįsiąs eiti pas tą moterį. Zoržui 
atlėgo širdis, ir jis sumetė mintyse, jog rytoj būtinai išspruksiąs 
iš namų apie antrą valandą ir susitarsiąs su Nana dėl tolesnių 
pasimatymų. 

Per pietus Fondetėje įsivyravo nesmagi nuotaika. Vandevras 
pareiškė grįžtąs Paryžiun; jam dingtelėjo išsivežti Liusi: mintis 
pagrobti tą mergšę, su kuria bendrauta dešimt metų nejaučiant 
jokio potraukio, pasirodė baisiai juokinga. Markizas de Šuaras, 
įbedęs nosį į lėkštę, svajojo apie Kvakės dukrelę; jis prisiminė, 
jog kitados mažiulę Lili šankino ant kelių; kaip greit auga vaikai! 
Mergytė eina į kūną, miela malonu žiūrėti! Tačiau ypačiai paniu- 
ręs sėdėjo grafas Miufa kraujo priplūdusiu veidu, nugrimzdęs 
į savo mintis. Kartais skvarbiu žvilgsniu perverdavo Zoržą. 
Iškart po pietų jis nusiskundė karščiuojąs ir nuėjęs užsidarė savo 
miegamajame. Jam iš paskos nusiskubino ponas Veno, ir ten, 
antrame aukšte, įvyko scena: grafas griuvo į lovą, įsikniaubė 
priegalvin, slopindamas raudojimus, o ponas Veno saldžiu bal- 
seliu siūlė melsti Aukščiausiąjį gailestingumo, vadindamas 
grafą broliu. Bet jis nesiklausė, tik kriokė nesavu balsu. Staiga 
šoko iš lovos ir mikčiodamas išlemeno: 


— Einu... Nebegaliu... 

— Gerai, aš jus palydėsiu, — sutiko senukas.- 

Kai tik juodu išėjo, tamsioje alėjoje šmėkštelėjo du šešėliai. 
Dabar kiekvieną vakarą Fošri ir grafienė Sabinė patikėdavo 
Dagnė padėti Estelei plikyti arbatą. Išėjęs į vieškelį, grafas lei- 
dosi tokiais sparčiais žingsniais, kad jo palydovui teko bėgti 
tekinam. Nors ir dusdamas, ponas Veno nesiliovė svariais argu- 
mentais grumtis su kūno pagunda. Tačiau grafas, neatsiliepdamas 
nė žodžiu, lėkė per tamsą. Atsidūręs prie Minjotės vartų, tiek 
tepasakė: 

— Nebegaliu... Eikit namo. 

— Tuomet teesie Dievo valia, — sumurmėjo ponas Veno.— 
Visi keliai veda į Viešpaties pergalę... Jūsų nuodėmė taps ginklu 
jo rankoje. 

Minjotėje per pietus kilo ginčas. Nana grįžusi rado Bordenavo 
laišką, kuriame jis siūlė jai dar pailsėti, bet iš kiekvieno žodžio 
buvo aišku, kad jam nusispjaut į Naną: mažiulė Violen kas 
vakaras dukart kviečiama į sceną. Ir kai Minjonas ėmė raginti 
rytoj važiuoti drauge su visais, ji neteko kantrybės ir pareiškė, 
jog nenori klausyti kieno nors patarimų. Beje, jau prie stalo ji 
sukėlė juoką savo šventeivišku elgesiu. Kai ponia Lera truputį 
pablevyzgojo, Nana tuoj suriko, kad ji, velniai rautų, niekam, 

netgi tikrai tetai, neleisianti bliauzgoti jai girdint. Paskum galu- 
tinai visiems įkarto savo pamokomais moralais, kai, kvailo dorin- 
gumo priepuolio ištikta, ėmė dėstyti, kaip auklėsianti sūnelį reli- 
gijos dvasia ir kaip pati pradėsianti dorai gyventi. Visi prapliupo 
kvatoti lyg susitarę, tad ji atrėmė pašaipas išpūstomis frazėmis 
ir užkietėjusios miesčionės tonu pareiškė, jog vienintelis būdas 
pralobti — tai laikytis padorumo ir jog ji anaiptol nenusiteikusi 
padvėsti kur nors patvory. Damos pasipiktinusios sušuko: negali 
būti, kur dėjosi mūsų Nana? Bet ji vėl nugrimzdo į savo svajas 
ir, įsmeigusi akis į tolį, tarytum jau matė kitą Naną- labai 
turtingą ir labai gerbiamą Naną. 


Svečiams išsiskirsčius po savo kambarius, pasirodė grafas 
Miufa.' Pastebėjo jį sode Labordetas. Iš karto viską suprato, 
apsiėmė nušalinti Štainerį ir tamsiu koridorium nuvedė grafą 
už rankos tiesiai į Nanos miegamąjį. Tokius reikalus Labordetas 
tvarkydavo be galo apsukriai ir taktiškai ir, ko gero, labai džiaug- 
davosi galėdamas kitiems suteikti laimę. Nana nė kiek nenustebo, 
tik ją erzino beprotiška grafo aistra. Juk svarbiausia — rimtai 
žiūrėt į gyvenimą, ar ne? O mylėti — kvaila, nieko gera tai 
neduoda. Be to, ją graužė sąžinė: juk Zizi dar toks jaunutis; ne, 
išties ji negražiai elgėsi. Dievaž, pagaliau ji grįžta į doros kelią, 
meilužiu pasirenka senį. 


— Zoje,— sušuko ji kambarinei, kuri stačiai negalėjo atsi- 
džiaugti sužinojusi, kad jie palieka kaimą, — rytoj kuo anksčiau 
sukrauk lagaminus, mes grįžtam į Paryžių. 


Ir atsigulė su Miufa, beje, nejausdama jokio malonumo. 


VII 


Po trijų mėnesių, vieną gruodžio vakarą, grafas Miufa vaikš- 
čiojo po Panoramų pasažą. Oras buvo šiltas, pasažu plaukė 
srautas žmonių, liūties šuoro suvarytų pastogėn. Minia grūdosi, 
iš lėto sūkuriavo ankštoje perėjoje, įspraustoje tarp dviejų eilių 
krautuvių. Po stikliniu stogu, nužertu balzganais atšvaitais, lie- 
josi srautai ryškios šviesos, kurią skleidė balti rutuliai, raudoni 
žibintai, melsvi transparantai, virtinės dujų ragelių, virš galvos 
tviskantys milžiniški laikrodžiai ir vėduoklės žėrinčiais apribais; 
už švariai nuplautų stiklų, plieskiant stipriems reflektoriams, 
visomis spalvomis mirguliavo vitrinos, žėrėjo juvelyrų auksas 
ir brangakmeniai, žaižaravo konditerių krištolinės vazos, tvas- 
kėjo skrybėlaičių dirbtuvių šviesūs šilkai, o ribančių vitrinų 
margumyne tolumoje buvo matyti didžiulė tamsiai raudona 

pirštinė, nelyginant nukirsta kruvina ranka, per riešą suveržta 
geltonu rankogaliu. 

Grafas Miufa pamažu priėjo bulvarą ir apsižvalgęs iš lėto 
nužingsniavo atgal, laikydamasis arčiau vitrinų. Drėgname ir 
šiltame pasaže švytėjo lengvas ūkas. Gaudžiai aidėjo žingsniai 
praeiviams kaukšint akmeninėmis plokštėmis, apvarvėjusiomis 
nuo lietsargių, bet nebuvo girdėti įprasto balsų šurmulio. Grafą 
tolydžio kumšėjo žmonės, susidomėję grąžėsi į jį be žodžių, 
atsukdami blyškius, tarytum negyvus, dujų šviesos užlietus 
veidus. Gelbėdamasis nuo tų tiriamų žvilgsnių, grafas atsistojo 
prieš raštinės reikmenų krautuvę ir įdėmiai įsistebeilijo į vitri- 
noje išrikiuotus prespapjė — stiklinius rutulius su vaizdingais 
peizažais ir gėlėmis viduje. 

Jis nieko nematė. Galvojo apie Naną. Kodėl ji vėl sumelavo? 
Rytą atsiuntė laiškutį, perspėdama, kad vakare veltui nesitruk- 
dytų, jos nebūusią namie, susirgęs sūnelis, visą naktį praleisianti 
pas tetą, slaugysianti vaiką. Grafas nepatikėjęs vakare užėjo pas 
Naną," iš namsargės sužinojo, kad ponia ką tik išvažiavo į teatrą. 
Tatai jį nustebino: juk ji neturinti vaidmens naujame spektak- 
lyje. Tad kodėl sumelavo, o ir ką gi ji galėjo veikti šįvakar 
teatre? 


Praeivio stumtelėtas, grafas nejučia perėjo nuo išrikiuotų 
prespapjė prie kitos vitrinos ir ėmė susikaupęs žiūrinėti išdėlio- 
tas užrašų knygutes ir portsigarus su kampe įspausta melsva 
kregžde. Taip, Nana pasikeitė. Iš pradžių, jiems grįžus iš kaimo, 
jis kraustydavosi iš proto, kai ji bučiuodavo jam veidą, lūpomis 
liesdavo žandenas, glaustydavosi kaip katė priesaikaudama, jog 
jisai jos mylimiausias šunytis, vienintelis vyras, kurį ji dievina. 
Jis nebebijojo Zoržo — motina neleido vaikėzui kojos kelti iš 
Fondetės. Tiesa, dar buvo storulis Staineris, kurį grafas, kaip 
jis manė, jau buvo išstūmęs, bet atvirai išsiaiškinti su Nana 
šio klausimo vis dėlto nedrįso. Grafas žinojo, kad Staineris turi 
nepaprastų finansinių sunkumų, biržoje kabo ant plauko ir ieško 
išsigelbėjimo kabindamasis į Landų Druskynių akcininkus, 
stengiasi išsunkti iš jų paskutinį įnašą. Kartais grafas susidurdavo 
su Štaineriu pas Naną, bet ji įtikinamai aiškindavo, jog sąžinė 
jai neleidžianti išvaryti Stainerį kaip šunį, juk šitiek pinigų jai 
iššvaistęs. Beje, pastaruosius tris mėnesius grafas gyveno savo- 
tiško jausmų kvaitulio apimtas ir aiškiai suvokti galėjo tik vieną 
dalyką: netekdamas Nanos, jis netenka visko. Pavėluotai pabudus 
gašlai, jis pasidarė nepasotinamas kaip greit tįstantis vaikas, 
ir nebeliko vietos nei tuštybei, nei pavyduliavimui. Galvoje 
dingsėjo tik viena vienintelė mintis: Nana nebe tokia meili kaip 
anksčiau, nebebučiuoja jam žandenų. Tai baugino jį, ir kaip vy- 

ras, neperkandęs moterų, jisai stengėsi suvokti, kuo gi ji nepa- 
tenkinta. Juk jis tenkina visus jos užgaidus! Iš galvos jam nėjo 
laiškutis, gautas rytą, visas tas melas, suregztas tik todėl, kad 
ji norėjo praleisti vakarą savo teatre. Plūstelėjus naujam minios 
srautui, jis perėjo į kitą pasažo pusę ir vėl įniko džiovinti sau 
smegenis įsistebeilijęs į nupeštas kurapkas ir didelę lašišą 
restorano vitrinoje. 

Galop jis tarytum atsipeikėjo, atitraukė akis nuo vitrinos. 
Pasipurtęs kilstelėjo galvą ir pamatė, jog laikrodžio rodyklės 
artėja prie devintos. Netrukus išeisianti Nana, jis pareikalau- 
siąs pasakyti tiesą. Jis pasuko teatro link, prisiminė vakarus, 
praleistus pasaže belaukiant Nanos prie Varjetė durų. Visos 
krautuvės buvo pažįstamos, nosį kuteno įprasti kvapai, kurie 
miešėsi ore su dujų išdagomis: duria aitrūs tymo kvapsniai, 
iš konditerijos rūsio kyla saldus vanilės aromatas, pro atviras 
parfumerijos duris dvelkia muskusu. Todėl jis ir nedrįso stovi- 
niuoti prieš krautuvių langus, pro kuriuos buvo matyti išblyškę 
pardavėjų veidai, nes jos romiai žiūrėdavo į jį kaip į seną pažįs- 
tamą. Akimirką jis dėjosi įdėmiai spoksąs į ilgą eilę apvalių lan- 
gelių virš krautuvių, lyg pirmą kartą juos būtų pastebėjęs tarp 
galybės iškabų. Paskum vėl grįžo į bulvarą, truputį palūkuriavo. 
Dabar dulkė tik smulki purkšna, šalti lašeliai atvėsino rankas, 
tarytum jį nuramino. Miufa nejučia pagalvojo apie žmoną, vie- 
šinčią Makono apylinkėse, savo draugės, nuo pat rudens prira- 
kintos prie lovos, ponios de Šezel pilyje, — karietos dardėjo 
grindiniu, taškydamos purvus, tad dabar, per tokią bjauratį, 
kaime tikriausiai šlykštu. Bet staiga jam pašoko nerimas, jis 
pasuko atgal į tvankų pasažą ir ilgais žingsniais nudrožė lavi- 
ruodamas tarp praeivių: jam dingtelėjo mintis, kad Nana, neno- 
rėdama netyčia susidurti su juo pasaže, gali išsprūsti pro 
Monmartro galeriją. 


Dabar grafas jau ėjo sargybą prie pat teatro durų. Jis nemėgo 
laukti šitame gatvelės gale, baimindamasis, kad gali susitikti 
pažįstamų. Ta vieta, Varjetė galerijos ir šy. Morkaus galerijos 
kampas,— gana abejotino vardo užkaboris, pilnas menkai ap- 
šviestų krautuvėlių, amžinai tuščių batsiuvių dirbtuvėlių, baldų 
parduotuvių, kur viskas nuklota dulkėmis; ten, netoli skaityklos, 
kur vakarais lempos gaubtais skleisdavo žalsvą mieguistą šviesą, 
paprastai kantriai laukdavo tik elegantiški ponai, dūlinėdami 
tarp visokiausių griozdų, riogsančių prie artistų durų, tolydžio 
susidurdami su girtais scenos darbininkais ir nušiurusiomis 
statistėmis. Prie durų švietė vienintelis dujų žibintas balzganu 
gaubtu. Grafui Miufa dingtelėjo mintis paklausinėti ponią Bron, 
paskum persigando pamanęs, kad Nana įspėta gali išsprukti 

pro kitas duris į bulvarą. Ir jis vėl ėmė vaikščioti pasiryžęs 
laukti, kol sargas ateis rakinti vartų ir jį išprašys, kaip tai jau 
atsitiko du kartus; širdis jam gniaužėsi iš skausmo, pagalvojus, 
kad gal šią naktį reikės praleisti vienam. 

Kiekvienąsyk, kai, įžūliai spoksodami, iš teatro išeidavo 
vyrai nešvariais marškiniais ir vienplaukės mergšės, grafas 
įsistebeilydavo į skaityklos langą, ir pro plyšį tarp dviejų skelbi- 
mų, užklijuotų tiesiai ant stiklo, vėl atsiverdavo tas pats vaizdas: 
prie be galo ilgo stalo, aprėžtas žalios šviesos rato, sėdi išsitem- 
pęs vienišas senukas ir skaito žalią laikraštį, laikydamas jį žalio- 
mis rankomis. Be kelių minučių dešimtą prie artistų durų atsi- 
rado dar vienas kavalierius, išvaizdus, stuomeningas šviesiap- 
laukis vyriškis aptemptomis pirštinėmis, ir taipgi ėmė vaikštinėti 
prieš teatrą. Prasilenkdami vyrai mesdavo vienas į kitą šnairą, 
nepatiklų žvilgsnį. Grafas prieidavo iki dviejų galerijų kampo, 
padabinto aukštu veidrodiniu pano, ir, žiūrėdamas į save, tokį 
orų, rimtą, padorų, širdies gilumoje pajusdavo gėdą ir baimę. 


Išmušė dešimtą. Staiga grafui dingtelėjo mintis, jog labai 
lengva įsitikinti, ar Nana tebėra savo persirengimo kambaryje. 
Jis palypėjo trim laipteliais, perėjo nedidelį vestibiulį geltonai 
dažytomis sienomis ir įsmuko į kiemą, atidaręs skląsčiu užšau- 
namas duris. Ankštą, drėgną ir tamsų it šulinys kiemą su dvokian- 
čiomis išvietėmis, vandentiekio kolonėle, sena virtuvine virykle 
ir gėlių vazonais, namsargės iškeltais į lauką, gaubė šėmas 
garas, tačiau dvi sienos švietė dideliais langais: apačioje buvo 
butaforijos sandėlis ir ugniagesių būstas, po kairei — administ- 
racija, po dešinei ir viršuje — aktorių persirengimo kambariai. 
Atrodė, to šulinio tamsoje žioruoja plačios liepsnojančių kros- 
nių žiotys. Grafas iškart pamatė šviesų Nanos persirengimo kam- 
bario langą antrame aukšte; jam beregint atlėgo širdis; laimingas 
ir patenkintas, jis pamiršo viską ir įsispoksojo užvertęs galvą, 
nepastebėdamas nei tirštos purvynės po kojomis, nei šleikščios 
smarvės, per ilga susitvenkusios tame Paryžiaus senamiesčio 
užkaboryje. Iš kiauro laštako varvėjo dideli lašai. Dujų šviesos 
pluoštas iš ponios Bron būsto auksavo lopeli apsamanojusio 
grindinio, sienos apačią, pajuodusią nuo kibirais telžiamų papla- 
vų, senomis praustuvėmis, puodų šukėmis užgrioztą kampą, 
kur sukiužusioje geldoje žaliavo skurdi fuksija. Staiga girgžte- 
lėjo langas, ir grafas nėrė iš kiemo. 


Tikriausiai Nana netrukus nusileisianti. Grafas grįžo atgal 
prie skaityklos;mieguistoje prieblandoje, blankios šviesos lope, 
sėdėjo nejudėdamas tas pats senukas, gulte įgulęs į laikraštį. 
Grafas dar pasivaikščiojo. Dabar jis darė didesnius ratus: kerta 
Didžiąją galeriją, Varjetė galerija eina iki Feido galerijos, tuščios 

ir šaltos, skendinčios šiurpioje tamsoje; paskum suka atgal, sėlina 
pro teatrą, lenkia šv. Morkaus galerijos kampą ir siekia net Mon- 
martro galeriją, kur susidomėjęs spokso į mašinėlę, bakalėjos 
krautuvėje pjaustančią cukrų. Tačiau, trečiąsyk darant tą ratą, 
jį perėmė baimė, jog Nana gali šitaip prasmukti nepastebėta, 
ir jis numojo ranka į savo orumą. Atsistojo stačiai prieš teatro 
duris greta šviesiaplaukio vyriškio, ir, nors ir įtardami vienas 
kitą esant varžovą, juodu susižvelgė pilni broliško nuolankumo. 
Juos stumdė scenos mašinistai, per pertrauką eidami patraukti 
dūmo, bet nei vienas, nei kitas nedrįso nė žodeliu išreikšti 
pasipiktinimo. Tarpdury išdygo trys stuomeningos mergos, susi- 
vėlusios ir nevalyvos, triauškinančios obuolius ir spjaudančios 
sėklas; abu ponai nudelbė galvas, bet nepasitraukė iš vietos, 
narsiai atremdami begėdiškus žvilgsnius ir blevyzgas netgi tada, 
kai, galop suįžūlėjusios, tos pašlemėkės, kumšėdamos viena kitą 
alkūnėmis, juoko dėlei urmu juos užgriuvo. 


Kaip tik tuo metu iš teatro išėjo Nana ir nusileido laip- 
teliais. Vos pamačiusi grafą, išblyško. 

— Ak, tai jūs! — sulemeno. 

Pažinusios ją, kandžiai kikenančios statistės sustojo kaip 
nudiegtos ištįsusiais veidais nelyginant tarnaitės, užkluptos 
nusikaltimo vietoje. Aukštas šviesiaplaukis vyriškis pasitraukė 
į šalį, iš pažiūros nusiraminęs, bet drauge ir nuliūdęs. 

— Na, ko laukiat? Duokit ranką,— nekantriai tarė Nana. 

Ir juodu iš lėto nuėjo. Grafas, pasiryžęs apiberti ją klausimais, 
nebežinojo, ką sakyti. Pirma prabilo Nana ir greitosiomis sukur- 
pė paiką išmonę: aštuntą buvusi pas tetą, o kad sūnelis geriau 
jautęsis, sugalvojusi užbėgti į teatrą. 

— Kas nors svarbaus? — paklausė grafas. 

— Žinoma, ruošiam naują spektaklį, — kiek sutrikusi, atsakė 
ji.;— Norėjo išgirst mano nuomonę. 

Miufa suprato, kad ji meluoja. Tačiau, jausdamas jos šiltą 
ranką, įsikibusią parankėn, visai ištižo. Nebeliko nei pykčio, 
nei apmaudo, lyg ir nebūtų ilgai laukęs; dabar svarbiausia buvo 
jos nebepaleisti, jeigu jau įkliuvo. Rytoj jis pasistengsiąs suži- 
noti, ko ji buvo atėjusi į teatrą, ką dariusi savo persirengimo 
kambaryje. Nana, vis dar sutrikusi, aiškiai stengėsi suvaikyti 
pakrikusias mintis ir rasti kokią nors išeitį. Varjetė galerijos 
kampe ji ūmai sustojo prie vėduoklių krautuvėlės vitrinos. 

— Žiūrėk! — sukuždėjo.— Zavumėlis! Baltos plunksnos ir 
perlamutrinis įtvaras. 

Paskum abejingų tonu pakaušė: 

— Palydėsi mane namo? 

— Be abejo, —— atsakė jis nustebęs.— Juk tavo vaikui geriau. 

Nana pasigailėjo prasimaniusi tą istoriją. O jeigu sūneliui 
būsiąs naujas priepuolis? Gal vis dėlto jai būtų ne pro šalį grįžt 
į Batinjolį? Miufa pasisiūlė važiuoti drauge, ir ji daugiau apie 
tai neužsiminė. Vienu tarpu jai pašoko baisus pyktis, koks pa- 
gauna moterį, kai ji pakliūva į spąstus ir dar priversta meiliai 
šypsoti. Pagaliau ji susitaikė su likimu, tikėdamasi laimėti 
laiko: svarbiausia — atsikratyti grafo iki vidurnakčio ir tada vis- 
kas bus gerai. 

— Ak, tiesa, šįvakar tu viengungis, — sumurmėjo ji.— Žmona 
grįš tik rytoj rytą, ar ne? 

— Taip,— atsakė Miufa, truputį sutrikęs; jam buvo nesmagu 
girdėti Naną taip familiariai kalbant apie grafienę. 

Bet ji neatlyžo, lyg tyčia paklausė, kelintą valandą ateina 
traukinys, pasidomėjo, ar jis važiuosiąs pasitikti žmonos. Dar 
labiau sulėtino žingsnius, tarytum jau būtų labai parupusios 
krautuvių vitrinos. 

— Pažiūrėk! — sušuko iš naujo stabtelėjusi prie juvelyro 
vitrinos.— Kokia gražutė apyrankė! 

Ji dievino Panoramų pasažą. Nuo jaunystės dienų jai išliko 
potraukis į visokiausius blizgučius, netikras brangenybes, auk- 
suotus papuošalus, dirbtinės odos niekučius. Kiekvienąsyk, eida- 
ma pasažu, akių negalėdavo atplėšti nuo vitrinų lygiai kaip anais 
laikais, kai slampinėdavo čia apdriskusi, apsalusia širdimi žiop- 
sodavo į saldumynus konditerijos krautuvėlės vitrinoje, klausy- 
davosi gretimoje krautuvėje grojančių vargonėlių, smaksodavo 
į ryškiai išmargintus pigučius mažniekius, dėželes, apklijuotas 
lakuotais riešutų kevalais, dantų krapštukų dėklus, primenančius 
mažiuliukes skudurininkų kraiteles, Vandomo kolonas ir obelis- 
kus su įtvertais termometrais. Tačiau tą vakarą ji buvo pernelyg 
suirzusi, žiūrėjo ir nieko nematė. Ir kas gi čia dabar galų 
gale? Nusibodo! Rankas ir kojas surišo jai tas grafas! Širdyje 
kaupėsi vis didesnė pagieža, ėmė viršų pasiutęs noras iškrėsti 
kokią nors kvailystę. Baisiai didelė laimė susidėti su padoriais 
ponais! Ką tik ji grynai nutaisė princą, nutaisė Štainerį, pinigus 
paleido vėjais, pati neprisimena kam, šiaip visokiems vaikiš- 
kiems užgaidams. Netgi negalėjo apstatyti buto Osmano bulvare, 
spėjo nebent užgriozti baldais ir puošmenomis svetainę, ištisai 
trauktą raudonu atlasu. Ir ką gi? Kreditoriai nedavė jai ramybės, 
graužė galvą labiau nei anksčiau, kai ji neturėjo nė skatiko, ir 
tai kėlė jai nuostabą, nes ji laikė save taupumo pavyzdžiu, Šitą 
mėnesį tas sukčius Štaineris vargais negalais sukrapštė vos tūks- 
tantį frankų, ir tai tik tada, kai ji prigrasino iškrušti jį lauk, jei 
neatneštas pinigų. Na, o. Miufa — kvailas per visą pilvą, net 
neišmano, kiek reikia duoti pinigų, ant jo ir pykti negalima už 

šykštumą. Ak, siųstų ji velniop visą tą poniją, jeigu šimtąsyk 
per dieną nekaltų sau galvon gero tono taisyklių! Reikia turėt 
proto, tvirtino jai Zojė kas mielą rytą, o ir pati Nana dievobai- 
mingai saugojo atmintyje tą dieną, kai Sąmone jai pasirodė regė- 
jimas, kuris ilgainiui vis dažniau ją lankė ir rodėsi vis didinges- 
nis. Stai kodėl, nors ir virpėdama nuo tramdomo pykčio, ji nuo- 
lankiai ėjo Įsikibusi grafui parankėn, tyčia lėtino žingsnius vis 
labiau retėjant praeiviams ir tolydžio stoviniavo lai prie vienos, 
lai prie kitos vitrinos. Grindinys džiūvo, gaivus vėjas, įsisukda- 
mas galerijon po stikliniu stogu, pūtė lauk šilumą, blaškė 
spalvotus žibintus, dujų ragelių virtines, milžinišką vėduoklę, 
liepsnojančią it fejerverkas. Prie restorano durų kelneris gesino 
žibintus, tuščiose, ryškiai apšviestose krautuvėse pardavėjos, 
lyg nudiegtos stovinčios prie prekystalių, tarytum miegojo atvi- 
romis akimis. 


— Ak, stačiai pasaka! — sušuko Nana prie paskutinės krautu- 
vės vitrinos, pro kurią buvo bepraeinanti, bet grįžo atgal pasigro- 
žėti porcelianiniu skaliku, su pakelta letena apmirusiu pi'ie 
lizdelio su paukštyčiais, paslėpto rožių krūme. 

Pagaliau jie paliko pasažą, bet Nana nepanoro važiuoti fiakru: 
labai jau gražus oras, sakė ji, nesą kur skubėti, daug maloniau 
būsią grįžti pėsčiomis. Paskum, kai jie atsidūrė prie „Anglų 
kavinės", staiga ji užsimanė užsukti į vidų, pasivaišinti austrė- 
mis, nusiskundusi, jog, slaugydama sūnelį, nuo pat ryto nieko 
burnoj neturėjusi. Miufa nedrįso prieštarauti. Ligi tol jis dar 
niekur su ja nesirodė ir dabar, užsisakęs atskirą kabinetą, pasku- 
bomis nusliuogė koridorium. Nana ramiai sekė iš paskos su 
tokia išvaizda, lyg kasdien čia būtų vaikščiojusi, ir kai jie jau 
buvo bežengią pro duris, kelnerio paslaugiai atidarytas, greti- 
moje salėje ūmai nuskardėjo kvatojimas ir garsūs šūksniai, ir iš 
ten išnėrė vyriškis. Tai buvo Dagnė. 

— Se tau! Nana! — sušuko jis. 

Grafas staigiai smuko į kabinetą, palikdamas duris praviras. 
Tačiau, prieš akis šnVėkštelėjant jo gunktelėjusiai nugarai, Dagnė 
pamerkė ir pašaipiai pridūrė: 

— Po paraliais! Šauniai laikaisi! Dabar tu juos semi tiesiai 
iš Tiuilri rūmų! 

Nana nusišypsojo, prisidėjo pirštą prie lūpų, kad jis nutiltų. 
Ji matė, jog Dagnė sekasi, ir džiaugėsi su juo susitikusi, nes dar 
išsaugojo jam truputį švelnumo, nors jis, pašlemėkas, ir dėjosi 
jos nepažįstąs, kai buvo padorių damų draugijoje. 

— Na, ką veiki? — draugiškai paklausė ji. 

— Mušuos į žmones. Garbės žodis, ketinu vesti. 

Lyg užjausdama jį, Nana patraukė pečiais. O jis tuo pačiu 

pašaipiu tonu ėmė skųstis savo dalia. Bene tai gyvenimas? Kiek 
išloši biržoje, tiek ir išleidi gėlėms, kad damoms nepasirodytum 
nemandagus! » Per pusantrų metų iššvaistęs visus tris šimtus 
tūkstančių frankų. O dabar nutaręs praktiškai žiūrėt į gyvenimą, 
vesti nuotaką su geru kraičiu ir pagaliau tapti prefektu kaip ir 
tėvas. Nana klausėsi nepatikliai šypsodama. Paskum linktelėjo 
galvą gretimos salės pusėn. 

— Su kuo ūužauji? 

— O, mūsų ten visa gauja, — atsakė jis, matyt, pamiršdamas 
visus vedybinius planus vynui smogus į galvą.— Zinai, Lėja pa- 
sakoja apie savo kelionę po Egiptą. Iš juoko gali padvėst! Ypač 
smagus tas nuotykis, kai ji maudėsi... 

Ir papasakojo tą nuotykį. Nana nesiskubino eiti, mielai klau- 
sėsi. Galop jie atsirėmė į sieną, vienas prieš kitą stovėdami kori- 
doriuje. Žemai palubėje degė dujų rageliai, nuo drapiruočių 
trenkė virtuvės kvapsniais. Kartais gretimoje salėje kildavo toks 
triukšmas, kad nieko nebūdavo girdėti, ir juodu nejučia susikiš- 
davo. Kas keliolika sekundžių pro šalį prabėgdavo kelneris, 
apkrautais padėklais nešinas, ir jiems tekdavo duoti jam kelią. 
Tuomet Nana ir Dagnė prisiplodavo prie sienos ir ramiai sau šne- 
kučiuodavo toliau jausdamiesi kaip namie toje aplinkoje, kur 
plyšojo įgėrusi draugija ir kliūudami už jų lakstė kelneriai. 


— Pažiūrėk,— sukuždėjo Dagnė, linktelėdamas į kabineto 
duris, pro kurias įsmuko Miufa. 

Abu sužiuro. Durys pajudėjo, lyg lengvo vėjelio virpinamos. 
Galop neiprastai lėtai ir tyliai užsivėrė. Juodu susižvalgė ir slap- 
čiomis susijuokė. Gražiai, ko gero, atrodo grafas, lindi ten vienas 
ir siunta. 

— Beje, ar skaitei Fošri straipsnį apie mane? — paklausė 
Nana. 

„Auksinę musę"? — atsiliepė Dagnė.-- Žinoma, skaičiau. 
Tik nieko nenorėjau sakyti, maniau, kad tau bus nemalonu. 

— Nemalonu? Kodėl? Juk jis labai ilgas. 

Jai glostė savimeilę mintis, jog netgi „Figaro“, ir tas ja domisi. 
Jeigu nebūtų paaiškinęs kirpėjas Fransisas, atnešęs laikraštį, 
ji ir nebūtų supratusi, jog ten kalbama apie ją. Dagnė vogčiomis 
ją stebėjo pašaipiai kikendamas. Ką gi, jeigu jau ji patenkinta, 
ko kitiems graužtis? 

— Atsiprašau! — sušuko kelneris ii, išstumdęs juos į šalis, 
pralėkė abiem rankom nešinas padėklu su ledais. 

Nana pasuko į kabinetą, kur jos laukė Miufa. 

— Na, sudieu! - tarė Dagnė.— Keliauk pas savo raguotąjį. 

Nana vėl sustojo. 

— Kodėl jį šitaip vadini? 

— Todėl, kad jam ragai prisegti, velniai rautų! 

Susidomėjusi ji vėl atsirėmė į sieną. 

— Šit kaip! — tiek tepasakė. 

— Ką, nežinojai? Meilute, juk jo žmonelė guli su Fošri... 
Regis, dar tuomet, kaime, prasidėjo jų romanas... Visiškai nese- 
niai, kai ėjau čionai, Fošri parodė man padus, ir nėmaž neabejoju, 
kad šį vakarą jis turi viešnią. Juodu abu prasimanė dingstį, kad 
galėtų susitikti, — atseit ponia grafienė kažin kur išvažiavo. 

Iš susijaudinimo Nana neteko žado. 

— Taip ir maniau! — pagaliau sušuko plodama sau per 
šlaunis.— Kai tik pamačiau anąsyk kelyje, iškart nuspėjau... Kur 
tai girdėta, kad padori moteris apgaudinėtų vyrą, ir dar su tokiu 
pašlemėku kaip Fošri! Gražių dalykėlių ją išmokys. 

— Na jau! — pagiežingai sušvokštė Dagnė.— Bene jai pir- 
miena? Tokius dalykus ji išmano gal net geriau už Fošri. 

Ir tuomet Nana aiktelėjo pasipiktinusi. 

— Tikrai?.. Gražumėlis! Še tau ir aukštuomenė! Na ir šlykštu! 

— Atsiprašau! — sušuko kelneris, buteliais nešinas, ir jiems 
vėl teko atšlyti vienam nuo kito. 


Dagnė prisitraukė Nana, kurį laiką nepaleido jos rankos. 
Balsas jo buvo tyras kaip krištolas, švelnus it armonikos 
nata,---kaip tik tuo jis ir lenkė tokių štai moterų širdis. 

— Sudieu, meilute... Juk žinai, kaip ir anksčiau tave myliu. 

Ji atšlijo ir nusišypsojo, bet tuo metu gretimoje salėje su- 
griaudėjo toks triukšmas ir šūksniai „bravo!", net durys suvir- 
pėjo, ir jisai vos nugirdo jos žodžius: 

— Kvailiuk, viskas baigta... Bet nieko baisaus. Užsuk pas 
mane kurią dieną. Paplepėsim. 

Paskum ūmai surimtėjo ir nuoširdžiai pasipiktinusios mies- 
čionės tonu sušuko: 

— Aha, vadinas, ragus jam prisegė!.. Zinai, meiluti, man 
bjauru. Pakęst negaliu vyrų, kuriems žmonos ragus prisega. 

Kai ji pagaliau įėjo į kabinetą, Miufa perbalęs nuolankiai 
sėdėjo ant siauro minkštasuolio, nervingai barbendamas pirš- 
tais į stalą. Nė vienu žodžiu jai nepapriekaištavo. O Nana, susi- 
jaudinusi iki širdies gelmių, nebežinojo, ar gailėtis jo, ar neap- 
kęsti. Vargšelis! Toji bjaurybė žmona taip niekšiškai jį apgaudi- 
nėja! Ir jai pašoko noras pulti jam ant kaklo, paguosti. Bet, 
šiaip sakysi ar taip, o jis to užsitarnavo: na ir gerai, su moterim 
jis — tikras asilas, gal bent kruopelę proto įgaus. Tačiau gailestis 
paėmė viršų. Šit kodėl, pasivaišinusi austrėmis, nenuvijo grafo, 
kaip buvo žadėjusi. „Anglų kavinėje" juodu pasėdėjo vos pen- 
kiolika minučių ir drauge grįžo į Osmano bulvarą. Buvo vienuo- 
likta; iki vidurnakčio sugalvosianti, kaip gražiau jį išprašyti. 

Atsargumo dėlei dar prieškambaryje įsakė Zojei: 

— Tu pasek, o kai jis ateis, pasakyk, kad netriukšmautų, 
jei grafas dar bus miegamajame. 

— O kur aš jį kišiu, ponia? 

— Tegu pasėdi virtuvėj. Ten saugiausia. 

Miufa miegamajame jau buvo nusivilkęs redingotą. Židinyje 
pleškėjo ugnis. Apystata buvo nepasikeitusi: tie patys palisand- 
riniai baldai, minkšti krėslai, traukti damastu su didelėmis mels- 
vomis gėlėmis pilkame fone; sienos taipgi buvo išmuštos tuo 
pačiu damastu. Nana dusyk ketino viską pakeisti: pirmą sykį 
svajojo viską aptraukti juodu aksomu, antrą sykį — baltu atla- 
su, išmargintu rausvais, mazgu surištais kaspinėliais; tačiau kai 
tik Štaineris sutikdavo ir duodavo pinigų, ji kaipmat juos iššvais- 
tydavo. Patenkino ji tik vieną užgaidą: prieš židinį paklojo 
tigro kailį, o palubėje pakabino krištolinį žibintą. 

— Zinai, aš nenoriu miego, nesigulsiu, — tarė ji, kai juodu 
užsirakino. 

Niekam nematant, grafas nuolankiai klausydavo Nanos. 
Labiausiai jis bijojo užsitraukti jos pyktį. 

— Kaip nori,-- pralemeno jis. 

Tačiau, sėsdamasis prie židinio, jis nusiavė batus. Vienas 
didžiausių Nanos malonumų buvo nusirengti prieš veidrodinę 
spintą, kad galėtų matyti save nuo kojų iki galvos. Ji nusivilkda- 
vo viską, netgi marškinius, paskum, stovėdama nuoga prieš 
veidrodį, ilgai savimi grožėdavosi. Ji dievino savo kūną, žavėjosi 
atlasine oda, grakščiu liemeniu; tad įdėmiai, susikaupusi stebė- 
davo savo atspindį, jausdama sau begalinę meilę. Dažnai tokiomis 
valandėlėmis ją užklupdavo kirpėjas, bet ji net galvos nepasuk- 
davo. Miufa pykdavo, o ji stebėdavosi. Ko jis nepatenkintas? 
Juk ne kitiems rodosi, o pati savimi grožisi! 

Tą vakarą, norėdama geriau save apžiūrėti, ji uždegė visas 
šešias žvakes, įstatytas į bra. Tačiau, išsinėrusi iš marškinių, ne- 
ryžtingai atsigręžė ir pagaliau nutarė išsakyti mintį, jau seniai 
neinančią iš galvos. 

— Ar skaitei straipsnį „Figaro"?.. Laikraštis ant stalo. 

Ji negalėjo pamiršti Dagnė kikenimo ir kamavosi graužiama 
abejonių. Jei tas pašlemėkas Fošri tikrai išdrįso ją išdergti, ji 
žiauriai atsikeršysianti. 

— Kaip girdėjau, ten kalbama apie mane, — toliau kalbėjo ji, 
dėdamasi abejinga.— O kaip tu galvoji, zuikuti? 

Ji paleido iš rankų marškinius ir liko stovėti nuoga, kol Miufa 
perskaitys straipsnį. Skaitė jis iš lėto. Savo straipsnelyje, antrašte 
„Auksinė musė", Fošri pasakojo laisvo elgesio moters istoriją: 
gimusi ji ketvirtos ar penktos kartos girtuoklių šeimoje, pavel- 

dėjusi tėvų kraują, skurdo ir alkoholio apnuodytą, ir toji negalia 
taip kirtusi per jos nervų sistemą, jog sutrikusi lytinė veikla. 
Užaugusi ji priemiestyje, išlaki, stotinga, žavi, puikaus kūno — 
tikra Paryžiaus gatvių gėlė, išvešėjusi mėšlyne, ir ėmusi keršyti 
už vargšus ir bedalius, kurie ir paleidę ją pasaulin. Drauge su ja 
pakilusi paviršiun ir Įsimetusi į aristokratiją toji bjaurastis, kuri, 
visuomenei aplaidžiaujant, tvenkiasi apačioje, prastuomenėje. 
Toji moteris tapusi gamtos gaivalu, griaunamąja jėga; pati to 
nesuvokdama, tvirtinanti ir krikdanti visą Paryžių, gundydama 
jį sniego baltumo šlaunimis,— ir sostinė gendanti, lygiai kaip 
moteriai tam tikromis mėnesio dienomis gendąs pienas. Straips- 
nio pabaigoje autorius lygino ją su muse, auksine kaip saulė 
muse, pakilusia nuo atmatų krūvos, muse, siurbiančia mirties nuo- 
dus iš pakelėse pūvančių maitų, muse, kuri birzgia, suka ratus, 
žėri it brangakmenis ir, pro langą įskridusi į rūmus, vien jau 
užtūpdama apkrečia vyrus limpama liga. 


Miufa pakėlė galvą ir įsmeigė akis į ugnį. 

— Na? — paklausė Nana. 

Miufa neatsiliepė. Dėjosi norįs dar kartą perskaityti straips- 
nį. Šiurpuliai bėgo per kūną. Straipsnis buvo parašytas labai 
prastai, įmantraujant, prikaišiotas visokiausių keistenybių, negir- 
dėtų palyginimų. Šiaip ar taip, grafą jis sukrėtė, ūmai sujudino 
širdies gilumoje nugulusias drumzles, visa. tai, ko paskutinius 
mėnesius jis stengėsi neprisiminti. 

Miufa pakėlė akis. Nana stovėjo prieš veidrodį, žavėdamasi 
savimi ir nieko daugiau nematydama: Išsilenkusi įdėmiai žiūrėjo 
į savo atvaizdą, visą dėmesį sutelkusi į rudą apgamėlį ant dešinio- 
jo klubo, spūsčiojo jį piršto galu, išriesdama strėnas, kad jis 
dar labiau išryškėtų, — matyt, jai atrodė, jog be galo gražu ir 
miela, kai tokią vietą ženklina apgamas. Paskum ji ėmė atidžiai 
žiūrinėti kitas kūno vietas, džiūugaudama ir mėgaudamasi kaip 
sugedęs vaikas. Ji visada stebėdavosi apžiūrinėdama save: veidą 
ūmai užliedavo nuostaba ir džiaugsmas nelyginant jaunai mergi- 
nai, staiga susivokusiai, kad ji tampa moterimi. Ji iš lėto išskėtė 
rankas, atstatė priekin putlios Veneros krūtinę, atsitiesė, apžiūrė- 
jo save iš šono ir priekio, pasisuko grožėdamasi krūtų apribais 
ir dailiomis šlaunų linijomis. Ir pagaliau, prasimaniusi naują 
žaidimą, ėmė siūbuoti į šalis prasižergusi, konvulsyviai sukdama 
klubus nelyginant Rytų almėja, atliekanti pilvo šokį. 


Miufa žiūrėjo įsmeigęs į ją akis. Nana kėlė jam baimę. Laik- 
raštis iškrito jam iš rankų. Šią valandėlę, akims prašvitus, jis 
nekentė savęs. Žurnalisto tiesa: per tris mėnesius Nana užkrėtė 
jo gyvenimą mirties nuodais; bjaurastis, apie kurią anksčiau jis 
nieko nenumanė, smelkėsi į visas kūno poras. Jis puvo gyvas. 

Akimoju jis aiškiai suvokė, kaip reiškiasi ta negalia, tarytum 
pamatė, kaip užkratas naikina viską ir siaubia: jis pats nepagydo- 
mai serga, šeima griūva, trupa ir gura visuomenės pamatų akme- 
nėlis. Ir, nepajėgdamas atplėšti akių, įdėmiai žiūrėjo į Naną, 
stengėsi sužadinti pasišlykštėjimą jos nuogumu. 

Nana dabar nejudėjo iš vietos. Stovėjo susinėrusi rankas ant 
pakaušio, plačiai išskėtusi alkūnes ir atlošusi galvą. Jis žiūrėjo 
į ją iš apačios ir matė veidrodyje jos primerktas akis, pravirą 
burną, palaimingai šypsantį veidą; rusvi palaidi plaukai it liūto 
karčiai dengė nugarą. Jis matė standų iškilą pilvą, tvirtas strėnas, 
kietas karžygės krūtis, stiprius raumenis po atlasine oda. Daili, 
per petį ir klubą kiek išlinkusi linija leidosi nuo smailios alkūnės 
ligi kulnies. Miufa glostė akimis švelnius veido bruožus, auksinių 
atšvaitų nugultą baltutėlį kūną, tokį lankstų ir aptakų, apvalias 
formas, žvakėms plevenant mirguliuojančias it šilkas. Jis prisi- 
minė ankstesnį bjaurėjimasi moterimi, ta Šventojo Rašto prakeik- 
ta gašlumo pabaisa, atsiduodančia žvėrimi. Visas Nanos kūnas 
buvo apžėlęs rusvais plaukeliais, tad oda blizgėjo kaip aksomas, 
primindama lyg žvėries, lyg gyvulio kailį, lygiai kaip sturplis 
ir kulšys, kaip ir mėsingi pūpsniai, perskirti gilios tarytum veis- 
linės kumelės įduobos ir gašlą kurstančiu šešėliu dengiantys 
lyties paslaptį, turėjo sakytum ką gyvuliška. Buvo tai vertingas 
gyvis, gaivališkas kaip stichija, gyvis, vien savo kvapu nuodijan- 
tis viską aplink. Miufa žiūrėjo kaip užkerėtas,-apimtas tokio 
nesutramdomo geismo, jog netgi tada, kai užsimerkė, kad nebe- 
matytų, gyvis vėl išnėrė iš tamsos begėdiška poza, tapęs dar 
didesnis, dar grėsmingesnis. Ir grafas suprato: Nana įėjo į jo 
kūną ir kraują ir nuo šiol visados stovės jo akyse. Amžinai. 


Bet staiga Nana susigūužė. Tarytum aistros šiurpuliai perbėgo 
jos kūnu. Akys jai padrėko, ji susitraukė, lyg trokšdama geriau 
save pajusti. Paskum paleido rankas, iš lėto, glostydamasi pečius, 
uždėjo delnus ant krūtų, mėšlungiškai jas sugniaužė. Ir, visa savo 
esybe šaldama iš geismo, švelniai it katė pasitrynė čia vienu, 
čia kitu skruostu į petį. Gosli burna tvoskė gašlos karščiu. Ji 
ištempė lūpas ir įsisiurbė sau į ranką prie pat pažasties, šypsoda- 
ma kitai Nanai, taipgi bučiuojančiai save veidrodyje. 

Tuomet grafui Miufa ištrūko duslus, ilgas atodūsis. Tas gaš- 
linimasis vesdavo jį iš proto. Staiga, lyg viesulo nupūustos, 
išgaravo visos doringos mintys. Jis puolė Naną, šiurkščiai ap- 
glemžė rankomis ir parvertė ant kilimo. 

— Paleisk! — suriko ji. - - Paleisk! Man skauda! 

Jis susivokė pralaimėjęs: žinojo, kad ji bukagalvė, šlykštynė, 
melagė, bet geidė jos, netgi tokios supuvusios. 

— Ak, kvaila, ir tiek! — įsiutusi tarė ji stodamasi, kai Miufa 
ją paleido. 

Ir tuoj nusiramino. Dabar jau tikrai išsinešdinsiąs! Ji apsivilko 
nėriniais padabintus naktinius marškinius ir atsisėdo į savo 
mėgstamą vietą priešais židinį, stačiai ant grjndų. Patogiai įsitai- 
siusi, vėl ėmė klausinėti apie straipsnį, bet Miufa išsisukinėjo 
norėdamas išvengti scenos. Beje, galop pareiškė ji, tas Fošri 
jai nei galvoj, nei uodegoj; Paskum nutilo svarstydama, kaip 
būtų galima nusikratyti grafo. Norėjo išprašyti mandagiai, nes, 
šiaip ar taip, buvo geros širdies ir nemėgo be niekur nieko skau- 
dinti žmonių, o kai prisiminė, kad grafas, be kita ko, raguotas, 
net susigraudino. 


— Klausyk,—galop prabilo iš naujo, — vadinas, žmona par- 
važiuos rytoj iš ryto? 

Apsnūdęs, išglebęs Miufa sėdėjo išsipleikęs krėsle. Užuot 
atsakęs, tik linktelėjo galvą. Nana žiūrėjo į jį susikaupusi, — 
buvo aišku, jog sprendžia kokį sunkų uždavinį. Parietusi vieną 
koją, ji laikė rankomis basą pėdą, kraipė ją į visas puses, net 
marškinių nėriniai virpčiojo. 

— Ar jau seniai esi vedęs? — paklausė. 

— Devyniolika metų, — atsakė grafas. 

— Oho!.. Na, o žmona? Miela? Gražiai sutariat? 

Jis tylėjo. Paskum susinepatoginęs prabilo: 

— Juk žinai, aš tave prašiau niekad apie tai nekalbėti. 

— Žiūrėk tu man! O kodėl? —sušuko ji, staiga įsižeidusi.— 
Matai, apie žmoną paklaust nevalia! Gal suvalgysiu ją, ar ką, 
jei apie ją pašnekėsiu?.. Visos moterys, meiluti, vieno galo... 

Ir staiga susizgribo baimindamasi netyčia ką nors leptelėti. 
Mat laikė save labai gera, tad tik iš aukšto pažiūrėjo į grafą. 
Vargšelis, neverta jo skaudint. Beje, netikėtai jai dingtelėjo 
smagi mintis, ir ji šypsodama įsistebeilijo į grafą. 

— Zinai,— vėl prabilo ji, — aš tau nesakiau, kokius gandus 
skleidžia apie tave Fošri... Gyvatė, ir tiek! Man nėr ko ant jo 
pykti, jei apie mane pusėtinai rašo. Bet šiaip sakysi ar taip, o jis 
gyvatė, ir baigta! 

Kvatodama ji paleido koją, prišliaužė prie grafo ir, krūtine 
įsirėmusi jam į kelius, pakėlė į jį akis. 

— Tai va, žinai, jis dievažijasi, kad buvai dar nekaltas, kai 
vedei... Sakyk, buvai dar nekaltas, ką?.. Nejaugi tiesa, ką? 

Įsprendusi į jį akis, nutvėrė už pečių ir ėmė purtyti reikalau- 
dama prisipažinti. 

— Be abejo, — pagaliau atsiliepė jis oriu tonu. 

Tuomet ji vėl sukniubo prie jo kojų, stačiai leipdama juokais, 
i, kumščiodama jį, suvebleno: 

— Ne, tu nepakartojamas! Tik tu toks gali būti! Tokio kaip 
tu su žiburiu nerasi!.. „Sakyk, vargšas zuikuti, tikriausiai buvai 
vėplų vėpla! Iš juoko gali sprogt, kai vyras nieko neišmano! Kaip 
kažin ką, būčiau norėjusi į jus pažiūrėt!.. Ką, viskas gerai bai- 
gėsi? Na, papasakok bent truputį!.. Papasakok, būk geras! 

Ir apibėrė jį klausimais, reikalaudama papasakoti viską, 
papasakoti iš pašaknių. Ir taip gardžiai kvatojo, taip raičiojosi 
juokais, net marškiniai pasikėlė, o liepsnos atšvaitai nuauksavo 
aksominę odą, kad grafas neatsispyrė ir žodis po žodžio papasa- 
kojo, kaip praėjo pirmoji vedybinė naktis. Jis jau nesidrovėjo. 
Net pačiam pasirodė juokinga, kaip jis, padoriai kalbant, „prara- 
do skaistybę". Tačiau, vis dar varžydamasis, stengėsi parinkti 
žodžius. Nana taip įsismagino, jog ėmė klausinėti apie grafienę. 
Ji nuostabiai sudėta, bet, jos manymu, esanti šalta kaip ledas. 


— Nesijaudink, — pridūrė jis, nesusilaikydamas nuo niekšy- 
bės, — tau nėra ko pavyduliauti. 

Nana nustojo juoktis. Pasislinko į ankstesnę vietą, atsuko 
nugarą į ugnį ir, rankomis apsikabinusi kelius, parėmė jais 
smakrą. Pamąsčiusi rimtu tonu pareiškė: 

— Prasti popieriai, meiluti, kai pirmąją naktį vyras pasirodo 
nemokša. 

Kodėl? — nustebęs paklausė grafas. 

— Todėl, — pamokomai pratisai tarė Nana. 

Ir, oriai linguodama galvą, ėmė pamokslauti. Paskum teikėsi 
paprasčiau viską paaiškinti. 

— Matai, kas jau kas, o aš žinau, kaip būna... Tai va, zuikuti, 
vėplos moterims nepatinka. Aišku, jos nieko nesako, joms gėda, 
pats supranti... Bet gali neabejot, dažnai apie tai galvoja. Ir 
anksčiau ar vėliau žmonelė susiranda ką nors pašaly, o vyras 
nė žinot nežino... Tai šit kaip būna, pupuliuk! 

Grafas, atrodo nesuprato. Tuomet ji pasakė dar aiškiau. 
Kalbėjo ji čia švelniai kaip motina, čia draugiškai, iš geros šir- 
dies. Kai ji sužinojo, kad grafui prisegti ragai, toji paslaptis ėmė 
ją slėgti, jai velniškai norėjosi apie tai su juo pašnekėti. 

— Dieve mano! Ko aš kišuos ne į savo reikalus?.. Bet aš kalbu 
tik todėl, jog linkiu visiems laimės... Juk mudu nuoširdžiai 
šnekamės, ar ne? Gali man atvirai pasakyti? 

Ji nutilo, atsisėdo kita poza,- - pasidarė karšta prie židinio. 

— Oi, pasiutiškai kepina. Nugara stačiai suskrudo... Pala, 
pasikaitinsiu pilvuką... Labai sveika, jokių dieglių nebūna! 

Ir, atstačiusi krūtinę į ugnį, parietė kojas ir paklausė: 

— Klausyk, tu nebemiegi su žmona? 

— Ne, prisiekiu, ką tu! -- atsakė Miufa, baimindamasis pavy- 
do scenos. 

— Ir tu galvoji, kad ji medinė? 

Jis linktelėjo. 

— Todėl ir myli mane, ar ne?.. Atsakyk! Nebijok, aš nesu- 
pyksiu. 

Miufa vėl linktelėjo. 


— Puiku! — tarė Nana.— Taip ir maniau. Ak, vargšas zuiku- 
ti!.. Pažįsti mano tetą Lera? Kai ji ateis, paprašyk, kad papasa- 
kotų, kas nutiko daržovininkui, gyvenančiam priešais... Tai va, 


tasai daržovininkas... Velniai griebtų, kaip kepina! Tuoj pasisuk- 
siu. Paskrudinsiu dešinį šonuką. 

Ji atgręžė šoną į židinį, ir tuomet jai dingtelėjo juokinga 
mintis, ji ėmė šaipytis iš savęs kaip geraširdis gyvis, džiaugda- 
masis savo putliu žydinčiu kūnu, tokiu rausvu liepsnoms tvies- 
kiant. 

— Pažiūrėk, juk aš panaši į žąsį, tiesa?.. Dievaž, tikrai kaip 
žąsis ant iešmo... Vis sukuos ir sukuos. Tikrai nespėsi nė sužiūrėt, 
o jau būsiu iškepusi savo syvuose. 

Ir vėl prapliupo juoktis, bet tuo metu pasigirdo balsai, trink- 
telėjo durys. Miufa nustebo, klausiamai sužiuro į Naną. Ji iškart 
surimtėjo, sunerimo. Na, žinoma, Zojė bus įleidusi katę! Ta bjau- 
rybė greit visus indus baigsianti išdaužyt! Pusė pirmos. Kas jai 
šovė į galvą, kad ji taip susirūpino savo raguotojo laime? Štai 
dabar atėjo kitas, o šitą reikia išprašyti, ir kuo greičiau. 

— Ką tu sakei? — atlaidžiai paklausė grafas, džiaugdamasis, 
kad ji tokia maloni. 

Tačiau dabar, prireikus skubiai jo atsikratyti, jos nuotaika 
umai pasikeitė, ji pasidarė šiurkšti ir jau nebesirinko žodžių. 

— Aha, daržovininkas ir jo žmona... Tai va, meiluti, jie nė 
karto neprisilietė vienas prie kito, nė kartelio!.. Ji stačiai degte 
degė, kaip norėjo, supranti, o jis, mulkis, nieko nenutuokė... 
Manė, kad ji medinė, ir vaikščiojo pas kekšes, tos vaišino jį savo 
susmirdusiu geru, na, o ji, savaime suprantama, neliko skolinga, 
susirado vyrukų, švankesnių už vėplą vyrą... Visad taip išeina, 
kai nėr sutarimo. Kas jau kas, o aš gerai žinau! 

Miufa pabalo galop supratęs užuominą ir paprašė ją nutilti. 
Bet ji buvo jau pernelyg įsismaginusi. 

— Atstok nuo mano galvos!.. Jei nebūtumėt tokie galvijai, 
prie savo žmonų glaustytumėtės ne ką prasčiau nei prie, mūsų, 
o jeigu jūsų žmonos nebūtų tokios vištos, iš kailio nertųsi, kad 
tik jus išlaikytų, kaip mes neriamės jus viliodamos... Prasimanot 
visokių niekų, ir tiek... Tai šit kaip, zuikuti! Užsirašyk sau ant 
kaktos. 

— Prašom nekalbėti apie padorias moteris,--griežtai tarė 
grafas. - Jūs nė iš tolo jų nepažįstate. 

Nana ūmai atsiklaupė. 

— Ką? Nepažistu?.. Ir dar kaip pažįstu!.. Visos jos nevalos, 
tos tavo padorios moterys! Taip, taip, nevalos! Ieškok neieškojęs, 
nerasi tokios tarp savo padoriųjų, kad išdrįstų va šitaip kaip aš 
pasirodyt!.. Geriau patylėtum, nejuokintum manęs, kaip kažin 
ką! Padorios moterys! Žiūrėk, nevesk manęs iš kantrybės, o su- 
pyksiu, tokių dalykų tau pripasakosiu, kad paskum pati gailė- 
siuos. 

Užuot atsakęs, grafas dusliai nusikeikė. Nana irgi pabalo. 
Keletą sekundžių žiūrėjo į jį, netardama nė žodžio. Paskum 
paklausė aiškiu balsu: 

— O ką tu padarytum, jei žmona tave apgautų? 

Jis grėsmingai užsimojo. 

— Aišku! O jeigu aš tave apgaučiau? 

— O, tu!..— sumurmėjo jis ir gūužtelėjo pečiais. 

Nana tikrai nebuvo bjauri. Nors ir kaip liežuvį dilgino iš pat 
pradžių drėbti jam į akis, kad jis raguotas, bet ji tvardėsi. Kur 
kas maloniau būtų buvę ramiai jį pamokyti. Bet jis išvarė ją iš 
kantrybės! Gana! 

— Tai ko tu krušies prie manęs, vaikeli? — sušuko Nana.-— 
Man protas neneša!.. Jau ištisas dvi valandas galvą man kvarši- 
ni... Dumk iš čia, nešdinkis pas žmoną, dabar ji kaip tik smaginasi 
su Fošri. Taip, smaginasi! Nori, pasakysiu adresą, pats pamatysi. 
Tetbu gatvė, Provanso gatvės kampe... Na, ko lauki? 


Paskum, pamačiusi, jog Miufa atsistojo svyruodamas kaip 
jautis, skerdykloje gavęs kūju į kaktą, Nana džiugaudama pri- 
dūrė: 

— Padorios, o lenda kur nereikia, į mūsų meilužius gviešiasi!.. 
Tikrai jos nesnaudžia, tos jūsų padorios moterys! 

Bet Miufa neleido jai baigti. Įtužęs bloškė ją iš visų jėgų ant 
grindų, ir ji išsitiesė kiek ilga; jis pakėlė koją, taikydamasis 
kulnimi sutraiškyti jai galvą, kad užsičiauptų. Ji siaubingai 
persigando. Padėrusiu žvilgsniu, it išprotėjęs, jis ėmė blaškytis 
po kambarį. Matydama, kaip jis kankinasi, draskosi, skausmo 
veržiama gerkle, ji baisiai susigraudino, ko neapsiverkė. Ją ėmė 
graužti sąžinė. Ji susirietė priešais židinį, kad pasikepintų dešinį 
šoną, ir pabandė jį guosti: 

— Prisiekiu tau, meiluti, buvau įsitikinusi, jog tu žinai. Juk 
kitaip nieku būdu nebūčiau užsiminusi, kaip kažin ką... O gal ir 
netiesa. Galvos neguldau. Už ką perku, už tą parduodu. Girdėjau, 
žmonės šneka, o jiems juk liežuvių neužriši... Ir kas iš to, kad 
šneka?.. Liaukis, be reikalo taip imi į širdį. Jei būčiau vyras, 
spjaučiau į visas moteris! Matai, moterys — tiek viršuje, tiek 
apačioje—visos vieno galo: aliai viena padraikos ir išjodos. 

Nana didžiadvasiškai pliekė moteris, trokšdama sušvelninti 
žiaurų smūgį. Bet Miufa nesiklausė, net negirdėjo, ką ji šneka. 
Vis dar nestygdamas vietoje, įsispyrė į batus, apsivilko redingo- 
tu. Dar kurį laiką blaškėsi po kambarį. Paskum, lyg pagaliau 
susiradęs duris, vienu šuoliu nėrė iš miegamojo. Nana labai įsi- 
žeidė. 


— "Na ir gerai! Laimingos kelionės! —suriko, nors buvo jau 
viena kambaryje.— Imk, kad nori, ir gražiai pasikalbėk su tokiu 
storžieviu!.. O juk stačiai iš kailio nėriausi! Pati pirma ir susi- 


tvardžiau, ir atsiprašiau!.. Ko dar jam reikia? Tik kraują kitiems 
gerti moka, ir tiek! 


Šiaip ar taip, ji buvo nepatenkinta savimi, abiem rankomis 
kasėsi blauzdas. Galop nusiramino. 

— Et, tiek to! Kuo aš čia dėta? Juk ne aš prisegiau jam ragus! 

Ir, išsikaitinusi iš visų pusių, karštutėlė kaip kepta putpelė, 
nėrė po patalais ir paskambino Zojei, kad atvestų aną, kitą, lau- 
kiantį virtuvėje. 

Miufa tuo tarpu įtūžęs žingsniavo gatve. Ką tik prašniokštė 
dar vienas liūties šuoras. Šaligatviai buvo slidūs. Nejučia žvilg- 
telėjęs aukštyn, jis pamatė, jog dangumi bėga sudriskę, juodi it 
suodžiai debesys, retkarčiais užtraukdami mėnulį. Tokiu vėlyvu 
metu Osmano bulvare praeivių beveik nebuvo. Laikydamasis 
tamsių pasienių, grafas drožė pro statomą Operą, pro lūpas jam 
veržėsi padriki žodžiai. Ne, ta mergšė sumelavo. Viską prasimanė 
iš kvailumo ir žiaurumo. Reikėjo kulnimi suknežinti jai galvą, kai 
partrenkė ją ant grindų. Baigta, gana tos gėdos! Niekad jos nebe- 
matys, niekad jos nebeprisilies, kitaip jis bus paskutinis niekšas, 
mazgotė! Ir jis giliai atsiduso, lyg nusimetęs sunkią naštą. Ak, 
toji pabaisa, plika, bukagalvė, tikra žąsis, pamauta ant iešmo, 
ir ji dar drįsta purvais drabstyti tai, ką jis gerbė visą gyvenimą, 
visus keturiasdešimt metų! Išnėrė mėnulis, tuščią gatvę užliejo 
balzgana mėnesiena. Staiga jį pagavo neviltis ir siaubas, bepro- 
tiška baimė, lyg jis būtų atsidūręs bedugnėje. Iš akių ištryško 
ašaros. 


— Dieve mano! — kūkčiodamas vebleno jis. — Viskas baigta, 
nieko daugiau nebeliko. 

Bulvarais skubėjo vėlyvi praeiviai. Grafas stengėsi nusiramin- 
ti. Tos kekšės žodžiai sukosi braškančioje galvoje. Ne, reikia 
viską gerai apsvarstyti. Iš ponios de Šezel dvaro grafienė grįžta 
rytoj rytą. Kas be ko, niekas jai netrukdė sugrįžti Paryžiun šį 
vakarą ir pernakvoti pas tą žmogų. Ir dabar prisiminė kai kurias 
detales, į kurias nekreipė dėmesio viešėdamas su žmona Fonde- 
tėje. Vieną vakarą užtiko Sabinę po medžiais tokią susijaudinusią, 
kad ji žodžio negalėjo ištarti. Tas žmogus irgi ten buvo. Kodėl gi 

šiandien ji negalėtų būti pas jį? Kuo daugiau apie tai galvojo, 
tuo įtikinamesni atrodė Nanos žodžiai. Galop žmonos elgesys 
pasirodė jam savaime suprantamas ir neišvengiamas. Jam nusi- 
velkant redingotą pas kekšę, žmona nusirengė meilužio miega- 
majame. Viskas labai paprasta ir logiška. Šitaip samprotaudamas, 
jis stengėsi išsaugoti šaltą kraują. Jam buvo toks įspūdis, jog 
visas pasaulis apimtas gašlumo beprotybės, ji plečiasi, auga, 
stumia visus į paleistuvystės bedugnę. Jį deginte degino švieži 
prisiminimai. Nejučia pagalvojus apie nuogą Naną, prieš akis 
ūmai iškilo nuoga Sabinė. Jis net susvyravo sukrėstas to vaizdi- 
nio, savo begėdiškumu sulyginusio abi moteris, nes ir viena, ir ki- 
ta sukurstė jam lygiai tokį pat aržų geismą. Jo vos nepartrenkė 
fiakras. Moterys, išėjusios iš kavinės, apspito jį kikendamos. 
Ašaros vėl plūstelėjo į akis, ir Miufa, nepajėgdamas susitvardyti 
ir bijodamas pravirkti žmonėms matant, puolė į tamsią ir tuščią 
gatvę, Rosinio gatvę, ir nukiūtino bežadžių namų pasieniais, 
raudodamas kaip mažas vaikas. 


— Baigta! — dusliai kartojo jis.— Nieko nebeliko, visiškai 
nieko! 

Jis verkė taip gailiai, pasikūkčiodamas, jog turėjo atsišlieti 
į sieną šlapiomis nuo ašarų rankomis užsidengęs veidą. Jį pabaidė 
žingsnių aidas. Jam buvo ir gėda, ir nedrąsu rodytis žmonėms, tad 
jis bėgo nuo visų netvirtais naktinio bastūno žingsniais. Susidur- 
damas su praeiviais, jis stengdavosi nutaisyti nerūpestingą iš- 
vaizdą, — jam dingojosi, kad visi iš eisenos mato, kokia jį ištiko 
bėda. Granž-Bateljerės gatve jis nuėjo iki Monmartro priemies- 
čio gatvės. Jį nugąsdino ryškios šviesos, ir jis pasuko atgal. 
Beveik visą valandą klaidžiojo po kvartalą, pasirinkdamas tam- 
siausias gatveles. Be abejo, jis žinojo, kur eina, kojos pačios 
nešė, kantriai nešė pasirinktu keliu, lyg tyčia be perstojo vin- 
giuojančiu, darančiu lankstus. Pagaliau vienoje sankryžoje jis 
kilstelėjo akis. Štai ir tas namas. Tetbu ir Provanso gatvių kam- 
pas. Ištisą valandą ėjo jis siaubingai braškančia galva, nors 
galėjo užtrukti ne ilgiau kaip penkias minutes. Miufa prisiminė, 
jog praeitą mėnesį buvo užsukęs rytmečiu pas Fošri padėkoti 
už tai, kad žurnalistas paminėjo jį žinutėje apie pobūvį Tiuilri 
rūmuose. Fošri butas buvo mansardoje, nedidelius ketvirtainius 
langus ligi pusės dengė milžiniška krautuvės iškaba. Paskutinį 
langą iš kairės kirto ryškios šviesos ruožas — pluoštas lempos 
šviesos, krintančios pro nesandariai užtrauktų užuolaidų tarpą. 
Neatplėšdamas akių nuo to šviesos rėžio, Miufa stovėjo nejudė- 
damas, nežinia ko laukdamas. 


Mėnulis dingo už juodų kaip rašalas debesų, užėjo ledinė 
dulksna. Šventosios Trejybės varpinėje laikrodis išmušė antrą. 

Tetbu ir Provanso gatvės grimzdo tamsoje, išmargintos ryškiomis 
dujų žibintų dėmėmis, tolumoje dingstančiomis geltoname ūke. 
Miufa nejudėjo. Tai miegamojo langas; jis prisiminė, jog sienos 
ten išmuštos raudonu audiniu, o gale stovi Liudviko XIII stiliaus 
lova. Lempa tikriausiai dega iš dešinės, ant židinio. Juodu abu, 
be abejo, jau sugulę, nes nė vienas šešėlis nešmėkštelėjo lange, 
o ir šviesos ruožas nejudėjo, lyg tai būtų buvęs naktinės Ilempelės 
atšvaitas. Nenutraukdamas nuo jo akių, Miufa svarstė, ką dary- 
siąs: paskambinsiąs prie paradinių durų, įbėgsiąs nepaisydamas 
namsargio riksmų, petimi išlaušiąs duris, užklupsiąs juos lovoje, 
nespėsią nė atšlyti vienas nuo kito. Jis sutriko pamanęs, jog 
neturi ginklo, bet tuoj nutarė juos pasmaugti. Ir vėl ėmė iš naujo 
gvildenti savo planą, stengėsi jį patobulinti belaukdamas nežinia 
ko, gal kokio požymio, kad įsitikintų, jog neklysta. Jeigu tuo 
metu lange būtų pasirodęs moters šešėlis, beregint būtų paskam- 
binęs. Bet pagalvojus, kad jis gali klysti, šiurpas jam bėgo per 
nugarą. Ką tuomet sakysiąs? Ir vėl jį apniko abejonės: ne, žmona 
negali būti pas tą žmogų, tai pasibaisėtina, stačiai neįmanoma. 
Tačiau jis nejudėjo iš vietos, ir, ilgai belaukiant, įdėmiai bežiu- 
rint į langą, kerėte užkerintį savo šviesos ruožu, pamažu jį apėmė 
savotiškas stingulys, keistas vangumas. 


Užlėkė liūties šuoras. Netoliese pasirodė du policininkai, ir 
Miufa teko palikti prieangį, kur jis buvo prisiglaudęs. Kai poli- 
cininkai pasuko Provanso gatve ir dingo tamsoje, grįžo atgal 
kiaurai perlytas, drebėdamas nuo šalčio. Lange vis dar giedravo 
šviesos ruožas. Miufa jau buvo beeinąs sau, bet staiga šmėkšte- 
lėjo šešėlis. Tai įvyko taip greit, jog jis tarė sau, kad jam bus 
pasivaidenę. Bet ūmai vienas po kito sušmėžavo daugiau šešė- 
lių, — miegamajame prasidėjo bruzdėjimas. Ir Miufa vėl sustojo 
ant šaligatvio lyg nudiegtas; nepakenčiamai raižė paširdžius, bet 
jis nesitraukė, stengėsi įminti, kas ten dedasi. Smėseliavo 
daugybė šešėlių: tai ranka, tai koja, tai vėl ilgėliausia ranka su 
ąsočiu. Aiškiai nieko nebuvo matyti, bet staiga jis tarytum įžiūrė- 
jo moters galvą. Ir ėmė svarstyti: šukuosena lyg ir Sabinės, tik 
kaklas per storas. Dabar jis jau nieko nebesuvokė, jautėsi bejėgis. 
Jį draskė žiaurios įtarumo kančios, tad vėl įsimetė baisus 
skausmas į paširdžius, ir Miufa, jį maldydamas, dar stipriau 
prisiglaudė prie durų, kaukšėdamas dantimis it benamis valkata. 
Matyt, jis per ilgai stovėjo nenuleisdamas akių nuo lango, nes 
galop jo pyktis nukrypo prieš dorovės pairimą: jis vaizdavosi 
esąs deputatas, iš parlamento tribūnos sakė prakalbą, pliekė 
ištvirkimą, pranašavo baisias nelaimes, — žodžiu tariant, savaip 
garsino Fošri straipsnį apie musę, užkrato platintoją, ir, įsijaus- 
damas į naują vaidmenį, skelbė, jog negali gyvuoti tokia visuo- 

menė, kurios papročiai lygiai taip sugedę kaip ir nuosmukio 
laikų Romos imperijoje. Po to jam atlėgo širdis. Tuo tarpu šešė- 
liai dingo. Matyt, miegamajame vėl sugulta. O Miufa vis dar 
žiūrėjo į langą, vis dar laukė. 

Išmušė trečią valandą, paskum ketvirtą. Jis negalėjo nueiti. 
Kai prapliupdavo stipriai lyti, jis stačiai prisiplodavo prie durų, 
bet kojos kiaurai peršlapo. Praeivių nebebuvo. Kartais akys pa- 
čios savaime užsimerkdavo, lyg apžilpusios nuo to šviesos ruožo, 
į kurį jis žiūrėjo įsistebeilijęs, kvailo užsispyrimo apimtas. Dar 
dusyk sušmėžavo šešėliai, pasikartojo tie patys judesiai, šmėkš- 
telėjo dideliausias ąsočio šešėlis; ir abu kartus iš naujo stojo 
ramybė, lygiai taip pat vienodai švietė lempa. Tie šešėliai sustip- 
rino įtarimus. Beje, netikėtai nuramino mintis, atitolinusi būtiny- 
bę nedelsiant imtis priemonių: tiesiog reikia palaukti, kol moteris 
išeis į gatvę. Juk jis pažinsiąs Sabinę. Iš tikrųjų labai paprasta: 
jokių abejonių ir jokių skandalų. Tik reikia laukti. Iš visų jausmų, 
kunkuliavusių krūtinėje, liko tik vienas: aklas troškimas suži- 
noti tiesą. Tačiau laukti buvo be galo nuobodu, jis ko neužsnūdo; 
vaikydamas miegus, jis ėmė skaičiuoti, kiek laiko dar prireiksią 
laukti. Geležinkelio stotyje Sabinė turi būti apie devintą valandą. 
Vadinasi, jis turįs laiko apie puspenktos valandos. Ką gi, kas 
jau kas, o jis kantrybės nepritrūksiąs, nepajudėsiąs iš vietos, 
galėsiąs laukti nors ir visą amžinybę, jam nė kiek neprailgsią. 


Staiga šviesos ruožas užgeso. Toks paprastas dalykas tapo jam 
netikėta katastrofa, nemalonia ir baugia aplinkybe. Aišku, 
užgesinę lempą, jie tuoj sumigs. Tokiu metu tai savaime supran- 
tama. Tačiau Miufa suirzo: tamsus langas jo nė kiek nedomino. 
Jis žiurėjo dar kokią penkiolika minučių, paskum pasidarė nuo- 
bodu, jis pasitraukė nuo durų ir ėmė vaikščioti šaligatviu. Taip 
slankiojo iki penktos valandos, retkarčiais kilstelėdamas akis. 
Langas buvo tamsus; kartais jis netgi suabejodavo, ar tikrai 
matęs šmėkščiojant šešėlius, ar sapnavęs. Nuovargis vis labiau 
lenkė prie žemės, protas ilgainiui atbuko; kartais jis pamiršdavo, 
ko laukia štai čia, gatvės kampe; užkliūdavo už grindinio akmens, 
uūmai kniokstelėdavo iš miegų, šiurpčiodamas nuo šalčio ir nesu- 
sivokdamas, kur atsidūręs. Apskritai, argi verta čia kankintis? 
Ir kuriam galui? Žmonės užmigo, na ir tegu sau miega! Tesižino! 
Ko gi jam kištis kur nereikia? Naktis tamsi, niekas niekad nesu- 
žinos, kas čia nutiko. Dabar smalsumas, ir tas nuslūgo, viską 
nustelbė noras kuo greičiau baigti tą komediją, surasti kokią 
nors išeitį. Darėsi vis šalčiau, į tą gatvę jis jau nebegalėjo žiu- 
rėti nesidygėdamas; dusyk bandė nueiti šalin, bet abu kartus 
grįžo atgal vos vilkdamas kojas, kol pagaliau apsisprendė. Gana! 
Jam nėra ko čia veikti! Jis nukėblino iki bulvaro ir jau nebe- 
grįžo. 

Prasidėjo nykus bastymasis gatvėmis. Jis dūlino iš lėto, vie- 
nodais žingsniais, laikydamasis arčiau sienos. Aidžiai kaukšėjo 
užkulniai; jis nieko nematė, tik savo šešėlį, kuris lenkė jį sulig 
kiekvienu žibintu, tįso, paskum vėl trumpėjo. Tai migdė jį, neju- 
čia blaškė mintis. Vėliau jis niekaip negalėjo prisiminti, kur 
vaikščiojo; jam atrodė, kad valandų valandas jis suko ratus nely- 
ginant cirko arenoje. Išliko tik vienas aiškus prisiminimas. Jis 
susivokė bestovįs prie grotinių Panoramų pasažo vartų, abiem 
rankomis įsikibęs į geležinius virbus, prisispaudęs prie jų veidu. 
Nesistengė jų atidaryti, stačiai žiūrėjo į pasažą ir virpėjo iš 
susijaudinimo, gniaužiančio širdį. Bet nieko nematė: tuščia ga- 
lerija skendėjo tamsoje, vėjas, įsisukęs iš šv. Morkaus gatvės, 
pūtė jam tiesiai į veidą, nešdamas drėgno rūsio kvapus. Bet jis 
nesitraukė, užsispyręs žiūrėjo į pasažą. Paskum atsipeikėjęs 
nustebo klausdamas save, ko ieško tokiu metu, taip stipriai 
glausdamasis prie grotų, jog virbai įsirėžė į veidą. Ir tuomet 
nuėjo toliau, nevilties ir nepaguodžiamo liūdesio pilna širdimi, 
jausdamasis visų apleistas ir pamestas toje aklinoje tamsoje. 


Pagaliau pradėjo švisti; aušo drumzlinas žiemos rytas, toks 
nejaukus purvinose Paryžiaus gatvėse. Miufa pasuko atgal į 
plačias naujas gatves, neseniai nutiestas pro statomą Operos 
teatrą. Ištižusi nuo liūčių, ratų išrausta, kalkių prikrėsta žemė 
buvo virtusi klampia purvyne. O Miufa vis ėjo nežiurėdamas, 
kur deda kojas, slysČiodamas, ko neklupdamas. Paryžius budo; 
pasirodė būriai gatvių šlavėjų ir darbininkų, traukiančių į pir- 
mąją pamainą, ir, vis labiau švintant, kiekvienas susitikimas su 
žmonėmis grafui buvo tikra kančia. Paklaikęs, apsitaškęs pur- 
vais, šlapiu sudubusiu cilindru, jis kėlė nuostabą, ir visi spoksojo 
į jį išputę akis. Slėpdamasis nuo praeivių, jis stoviniavo užlindęs 
už pastolių, už lentinių aptvarų. Tuščia širdimi ir visa esybe 
dabar jautė, koks jis menkas ir niekingas. 


Ir tuomet jis prisiminė Dievą. Netikėtai dingtelėjusi mintis 
apie Dievo pagalbą, apie nežemišką paguodą sukrėtė jį savo 
keistumu, neiprastumu, prikėlė atmintyje pono Veno paveikslą, 
ir jis aiškiai pamatė jo riebų veidą, išpuvusius dantis. Be abejo, 
ponas Veno, didžiai įskaudintas, kad grafas jau keli mėnesiai 
vengia su juo susitikti, labai apsidžiaugs, jei atgailaujantis nusi- 
dėjėlis pasibels į duris ir puls jam į glėbį išsiverkti. Kadaise 
Dievas buvo maloningas grafui Miufa. Ištikus menkiausiai bėdai, 
menkiausiai kliūčiai atsiradus gyvenimo kelyje, Miufa eidavo 
į bažnyčią, klaupdavosi, žemindavosi kaip paskutinė menkystė 
prie Visagalio sosto, ir malda sutvirtindavo dvasią, jis išeidavo 
ramus, pasiryžęs dėl sielos išganymo ir amžinos palaimos 
išsižadėti visų žemės turtų. Bet dabar kreipdavosi į Dievą tik 

priešokiais, tada, kai išsigąsdavo pragaro kančių: viršų paėmė 
silpnybė-visais savo pasireiškimais, Nana atitraukė nuo. kataliko 
priedermių vykdymo. Ir mintis apie Dievą jį nustebino. Kodėl 
iškart jis nepagalvojo apie Dievą ištikus tai siaubingai negandai, 
jam, silpnam žmogui, grūmojančiai bėdomis ir pražūtimi? 

Ir, vargais negalais kėblindamas toliau, jis ėmė ieškoti baž- 
nyčios. Jis nesusivokė, kur atsidūręs, tokiu ankstyvu metu vieta 
pasirodė jam nepažįstama. Tačiau, įsukęs Šosė-d'Anteno gatvėn, 
pačiame gale pamatė šv. Trejybės bažnyčią, jos aukštą, migloje 
dūluojantį bokštą. Statulos bolavo plikame sode nelyginant su- 
žvarbusios Veneros, apsiklojusios pageltusiais parko lapais. Už- 
kopęs aukštais laiptais, jis užduso ir stabtelėjo plačiame švento- 
riuje atsipūsti. Paskum įėjo. Bažnyčioje buvo labai šalta: 
šildytuvai per naktį atvėso, po aukštais skliautais susikaupė 
drėgmė, prasismelkusi pro vitražus. Šoninės navos skendėjo 
prieblandoje, ten nebuvo nė gyvos dvasios; gūdžiame priebrėkš- 
myje buvo girdėti nebent kurpių šlepsėjimas, — matyt, po bažny- 
čią slampinėjo apsnūdęs sargas, senatviškai vilkdamas kojas. 
Kliudamas už krūvon sustumtų klauptų, visai pasimetęs, sielvarto 
gniaužiama širdimi grafas nusikasė iki koplytėlės grotų ir suklu- 
po šalia indo su švęstu vandeniu. Susidėjo rankas, visa savo 
esybe stengdamasis susikaupti maldai, bet negalėjo prisiminti 
poterių. Lūpos krutėjo lyg pačios savaime, o mintyse jis buvo 
toli, vėl ėjo begalinėmis gatvėmis, tarytum nepermaldaujamos 
būtinybės genamas. Jis kartojo: „Viešpatie, padėk man, nepalik 
savo tarno, meldžiančio tavo teisingumo! Šlovinu tave, Viešpa- 
tie, neleisk man žūti nuo tavo priešų rankų!" Niekas neatsiliepė, 
tamsa ir šaltis slėgė pečius, kurpių šlepsėjimas tolumoje trukdė 
susikaupti. Tik tas atgrasus garsas drumstė tylą tuščioje bažny- 
čioje, netgi nepašluotoje prieš rytmetines mišias. Remdamasis 
į klauptą, jis atsistojo, ir subraškėjo nutirpę keliai. Dievas nesis- 
kubino ateiti į savo namus. Tad ko gi jam verkti pono Veno 
glėbyje? Juk tas žmogus nieko nepadės. 


Ir grafas pasuko pas Naną. Gatvėje jis paslydo ir pajuto aša- 
ras tvinstant į akis: ne, ant likimo jis nepyko, tiesiog buvo silp- 
nas, negalingas. Juk taip pervargo, kiaurai peršlapo lietuje ir 
sustiro į ragą. O pagalvojus, kad reiktų grįžti į niūurų rūmą Mi- 
romenilio gatvėje, šiurpas bėgo per nugarą. Nanos paradinės du- 
rys buvo užrakintos, ir teko palaukti, kol iš savo būsto atkėblins 
namsargis. Lipdamas laiptais, jis šypsojo, tarytum jauste jautė 
šiltą minkštą patalą, kur pagaliau bus galima išsitiesti ir užmigti. 


Atidariusi duris, Zojė atšlijo nustėrusi ir persigandusi. Po- 
niai, pasak jos, buvęs baisus migrenos priepuolis, kiaurą naktį 
vargšelė nesudėjusi bluosto. Gal dabar ir užsnūdusi, ji nueisianti 

pažiūrėti. Zojė smuko į miegamąjį, o Miufa, vos atsidūręs svetai- 
nėje, dribo Į krėslą. Tuoj pasirodė Nana. Ji šoko iš lovos ir, vos 
spėjusi apsisegti sijoną, atbėgo basa, išsidraikiusiais plaukais, 
vienais marškiniais, sulamdytais ir sudraskytais audringą meilės 
naktį. 


— Ką? Tu ir vėl čia? — suriko ji visa raudona. 

Ji atlėkė netverdama pykčiu, pasinešusi pati savo rankomis 
išgrūsti jį pro duris. Tačiau, pamačius jį tokį nelaimingą, nusi- 
baigusį, jai vėl jo pagailo. 

— Vargšas zuikuti, kaip tu atrodai! — jau švelnesniu balsu 
pridūrė Nana.— Kas atsitiko?.. Na? Susekei juos? Baisiai grau- 
žeisi? 

Jis tylėjo ir žiūrėjo į ją užguito žvėries žvilgsniu. Tačiau 
Nana suprato, kad grafas vis dar neturi įrodymų, ir, norėdama 
jį paguosti, tarė: 

— Na, matai: aš klydau. Tavo žmona — dora moteris, garbės 
žodis, dora!.. O dabar, vaikeli, keliauk namo ir nerk į lovą. Tau 
reikia pailsėti. 

Grafas nejudėjo iš vietos. 

— Na, keliauk! Cia tau ne prieglauda... Tikiuosi, neketini 
Lokiu metu šičia lindėt? 

— Eime gult,— pralemeno jis. 

Nana vos susitvardė neišvertusi jo iš krėslo. Jai jau kantrybė 
nenešė. Ką, gal jis visai išprotėjo? 

— Na, kraustykis,— paragino ji dar kartą. 

— Ne. 

Ir tuomet ji užsiplieskė pratrukus pykčiui, apmaudui, pagie- 


— Ar neisi iš čia, mazgote tu?.. Įkyrėjai man iki'gyvo kaulo, 
supranti? Nešdinkis pas savo žmoną... Juk ne veltui ji tau ragus 
prisegė! Taip, prisegė, gali manim patikėti... Na, jau užteks? Gal 
atsikarsi pagaliau? 

Miufa akys pritvinko ašarų. Jis maldaujamai sudėjo rankas. 

— Eime gulti. 

Omai Nana i trūko kantrybė, jai pačiai gerklę suveržė isteriš- 
ka rauda. Kas čia dabar? Kodėl visi taikosi užsėst jai ant sprando? 
Kas jai rūpi svetimos bėdos? Juk ji taip atsargiai stengėsi atverti 
jam akis — iš geros širdies, ir tiek! O dabar še tau, kad nori! Kiti 
prisiverda košės, o jai reikia srėbti! Ne, ne, to jau per daug! 
Parodė gerą širdį, ir gana! Ir nesileis, kad ant galvos visi liptų. 

— Eik velniop! Nusibodai! — suriko ji, kumščiu trankydama 
į stalą. — Iš marškinių dėl jo nėriausi, ištikima norėjau būt!.. Ga- 
na, branguti, užtenka! Man reikia tik žodį pasakyt, ir rytoj pini- 
gų turėsiu gyvą velnią! 

Nustebęs jis pakėlė galvą. Apie pinigus dar niekad nebuvo 
pagalvojęs. Tegu jinai tik pasako, jis patenkins kiekvieną jos 
norą. Visus savo turtus sukraus jai po kojų. 

— Ne, per vėlu! — įtūžusi sukliegė ji. — Aš myliu tuos vyrus, 
kurie neprašomi duoda pinigų... O dabar nenoriu! Duok man kad 
ir milijoną iš karto, vis tiek neimsiu. Baigta, pinigai man nerūpi... 
Nešdinkis, o tai nežinau, ką padarysiu. Turėsi bėdos, aš už save 
nebeatsakau! 

Ir grėsmingai žengė priekin. Kad ir gera iš prigimties, ji ga- 
lutinai neteko kantrybės, jausdama, jog tiesa jos pusėje, jog ji 
pranašesnė už visus tuos padorius ponus, kurie jai lipa ant gal- 
vos, bet tuo metu ūmai atsidarė durys ir pasirodė Štaineris. To 
jau per daug! Ir Nana suriko iš visos gerklės: 

— Se tau, kad nori! Dar vienas! 

Persigandęs skardaus riksmo, Štaineris sustojo kaip nudiegtas. 
Netikėtas susitikimas su grafu jam buvo baisiai nemalonus: jau 
trys mėnesiai, kai jis stengėsi išvengti pasiaiškinimo, bijodamas 
sukelti audringą sceną. Jis tylėjo nukreipęs žvilgsnį į šalį, tan- 
kiai mirksėdamas nesmagiai mindžikavo vietoje ir persimainiusiu 
veidu pūkštavo išraudęs; lėkė per visą Paryžių, nešdamas gerą 
žinią, o štai pakliuvo į tokią padėtį, jog bėdos, atrodo, neįmanoma 
bus išvengti. 


— Ko nori? — šiurkščiai paklausė Nana, vadindama jį „tu" 
ir tarytum spjaudama į grafą. 

— Aš?.. Aš...— suvebleno Štaineris.— Noriu šį tą jums ati- 
duoti. Na, jūs pati žinot. 

— Ką? 


Bankininkas sutriko. Prieš dvi dienas Nana pareiškė, jog 
neįsileis jo nė per slenkstį, jeigu jis neatneš jai tūkstančio frankų 
vekseliui apmokėti. Jau dvi dienas jis davėsi po Paryžių, ieškojo 
pinigų. Ir štai šįryt pagaliau surinko reikiamą sumą. 

— Tūukstantį frankų, — galop atsakė jis, iš kišenės traukdamas 
voką. 

Nana buvo visiškai pamiršusi tuos pinigus. 

— Tukstantį frankų? — suriko.— Ką, gal išmaldos prašau?.. 
Se, pasiimk savo pinigus, man į juos nusišvilpt! 

Ir sviedė Staineriui į veidą išplėštą iš jo voką. Kaip ir pri- 
tinka apdairiam žydui, bankininkas stenėdamas pasilenkė, pakėlė 
voką ir suglumęs įsistebeilijo į Naną. Paskum nevilties pilnomis 
akimis susižvalgė su Miufa, o Nana įsisprendusi praplyšo dar 
garsiau klykti: 

— Sit kaip! To dar betrūko, kad pradėtumėt mane užgaulioti.. 
Gana! Labai gerai, kad ir tu, meiluti, atsidanginai, stačiai nuosta- 
bu! Kad jau šluosiu, tai šluosiu abu iš karto... Na, dumkit iš čia! 
Lauk! 

Juodu nejudėjo iš vietos, lyg suakmenėję. 

— Ką, gal pasakysit, kvailystes krečiu? Gali būt! Bet jūs man 
jau nusibodot iki gyvo kaulo!.. Gana! Pakyrėjo man vaidint 
aukštuomenės damą! Geriau badu padvėsiu, bet verčiau darysiu 
kaip išmanau! 

Jie bandė ją perkalbėti, meldė nusiraminti. 

— Na, vienas, du!.. Nesinešdinat?.. Ką gi, tuomet šekit, žiū- 
rėkit! Aš turiu svečių. 

Ir atplėšė miegamojo duris. Ir vidury sujauktos lovos abu 
vyrai pamatė Fontaną. Nesitikėdamas nelauktai pasirodyti žiū- 
rovams, jis voliojosi vienmarškinis, užvertęs kojas kaip ožys, 
juodai juodas ant sumaigytų baltutėlių nėrinių. Beje, jis nėmaž 
nesutriko — scenoje buvo pripratęs prie visokiausių staigmenų. 
Akimoju susizgribęs, jis kaipmat prisiminė juokingą mimiką 
ir kuo gražiausiai išsisuko iš keblios padėties: suvaidino triušį, 
jo žodžiais tariant, ištempė lūpas, suraukė nosį ir ėmė greitai 
judinti visus veido raumenis. Tas nešvankus faunas stačiai trenkė 
gašlumu. Kaip tik dėl Fontano Nana visą savaitę lakstė į teatrą, 
galvą dėl jo pametusi, kaip paprastai pameta galvą kekšės, susi- 
viliojusios klounų darkymusi ir šlykštumu. 

— Stai! — sušuko ji, tragiškos aktorės mostu rodydama į 
Fontaną. 

Miufa, kuris būtų viską pakentęs, neišlaikė tokio įžeidimo. 

— Šliundra! —pravebleno jis. 


Nana, jau spėjusi įeiti į miegamąjį, išpuolė atgal: jai priklau-. 


sė tarti paskutinį žodį. 

— Šliundra? Nejaugi? O kuo aš blogesnė už tavo žmoną? 

Nėrė atgal į miegamąjį, atsivedėjusi užtrenkė duris ir garsiai 
užstūmė skląstį. Abu vyrai tylėdami susižvalgė. Įėjo Zojė. Neap- 
rėkė jų, netgi priešingai — labai protingai su jais pašnekėjo. 
Buvo ji moteris su galva ir neabejojo, kad ponia padarė kvailystę 
ir per toli nuėjo. Šiaip ar taip, šoko ją ginti: ilgai su tuo klounu 
ponia nesiterliosianti, pakvailiosianti ir vėl ateisianti į protą. 
Svečiai pasuko pro duris. Nė žodžio nepasakė. Gatvėje, broliškai 
užjausdami vienas kitą, tylomis paspaudė vienas kitam ranką ir, 
vos vilkdami kojas, nuėjo kas sau. 

Miufa pagaliau grįžo namo į Miromenilio gatvę, ir kaip tik tuo 
metu parvažiavo žmona. Juodu susitiko ant plačių laiptų, niūria- 
me vestibiulyje, kurio sienos dvelkė lediniu šalčiu. Jie pakėlė 
akis, pažvelgė vienas į kitą. Grafas buvo apsitaškęs purvais, per- 
blyškęs ir sutrikęs kaip žmogus, ką tik patyręs abejotinos doros 
nuotykį. Grafienė, susivėlusi, užjuodusiomis akimis, snaudė 
stačiomis, lyg būtų išvargusi visą naktį vagone. 

VIII 


Nana ir Fontanas apsigyveno Monmartre, Verono gatvėje, 
nedideliame butelyje penktame aukšte. Per Tris Karalius jie 
pasikvietė į svečius vieną kitą draugą: įsikėlę vos prieš tris 
dienas, tuo pačiu žygiu atšvęsią ir įkurtuves. 

Tai įvyko netikėtai, pačiame medaus mėnesio įkarštyje, gerai 
neapgalvojus, kaip juodu gyvens skudurus sumetę į kupetą. Ry- 
tojaus dieną po to šaunaus sankirčio, taip ryžtingai išgrūdusi 
lauk grafą ir bankininką, Nana suvokė, jog viskas griūva. Kaip- 
mat suprato, kas jos laukia: prieškambarį užplūs kreditoriai, ims 
kištis į širdies reikalus, grasinti, jog viską išparduos, jeigu ji 
neateis į protą; reikės be perstojo ginčytis, dieną naktį gadinti 
sau kraują, kovoti dėl tų kelių baldelių. Verčiau spjauti į viską. 
Be to, nusibodo jai tas butas Osmano bulvare. Kuriam galui visos 
tos auksuotos menės? Puolusi ant kaklo Fontanui, ji svajojo apie 
šviesų gražutį kambarėlį; ji grįžo atgal į jaunystės metus, kai, 
pardavinėdama gėles, puoselėjo vienintelę, rodos, nepasiekiamą 
svajonę — turėti veidrodinę palisandro spintą ir melsvu ripsu 
trauktą lovą. Per dvi dienas ji išpardavė visus niekniekius ir 
papuošalus, kokius tik sugebėjo išnešti iš namų, susirinko dešimt 
tūkstančių frankų ir dingo, nė žodžio nepasakiusi namsargei. Pra- 
dilo, išgaravo, kaip į vandenį įkrito. Dabar jau vyrai nebeatseks 
jos pėdų, nekibs į sijonus. Fontanas buvo labai geras. Neprieštara- 
vo, netrukdė. Net pasielgė kaip artimas draugas. Savo ruožtu jis 
irgi turėjo septynis tūkstančius frankų ir, nors visi pravardžiavo 
jį šykštuoliu, sutiko sumesti krūvon visus pinigus. Jiems pasi- 
rodė, jog pradžiai turi pakankamai. Ir pradėjo kurtis: pasiėmę 
pinigų iš bendro katilo, išsinuomojo ir apsistatę du kambarėlius 
Verono gatvėje, viskuo dalydamiesi kaip seni draugai. Iš pradžių 
viskas tikrai sekėsi kuo gražiausiai. 


Trijų Karalių vakarą ponia Lera atėjo pirmoji ir atsivedė 
mažąjį Luji. Fontanas dar nebuvo grįžęs, todėl teta išdrįso išsa- 
kyti savo nuogąstavimus: ji drebanti pagalvojusi, jog dukterėčia 
atsižadėjusi turto. 

— Ak, teta, aš taip jį myliu! — sušuko Nana, jaudinamai 
spausdama rankas prie krūtinės. 

Tie žodžiai poniai Lera padarė nepaprastą įspūdį. Ji net apsi- 
ašarojo. 

— Taip, tavo tiesa,— pritarė ji, — meilė — visų svarbiausia! 

Ir ėmė aikčioti grožėdamasi jaukiu buteliu. Nana aprodė jai 
miegamąjį, valgomąjį, virtuvę. Kas be ko, didumo ne toks jau 
didelis, bet užtat visur švaru, išbaltinta, perdažyta, pakeisti 
apmušalai, kambariai linksmi, saulėti. 

Paskum ponia Lera nusivedė Naną į miegamąjį, o Luji įsitaisė 
virtuvėje šalia virėjos pažiopsoti, kaip ji kepa viščiuką. Mat 
teta išdrįso padaryti vieną kitą pastabą tik todėl, kad neseniai 
pas ją buvo užbėgusi Zojė. Ištikima savo šeimininkei, Zojė nesi- 
traukė iš savo posto: vėliau ponia atsiteisianti, dėl to ji nesi- 
jaudinanti. O tuo tarpu, kai Osmano bulvare vyko buto šturmas, 
Zojė narsiai grūmėsi su kreditorių pulkais, traukėsi garbingai, 
gelbėdama buvusios prabangos likučius, tvirtino, jog ponia išvy- 
kusi kelionėn ir dar neatsiuntusi naujo adreso. Bijodama, kad 
kreditoriai gali sekti pėdomis, ji atsisakė malonumo lankyti 
Naną. Tačiau tą rytą ji ne šiaip sau atskubėjo pas ponią Lerą: 
reikalai pakrypo kita linkme. Vakar atėjo kreditoriai — drapi- 
ruotojas, anglininkas, baltinių siuvėja — ir pareiškė, jog sutinka 
laukti, netgi pasiūlė poniai paskolinti nemažai pinigų, jeigu tik ji 
grįšianti į savo butą ir pradėsianti gyventi su protu. Teta perdavė 
Zojės žodžius. Tikriausiai juos atsiuntęs kuris gerbėjų. 


— Niekada!— pasipiktinusi sušuko Nana.— Žiūrėk tu man! 
Na ir sukčiai tie ponai tiekėjai! Jų manymu, aš sutiksiu parsiduo- 
ti, kad galėčiau apmokėti sąskaitas!.. Na jau ne, verčiau mirsiu 
badu negu apgausiu Fontaną! 

— Taip ir atsakiau, — tarė ponia Lera.— Mano dukterėčia, 
sakau, labai taurios širdies. 

Šiaip ar taip, Nana labai įsižeidė sužinojusi, jog Minjotė 
parduota, o nupirkęs ją pusdykiai Labordetas Karolinei Ekė. 
Nana paskutiniais žodžiais išplūdo visą tą gaują: gali sau riesti 
nosį kiek nori, o buvo kekšės ir padraikos ir liko. Šiaip sakysi 
ar taip, o nė viena jų negali jai ir vandens atnešti! 

— Tiek to, tegu sau darkosi, —— galop tarė ji. — Ne piniguose 
laimė... Be to, žinai, teta, aš jų nė prisimint nenoriu. Lyg jų ir 
pasauly nebūtų. Aš tokia laiminga! 

Tuo metu atėjo ponia Maluar, kaip paprastai, užsivožusi vieną 
tų keistų skrybėlaičių, kurioms tik ji sugebėdavo suteikti nere- 
gėtą formą. Visos be galo apsidžiaugė pagaliau susitikusios. Ponia 
Maluar paaiškino, jog prabangioj aplinkoj jausdavosi nejaukiai, 
o dabar retkarčiais atsilankysianti sulošti partijos. Visos dar 
sykį apvaikščiojo butą, ir virtuvėje, girdint ateinančiai tarnai- 
tei, riebalais laistančiai viščiuką, Nana prašneko apie taupumą, 
pasakė, jog laikyti tarnaitę būtų per brangu, jog pravarčiau pačiai 
rūpintis namų apyvoka. Luji, palaimingai šypsodamas, spoksojo 
į viščiuką. 

Staiga pasigirdo erzelis. Atėjo Fontanas su Bosku ir Priuje- 
ru. Galima buvo sėstis prie stalo. Sriuba jau garavo išpilstyta, bet 
Nana panoro trečiąsyk aprodyti butą. 

— Ak, vaikučiai, kaip pas jus gera! — kartojo Boskas, stačiai 

įtaikaudamas bičiuliams, vaišinantiems jį pietumis, nes, tiesą 
pasakius, jų urkštynė, jo žodžiais tariant, jam buvo nė motais. 

Miegamajame jis dar labiau pasmailino liežuvį. Moteris 
paprastai jis vadindavo karvėmis, ir mintis, jog vyras gali užsi- 
versti ant sprando -tokią naštą, tam užkietėjusiam girtuokliui, 
niekinančiam visus ir viską, ypač keldavo pasipiktinimą. 

— Ak sukčiai!..-- prašneko jis, šelmiškai merkdamas akį.— 
O jukslapčiom viską susitvarkė!.. Na, ką gi, ir gerai padarėt. Gy- 
vensit kaip ponai, o mes vaikščiosim pas jus į svečius, velniai 
rautų! 

Atšokavo mažius Luji, apsižergęs šluotražį, ir Priujeras kan- 
džiai pajuokavo: 

— Ziu! Jau ir vaikelį šitokį pasidarėt? 

Sąmojis visiems patiko. Ponia Lera ir ponia Maluar leipo 
juokais. Nana ne tik nesupyko, bet nusišypsojo susigraudinusi 
ir pasakė, jog, deja, jis klysta, nors ir savo, ir vaikelio labui bai- 
siai norėtų, kad taip būtų; šiaip ar taip, gal ir susilauksią mažiuko. 
Dėdamasis gerutis, Fontanas paėmė vaiką ant rankų, žaidė su 
juo ir kalbėjo tyčia švepliuodamas: 

— Didelis daiktas, mes ir šiaip mylim tėtuką... Na, vadink 
mane tėčiu, rupūžiuk! 

— Tėti... tėti...— vapėjo vaikas. 

Visi vienas per kitą globstė vaikelį. Boskas pasibodėjęs pri- 
minė, jog metas pagaliau sėst prie stalo, — visa kita esą niekai. 
Nana paprašė, kad svečiai nepyktų, jeigu sūnelį pasisodinsianti 
greta savęs. Pietūs praėjo labai linksmai. Tiesa, Boskui įsipyko 
vaikas — reikėjo be paliovos jį drausti, kad nelįstų prie lėkštės. 
Ponia Lera irgi trukdė. Įsijausminusi ji pakuštom pasakojo jam 
mįslingas istorijas, sekė pasakas apie labai padorius ponus, vis 
dar kimbančius prie jos gatvėje, ir jam keliskart teko atitraukti 
pastalėje koją,-nes kaimynė mygte mygo ją keliu, įsispitrinusi 
padėrusiomis akimis. Ponia Maluar sėdėjo šalia Priujero, o tas 
laikėsi su ja tiesiog nepadoriai — nė kartelio nepasirūpino savo 
dama, visą dėmesį kreipdamas į Naną: matyt, jautėsi įžeistas, 
kad ji susidėjo su Fontanu. Beje, įsimylėję balandėliai, be persto- 
jo bučiuodamiesi, galop įgriso svečiams savo glamonėmis. Nepai- 
sydami etiketo, juodu sėdėjo šalia vienas kito. 

— Valgykit jūs, velniai griebtų, dar spėsit prisibučiuoti — 
kartojo Boskas, prisikimšęs burną.— Bent jau palaukit, kol išei- 
sim. 

Bet Nana nesitvėrė. Apsalusi nuo meilės, raudo kaip nekalta 
mergelė, kiekvienu šypsniu, kiekvienu žvilgsniu glamonėjo 
Fontaną, glostė akimis, vadino mažybiniais vardais: šunyčiu, 
vilkiuku, katinėliu, o paprašyta paduoti jam ropinę su vandeniu 

ar druskinę, prisikišdavo ir bučiuodavo kur pakliūva — lūpas, 
akis, nosį, ausį; visi bardavo ją, o ji, ištaikiusi progą, meilinda- 
vosi, nuolankiai ir grakščiai kaip prasikaltusi katytė glaustyda- 
vosi, vogčiomis imdavo jo ranką ir nepaleisdama priglausdavo 
lūpomis, kad tik galėtų prie jo prisiliesti. Fontanas pūtėsi ir at- 
laidžiai žiūrėjo į viską, nedrausdamas savęs dievinti. Jis buvo 
pilnas savimeilės, net nosies galiukas gašliai krutėjo. Juokingas 
darkių bruožų veidas, panašus į ožio snukį, atrodė dar bjaures- 
nis, kai jį šitaip lyg kokį dievaitį garbino ta šviesiaplaukė paleis- 
tuvė, tokia prašmatni ir įmitusi. Kartais jis maloningai atsiliep- 
davo į bučinius kaip žmogus, persisotinęs mylavimusi, bet paisąs 
mandagumo. , 

: -.Liaukitės pagaliau! Žiūrėt šlykštu! — sušuko Priujeras.— 
Nešdinkis iš čia, Fontanai! 

Nuvaręs Fontaną, Priujeras drauge su lėkšte pasislinko prie 
Nanos. Pasipylė riebūs sąmojai, nuskardėjo šūksniai ir plojimai. 
Fontanas vaidino komišką pantomimą, vaizduodamas neviltin 
puolusį Vulkaną, apraudantį Venerą. Priujeras iškart pradėjo 
meilintis, stengdamasis pastalėje suspausti koją Nanai, bet ji 
smagiai jam įspyrė, kad ramiai sėdėtų. Na jau ne, ačiū, su juo 
tikrai negulsianti į lovą. Prieš mėnesį truputį juo susižavėjusi, 
marmūuzė labai jau daili pasirodžiusi. Bet dabar akyse nenorinti 
jo matyt. Jei sumanysiąs dar kartelį įgnybti dėdamasis, jog 
ieško pastalėj servetėlės, šliukštelėsianti jam į veidą vyną iš savo 
stiklinės. 

Šiaip ar taip, vakaras gražiai nusisekė. Savaime suprantama, 
prie stalo išėjo kalba apie teatrą. Nejaugi tas Bordenavas niekad 
nepadvėsiąs? Juk, regis, amžinai sergąs. Visos jo bjaurios ligos 
lendančios paviršiun ir taip jį kamuojančios, jog pasidaręs 
piktas kaip velnias, susišnekėti neįmanoma. Vakar per repeticiją 
klykęs ir klykęs ant Simonės. Verkti aktoriai tikrai neverksią, 
kai jis nusprogsiąs! Nana pareiškė, jog velniop jį pasiųsianti, 
jeigu pasiūlysiąs kad ir patį geriausią vaidmenį; beje, ji apskri- 
tai nežadanti kojos kelti į sceną: teatras — tai menkas niekas, 
palyginti su šeimos židiniu. Fontanas nevaidino nei naujoje pje- 
sėje, nei toje, kuri buvo repetuojama, todėl irgi perdėtai džiau- 
gėsi, kad gali gyventi visiškai laisvas, ištisus vakarus šildytis 
prie ugnelės, glaustydamasis prie savo katytės. Visi baisiai 
žavėjosi, vadino juos laimės kūdikiais ir dėjosi, kad jiems pavydi. 

Pagaliau visi įgulė į šventinį pyragą. Įkepta pupa kliuvo po- 
niai Lera, ir ji įmetė pupą į Bosko stiklinę. Nuskardėjo šūksniai: 
„Karalius geria! Karalius geria!" Pasinaudojusi tuo linksmybės 
protrūkiu, Nana patyliukais persikraustė prie Fontano, pakibo 
jam ant kaklo ir apibėrė bučiniais, kuždėdama kažin ką į ausį. 

Tačiau Priujeras, nutaisęs įžeisto gražuolio šypseną, užprotesta- 
vo, visa gerkle pareikšdamas, jog taip žaisti nevalia. Luji miegojo 
išsitiesęs ant dviejų kėdžių. Svečiai išsiskirstė po namus tik apie 
pirmą valandą. Laiptuose visi garsiai šūkavo, linkėjo vieni 
kitiems labos nakties. 

Ištisas tris savaites įsimylėjėliai gyveno išties labai gražiai. 
Nana tarėsi grįžusi į tuos laikus, kai pradėjo naują gyvenimą, 
kai visa širdimi džiaugėsi pirmąja šilkine suknele. Ji retai 
išeidavo iš namų, dėjosi, kad jai patinka vienatvė ir paprastumas. 
Kartą anksti rytą išsirengė į Larošfuko turgų pati pirkti žuvies 
ir sustojo kaip nudiegta kaktomuša susidūrusi su savo buvusiu 
kirpėju Fransisu. Kaip paprastai, jis atrodė labai elegantiškai, 
plonytės drobelės marškiniais, skoningai sukirptu surdutu, 
ir Nana labai susigėdo, kad jis susitiko ją gatvėje susivėlusią, 
vienu peniuaru, įsispyrusią į šlepes. Bet jis turėjo taktą be 
galo mandagiai elgtis. Nesileido į jokius klausinėjimus, dėdama- 
sis, kad tiki, jog ponia buvo išvažiavusi. Ak, jei ponia žinotų, 
kaip visi sielvartavo poniai išvykus kelionėn! Tokia baisi ne- 
tektis visiems! Galiausiai Nanai pašoko smalsumas, sumišimas 
atlėgo, ir ji apibėrė kirpėją klausimais. Stumdėsi praeiviai, ir ji 
pasivedėjo pašnekovą tarpuvartėn ir atsistojo priešais su kraitele 
rankoje. Kas,gi šnekama apie jos pabėgimą? Ak Dieve mano! 
Ko tik neprišneka damos, kurių jis eina sušukuoti į namus, vienos 
kalba vienaip, kitos — kitaip, bet apskritai triukšmas nepapras- 
tas, pasisekimas nežmoniškas. O Štaineris? Ponas Staineriš visai 
nusmukęs, pribaigsią jį vargai, jeigu jis neprasimanysiąs kokios 
naujos machinacijos. O Dagnė? O, Dagnė kaip inkstas taukuose, 
kas jau kas, o ponas Dagnė niekad nepražūusiąs! Prisiminimų 
kurstoma, Nana buvo beišsižiojanti, beklausinėjanti apie grafą 
Miufa, bet ūmai sumišo nedrįsdama ištarti jo vardo. Tuomet 
Fransisas šypsodamas prabilo pirmas. Į poną grafą stačiai gaila 
buvę žiūrėti, taip jis galavęsis poniai išvykus, klaidžiojęs visur 
kaip dvasia be vietos, ponios ieškojęs. Kol pagaliau jį susitikęs 
ponas Minjonas ir parsivedęs namo. Išgirdusi šitą naujieną, Nana 
prapliupo kvatoti, bet kvatojo prisiversdama. 


— Aha, vadinas, dabar jis su Roza! — tarė.— Ką gi, žinot, 
Fransisai, man nusispjaut!.. Tik pagalvokit, koks veidmainys! 
Šitaip įjunko, jog nė savaitės negali papasninkauti! O juk dieva- 
žijosi, jog, su manim išsiskyręs, nė skersa akimi į moteris nežiu- 
rėsiąs! 

Širdies gilumoje ji stačiai kunkuliavo pykčiu. 

— Tiek to, — pridūrė ji, — tespringsta! Kas atliko nuo manęs, 
negaila atiduot Rozai. Gražią dovanėlę gavo, nieko nepasakysi! 
O, puikiai suprantu, ji norėjo man atsikeršyti už tai, kad paver- 

žiau iš jos tą galviją Stainerį... Labai gražu prisiviliot vyrą, kuri 
išgrūdau pro duris. 

— Ponas Minjonas pasakoja visai ką kita, — tarė kirpėjas.— 
Sako, ponas grafas pats jus išvijęs... Taip, išvijęs, ir dar kaip! 
Spirte išspyręs! 

Nana ūmai perblyško. 

— Ką? Ką sako? — sušuko. — Kad mane būtų išspyręs?.. To 
jau per daug! Vaikeli, aš pati nuleidau nuo laiptų tą raguotąjį. 
Turbūt žinai, kad žmona jam ragus prisegė, ir ne vieną kartą! 
Ponia grafienė juk draikosi su kuo pakliūva, netgi su tuo pašle- 
mėku Fošri... 0" Minjonas duodasi po miestą, medžioja vyrus savo 
nususėlei žmonai... Kas jos norės, jei sudžiūvusi it giltinė!.. Na 
ir šlykštus žmonės! Ak, kokie šlykštynės! 

Ji tiesiog duso iš siuto. Paskum, atgavusi kvapą, kalbėjo to- 
liau: 

— Vadinas, šit kaip jie kalba!.. Na, palaukit, aš jiems paro- 
dysiu!.. Fransisai, meiluti, nori, eikim ir pažiurėkim jiems į akis? 
Taip, taip, eikim tuojau pat ir tuomet pamatysim, ar jiems užteks 
įžūlumo meluot, kad grafas mane išspyręs... Kad mane kas nors 
spardytų! Dar niekas gyvenime nėr manęs palietęs. Ir nepalies, 
kol gyva būsiu. Pabandytų kas mane paliest, į skutus sudrasky- 
čiau tą galviją! 


Staiga ji nusiramino. Et, didelis daiktas, tegu sau pliurpia, 
kas tik ant seilės užeina, jai nusišvilpt į visus. Kas jie tokie? 
Purvas, priskretęs prie jos batelių! Su jais susidėsi — tik išsi- 
purvinsi, ir tiek. Svarbiausia, kad jos sąžinė švari. O Fransisas, 
matydamas Naną paprastučiu namų šeimininkės peniuaru, klau- 
sydamasis jos nuoširdaus piktinimosi, galop ėmė laikytis gana 
familiariai ir prieš atsisveikindamas leido sau draugiškai šį tą 
patarti. Be reikalo ji galvą pametusi ir viską paaukojusi dėl 
meilės: meile sotus nebūsi. Nana klausėsi akis nudelbusi, o Fran- 
sisas kalbėjo gailestaudamas žinovo tonu, lyg jam būtų skaudu 
matyti, kaip tokia graži merga žudo savo gyvenimą. 


— O tai jau man žinot,— galop tarė Nana.— Šiaip ar taip, 
labai ačiū tau, branguti. 

Ji paspaudė Fransisui ranką, kaip paprastai, truputį nešvarią, 
nepaisant elegantiškos išvaizdos, ir nuėjo pirkti žuvies. Visą 
dieną jai dingsėjo širdyje tie žodžiai apie spyrį į užpakali. Ji netgi 
papasakojo viską Fontanui, dar sykį pabrėždama, jog jinai, ryž- 
tinga moteris, niekada nepakęsianti, kad kas nors bent pirštu ją 
paliestų. Jausdamas savo pranašumą, Fontanas pareiškė, jog visi 
aukštuomenės žmonės — galvijai neraliuoti ir verti paniekos. 
Kaip tik tada Nana ir pajuto jam tikrų tikriausią panieką. 


Tą patį vakarą juodu nuėjo į Komišką operą pažiūrėti jaunutės 

debiutantės, Fontano pažįstamos, gavusios dešimties eilučių 
vaidmenį. Buvo jau beveik pirma valanda nakties, kai jie pėsčio- 
mis parsigavo į Monmartrą. Sosė-d'Anteno gatvėje nusipirko 
mokos tortą ir namie sumanė jį suvalgyti lovoje, nes miegama- 
jame buvo žvarbu, o kurti židinio nevertėjo. 

Juodu atsisėdo šalia vienas kito, užsikišę už nugaros priegal- 
vius ir ligi juosmens užsikloję patalais, ir, šnekučiuodami apie 
debiutante, ėmė vakarieniauti. Nana tvirtino, kad ji ir bjauri, ir 
niekam tikusi. Gulėdamas iš krašto, Fontanas ėmė nuo naktinio 
stalelio gabalus torto, padėto tarp žvakės ir degtukų, vaišino 
Naną. Bet galiausiai juodu susiriejo. 

— Ak, ką čia šnekėt! — šaukė Nana.— Akys kaip viksva 
prapjautos, o plaukai kaip pakulos! 

— Užsičiaupk! — kartojo  Fontanas.— Nuostabūs plaukai, 
ugningos akys... Keisčiausia, kad jūs, moterys, amžinai taikotės 
viena kitai gerklę perkąst! 

Jis atrodė labai įsižeidęs. 

— "Na, žinai, liaukis! — pagaliau šiurkščiai nutildė jis Naną. — 
Negaliu pakęst, kai man akis drasko!.. Verčiau miegam, nes gali 
baigtis bloguoju. 

Ir užpūtė žvakę. O Nana įtūžusi niekaip nerimo: ji neleisianti 
kalbėti su savimi šitokiu tonu, ji pratusi, kad su ja būtų kalbama 
pagarbiai. Jis neatsiliepė nė vienu žodžiu, ir galop jai teko užsi- 
čiaupti. Tačiau užmigti ji niekaip negalėjo, vis vartėsi nuo vieno 
šono ant kito. 

— Velniai griebtų! Nustosi pagaliau muistytis ar ne? — staiga 
suriko jis, pašokęs lovoje. 

— Aš niekuo dėta, čia pilna trupinių,-- sausai atsakė ji. 

Iš tikrųjų lovoje būta trupinių. Buvo jų visur — po nugara, 
po užpakaliu, stačiai badyte badė. Nuo vieno vienintelio trupinė- 
lio Nanai imdavo taip niežėti, kad ji galėdavo susidraskyti iki 
kraujų. Beje, kaip galima valgyti lovoje tortą, o paskum nenu- 
purtyti paklodžių? Netverdamas pykčiu, Fontanas uždegė žvakę. 
Juodu atsikėlė ir basi, vienmarškiniai, atvertę patalus, ėmė del- 
nais valyti trupinius nuo paklodės. Tirtėdamas nuo šalčio, Fonta- 
nas nėrė į lovą ir pasiuntė Naną velniop, kai ji paliepė jam gerai 
nusivalyti kojas. Pagaliau ir ji atsigulė, bet kai tik išsitiesė po 
patalais, iškart šoktelėjo it pamėtėta. Lovoje vis dar būta trupi- 
nių. 

— Po šimts velnių! Taip ir maniau! — suniurzgė ji.— Įli- 
pai į lovą trupinių nuo pėdų nėnusišluostęs!.. Ne, nebegaliu, 
sakau tau, nebegaliu, kaip kažin ką! 

Ji pasikėlė lyg ketindama peržergti jį ir nušokti ant grin- 
dų. Alpdamas miego, Fontanas neištvėrė ir atsivedėjęs skėlė jai 

smagų antausį. Ir tokį stiprų, jog Nana apsvai- 
gusi griuvo atgal į lovą ir įsikniaubė priegalvin. 

— Oi! —gailiai, sakytum vaikiškai aiktelėjo, ir tiek. 

Jis pagrasino liesiąs dar vieną antausį, jeigu ji nenurim- 
sianti. Paskum, užpūtęs žvakę, Fontanas atsivertė aukštielninkas 
ir išsyk užknarkė. Nana tylutėliai kūkčiojo įsikniaubusi į prie- 
galvį. Kaip niekšinga rodyti, kad tu stipresnis! Bet ji tikrai persi- 
gando — tokia grėsminga ūmai pasirodė juokinga Fontano 
marmūuzė! Tačiau pyktis nuslūgo, lyg antausis būtų ją nuraminęs. 
Jausdama Fontanui pagarbą; Nana prisiplojo prie sienos, kad 
jam liktų daugiau vietos. Galop ji užsnūdo ir, nors skruostas 
degė, akys buvo pilnos ašarų, jautė tarytum saldų nuovargį ir 
tokį buką nuolankumą, jog trupiniai lyg ir nerūpėjo. Rytą 
pabudusi apkabino Fontaną nuogomis rankomis ir stipriai pri- 
spaudė prie krūtinės. Jie niekad, niekad taip nebedarysią, juk 
tiesa? Ji beprotiškai mylinti savo katinėlį, nuo jo ir antausį 
gauti saldu! 


Ir tuomet prasidėjo naujas gyvenimas. Fontanas talžydavo 
ją per ausis dėl menko nieko. Nana kentėjo. Kartais praplyšdavo 
rėkti, grasinti, bet jis griebdavo už pečių, priremdavo prie 
sienos ir prakošdavo, kad pasmaugsiąs,— irji iškart nusileisdavo. 
Dažniausiai ji susmukdavo kėdėn ir raudodavo kokias penkias 
minutes. Paskum pamiršdavo viską, linksmai čiauškėdavo, dai- 
nuodavo, juokdavosi, lakstydavo po kambarius, plevėsuodama 
sijonais. Visa bėda, jog dabar Fontanas ištisas dienas bastydavosi 
po miestą ir namo sugrįždavo tik po vidurnakčio: vaikščiodavo 
po savo mėgstamiausias kavines, kur susitikdavo su senais 
draugais. Nana, pilna meilės ir švelnumo, viską pakęsdavo bi- 
jodama, kad jis gali visiškai nebegrįžti, jeigu pasitiksianti jį 
su priekaištais. Bet tomis dienomis, kai neateidavo nei ponia 
Maluar, nei teta su mažuoju Luji, ji stačiai mirdavo iš nuobodžio. 
Vieną sekmadienį, Larošfuko turguje derėdama karvelius, ji 
susitiko Atlasinę, perkančią ridikėlius, ir baisiausiai apsidžiaugė. 
Nuo to vakaro, kai Fontanas vaišino princą šampanu, jiedvi nė 
karto nesusidūrė. 


— Ką, tu čia? Vadinas, gyveni netoliese? — apstulbo Atlasi- 
nė, tokiu metu pamačiusi ją gatvėje įsispyrusią į šlepes.— Ak 
vargšele, turbūt prasti popieriai, ką? 

Nana suraukė antakius duodama ženklą, kad ji nutiltų: aplink 
trynėsi moterys vienais chalatais, kai kurios net suvis be apati- 
nių, susivėlusios, apkibusios pūkais. Rytais visos kvartalo 
prostitutės, vos išlydėjusios naktinį svečią, eidavo apsipirkti, 
šliurindavo apsimiegojusios, paburkusiomis akimis, piktos ir 
išvargusios po nelengvos nakties. Iš kiekvienos gatvelės 


178 


turgaus aikštėn kėblino moterys išblyškusiais veidais: vienos 
dar visai jaunutės, žavios net tokiu nevalyvu apdaru, kitos — 
pasišlykštėtinos, susenusios, išpurtusios, apdribusia oda, ..laisva- 
laikiu" nepaisančios savo išvaizdos; praeiviai spoksojo į jas 
gręžiodamiesi, bet nė viena nesiteikė jiems net nusišypsoti, — 
visos žiūrėjo į juos iš aukšto, kaip pavyzdingos namų šeiminin- 
kės, kurioms rūpi tik apyvoka, o vyrai nė motais. Kaip tik tuo 
metu, kai Atlasinė mokėjo už ridikėlius, jaunas vyriškis, iš pa- 
žiūros valdininkėlis, vėluojantis į tarnybą, šūktelėjo droždamas 
pro šalį: „Labutis, uogele!" Ji umai atsitiesė ir įžeistos karalienės 
tonu oriai atrėžė: 

— Cia dabar! Ko tam paršui reikia? " 

Paskui, matyt, jį prisiminė.* Prieš tris dienas, apie vidurnaktį 
bastydamasi vieniša po bulvarą, užkalbino jį Labriujero gatvės 
kampe ir gerą pusvalandį šnekino tikėdamasi parsivesti namo. 
Tai dar labiau ją įsiutino. 

— Kur tai matyta? Pristoja vidury dienos be jokios gėdos 
ir blevyzgoja! — užsiplieskė ji. — Bent truputį reikia gerbt mote- 
rį, kai ji eina į miestą su reikalais, tiesa? 

Nana galop nusipirko karvelių, nors ir labai abejojo, kad jie 
nesudusę. Atlasinė užsimetė parodyti savo namą: gyvenanti 
čia pat, Larošfuko gatvėje. Kai tik jiedvi radosi vienos, Nana 
išklojo jai apie savo meilę Fontanui. Prie namų Atlasinė sustojo 
pasispaudusi po pažastimi ridikėlių pluoštelį — labai susidomėjo 
pasakojimo pabaiga, o Nana nešykštėjo detalių, melavo kaip 
pasamdyta, dievažijosi, jog išgrūdo lauk grafą Miufa, spirdama 
jam į užpakalį. 

— Oho! Saunų! — kartojo Atlasinė.— Saunų! Spyrei jam į 
užpakalį! O jis nė žodžio nepasakė, ar ne? Visi jie bailiai! Norė- 
čiau pamatyt, koks buvo jo snukis!.. Ir gerai padarei, brangute. 
O į pinigus nusišvilpt! Jei vyras prie širdies, dėl jo galiu ir badu 
padvėst... Tiesa? Užsuk pas mane, būk gerutė. Prižadi? Durys 
iš kairės. Pabelsk tris kartus, o tai lenda visokie, stačiai gyvent 
neduoda. 


Nuo to karto, kai pasidarydavo itin atgrasu namuose, Nana 
eidavo pas Atlasinę. Visad būdavo įsitikinusi, jog užtiks draugę, 
nes toji niekad neišsiruošdavo anksčiau nei šeštą vakaro. Atlasinė 
turėjo du kambarius, kuriuos jai išnuomojo ir apstatė vienas vais- 
tininkas, gelbėdamas nuo policijos; bet, pagyvenusi vos vienus 
metus, ji sulaužė visus baldus, išdraskė kėdžių sėdynes, išterliojo 
užuolaidas, lyg pagauta siuto viską dergti ir niokoti, — atrodė, 
kad jos bute būtų šėlęs tuntas patrakusių kačių. Kartais, būdavo, 
rytą pati savimi ima dygėtis ir šoka viską šveisti, bet, kai pabando 
nugrandyti įsiėdusį purvą, rankose lieka kėdžių skersiniai, apmu- 

salų skutai. Tokiomis dienomis bute būdavo dar baisesnė netvar- 
ka, stačiai kojos Įkelti negalėdavai, nes duris užgriozdavo išmėty- 
ti daiktai. Galop ji visai numojo ranka į apyvoką. Vakare, lempai 
šviečiant, jos klientams dar galėjo šiokį tokį įspūdį padaryti 
veidrodinė spinta, sieninis laikrodis, apdriskusios užuolaidos ir 
portjeros. Beje, namų savininkas jau pusė metų, kai grasino ją 
iškraustyti į gatvę. Tad kam gi ji būtų turėjusi tausoti baldus? 
Gal savininkui? Išgrauš! Ir Atlasinė, atsikėlusi rytą geros nuotai- 
kos, surikdavo: „Laikykis!“ — ir pasiųsdavo spardyti komodą 
arba spintą, net šonai braškėdavo. 

Nana beveik visad aptikdavo ją lovoje. Netgi tomis dienomis, 
kai išeidavo apsipirkti, Atlasinė taip nuvargdavo belipdama 
laiptais aukštyn, jog virsdavo skersai lovos ir užmigdavo. Dieną 
ji slampinėdavo pakampėmis, snūduriuodavo nudribusi į kėdę 
ir atsigaivelėdavo tik vakarop, kai gatvėje užsidegdavo dujiniai 
žibintai. Ir Nana kuo puikiausiai jausdavosi pas draugę, dykinė- 
davo kartu su ja, lyg nepastebėdama sujauktos lovos, išmėtytų 
rykų, nešvarių, purvynėj sumirkusių sijonų, kaip pakliūva su- 
verstų ant krėslų. Išliedama širdį, Nana pliurpdavo be galo, be 
krašto, o Atlasinė tysodavo vienmarškinė, aukščiau galvos 
užrietusi kojas, ir klausydavo vieną po kitos dūmydama suktines. 
Kartais, kai turėdavo nemalonumų, jiedvi vaišindavosi metėlių 
trauktine, kad, jų žodžiais tariant, užlietų,sielvartą. Atlasinė nesi- 
leisdavo laiptais, o tiesiog, nė sijonu nesisegdama, išeidavo į 
aikštelę, persisverdavo per turėklus ir šūktelėdavo namsargės 
dukrelę, dešimtmetę mergiūkštę, ir toji atnešdavo stiklinę metė- 
lių trauktinės, vogčiomis žvilgčiodama į plikas ponios blauzdas. 
Visos jų kalbos amžinai baigdavosi ta pačia išvada: visi vyrai — 
galvijai. Nana stačiai galvą iškvaršindavo su savo Fontanu; 
dešimties žodžių nesuregzdavo šimtąjį kartą nepaminėjusi, ką 
jisai sakęs, ką daręs. Tačiau Atlasinė nežiovaudama iš geros 
širdies klausydavo tų begalinių istorijų: kaip Nana akis pražiu- 
rinti prie lango belaukdama Fontano, kaip juodu susipyksta dėl 
pridegusio kepsnio, kaip valandų valandas nė žodžio vienas kitam 
nesaką, kaip susitaiką lovoje. Ilgainiui Nanai panižo liežuvį 
guostis Atlasinei, kaipją talžąs Fontanas: praeitą savaitę pamušęs 
akį, o štai vakar įprastoj vietoj neradęs šlepių ir skėlęs tokį 
antausį, kad ji atsitrenkusi į naktinį staliuką. Atlasinė nėmaž 
nesistebėdavo, ramiai dūmydavo suktinę ir tik retkarčiais 
įterpdavo žodelį: tokiais atvejais ji greit palenkianti galvą, ir 
pašvilpk — ponas muses begaudąs. Jiedvi abi ypač gardžiuoda- 
vosi tais pasakojimais, kvaisdavo iš laimės šimtąsyk kartodamos 
tas paikas istorijas, vis labiau įsidegdavo minėdamos žeminančias 
pylas. Džiaugdamasi, kad gali lig soties kalbėti apie Fontano 

antausius, apie jo įpročius, netgi apie tai, kaip jisai grįžęs nusiau- 
na batus, Nana pamėgo lankytis pas Atlasinę, juo labiau jog 
toji galų gale ėmė nuoširdžiai užjausti bičiulę ir guosdama pasa- 
koti dar smagesnius nutikimus: pavyzdžiui, ji turėjusi meilužį 
konditerį, kuris taip ją kuldavęs, kad ji vos galo negavusi, o 
mylėjusi jį, ir baigta. Kartais Nana raudodama tvirtindavo, jog 
toliau taip nebegalinti gyventi. Tuomet Atlasinė palydėdavo ją 
namo ir gerą valandą stypsodavo gatvėje, žiūrėdama, ar Fonta- 
nas nežudo savo sugyventinės. O rytojaus dieną abi gardžiuoda- 
vosi šnekomis apie susitaikymą, nors širdies gilumoje ilgėdavosi 
tokių dienų, kai gresia neišvengiama pyla, nes tai labiausiai jas 
įjausmindavo. 


Žodžiu, jiedvi pasidarė neišskiriamos. Šiaip ar taip, Atlasinė 
niekad neužeidavo pas Naną, nes Fontanas kartą pareiškė, jog 
nepageidauja savo namuose matyti kekšių. Draugės eidavo kartu 
pasivaikščioti, ir vieną gražią dieną Atlasinė pasiūlė užsukti pas 
tokią damą, pas tą pačią ponią Rober, kuri taip sudomino Naną 
ir net sukėlė pagarbą, atsisakydama ateiti pas ją vakarienės. 
Ponia Rober gyveno Monjė gatvėje, naujoje ir tylioje gatvėje 
Europos kvartale; ten nebuvo nė vienos krautuvės, tik gražūs 
namai su nedideliais jaukiais butais vienišoms damoms. Buvo 
penkta valanda; aristokratiškoje gatvės ramybėje prie aukštų 
baltų namų, palei tuščius šaligatvius, rikiavosi biržos verteivų ir 
prekijų karietos; sparčiais žingsniais skubėjo vyrai, žvilgčiodami 
į langus, kuriuose, lyg ko laukdamos, stovėjo peniuarais vilkin- 
čios moterys. Nana iš pradžių nenorėjo eiti, išdidžiai tvirtindama, 
jog nepažįstanti tos damos. Tačiau Atlasinė neatlyžo — juk 
visados galima atsivesti draugę. Ji norinti užeiti tiesiog iš manda- 
gumo: ponią Rober ji susitikusi vakar restorane, toji buvusi 
labai miela, pasikvietusi ją į svečius, ir Atlasinė prižadėjusi 
apsilankyti. Pagaliau Nana nusileido. Viršuje jaunutė apsnūdusi 
kambarinė pasakė, jog ponia dar negrįžusi. Šiaip ar taip, man- 
dagiai pasiūlė viešnioms palaukti svetainėje ir paliko jas vienas. 


— Prašmatnu, po perkūnais! — sumurmėjo Atlasinė. 

Butas buvo griežto buržuazinio stiliaus, sienos drapiruotos 
tamsiu audiniu, baldų apmušalai taipgi tų pačių tonų audinio, 
viskas atitiko santūrų pralobusio ir vėliau palikusio verslą Pary- 
žiaus krautuvininko skonį. Nana, kuriai apystata padarė didelį 
įspūdį, bandė juokauti, bet Atlasinė supykusi pareiškė, kad galvą 
deda už ponios Rober dorą. Ši dama visad pasirodanti orių 
pagyvenusių ponų draugijoje, ir jie viešai vedžioją ją už paran- 
kės. Dabar ją išlaikąs buvęs šokolado fabriko savininkas, labai 
rimtas ponas. Jis didžiai gerbiąs šių namų tvarką ir niekad neinąs 
svetainėn be ponios kvietimo, o kalbėdamas vadinąs ją „dukrele“. 

— Nagi štai ji, žiūrėk! — sušuko Atlasinė, rodydama į nuo- 
trauką, stovinčią ant židinio šalia laikrodžio. 

Na na įdėmiai pažvelgė į portretą. Į ją žiūrėjo labai tamsaus 
gymio moteris pailgu veidu, sučiauptomis, santūriai šypsančio- 
mis lūpomis. Iš pažiūros tikra aukštuomenės dama, tik išdidumo 
dar išdidesnė. 

— Keista, — sumurmėjo pagaliau Nana,— labai pažįstamas 
veidas. Kažin kur esu mačiusi. Tik kur? Nebepamenu. Regis, 
nelabai padorioj vietoj... Taip, galvą dedu, labai nepadorioj. 


Ir, atsigręžusi į draugę, pridūrė: 

— Vadinas, ji prašė, kad būtinai ateitum? Ir ko gi ji nori? 

— Ko nori? Še tau! Pasimatyt, truputį paplepėt... Na, kaip 
daro mandagūs žmonės. 

Nana įsistebeilijo į Atlasinę, paskui plekštelėjo liežuviu. Et, 
kas jai rupi! Nesą ko čia stypsot, dar nežinia, kada toji dama 
parsibelsianti! Ir Nana pareiškė, kad ilgiau ji nebelauks, ir 
draugės išėjo. 

Rytojaus dieną Fontanas perspėjo, jog pietų nepareis, ir Nana 
anksti išsmuko iš namų, sugalvojusi nusivesti Atlasinę į restora- 
ną. Pasirinkti restoraną pasirodė kebliausia. Atlasinė siūlė viso- 
kiausias užeigas, ir Nana dygėdamasi tik gūužčiojo pečiais. Paga- 
liau Atlasinė įkalbino Naną eiti pas Lorę. Tai esanti puiki 
valgyklėlė Kankinių gatvėje, pietūs ten atsieiną tris frankus. 

Laukti pietų meto prailgo, ir, nenumanydamos, kur dėtis, 
jiedvi paslampinėjo gatvėmis ir atėjo pas Lorę dvidešimčia minu- 
čių anksčiau. Visos trys salytės buvo dar tuščios. Draugės pasirin- 
ko staliuką toje salėje, kur už prekystalio ant aukštos taburetės 
sėdėjo pati šeimininkė Lorė Pjedfer, penkių dešimčių metų 
dama, korsetu ir juosmenėliais susiveržusi pernelyg apvalų 
liemenį. Pagaliau virtine valgyklon patraukė moterys, ir kiek- 
viena stiebdamasi per rietuves lėkštučių siekė su įprastu švelnu- 
mu pabučiuoti Lorę į lūpas, o toji pabaisa padrėkusiomis akimis 
stengėsi visas vienodai apdalyti bučiniais, kad nė vienai nesukel- 
tų pavydo. Tarnaitė, šmaižiojanti tarp staliukų, priešingai nei 
šeimininkė, sudžiūvusi ilgšė pajuodusiais paakiais ir nepriteklių 
išvagotu veidu, svaidė į viešnias niūrius pagiežingus žvilgsnius. 
Visos'trys salės prisipildė bežiūrint. Prie staliukų, susėdusios 
kaip pakliuvo, klegėjo gal šimtas moterų, beveik visos keturias- 
dešimtmetės, storos, išpampusios, apdribusiais veidais, gašlio- 
mis ištežusiomis lūpomis tarp giliai įsirėžusių raukšlių, bylojan- 
čių apie audringai praužtą gyvenimą, o tarp tų maišais nukarusių 
krūtų ir pilvų maišėsi kelios laibutės dailios kekšiukės, pažiūrėti 
dar nekalto veidelio, bet jau begėdiškos laikysenos, — aišku kaip 
diena, naujokės, nugriebtos kur nors prastoje smuklėje ir atves- 

tos čionai nuolatinių klienčių; ir dabar tumulas jaunystės aroma- 
to įgašlintų pilvūzių kamšėsi alkūnėmis, sukino uodegas aplink 
tas mergas nelyginant ūmai subruzdusių senbernių tuntas, vaišino 
jas gardumynais. Būta ir vyrų, bet nedaug, gal dešimt ar penkio- 
lika, bet jie laikėsi baugščiai, atstu nuo grėsmingo sijonų tvano, 
tik keturi žaliūkai, atėję tam tyčia pasigrožėti reginiu, pokštavo 
ir jautėsi kaip namie. 

— O čia velniškai skanu, ar ne? — kalbėjo Atlasinė. 

Nana patenkinta linkčiojo galvą. Pietūs tikrai buvo sotūs 
kaip sename provincijos viešbutyje: sluoksniuotas pyragas, viš- 
tiena su ryžiais, pupelės su padažu, degintu cukrum apglietas 
vanilinis kremas. Atgalia ranka šluostydamosi lūpas, damos 
kuopė viską nuo stalo, o ypač vištieną su ryžiais, net korsažai 
braškėjo per siūles. Nana ir pradžių būugštavo, kad gali susitikti 
buvusias drauges ir susilaukti kvailų klausimų, bet greit nusira- 
mino nepastebėjusi nė vieno pažįstamo veido toje margoje 
minioje, tos pačios kekšystės saitais susijusioje draugijoje, kur 
išblukusios suknelės ir nuspurusios skrybėlaitės drąsiai maišėsi 
tarp prašmatnių tualetų. Vienu tarpu Nanos akį patraukė įžūlaus 
veido jaunuolis trumpais garbanotais plaukais, apsuptas laši- 
niais aptekusių mergšių, gaudančių kiekvieną jo žodį, tenkinančių 
menkiausią jo užgaidą. Tačiau, jaunuoliui kvatojant, aukštai 
kilnojosi jo krūtinė. 


— Pala, juk tai moteris! — vos nesušuko Nana,. 

Kimšdama vištieną, Atlasinė kilstelėjo galvą ir suniurzgė: 

— O kaipgi! Aš ją pažįstu... Paimk tu ją! Zinai, ją tiesiog 
viena kitai iš rankų plėšia. 

Nana dygėdamasi susiraukė. Tokie dalykai jai buvo dar ne- 
suprantami. Šiaip ar taip, nuovokiai kaip visada kalbėjo Nana, 
dėl skonio nesiginčijama, — bene žinai, kas tau gali rytoj patikt? 
Ir ji ramiai kaip filosofas valgė savo kremą, puikiai matydama, 
jog Atlasinės skaistus veidelis ir didelės melsvos akys audrina 
damas prie gretimų staliukų. Ypač nestygo vietoje iš pažiūros 
labai miela augalota blondinė; ji nesitvėrė savo kailyje ir taip 
stumdėsi, jog Nana jau buvo ją besudraudžianti. 

Bet tuo metu įėjo dama, didžiai nustebindama Naną. Ji pažino 
ponią Rober; ta juočkė dailiu pelytės snukučiu seniai buvo kri- 
tusi jai į akį. Ponia Rober kaip niekur nieko linktelėjo ilgšei 
tarnaitei, paskum abiem rankomis įsirėmė į prekystalį ir įsisiurbė 
Lorei į lupas. Tas pasibučiavimas Nanai pasirodė labai keistas, 
juo labiau kad ponia Rober buvo tikra aukštuomenės dama, bet 
iš pažiūros kuklumu negalėjo garsėti, veikiau priešingai. Žvitriai 
žvalgydamasi po salę, ji pusbalsiu kažin ką sakė. Lorė vėl atsisėdo 
ant taburetės, išsidrėbė didinga poza, kaip ir pritinka senam 


kekšavimo stabui garbintojų bučiniais nugludintu blizgančiu 
veidu; kūpsodama virš pilnutėlių lėkščių, ji viešpatavo toje storų, 
prisipampusių moterų karalystėje, pasibaisėtina netgi palyginti 
su pačiomis drūčiausiomis, ir mėgavosi restorano šeimininkės 
laime — pelnytu atlygiu už nuoširdų keturių dešimtmečių triūsą. 

Staiga ponia Rober pastebėjo Atlasinę. Paliko Lorę, pribėgo 
ir ėmė žvaliai gailestauti, jog vakar nebuvusi namie; Atlasinė 
apkerėta jau buvo bepasislenkanti, kad ji galėtų įsiterpti prie 
staliuko, bet ponia Rober karštai patikino jau pietavusi. Užbėgusi 
čionai tik šiaip sau — pasižvalgyti. Ji kalbėjo stovėdama užpa- 
kaly naujos draugės ir, uždėjusi rankas jai ant pečių, meiliai 
šypsojo ir vis klausinėjo: 


— Na, kada gi mudvi pasimatysim? Kada jūs būsite laisva?.. 

Deja, Nana nenugirdo, ką jiedvi kalbėjo toliau. Ją siutino 
intymus pašnekesio tonas; jai dilgino liežuvį tai „padoriai 
damai" išrėžti visą teisybę į akis. Bet ūmai ji persigando pama- 
čiusi įgriūvant ištisą tuntą prašmatnių moterų, tvaskančių pašv“ 
tais ir brangakmeniais. Gėdingų polinkių vedamos, jos atvažiuo- 
davo čionai pasilinksminti, visos vadindavo Lorę „tu“, šimtatūks- 
tantiniais papuošalais keldavo pavydžią nuostabą varganoms 
suskretusioms kekšėms ir godžiai šveisdavo pietus po tris frankus 
nuo nosies. Kai jos įėjo garsiai čiauškėdamos ir skambiai juok- 
damosi, tarytum saulė įspindo į salę. Nana skubiai nusisuko, 
perimta baisaus apmaudo: tarp jų pažino Liusi Stiuart ir Mariją 
Blon. Kokias penkias minutes, kol tos damos plepėjo su Lore, 
prieš pereidamos į gretimą salę, Nana sėdėjo nukneibusi galvą 
ir labai susikaupusiu veidu ritinėjo po stalą duonos trupinius. O 
kai pagaliau ryžosi atsisukti, nustėro: kėdė šalimais stovėjo 
tuščia, Atlasinė buvo dingusi. 


— Še tau! Kurgi jinai? — nejučia sušuko Nana. 

Stuomeninga blondinė, akimis pliskinusi Atlasinę, piktdžiu- 
giškai sukikeno, o kai Nana, to juoko suerzinta, grėsmingai 
ją nužvelgė, toji atsiliepė vangiu balsu: 

— Aš čia niekuo dėta, kaip kažin ką. Anoji juočkė ją jums 
iš panosės nuviliojo. 

Sumetusi, kad iš jos visos ims šaipytis, Nana nepridūrė nė 
žodžio. Netgi dar truputį pasėdėjo prie staliuko, kad neišsiduotų 
supykusi. Gretimoje salėje skardžiai kvatojo Liusi Stiuart, vai- 
šinanti visą stalą jaunučių mergužėlių iš Monmartro ir La Sapelės 
šokių salių. Buvo tvanku, kvepėjo kepta vištiena su ryžiais; 
tarnaitė kraustė nuo stalų nešvarias lėkštes; keturi ponai konjaku 
girdė kelias poreles, tikėdamiesi išgirsti smagių dalykėlių. Nana 
siuto: mokėk dabar už tą Atlasinę! Tai šlerva! Prispringo iki 
kaklo ir išrūko su pirma pasitaikiusia prielipą, nepasakiusi nei 

dėkui, nei išgrauš! Žinia, trys frankai — menkas pinigas, bet, šiaip 
ar taip, apmaudu, kai žmonės šlykščiai elgiasi. Nana užsimokėjo, 
numetė šešis frankus Lorei, niekindama ją kaip paskutinę išdargą. 

Išėjusi į gatvę, Nana pajuto dar didesnę pagiežą. Kas be ko, 
ji nebėgsianti ieškot Atlasinės. To dar betrūko, kad kaišiotų 
nagus į tą bjaurastį! Bet vakaras buvo sugadintas, ir ji iš lėto 
nuėjo į Monmartrą, labiausiai tuždama ant ponios Rober. Ir turėk 
tu man tiek įžūlumo: vaidina aukštuomenės damą! Kad jau dama, 
tai dama, iš srutų išgriebta! Dabar Nana pagaliau aiškiai prisimi- 
nė, kur buvo susidūrusi su ponia Rober: „Drugelyje", pačioje 
prasčiausioje smuklėje Puasonjė gatvėje, kur vyrai dera kekšes 
po trisdešimt sū. Ir tokia šliundra dar akis muilina dideliems 
ponams iš ministerijos, dedasi kuklutė, nosį riečia, kviečiama 
atsisako ateiti į vakarienę, o juk jai būtų didžiausia garbė! Atsi- 
rado, matai, dorybė neregėta! Įkrėst jai kaip reikiant už tą 
dorybę! Visos jos tokios, iš pažiūros panos nekalčiausios, o 
įsmunka į kokią šlykščią lindynę, kurią net su žiburiu sunku 
surasti, ir duodasi kaip pasiutusios! 


Šitaip mintydama, Nana priėjo Verono gatvę ir pasijuto kaip 
nesava pamačiusi šviečiant buto langus. Fontanas grįžo paniuręs: 
nuo jo taipgi pabėgo bičiulis, siūlęs pavaišinti pietumis. Jis šal- 
tai klausėsi, kaip aiškinasi Nana, o ji drebėjo visu kūnu, prisi- 
mindama jo sunkią ranką, — mat tikėjosi susilauksianti ne anks- 
čiau kaip pirmą nakties ir nė manyti nemanė, kad gali taip anksti 
parsibelsti; ji melavo, išsisukinėjo, kol pagaliau prisipažino, jog 
išleido šešis frankus — aišku, ne su kuo kitu, o su ponia Maluar. 
Tuomet, neprarasdamas šalto kraujo, jis padavė jai adresuotą 
laišką, kurį buvo kaip niekur nieko atplėšęs. Laišką atsiuntė 
Zoržas: vis dar kalinamas Fondetėje, jis išliedavo sielą, kas 
savaitę pildamas aistringus laiškus. Nanai patiko gauti laiškus, 
ypač jeigu jie pilni didžių meilės žodžių ir priesaikų. Ji skaityda- 
vo juos kam pakliūva. Fontanas labai vertino Zoržo stilių ir buvo 
gerai jį perpratęs. Tačiau tą vakarą Nana taip bijojo skandalo, 
jog dėjosi abejinga: išsiviepusi perbėgo akimis laišką ir tuoj jį 
numetė. Fontanas atsistojo prie lango ir įniko pirštais barbenti 
į stiklą, tuždamas, kad reikės anksti eiti gulti, — niekaip negalėjo 
sugalvoti; kaip nustūmus vakarą. Staiga jis atsisuko į Nana. 


— O jeigu imtume ir šiandien pat atsakytume tam vaikiga- 
liui? — tarė. 

Paprastai laiškus rašydavo jis, varžydamasis su Zoržu graž- 
bylyste. Paskum garsiai skaitydavo ką parašęs ir džiaugdavosi, 
kai Nana puldavo jam ant kaklo ir žavėdamasi šūkaudavo, jog 
tik jis sugeba parinkti tokius gražius žodžius. Galop jiems pašok- 
davo geismas, ir viskas baigdavosi karštomis glamonėmis. 

— Kaip sau nori,— atsakė ji.— Tuoj užplikysiu arbatos. O 
paskum eisim gult. 

Apsirūpinęs popierium, rašalu ir plunksnakočiu, Fontanas 
įsitaisė prie stalo. Plačiai išskėtė alkūnes, ištempė kaklą. 

— „Širduk!"“ —garsiai pradėjo jis. 

Ir gerą valandą prakaitavo, atsidėjęs rezgė sakinius, ranka 
parėmęs smakrą, gludino stilių, kvatojo patenkintas, kai pavyk- 
davo suręsti itin vaizdingą posakį. Nana sėdėjo tylėdama, jau 
spėjusi išgerti du puodelius arbatos. Pagaliau Fontanas perskaitė 
sukurptą laišką, kaip skaitoma scenoje,— neišraiškiu balsu, 
šykščiais mostais pabrėždamas kai kuriuos žodžius. Per penkis 
lakštus liaupsino „nuostabias valandas, praleistas Minjotėje, 
valandas, nedylančias iš atminties, svaigias it gardžiakvapių 
aromatų dvelksmas", dievažijosi, jog „tas meilės pavasaris nie- 
kados neišblės širdyje", o baigė tvirtindamas, kad nieko daugiau 
netrokšta kaip „susigrąžinti buvusią laimę, jeigu tik laimę įmanu 
susigrąžinti". 


— Supranti,— paaiškino jis, — visa tai rašau iš mandagumo, 
na, šiaip sau, juoko dėlei... Ką, griebia už širdies, kaip tu sakai? 

Jis džiūgavo. Tačiau nenuovoki Nana, vis dar netikėdama 
Fontanu, padarė klaidą — nepuolė jam ant kaklo, žavėdamasi jo 
talentu. Tik pasakė, jog laiškas neblogas, ir tiek. Autorius 
labai įsižeidė. Jeigu laiškas jai nepatinkąs, galinti pati parašyti... 
Ir štai, užuot šokę glamžuotis, kaip paprastai įsigašlinę nuo meilės 
žodžių, juodu šaltai sėdėjo abipus stalo. Šiaip ar taip, Nana įipylė 
Fontanui arbatos. 


— Kas čia per paplavos? — staiga suriaumojo jis, sriūbtelė- 
jęs gurkšnį. — Druskos įbėrei, ar ką? 

Nana kaip tyčia patraukė pečiais. Fontanas stačiai pasiuto: 

— Na jau, velnias bus šį vakarą! 

Ir juodu aštriai susikirto. Laikrodis rodė tik dešimtą — juk 
reikėjo vienaip ar kitaip nustumti laiką. Fontanas stengėsi save 
įkiršinti, drabstė Nanai į akis šlykščius kaltinimus, keikė pas- 
kutiniais žodžiais, neleido jai nė žodžio tarti — vis tiek neišsi- 
teisinsianti. Suskretėlė, paskutinė kvailė, visų išjodyta kekšė! 
Paskum įniko pjauti dėl pinigų. Bene jis mėtąsis šešiais frankais, 
kai einąs pietaut į miestą? Jį visad vaišiną bičiuliai, kitaip jis 
sriubą namie srėbtų, ir baigta! O ji pinigus švaistanti, ir dar 
kam — tai senai sąvadautojai Maluar! Rytoj pat išjosiąs pro 
duris tą maitą! Gražiai juodu gyvensią, nėr ko sakyt, jei kasdien 
pinigus per šonus leisią! Kaipmat šunų lodyt išeisią! 

— O dabar būk maloni ir atsiskaityk! — klykavo jis.— Na, 
duokš pinigus! Pažiūrėsim, ar dar liko bent kiek. 

Visas jo bjaurus šykštumas akimoju išėjo paviršiun. Nana 

įbauginta, įgąsdinta nubėgo prie sekretero, ištraukė visus pini- 
gus, kiek tik jų buvo, ir paklojo jam ant stalo. Ligi tol visas 
santaupas juodu laikė krūvoj, ir kiekvienas ėmė kiek tinkamas. 

— Ką? — sukliegė jis, perskaičiavęs pinigus.— Iš septynio- 
likos tūkstančių nė septynių tūkstančių nebeliko, o juk mudu tik 
tris mėnesius kartu gyvenam!.. Negali būt! 

Ir pats šoko prie sekretero, išplėšė stalčių, pasidėjo ant stalo 
prie pat lempos ir įniko naršyti. Tačiau nors ir kiek griozde, 
rado viso labo šešis tūkstančius aštuonis šimtus ir keliolika 
frankų. Tuomet kilo audra. 

— Dešimt tūkstančių per tris mėnesius! — putojo jis.— Po 
šimts velnių! Kur tu juos dėjai? Ką? Atsakyk!.. Viską sukišai tai 
savo giltinei tetulei? O gal vyrams moki? Na, taip, savaime 
aišku!.. Atsakysi tu man ar ne? 

— Ak, ko čia karščiuojies? — tarė Nana.— Juk labai lengva 
paskaičiuot... Gal pamiršai, kad pirkom baldus... O kur dar pata- 
lynė, baltiniai?.. Kai turi įsikurt, tuščioj vietoj, pinigai eina kaip 
su kojom. 

Tačiau Fontanas, nors ir reikalaudamas pasiaiškinti, nė neke- 
tino jos klausyti. 

— Taip, eina kaip su kojom, — jau truputį ramiau prašneko 
jis. — Tai va, uogele, man jau per pakaušį baigia išlįst tas mūsų 
bendras ūkis... Juk tu supranti, kad tie septyni tūkstančiai prik- 
lauso man. Ką gi, jeigu jau paėmiau juos į savo ranką, tai ir nebe- 
paleisiu... Po perkūnais! Tokia švaistūne kaip tu beregint paliks 
mane be kelnių. O aš nenoriu, ir baigta! Kas tavo — tavo, o kas 
man priklauso, tai ir atsiimu. 

Ir kuo ramiausiai susikišo pinigus į kišenę. Nana žiūrėjo į jį 
apstulbusi. O jis atlaidžiai pridūrė: 

— Įsidėk į galvą, aš ne toks kvailas, kad maitinčiau svetimas 
tetules ir velniaižin kieno vaikus... Užsimanei leist savo pini- 
gus, ką gi, tau žinot. Bet mano pinigai — tau šventi ir neliečiami, 
nedrįsk nagų prie jų kišt!.. Kai paliepsi virėjai iščirškint avies 
kulšelę, susimesim per pusę. Žodžiu, kas vakarą suvešim sąskai- 
tas, ir baigtas kriukis! 

Tuomet Nana nebeištvėrė ir nesivaldydama suriko: 

— Sit kaip? O mano dešimt tūkstančių praėdei?.. Nebūk 
kiaulė! 

Bet jis nesileido į šnekas. Atsivedėjęs per stalą skėlė jai smagų 
antausį ir pridūrė: 

— Na, pakartok! 

Ji pakartojo neišsigandusi antausio, tuomet jis puolė ją 
spardyti, kulti kumščiais. Ilgai netrukus taip apdorojo, kad ji, 
vos laikydamasi ant kojų, nusirengė, kaip paprastai, ir kūkčio- 

dama atsigulė. Sunkiai šnopuodamas, Fontanas irgi ėmė rengtis, 
bet, netyčia žvilgsniu užkliuvęs už Zoržui rašyto laiško, pamesto 
ant stalo, kruopščiai jį sulankstė ir, pasisukęs lovos pusėn, tarė 
grėsmingu tonu: 

— Labai geras laiškas, rytoj pats jį išsiųsiu, o į tavo užgaidus 
man nusispjaut... Ir liaukis knirkus, nusibodo. j 

Tylus kūkčiojimas iškart nuščiuvo; Nana užgniaužė kvapą. 
Kai jis atsigulė; ji, springdama ašaromis, prigludo jam prie krū- 
tinės ir pratrūko raudoti. Jųdviejų peštynės visad šitaip pasi- 
baigdavo: ji drebėdavo bijodama jo netekti, jausdavo žeminantį 
poreikį jo laikytis, žinoti, kad jis, nors ir kas atsitiktų, priklauso 
jai, tik jai vienai. Fontanas dusyk išdidžiai ją atstumė. Tačiau tos 
moters šiltos glamonės, jos maldavimas, didelės drėgnos akys, 
žvelgiančios į jį su šuns atsidavimu, sukurstė jam geismą. Ir jis 
apsimetė dovanų karalium, nešykštinčiu malonių, bet, laikyda- 
mas per žema iškart atsiliepti į glamones, leidosi myluojamas ir 
kone per jėgą paimamas, žodžiu, elgėsi kaip tikras vyras, išma- 
nantis savo vertę. Tegul ji užsitarnauja atleidimą! Staiga jam pa- 
budo nerimas: jis persigando pagalvojęs, kad gal Nana vaidina 
komediją tikėdamasi atgauti sekretero raktą. Užpūtęs žvakę, jis 
nutarė dar sykį pabrėžti, kad jo žodis tvirtas ir nepakeičiamas. 


— Zinai, vaikeli, aš nejuokauju... Pinigų neatiduosiu. 

Nana jau migo įsikniaubusi jam į kaklą ir atsakė labai tau- 
riai: 

— Gerai, būk ramus... Aš uždirbsiu. 

Tačiau nuo to vakaro jųdviejų gyvenimas darėsi vis labiau 
nepakenčiamas. Diena dienon pyškėjo antausiai, ir tie garsai ne- 
lyginant sieninio laikrodžio tiksėjimas tarytum skaičiavo drau- 
ge praleistą jų laiką. Kūlimas ir velėjimas Nanai ėjo į naudą: 
jos oda ilgainiui tapo švelni it plonytis batistas, gležnutė, bal- 
tutėlė, rausvo atspalvio, o veidas toks skaistus, kad ji dar pa- 
gražėjo. Ne veltui Priujeras vis pasiučiau trynėsi prie jos si- 
jonų: būdavo, ateina“ kai Fontano nėra namie, prispeičia kampe 
ir bando pabučiuoti. O Nana ginasi, kaista iš gėdos, piktinasi: 
kaip šlykštu, kai žmogus gali apgauti savo draugą! Tuomet 
Priujeras pasitraukia įsižeidęs ir ima iš jos tyčiotis. Dievaž Nana 
visai iškvėšusi! Kaipgi ji galėjusi susidėti su tokiu baidykle? Juk 
Fontanas — stačiai kaliausė žvirbliams baidyti! Vien jau nosis 
ko verta: dideliausia, ir dar kruta! O snukio šlykštumas! Ir, 
be to, tas galvijas ją lupa! 


— Na ir kas? Vis tiek aš jį myliu, — kartą atsakė ji ramiu 
tonu, lyg pati prisipažindama, kad jos baisiai prastas skonis. 

Boskas tenkindavosi tuo, jog ateidavo kuo dažniau pietauti. 
Priujerui nematant, jis traukydavo pečiais: gražus vyrukas, bet 

nerimtas! Šeimyninės scenos dažnai vykdavo jam esant, Fonta- 
nas skaldydavo ausis Nanai, tačiau Boskas ir tuomet oriai žiau- 
modavo, laikydamas visa tai savaime suprantama. Saviškai 
atsiteisdamas už pietus, kaip paprastai, žavėdavosi jų laime. O 
pats skelbėsi esąs filosofas, atsižadėjęs visko, netgi šlovės. Kar- 
tais Priujeras ir Fontanas išsidrėbę kėdėse užsisėdėdavo prie 
nukraustyto stalo iki antros valandos nakties ir, laikydamiesi 
lyg scenoje, girdavosi vienas kitam savo laimėjimais, o Boskas 
mąsliai tylėdavo, kartais niekinamai suprunkšdamas, ir kuo 
ramiausiai tuštindavo konjako butelį. Kas liko iš Talmos? Nieko! 
Tad kuriam galui toji jūsų šlovė? Kvailystė visa tai, ir tiek! 


Vieną vakarą jis aptiko Naną apsiverkusią. Ji nusivilko cha- 
latą ir parode, kokiomis pasibaisėtinomis mėlynėmis išmarginti 
jos pečiai, rankos, nugara. Jis apžiūrėjo pusnuogį kūną, bet ne- 
susigundė pasinaudoti padėtimi, kaip tai būtų padaręs tas mulkis 
Priujeras. Paskum pamokomai tarė: 

— Vaikeli, nebus moterų, nebus ir pylos. Regis, taip bus 
sakęs Napoleonas... Vilgyk sūriu vandenių. Sūrus vanduo kaip 
ranka nuima tokius skaudulius. Palauk, dar ne tokių mėlynių 
jis tau pridarys... Ir per daug nesiskųsk, jei kaulai sveiki... Zinai, 
aš pats save kviečiu pas jus pietų, juk šiandien turit kepsnį. 

Tačiau ponia Lera negalėjo girtis tokiomis filosofinėmis pažiu- 
romis. Kiekvieną sykį, kai Nana parodydavo jai naują mėlynę 
baltutėlėje odoje, teta klykdavo nesavu balsu. Jos dukterėčia žu- 
doma, metas padaryti tam galą! Tiesą pasakius, Fontanas parodė 
duris poniai Lera, pareiškęs, jog akyse jos nebenori matyti; ir da- 
bar, kai aktorius grįždavo namo, senė turėdavo skuosti per virtu- 
vę užpakaliniais laiptais ir jausdavosi baisiai pažeminta. Todėl 
paskutiniais žodžiais koneveikdavo tą „stuobrį netašytą". Ypač 
prikaišiodavo jam neišsiauklėjimą ir, šitaip kalbėdama, nutaisy- 
davo tokią miną, lyg būtų buvusi aukštuomenės dama ir vienin- 
telė išmaniusi etiketą. 


— Iš pirmo žvilgsnio matyti, — sakydavo ji dukterėčiai,— 
tavo Fontanas nė iš tolo nenutuokia apie padorumą. Tikriausiai 
jo motina buvo prasčiokė; tik nesiginčyk su manim, tai krinta 
į akis... Apie save nenoriu kalbėt, nors, šiaip ar taip, mano am- 
žiaus dama turi teisę reikalaut, kad su ja būtų laikomasi kaip 
pridera... Bet tu! Dievaž, kaip tu pakenti tokias prastas manieras? 
Nenoriu girtis, bet, man regis, visados mokiau tave orumo; 
namuose gaudavai kuo geriausių patarimų. Ką, gal netiesa? Juk 
mūsų giminėj visi buvo išauklėti žmonės. 

Nana klausydavo nukneibusi galvą ir nė žodžio nesakydavo 
prieš. 

— O ir vėliau, — toliau kalbėjo teta — tu bendravai tik su 

garbingais žmonėmis... Stai vakar pas mane buvo atėjusi Zojė, 
ir mudvi kaip tik apie tave šnekėjom... Zojė irgi nieko nesupranta. 
„Kas čia atsitiko? — sakė ji. — Ponia aplink pirštą vyniojo grafą, 
tokį taurų, nuostabų žmogų (beje, čia kalbant, čia paliekant, tu 
vedžiojai jį už nosies), darė su juo, ką tik norėjo, ir kaipgi dabar 
ponia leidžia kažin kokiam klounui save talžyt?" O aš pridūriau, 
jog pylą dar galima pakęst, bet aš niekados nepakęsčiau, kad 
su manim nepagarbiai elgtųsi... Ir apskritai tas Fontanas — men- 
kystė. Nė per slenkstį neįsileisčiau jo į savo miegamąjį. O tu, 
kvailiuke, dėl jo save žudai, taip, vaikeli, žudai, juodą vargą 
brendi, nors aplink turi tiek ir tiek vyrų, ir turtingų, ir vyriausy- 
bėj aukštą “padėtį užimančių... Ganą! Aišku, bene man dera tave 
mokyt? Bet, tavimi dėta, kai tik jis iškrėstų man kokią šunybę, 
iškart tam galvijui nurodyčiau jo vietą: „Eikite šalin, pone! Kuo 
jūs mane laikote?" Ir žinai, pasakytum iš aukšto, kaip tu moki, 
taip jį sudraustum, kad jam rankas kojas nukirstų. 

Tuomet Nana pratrūkdavo raudoti ir lemendavo: 


— Ak, tetule, aš taip jį myliu! 

Tiesą pasakius, poniai Lera būta ko nerimauti: dukterėčia tik 
vargais negalais vis rečiau ir rečiau sukrapštydavo dvidešimt su 
mažylio Luji išlaikymui. Žinoma, ji pasiaukosianti, prižiūrėsianti 
vaikelį net už dyką ir lauksianti geresnių laikų. Tačiau pagal- 
vojusi, jog Fontanas neleidžia jiems — jai, vaikeliui ir jo moti- 
nai — aukse maudytis, netverdavo pykčiu ir būdavo pasirengusi 
tvirtinti, jog meilės apskritai nesą. Tad savo kalbą užbaigė ji 
rūsčiais žodžiais: 

— Klausyk, vieną gražią dieną jis nuners tau kailį, tuomet 
ateisi pas mane belstis į duris, ir aš tave priglausiu. 

Ilgai netrukus Nana ėmė sukti galvą, kaip prasimanyti pinigų. 
Septyni tūkstančiai frankų dingo be pėdsako: matyt, Fontanas 
paslėpė juos saugioje vietoje, o ji nedrįso klausinėti, nes laikėsi 
atsargiai su „tuo galviju", kaip vadino jį ponia Lera. Nana baisiai 
bijojo, kad jis nepagalvotų, jog jinai gviešiasi į tuos skatikus. 
Be kita ko, jis buvo prižadėjęs ūkio reikalams duoti pinigų. Ir 
tikrai pirmosiomis dienomis kas rytą numesdavo jai tris frankus. 
Kas be ko, mokėti jis mokėjo, bet sykiu reiškė dideles preten- 
zijas: už tuos tris frankus duok jam visko — ir sviesto, ir mėsos, 
ir ankstyvųjų daržovių; ir jeigu ji išdrįsdavo tarti savo žodį, 
jeigu užsimindavo, jog už tuos tris frankus nesupirksi visų Halių, 
jis užsiplieksdavo, išvadindavo ją nenauda, švaistūne, vėpla, 
visų krautuvininkų apskaičiuojama ir grasindavo, jog kitur susi- 
rasiąs geresnę šeimininkę. O į mėnesio pabaigą jis pasidarė tary- 
tum išsiblaškęs: būdavo, išeina rytą ir pamiršta ant komodos pa- 
likti tris frankus. Kai Nana leisdavo sau nedrąsiai, užuominomis 

paprašyti pinigų, jis keldavo baisiausią triukšmą, kibdavo dėl nie- 
kų, taip ištampydavo jai nervus, kad galop ji nutarė nebedėti į jį 
vilčių. Priešingai, tomis dienomis, kai nepalikdavo išlaidoms trijų 
sidabrinių monetų ir vis dėlto rasdavo namie pietus, būdavo links- 
mas kaip pavasaris, meilus, globstydavo Naną, šokdavo valsą, 
kėdę apsikabinęs. Ir tuomet ji taip džiaugdavosi, jog kartais, 
būdavo, pati trokšdavo, kad jis nepaliktų pinigų ant komodos, 
nors nelengva būdavo galą su galu sumegzti. Vieną rytą ji netgi 
atidavė jam tuos tris frankus ir, prasimaniusi kažin kokią pasakė- 
lę, patikino, jog nuo vakar dar turinti pinigų. Kadangi praeitą 
rytą nebuvo davęs nė vieno sū, Fontanas akimirką sutriko įtarda- 
žvilgsniu, taip karštai jį bučiavo, lyg pasirengusi jam pasiaukoti 
visa savo esybe, kad jis nusiramino ir susikišo pinigus į kišenę, 
o rankos jam mėšlungiškai drebėjo tarytum šykštuoliui, per 
stebuklą išgelbėjusiam savo kapitalą. Nuo tos dienos jis niekuo 
nebesirūpino, nebeklausinėje iš kur ji gaunanti pinigų, rauky- 
davosi, kai pietums būdavo vien bulvės, bet užtat šypsodavo iki 
ausų, pamatęs ant stalo kalakutą arba avienos kepsnį, nors ir 
tomis džiugiomis dienomis nepamiršdavo pavaišinti Naną vienu 
kitu niuksu, kad ranką pramankštintų. 


Taigi Nana rado išeitį, kaip prasimanyti pinigų. Kartais stalas 
tiesiog lūuždavo nuo gausybės valgių. Dusyk per savaitę Boskas 
taip persirydavo, kad jam sutrikdavo viduriai. Vieną vakarą 
ponia Lera įtūžo pamačiusi virtuvėje gaminant prašmatnius pie- 
tus, kurių jai nebuvo lemta paragauti, ir prieš išeidama nesusi- 
tvardžiusi paklausė, už kieno pinigus visa tai daroma. Nana 
apdujo netikėtai užklupta ir graudžiai pravirko. 

— Fui, kaip šlykštu! — tarė teta, viską supratusi. 

Gelbėdama šeimos ramybę, Nana apsisprendė, ką daryti. Be 
to, kalta buvo ir Trikonė, su kuria Nana susitiko Lavalio gatvėje 
kaip tik tą dieną, kai Fontanas išėjo iš namų įtūžęs, kad į stalą 
jam patiekta menkė. Na, ji ir sutiko su Trikonės pasiūlymu, juo 
labiau kad senė tą dieną turėjo keblumų. Fontanas niekada 
negrįždavo anksčiau kaip šeštą vakaro, tad visa popietė būdavo 
laisva, ir Nana parnešdavo namo keturiasdešimt arba šešiasde- 
šimt frankų, o kartais ir daugiau. Jei jibūtų sugebėjusi išsaugoti 
ankstesnę padėtį, būtų galėjusi reikalauti dešimties, net penkioli- 
kos luidorų, o dabar ji džiaugdavosi, kad jos uždarbio pakakdavo 
pietums pagaminti. Vakarais ji pamiršdavo viską, nes vakarais 
Boskas riaugėdavo apsirijęs, o Fontanas, alkūnėmis užsikvempęs 
ant stalo, leisdavosi bučiuojamas į akutes, iš aukšto žiūrėdamas 
į Naną kaip vyras, kurį moterims pridera mylėti dėl jo paties. 


Ir šitaip, dievindama savo pupuliuką, savo mielą zuikutį, 

degdama jam akla meile, už kurią dabar turėjo mokėti, Nana iš 
naujo puolė į purvą, tarytum vėl grįžo į gyvenimo pradžią. Ji 
valkiojosi, medžiojo vyrus, kaip medžiojo kadaise, kai, būdama 
apdriskusi mergiūkštė, svajodavo užsidirbti šimto sū monetą. 
Vieną sekmadienį Larošfuko turguje ji susidūrė su Atlasine, 
piktai užsipuolė ją prikaišiodama ponią Rober, o paskum susitai- 
kė. Atlasinė tik romiai atsakė, kad jeigu kam nors nepatinka 
koks dalykas, tad nesą ko stengtis nuo to atgrėsti kitų. Ir Nana, 
laikydamasi plačių pažiūrų, negalėjo nepritarti tai filosofinei 
minčiai: juk išties niekas nežino, kur gali nusiristi, — ir atleido 
draugei. Maža to, ji labai susidomėjo, įniko kamantinėti Atlasinę 
apie tą kekšystės atmainą ir niekaip negalėjo atsistebėti, jog, 
pasirodo, jos metų ir patyrimo moteris kai ko dar neišmano; ir 
ji kvatojo, aikčiojo, kraipė galvą, bet širdies gilumoje truputį 
dygėjosi tokiais santykiais, nes apskritai savo papročiais ir 
pažiūromis buvo miesčionė. Todėl tomis dienomis, kai Fontanas 
pietaudavo mieste, ji bėgdavo perkąsti pas Lorę. Jai būdavo 
įdomu klausytis visokiausių istorijų ir meilės priesaikų, stebėti 
pavydo scenas, kurias viena kitai audringai keldavo Lorės klien- 
tės, vis dėlto švariai išdažydamos savo lėkštes. Tačiau, jos 
žodžiais tariant, tatai jos nėmaž nežavėjo. Dručkė Lorė, visados 
švelni kaip motina, ne kartą kvietė Naną paviešėti Anjere, jos 
vasarnamyje, kur esą kambarių septynioms damoms. Nana at- 
sisakinėjo, ji bijojo. Tačiau Atlasinė dievažijosi, kad ji be reikalo 
bijanti, bijoti reikia Paryžiaus ponų, kurie pažaidžia su tavimi 
ir išspiria į gatvę, — ir Nana galop prižadėjo nuvažiuoti kada 
nors vėliau, kai galėsianti ištrūkti iš namų. 


Paskutiniu metu bėdų suremtai Nanai ne juokai buvo galvoj. 
Verkiant reikėjo pinigų. Kai Trikonė neprašydavo jos paslaugų, 
o tai atsitikdavo vis dažniau, ji nebeišmanė, kur dėtis su savo 
kūnu. Tuomet jiedvi su Atlasine kaip pašėlusios duodavosi 
Paryžiaus gatvėmis, nerdavo į Paryžiaus kloaką, į pačią pigios 
kekšystės tirštumą, liulančią drumzlinoje dujinių žibintų švieso- 
je. Nana vėl grįžo į priemiesčių smukles, kur, dar mergiščia 
būdama, išmoko užsiversti suskretusius sijonus; vėl trainiojosi 
tamsiomis pakraščių bulvarų pakampėmis, kur vyrai glamžydavo 
ją, penkiolikmetę pusmergę, tuo metu, kai tėvas visur ieškodavo, 
dukters, degte degdamas įkirsti jai į užpakalį. Dabar jiedvi abi 
šlaistydavosi po kvartalo kavinukes ir užeigas, kur vykdavo šo- 
kiai, karstydavosi apskrepliuotais laiptais, žirgliodavo per alumi 
sulaistytas pakopas arba iš lėto slampinėdavo gatvelėmis, plūdi- 
nėdavo po pakampes, ilgai stypsodavo tarpuvartėse. Pradėjusi 
verstis savo amatu Lotynų kvartale, Atlasinė vesdavosi Naną pas 
Buljė ir į alines Sen-Mišelio bulvare. Bet atėjo vasaros atostogų 

metas, visas kvartalas kentė nepriteklių. Ir jiedvi vėl grįžo į 
Didžiuosius bulvarus. Čia jos dar galėjo šio to tikėtis. Taip jos 
bastydavosi po visą miestą nuo Monmartro aukštumų ligi Obser- 
vatorijos aikštės. Visko pasitaikydavo — ir lietingų vakarų, kai 
šliurkšėdavo sušlapę bateliai, ir tvankių vakarų, kai korsetas 
lipdavo prie sušutusio kūno, ir begalinio stypsojimo pakampėse, 
ir beviltiško slankiojimo, ir stumdymosi, ir kivirčų, ir grubaus 
niurkymosi su pirmu pasitaikiusiu praeiviu, kuris, leisdamasis 
gličiais, nešvariais laiptais iš kokios pigios lindynės, užuot atsis- 
veikinęs, išplūsta paskutiniais žodžiais. 

Baigėsi vasara, audringa vasara su karštomis, tvankiomis 
naktimis. Dabar jos išeidavo vakare, apie devintą valandą. Loreto 
Dievo Motinos gatve pasieniais traukdavo dvi voros susirūpinu- 
sių moterų: pasikaišiusios sijonus, nunėrusios galvas, jos 
skubėdavo į bulvarus, nė nežvilgtelėdamos į vitrinas. Vos suži- 
bus dujų šviesoms, visas Breda kvartalas alkana minia plūuste- 
lėdavo į gatves. Nana ir Atlasinė paprastai aplenkdavo bažnyčią 
ir pasukdavo Lepeletjė gatve. Paskum už šimto metrų nuo Rišo 
kavinės, kur prasidėdavo medžioklės plotai, jos nuleisdavo si- 
jonus, ligi tol rūpestingai prilaikomus ranka, ir dabar, jau nebe- 
paisydamos dulkių, priedurais šluodavo šaligatvius, vinksėda- 
vo klubais, stypčiodavo smulkiais žingsneliais, o ten, kur pro 
kavinės langus plieksdavo itin ryškios šviesos, stipsendavo dar 
lėčiau. Begėdiškai atkišusios krūtis, jos kvatodavo spygaudamos, 
per petį žvilgčiodavo į vyrus, lydinčius jas akimis,— žodžiu, 
jausdavosi kaip namie. Jų nubalinti veidai skaisčiai raudonomis 
lūpomis ir pajuodintais paakiais kerėdavo litografiniu Rytų žave- 
siu, kurstančiu geismą gatvės prietemoje. Iki vienuoliktos valan- 
dos, nekreipdamos dėmesio į kamšatį, jos dar vaikščiodavo 
linksmos ir tik retkarčiais piktai burbtelėdavo: „Galvijas nera- 
liuotas!" pavymui kokiam žiopliui, netyčia užmynusiam ant 
prieduro; draugiškai linkčiodavo kelneriams, stabtelėdavo 
paplepėti prie staliuko, vaišinamos neatsisakydavo išgerti ir 
laimingos, kad gali truputį atsipūsti, klastelėdavo kėdėn ir iš 
lėto girkšnodavo vyną, laukdamos, kada iš teatrų paplūs žmonės. 
Tačiau jeigu iki nakties nepavykdavo kartą kitą pabūti Larošfuko 
gatvėje, jos suįžūlėdavo kaip paskutinės kekšės ir dar įnirtingiau 
puldavo į medžioklę. Tamsiuose, pamažėle tuštėjančiuose bul- 
varuose po medžiais vykdavo pašėlusios derybos, lydimos šlykš- 
čių keiksmų ir snukių talžymo, o tuo metu dorų miesčionių 
šeimos — tėvai su dukrelėmis,— jau seniai pripratusios prie 
tokio vaizdo, kuo ramiausiai eidavo pro šalį, nė nespartindamos 
žingsnių. Paskum, kokią dešimt kartų pavaikščiojusios nuo 
Operos iki 2imnazo teatro ir įsitikinusios, jog vyrai iš tolo jų 

kratosi ir neria į tirštėjančią tamsą, Nana ir Atlasinė persikraustė 
į Monmartro priemiesčio gatvę. Cia iki antros valandos nakties 
ryškiai šviesdavo restoranai, alinės, kepsninės ir čia, prie kavi- 
nių durų, knibždėte knibždėdavo tuntas moterų,- - paskutinis 
dar šviesus ir judrus naktinio Paryžiaus kampelis, prekyvietė, 
kur sudaromi paskutiniai sandėriai nakčiai, kur atvirai lygstama 
dėl kainos nuo vieno gatvės galo iki kito tarytum ištisą parą 
atviro viešnamio koridoriuje. Ir tais vakarais, kai jos grįždavo 
nieko nepešusios, prasidėdavo kivirčai. Tamsia ir tuščia Loreto 
Dievo Motinos gatve iš lėto slinkdavo šešėliai — tai nakties 
gūdumoje šliauždavo namo visas kvartalas; nelaimingos kekšės, 
sielvartaudamos, jog naktis praleista veltui, vis dar nenorėdavo 
susitaikyti su likimu, užkimusiais balsais riedavosi su kokiu nusi- 
klaidžiojusiu girtuokliu, kurį bergždžiai mėgindavo prisišnekinti 
Breda arba Fonteno gatvės kampe. 

Tačiau pasitaikydavo ir sėkmingų dienų, abi pasiplėšdavo 
luidorų iš padorių ponų, kurie, lipdami laiptais į kambarį, apdai- 
riai įsikišdavo ordinus kišenėn. Ypač gerą uoslę turėjo Atlasinė. 
Tvankiais, drėgmės pritvinkusiais vakarais, kai lietaus permerk- 
tas Paryžius dvokia milžiniškos nešvarios alkovos šutu, vyrai sta- 
čiai šėldavo nuo įtartinų užkaborių tvaiko. Atlasinė tai matydavo 
jų drumstose akyse ir tykodavo tų, kurie geriau apsirengę. 
Atrodydavo, jog visas Paryžius ištiktas beprotiškos gašlos prie- 
puolio. Tiesa, Atlasinė truputį bijodavo, nes pažiūrėti patys 
padoriausi dažniausiai būdavo didžiausi iškrypėliai. Žmogaus 
pavidalas dingdavo, ir paviršiun išlįsdavo gyvulys, nesitenki- 
nantis įprasta paleistuvyste, pasitelkiantis nežabotą, geidulių 
sukurstytą vaizduotę. Stai kodėl toji šliundra Atlasinė kreivai 
žiūrėdavo į orius ponus ir, matydama juos važinėjant karietomis, 
keikdavosi paskutiniais žodžiais ir tvirtindavo, jog verčiau eit 
su vežėju negu su šeimininku: vežėjas gerbiąs moterį ir negaluo- 
jas jos savo velniškomis išmonėmis. Nana stebėdavosi, kaipgi 
prašmatnūs ponai galį taip žemai pulti ir nusiristi į paleistuvys- 
tės bjaurastį, — mat buvo dar nenūusikračiusi prietarų, nors Atla- 
sinė ir stengėsi išvaduoti draugę nuo tuščių iliuzijų. Vadinasi, 
sakydavo ji, kai išeidavo rimta kalba, doros jau nebėr? Vadinasi, 
nuo viršaus iki apačių visi murdosi purve? Ką gi, būtų gražu 
pažiūrėt, kas dedasi Paryžiuje nuo devintos vakaro iki trečios 
nakties, — ir ji krizendavo, šaukdavo: padvėst galėtum iš juoko 
pasižvalgęs po visus kambarius, ne tik menki žmoneliai voliojasi 
po mėšlą, bet ir dideli ponai sėdi jame įklimpę ligi ausų, ko gero, 
dar giliau negu visi kiti. Žodžiu, kiek gyveni, tiek mokaisi! 

Vieną vakarą, užbėgusi Atlasinės, ji susidūrė su markizu de 
Suaru, kuris leidosi laiptais, vos vilkdamas kojas, o veidas jo 

buvo baltas kaip popierius. Nana nusisuko dėdamasi, jog šnypš- 
čiasi. Užlipusi pamatė baisiausią nešvarą, ištisą savaitę nevalytą 
kambarį, pridvisusią lovą, prirūgusius puodus ir nustebusi pa- 
klausė, nejaugi draugė pažįstama su markizu. O kaipgi, seniai 
pažįstama, jis netgi velnioniškai jiems nusibodęs, jai ir jos 
konditeriui, kai juodu dar gyvenę drauge! Dabar retkarčiais vis 
užeinąs, bet įgrisęs nežmoniškai, viską uostinėjas, visur nosį 
kaišiojąs, kur labiau prismirdę, net į šlepes. 


— Taip, širdele, į mano šlepes... O, kad jis nusprogtų, tas 
senas išgama! Ir amžinai nori visokių šlykštynių... 

Labiausiai Naną stulbino tai, jog nėmaž nesidrovima tokio 
darkaus paleistuvavimo. Ji prisiminė, kokias geidulingumo 
komedijas vaidindavo būdama garsi kurtizanė, o štai dabar, 
jai matant, aplink iš lėto geibo prostitutės, kas dieną savo amato 
galuojamos. Be to, Atlasinė užkrėtė ją savo baime, ir ji pradėjo 
beprotiškai bijoti policijos. O ta tema Atlasinė galėjo papasakoti 
begalę istorijų. Vienu tarpu ji tam tyčia priimdavusi dorovės 
policijos agentą, kad tik duotų jai ramybę: jis dukart išgelbėjęs 
ją iš bėdos, kai jai grėsęs įrašymas įskaiton; ir dabar ji amžinai 
drebanti: jeigu ją nučiupsią — amen, jau nebeišsisuksianti. Ko 
tik ji neprišnekėdavo! Policininkai stvarstą visas moteris, kad tik 
daugiau prigaudytų, nes už tai jiems mokamas priedas, o jei kuri 
paleidžianti gerklę, užčiaupia antausiu,— mat valdžia juos re- 
mianti, jie gauną didelius pinigus ir nieko nesibaiminą, kartais 
drauge su kitomis nutveria net dorą merginą, ir papūusk tu jiems, 
kad gudrus! Vasarą jie užgriūvą bulvarus po dvylika ar penkio- 
lika vyrų, surengia gaudynes, apsiaučia iš visų pusių, po trisde- 
šimt moterų susemia per vieną vakarą. Tiesa, bulvarus ji 
pažįstanti kaip savo penkis pirštus; vos policininkai iškišą nosį, 
ji puolanti trukčiagalviais skersai persigandusių moterų minios, 
lyg avių banda bėgančios akiplotu. Jos taip bijančios įstatymo, 
prefektūros, stačiai ant sienų lipančios, ir iš tos baimės kai kurios 
it paralyžiuotos sustojančios ir stovinčios prie kavinių, kai 
policijos būrys šluote šluojąs gatvę. Bet labiausiai ji bijanti, 
kad kas nors neįskųstų; jos konditeris pasirodęs tikras šunsnukis: 
kai jinai jį pametusi, vis grasinąs ją Įduoti; beje, nemaža vyrų 
nesišlykštį bauginimų, kad tik galėtų gyventi iš meilužės kišenės, 
o esama ir tokių bjaurybių, kurios be niekur nieko tave įduodan- 
čios, jei esi dailesnė. Klausydamasi tokių istorijų, Nana stačiai 
klaikdavo. Nuo mažumės ji bijojo įstatymo, tos nesuvokiamos 
galybės, to keršto, kurio griebiasi žmonės, kai nori tave pražudy- 
ti, o tada jau niekas neužtars ir neapgins. Sen-Lazaro kalėjimas 
jai atrodė nelyginant kokia duobė, juodas kapas, kame moterys 
laidojamos gyvos, prieš tai nukirpus joms plaukus. Veltui ji 

tikino save, jog, pametusi Fontaną, iškart susiras globėjų; veltui 
Atlasinė tvirtino, kad esama tam tikros įskaitos, į kurią įrašomos 
moterys, pridedant jų nuotrauką, ir policininkai, prieš suimdami 
prostitutę, pasižiūri į tuos sąrašus, nes tokias areštuoti draudžia- 
ma,— Nana vis tiek drebėjo iš baimės: jai dingojosi, kad poli- 
cininkai griebia ją, velka, tempia tikrinti sveikatos, ir, vien tik 
pagalvojus, jog turės atsisėsti į medicininę kėdę, ją perimdavo 
siaubas ir gėda, o juk buvo dievaižin kiek kartų peržegnojusi 
savo dorą. 


Vieną vakarą, rugsėjo pabaigoje, jiedvi ramiai vaikščiojo 
Puasonjerės bulvaru, ir staiga Atlasinė šoko bėgti. Ir kai Nana 
paklausė, kas atsitiko, toji sukuždėjo: 

— Policija! Dumk! Dumk greičiau! 

Vidury kamšaties prasidėjo paniškas bėgimas. Plaikstėsi 
sijonai, braškėjo plyštantis šilkas. Skardėjo riksmai, trinksėjo 
smūgiai. Viena moteris parvirto. Minia kvatodama žiūrėjo, kaip 
policininkai šiurkščiai puola prostitutes, sparčiai siausdami jas 
glaudžiu ratu. Tuo tarpu Nana pasimetė su Atlasine. Jai pakirto 
kojas iš baimės ir ji tikriausiai būtų įkliuvusi, jei vienas vyriš- 
kis nebūtų paėmęs ją už parankės ir nusivedęs pro įsiutusius po- 
licininkus. Pasirodo, tai buvo Priujeras, minioje pastebėjęs 
Naną. Netardamas nė žodžio, jis pasuko į tuščią Ružmono gatvę, 
kad ji atsipūstų, nes vos laikėsi ant kojų — būtų susmukusi, jei 
nesiremtų į Priujero ranką. Nana jam netgi nepadėkojo. 


— Klausyk,— pagaliau tarė jis,— tau reikia atsikvėpt... 
Eime pas mane. 

Priujeras gyveno greta, Beržero gatvėje. Bet, išgirdusi jo 
žodžius, Nana iškart atsitiesė. 

— Ne, nenoriu. 

Jis užsispyrė, suįžūlėjo. 

— Visiems galima, o man — ne... Na, kodėl nenori? 

— Todėl. 


Nanos nuomone, tuo žodžiu ji pasakė viską. Ji per daug 
mylinti savąjį Fontaną, kad galėtų jį apgaudinėti su jo draugu. 
Visi kiti nesiskaitą: juk ne pramogos dėlei ji medžiojanti vyrus, 
o bėdos spiriama. Susidūręs su tokiu kvailu užsispyrimu, Priuje- 
ras pasielgė niekšiškai, kaip būtų pasielgęs kiekvienas gražuolis 
įžeidus jo savimeilę. 

— Ką gi, kaip sau nori, — pareiškė jis. — Tik įsidėmėk, bran- 
gute, mudviem nepakeliui... Gelbėkis kaip išmanai. 

Ir nuėjo sau. Naną vėl perėmė baimė, ir, grįždama į Monmart- 
rą, ji padarė didelį lankstą; skuodžiant pro apšviestas krautuves, 
širdis jai mainėsi ir, kokiam vyriškiui artinantis, balo veidai. 


Rytojaus dieną, dar neatsipeikėjusi po vakarykščio siaubo, 

vienoje iš tuščių Batinjolio gatvelių, eidama aplankyti tetos, 
Nana kaktomuša susidūrė su Labordetu. Iš pradžių ir ji, ir jisai 
sumišo. Paslaugusis Labordetas turėjo ten reikalų, apie kuriuos 
nenorėjo kalbėti. Šiaip ar taip, jis pirmas atsikvošėjo ir sušuko, 
jog labai džiaugiasi su ja susitikęs. Garbės žodis, ligi šiolei 
visi dar niekaip negalį atitokti — taip sukrėtusi Nana, netikė- 
tai dingdama iš akiračio. Vyrai vis klausinėją, kur ji pražuvusi, 
seni draugai stačiai džiūte džiūsta iš ilgesio. Ir galop netgi 
tėviškai ją pabarė: 

— Cia kalbant, čia paliekant, vaikeli, kvaila, ir gana... Tiek 
to, įsimylėjai, tai įsimylėjai. Bet prisigyventi tokių dalykų, kad 
tave apiplėštų ligi paskutinio siūlo ir dar skaldytų antausius!.. 
Gal kankinė nori būt ir gauti doros vainiką? 

Nana klausėsi sutrikusi. Tačiau kai jis prašneko apie Rozą, 
kai papasakojo, kaip ji nosį pučianti girdamasi, jog prie sijono 
pririšusi grafą Miufa, Nanai akys žaibavo. Ir ji sumurmėjo: 

— Na, jei tik panorėčiau... 

Kaip geras draugas ir paslaugus žmogus, Labordetas tuoj 
pasisiūlė pagelbėti. Bet Nana atsisakė. Tuomet jis pradėjo pulti 
iš kito sparno. Pasakė, jog Bordenavas statąs Fošri pjesę ir 
jog Nanai esąs nuostabus vaidmuo. 

— Ką? Man yra vaidmuo? — apstulbusi sušuko Nana.- Jis 
pats vaidina, o man nė žodžio nesako! 

Ji turėjo galvoje Fontaną. Beje, ji tuoj atlėgo. Į teatrą kol 
gyva negrįšianti. Bet buvo matyti, jog Labordetas nelabai tiki 
jos žodžiais, nes jisai šypsodamas kalbino toliau: 

— Juk tu žinai, manęs nėr ko saugotis. Aš paruošiu tavo 
Miufa, tu grįši į teatrą, ir aš atvesiu jį tau už rankutės. 

— Ne! — ryžtingai atsisakė Nana. 

Ir juodu atsisveikino. Nana net susigraudino didžiuodamasi 
savo dvasios tvirtybe. Ne kiekvienam vyrui prie jos prisidėti, 
nė vienas galvijas šitaip nesiaukotų, 0 jeigu ir pasiaukotų, į būgną 
apie tai muštų! Šiaip ar taip, ją stebino vienas dalykas: lygiai 
tą patį jai patarė ir Labordetas, ir Fransisas. Vakare, Fontanui 
parėjus namo, Nana ėmė jį klausinėti apie Fošri pjesę. Fontanas 
jau du mėnesiai, kai buvo grįžęs į teatrą. Kodėl nieko nesakęs 
jai apie vaidmenį? 

— Kokį vaidmenį? — suniurzgė jis balsu, nežadančiu nieko 
gera.— Ar tik ne aukštuomenės damos, ką?.. Na, žinoma, tau 
atrodo, jog turi talentą! Bet tas vaidmuo, vaikeli, ne tavo nosiai... 
Dievaž, nejuokink manęs! 


Nana baisiausiai įsižeidė. Visą vakarą jis tyčiojosi, vadino ją 

panele Marš". Ir juo kandžiau jis šaipėsi, juo ramiau laikėsi 
Nana, kartėlio gniaužiama širdimi mėgaudamasi savo dvasios 
tvirtybe ir pasiaukojama meile, dar labiau išaukštinančia jos 
taurumą ir jausmų tyrumą. Vėl pradėjusi verstis senu amatu, kad 
išmaitintų savąjį Fontaną, ji dar labiau prie jo prisirišo, lyg 
nuovargis ir pasišlykštėjimas atsitiktiniais santykiais būtų tik 
sustiprinę jos meilę. Fontanas tapo jos gėda, jos pačios apmoka- 
ma, būtinybe, bė kurios, antausiais akstinama, ji nebegalėjo 
gyventi. O jis, matydamas, kad ji darosi vis nuolankesnė, begė- 
diškai tuo naudojosi. Nana tampė jam nervus, jis degė vis nuož- 
mesne neapykanta, netgi kenkdamas sau. Kai Boskas prikišdavo 
jam negražų elgesį su Nana, Fontanas nežinia kodėl įtuždavo, 
pratrūkdavo klykti, kad jam nusispjaut ir į ją, ir jos gardžius 
pietus, kad jis galų gale iškrušiąs ją lauk, o tuos septynis tūks- 
tančius frankų padovanosiąs kokiai nors kitai moteriai. Ir tai 
buvo atomazgos pradžia. 


Vieną vakarą, grįžusi namo apie vienuoliktą valandą, Nana 
pamatė, jog durys užsklęstos iš vidaus. Ji pabeldė - - jokio atsa- 
ko; pabeldė dar kartą —ir vėl jokio atsako. Tačiau pro durų 
apačią smelkėsi šviesa, o ir Fontanas nesivaržydamas trankiai 
vaikščiojo po kambarį. Nana pabeldė dar sykį ir, jau pradėdama 
pykti, pašaukė jį. Pagaliau sugriaudėjo Fontano balsas, tąsus 
ir storas. 


— Šlerva! — drėbė jis vieną vienintelį žodį. 
Nana įniko daužyti duris kumščiais. 
— Šlerva! 


Ji ėmė trankyti dar stipriau, net durys subraškėjo. 

-- Šlerva! 

Ir gal penkiolika minučių tyčiojosi lyg antausį tėkšdamas 
jai tą patį šlykštų keiksmą, užgauliu aidu atsiliepdamas į kiekvie- 
ną dūužį. Paskum matydamas, kad ji nesiliauja, jis atlapojo duris, 
atsistojo ant slenksčio ir, sukryžiavęs rankas ant krūtinės, šaltai 
paklausė tuo pačiu šiurkščiu balsu: 

— Na, velniai rautų, ar liausitės pagaliau triukšmavusi?.. 
Ko jums reikia?.. Ar duosit šiandien mums miegot, ar ne? Juk 
matot, kad turiu svečių. 

Ir tikrai jis buvo ne vienas. Nana pamatė Komiškojo teatro 
statistę skystutėliais sutisusiais plaukais ir siaurutėmis, it viksva 
prapjautomis akimis; jau persivilkusi naktiniais marškiniais, ji 
žvingavo vaikščiodama tarp baldų, Nanos nupirktų už kruvinai 


' Ana Butė, slapyvardis panelė Mars (1779—1847),— garsi prancūzų 
aktorė, žymi romantinių dramų vaidmenų atlikėja. 

uždirbtus pinigus. Tačiau Fontanas grėsmingai žengė į laiptų 
aikštelę, skęsdamas plačius nelyginant replės pirštus. 

— Dumk iš čia, o tai pasmaugsiu! 

Nana pratrūko isteriškai raudoti. Ji persigando ir pabėgo. 
Šįkart jai pačiai teko nešdintis lauk. Netverdama pykčiu, staiga 
nejučia prisiminė grafą Miufa; betgi, dievaži, juk ne Fontanas 
turi atsilyginti jai tuo pačiu pinigu. 

Atsidūrus gatvėje, jai pirmiausia dingtelėjo mintis eiti per- 
nakvoti pas Atlasinę, aišku, jeigu ji neturi kliento. Tačiau Atla- 
sinę susitiko prie namų durų, taipgi išgrūstą gatvėn: šeimininkas 
įkabinęs spyną į duris, nors ir neturėjęs jokios teisės, nes baldai 
esą jos, Atlasinės; ji keikėsi, dievažijosi, jog eisianti skųstis į 
policiją. Tuo tarpu išmušė vidurnaktį, metas buvo pagalvoti apie 
nakvynę. Ir Atlasinė, tarusi, jog būsią protingiau į savo reikalus 
nepainioti policininkų, galop nusivedė Naną į Lavalio gatvę, 
kur viena dama laikanti mebliuotus kambarius. Antrame aukšte 
jiedvi gavo ankštą kambarėlį langu į kiemą. Atlasinė nesiliovė 
kalbėjusi: 

— Žinia, būčiau galėjusi nueit pas ponią Rober. Ten visados 
susirasčiau kampelį... Bet nėr ko nė galvot eiti mudviem drauge... 
Ji tokia pavydi, kad gali sprogt juokais. Vieną vakarą netgi mane 
prikūlė. 

Kai jiedvi užsirakino, Nana, vis dar smaugiama sielvarto, 
prapliupo verkti ir dvidešimtąjį kartą papasakojo, kaip šlykščiai 
pasielgęs Fontanas. Atlasinė klausėsi, nuoširdžiai ją užįausdama, 
guodė, dar pikčiau nei Nana plūdo niekšą, o drauge ir visus vyrus. 

— Na ir kiaulės! Na ir kiaulės!.. Dabar pati matai, nereikia 
su tais galvijais susidėt! 

Paskum padėjo Nanai nusirengti. Sukosi apie ją įteikliai, kaip 
paslaugi kekšė ir lipšniai kartojo: 

— Na, gulam greičiau, katyt. Mudviem bus gera... Ak, kokia 
tu kvailiukė, kad gadini sau kraują! Sakau tau, visi jie šunsnukiai! 
Mesk juos iš galvos... Aš tave taip myliu! Neverk, neskaudink 
savo pupytės. 

Ir vos atsigulusi į lovą, apkabino Naną, ėmė ją raminti. Neno- 
rėjo nieko girdėti apie Fontaną, ir kiekvieną kartą, kai Nanai nuo 
liežuvio nusprūsdavo jo vardas, Atlasinė užčiaupdavo ją buči- 
niu, nutaisydama mielą grimasą, lyg būtų supykusi; pasileidusi 
plaukus, ji kerėjo vaikišku grožiu ir begaliniu jausmingumu. 
Švelnios glamonės pamažu nuramino Naną. Ji nustojo verkti, 
susijausmino, pati ėmė glaustytis prie Atlasinės. Kai išmušė antrą 
valandą, jų kambarėlyje vis dar žibėjo žvakė; jiedvi tylutėliai 
kikeno, kalbėjo meilius žodelius. 

Bet staiga namuose kilo triukšmas. Atlasinė pašoko pusnuogė, 
sukluso. 

— Policija! — tarė perbalusi.— Ak, kad juos kur šunys! Na 
ir sekasi!.. Kad jįkliuvom, tai įkliuvom! 

Dvidešimtį kartų ji pasakojo Nanai, kaip policija iš netyčių 
užgriūvanti mebliuotus kambarius. Ir štai šiąnakt, kai joms 
pasisekė prisiglausti Lavalio gatvėje, abi pamiršo pavojų. Išgir- 
dusi žodį „policija“, Nana stačiai pametė galvą. Šoko iš lovos, 
puolė prie lango, atplėšė ir lyg išprotėjusi sužiuro į tamsą — 
atrodė, tuoj smegčia mesis žemyn. Laimė, nedidelis kiemelis 
buvo įstiklintas, o palangėje siubavo metalinis tinklas. Nana 
ryžtingai peržergė palangę ir dingo tamsoje, tik suplevėsavo 
naktiniai marškiniai ir subolavo nuogas užpakalis. 

— Neik,— kartojo persigandusi Atlasinė.— Užsimuši. 

Durys braškėjo nuo smūgių, ir ji nekalta mina uždarė langą, 
įmetė spinton draugės suknelę. Jau susitaikiusi su likimu, tarė 
sau: didelis daiktas, jeigu ir įrašysią įskaiton, bent nereikėsią 
amžinai drebėti kaip zuikiui. Dėdamasi, jog ką tik pabudo, ji 
nusižiovavo, ėmė derėtis pro uždaras duris ir galop įsileido 
žaliuką nevalyva barzda, kuris iškart pareikalavo: 


— Parodykit rankas... Pirštai nesubadyti, vadinas, nedirbat. 
Na, renkitės! 

— Juk aš ne siuvėja, - begėdiškai atšovė Atlasinė,— aš 
poliruotoja. 

Šiaip ar taip, paklusniai apsirengė — žinojo, kad ginčytis 
beprasmiška. Visas namas skardėjo nuo riksmų, viena prostitutė 
kabinosi už durų staktos, nieku gyvu nenorėjo eiti; kita nakvojo 
su klientu ir, kai tas laidavo už ją, iškart ėmė šaukti, jog įžeista 
jos, doros moters, garbė, ir net pagrasino pasiskųsianti policijos 
prefektui. Gerą valandą laiptais dundėjo sunkūs batai, tratėjo 
kumščiais daužomos durys, ūumai pasigirdę šaižūs klyksmai tilo 
slopinami ašarų, pasieniais šiugždėjo sijonai, — visa banda 
moterų, staiga prikeltų iš miego, persigandusi bandė bėgti, bet 
jas vieną po kitos grubiai stvarstė trys policininkai, kuriems 
vadovavo komisaras — labai mandagus žemo ūgio blondinas. 
Netrukus namas vėl nugrimzdo į slogią tylą. 


Niekas neišdavė Nanos, jai pavyko išsigelbėti. Sužvarbusi, 
vos gyva iš baimės, apgraibomis ji grįžo į kambarį. Basos kojos, 
subraižytos į metalinį tinklą, plūdo kraujais. Klestelėjusi ant 
lovos krašto, ji ilgai sėdėjo nejudėdama ir klausėsi, ar vėl 
nepasigirs sunkūs žingsniai. Tik paryčiais jai pavyko užsnūsti. 
Tačiau, pabudusi aštuntą valandą, ji iškart spruko lauk ir nudūmė 
pas tetą. Ponia Lera, kuri kaip tik gėrė pienišką kavą drauge 

su Zoje, vos pamačiusi ją tokiu metu visą suskretusią, persi- 
mainiusiu veidu, tuoj viską suprato. 

— Ką? Jau? — sušuko ji.— Bene aš nesakiau, kad jis tau 
kailį nuners?.. Gerai jau, gerai, eikš, mielai tave visad priglobsiu. 

Zojė pasikėlė nuo kėdės ir pagarbiai, bet podraug familiariai 
tarė: 

— Sugrįžot, ponia, pagaliau... O aš jūsų laukiau. 

Tačiau ponia Lera pareikalavo, kad Nana tuoj išbučiuotų 
mažylį Luji, nes, jos žodžiais tariant, vaikas tiek laimingas, kiek 
protinga motina. Luji, liguistas mažakraujis berniukas, dar mie- 
gojo. Ir kai Nana palinko prie jo lovytės, kai pamatė blyškų 
skrofuliozinį veidelį, skaudūs paskutinių mėnesių prisiminimai 
suveržė jai gerklę, sugniaužė širdį. 

— Ak, vaikeliuk tu mano, vargšas mano vaikeliuk! — išle- 
meno ji, springdama ašaromis, ir graudžiai pravirko, paskutinį- 
syk prasiveržus nevilčiai. 


IX 


Varjetė teatre repetuota „Musų mieloji kunigaikštienė". Ką 
tik pervaryta pirmasis veiksmas, ruoštasi antrajam. Avansce- 
noje, išsidrėbę nušiurusiuose krėsluose, ginčijosi Fošri ir Borde- 
navas, 0 šalimais, atsisėdęs į pintą šiaudinę kėdę, sklaidė rankraš- 
tį sufleris, tėvukas Kosaras, kuprotas seneliukas, įsikandęs pieš- 


tuką. 

— Na, ko gi laukiam? — staiga suriko Bordenavas, stora 
lazda įnirtingai trinktelėdamas į grindis.— Barijo, kodėl nepra- 
dedam? 


— Kad ponas Boskas nežinia kur dingo,— atsiliepė Barijo, 
einąs antrojo režisieriaus pareigas. 

Ir tuomet kilo audra. Visi įniko šaukti Boską. Bordenavas 
keikėsi. 

— Velniai griebtų! Amžinai ta pati giesmė: skambink neskam- 
binęs, o jų niekad neprisišauksi... O kai užlaikai po ketvirtos, 
bamba nepatenkinti. 

Pasirodė Boskas, kaip paprastai, pilnas nesudrumsčiamos 
ramybės, 

— Na, kas atsitiko? Ko norit iš manęs? Aha, manęs prireikė! 
Kad būčiau žinojęs... Tiek to! Simone, sakyk savo repliką: „Štai 


ir svečiai", — ir aš įeinu... O pro kur įeinu? 
— Aišku, kad pro duris — apmaudžiai atsakė Fošri. 
+ Suprantu, kad pro duris, tik kurgi jos, tos durys? 


Šisyk Bordenavas užsipuolė Barijo, vėl pratrūko keiktis ir 


lazda trankyti grindis. 

- Velniai griebtų! Juk liepiau pastatyti kėdę, kad žinotumėt, 
kur durys. Kas dieną viską pradėk iš naujo!.. Barijo! Kurgi Barijo? 
Ir tas pragaišo! Kurgi jie visi prapuola? 

Tačiau Barijo pats pastatė kėdę į reikiamą vietą, baimingai 
susimetęs į kuprą. Ir repeticija prasidėjo. Simone, skrybėlėta, 
apsisiautusi kailine skraiste, vaidino tarnaitę, stumdančią į vietas 
baldus. Netikėtai atsitiesusi, tarė: 

— O žinot, šičia neperkaisi, jau verčiau laikysiu rankas susi- 
kišusi į movą. 

Paskum, pakeitusi balsą, pasitiko Boską šūktelėdama: 

— „Oho! Žiūrėkit, ponas grafas! Jūs atėjot pirmas, pone 
grafe, ponia labai apsidžiaugs". 

Boskas stovėjo purvu apskretusiomis kelnėmis, duksliu gel- 
tonu paltu, plačiu ilgėliausiu šaliku apsimuturiavęs kaklą. Rankas 
susibrukęs j kišenes, nė savo palaikės skrybėlės nenusivožęs, 
vangiai košė pro dantis, net nesistengdamas vaidinti: 

— „Nieko nesakykite šeimininkei, Izabele, noriu užklupti 
ją iš netyčių". 

Repeticija vyko toliau. Bordenavas, surūgęs, stačiai suzmekęs 
krėsle, klausėsi aktorių nuobodžiaujančia mina. Fošri negalėjo 
nusėdėti vietoje, nervingai muistėsi, vos tvardėsi neįsiterpęs. 
Staiga užpakaly, tuščioje tamsioje salėje, nugirdo kuždantis. 

— Gal ji atėjo? — paklausė pasvirdamas prie Bordenavo. 

Tas linktelėjo galvą. Prieš sutikdama imtis jai siūlomo Zeral- 
dinės vaidmens, Nana panoro iš pradžių pamatyti pjesę, nes dar 
nebuvo apsisprendusi, ar verta jai vaidinti kurtizanę. Ji svajojo 
apie ką kita — apie doros moters vaidmenį. Dabar sėdėjo 
pasislėpusi tamsioje parterio ložėje greta Labordeto, pas- 
laugiai sutarusio dėl jos su Bordenavu. Fošri metė staigų žvilg- 
snį ložės pusėn ir vėl ėmė stebėti repeticiją. 

Apšviesta buvo tik avanscena. Dujų ragelis su reflektorium, 
pritvirtintas prie rampos stovo, nelyginant didelė geltona akis, 
liūdnai ir įtartinai žėrinti prieblandoje, klojo ryškų šviesos 
pluoštą. Įsitaisęs prie laibo stovo, Kosaras laikė iškėlęs rankraštį 
arčiau šviesos, negailestingai ryškinančios jo kupros apybraižas. 
Atstu sėdinčių Bordenavo ir Fošri siluetai dūlavo prietemoje. 
Vien nedidelį plotą vidury tos milžiniškos patalpos, be to, tiktai 
kelių metrų spinduliu, švietė žibintas, kaip stotyje užkeltas 

ant stulpo, ir toje neįprastoje šviesoje aktoriai atrodė tarytum 
vaiduokliai ištįsusiais šešėliais, šmaižiojančiais užpakaly jų 
grindimis. Visur kitur scenoje rūko dulkių debesys nelyginant 
kokioje statybos aikštelėje, pusiau nugriautame pastate, ilgoje 
bažnyčios navoje, kur prigriozta kopėčių, kryžkreižių, rėmų, 
išblukusių dekoracijų, panašių į krūvas grūzdų, o pačiame gale 

tarytum skudurai, iškarstyti milžiniškoje sendaikčių krautuvėje, 
kabojo drobiniai atpakaliai. Tik pačiame viršuje pro langą 
smelkėsi skaistus saulės spindulys, auksiniu dryžiu perrėždamas 
paskliautėje susitvenkusią tamsą. 

Tuo tarpu, laukdami savo eilės, scenos gale plepėjo aktoriai. 
Pamažu, patys to nepastebėdami, jie šnekėjo vis garsiau ir gar- 
siau. 

— Ei jūs! Gal malonėsit užsičiaupti? — suriaumojo Bordena- 
vas, iš pykčio pašokdamas krėsle.— Negirdžiu nė žodžio!.. 
Jeigu jau taip panižo liežuvius, eikit lauk!.. Juk matot, žmonės 
dirba... Barijo, jei kas nors bent prasižios, visiems įplieksiu 
baudas! 

Akimirką visi nutilo. Susibūrę į krūvą, jie sėdėjo kas ant 
suolo, kas pintose kėdėse tariamo sodo kampelyje, nes vakarinio 
spektaklio dekoracijos jau buvo beveik paruoštos. Fontanas ir 
Priujeras klausėsi Rozos Minjon, kuriai Foli Dramatik teatro 
direktorius padaręs sukrečiantį pasiūlymą. Staiga sugriaudėjo 
riksmas: 

— Kunigaikštiene!.. Sen-Firmenai!.. Kunigaikštienė ir Sen- 
Firmenas — į sceną! 

Tik antrąsyk pašauktas, Priujeras prisiminė, jog Sen-Firme- 
nas — tai jis. Roza, atliekanti kunigaikštienės Elenos vaidmenį, 
jau buvo pasiruošusi. Vilkdamas kojas plikomis girgždančiomis 
grindimis, Boskas grįžo prie kitų aktorių ir atsisėdo. Klarisė 
pasislinkusi pasiūlė jam sėstis šalia ant suolo. 

— Kojis taip plyšoja? — tarė ji, turėdama galvoje Bordena- 
vą.— Tuoj jis visai įsišėls... Kai tik pradedam repetuot naują 
pjesę, kaipmat nervus ima rodyt. 

Boskas patraukė pečiais. Jam nerūpinčios visos tos teatro 
intrigos. Fontanas sukuždėjo: 

— Jis nujaučia, kad išeis šnipštas. Ta pjesė, man regis, gryna 
nesąmonė. 

Paskum, kreipdamasis į Klarisę, vėl užsiminė apie Rozos 
istoriją: 

„ — Na, o tu tiki tuo pasiūlymu?.. Trys šimtai frankų už vakarą, 
ir taip visus šimtą spektaklių. Gal dar ir namas užmiestyje?.. 
Jei kas pasiūlytų jo žmonai tris šimtus frankų, Minjonas spjautų 
į Bordenavą, ir baigta! 

Klarisė šventai tikėjo tais trimis šimtais frankų. Tas Fonta- 
nas amžinai piląs pamazgas ant savo kolegų! Bet į jųdviejų ginčą 
įsiterpė Simone. Ji drebėjo iš šalčio. Visi, aklinai susisagstę, 
kaklus apsimuturiavę šalikais, lyg susitarę sužiuro į saulės spin- 
dulį, kuris žėrėjo palubėje, nė neketindamas leistis į žvarbią 
scenos prieblandą. Tą giedrą lapkričio dieną lauke šalvengs 


- Ir židinio niekas nepakūrė! — tarė Simone.— Gyvas nagas 
pasidarė, stačiai koktu!.. Imsiu ir išeisiu. To dar betrūko, kad 
persisaldyčiau! 

— Tylos! — vėl perkūniškai sugriaudėjo Bordenavas. 

Kelias minutes buvo girdėti vien neaiškus aktorių bumbėjimas 
scenoje. Nei mimika, nei mostais neryškinta teksto. Aktoriai 
kalbėjo vos girdimu balsu, kad nepertemptų balso stygų. Tačiau, 
pasitaikius šmaikštesnei replikai, nejučia mesdavo žvilgsnį į 
salę. Ten, prieš juos, žiojėjo juoda duobė, mirguliuojanti tamsiais 
atšvaitais, tarytum pilna dulkelyčių stulpų, kokie vaikščioja ak- 
linai uždarytame kluone. Tamsi salė, šiek tiek apšviesta scenos 
lempų, atrodė apsnūdusi, tarytum nugrimzdusi į graudžiai ilge- 
singą nebūtį. Lubų piešiniai skendėjo gudžioje tamsoje. Šonines 
avanscenos drapiruotes nuo viršaus iki apačios dengė didžiulės 
pilkšvos drobės marškos; drobiniais apvalkalais taipgi buvo 
užtraukti aksominiai ložių barjerai, boluojantys tamsoje balkš- 
vais ruožais,— atrodė, kad galerijos užtiestos dviem eilėmis 
drobulių. Tame drumzliname, tarytum nusišėrusiame fone 
juodavo nebent ložių duobės, paryškinančios aukštų ribas; 
raudonu aksomu mušti krėslai atrodė visai juodi. Nuleistas 
sietynas kabojo užgriozdamas parterį savo krištoliniais karu- 
liais, tad buvo toks įspūdis, jog ruošiamasi lyg kraustytis, lyg 
vykti į tolimą kelionę, iš kurios negrįžtama. 


Kaip tik tuo metu prie rampos priėjo Roza, vaidinanti „mūsų 
mieląją kunigaikštienę", užklydusią pas kurtizanę į svečius. Ji 
pakėlė rankas ir žaviai nusišypsojo tuščiai ir tamsiai salei, pri- 
menančiai gedinčius namus. 

— „Dieve mano, kokie keisti žmonės!" — pabrėždama kiek- 
vieną žodį, tarė ji, tikra savo neatremiamu žavesiu. 

Apsisiautusi didele skepeta, Nana klausėsi pjesės iš tamsios 
ložės, akimis ryte rydama Rozą. Paskum pasisuko į Labordetą 
ir pakuždomis paklausė: 

— Ar tu įsitikinęs, kad jis ateis? 

— Net neabejoju. Ateis, beje, su Minjonu, kad turėtų 
dingstį... Kai tik jis pasirodys, iškart eik į Matildės persirengimo 
kambarį, o aš jį atvesiu. 

Juodu kalbėjo apie grafą Miufa, su kuriuo Labordetas Nanai 
surengė pasimatymą „niekieno žemėje". Jis taipgi rimtai pasi- 
kalbėjo su Bordenavu, kuris, žlugus dviem pjesėms, turėjo 
didelių sunkumų. Tad Bordenavas ir skubinosi pasiūlyti savo 
teatrą Nanos paslaugoms ir duoti jai vaidmenį, tikėdamasis 
šitaip įtikti grafui ir pasiskolinti pinigų. 

— Na, ką pasakysi apie Zeraldinės vaidmenį? — prašneko 
Labordetas. 


204 


Tačiau Nana neatsiliepė, net nekrustelėjo. Pirmajame veiksme 
autorius vaizdavo, kaip kunigaikštis de Borivažas apgaudinėja 
žmoną su šviesiaplauke Zeraldine, operečių žvaigžde, o antra- 
jame — kunigaikštienė Elena eina pas aktorę, surengusią kaukių 
balių, trokšdama sužinoti, kokiais burtais tos damos užkeri ir 
pavergia svetimus vyrus. Nusivedė ją ten pusbrolis, gražuolis 
Oskaras de Sen-Firmenas, puoselėdamas kėslą ištvirkinti pusse- 
serę. Ir štai ji gauna pirmąją pamoką: girdi, kaip Zeraldinė 
paskutiniais žodžiais plūsta kunigaikštį, ir be galo stebisi maty- 
dama", kad jis nuolankiai klausosi jos burnojimo ir netgi ja žavisi; 
ir tuomet kunigaikštienė sušunka: „Tai šit kaip, vadinasi, reikia 
kalbėti su vyrais!" Tuo Zeraldinės vaidmuo ir baigiasi. Na, o 
kunigaikštienė netrukus gauna atpildą už savo smalsumą: senas 
plevėsa baronas de Tardivo palaiko ją kurtizane ir ima energingai 
apie ją suktis; tuo tarpu kitoje scenos pusėje Borivažas, išsi- 
pleikęs šezlonge, susitaiko su Zeraldine ir sutvirtina sutartį 
bučiniais. Zeraldinės vaidmuo dar nebuvo niekam paskirtas, tad 
tėvukas Kosaras, pasikėlęs iš vietos, perskaitė žodžius ir, atsi- 
dūręs Bosko glėbyje, nejučia įsijautė į vaidmenį. Repeticija vyko 
vangiai ir nuobodžiai, ir Fošri neištvėręs pašoko nuo krėslo. 
Ligi tol jis dar tvardėsi, bet pagaliau jam neišlaikė nervai. 

— Visiškai ne taip! — suriko jis. 

Aktoriai sustojo nežinodami, kur dėti rankas. Įsižeidęs Fonta- 
nas nutaisė įprastą miną, lyg jam būtų į visus nusispjaut, ir pa- 
klausė: 

— Atleiskit! O kas gi čia ne taip? 

— Viskas ne taip! Nė vienam neišeina, nė vienam! — įsirėkė 
Fošri ir ėmė blaškytis po sceną skėtriodamasis ir rodydamas, 
kaip reikėtų vaidinti tą paveikslą.— Klausykit, Fontanai, supras- 
kit, jog senis Tardivo visai pametė galvą: va šitaip pasvirkit 
ir griebkit kunigaikštienę... O tu, Roza, tuo metu spėriai eini 
pro šalį, va šitaip... tik nesiskubink, išeisi, kai išgirsi bučiuojan- 
tis... 

Ir, įkvėpimo pagautas, sušuko kreipdamasis į Kosarą: 

— Zeraldine, bučiuokit!.. Stipriau, kad būtų gerai girdėti! 

Tėvukas Kosaras pasisuko į Boską ir garsiai plekštelėjo 
lūpomis. 

— Puiku! Sit kaip reikia bučiuot, — džiūugaudamas tarė Foš- 
ri. — Bučiuokit dar sykį... Matai, Roza, aš einu pro šalį ir tuomet 
sušunku: „Ak, jinai jį pabučiavo!" Bet dabar tegu Tardivo iš nau- 
jo suvaidina tą paveikslą... Girdit, Fontanai, suvaidinkit iš naujo... 
Na, pabandom visi kartu. 

Aktoriai pradėjo sceną, bet Fontanas tyčia vaidino taip neno- 
riai, jog nieko neišėjo. Du kartus Fošri aiškino savo mintį, vis 

labiau įsijausdamas. Aktoriai klausėsi paniurę, tolydžio susi- 
žvelgdami, lyg jis būtų reikalavęs vaikščioti aukštyn kojomis, 
paskum nerangiai bandė pakartoti sceną, bet veltui darbas — 
judesiai būdavo dar labiau sukaustyti lyg marionečių ūmai nut- 
rūkus virvelėms. 

— Ne, labai jau painu, mano galva, aš nieko nesuprantu, — 
pagaliau pareiškė Fontanas atžūliu tonu. 

Bordenavas sėdėjo kietai sučiaupęs lūpas. Jis visai įsigužė 
į krėslą; blankioje dujų šviesoje buvo matyti nebent cilindras, 
užsmauktas ant akių, ir lazda, gulinti skersai pilvo; galėjai pagal- 
voti, kad jis miega. Staiga jis atsitiesė. 

— Juk tai kvaila, vaikeli! — kuo ramiausiai pareiškė jis 
Fošri. 

— Kvaila? Kodėl? — uūmai išblyškęs sušuko autorius.- - Jūs 
pats kvailys, mielasis pone! 

Bordenavas įtūžo. Pakartojo žodį „kvailys“, sugalvojo šį tą 
įspūdingesnio ir išvadino mulkiu ir neišmanėliu. Pjesę nušvilpsią, 
neleisią nė pirmojo veiksmo užbaigti. O kai įsiutęs Fošri (beje, 
ne per daugiausia įsižeidęs, nes, statydami naują pjesę, juodu 
kiekvienąsyk riebiai išsiplūusdavo) apšaukė Bordenavą avigalviu, 
tas viršijo bet kokį saiką. Grėsmingai sukdamas rankoje lazdą, 
jis sušnopavo kaip bulius ir subliovė: 


— Velniai griebtų! Atsikruškit nuo mano galvos!.. Jau gerą 
pusvalandį sugaišau per jūsų kvailystės... Taip, taip, kvailystės! 
Kur žmogaus galva?.. Juk viskas taip paprasta! Tu, Fontanai, 
stovi vietoj. Tu, Roza, vos krustelėji, va šitaip, tik nepersistenk, 
ir eini čionai... Na, pradedam dar kartą. Bučiuokit, Kosarai! 


Ir tuomet pasidarė tikra maišalienė. Scena beviltiškai įstrigo. 
Dabar jau Bordenavas suskato mokyti aktorius, mitrumu primin- 
damas dramblį, o Fošri kandžiai kikeno ir užjaučiamai gužčiojo 
pečiais. Paskum įsiterpė Fontanas, net Boskas išdrįso šį tą patarti. 
Roza nusigalavusi neištvėrė ir atsisėdo ant kėdės, vaizduojan- 
čios duris. Dabar jau niekas nieko nesuprato. Ir dar kaip tyčia 
scenon ne laiku išlėkė Simone, lyg nugirdusi partnerį sakant 
jai repliką, tad kilo dar didesnis sąmyšis, o Bordenavas taip užsiu- 
to, jog, pašėlusiai suktelėjęs rankoje lazdą, tvojo nelaimingajai 
per užpakalį. Per repeticijas jis dažnai lupdavo aktores, ypač tas, 
su kuriomis būdavo pergulėjęs. Simone spruko iš scenos, lydima 
garsaus riksmo: 


— Užsirašyk sau ant kaktos, velniai tave griebtų! Imsiu ir 
uždarysiu šitą bordelį, jei vesit mane iš kantrybės! 

Užsimaukšlinęs skrybėlę ant galvos, Fošri dėjosi išeinąs iš 
teatro, bet liko bestovįs scenos gale ir grįžo atgal, kai Bordena- 
vas suplukęs vėl drebėsi į savo krėslą. Fošri irgi atsisėdo. Taip 

juodu sėdėjo nejudėdami vienas šalia kito, o tamsią salę vis 
labiau gniuždė slogi tyla. Aktoriai stovėjo ir laukė. Visi jautėsi 
išsekę, lyg po sunkaus darbo. 

«— Ką gi, važiuojam toliau,- pagaliau, visiškai nusiraminęs, 
įprastu tonu tarė Bordenavas. 

— Taip, taip, važiuojam,- paskubomis pritarė Fošri, - o 
šitą sceną pakartosim rytoj. 

Juodu vėl išsipleikė krėsluose, ir repeticija vangiai ir nuo- 
bodžiai vyko toliau. Direktoriui susikirtus su autorium, Fontanas 
ir kiti delnus trynėsi, scenos gale sėdėdami ant pintų šiaudinių 
kėdžių. Jie kikeno, urzgė iš malonumo, burnojo. Tačiau kai 
priėjo Simone, gavusi lazda jper užpakalį, ir, ašarų smaugiama, 
ėmė guostis, aktoriai beregint prašneko tragišku tonu, pareiškė, 
kad, ja dėti, būtų vietoj nudobę tą galviją. Simone šluostėsi 
ašaras, linkčiojo galvą: viskas baigta, jinai mesianti jį, juo labiau 
kad Staineris vakar pasisiūlęs ją globoti. Klarisė stačiai apstul- 
bo — juk bankininkas be kelnių likęs; bet Priujeras nusikvatojo 
ir priminė visiems, kokią klastą kadaise sugalvojo tasai sukčius 
žydas: būgnijo apie savo santykius su Roza, kad Landų Drusky- 
nėmis apdumtų akis biržos verteivoms. Dabar jis prasimanęs 
naują machinaciją: pasinešęs kasti tunelį po Bosforu. Simone 
klausėsi labai susidomėjusi. O štai Klarisė jau visą savaitę netvė- 
rė pykčiu. Kas galėjo pamanyti, kad tas mulkis La Faluazas, kurį 
ji pati pastūmėjo į glėbį godingajai Kvakei, staiga ims ir pavel- 
dės iš dėdės didelį turtą? Lyg tyčia jai taip likimo lemta, amžinai 
ji lieka it musę kandusi. Ir dar tas kiaulė Bordenavas iškirto jai 
šunybę, davė keliolikos eilučių vaidmenį, lyg ji nebūtų galėjusi 
suvaidinti Zeraldinės! Ji svajojo apie tą vaidmenį, taip tikėjosi, 
kad Nana jo atsisakys. 


— Na, o man koks vaidmuo kliuvo? — labai įsižeidęs, suurz- 
gė Priujeras.— Nė dviejų šimtų eilučių nebus. Norėjau atsisa- 
kyt... Kaip ne gėda — ipiršt man Sen-Firmeno vaidmenį, juk tai 


tuščia vieta! O koks stilius! Kaip kažin ką, vaikeliai, nušvilps, 
ir baigta! 

Bet tuomet priėjo Simone, ką tik šnekėjusi su tėvuku Barijo, 
ir vienu atsikvėpimu išpoškino: 

— Beje, ar žinot, jog Nana šičia, teatre? 

— Kur? — guviai paklausė Klarisė "ir pašokusi sužiuro į salę. 

Gandasberegint aplėkė aktorius. Visi ištempė kaklus, įsispok- 
sojo į tamsą. Repeticija akimoju tarytum nutrūko. Tačiau Borde- 
navas nusikratė vangumo ir suriaumojo: 

— Kas atsitiko, ką? Greičiau baikit veiksmą!.. Ir tylos tenai, 
tai nepakenčiama! 

Nana tuo tarpu atidžiai stebėjo repeticiją iš parterio ložės. 


Dukart Labordetas mėgino ją užšnekinti, bet ji suirzusi alkūne 
baksnojo jam pašonėn, kad nutiltų. Kai antrasis veiksmas artėjo 
prie pabaigos, scenos gale pasirodė du šešėliai. Stypčiodami 
pirštų galais, jie priėjo prie Bordenavo, tylėdami jam linktelėjo, 
ir tuomet Nana pažino Minjoną ir grafą Miufa. 

- Aha, štai ir jie, — sukuždėjo ji ir lengviau atsiduso. 

Roza Minjon pasakė paskutinę repliką. Bordenavas pareiškė, 
jog, prieš pradedant trečiąjį veiksmą, būtų pravartu iš naujo 
pervaryti antrąjį, ir, paliovęs domėtis repeticija, be galo manda- 
giai pasisveikino su grafu, o Fošri tuo tarpu dėjosi įsitraukęs į 
pokalbį su aktoriais, apstojusiais jį iš visų pusių. Minjonas švil- 
pavo susinėręs rankas už nugaros.ir įdėmiai žiūrėjo į žmoną, 
kuri jam atrodė pernelyg suirzusi. 

— Na, gal eisim? — kreipėsi Labordetas į Naną.— Nuvesiu 
tave į persirengimo kambarį ir grįšiu pašaukti grafo. 

Nana tuoj išėjo iš ložės. Tarp parterio krėslų jai teko gautis 
apčiuopomis. Tačiau Bordenavas ją pastebėjo prietemoje ir nuty- 
kojo užkulisyje, siaurame koridoriuje, kur dieną naktį degdavo 
dujų rageliai. Ir čia, norėdamas greičiau sudaryti sandėrį, suskato 
liaupsinti kurtizanės vaidmenį. 

— Na, ką pasakysi? Koks vaidmuo! Paieškoti reikia! Stačiai 
tau parašytas... Ateik rytoj repetuoti. 

Nana šaltai išklausė jo pasiūlymą. Ji norinti dar pažiūrėti 
trečiąjį veiksmą. 

— O, trečiasis veiksmas! Žodžio vertas!.. Kunigaikštienė 
namuose vaidina kurtizanę, Borivažui kyla pasišlykštėjimas, ir 
jis pasitaiso. Beje, ten yra labai šmaikštus gabalas: ateina Tardivo 
ir, tardamasis, jog atsidūrė pas šokėją... 

— O ką daro Zeraldinė? — paklausė Nana. 

— Zeraldinė?— sutrikęs pakartojo Bordenavas.—Ji turi 
sceną, tiesa, trumputę, bet labai vykusią... Sakau, vaidmuo lyg 
tau parašytas! Sukertam rankas? 

Nana pasižiūrėjo į jį įsispyrusi. Paskum atsakė: 

— Luktelėkit, pažiūrėsim. 

Ir pasuko prie Labordeto, laukiančio jos laiptuose. Visas 
teatras pažino Naną. Visi subruzdo kuždėtis; Priujerą papiktino 
jos pasirodymas; Klarisė sunerimo dėl savo vaidmens. Na, o 
Fontanas nutaisė abejingą ir šaltą'išraišką — nemėgo užsipulti 
kadaise mylėtų moterų; tiesą pasakius, ankstesnis susižavėjimas 
ilgainiui virto neapykanta: tam išsigimusiam ir pasileidusiam 
klounui Nanos atsidavimas, grožis, jųdviejų bendras gyvenimas, 
galop įgrisęs iki gyvo kaulo, dabar kėlė tik baisią pagiežą. 


Kai vėl pasirodęs Labordetas priėjo prie grafo, Roza Minjon, 
kuri ir šiaip jau sunerimo išvydusi Naną, iškart viską suprato. 

Miufa jai pašėlusiai nusibodo, bet, pamaniusi, kad jis gali be 
niekur nieko ją pamesti, Roza kone pasiuto iš pykčio. Paprastai 
nemėgusi apie tokius dalykus kalbėtis su vyru, dabar ji nebeišt- 
vėrė ir tiesiai išrėžė: 

— Matai, kas dedasi?.. Garbės žodis, jeigu ji vėl man iškirs 
tokią šunybę, kokią iškirto su Staineriu, akis jai išdraskysiu! 

Minjonas, didingas savo nesudrumsčiama ramybe, patraukė 
pečiais kaip žmogus, kuris viską numato. 

— Užsičiaupk! — burbtelėjo jis.— Būk gera ir užsičiaupk! 

Jis turėjo savo planą. Iš grafo jau buvo išsunkęs visa, kas 
įmanoma, ir jautė, jog, Nanai tik pamojus pirštu, Miufa iškart 
išsities jai po kojomis. Prieš tokią aistrą nieko nepadarysi. Todėl, 
gerai išmanydamas žmogaus dvasią, dabar, šitaip susiklosčius 
aplinkybėms, jis tikėjosi nebent išplėšti kuo daugiau naudos. 
Reikėjo palūkėti. Ir jis laukė. 


— Roza, į sceną! — suriko Bordenavas.— Kartojam antrąjį 
veiksmą. 
— Na, eik! — paragino Minjonas.— Ir netrukdyk man. 


Ir, pagautas noro pasityčioti iš Fošri, juoko dėlei ėmė liaup- 
sinti jo pjesę. Kas be ko, pjesė esanti verta žodžio, tik neaišku, 
kodėl toji aukštuomenės dama tokia doringa. Juk tai neįtikėtina! 
Ir kikendamas paklausė, į ką nusižiūrėjęs Fošri, kurdamas /to 
pusgalvio kunigaikščio de Borivažo, Zeraldinės gerbėjo, paveiks- 
14. Užuot supykęs, Fošri tik šyptelėjo. Tačiau Bordenavas, žvilgs- 
niu lydėdamas pro duris gralą, apsiniaukė, ir Minjonas nustebęs 
liovėsi pokštavęs. 

— Pradedam pagaliau, ar ne, velniai griebtų! — suriaumojo 
direktorius.— Ei, Bariljo, ko laukiat?.. Ką, vėl Bosko nėra? Jis 
tyčiojasi iš manęs, ar ką? 

Pasirodė kaip visad ramus Boskas. Repeticija prasidėjo iš 
naujo kaip tik tuo metu, kai Labordetas išsivedė grafą. O tas, 
manydamas, jog vėl pamatysiąs Naną, drebėjo kaip lapas. Nutrūu- 
kus santykiams, jis pajuto baisią tuštumą ir nesipriešindamas 
leidosi nuvedamas pas Rozą — jau nebežinojo, kur dėtis, nes 
buvo įsitikinęs, jog kenčia tik todėl, kad staigiai pasikeitė įpras- 
ta gyvenimo eiga. Beje, jis gyveno lyg apdujęs, nieko nenorėjo 
žinoti, draudė sau ieškoti Nanos, vengė pasiaiškinimo su grafiene. 
Jam atrodė, jog tik dėl jo dorybės pavyko taip sėkmingai palai- 
doti užmiršty visą tą istoriją. Tačiau širdis nerimo, Nana pamažu 
smelkėsi į ją, nepastebimai atgaudama prarastas pozicijas, ir tam 
padėjo ir prisiminimai, ir kūno silpnybė, ir visiškai naujas, 
ypatingas, švelnus, tarytum tėviškas jausmas. Šlykšti scena 
dilo iš atminties; Fontanas jau nebestovėjo akyse, ausyse nebe- 
skambėjo šiurkštūs Nanos žodžiai, kuriais jinai varė jį lauk, 

tėkšdama nelyginant antausį gandą apie žmonos neištikimybę. 
Visa tai buvo žodžiai, žodžiai, kurie nyksta kaip dūmas, tuo tarpu 
širdis puoselėjo aistringų glamonių prisiminimą, ir gerklę vis 
labiau gniaužė švelnumas, ilgesys, kartais toks stiprus, net užim- 
davo kvapą. Galvon jam ateidavo vaikiškai naivios mintys, ir 
galop jis netgi ėmė sau priekaištauti, tvirtinti, kad jeigu būtų 
tikrai ją mylėjęs, ji niekad nebūtų jo apgavusį. Maudulys smaugte 
smaugė, grafas jautėsi be galo nelaimingas. Jausmas buvo toks, 
lyg būtų svembusi sena žaizda; tačiau dabar tai buvo nebe anas 
aklas geismas, reikalaujantis tuoj patenkinti save bet kokia 
kaina, o pavydulingas noras turėti tą moterį: jam reikėjo tiktai 
jos, reikėjo jos plaukų, jos lūpų, jos kūno, kuris dieną naktį 
nedavė jam ramybės. Vos tik jis prisimindavo jos balso skambesį, 
visas kūnas eidavo pagaugais. Jis geidė jos ir kaip nepasotinamas 
šykštuolis, ir kaip švelnus gerbėjas. Ir taip skausmingai laikė 
jį savo gniaužtuose meilė, kad, vos prašnekus Labordetui, atė- 
jusiam derėtis dėl pasimatymo, grafas nesitvardydamas puolė 
jam ant kaklo ir tuoj susigėdo tos silpnybės, neatleistinos tokios 
aukštos padėties žmogui. Tačiau Labordetas buvo plačių pažiūrų. 
Ir dabar jis įrodė, jog turi taktą, nes, palydėjęs grafą iki laiptų, 
pasakė kaip niekur nieko: 

— Trečias aukštas, koridorium į dešinę, durys nerakintos. 


Miufa radosi vienas tame tyliame namo kampelyje. Eidamas 
pro aktorių fojė, pro atviras duris grafas pastebėjo nušiurusį 
erdvų kambarį, vidury dienos itin rėžiantį akį savo skurdumu 
ir nešvariomis sienomis. Išėjus iš tamsios ir šurmuliuojančios 
scenos, ypač jį nustebino ryški šviesa ir didi ramybė, viešpatau- 
janti toje laiptinėje, kur aną tolimą vakarą viską gaubė dujų 
išdagos, nuo viršaus iki apačios per visus aukštus dundėjo tuntai 
moterų. Dabar buvo justi, jog persirengimo kambariai tušti, 
koridoriai lyg apmirę — nė gyvos dvasios, nė menkiausio garso; 
pro ketvirtainius langus palei grindis švietė blausi lapkričio 
saulė, gelsvų spindulių pluoštuose mirguliavo tūkstančiai dulke- 
lyčių, o iš viršaus tvino kapų tyluma. Grafas džiaugėsi ta ramybe 
ir tyla, iš lėto kopė laiptais, stengdamasis atgauti kvapą; širdis 
aidžiai tvaksėjo krūtinėje, be atlydos gniaužiama baimės, kad 
jis gali pasielgti kaip vaikas — susigraudinti, apsižliumbti. 
Antro aukšto aikštelėje jis atsikolė į sieną, įsitikinęs, jog niekas 
nemato; ir, prispaudęs prie lūpų nosinę, žvilgsniu klaidžiojo po 
nudaužytus laiptus, po geležinius turėklus, tūkstančių rankų 
nugludintus, po nusilaupiusias sienas, kadaise nutepliotas leli- 
jiniais dažais, po visą tą viešnamio skurdą, taip šokantį į akis tą 
balzganą popietės valandą, kai visos kekšės dar miega. Trečiame 
aukšte jis gavo peržergti storą rudą katę, susirietusią į kamuolį 

ant laiptų pakopos. Katė buvo vienintelė namų sargė ir snūduria- 
vo prisimerkusi, apkvaitusi nuo įsisenėjusio, ataušusio tvaiko, 
kuris tvenkėsi kas vakarą tame moterų prieglobstyje. 

Ir tikrai koridoriuje po dešinei buvo matyti vos privertos 
persirengimo kambario durys. Nana laukė. Toji nevala Matildė, 
naivių mergelių vaidmenų atlikėja, kambarį buvo pavertusi tikra 
kiaulide: visur mėtėsi švarplėti indeliai, stalas buvo prižėlęs neš- 
varumų, kėdė išterliota lyg raudonais dažais, lyg krauju. Net 
apmušalus, kuriais buvo išklijuotos ne tik sienos, bet ir lubos, 
ji buvo įsimiklinusi perdėm nutaškyti muiluotu vandeniu. Kam- 
barys taip dvokė priruūgęs sugižusio lavandos vandens kvapo, jog 
Nana atplėšė langą. Akimirką ji stovėjo užsikvempusi ant palan- 
gės, alsuodama gaiviu oru, paskum išsisvėrė stengdamasi apačio- 
je įžiūrėti ponią Bron, kuri, sprendžiant iš įnirtingo bružavimo 
šluotražiu, gremžė pažalusiąs plokštes ankštame kiemelyje, kur 
niekados neįspįsdavo saulė. Spigiu balseliu treliavo kanarėlė 
narvelyje, pririštame prie priešinio namo langinės. Čionai neats- 
klisdavo karietų dardėjimas nei iš bulvaro, nei iš gretimų gat- 
vių,— lyg provincijos užkampyje viešpatavo mieguistos saulės 
lepinama ramybė. Priešais Nana matė krautuvėles ir blizgančius 
Pasažo galerijų stiklinius stogus, o tolėliau — bežadžius ir lyg 
negyvenamus namus Vivjenės gatvėje, atgręžusius į ją aklinas 
užpakalines sienas. Namai kilo pakopomis į kalvą; ant vieno 
stogo, užkelta apsukraus fotografo, tvaskėjo melsvo stiklo būda. 
Nana užsižiopsojo, viską pamiršo, bet staiga jai pasigirdo, lyg 
kas būtų pasibeldęs į duris. Atsisukusi ji šūktelėjo: 


— Prašom! 

Pamačiusi tarpduryje grafą, ji uždarė langą. Kambary ne taip 
jau tvanku, be to, nėra reikalo, kad jųdviejų pokalbį nusiklau- 
sytų ponia Bron, pagarsėjusi savo smalsumu. Juodu pažvelgė 
vienas į kitą rimta veido išraiška. Tačiau grafas vis dar stovėjo 
it mietą prarijęs, negalėdamas atgauti žado, ir Nana, ūmai prap- 
liupusi juoktis, tarė: 

— Na, vadinas, pagaliau atėjai, vėpla! 

Grafas buvo taip susijaudinęs, jog atrodė kaip nesavas. Kreip- 
damasis į Naną, pavadino ją ponia ir pareiškė, jog labai džiau- 
giasi galėdamas vėl ją pamatyti. Tuomet, norėdama greičiau 
priartinti atomazgą, Nana prašneko dar familiaresniu tonu: 

— Ko čia dabar toks pasipūtęs? Juk pats norėjai susitikti, 
ar ne? Gal stovėsim ir žiūrėsim vienas į kitą kaip šuo į katę?.. 
Mudu abu kalti. Zinai, aš tau atleidžiu! 

Ir pasiūlė nebeminėti praeities. Grafas linktelėjo galvą. Jis 
nusiramino, bet negalėjo nė žodžio ištarti, nors mintys spiečiais 
sukosi galvoje ir dilginte dilgino liežuvį. Nustebinta tokio šal- 

tumo, Nana ryžosi pažaisti ugnimi. 

— Kas be ko, tavo tiesa, — vėl prabilo ji, vylingai šypsoda- 
ma.— Dabar, kai mudu susitaikinom, paspauskim vienas kitam 
ranką ir būkim geri draugai. 

— Geri draugai? — staiga sunerimęs, suvebleno grafas. 

— Taip, draugai. Gal aš ir kvaila, bet labai noriu, kad mane 
gerbtum... Štai dabar išsakėm vienas kitam, kas guli ant širdies, 
ir, kai susitiksim kitą kartą, jau nebespoksosim kaip driežas į 
gegutę... 

Jis bandė įsiterpti. 

— Pala, aš tuoj baigsiu... Nė vienas vyras, girdi, nė vienas 
negalėtų man prikišt, kad aš jam iškrėčiau kokią kiaulystę. Tai 
va, man buvo labai apmaudu, kad tu buvai pirmas... Kas kaip 
išmano, meiluti, taip savo vardą tausoja. 

— Ką tu čia šneki? — ūmai suriko jis. — Sėsk, paklausyk, ką 
aš tau pasakysiu! 

Ir, lyg baimindamasis, kad ji gali išeiti, pasodino ją į vieninte- 
lę kėdę. Ir vis labiau jaudindamasis, ėmė vaikščioti po kambarį. 
Nedidelis kambarėlis aklinai uždarytu langu buvo pilnas saulės, 
drėgmės prigėrusios šilumos ir nedrumsčiamos ramybės. Dabar, 
kai juodu nutilo, buvo girdėti nebent šaižios kanarėlės trelės, 
panašios į tolimus fleitos garsus. 

— Klausyk,-— pagaliau tarė grafas, sustodamas prieš Naną.— 
Aš atėjau tavęs... Taip, aš noriu pradėti viską iš naujo. Juk pati 
puikiai tatai žinai, tai kodėl šitaip kalbi?.. Atsakyk! Tu sutinki? 

Nuleidusi galvą, Nana krapštė nagu raudoną dėmę šiaudinėje 
kėdės sėdynėje. Pastebėjusi, kad jis persigando, ji nutarė nesis- 
kubinti. Galop pakėlė galvą, įsmeigė į jį savo žavias akis, pasis- 
tengusi žvilgsniui suteikti kuo daugiau liūdesio, 0 veidui — 
orumo. 

— O, nieko neišeis, vaikeli. Kaip gyva tavęs nebeprisileisiu. 

— Kodėl? — suvebleno jis, ir nenusakomo sielvarto grimasa 
mėšlungiškai sutraukė jam veidą. 

— Kodėl?.. Ogi todėl, velniai rautų!.. Stačiai nieko neišeis, 
ir baigta. Nenoriu, ir ką čia padarysi. 

Akimirką jis aistringai žiurėjo į Naną. Paskum kojos jam su- 
linko per kelius, ir jis suklupo ant grindų. O ji nuobodžiaujančia 
išraiška tiek jam tepasakė: 

— Nebūk mažas vaikas! 

Bet jis buvo kaip mažas vaikas. Parpuolęs prie jos kojų, apka- 
bino ją per liemenį, stipriai prisiglaudė, įsikniaubė jai į kelius, 
lyg trokšdamas su ja susilieti. Vėl ją palietęs, per plonytį šilką 
vėl pajutęs jos aksominę odą, jis mėšlungiškai krūptelėjo; visai 
pametęs galvą, jis kaleno dantimis, spaudėsi prie jos kojų, sta- 

čiai trėkšte prisitrėkšdamas, lyg geisdamas į ją įsismelkti visa 
savo esybe. Braškėjo palaikė kėdė. Tame kambarėlyje žemomis 
lubomis, sudvisusiame ore, prigėrusiame aitraus senų kvepalų 
aromato, slopo jo geismingi raudojimai. 

— Ir kas iš to? — tarė Nana, nė neketindama jo atstumti.— 
Nieko gero nepeši, nors ir kaip stengsies. Sakiau, kad nieko ne- 
išeis... Dieve mano, koks tu dar nesusitupėjęs! 

Grafas nusiramino. Bet nepasikėlė nuo grindų, nepaleido jos 
ir dusdamas tarė: 

— Bent išklausyk, ką noriu tau pasiūlyti... Jau nužiūrėjau 
rūmą prie Monso parko. Tenkinsiu visus tavo norus. Kad priklau- 
sytum tik man vienam, atiduosiu tau visą savo turtą... Taip, viską 
atiduosiu, bet su sąlyga: turi priklausyti man vienam, girdi, tik 
man vienam! Ir jeigu tu sutiksi būti tik mana, būsi visų gražiau- 
sia, visų turtingiausia, turėsi, ko tik norėsi: karietų, deimantų, 
pašvitų... 

Sulig kiekvienu pasiūlymu Nana išdidžiai purtė galvą. Bet 
jis neatlyžo, siūlė banke atidaryti sąskaitą jos vardu, jau nebe- 
išmanydamas, ką galėtų padėti prie jos kojų, ir Nana, netekusi 
kantrybės tarė: 

— Klausyk, gal liausies mane niurkyt?.. Tik iš geros šir- 
dies sutikau su tavim pasimatyt, jei tau, kaip girdėjau, taip širdį 
skauda, kad net apsirgai. Bet dabar jau gana!.. Paleisk mane. Nu- 
sibodai. 

Ji išsilaisvino. Ir, atsitiesusi visu ūgiu, pareiškė: 

— Ne, ne, ne! Nenoriu! 

Jis sunkiai atsikėlė, bejėgiškai sudribo į kėdę ir, atsirėmęs 
į atkaltę, užsidengė veidą rankomis. Dabar Nana ėmė vaikščioti 
po kambarį. Akimirką ji tylėdama žiūrėjo į dėmėtus sienų apmu- 
šalus, nešvarumais apskretusį stalą, visą tą prišvinkusį užkaborį, 
balzganos lapkričio saulės užlietą. Paskum sustojo priešais grafą, 
išdidžiai atsilošė ir prabilo ramiu balsu: 

— Juokinga, ir gana, ko tie turčiai amžinai manosi, kad gali 
viską gaut už savo pinigus?.. O jeigu aš nenoriu, ką?.. Man nusi- 
spjaut į tavo dovanas! Gali man visą Paryžių padovanot, o aš vis 
tiek sakysiu: ne, ne ir ne!.. Pats matai, čia nelabai švaru. Tai 
va, jei būtum mielas širdžiai, gyvenčiau šičia ir džiaugčiausi; oO 
jei širdis nelinksta, ir tavo rūmuose padvėst gali iš nuobodžio... 
Et, pinigai! Zinai, zuikuti, turėjau aš tų pinigų lig soties! Tik 
štai ką tau pasakysiu: spjaunu aš į tuos pinigus! Galiu imt ir į 
purvą juos sumint! 

Ir ji išsiviepė šlykštėdamasi. Paskum staiga susi jausmino ir 
ilgesingu tonu pridūrė: 

— Yra toks dalykas, net už tavo pinigus brangesnis... Ak, 
jeigu man kas nors duotų tai, ko trokštu... 

Jis iš lėto pakėlė galvą, akyse sužibo vilties kibirkštėlė. 

— Nieko tu man negali duot,—toliau kalbėjo ji, —ne nuo 
tavęs tai priklauso, todėl apie tai ir užsiminiau... Tiek to, pasaky- 
siu... Norėčiau gaut padorios moters vaidmenį tame jų spektak- 
Ly- 

— Kokios padorios moters? — nustebęs suvapėjo grafas. 

— Nagi kunigaikštienės Elenos!.. Imsiu aš jiems vaidint 
Zeraldinę, to dar betrūko! Koks ten vaidmuo, viso labo viena 
scenelė, ir dar ne dievaižin kas!.. Beje, ir anaiptol ne dėl to. Man 
jau įsipyko tos kurtizanės. Amžinai kurtizanės ir kurtizanės, 
netrukus visi ims kalbėt, jog man galvoj tiktai kurtizanės. Šiaip 
sakysi ar taip, o man pikta, kiaurai juos matau, jie mano, kad aš 
prastai išauklėta... Tai va, zuikuti, jie prašovė pro šikšnelę! Jeigu 
jau užsimanysiu vaidint aukštuomenės damą, manęs nepaimsi!.. 
Štai pažiūrėk! 

Ir Nana pasitraukusi atbula prie lango, paskum, atstačiusi 
priekin krūtinę, smulkiais žingsneliais nustipseno prie grafo, at- 
sargiai dėdama kojas nelyginant nusipenėjusi višta, kuri saugosi 
susišlapinti kojas. O jis žiurėjo į ją akimis, dar pilnomis ašarų, 
priblokštas tos komiškos scenos, netikėtai įsiterpusios į jo 
tragediją. Valandėlę Nana vaikščiojo po kambarį, norėdama pasi- 
rodyti jam visu žavesiu, vylingai šypsojo, tankiai mirksėjo, 
siūubavo klubus ir, pagaliau sustojusi priešais grafą, paklausė: 

— Na, kaip? Regis, šauniai išeina? 

— Nuostabiai,—dar negalėdamas atsipeikėti, išlemeno jis. 

— Sakau tau, kad suvaidint padorią moterį man vienas juo- 
kas! Namuose jau kelis kartus bandžiau, ir patikėk, zuikuti, nė 
viena jų neturi tokių manierų, kad iškart suprastum — štai 
jinai, pati tikriausioji kunigaikštienė, kuriai nusispjaut į visus 
vyrus! Pastebėjai, kaip, eidama pro šalį, žiūrėjau į tave gundančiu 
žvilgsniu? To neišmoksi, jei Dievas nedavė... Ir apskritai noriu 
vaidint padorią moterį, ir baigta; stačiai svajoju apie tai, gyvent 
negaliu. Man reikia to vaidmens, nors papjauk! Supranti? 

Dabar ji kalbėjo rimtu, griežtu tonu, labai susijaudinusi ir 
tikrai krimtosi negalėdama patenkinti savo kvailo užgaido. 
Miufa, vis dar priblokštas jos atsisakymo, klausėsi, bet nieko 
negalėjo suvokti. Stojo tyla. Tuščiame teatre buvo tokia ramybė, 
musės, ir tos nedrumstė jos savo dūuzgesiu. 

— Ko nieko nesakai? Ne kas kitas kaip tu privalai išplėšt 
man tą vaidmenį,--staiga tvirtai pareiškė ji. 

Grafas stačiai nustėro. Pakum beviltiškai skėstelėjo rankomis. 

— Betgi tai neįmanoma! Juk tu pati sakei, kad nuo manęs 
tatai nepriklauso. 

Ji niekinamai patraukė pečiais. 


— Tuoj nusileisi ir pasakysi Bordenavui, kad man duotų tą 

vaidmenį... Nebūk toks kvailas! Bordenavui reikia pinigų. Tai 
va, tu jam paskolinsi, jeigu jau turi tiek daug, kad gali ant vėjo 
pūsti. 

Grafas vis dar spyrėsi, ir Nana įsiuto: 

— Aišku, aš viską suprantu: bijai, kad Roza gali supykt... 
O juk aš tylėjau, nė žodžiu neužsiminiau apie tą kekšę, kai tu čia 
verkšlenai ir voliojaisi po kojomis, nors galėjau prikalbėt tiek 
ir tiek... Taip, taip, jeigu vyras prisiekia mylėt moterį ligi grabo 
lentos, rytojaus dieną nepuola prie pirmos pasitaikiusios. Ne, 
dar neužgijo žaizda, viską prisimenu!.. Beje, meiluti, į Minjonų 
šeimos išėdas man ir žiūrėt koktu! Užuot kvailiuku dėjęsis ir ant 
kelių griuvinėjęs, verčiau atsikartum nuo tų šunsnukių! 


Grafas net suriko iš pasipiktinimo ir vargais negalais suge- 
bėjo įterpti kelis žodžius: 

— Spjaut man į Rozą, galiu nors ir šiandien ją mesti! 

Patenkinta, jog pagaliau pavyko išspręsti šį klausimą, Nana 
kalbėjo toliau: 

— Tai ko gi tu dar bijai? Juk šičia balsą turi Bordenavas... 
Aišku, pasakysi, jog, be Bordenavo, yra dar Fošri... 

Paskutinius žodžius Nana ištarė tyčia pabrėždama kiekvieną 
skiemenį, nes užgavo jautriausią vietą. Miufa tylėjo nunėręs akis. 
Jis stengėsi nesidomėti Fošri ir grafienės santykiais, netgi tarėsi 
nieko nežinąs apie žurnalisto meilinimąsi jo žmonai, ramino 
save vildamasis, jog apsiriko aną siaubingą naktį, praleistą Tetbu 
gatvės tarpuvartėje. Tačiau negalėjo žiūrėti į Fošri nesišlykštė- 
damas, slapčia griežė ant jo dantį. 

— Dievaž, juk Fošri tavęs nesuės! — varė toliau Nana, steng- 
damasi ištirti dirvą ir sužinoti, kaip su žmonos meilužiu sutaria 
vyras.— Fošri — sukalbamas žmogus. Patikėk, apskritai jis vyras 
kaip reikiant... Na, sutarta? Pasakysi jam, kad nori man padėt. 

Grafas net pagalvoti negalėjo apie tokį žygį. 

— Ne, ne, niekada! — sušuko jis. 

Nana laukė. Jai nuo liežuvio vos nenuslydo: „Kas jau kas, o 
Fošri tave visad parems", — bet ji pati susivokė, jog to būtų per 
daug. Tad ji tik šyptelėjo, ir ta keista šypsena pasakė daugiau 
nei visi žodžiai. Miufa kilstelėjo į ją akis, bet tuoj nuleido susi- 
gėdęs, perbalęs. 

— Zinai, ne toks tu jau geras, koks nori pasirodyt, — galop 
atsiduso ji. 

— Aš negaliu, negaliu! — tarė jis gailiu balsu.— Viską tau 
padarysiu, ko tik norėsi, bet šito negaliu, mieloji, atleisk! 

Tuomet Nana suprato, jog žodžiais nieko nepasieks. Mažomis 
rankutėmis atlošė grafui galvą, paskum prisilenkusi įsisiurbė į 
jo lūpas. Drebulys perbėgo jam per kūną; Nanos užgultas, jis 

visas virpėjo užsimerkęs, apsalęs iš laimės. Nana atsitiesė, pakėlė 
jį nuo kėdės. 

— Eik,— trumpai tarė. 

Jis krustelėjo iš vietos, pasuko į duris. Tačiau, jam žengiant 
per slenkstį, Nana vėl pripuolė prie jo, prisiglaudė švelniai ir 
nuolankiai ir, pakėlusi galvą, it katė pasitrynė smakru į jo lie- 
menę. 

— O kur tas rūmas? — pusbalsiu paklausė, lyg varžydamasi, 
lyg džiaugdamasi it vaikas, iš pradžių atsisakęs skanėsto, o pas- 
kum persigalvojęs. 

— Viljė prospekte. 

— O karietų ten yra? 


— Yra. 

— O nėrinių? O deimantų? 

— Yra. 

— Ak, katinėli, koks tu gerutis! Zinai, tiesiog iš pavydo da- 
bar visko tau prikalbėjau... Ir nuo šiolei, garbės žodis, bus vi- 


siškai kitaip negu tada, nes dabar tu pats puikiai supranti, ko 
reikia moteriai. Jeigu jau duodi man viską, kuriam galui man 
kiti vyrai, tiesa?.. Še! Dabar tiktai tau vienam. Ir dar kartą, dar 
ir dar! 

Ir išstūmė grafą, karštais bučiniais apibėrusi jam rankas ir 
veidą. Ir tik tada lengviau atsikvėpė. Dievulėliau, kaip vis dėlto 
prišvinkę pas tą nevalą Matildę! Apskritai čia jauku, šilta, sta- 
čiai kaip žiemos saulės prišildytuose Provanso namuose, bet, 
šiaip ar taip, labai jau trenkia sudvisusiu levandos vandeniu, 
beje, ir visokia kitokia bjaurastim. Nana atplėšė langą, vėl už- 
sikvempė ant palangės ir, kad neprailgtų laukti, įsistebeilijo 
į Pasažo stiklinius stogus. 


Tuo tarpu Miufa virtuodamas leidosi laiptais; galva jam ūžė. 
Ką jis pasakysiąs? Kaip prašneksiąs apie tą dalyką, į kurį kištis 
neturįs jokių teisių? Jau būdamas netoli scenos, jis išgirdo gar- 
siai ginčijantis. Antrasis veiksmas ėjo į pabaigą, ir Priujeras 
netikėtai užsiplieskė, nes Fošri panoro išbraukti vieną jo repliką. 

— Tuomet jau verčiau viską išbraukit! — šaukė jis.— Kur 
tai matyta? Mano vaidmens viso labo kokie du šimtai eilučių, 
ojis ir tas ima braukyti!.. Na jau ne, gana, aš atsisakau vaidmens. 

Jis išsitraukė iš kišenės sulamdytą sąsiuvinuką ir ėmė karšt- 
ligiškai jį mankyti, lyg norėdamas sviesti Kosarui ant kelių. 
Nors ir kaip stengėsi jis nuslėpti vidinę sumaištį, kietai su- 
čiauptos lūpos, pykčiu degančios akys ir perblyškęs, traukulių 
tampomas veidas sakyte sakė, kaip skaudžiai užgauta jo savi- 
meilė. Jam, Priujerui, publikos numylėtiniui, duoda tokį menką 
vaidmenį! 

— O kodėl nepasiūlot man liokajaus vaidmens? — neatlyžo 
jis kartėlio kupinu balsu. 

— Būkit geras, Priujerai, nusiraminkit,— tarė Bordenavas, 
kuris skaitėsi su aktorium, nepamiršdamas jo pasisekimo tarp 
damų, paprastai sėdinčių ložėse.— Nepradėkit senos giesmės... 
Jums pridės ką nors šmaikštesnio. Tiesa, Fošri, pridursit ką nors 
šmaikštesnio?.. Pavyzdžiui, galima net pratęsti vieną trečiojo 
veiksmo sceną. 

— Tuomet pridėkit man repliką pačioj pabaigoj, — parei- 
kalavo Priujeras.— Privalot pridėti, ir viskas. 

Fošri neatsakė, bet iš to galėjai suprasti, kad jis nepriešta- 
rauja, ir Priujeras, vis dar nepatenkintas ir virdamas pykčiu, 
įsikišo sąsiuvinuką kišenėn. Jiems aiškinantis, Boskas ir Fontanas 
laikėsi atstu, dėdamiesi visiškai abejingi: kiekvienas už save, 
kas jiems darbo, visa tai jiems ne galvoj. Ir visi aktoriai apspito 
Fošri, apibėrė klausimais, tikėdamiesi liaupsių, o tuo tarpu Min- 
jonas, klausydamasis Priujero skundų, nenuleido akių nuo ką tik 
atėjusio grafo Miufa, kurio, matyt, laukė grįžtant. 

Atsidūręs tamsioje scenoje, grafas neryžtingai sustojo pa- 
čiame gale, nenorėdamas įsivelti į ginčus. Tačiau Bordenavas 
jį pastebėjo ir puolė jo pasitikti. 

— Na, kaip jums patinka tie ponai? — sukuždėjo jis.— Jūs, 
pone grafe, negalite net įsivaizduoti, kiek turiu su jais bėdos. 
Visi išpuikę, vienas už kitą didesnis, be to, sukčiai ir pašlemėkai, 
amžinai drabstosi purvais, o jeigu netyčia sprandą nusisukčiau, 
ant vienos kojos šokinėtų... Atleiskit, nesusivaldžiau. 

Jis nutilo, stojo tyla. Miufa stengėsi ką nors sugalvoti, kad 
būtų galima sklandžiai pereiti prie rūupimo klausimo. Bet nieko 
doro nesugalvojo ir, norėdamas greičiau išsisukti iš keblios 
padėties, leptelėjo: 

— Nana reikalauja kunigaikštienės vaidmens. 

Bordenavas krūptelėjęs sušuko: 

— Ką jūs! Nesąmonė! 

Paskum pamatęs, koks grafas perblyškęs ir susijaudinęs, tuoj 
nusiramino. 

— Še tau! — pridūrė, ir tiek. 

Ir vėl stojo tyla. Apskritai Bordenavui buvo nusispjaut. Ko 
gero, juokais visi sprogstą, kai toji storulė Nana išeisianti į 
sceną kunigaikštienės pašvitais. Beje, jeigu dabar jis nusileisiąs, 
Miufa nebeištrūksiąs jam iš nagų. Tad Bordenavas ilgai nesvars- 
tė. Atsigręžė į sceną ir sušuko: 

— Fošri! 

Grafas palinko į priekį, lyg norėdamas jį sulaikyti. Fošri 
neišgirdo. Prirėmęs autorių prie sienos, Fontanas dėstė savo 
samprotavimus, kaip reikėtų atlikti Tardivo vaidmenį. Jo many- 
mu, būtų geriausia vaizduoti Tardivo marseliečių, kalbančiu 

ugninga pietiečių tarme; ir jis rodė autoriui, kaip kalbėsiąs jo 
veikėjas. Pyškino ištisas tiradas ir vis klausinėjo: „Ar gerai?" 
Mat jis tik dėstė savo mintis, bet nebuvo tikras savimi. Tačiau 
kai Fošri atmetė jo pasiūlymus ir netgi ėmė prieštarauti, Fonta- 
nas tuoj įsižeidė. Puiku! Jeigu jis nejaučiąs savo vaidmens, 
verčiau suvis atsisakysiąs vaidinti, kad nesugadintų spektaklio! 

— Fošri! — vėl pašaukė Bordenavas. 

Tuomet autorius apsisuko ir nėrė šalin, džiaugdamasis, kad 
gavo dingstį nusikratyti aktoriaus, o tas, taip netikėtai paliktas, 
dar labiau užsigavo. 

— Eikim iš čia, — tarė Bordenavas.— Prašom, ponai. 

Kad nenusiklausytų pernelyg smalsios ausys, jis nusivedė juos 
užkulisin, į scenos reikmenų sandėlį. Minjonas nustebęs palydėjo 
juos žvilgsniu. Nusileidę keliais laipteliais, jie atsidūrė ket- 
virtainiame kambaryje žemomis lubomis ir dviem langais į kiemą. 
Pro nešvarius stiklus smelkėsi drumzlina šviesa, — buvo toks 
įspūdis, jog esi rūsyje. Visur riogsojo skrynios skrynelės, bet 
kaip prigrūstos visokiausių daiktų, — atrodė, lyg perpirklis iš 
Lipo gatvės būtų sugalvojęs šičia pigiai išparduoti savo prekes, 
suverstas į krūvą, apdaužytas, švarplėtas, nepanašias į nieką, 
padengtas piršto storumo dulkių sluoksniu; buvo čia ir rietuvės 
lėkščių, ir auksuoto kartono taurių, ir senų raudonų skėčių, ir 
itališkų ąsočių, ir įvairių laikų ir įvairių stilių sieninių laikrodžių, 
ir padėklų, ir rašalinių, ir šaunamųjų ginklų, ir klizmų. Nepa- 
kenčiamu dvoku tvoskė visa ta gelžgalių, skarmalų, perdrėkusio 
kartono krūva, kurion ištisus dešimtmečius krauta visokiausias 
šlamštas, atitarnavęs savo amžių scenoje. 


— Užeikit,— pakvietė Bordenavas.--Čia bent niekas mūsų 
nenusiklausys. 

Grafas, vis dar nesmagiai jausdamasis, paėjėjo kelis žings- 
nius toliau, kad direktorius galėtų prie keturių akių aptarti su 
Fošri jo pasiūlymą. Fošri nustebęs žvalgėsi į juodu. 

— Kas atsitiko? — paklausė. 

— Tai va,— pradėjo Bordenavas,— mudviem dingtelėjo 
tokia mintis... Tik prašom nedraskyt akių. Dalykas labai rimtas... 
Ką jūs pasakytumėt, jeigu Nanai duotume kunigaikštienės vaid- 
menį? 

Autorius išsižiojo nustėręs. Paskum užsiplieskė: 

— Na jau ne, nieku gyvu! Juokaujat, ar ką?.. Žiūrovai pilvu 
raičiosis. 

— O kas čia bloga? Tegu raičiojasi: kuo daugiau juoksis, 
tuo geriau!.. Pagalvokit, drauguži... Matot, ponui grafui šita 
mintis labai patinka. 


Kad būtų drąsiau, Miufa paėmė nuo lentynos kažin kokį daik- 

tą, taip storai dulkių nugultą, jog iš pradžių nesuprato, kas tai 
yra. Pasirodo, tai buvo taurelė kiaušiniams, gipsu prilipdyta 
kojele. Nejučia laikydamas taurelę rankoje, jis žingtelėjo į 
priekį ir išlemeno: 

— Taip, taip, būtų labai gerai. 

Fošri atsisuko, nesitvardydamas patraukė pečiais. Kuo čia 
dėtas grafas, ką bendra turįs su jo pjese? Ir tiesiai pareiškė: 

— Niekada!.. Kurtizanės vaidmenį — prašom, kada tik norite, 
bet aukštuomenės damos Nana niekad nevaidins, jokiu būdu! 

— Patikėkite, jūs apsirinkate,— įsidrąsindamas prašneko 
Miufa.— Ji ką tik man rodė, kaip atliktų aukštuomenės damos 
vaidmenį... 

— Kur? — vis labiau stebėdamasis, paklausė Fošri. 

— Ten, viršuje, persirengimo kambaryje... Ir žinote, nuos- 
tabu. O, koks taurumas! Ir ypač žvilgsnis... Kai, eidama pro šalį, 
meta staigų žvilgsnį, na, va šitaip... 

Ir nepaleisdamas taurelės iš rankos,, grafas pabandė pamėg- 
džioti Naną —mat, pamiršęs viską, jis karštai troško įtikinti 
pašnekovus. Fošri nustėręs žiūrėjo į grafą. Jis viską suprato ir 
jo pyktis atlėgo. Pajutęs žurnalisto žvilgsnį, pilną ir užuojautos, 
ir pašaipos, Miufa sustojo, ir jo skruostai vos vos paraudo. 

—. Dieve mano, visko pasitaiko, — iš mandagumo sumurmėjo 
autorius.— Gal jai ir pasisektų... Betgi vaidmuo jau paskirtas. 
Negalim atimti jo iš Rozos. 

— O, jeigu tik tiek tos bėdos, aš imuos viską sutvarkyti, — 
įsiterpė Bordenavas. 

Ir tuomet, matydamas, jog abu pašnekovai susivienijo, auto- 
rius suprato, kad Bordenavas turi tam tikrų slaptų iškaičiavimų, 
ir, nenorėdamas nusileisti, nutarė baigti kalbas ir įsiutęs dar 
tūžmingiau suriko: 

— Ne, ne, ne! Jeigu net vaidmuo dar būtų niekam nepaskirtas, 
vis tiek neduočiau jo Nanai... Supratot? Ir atstokit nuo mano 
galvos!.. Aš nenoriu pats, savo rankomis pražudyti pjesės. 

Stojo nesmagi tyla. Sumetęs, kad jis čia nereikalingas, Bor- 
denavas paėjėjo į šalį. Grafas vis dar stovėjo nunėręs galvą. 
Paskum prisivertęs pakėlė akis ir tarė persimainiusiu balsu: 

'— Drauguži, o jeigu paprašyčiau to kaip paslaugos? 

— Negaliu, negaliu, — spyrėsi iš paskutiniųjų Fošri. 

Miufa balsas suskambo kiečiau: 

— Prašau jus... Aš to noriu! 

Ir įsmeigė į jį akis. Susidūręs su tuo rūsčiu grėsmingu žvilgs- 
niu, jaunuolis iškart nusileido ir pralemeno: 

— Darykit kaip norit, man nusispjaut... Bet jūs piktnaudžiau- 
jat savo padėtimi. Pamatysit, kas bus, pamatysit... 

Visi dar nesmagiau pasijuto. Fošri atsirėmė į lentyną, ner- 
vingai belsdamas koja į grindis. Miufa dėjosi atidžiai apžiūrinėjąs 
taurelę, kurią vis dar sukinėjo rankoje. 

— Tai taurelė kiaušiniams,— priėjęs paslaugiai tarė Borde- 
navas. 

— Taip, tikrai taurelė, — pritarė grafas. 

— Atsiprašau, jūs išsitepėt į dulkes, —toliau kalbėjo direk- 
torius, statydamas taurelę lentynon.— Suprantat, jeigu imtume 
kasdien šluostyti dulkes, galo krašto nebūtų... Todėl čia nelabai 
švaru. Matot, tikras šiukšlynas!.. Bet patikėkit, pasirausus galima 
aptikti ir šį tą geresnio. Štai pažiūrėkit, pažiūrėkit... 

Ir ėmė vedžioti grafą palei lentynas, užlietas žalzganos, iš 
kiemo srūvančios šviesos, ir rodyti visokius rykus, tikėdamasis 
jį sudominti tuo, kaip sakė juokdamasis, sendaikčių aprašu. Kai 
juodu prisiartino prie Fošri, Bordenavas atsainiai, lyg tarp kitko 
jam tarė: 

— Klausykit, jeigu jau mes priėjom bendrą nuomonę, galim 
baigti tą reikalą... O štai kaip tyčia ir Minjonas. 

Minjonas jau kurį laiką slankiojo koridorium. Vos tik Borde- 
navas užsiminė, jog būtų pravartu šiek tiek pakeisti sutartį, 
jisai įsikarščiavo: tai stačiai niekšybė, kėsinimasis į žmonos atei- 
ti, jis pareikšiąs ieškinį. Tačiau Bordenavas, pilnas nedrumsčia- 
mos ramybės, išdėstė savo sumetimus: vaidmuo, jo galva, labai 
jau nereikšmingas tokiai aktorei kaip Roza, jis numatęs jai 
nepalyginamai geresnį operetėje, kuri eisianti tuoj po „Musų 
mielosios kunigaikštienės". Tačiau vyras neatlyžo, ir direktorius 
ūmai pasiūlė apskritai nutraukti sutartį ir užsiminė apie Foli- 
Dramatik teatro pasiūlymus dainininkei. Tuomet Minjonas, 
truputį išmuštas iš vėžių, pareiškė didžiai niekinąs pinigus, nors 
nepaneigė kalbamų pasiūlymų: jo žmona pakviesta atlikti 
kunigaikštienės Elenos vaidmenį ir jį atliksianti, nors jisai, 
Minjonas, turėsiąs paaukoti visą turtą; priešingu atveju nuken- 
tėsią tiek jo orumas, tiek garbė. Perkeltas į tokias aukštybes, 
ginčas galėjo tęstis be galo. Tačiau direktorius nesiliovė kartojęs 
ankstesnių sumetimų: Foli-Dramatik teatre Rozai siūloma trys 
šimtai frankų už vakarą ir šimtas spektaklių, o šičia ji 
gaunanti viso labo šimtą penkiasdešimt, vadinas, kai tik jis 
nutrauksiąs sutartį, ji laimėsianti penkiolika tūkstančių gryno 
pelno. Bet vyras nesiliovė kovojęs dėl meno: ką žmonės sakysią, 
jeigu iš žmonos atimsią vaidmenį? Sakysią, kad ji neturinti 
talento, kad prireikę ją pakeisti, o tai nuostolis, ir nemažas, tikro 
menininko pažeminimas. Ne, ne, niekada! Šlovė svarbiau už 
turtą! Ir netikėtai pasiūlė sandėrį: pagal sutartį, išeidama iš 
teatro, Roza turinti sumokėti dešimt tūkstančių frankų netesybų; 

tai va, jeigu ji gausianti dešimt tūkstančių frankų, pati iš- 
eisianti į Foli-Dramatik teatrą. Bordenavas apkvaišo iš netikėtu- 
mo, o Minjonas, nenuleisdamas akių nuo grafo, ėmė ra- 
miai laukti. 


— Tuomet viskas gerai,— lengvai atsikvėpęs, sumurmėjo 


Miufa.— Šitaip galime sutarti. 
— Na jau ne, neišdegs! Tai būtų per daug kvaila! — verteivos 
instinktų vedamas, suriko Bordenavas.— Dešimt tūkstančių 


frankų, kad išleisčiau Rozą? Juk mane visi pirštais užbadys! 

Tačiau grafas ėmė linkčioti galvą, liepdamas jam sutikti. 
Bordenavas vis dar dvejojo. Niurzgė kažin ką panosėje, gailė- 
damas tų dešimties tūkstančių frankų, nors ir ne jam reikėjo 
pakratyti kišenę, ir pagaliau šiurkščiai rėžė: 

— Tiek to, sutinku. Bent jūsų nusikratysiu, ir tai gerai. 

Gal penkiolika minučių Fontanas kieme klausėsi jų pokalbio. 
Mat labai susidomėjo, ko jie būsią išėję į užkulisį, ir, išpuolęs 
pro duris, įtempė ausis. Kai pagaliau suprato, kas darosi, grįžo 
atgal į sceną ir, gardžiuodamasis kiekvienu žodžiu, viską pa- 
pasakojo Rozai. Tai bent! Ji sėdinti čia, o ten ją derą,— beje, 
jau pardavę. Roza nudulkėjo į rekvizito sandėlį. Jai pasirodžius, 
vyrai nutilo. Ji perleido visus keturis akimis. Miufa nunėrė 
galvą, o Fošri, atsakydamas į jos klausiamą žvilgsnį, tik bevil- 
tiškai patraukė pečiais. Tuo tarpu Minjonas vėl įniko ginčytis 
su Bordėnavu dėl kai kurių sutarties straipsnių. 

— Kas čia darosi? — griežtai paklausė ji. 

— Nieko,-— atsiliepė vyras. — Bordenavas duoda tau dešimt 
tūkstančių frankų, kad atsisakytum vaidmens. 

Ji krūptelėjo, išbalo, sugniaužė savo mažus kumštukus. Aki- 
mirką žiūrėjo į vyrą, pasipiktinusi iki širdies gelmių. Ji, nuolan- 
kiai leidžianti Minjonui spręsti visus dalykinius klausimus, netgi 
pasirašyti sutartis su teatrų direktoriais ir meilužiais, dabar 
nesugebėjo nieko jam pasakyti, tik rėkte išrėkė kelis žodžius, 
lyg botagu pliekdama jam per veidą: 

-- Niekše tu, niekše! 

Ir išbėgo. Minjonas nustėręs puolė iš paskos. Kas jai? Kuok- 
telėjo, ar ką? Ir ėmė pusbalsiu aiškinti, jog, prie dešimties 
lūkstančių frankų pridėjus penkiolika, išeisią dvidešimt penki 
tūkstančiai. Puikus sandėris! Vienaip ar antraip, Miufa ją mesiąs, 
o štai dabar jiems pavyksią sudorot jį kaip šiltą vilną: vilką vijus, 
laba ir uodega! Tačiau Roza, netverdama pykčiu, neatsiliepė 
nė vienu žodžiu. Tuomet Minjonas niekinamai nusisuko palikda- 
mas žmoną virti įžeistos moters apmaudu. Ir kreipdamasis į Bor- 
denavą, drauge su Fošri ir Miufa grįžusį scenon, tarė: 


— Sutartį pasirašysim rytoj rytą. Atsineškit pinigus. 

Tuo metu švytėdama scenon įžengė Nana, jau sužinojusi 
viską iš Labordeto. Ji jau vaidino padorią moterį, staipėsi ir 
kraipėsi norėdama pritrenkti kolegas ir tiems mulkiams įrodyti, 
kad kuo jau kuo, o prašmatnumu ir manieromis niekas jai nepri- 
lygsiąs. Dar kiek —ir viskas būtų nuėję vėjais. Pastebėjusi Naną, 
Roza puolė prie jos įr dusdama sušnypštė: 

— "Tu dar atsiimsi... Metas mudviem suvesti sąskaitas, girdi! 

Netikėtai užpulta, Nana viską pamiršo, buvo jau beįsispren- 
džianti ir beišvadinanti Rozą šliundra. Bet laiku susigriebė ir, 
vyptelėjusi kaip markizė, netyčia užmynusi ant apelsino žievelės, 
susuokė plonyčiu balseliu: 

— Kas atsitiko? Jūs iš proto išsikraustėt, brangute! 

Ir vėl ėmė maivytis, o Roza išėjo lydima Minjono, kuris ne- 
galėjo pažinti žmonos. Klarisė džiugaudama lengvai išprašė iš 
Bordenavo Zeraldinės vaidmenį. Nesiryždamas išeiti iš teatro, 
Fošri apsiniaukęs mindžikavo vietoje: aiškus daiktas, jo pjesė 
būsianti nušvilpta,— ir jis laužė galvą, kaip ją išgelbėti. Bet 
tuo metu Nana nutvėrė jam už riešų, prisitraukė' artyn ir 
paklausė: nejaugi, jo manymu, ji tokia baidyklė? Juk nesuėsianti 
jo pjesės; ir ji prajuokino Fošri, lyg tarp kita ko užsiminė, kad 
būtų kvaila su ja pyktis turint galvoj, kokia jo padėtis Miufa 
šeimoje. O jeigu ji neprisiminsianti žodžių, juk esąs sufleris; 
sėkmė garantuota, salė lūšianti nuo žiūrovų; beje, be reikalo jos 
nevertinąs, pamatysiąs, visi iš padų krisią žavėdamiesi jos vai- 
dyba. Juodu tuoj pat sutarė, jog autorius truputį sutrumpinsiąs 
kunigaikštienės vaidmenį ir pridėsiąs vieną kitą repliką Priuje- 
rui. Priujeras džiūgavo. Vienas tik Fontanas šaltai žiūrėjo į 
kolegas, apimtus džiaugsmo, kurį kaip niekur nieko suteikė 
atėjusi Nana. Jis stovėjo atsainia poza prie pat žibinto, geltona 
šviesa užliejančio jo kumpą it ožio profilį. Ir Nana ramiai priėjo 
prie Fontano, spustelėjo jam ranką. 


—e Na, kaip laikaisi? 

— Neblogai. O tu? 

— „Ačiū, puikiai. 

Ir tiek. Atrodė, jog tik vakar juodu būtų atsisveikinę prie 
teatro durų. Tuo tarpu aktoriai laukė; tačiau Bordenavas paskel- 
bė, kad trečiojo veiksmo šiandien nerepetuosią. Netyčia pasitai- 
kęs vietoje, Boskas bambėdamas pasuko į duris: laiko žmones 
nei šiam, nei tam, gaišina kiaurą dieną! Aktoriai išsiskirstė. 
Atsidūrę gatvėje, jie mirkčiojo apžilpę nuo ryškios šviesos, 
apduję, išvargę tamsiame rūsyje, kur ištisas tris valandas kivir- 
čijosi ir gadino sau kraują. Grafas, jausdamasis kaip sudaužytas, 
užiančia galva sėdo su Nana į karietą ir nudardėjo, o Labordetas 
pasisiūlė palydėti Fošri ir visą kelią jį guodė. 

Po mėnesio, įvykus „Musų mielosios kunigaikštienės" prem- 
jerai, Nana apsijuokė kaip niekad. Vaidino ji pasibaisėtinai, ir 
žiūrovai klegėjo leipdami juokais. Nenušvilpė jos tik todėl, kad 
labai jau smagu buvo žiūrėti. Sėdėdama parterio ložėje, Roza 
Minjon prapliupdavo skardžiai kvatoti vos Nanai pasirodžius 
scenoje, o publika tuoj pasekdavo jos pavyzdžiu. Toks buvo jos 
pirmasis kerštas. Todėl Nana, vieną vakarą likusi po spektaklio 
su nuoširdžiai susikrimtusiu grafu Miufa, įtūžusi jam tarė: 


— Matai, kokias pinkles rezga? Pavydi, ir tiek!.. Ak, jeigu 
jie žinotų, kad man į visus nusispjaut! Bene dabar man jie reika- 
lingi?.. Kertu iš šimto luidorų, kad jie visi dar atšliauš čionai, 
kojas man laižys!.. Taip, taip, aš įrodysiu tavo Paryžiui, jog esu 
tikra aukštuomenės dama! 


X 


Taigi Nana tapo prašmatnia moterimi, gyvenančia iš sugyvu- 
lėjusių vyrų kvailumo ir pasileidimo, Paryžiaus kekšyno markize. 
Ji sparčiai ir ryžtingai iškilo į įteisintos paleistuvystės viršūnę, 
peržengė visas begėdiško pinigų švaistymo ir grožio išniekinimo 
ribas. Ji iškart pasidarė karalienė visų prostitučių, prieinamų 
tik didžiausiems piniguočiams. Jos nuotraukos puikavo vitrinose, 
jos vardas mirgėjo laikraščiuose. Jai dardant karieta Paryžiaus 
bulvarais, minia gręžiodavosi, minėdavo jos vardą su ta šventa 
pagarba, su kokia valdininkai sveikina savo valdovę, ir ji, išsi- 
pleikusi ant sėdynės, paskendusi pašvitų nėriniuose, linksmai 
kaip saviems šypsodavo praeiviams dažytomis lūpomis, o vešlių 
auksinių garbanėlių kirpčiukai plevendavo krisdami ant melsvu 
tušu paryškintų akių. Atrodė tikras stebuklas, kad šita stambi 
merga, tokia nerangi scenoje, tokia juokinga doros moters 
vaidmenyje, gyvenime be niekur nieko vaidino suvedžiotoją. 
Gundyti ji gundė visa kuo: ir lanksčiais it gyvatės judesiais, ir 
išmoningai pabrėžiamu skoningų tualetų nekuklumu, ir gryna- 
kraujės katės nervingu grakštumu, ir savitu kekšavimo aristokra- 
tiškumu, — prašmatni, įžūli, ji mynė po padu Paryžių kaip visa- 
galė valdovė. Ji davė toną, ją mėgdžiojo aukštuomenės damos. 


Nana rūmas stovėjo Viljė prospekto ir Kardinė gatvės kampe, 
prabangiame kvartale, augančiame buvusio Monso slėnio dykvie- 
tėse. Statydinosi jį jaunas dailininkas, apsvaigęs nuo pirmojo 
pasisekimo, bet kai reikėjo keltis, buvo priverstas su juo atsisvei- 
kinti, — buvo tai tikri renesanso stiliaus rūmai išmoningai 
išdėstytais kambariais, su visais šiuolaikiniais patogumais, ir, 
be kita ko, su aiškiai pastebimu polinkiu į originalumą. Grafas 
Miufa nupirko rūmą su visa apystata, su begale niekniekių, 
nepaprasto grožio drapiruotėmis, atvežtomis iš Rytų, senoviniais 

bufetais, dideliais Liudviko XIII stiliaus krėslais; ir Nanai netikė- 
tai atiteko ištisas senienų rinkinys, be galo skoningas, bet drauge 
ir labai margas, tikras įvairiausių stilių ir epochų mišinys. Daili- 
ninko dirbtuvė, įrengta pačiame vidury rūmo, Nanai buvo visiš- 
kai nereikalinga, ir ji apvertė viską aukštyn kojomis, paliko tik 
oranžeriją, didžiąją svetainę ir valgomąjį pirmame aukšte, o 
antrajame, greta mažosios svetainės ir buduaro įsiruošė miega- 
mąjį. Architektas stačiai savo ausimis netikėjo klausydamasis 
šeimininkei, nurodymų, kurie galėjo ateiti į galvą tik tokiai gatvės 
mergai kaip Nana, turinčiai įgimtą skonį ir ūmai panūdusiai 
ištaigų. Apskritai ji nelabai sudarkė rūmą, net sugebėjo vienu 
kitu mažmožiu papildyti apystatos prabangą, be abejo, prikai- 
šiodama ir tokių vaikiškai mielų, bet akį rėžiančių prašmatnybių, 
kokios galėjo patikti nebent buvusiai gėlininkei, kadaise valandų 
valandas svajingai spoksojusiai į krautuvių vitrinas. 


Prieangio laiptai po plačiu stogeliu buvo užtiesti kilimu, 
o vestibiulyje, išmuštame standžių audiniu, tvyrojo našlaičių 
kvapas, oranžerijos šiluma. Šviesa, smelkdamasi pro geltonų 
ir rausvų stiklų vitražą, gulė ant plačių laiptų kūno spalvos 
skraiste. Apačioje stovėjo medinė negro skulptūra su sidabriniu 
padėklu rankose, užverstu vizitinėmis kortelėmis; keturios balto 
marmuro moterys nuogomis krūtimis laikė iškėlusios šakotas 
žvakides; visur — ir viršuje, ir apačioje, ir vestibiulyje, ir laiptų 
aikštelėse — buvo pilna bronzinių ir kiniško emalio vazų su gėlių 
puokštėmis, senoviniais persų kilimais išklotų sofų, krėslų meist- 
riškai išsiuvinėtais apmušalais, o pirmas aukštas, be to, amži- 
nai nukrautas vyriškais paltais ir cilindrais, veikiau panėšėjo 
į prieškambarį. Stori sienų apmušalai sugerdavo visus garsus, 
ir svečias iškart nejučia susikaupdavo, lyg atsidūręs dievobai- 
mingo virpulio pilnoje koplyčioje, kur netgi tyla tarytum saugo 
paslaptį, slypinčią už visų tų uždarų durų. 

Didžiojoje svetainėje, įruoštoje Liudviko XVI stiliumi, tik 
pernelyg prašmatniai, Nana priiminėdavo svečius nebent iškil- 
mingomis progomis, kai kviesdavosi ponus iš Tiuilri rūmų arba 
aukšto rango užsieniečius. Paprastai ji nusileisdavo apačion tik 
pusryčių ir pietų, — tomis dienomis, kai nebūdavo svečių, gana 
nejaukiai jausdavosi gobelenais nukabinėtame valgomajame 
labai aukštomis lubomis, kur stovėjo milžiniškas bufetas, žėrintis 
senoviniu fajansu ir nuostabiais viduramžių meistrų darbo sidab- 
ro dirbiniais. Ji skubiai bėgdavo į antrą aukštą, kur buvo 
mėgstamiausi trys kambariai — miegamasis, buduaras ir mažoji 
svetainė. Jau du kartus ji keitė miegamojo sienų apmušalus: 
pirmą sykį —violetiniu atlasu, antrą — melsvu šilku su nėrinių 
aplikacijomis; bet vis buvo nepatenkinta, tvirtino, jog tai nesko- 

ninga, stengėsi prasimanyti ką nors įdomesnio, tačiau nesėkmin- 
gai. Veneciškų nėrinių, dengiančių žemutę it sofa lovą, čia buvo 
už dvidešimt tūkstančių frankų. Baldai buvo lakuoti, balti ir 
melsvi, papuošti sidabro inkrustacijomis; visur dryksojo baltos 
lokenos, ištisai dengiančios kilimą,-- išmoningas Nanos užgaidas, 
nes ji niekaip negalėjo nusikratyti seno įpročio ir kojines mautis 
mėgo tik atsisėdusi ant grindų. Mažoji svetainė, priešingai, buvo 
prigriozta visokiausių daiktų, beje, gana skoningai parinktų: 
auksu siuvinėto švelniai rausvo šilko apmušalų fone akį rėžė 
visų stilių ir visų kraštų meno kūrinių pasaulėlis: itališkos 
spintelės, ispaniškos ir portugališkos skrynelės, kiniškos pago- 
dos, didelės vertės dailus japoniškas paravanas, be to, fajansiniai 
ir bronziniai dirbiniai, siuvinėti šilkai, siuviniai, o platūs it lovos 
krėslai, gilios kaip alkovos kanapos kėlė tingulį, tokią mieguistą 
nuotaiką, kokia paprastai viešpatauja seralyje. Visa svetainė 
švietė seno aukso atspalviu, šen bei ten žėtinčiu smaragdo ir 
cinoberio tonais. Ir, ko gero, visoje toje aplinkoje niekas ne- 
priminė, jog čia gyvenama kekšės, nebent goslumu dvelkiantys 
minkšti baldai; beje, buvo dar dvi porcelianinės statulėlės: 
blusaujanti moteris vienais marškiniais ir nuoga akrobatė, sto- 
vinti ant rankų, bet ir to pakako, kad svetainė būtų paženklinta 
įgimto kvailumo antspaudu. Pro amžinai atlapas duris galė- 
jai matyti tualeto kambarį, perdėm spindintį veidrodžiais ir 
marmuru, 0 jame — baltutėlę vonią, sidabrinius ąsočius ir du- 
benis, visą rinkinį tualeto reikmenų iš krištolo ir dramblio kau- 
lo. Pro užtrauktas užuolaidas smelkėsi balzgana šviesa; atrodė, 
oras, ir tas čia snaudžia apsalęs nuo našlaičių kvapo, to jaudi- 
nančio pačios Nanos kvapo, kuriuo dvelkė visas rūmas, netgi 
akmeninės kiemo plokštės. 


Gana lengva buvo rūpintis tokių namų ūkiu. Žinia, buvo 
Zojė, šventai tikinti laiminga šeimininkės žvaigžde,- - įsitikinusi, 
jog nuojauta negali jos apgauti, ji jau seniai laukė šito staigaus 
šuolio į viršūnes. Dabar, gavusi savo valdžion visą rūmą, Zojė 
džiūgavo nepamiršdama savo naudos ir drauge ištikimai ir dorai 
tarnaudama poniai. Bet vienos kambarinės napakako. Prireikė 
dar rūmininko, vežėjo, namsargio, virėjos. Kita vertus, prireikė 
ir arklių. Ir čia grafui pasitarnavo Labordetas, imdamasis ne 
per maloniausių žygių. Jis derėjo arklius, bėgiojo po karietų 
dirbtuves, visur vedžiojosi už parankės Naną, padėdamas tartis 
su tiekėjais. Labordetas rekomendavo ir tarnus: vežėją Šarlį, 
augalotą žaliūką, anksčiau tarnavusį pas kunigaikštį de Korbrezą; 
rūmininką Ziuljeną, amžinai šypsantį garbanių; taipgi sutuok- 
tinių porą — žmona, vardu Viktorinė, tapo virėja, o jos vyras 
Fransua parsisamdė už namsargį ir liokajų. Fransua trumpomis 

kelnėmis, pudruotu peruku, melsva livrėja sidabriniais galionais 
vestibiulyje sutikdavo svečius. Namuose buvo laikomasi etiketo 
ir tono, įprastų kunigaikščių rūmuose. 

Antro mėnesio pabaigoje gyvenimas namuose įėjo į savo vė- 
žes. Išlaidos viršijo tris šimtus tūkstančių frankų. Arklidėse sto- 
vėjo aštuoni arkliai, ratinėje — penki ekipažai, o tarp jų garsusis 
sidabru aptaisytas lando, vienu tarpu sukėlęs tiek kalbų visame 
Paryžiuje. O ir Nana pamažu prijunko prie visos tos ištaigos, 
įsitaisė sau urvelį. Po trečio „Mūsų mielosios kunigaikštienės" 
spektaklio ji išėjo iš teatro, palikdama Bordenavą grumtis su 
sunkumais, gresiant neišvengiamam bankrotui, nuo kurio nega- 
lėjo išgelbėti netgi grafo pinigai. Tačiau širdies gilumoje ji 
krimtosi patyrusi nesėkmę. Prie to prisidėjo pamoka, gauta iš 
Fontano,- - žodžiu, visas tas purvas, kuris, jos nuomone, prilipęs 
prie jos tik dėl vyrų kaltės. Tad dabar, sakė sau viena, ji gerai 
apsaugota nuo paikų susižavėjimų. Tačiau keršto planai ne per 
ilgiausiai laikėsi vištos galvoje. Pykčio priepuoliui praėjus, 
vienas dalykas likdavo nekintamas — nepasotinamas geismas 
švaistyti pinigus, įgimta panieka vyrams, mokantiems už viską, 
amžinas užgaidavimas, įprastas tokiai išlaidūnei ir pašvilpei, 
kuri didžiuojasi alindama meilužius. 


Nana iš pat pradžių aiškiai apibrėžė grafui jųdviejų santykius, 
išdėstė savo požiūrį į juos. Jis duosiąs kas mėnesį dvylika 
tūkstančių frankų, neįskaitant dovanų, o mainais galįs reikalauti 
nebent visiškos ištikimybės. Ir ji prisiekė jam ištikimybę. Tačiau 
pareikalavo gerbti ją, duoti visišką laisvę kaip namų šeimininkei 
ir vykdyti jos valią. Taigi kas dieną ją lankysią draugai, o jis 
galėsiąs ateiti tik tam tikrą valandą,-- trumpai drūtai, privaląs 
aklai ja tikėti. Ir kai jis, pavydo apimtas, sunerimdavo, išdrįsda- 
vo ja suabejoti, ji įsižeisdavo, pasipūtusi pagrasindavo, jog 
sugrąžinsianti visas jo dovanas, arba mažylio Luji gyvybe 
prisiekdavo esanti nekalta. Jos manymu, to visiškai pakakdavo. 
Jei žmogus negerbiąs moters, — vadinas, jos nė nemylįis. Baigian- 
tis pirmajam mėnesiui, Miufa pradėjo ją gerbti. 


Tačiau Nana panoro pasiekti šio to daugiau — ir pasiekė. 
Netrukus pasidarė nuoširdžiausia jo draugė, kurios žodis jam 
šventas. Kai jis ateidavo sugižęs, Nana stengdavosi jį pralinks- 
minti, išklausydavo jo išpažintį ir duodavo protingų patarimų. 
Ilgainiui ji susipažino su visais jo namų rūpesčiais, susijusiais 
tiek su jo žmona, tiek su dukterimi, tiek su širdies ar piniginiais 
reikalais, ir pasirodė besanti nuovoki, dora ir teisinga moteris. 
Tik vieną kartą ji nesusitvardė ir pratrūko pykčiu, kaip tik tą 
dieną, kai grafas pranešė, jog Dagnė tikriausiai greit prašysiąs 
jo dukters Estelės rankos. Kai grafas nustojo slėpti savo santykius 

su Nana, Dagnė laikė reikalinga ją pasmerkti, vadino ją kekše 
ir dievažijosi, kad išplėš būsimą uošvį iš tos paleistuvės nagų. 
Ir Nana sudorojo savo buvusį mieląjį Mimi kaip šiltą vilną: juk 
jis ištvirkėlis, visą turtą iššvaistęs blogos šlovės moterims; apie 
jo dorą nesą ko šnekėt, tiesa, iki išlaikytinio nenusiritęs, bet į 
svetimus pinigus gviešiąsis ir savo kišenę pakratyti retai pakra- 
tąs — kartais padovanojąs puokštelę arba pavaišinąs pietumis. 
Grafas, atrodo, buvo linkęs atleisti būsimam žentui tokias nuo- 
dėmes, tuomet Nana tiesiai pareiškė, kad ji gulėjusi su Dagnė, 
ir papasakojo vieną kitą pasišlykštėtiną detalę. Miufa pasidarė 
baltas kaip drobė. Apie jaunuolį daugiau nebeužsiminė. Štai ir 
pamokiusi nenaudėlį, kaip negražu atsilyginti nedėkingumu! 


Kai rūmas dar nebuvo apstatytas baldais, vieną vakarą, 
itin karštai prisiekusi grafui Miufa ištikimybę, Nana leido pasi- 
likti grafui Ksavjė de Vandevrui, kuris ištisas dvi savaites sten- 
gėsi šturmu paimti Naną, kas dieną lankydamasis ir siųsdamas 
jai gėlių. Ji pasidavė ne tiek susižavėjusi Vandevru, kiek panūdu- 
si įrodyti sau, jog ji laisva. Piniginiai sumetimai atėjo vėliau, kai 
rytą Vandevras paslaugiai apmokėjo sąskaitą, apie kurią ji neno- 
rėjo kalbėti su anuo, kitu. Per mėnesį ji sugebėjo išsunkti lyg 
aštuonis, lyg dešimt tūkstančių frankų,— labai pravertė smul- 
kioms išlaidoms. Tuo metu Vandevras kaip tyčia baigė karštli- 
giškai švaistyti turto likučius. Į arklides ir Liusi jis sukišo tris 
dvarus, o Nana vienu kąsniu prarijo jo paskutinę, pilį netoli 
Amjeno; grafas tarytum skubėjo kuo greičiau vėjais paleisti 
viską, netausojo nė griuvėsių to bokšto, kurį dar Pilypo Augusto 
laikais pastatė vienas Vandevrų, ir, nelyginant griovimo šėlo 
apimtas, stačiai džiaugėsi galėdamas paskutinius giminės herbo 
paauksavimus atiduoti tai kekšei, kurios geidė visas Paryžius. 
Jis taipgi mielai sutiko su visomis Nanos sąlygomis — visiška 
laisvė, meilė tam tikromis dienomis, — tačiau nepareikalavo pri- 
siekti ištikimybės, nes neturėjo polinkio nei į aistras, nei į 
kvailumą. Miufa nieko nežinojo. Na, o Vandevrui viskas buvo 
aišku, bet jis nedarė nė menkiausių užuominų, dėjosi nieko 
nežinąs, tik klastingai šypsojo, kaip ir pridera senam plevėsai 
ir užkietėjusiam cinikui, kuris nereikalauja to, kas neįmanoma, 
tik nori gauti savo dalį, o svarbiausia — kad visas Paryžius žino- 
tų, su kuo jis guli paskutiniu metu. 


Nuo tos dienos galėjai drąsiai tvirtinti, jog Nanos gyvenimas 
įėjo į savo vėžes. Netrūko tarnų nei arklidėje, nei virtuvėje, 
nei ponios miegamajame. Viską tvarkė Zojė, apsukriai išsisuk- 
dama iš pačių netikėčiausių sunkumų: viskas buvo surežisuota 
kaip teatre, suderinta kaip kokios ministerijos departamente 
ir vyko tokiu tikslumu, jog pirmuosius du mėnesius niekas 

neužsikirto, niekas nesutriko. Tik bėda, kad ponia pernelyg ga- 
dino Zojei kraują savo lengvabūdiškais užgaidais, neapgalvotais 
poelgiais, beprotiškais užmojais. Todėl pirmykštis kambarinės 
užsidegimas pamažu atvėso, juo labiau kad, poniai iškrėtus kvai- 
lystę, Zojei šis tas nubyrėdavo, nes jai tekdavo taisyti šeiminin- 
kės klaidas. Kaip tik tuomet lyg iš gausybės rago pasipildavo 
dovanos, ir Zojė turėdavo nebent gaudyti luidorus drumstame 
vandenyje. 


Vieną rytą, kai Miufa dar buvo miegamajame, į tualeto 
kambarį, kur rengėsi Nana, Zojė įvedė virpantį iš susijaudinimo 
ponaitį. 

— Še tau! Zizi! — nustebusi tarė jaunoji moteris. 

Ir tikrai tai buvo Zoržas. Pamatęs Naną naktiniais marškiniais, 
nuogais, auksinėmis garbanomis apkritusiais pečiais, jis puolė 
jai ant kaklo, apsikabino ir apibėrė bučiniais. Nana išsigando, 
ištrūko jam iš rankų ir prislopintu balsu sukuždėjo: 

— Liaukis, juk jis čia! Nebūk kvailas... O tu, Zoje, gal išpro- 
tėjai? Greičiau išvesk jį! Tegu palaukia apačioj, aš pasistengsiu 
išsprūsti. 

Zojė gavo stumte išstumti jį pro duris. Kai pagaliau Nanai pa- 
vyko nusileisti į miegamąjį, ji išbarė juos abu. Zojė įsižeidusi 
sučiaupė lūpas ir, eidama pro duris, pareiškė, jog tikėjosi nudžiu- 
ginti ponią. Zoržas žiūrėjo į Naną toks laimingas, kad jo žavios 
akys pritvino ašarų. Juodos dienos jau praeity, motina patikėju- 
si, kad jis atėjęs į protą, ir leidusi jam išvažiuoti iš Fondetės; vos 
išlipęs iš traukinio, jis tuoj įšokęs į pirmą pasitaikiusį fiakrą 
ir atskubėjęs išbučiuoti savo brangutės. Jis kalbėjo, kad dabar 
gyvensiąs pas ją kaip tuomet kaime, kai basas laukdavęs jos 
miegamajame. Ir, guosdamasis savo bėdomis, Zoržas tiesė į ją 
rankas, stengėsi paliesti drebančiais pirštais, beprotiškai išsiilgęs 
jos per tuos metus; kišo rankas į plačias peniuaro rankoves, 
glostė jai alkūnes, pečius. 


— Ar tebemyli savo kūdikėlį? — klausė jis, dėdamasis mažu 
vaiku. 

— Aišku, kad myliu! — atsakė Nana, staigiu judesiu nu- 
blokšdama jo ranką. — Bent jau būtum perspėjęs, kad atvažiuoji... 


Zinai, vaikeli, dabar aš nebelaisva. Būk apdairesnis. 

Pagaliau išsipildžius jo svajonei, Zoržas apkvaito iš laimės 
ir, atpuolęs iš fiakro, net nepastebėjo supančios aplinkos. Tik 
dabar susivokė, kaip viskas pasikeitė. Jis apžvelgė prabangų 
valgomąjį, aukštas, lipdiniais papuoštas lubas, gobelenus, sidabru 
žėrintį bufetą. 

— Aha, taip! --liūdnai atsiduso. 

Ir Nana jam užsiminė, jog rytais ateiti nevalia. O po pietų, 

nuo ketvirtos iki šeštos, — prašom, kaip tik tuo metu ji priimanti 
svečius. Bet jis žiūrėjo tokiu maldaujamu ir podraug klausiamu 
žvilgsniu, nors nieko ir neprašydamas, kad Nana pabučiavo jam 
į kaktą ir pasirodė be galo taurios širdies. 

— Buk gerutis, aš pasistengsiu ką nors sugalvot, — sukuždėjo. 

Bet, tiesą pasakius, Zoržas buvo jai visiškai nereikalingas. 
Kaip ir anksčiau, jis atrodė jai žavutis, ji mielai būtų su juo drau- 
gavusi, bet ne daugiau. Tačiau jis ateidavo kasdien ketvirtą 
valandą iš pažiūros toks nelaimingas, kad ji dažnai nusileisdavo, 
slėpdavo jį spintose, nedrausdavo jam rankioti savo grožio tru- 
pinių. Jis neidavo iš rūmo netgi tada, kai pas ją būdavo kitas; 
šitaip įsigyveno jis namuose kaip ir kambarinis šunytis Aukselis, 
ir juodu trindavosi apie šeimininkės sijonus, nieko negaudami 
mainais, nebent ji paglostydavo probėgšmais arba duodavo 
gabalėlį cukraus, kai nuobodžiaudavo viena likusi. 


Ponia Jugon, be abejo, sužinojo, kad jos vaikelis vėl pakliuvo 
tai bjaurybei į nagus, nes atskubėjo į Paryžių ir netgi pasikvietė 
pagalbon vyresnėlį sūnų, leitenantą Filipą, perkeltą į Vensenų 
įgulą. Zoržas slapstėsi nuo; vyresnėlio brolio ir dabar, baiminda- 
masis prievartos, puolė į neviltį; iš prigimties būdamas silpnų 
nervų ir jautrios, atviros širdies, jis negalėjo ištverti neišklojęs 
visų savo bugštavimų Nanai, ir ji nieko daugiau negirdėdavo, 
kaip tik jo pasakojimus apie brolį Filipą, tokį augalotą žaliūką, 
kuris nieko nepaisąs. 

— Supranti, — aiškindavo Zoržas,— mama pati niekad pas 
tave neateis, bet ji gali atsiųsti brolį... Kaip kažin ką, atsiųs 
brolį, kad jis mane iš čia iškrapštytų. 

Pirmą kartą išgirdusi tokias kalbas, Nana labai įsižeidė. Ji 
šaltai tarė: 

— To dar betrūko, kad jis imtų čia šeimininkaut! Didelis 
daiktas, kad jis leitenantas, Fransua kaipmat išmes jį pro duris, 
ir baigta! 

Tačiau vaikėzas be paliovos kalbėjo apie brolį, ir Nana galų 
gale susidomėjo Filipu. Į savaitės pabaigą jau pažinojo jį kaip 
penkis pirštus: labai aukštas, labai stiprus, linksmas, šiurkštokas; 
sužinojo ir vieną kitą intymesnę detalę — rankos jo apžėlusios, 
ant peties apgamas. Žodžiu, tas leitenantas, kurį jai derėjo 
išgrūsti pro duris, galop taip įaugo jai į širdį, jog vieną gražią 
dieną ji apmaudžiai sušuko: 

— Klausyk, Zizi, o tavo broliukas nesirodo, ir tiek... Ma- 
tyt, ne toks jau jis drąsuolis, kaip tu sakei! 


Rytojaus dieną, kai Zoržas buvo vienas su Nana, atėjo Fran- 
sua ir paklausė, ar ponia priimsianti leitenantą Filipą Jugoną. 
Zoržas išbalo ir sukuždėjo: 

— Taip ir maniau, mama šįryt man sakė... 

Ir ėmė maldauti Naną, kad ji perduotų, jog negalinti jo pri- 
imti. Bet ji pašoko užsiplieskusi ir sušuko: 

— O kodėl? Dar pamanys, kad jo bijau. Ką gi, mudu gardžiai 
pasijuoksim... Fransua, tegu ponas palaukia svetainėje kokią 
penkiolika minučių. O paskum atveskit jį čionai. 

Ir jau nesisėsdama ėmė karštligiškai vaikščioti po kambarį 
nuo židinio veidrodžio iki veneciško veidrodžio, kabančio virš 
itališkos spintelės, ir kiekvieną sykį, žvilgčiodama į savo atvaiz- 
dą, stengėsi nutaisyti atitinkamą šypseną, o Zoržas, bejėgiškai 
susmukęs ant kušetės, drebėjo visu kūnu vaizduodamasis, kokia 
scena netrukus kilsianti svetainėje. O Nana tuo tarpu, vaikščio- 
dama po kambarį, bambėjo panosėje: 


— Pasėdės bernelis penkiolika minučių ir truputį apsira- 
mins... Ko gero, tariasi atėjęs pas kekšę, o kai pamatys svetainę, 
iškart nosį nuleis... Taip, taip, gerai įsižiūrėk, žiopleli! Cia tau ne 
šiaip kokie pakaitalai, susivoksi, kad reikia gerbt namų šeiminin- 
kę. Šiais laikais vyrų kitaip neprigriebsi, jei neišmokysi savęs 
gerbt... Na, jau praėjo penkiolika minučių? Ne, dar tik dešimt! 
O, mums nėra ko skubėt! 

Nana nestygo vietoje. Po penkiolikos minučių liepė Zoržui 
išeiti, bet prieš tai jis turėjo duoti žodį, jog nesiklausysiąs už 
durų, nes būsią negražu, jei tarnai pastebėsią. Eidamas į miega- 
mąjį, Zizi išdrįso dusliu balsu ją įspėti: 

— Nepamiršk: šiaip ar taip, jis mano brolis... 

— Nebijok,— oriai tarė ji,— jeigu jisai bus mandagus, aš 
irgi būsiu mandagi. 

Fransua įvedė Filipą Jugoną, vilkintį surdutu. Klausydamas 
Nanos paliepimo, Zoržas buvo pirštų galais beeinąs į tolimiausią 
miegamojo kampą. Bet, išgirdęs balsus, neryžtingai sustojo, 
apimtas tokios baimės, jog kojos linko per kelius. Vaizduotė 
piešė visokias baisybes, antausius, — žodžiu, siaubingus dalykus, 
kurie amžinai išskirsią jį su Nana. Todėl jis negalėjo atsispirti 
pagundai ir, grįžęs atgal, priglaudė ausį prie durų. Girdėti 
buvo labai prastai, storos portjeros slopino garsą. Šiaip ar taip, 
jis nusiklausė vieną kitą Filipo žodį, rūsčią frazę, nuolat kartoja- 
mus žodžius „vaikas“, „šeima“, „garbė“. Baimės smaugiamas, jis 
laukė savo brangiausio atsako, širdis tankiai plakė, ausyse 
užė. Žinoma, ji suriksianti: „Galvijas neraliuotas!" arba: „Atsto- 
kit nuo mano galvos! Kaip noriu, taip ir gyvenu!" Tačiau nieko 
nebuvo girdėti, nė atodūsio: ten, svetainėje, Nana tylėjo it 
negyva. Ilgai netrukus ir brolio balsas pasidarė švelnesnis. Zoržas 
nieko negalėjo suprasti, bet staiga nustėro išgirdęs keistus garsus. 
Tai raudojo Nana. Zoržą draskė prieštaringi jausmai: jis norėjo 

ir bėgti kur akys veda, ir pulti Filipą. Bet kaip tik tuo metu į 
miegamąjį įėjo Zojė, ir Zoržas, užkluptas nusikaltimo vietoje, 
susigėdęs pasitraukė nuo durų. 

Zojė ėmė kuo ramiausiai dėlioti skalbinius spintoje, o Zoržas, 
nežinios kamuojamas, stovėjo be žado, įrėmęs kaktą į lango 
stiklą. Pirmoji tylą sudrumstė Zojė: 

— Ar pas ponią jūsų brolis? 

— Taip,— atsakė bernėkas nerimo veržiama gerkle. 

Vėl stojo tyla. 

— Ir jums turbūt neramu, pone Zoržai? 

— Taip,— kaip ir anksčiau, vargais negalais išlemeno jis. 

Zojė neskubėjo. Lankstydama nėrinius, iš lėto tarė: 

— Ir be reikalo... Ponia viską sutvarkys. 

Daugiau juodu nepasakė nė žodžio. Bet Zojė net neketino 
eiti iš miegamojo. Beveik ištisą pusvalandį ji krapštėsi lyg nepas- 
tebėdama, kaip vis labiau jaudinasi bernėkas, kuris net išbalo 
abejonių ir baimės graužiamas. Jisai vis šnairavo į duris. Ką gi 
jie ten taip ilgai daro? Gal Nana vis dar verkia? O jeigu Filipas 
pakėlė prieš ją ranką? Juk iš to galvijo gali visko tikėtis! Ir kai tik 
Zojė išėjo iš miegamojo, Zoržas prišoko prie durų, vėl priglaudė 
ausį. Ir stačiai apstulbo, ko iš proto neišsikraustė išgirdęs linksmą 
šurmulį, švelnų kuždesį, slopinamą lyg kutenamos moters krize- 
nimą. Beje, beveik tuoj pat Nana išlydėjo Filipą ir draugiškai, 
nuoširdžiai atsisveikino su juo laiptų aikštelėje. 

Kai Zoržas išdrįso įeiti svetainėn, Nana atidžiai žiūrėjo į 
savo atvaizdą veidrodyje. 

— Na? — paklausė jis apdujęs. 

— Ko? —-atsiliepė ji neatsisukdama. 

Paskum atsainiai pridūrė: 

— Ką tu čia pripaistei? Tavo broliukas žodžio vertas! 

— Vadinas, viskas gerai? 

— Žinoma, gerai... Kas tau šovė į galvą? Tavęs prisiklausius, 
gali manyt, jog mudu į plaukus turim vienas kitam kibt! 

Zoržas vis dar nieko negalėjo suprasti. Ir išlemeno: 

— Man lyg pasigirdo... Ar tu neverkei? 

— Kad aš verkčiau! — sušuko Nana, žvilgsniu perverdama 
Zoržą.— Sapnuoji, ar ką? Kokių galų aš imčiau verkt? 

Dabar bernėkas gavo rausti, nes Nana surengė jam sceną: 
kaip jis drisęs neklausyt ir šnipinėt pasislėpęs prie durų? Nana 
pasišiaušė, bet jis, norėdamas viską žinoti, ėmė švelniai, nuolan- 
kiai glaustytis. 

— Vadinas, brolis... 

— Tavo brolis iškart sumetė, kur atsidūrė... Įsidėk į galvą: 
jei būčiau paprasčiausia kekšė, ir tiek, tuomet, savaime supranta- 

ma, jis turėtų teisę įsikišt, juk tu nepilnametis, o ir šeimos garbę 
reikia gelbėt. O, puikiai suprantu tokius jausmus!.. Bet jis iš 
pirmo žvilgsnio viską suvokė, todėl ir laikėsi kaip aukštuomenės 
žmogui pritinka... Žodžiu, nesirūpink, viskas gerai, jis nuramins 
tavo mamytę. 

Ir kvatodama pridūrė: 

— Beje, greit čia pat susitiksi su broliuku!.. Aš jį pakviečiau, 
jis pažadėjo ateit. 

— Šit kaip? Pažadėjo! — blykšdamas pakartojo bernėkas. 

Jis nepridūrė nė žodžio, apie Filipą juodu daugiau nesikal- 
bėjo. Nana rengėsi į miestą, o Zoržas žiūrėjo į ją didelėmis liūd- 
nomis akimis. Aišku, jis labai džiaugėsi, jog viskas baigėsi 
geruoju, nes būtų sutikęs verčiau mirti negu išsiskirti su Nana, 
tačiau širdies gilumoje dilgsėjo akla baimė, slaptas, ligi tol dar 
nepatirtas sielvartas, kurio jis nedrįso išpažinti Nanai. Jis niekad 
nesužinojo, kad Filipui pavyko nuraminti motiną. Po trijų dienų, 
matyt, patikėjusi vyresnėliu sūnumi, ji ramiai grįžo Fondetėn. 
Tą vakarą Zoržas krūptelėjo, kai Fransua pranešė Nanai, jog 
atėjęs leitenantas. Brolis smagiai juokavo, vadino jį padauža, 
į kurio išdaigas suaugusiems dera žiūrėti pro pirštus. O Zoržas 
sunkia širdimi sėdėjo nedrįsdamas krustelėti ir sulig kiekvienu 
žodžiu raudo kaip nekalta mergelė. Būdamas jaunesnis dešimčia 
metų, jis niekad nesijautė su Filipu kaip lygus su lygiu, veikiau 
bijojo vyresnėlio brolio kaip tėvo, kuriam nevalia pasakoti savo 
meilės nuotykių. Todėl jam buvo nesmagu ir gėda bežiūrint, kaip 
brolis garsiai ir linksmai kvatoja nėmaž nesivaržydamas Nanos, 
kaip, trykšdamas sveikata, mėgaujasi savimi. Tačiau brolis ėmė 
lankytis kas dieną, ir Zoržas pamažu apsiprato. Nana spinduliavo. 
Štai ji galutinai įsitaisė lizdelį pačiame palaido gyvenimo įkarš- 
tyje, įžūliai atšventė įkurtuves tame rūme, braškančiame nuo 
vyrų ir baldų. 


Kartą, kai abu broliai Jugonai sėdėjo pas Naną, neįprastu 
laiku pasirodė grafas Miufa. Zojė pasakė, jog ponia turinti sve- 
čių, ir grafas tuoj pasuko atgal į duris, kaip ir pridera garbingam 
aukštuomenės žmogui. Tačiau vakare Nana pasitiko jį pasipūtusi, 
įžeistos moters veidu, pilna šalto įsiūčio. 

— Pone,--- pareiškė ji,-— nesu jums davusi jokios dingsties 
save įžeisti... Įsidėmėkit: kai turėsiu svečių, prašyčiau nerodyt 
kaprizų ir užeit kaip visi žmonės. 

Grafas išsižiojo iš nuostabos. 

— O gal man nevalia turėt svečių? Kitaip sakant, nevalia 
priimt vyrų? O ką, jūsų manymu, aš darau su tais vyrais?.. Kai 
žmogus dedasi slaptu meilužiu, jis juodina moterį, o aš nenoriu, 
kad mane kas nors juodintų! 

Grafui pavyko tik vargais negalais išmelsti atleidimą. Aps- 
kritai jis džiūgavo. Kaip tik tokių scenų padedama Nana vedžiojo 
jį už nosies, stačiai ant piršto vyniojo. Jau seniai privertė jį taiks- 
tytis su Zoržu, nes su tuo berniūkščiu, jos žodžiais tariant, jai 
esą smagu. Ji pakvietė grafą pietų kartu su Filipu, ir grafas 
laikėsi labai maloniai, pasikėlęs nuo stalo, pasivedėjo jaunuolį 
į šalį ir pasidomėjo motinos sveikata. Nuo tos dienos broliai 
Jugonai, Vandevras ir Miufa ėmė atvirai lankytis pas Naną kaip 
namų draugai ir bičiuliškai spausti vienas kitam ranką. Taip 
buvo patogiausia. Vienas tik Miufa stengėsi takto sumetimais 
lankytis kuo rečiau, o atėjęs — laikytis santūriai, kaip svečias. 
Naktį, kai Nana, susirangiusi ant lokenų, maudavosi kojines, 
Miufa draugiškai atsiliepdavo apie tuos ponus, ypač apie Filipą, 
kuris, jo žodžiais tariant, esąs padorumo viršūnė. 


— Taip, tavo tiesa, jie šaunūs vyrai, — pritardavo Nana ir, 
nesikeldama nuo grindų, vilkdavosi naktinius marškinius.— Bet- 
gi žinai, jie puikiai supranta, kas aš tokia... Vienas žodis, ir visi 
jie kaipmat lėks pro duris! 

Tačiau, gyvendama toje prabangoje, kaip karalienė apsupta 
ištikimų gerbėjų, Nana velnioniškai nuobodžiavo. Vyrų ir 
pinigų ji turėjo per akis, auksinės monetos drauge su šepečiais 
ir šukomis mėtėsi tualetinio stalelio stalčiuose, bet jos tai nebe- 
patenkino, ji jautė lyg kokią tuštumą, kurios nebuvo kuo pri- 
pildyti, ir žiovaudavo dieną naktį. Jos gyvenimas tekėjo 
beprasmiškai, valandos slinko tuštesnės viena už kitą. Rytojus 
jai nerūpėjo, ji gyveno šia diena, kaip dangaus paukštis, žino- 
dama, jog niekada nepritrūks lesalo, jog visada galės pernakvoti 
ant pirmos pasitaikiusios šakos. Tikra savo ištekliumi, ji tysodavo 
ištisas dienas, nė piršto nepajudindama, snausdavo patenkinta 
dyku buvimu ir sakytum vienuolės vangumu,— žodžiu, gyveno 
tuo savo amatu atsitvėrusi nuo viso pasaulio. Į miestą išvažiuo- 
davo tik karieta, tad ilgainiui atprato vaikščioti. Nana tarytum 
grįžo vaikystėn, prisiminė senus įpročius: būdavo, nuo ryto ligi 
vakaro bučiuoja Aukselį, leidžia laiką paikoms pramogoms, 
belaukdama eilinio vyro, kurį pakenčia su atlaidžia nuovargio 
išraiška; numojusi į viską ranka, ji turėjo tik vieną vienintelį 
rūpestį — žiūrėti savo grožio, todėl amžinai staipstydavosi 
prieš veidrodį, maudydavosi, kvepalais šlakstydavo kiekvieną 
odos lopelį didžiuodamasi, jog kiekvieną akimirką gali nusirengti 
nuoga ir nerausdama pasirodyti kiekvienam vyrui. 

Pabusdavo Nana dešimtą valandą ryto. Pažadindavo ją Aukse- 
lis, škotiškas vižlas, lyžčiodamas veidą; ir tuomet prasidėdavo 
žaidimas, kokias penkias minutes šuo nardydavo tarp nuogų 
rankų ir šlaunų, keldamas pasipiktinimą grafui Miufa. Aukselis 

pirmas sukurstė pavydą grafui, lyg tai būtų buvęs vyras. Kur tai 
matyta, kad šuo kaišiotų snukį po antklode? Paskum Nana eidavo 
į tualeto kambarį maudytis. Apie vienuoliktą ateidavo Fran- 
sisas greitosiomis sušukuoti Nanos, nes tikrą šukuoseną da- 
rydavo jai tik po pietų. Nana nemėgdavo valgyti viena, tad 
pusryčių paprastai atskubėdavo ponia Maluar, kuri kiekvieną 
rytą išnerdavo iš nežinios, pasidabinusi savo neregėtomis skry- 
bėlaitėmis, o vakare vėl grįždavo į savo mislingą gyvenimą, 
beje, niekam nekeliantį jokio susidomėjimo. Bet sunkiausia 
būdavo Nanai nustumti dvi ar tris valandas tarp pusryčių ir 
tualeto. Paprastai ji siūlydavo senutei palošti kortomis; kartais 
sklaidydavo „Figaro“, domėdamasi teatro naujienomis ir aukš- 
tuomenės gyvenimo skyriumi; būdavo, net knygą atsiversdavo, 
nes garsinosi mėgstanti literatūrą. Tualetas užtrukdavo beveik 
iki penktos valandos. Tik tuomet ji atsipeikėdavo, pabusdavo 
iš begalinio snaudulio, išdulkėdavo pasivažinėti puskariete arba 
priimdavo ištisą tuntą vyrų, pietaudavo dažniausiai mieste, 
eidavo gulti labai vėlai, o rytą atsikeldavo vis taip pat išvargusi 
ir pradėdavo naują dieną, kaip du vandens lašai panašią į vaka- 
rykštę. 

Didžiausia jos pramoga būdavo nulėkti į Batinjolį pas tetą — 
aplankyti savo mažylio Luji. Ištisas dvi savaites nė karto jo 
neprisimindavo, o paskum staiga užeidavo šišas — pėsčiomis 
skuosdavo į Batinjolį, nusižeminusi ir švelni kaip gera mamytė, 
nunešdavo dovanų, kokios paprastai nešamos į ligoninę — tabako 
tetulei, apelsinų ir tešlainių vaikui; o kartais, grįždama iš Bulonės 
miško, užvažiuodavo savo garsiuoju lando, margais pašvitais 
sukeldama tikrą sąmyšį tuščioje gatvėje. Dukterėčiai išsimušus 
į dideles ponias, tetulė vaikščiojo gurklį papūtusi. Tiesa, Viljė 
prospekte retai rodydavosi, tyčia kuklindamasi sakydavo, kad 
jai ten ne vieta, bet užtat riesdavo nosį savo gatvėje, stačiai spin- 
dėdavo iš laimės, kai dukterėčia atvažiuodavo tūkstantiniais 
pašvitais, ir rytojaus dieną po jos apsilankymo vaikščiodavo 
po kaimynes ir, rodydama dovanas, minėdavo tokias kainas, 
jog tos tik aikčiodavo. Dažniausiai Nana lankydavo saviškius 
sekmadieniais; ir, jeigu tokią dieną Miufa siūlydavo jai kur nors 
nuvažiuoti, ji atsisakydavo kukliai šypsodama, kaip dora mies- 
čionė: ne, ne, ji negalinti, važiuojanti pietų pas tetulę, baisiai 
išsiilgusi vaikelio. O mažylis Luji, tas vargšas žmogeliukas, 
amžinai sirgdavo. Ėjo jis trečius metukus, buvo gerokai paaugęs. 
Tačiau kakliukas jam buvo išbertas, ausytės pūliavo — baiminta- 
si, kad į galvytę nebūtų įsimetęs auglys. Žiūrėdama į vaikelį, 
kurio gyslomis tekėjo netikęs kraujas, matydama, koks jis 
išblyškęs, išgležęs, visas išmuštas geltonomis dėmėmis, Nana 

dažnai susimąstydavo arba, tiesą pasakius, nustebdavo: kas gi 
jam yra, tam mielam vaikeliui, ko jis toks paliegęs? Juk ji, 
motina, jaučiasi kuo puikiausiai! 

Tomis dienomis, kai vaikas neberūpėdavo, Naną vėl užgriu- 
davo nuobodžios kasdienybės lavina: pasivažinėjimai po Bulonės 
mišką, teatrų premjeros, pietūs ir vakarienės „Aukso rūme" 
arba „Anglų kavinėje", be to, lankymas visų viešų vietų, visų 
reginių, kur laužiasi minios, — Mabijo šokių salių, apžiūrų, 
žirgų lenktynių. Ir vis dėlto ta dvasinė tuštuma, ta dykystė, 
būdinga nebent gyvuliams, taip ją pjaudavo, net vidurius 
imdavo raižyti. Nors ji amžinai įsižiūurėdavo čia į vieną, čia į 
kitą vyrą, net galvą pamesdavo, bet, vos likusi viena, Nana 
tingiai rąžydavosi, lyg nukamuota begalinio nuovargio. Vienatvė 
iškart užliedavo liūdesiu, nes tokiomis akimirkomis ji susidur- 
davo su savo dvasios tuštybe ir nuobodžiu. Linksma iš prigim- 
ties ir iš profesijos, ji iškart apsiblausdavo, ir, tolydžio bežiovau- 
jant, nuo liežuvio jai nusprūsdavo dejonė, glaustai nusakanti 
visą jos gyvenimą: 

— Ak, kaip nusibodo man tie vyrai! 

Vieną popietę, grįždama iš koncerto, Monmartro gatvėje 
Nana pastebėjo iškleiptais bateliais per purvynę šlepsint moterį 
suskretusiais sijonais ir nusišėrusia nuo lietaus skrybėlaite. 
Ir ūmai ją pažino. 

— Sustokit, Sarli! — sušuko ji vežėjui. 

Nana pašaukė: 

— Atlasine! Atlasine! 

Praeiviai atsigręžė, visa gatvė sužiuro į tą sceną. Atlasinė 
priėjo ir dar labiau susipurvino sijonus į karietos ratus. 

— Lipk, vaikeli, — tarė Nana, nekreipdama dėmesio į žiop- 
lius. 

Ir, įsisodinusi Atlasinę į melsvą lando, nusivežė tą skreteną, 
nebijodama susitepti šviesiai pilkos, nėriniais padabintos sukne- 
lės; Oo visa gatvė negalėjo nesijuokdama žiūrėti į didingą ir orų 
vežėją. 

Nuo tos dienos Nana visa esybe atsidavė naujai aistrai. Atla- 
sinė tapo jos nuodėme. Nuprausta, nuvelėta, iščiustyta prostitutė 
apsigyveno prašmatniame rūme Viljė prospekte ir ištisas tris 
dienas pasakojo savo nuotykius Sen-Lazaro kalėjime, skundėsi 
priekabiomis prižiūrėtojomis ir tais niekšais policininkais, įra- 
šiusiais ją įskaiton. Nana piktinosi, guodė draugę, dievažijosi, 
jog apsaugosianti nuo visų nemalonumų, o prireikus nuvažiuo- 
sianti net pas ministrą. O tuo tarpu nesą ko jaudintis, suspėsian- 
čius viską sutvarkyti, juk policininkai neateisią šičia jos ieškoti, 
dievaž! Ir prasidėjo švelnios popietės, pilnos glamonių, meilių 

žodelių, bučinių ir juoko. Ir taip pramogos dėlei jiedvi iš naujo 
ėmėsi nekalto žaidimo, netikėtai nutrukusio Lavalio gatvėje, 
užgriuvus policijai. Paskum, vieną gražų vakarą, ne juokais į jį 
įsitraukė. Nana, kadaise pasišlykštėjusi Lorės užeiga ir jos lanky- 
tojomis, dabar viską suprato. Ir stačiai pašėlo įjunkusi į tą žaidi- 
mą, juo labiau kad ketvirtos dienos rytą Atlasinė staiga dingo. 
Niekas nepastebėjo, kaip ji išėjo. Emė ir paspruko nauja suknele, 
ištroškusi gryno oro, pasiilgusi gatvės. 

Tą dieną rūme kilo tokia audra, jog tarnai vaikščiojo nosis 
nukabinę, nedrįsdami nė šnipštelėti. Nana vos neprikūulė Fransua, 
kuris, pasak jos, turėjęs krūtine užstoti duris ir neišleisti Atlasi- 
nės. Šiaip ar taip, ji stengėsi susivaldyti, išvadino Atlasinę nusi- 
valkiojusia kekše: tiek to, tai būsianti gera pamoka jai, Nanai, 
nerankiosianti patvoriais visokių šiukšlių. Po pietų Zojė išgirdo, 
kaip ponia rauda užsirakinusi miegamajame. Vakarop Nana 
staiga paliepė kinkyti ir nudardėjo pas Lorę. Jai dingtelėjo 
mintis, jog užtiksianti Atlasinę Kankinių gatvės restoranėly. 
Ne, ne susitikti ją norinti, o snukį jai sumalti. Ir tikrai Atlasinė 
pietavo prie atskiro staliuko su ponia Rober. Pamačiusi Naną, 
ji smagiai nusikvatojo. Tačiau Nana įskaudinta širdimi nepakėlė 
triukšmo — priešingai, iškart pasidarė be galo švelni ir nuolanki. 
Užsakė šampano, nugirdė penkis ar šešis staliukus, paskum, kai 
ponia Rober nuėjo į tualetą, pagrobė Atlasinę. Tik atsidūrusi 
karietoje, apkandžiojo ją ir prigrasino, jog kitą kartą užmušianti. 

Paskum viskas prasidėjo iš naujo. Dvidešimtį kartų, degdama 
tragiška apgautos moters rūstybe, Nana vaikėsi tą pašlemėke, ku- 
ri sprukdavo iš rūmo persisotinusi ištaigiu gyvenimu, o gal 
stačiai išsiilgusi naujų nuotykių. Nana grūmojo, kad apskaldy- 
sianti ausis poniai Rober, o kartą netgi prašneko apie dvikovą: 
viena jų turinti žūti. Dabar, važiuodama pietauti pas Lorę, ji 
apsikarstydavo visais deimantais, o kartais veždavosi drauge 
išsipusčiusias Luizę Violen, Mariją Blon, Tataną Nenė, ir kepsnių 
tvaiko pritvinusiose salėse, užlietose gelsvos dujų šviesos, tos 
damos puikuodavosi savo prašmatnumu prieš kvartalo kekšiukes, 
0 po pietų įsiviliodavo jas į savo karietas. Tomis dienomis Lorė, 
kietai susiveržusi korsetu, labiau nei įprastai spindinčiu veidu 
bučiuodavosi su savo klientėmis, glamonėdama jas atlaidžiu 
motinos žvilgsniu. Kunkuliuojant toms aistroms, mėlynakė Atla- 
sinė skaisčiu nekaltos mergelės veidu sėdėdavo pilna nedrums- 
čiamos ramybės; abiejų varžovių kandžiojama, draskoma, ji 
be niekur nieko kalbėdavo, jog išties nesą ko krėst juokų, jog 
geriau būtų joms susitaikinti. Juk antausiais nieko doro nelaimė- 
siančios, ji negalinti persiplėšti pusiau, nors ir kaip norinti 
įtikti ir vienai, ir kitai. Galop viršų imdavo Nana, be saiko api- 

berdama Atlasinę glamonėmis ir dovanomis; O ponia Rober, 
keršydama varžovei, rašydavo jos meilužiams anoniminius 
laiškus, pilnus šlykščiausių prasimanymų. 

Jau kurį laiką grafas Miufa vaikščiojo apsiniaukęs. Vieną 
rytą labai susijaudinęs pakišo Nanai anoniminį laišką, kuriame 
nuo pat pirmų žodžių buvo tvirtinama, jog Nana jį apgaudinėjanti 
su grafu de Vandevru ir broliais Jugonais. 

— Melas! Melas! — karštai užginčijo Nana pačiu nuošir- 
džiausiu tonu. 

— Ar gali prisiekti?) — jau kiek atlėgęs, paklausė Miufa. 

— Kuo tik nori!.. Gerai, prisiekiu savo vaikelio gyvybe! 

Tačiau laiške būta ir kitokių kaltinimų. Toliau pačiais bjau- 
riausiais žodžiais buvo nešvankiai pasakojama apie Nanos ir 
Atlasinės santykius. Perskaičiusi laišką, Nana neištvėrė nenusi- 
šypsojusi. 

— Dabar žinau, kas tai parašė, — tiek tepasakė ji. 

Tačiau, kai Miufa prisispyręs pareikalavo, kad ji paneigtų, 
Nana kuo ramiausiai atšovė: 

— O kas tau rūpi, zuikuti?.. Kam jau kam, 0 tau tikrai nėr ko 
kištis į tokius dalykus. 

Ji nė neketino ko nors neigti. Grafas prašneko pasipiktinusiu 
tonu. Ji tik patraukė pečiais. Ką, gal jis iš mėnulio nukritęs? Juk 
visos taip darančios, ir Nana išvardijo savo drauges, prisiekė, 
kad ir aukštuomenės damoms tai ne pirmiena. Žodžiu, pasak jos, 
tai esąs labai paplitęs ir savaime suprantamas daiktas. O kad 
meluojama, tai tikrai meluojama: juk jis ką tik matęs, kaip ji 
pasipiktinusi perskaičiusi apie Vandevrą ir brolius Jugonus. Jei- 
gu taip būtų buvę iš tiesų, jis galėtų pagrįstai ją pasmaugti! Bet 
kuriam galui ji turėtų meluoti dėl tokių niekų? Ir ji pakartojo 
ankstesnius žodžius: 

— Klausyk, o kas tau rūpi? 

Tačiau grafas neatlyžo, ir Nana šiurkščiai atrėžė, lyg kirviu 
nukirto: 

— Beje, širduk, jeigu tau nepatinka, prašom... Niekas tavęs 
nelaiko, durys atdaros... Aišku? Nenorėk, kad būčiau kitokia, 
nei esu iš tikrųjų. 

Grafas nunėrė galvą. Apskritai Nanos priesaikos jį nuramino. 
O ji, dar sykį įsitikinusi savo galia, visiškai nustojo tausoti 
grafą. Nuo tos dienos Atlasinė atvirai įsikūrė namuose, laiky- 
damasi su visais ponais kaip lygi su lygiais. Vandevrui neprireikė 
anoniminių laiškų, kad jis suprastų, kas atsitiko: jis smailino 
liežuvį, juokais kėlė Atlasinei pavydo scenas; tuo tarpu Filipas 
ir Zoržas elgėsi su ja draugiškai, sveikinosi spausdami jai ranką 
ir gana riebiai blevyzgojo. 

Vieną vakarą, tai nenaudėlei vėl dingus iš namų, Nana nuva- 
žiavo pietauti į Kankinių gatvę; bėglės nutverti jai nepavyko, 
bet užtat turėjo įdomų nuotykį. Ji valgė viena prie staliuko, ir 
tuo metu kaip tik pasirodė Dagnė: nors ir surimtėjęs, vis dėlto 
kartais jis pasiduodavo nenugalimam norui dar kartą pasimurdyti 
purve ir pasirinkdavo blogiausio vardo Paryžiaus landynes, kur 
tikėdavosi nesusidurti su pažįstamais. Tad, pamatęs Naną, iš 
pradžių sutriko. Tačiau jis nebuvo iš tų, kurie traukiasi be mūšio. 
Šypsodamas žengė artyn. Paklausė, ar ponia neprieštarausianti, 
jeigu jis atsisėsiąs prie to paties staliuko. Išgirdusi jį taip 
juokaujant, Nana nutaisė šaltą ir didingą miną ir sausai tarė: 


— Sėskitės, pone, kur tik pageidaujate. Mes viešoje vietoje. 
Pradėtas tokiu tonu, pokalbis nesimezgė. Tačiau, patiekus 
desertą, Nanai nusibodo vaidinti komediją, be to, jai knietėte 
knietėjo pasigirti savo pergalėmis; ji alkūnėmis pasirėmė į sta- 
liuką ir, kaip paprastai, kreipdamasi į Dagnė „tu“, paklausė: 

— Na, berneli, kaip vedybų reikalai? Juda į priekį? 

— Kad nelabai,— prisipažino Dagnė. 

Ir tikrai, kai jis pagaliau išdrįso Estelės tėvus prašyti duk- 
ters rankos, staiga pajuto grafą Miufa taip šaltai į jį žiūrint, 
jog tarė sau būsiant protinga truputį palūkėti. Apskritai vedybų 
byla atrodanti jam pralaimėta iš anksto. Ironiškai šypsodama, 
Nana stebeilijo į jį savo šviesiomis akimis, delnu pasirėmusi 
smakrą. 


— Aha, JU K aš gyvatė! — tarė ji, pabrėždama kiekvieną 
skiemenį.— Aha, juk reikia būsimą uošvį išplėšt man iš nagų!.. 
Tai va, nors tu ir protingas vaikinas, bet kvailas per visą pilvą, 
kaip kažin ką! Ir kaip tau atėjo į galvą leisti paskalas girdint žmo- 
gui, kuris mane dievina ir žodis žodin viską man atpasakoja!.. 
Klausyk, berneli, tu vesi, jei tik aš to norėsiu! 


Jis jau suprato, jog taip ir bus, ir iškart sumetė: reikia būu- 
ti nuolankiam, kuo nuolankesniam. Šiaip ar taip, jis nesiliovė 
juokavęs nenorėdamas parodyti, jog rimtai žiuri į jos pasiūlymą, 
ir, užsimovęs pirštines, oficialiai paprašė Naną panelės Estelės 
de Bevil rankos. Nana neištvėrusi susijuokė it kutenama. Ak, 
jau tas Mimi! Pyk nepykusi, 0 rimtai pykti negali, ir baigta! Di- 
džiausią pasisekimą tarp tos rūšies damų Dagnė turėjo kaip tik 
dėl švelnaus balso, o jo balsas tikrai buvo nepaprasto tyrumo 
ir melodingumo, tad neatsitiktinai kekšės vadino jį Lakštute. 
Nė viena neatsispirdavo kerinčiai jo balso glamonei. Jis žinojo 
savo galią ir, paistydamas visokius niekus, galop užliūliavo Naną 
begaline žodžių lopšine. Kai juodu pasikėlė nuo stalo, Nana, 
visa išraudusi, virpėdama pasirėmė į jo ranką, vėl pasidavusi 
jo kerams. Buvo gražus oras, Nana paleido vežėją, pėsčiomis 

parlydėjo Dagnė iki namų ir, savaime suprantama, užlipo į viršų. 
Po dviejų valandų apsirengdama paklausė: 

— Na, Mimi, ar vis dar nori vest? 

— Po velnių, —- burbtelėjo jis, —nieko gudresnio negaliu 
sugalvot... Juk žinai, kaip stoviu, taip brangus. 

Nana pašaukė jį ir liepė susagstyti jai batelius. Paskum paty- 
lėjusi pridūrė: 

— Dievaž, tik gera tau linkiu... Paremsiu, kur dėsies... Tik 
štai tavo mergužėlė sudžiūvusi kaip gembė..Bet jeigu jau visiems 
jums taip norisi... Aš geros širdies, tiek to, „padėsiu. 

Paskum, vis dar sėdėdama pusnuogė lovoje, nusikvatojo: 

— O ką tu man duosi? 

Dėkingumo protrūkio, pagautas, Dagnė ją apkabino, apibėrė 
bučiniais nuogus pečius. įsismaginusi Nana stengėsi išsiveržti 
jam iš rankų, lošėsi ant priegalvių. 

— „Aha, žinau! —staiga sušuko įsijautusi į žaidimą.— Klau- 
syk, štai ko pareikalausiu už paslaugą... Jungtuvių dieną tu 
paaukosi man savo nekaltybę... Tik anksčiau negu žmonai, girdi? 

— Būtinai! Būtinai! — dar garsiau kvatodamas, pažadėjo jis. 

Ir juodu gražiai pasijuokė iš to sandėrio. Vedybų istorija 
pasirodė abiem labai smagi. 

Kaip tik rytojaus dieną Nana surengė kviestinius pietus; beje, 
kaip įprasta ketvirtadieniais, susirinko tie patys svečiai: Miufa, 
Vandevras, broliai Jugonai ir Atlasinė. Grafas atvažiavo daug 
anksčiau. Jam papjautinai reikėjo aštuoniasdešimties tūkstančių 
frankų — užkišti gerklę dviem ar trims Nanos kreditoriams ir 
nupirkti safyrų sagę, kurios ji alpte alpo. Jau gerokai praėmęs 
savo kapitalus, jis dar nesiryžo parduoti dvaro, tad ieškojo žmo- 
gaus, kuris būtų galėjęs paskolinti reikiamą sumą. Pačios Nanos 
patartas, kreipėsi į Labordetą, bet tasai, nelabai pasikliaudamas 
grafu, iš pradžių panoro pasikalbėti su kirpėju Fransisu, kuris 
mielai pagelbėdavo savo klientėms. Šitaip grafas pats atsidavė 
tų dviejų ponų malonei, atvirai pareiškęs, jog prašo išsaugoti 
paslaptį; juodu pasižadėjo neleisti apyvarton vekselio, grafo 
pasirašyto šimtui tūkstančių frankų, ir dar atsiprašė, kad ima 
dvidešimt tūkstančių frankų palūkanų, versdami bėdą ant tų 
niekšų lupikautojų, iš kurių, jų žodžiais tariant, šiaip ne taip 
pavykę gauti paskolą. Kai liokajus pranešė atėjus grafą, Fransisas 
buvo bebaigiąs šukuoti Naną. Labordetas sėdėjo ten pat, tualeto 
kambaryje, kaip artimas draugas, bet ne daugiau. Pamatęs grafą, 
padėjo storą pundą banknotų tarp dėželių su pudra ir visokiais 
skaistalais, o grafas ten pat ant marmurinio tualetinio stalelio 
pasirašė vekselį. Nana pasiūlė Labordetui likti pietų, bet jis atsi- 
sakė: vežiojas po Paryžių vieną turtingą užsienietį. Tuomet 

Miufa pasivedėjo Labordetą į šalį ir paprašė nubėgti pas juvelyrą 
Bekerą ir atnešti safyrų sagę — norėjo padaryti Nanai malonią 
staigmeną ir įteikti tą patį vakarą. Labordetas mielai apsiėmė 
atlikti paslaugą. Po pusvalandžio liokajus Ziuljenas paslaptinga 
išraiška įdavė grafui futliarą. 

Per pietus Nana nervinosi. Ramybę jai sudrumstė aštuonias- 
dešimt tūkstančių frankų. Kur tai matyta — atiduoti tokius 
pinigus tiekėjams! Net bloga daros pagalvojus! Patiekus sriubą, 
Nana staiga susijausmino ir, sėdėdama prašmatniame valgomaja- 
me, žėrinčiame sidabru ir krištolu, ėmė giedoti liaupses skurdui, 
teikiančiam žmonėms laimę. Vyrai buvo frakuoti, ji pati vilkėjo 
siuvinėta balto atlaso suknia, tik Atlasinė atrodė kukliau — juodo 
šilko suknele, o ant kaklo jai kabojo auksinė širdelė, dosnios 
draugės dovanėlė. Tyliai šmišeliuodami aplink stalą, ponams 
patarnavo Ziuljenas ir Fransua, Zojės padedami, visi trys labai 
orūs ir rimti. 

— Kas be ko, anksčiau, kai neturėjau nė sudilusio skatiko, 
būdavo daug linksmiau, — be perstojo kartojo Nana. 

Po dešinei ji buvo pasisodinusi grafą Miufa, o po kairei — 
Vandevrą, bet į juos beveik nežiūrėjo — kreipėsi tik į Atlasinę, 
išsidrėbusią priešais, tarp Filipo ir Zoržo. 

— Tiesa, katyt? — tolydžio kalbėjo ji.— Pameni, kiek prisi- 
žvengdavom, kai bėgiodavom į močiutės Zos pansioną Polonso 
gatvėj? 

Patiekta kepsniai. Abi moterys stačia galva puolė į prisimi- 
nimus. Būdavo, kartais joms užeidavo plepumo priepuoliai; jas 
apimdavo nenumaldomas noras knaisiotis purve, kuriame pra- 
bėgo jųdviejų jaunos dienos; ir tai visados atsitikdavo esant 
vyrams, lyg joms abiem pašėlusiai kniesdavo tiems ponams 
kaišioti panosėn mėšlą, kuriame jiedvi užaugo. O ponai baldavo, 
susigėdę sukdavo akis į šalį. Broliai Jugonai bandydavo juoktis, 
Vandevras nervingai pašydavo barzdelę, o grafas Miufa dar 
labiau pasipūsdavo. 


— Prisimeni Viktorą? — toliau kalbėjo Nana.— Patvirkęs 
buvo bernas, tąsydavo mergiuūkštes po rūsius. 

— Puikiausiai prisimenu,— atsiliepė Atlasinė.— Prisimenu 
ir jūsų kiemą, tokį didelį, erdvų. Amžinai ten maišydavosi nam- 
sargė su šluotražiu... 

— Močiutė Boš; pasimirė vargšelė... 

— Kaip dabar matau jūsų skalbyklą... Na ir storulė buvo tavo 
močia! Pameni, žaidžiam mes vieną vakarą, ir paršliaužia tavo 
tėvas, girtas girtutėlis! 

Vandevras staiga pabandė nukreipti kalbą, drąsiai puldamas 
skersai godingųjų damų prisiminimų srauto. 

— Žinote, brangute, norėčiau dar truputį triufelių... Gardu- 
mėlis neapsakomas! Vakar valgiau triufelius pas kunigaikštį de 
Korbrezą, bet, palyginti su jūsiškiais, jie neturėjo jokio skonio. 

— Ziuljenai, triufelių! — šiurkščiai paliepė Nana. 

Ir beregint grįžusi atgal prie prisiminimų, kalbėjo toliau: 

— Ek, velniai jį rautų, tėčiui dievaž vieno šulo trūko... Užtat 
viskas ir nuėjo vėjais! Kad smukom, tai jau smukom, pliki basi 
likom!.. Kaip kažin ką, visko mačiau: ir juoda, ir balta, stebuklas, 
ir tiek, kad galo negavau kaip tėtis ir mama. 

Šisyk leido sau įsikišti grafas Miufa, nervingai žaidęs peiliu. 

— Nepasakyčiau, kad labai jau linksma jūsų klausytis! 


— Ką? Nelabai linksma? — suriko Nana, žaibuodama aki- 
mis.— Kurgi čia jau bus linksma!.. Stai būtumėt ėmęs ir atnešęs 
mums duonos, mielasis pone!.. O, jūs puikiai žinot, esu grynos 

pylė į gerklę, nuo to ir nusprogo. Šit kaip! O jeigu jums nepatinka, 
jeigu jums gėda, kad turėjau tokius tėvus... 

Visi kaip vienas užginčijo. Ką ji čia prasimananti? Priešin- 
gai, jie gerbia jos tėvus. Tačiau Nana neatlyžo: 

— Jeigu jums gėda, kad turėjau tokius tėvus, ką gi, žinokitės, 
galit atsikart, nes aš ne iš tų moterų, kurios tėvo ir motinos atsi- 
žada!.. Nebandykit atskirt manęs nuo tėvų, kokia esu, tokia ir 
būsiu, girdit? 

Jie ir nebandą, jie nesibodį nei tėčiu, nei mama, nei praeitimi, 
niekuo, kas miela jos širdžiai. Nudūrę akis į stalą, visi keturi 
baimingai gūžėsi, o ji, suvokdama savo galybę, laikė juos po 
padu, trypė iškleiptomis kurpėmis, kuriomis kadaise maišė 
Aukso Lašo gatvės purvynę. Ji neketino nusileisti: tegul jai 
turtus krauna po kojomis, tegul rūmus statą, vis tiek jai būsią 
gaila tų laikų, kai ji gardžiai triauškinusi obuolius! Visi tie pini- 
gai— šiukšlės, popieriai! Tik kišk juos ir kišk visokiems 
siuvėjams ir kirpėjams! Paskum pykčio protrūkis baigėsi jaus- 
mingais žodžiais: ji tik norinti gyventi paprastai, nuoširdžiai, 
be jokių piktų kėslų ir kad visi žmonės būtų geri. 

Bet tuo metu ji pastebėjo, kad Ziuljenas stovi susidėjęs rankas. 

— Na, ko šampano nepilstot? — sušuko. — Ko spoksot į mane 
kaip driežas į gegutę? 

Vykstant tai scenai, tarnai nė nešyptelėjo. Jie tarytum nieko 
negirdėjo, ir kuo labiau siautėjo šeimininkė, tuo didingesnį jie 
atrodė. Ziuljenas nė nemirktelėjęs pradėjo pilstyti šampaną. 
Deja, Fransua, siūlydamas svečiams vaisių, pernelyg palenkė 
vazą, ir ant stalo nusirito obuoliai, kriaušės, vynuogės. 

— Vėpla sugrubnagi! --suriko Nana. 

Teisindamasis liokajus gana nevykusiai paaiškino, jog buvę 

prastai sudėti vaisiai. Zojė išėmusi apelsinus, todėl viskas ir 
sugriuvę. 

— Vadinas, Zojė žiopla, — drėbė Nana. 

— Bet, ponia...— įsižeidusi sumurmėjo kambarinė. 

Staiga ponia atsistojo ir, įsakmiu valdovės mostu palydėdama 
savo žodžius, sukomandavo: 

— Gana, girdit!.. Nešdinkitės!.. Ir be jūsų apsieisim. 

Šitas susidorojimas, matyt, nuramino jai nervus. Nana iškart 
pasidarė be galo švelni, be galo miela. Per desertą nuotaika buvo 
nuostabi, ponai smaginosi apsitarnaudami patys ir patarnaudami 
damoms. Atlasinė, nusilupusi kriaušę, priėjo prie Nanos, atsirėmė 
į jos pečius ir ėmė valgyti kuždėdama kažin ką jai į ausį — tik- 
riausiai ką nors labai juokinga, nes abi pilvais raičiojosi; paskum, 
panorusi paskutiniu kąsniu pasidalyti su savo mieliausiąją, Atla- 
sinė įsikando gabalėlį kriaušės, prisikišo prie Nanos, ir abi įniko 
kąsčioti viena kitai lūpas, kol galiausiai, garsiai pakštelėdamos, 
baigė valgyti kriaušę. Tuomet visi vyrai ėmė juokais protestuoti. 
Filipas sušuko, kad jos per daug nesivaržytų. Vandevras pasi- 
teiravo, gal ponams apskritai derėtų išeiti. Zoržas apibėgo stalą, 
apkabino Atlasinę per liemenį ir parsivedęs pasodino atgal į 
vietą. 


— Eikit jūs, mulkiai! — sušuko Nana.--Matot, kaip paraudo 
vargšelė nuo jūsų kvailų kalbų!.. Neklausyk, vaikeli, tegu sau 
paisto. Mudvi turim savų paslapčių, ir jiems nėra ko kištis. 

Ir atsigręžusi į grafą Miufa, kuris, kaip paprastai, rimta vei- 
do išraiška stebėjo tą sceną, Nana sušuko: 

— Juk tiesa, mielasis? 

— Taip, žinoma,— sumurmėjo jis ir linktelėjo galvą. 

Niekas daugiau nebeprotestavo. Sėdėdamos tarp šitų ponų, 
aukštuomenės didžiūnų, prakilnių giminių atžalų, abi moterys 
švelniai žiūrėjo viena į kitą, ramiai naudojosi valdžia, suteikta 
silpnajai lyčiai, atvirai niekino vyrus. O tie joms plojo katučių. 

Kavos gerti užlipta į mažąją svetainę. Dvi lempos vangiai 
švietė rausvus apmušalų šilkus, visokiausius niekučius, blizgan- 
čius lakuotu paviršium ir pasmėlusiu auksu. Tuo nakties metu 
tarp spintelių, bronzų, fajansų slėpiningai žaidė šviesos atšvaitai: 
čia sužėruodavo sidabras arba dramblio kaulo inkrustacijos, 
čia iš tamsos išnerdavo pjaustytinio rėmo gabalas, čia šilko ats- 
pindžiais suribėdavo pano. Prieš pietus užkurtame židinyje 
blėso žarijos, portjeromis ir užuolaidomis drapiruotoje svetai- 
nėje buvo karšta, tvyrojo alsi tvanka. Ir ten, tame kambaryje, 
kur kiekviename kampelyje jautei intymų Nanos gyvenimą,— 
čia mėtėsi jos pirštinaitės, čia nosinaitė, čia atskleista knyga, — 
visur matei prieš akis iškylant Naną, nerūpestingai atsisagsčiusią, 

pakvipusią našlaitėmis, geraširdiškai nevalyvą, nepaprastai 
žavią vidury visos tos prabangos, o platūs it lovos krėslai, jaukios 
it alkovos sofos masinte masino nusnūsti ir pamiršti, kaip greit 
bėga laikas, atsiduoti glamonėms ir kalbėti meilius žodelius, 
kokie kuždami tamsiose pakampėse. 

Atlasinė išsitiesė ant sofos prie židinio ir užsirukė suktinę. 
Tačiau Vandevras iškėlė jai siaubingą pavydo sceną, pagrasino 
iškviesiąs dvikovon ir atsiusiąs savo sekundantus, jeigu ji nesi- 
liausianti trukdžiusi Nanai eiti savo priedermių. Zoržas ir Filipas 
irgi prisidėjo, ėmė erzinti Atlasinę ir net gnaibyti, tad ji pagaliau 
neištvėrusi sušuko: 

— Širdele, ei, širdele, nuramink juos! Jie vėl kimba prie 
manęs. 

— Atstokit nuo jos, girdit! — griežtai įsakė Nana.—- Juk 
žinot, man nepatinka, jei kas nors ją kirkina... O tu, katyt, ko 
amžinai susidedi su jais, juk matai, kokie jie kvaili! 

Atlasinė, visa įraudusi, parodė jiems liežuvį ir, palikdama 
duris atlapas, nuėjo į tualeto kambarį, kur bolavo marmuras, 
užlietas balzganos dujų šviesos, sklindančios iš matinio gaubto. 
Tuomet Nana prašnekino keturis vyrus kaip žavesiu kerinti 
namų šeimininkė. Šiomis dienomis ji perskaičiusi romaną, sukė- 
lusį tokį triukšmą, — vienos kekšės gyvenimo istoriją; ir pasi- 
piktinusi ji pareiškė, jog visa tai melas; beje, drauge ji išsakė 
ir savo pasibjaurėjimą tais šlykščiais rašytojais, kurie pasišovę 
vaizduoti gyvenimą tokį, koks jisai esąs, lyg būtų galima viską 
parodyti, lyg romanai rašomi ne dėl to, kad žmogus galėtų malo- 
niai praleisti vieną kitą valandą! Apie knygas ir pjeses Nana 
turėjo griežtą nuomonę: jai reikia švelnaus ir tauraus meno, 
tokių dalykų, kad galėtum pasvajoti ir dvasią pakelti. Paskum, 
kai išėjo kalba apie neramumus, audrinančius Paryžių, kursto- 
muosius straipsnius, bruzdėjimą, vis plačiau apimantį miestą 
kiekvieną vakarą, kai maištininkai viešuose susirinkimuose ragi- 
na imtis ginklo, — Nana užsipuolė respublikonus. Ko reikia tiems 
dergštams, kurie netgi snukio niekad nesiplauna? Argi ne lai- 
mingai gyvenam, argi imperatorius ne viską padarė liaudies 
labui? Padugnės — štai kas toji liaudis! Ji puikiai pažįstanti tą 
liaudį, turinti teisę šitaip kalbėti; ir, pamiršusi, jog ką tik prie 
stalo reikalavo gerbti paprastus Aukso Lašo gatvės žmonelius, 
pliekė saviškius su prasisiekusios miesčionės pasibjaurėjimu 
ir baime. Kaip tik tą dieną Nana perskaitė „Figaro“ komiškai 
pateiktą vieno viešo susirinkimo ataskaitą, pagražintą žargono 
žodelyčiais ir pasakojimu apie tai, kaip ten įsimaišęs raudonsnu- 
kis girtuoklis, kurį prireikę grūsti lauk. 


— Ak, tie girtuokliai! — raukydamasi tarė Nana.-— Tik pa- 

galvokit, kokia baisi bėda visiems butų toji respublika!.. Ak, 
saugok, Dieve, mūsų imperatorių, tegyvuoja jis amžių amžius! 

— Iš jūsų burnos į Dievo ausį, mieloji, — oriai pritarė grafas 
Miufa.— Beje, imperatorius laikosi kuo puikiausiai. 

Grafas žavėjosi Nanos įsitikinimais. Politikos klausimais 
juodu gražiai sutarė. Vandevras ir kapitonas Jugonas irgi nesi- 
liovė šaipęsi iš „visų tų driskių", tų rėksnių, kurie, vos pamatę 
durtuvą, nešą kudašių. Tik vienas Zoržas tą vakarą sėdėjo išblyš- 
kęs, apsiniaukęs. 

— O kas gi mano pupuliukui nutiko? — paklausė Nana, 
pastebėjusi jį muistantis. 

— Nieko, klausau, ir tiek, — suburbėjo jis. 

Tačiau jis kentėjo. Eidamas nuo stalo, girdėjo, kaip Filipas 
juokauja su Nana; ir štai dabar Filipas, vėl Filipas, o ne jis, sėdi 
greta jos! Širdį jam graužė, maudė, bet jis negalėjo suprasti, 
kas darosi. Stačiai negalėjo matyti jų vieno šalia kito, pačios 
bjauriausios mintys lindo į galvą, veržė gerklę, pripildydamos 
gėdos ir nerimo. Jis, šaipęsis iš Atlasinės, pakentęs iš pradžių 
Štainerį, paskum Miufa, o paskum ir visus kitus, dabar piktinosi, 
tužo vien pagalvojęs, jog Filipas kada nors gali paliesti tą moterį. 

— Še, palaikyk Aukselį, — tarė Nana, norėdama paguosti 
jaunuolį, ir padavė jam šunytį, kuris miegojo susirietęs jos 
sterblėje. 

Ir Zoržas iškart, pralinksmėjo, bent šį tą gavęs iš Nanos, kad 
ir šunelį, sušilusį ant jos kelių. 

Netikėtai kalba nukrypo į Vandevrą, vakar vakare žiauriai 
prasilošusį „Emperialio" klube. Niekada neėmęs kortų į rankas, 
grafas Miufa stebėjosi. Tuo metu Vandevras šypsodamas užsi- 
minė apie tai, apie ką Paryžiuje jau atvirai buvo šnekama: jam 
gresiąs bankrotas, tačiau bene svarbu, nuo ko mirsi; svarbu, kad 
gražiai mirtum. Jau kuris laikas Nana matė, kad jam visai pakrikę 
nervai, burna gailiai trūkčioja, šviesiose akyse spingsi keisti 
žiburėliai. Laikėsi jis aristokratiškai išdidžiai, elegantiškai, kaip 
ir priklauso gęstančios giminės atžalai; ir tik retkarčiais jam 
aptemdavo protas, išsekęs nuo lošimo ir paleistuvavimo. Vieną 
naktį, gulėdamas šalia Nanos, jis išgąsdino ją savo siaubingu 
sumanymu: prašvilpęs paskutinį fraką, Vandevras svajojąs užsi- 
daryti arklidėje ir susideginti drauge su arkliais. Dabar visas 
viltis jis dėjo į Liuzinjaną, ristūną, kuris, jo įsitikinimu, turįs 
laimėti Paryžiaus pagrindinį prizą. Beje, ir gyveno jis tik kliau- 
damasis tuo ristūnu, palaikančiu jo pašlijusį kreditą. Kiekvieną 
sykį, kai Nana ko nors prašydavo, jis siūlydavo jai palūkėti iki 
birželio mėnesio — galgi Liuzinjanas vis dėlto atbėgsiąs pirmas. 

— Et,— juokais tarė Nana,-— gali ir neatbėgti, tada bent 

prakiš visi tie, kurie lažinsis, kad laimės Liuzinjanas. 

Užuot atsakęs, Vandevras mislingai ir suktai nusišypsojo. 
Paskum lyg tarp kitko tarė: 

— Beje, aš leidau sau jūsų vardu pavadinti vieną kumelę, 
tiesa, neturinčią jokių šansų... Nana, Nana — juk gražiai skam- 
ba. Nesupyksit? 

— Ko gi man pykt?—atsiliepė Nana, širdies gilumoje di- 
džiuodamasi. 

Jie šnekučiavo toliau, išėjo kalba apie viešą mirties bausmę, 
kurią Nana žūtbūt norėjo pamatyti, bet tuo metu tualeto kambario 
tarpduryje pasirodė Atlasinė ir maldaujamu tonu pakvietė šeimi- 
ninkę. Nana tuoj pasikėlė ir paliko vyrus, kurie, tingiai išsidrėbę 
krėsluose, rūkė cigarus aptardami tokį svarbų klausimą — ar 
atsako už savo veiksmus žudikas, sergantis chronišku alkoho- 
lizmu. Tualeto kambaryje graudžiai raudojo Zojė, susmukusi 
kėdėje, o Atlasinė bergždžiai stengėsi ją nuraminti. 

— Kas atsitiko? — nustebusi paklausė Nana. 

— Ak, širdele, pati su ja pasišnekėk,— atsiliepė Atlasinė.— 
Štai jau dvidešimt minučių, kai stengiuos atvest ją į protą... Ji 
verkia įsižeidusi, kad išvadinai ją žiopla. 


— Taip, ponia... jūs tokia žiauri... tokia žiauri...— išvebleno 
Zojė, vėl prapliupdama gailiai raudoti. 

Tas vaizdas ūmai sugraudino Naną. Ir ji ėmė raminti kamba- 
rinę meiliais žodžiais. Tačiau tai nieko nepadėjo, ir Nana, atsitu- 
pusi prie Zojės, švelniai ir draugiškai apkabino ją per liemenį. 

— Kvailiuke, juk netyčia pavadinau tave žiopla, leptelėjau, 
ir tiek! Pati nežinau, kaip man nuo liežuvio nusprūdo! Supykau 
ir pasakiau... Na, liaukis, nusiramink, aš kalta. 

— Juk aš taip myliu ponią...— vapėjo Zojė.— Tiek gera po- 
niai esu padariusi, o jūs... 

Tuomet Nana išbučiavo kambarinę. Paskum, norėdama paro- 
dyti, jog nėmaž nepyksta, padovanojo jai suknelę, kurią tik tris 
kartus buvo apsivilkusi. Visi jųdviejų nesutarimai paprastai baig- 
davosi dovanomis. Zojė nosine nusišluostė akis. Ir išėjo persi- 
metusi suknelę per ranką, dar pridūrė, jog virtuvėj visi baisiau- 
siai nuliūdę, jog Ziuljenas ir Fransua kąsnio nuryti negali — po- 
nios pyktis visai atėmęs jiems apetitą. Ir ponia nusiuntė jiems po 
luidorą, kad paimtų pinigus kaip susitaikymo laidą. Jai budavo 
be galo skaudu, kai greta kas nors liūdėdavo. 


Nana buvo jau begrįžtanti svetainėn džiaugdamasi, kad pavy- 
ko taip gražiai susitaikinti, nes dar nežinia, kaip viskas būtų 
galėję išeiti rytojaus dieną, bet staiga ją sustabdė Atlasinė ir 
įniko kažin ką kuždėti į ausį. Ji skundėsi, grasinosi tuoj pat išsi- 
nešdinsianti, jeigu tie ponai ją dar erzinsią, ir pareikalavo, kad 

širdelė vįsus juos išgrūstų pro duris ir kad šiąnakt nė vieno 
jų neliktų. Žinosią, kaip kibti prie žmogaus! Be to, taip smagu 
pabūti vienoms, visiškai vienoms! Nana, iš naujo apsiniaukusi, 
pareiškė, jog tai neįmanoma. Tuomet Atlasinė užsispyrė kaip 
užsiaikšlijęs vaikas, geidžiantis primesti savo valią. 


— O aš noriu, girdi!.. Išgrūsk juos, kitaip aš pati išeisiu! 

Ir Atlasinė grįžo svetainėn, susigužė sofos kampe atstu nuo 
visų, palangėje, ir, netardama nė žodžio, lyg apmirusi laukiamai 
įsmeigė dideles akis į Naną. 

Ponai vyrai lyg susitarę pliekė naujausias kriminologijos 
teorijas: taip gražiai išgalvojus, jog, esant tam tikriems patolo- 
giškiems nukrypimams, žmogus neatsakąs už savo veiksmus, 
veikiai nebebūsią nusikaltėlių, būsią vien tiktai ligoniai. Galvos 
linkčiojimu pritardama jų žodžiams, Nana svarstė, kaip būtų 
patogiau išprašyti grafą. Kiti patys išeisią, bet jis tikriausiai 
bandysiąs spyriotis. Ir tikrai, kai tik Filipas pasikėlė iš vietos, 
Zoržas beregint pasekė jo pavyzdžiu: jam rūpėjo nebent tai, kad 
brolis neliktų pas Naną. Vandevras pasėdėjo dar keletą minučių, 
palaukė norėdamas ištirti dirvą ir įsitikinti, ar Miufa kartais 
neturįs neatidėliotinų reikalų, ar neužleisiąs jam savo vietos; 
tačiau, pamatęs, jog šis sėdi tvirtai pasiryžęs nakvoti pas meilužę, 
Vandevras atlyžo ir atsisveikino, kaip pritinka taktiškam žmogui. 
Bet, pasukęs durų link, pastebėjo, kad Atlasinė įsispyrusi žiūri 
į Naną, iškart viską suprato ir šyptelėjęs priėjo paspausti jai 
rankos. 


— Na, jau nebepykstam? — sukuždėjo jis.—Atleisk man... 
Tavęs nepaimsi, garbės žodis! 

Atlasinė nesiteikė atsakyti. Ji nenutraukė akių nuo Nanos ir 
grafo, likusių dviese. Jau nebesivaržydamas Miufa atsisėdo 
greta jaunos moters ir, paėmęs jos ranką, vieną po kito bučiavo 
jai pirštus. O ji, ieškodama dingsties, paklausė, ar geriau jaučiasi 
jo duktė Estelė. Mat vakar jis skundėsi, jog mergaitė labai 
liūdinti; namuose gyvenimas pasidaręs be prošvaistės: žmona 
amžinai kažin kur dingstanti, o duktė tylinti užsisklendusi savyje. 
Nana visada turėdavo krūvą gerų patarimų, kaip tvarkyti namų 
reikalus. Ir kadangi Miufa, vėl atsipalaidavęs dvasia ir kūnu, 
pamiršo įprastą santūrumą ir įniko guostis, Nana staiga prisiminė 
neseniai duotą pažadą ir paklausė: 

— O jeigu imtum ir išleistum ją už vyro? 

Ir drąsiai prašneko apie Dagnė. Vos išgirdęs tą vardą, grafas 
pasipiktino. Kad leistų dukterį už Dagnė, apie kurį ji tiek jam 
pripasakojo, — jokiu būdu! 

Nana dėjosi nustebusi, paskum prapliupo juoktis ir, apkabi- 
nusi jam kaklą, sušuko: 

— Ak tu, pavyduoli, kaip tau ne gėda!.. Ar turi bent lašelį 
proto? Žmogus mane apkalbėjo, aš ir supykau... O šiandien man 
būtų labai skaudu... 

Tačiau per grafo Miufa petį pastebėjusi įdėmų Atlasinės 
žvilgsnį, ji užsikirto. Nesmagiai pasijuto ir, atšlijusi nuo grafo, 
prašneko griežtu tonu: 

-- Tai va, drauguži, tos vedybos turi įvykti, aš nenoriu ardyt 
tavo dukters laimės... Jaunuolis labai padorus, geresnio tikrai 
nesurasi. 

Ir su neįprastu įkarščiu įniko liaupsinti Dagnė. Grafas vėl 
paėmė jai už rankų: jis neprieštaraująs, pagalvosiąs, juodu dar 
pasitarsią. Paskum, kai jis pasiūlė eiti gulti, Nana pakuždom ėmė 
jį atkalbinėti. Šiandien nieko neišeisią, ji nesveikuojanti; jeigu 
jis bent truputį ją mylįs, geriau tegu nesispyriojąs. Tačiau gra- 
fas neatlyžo, griežtai atsisakė važiuoti namo, ir Nana buvo jau 
benusileidžianti, bet vėl susidūrė su Atlasinės žvilgsniu. Tuomet 
jokie įkalbinėjimai negalėjo paveikti. Ne, nieko nebūsią. Susi- 
jaudinęs, didžiai susikrimtęs, grafas pasikėlė ir siektelėjo ci- 
lindro. Tačiau prie durų, užčiuopęs kišenėje dėželę, prisiminė 
safyrų sagę: ketino pakišti ją po antklode, kad Nana, pirma 
nerdama į lovą, kojomis užkliūutų už radinio, — tas suaugęs vaikas 
per visą vakarienę svarstė, kaip padaryti jai malonią staigmeną. 
Ir dabar, sutrikęs ir susigraužęs, jog štai šitaip išprašomas pro 
duris, šiurkščiai įgrūudo dėželę Nanai į rankas. 


— Kas čia? — paklausė ji. — Ak, safyrai!.. Taip, ta pati sagė. 
Koks tu gerutis!.. Sakyk, branguti, ar čia tikrai tie patys safyrai? 
Vitrinoj atrodė kur kas prašmatnesni. 

Kitokios padėkos jis nė nesitikėjo ir varu varomas žengė pro 
duris. Kaip tik tuo metu pastebėjo Atlasinę, kuri kantriai laukė 
susirangiusi ant sofos. Žvilgsniu perleido abi moteris ir, jau 
nebesipriešindamas, nuolankiai išėjo iš svetainės. Dar neužsi- 
trenkus paradinėms durims, Atlasinė puolė prie Nanos, apsikabi- 
no ją per liemenį ir dainuodama ėmė suktis su ja po kambarį. 
Paskui pribėgo prie lango. 

— Pažiūrėkim, kokį snukį susukęs jis mauna namo! 

Pasislėpusios už užuolaidos, abi moterys užsikvempė ant kal- 
dintos geležies palangės. Laikrodis išmušė pirmą valandą. Tuš- 
čias, lietaus šuorų tvaiskomas Viljė prospektas su dviem eilėmis 
dujų žibintų iš šalių driekėsi į tolį — į drėgną kovo naktį. Dykvie- 
tės atrodė it tamsos duobės; po juodu dangumi dunksojo pasto- 
liais apgriozti statomi rūmai. Ir abi moterys pašėlo kvatoti žiu- 
rėdamos, kaip šlapiu šaligatviu, lydimas sielvartingo šešėlio, per 
tuščią ir ledinę naujojo Paryžiaus dykynę susikūprinęs kėblina 
grafas Miufa. Tačiau Nana nutildė Atlasinę: 

— Liaukis! Ziū, policininkai! 

Jiedvi nuščiuvo ir baimės pilnomis širdimis sužiuro į dvi 
tamsias figūras, ritmingais žingsniais einančias šaligatviu kitoje 
prospekto pusėje. Nors ir pripratusi prie prabangos, prie įsakmiu 

' tonu kalbančios moters padėties, Nana, kaip ir anksčiau, siaubin- 
gai bijojo policijos, nė girdėti apie ją nenorėjo, kaip nenorėjo 
nieko girdėti apie mirtį. Ją šiurpas nukrėsdavo, kai, eidamas pro 
šalį, policininkas mesdavo žvilgsnį į jos rūmą. Verčiau laikytis 
atstu nuo tų žmonių. Išgirdęs jas kvatojant tokiu vėlyvu metu, 
policininkas gali pagalvoti, kad jos kekšės. Krūuptelėjusi visu 
kūnu, Atlasinė prisiglaudė prie Nanos. Tačiau nuo lango jiedvi 
nepasitraukė pastebėjusios balomis sliuogiant žibinto atšvaitus. 
Pasirodo, tai pėslino sena skudurininke, pagrioviais ieškodama 
grobio. Atlasinė iškart ją pažino. 


— Ziūu! — sušuko.— Antai karalienė Balagulė, išsipusčiusi 
kaip kaliausė! 

Ir, vėjui ledine dulksna čaižant joms veidus, Atlasinė papa- 
sakojo savo mieliausiajai karalienės Balagulės istoriją. O, kokia 
gražuolė kadaise buvusi, visas Paryžius iš proto kraustęsis; pasiu- 
tusi, aistringa, už nosies vedžiojusi vyrus kaip paskutinius 
mulkius, dideli ponai, ir tie verkę prie jos durų! O štai dabar 
visiškai prasigėrusi, kvartalo moterys juoko dėlei pavaišinančios 
ją taurele metėlių trauktinės, o paskum padaužos vaikigaliai 
svaidą į ją akmenis. Žodžiu, kritusi iš aukštybių kaip vabalas, 
karalienė nusiritusi į purvynę! Nana klausėsi, ir kūnas jai ėjo 
pagaugais. 


— Tuoj pamatysi! —pridūrė Atlasinė. 

Ir vyriškai sušvilpė. Skudurininke, kepėstuojanti palangėje, 
kilstelėjo galvą, ir ją užliejo geltona žibinto šviesa. Buvo tai 
skarmalų kūlys sudriskusia skepeta apgobta galva ir pamėlusiu 
rečiuotu veidu, kuriame juodavo įdubusi bedantė burna ir siauros 
it plyšiukai, krauju pasruvusios akys. Ir Nana, pasibaisėjusi ta 
šiurpia susenusią, alkoholio pražudyta kurtizane, staiga prisiminė 
Irmą d'Anglar, ir toje siaubingoje tamsoje it gyva prieš akis jai 
stojo Šamono abatijos pamėklė, buvusioji prostitutė, kuri, su- 
laukusi garbingo amžiaus, didingai lipa savo pilies laiptais, ly- 
dima nuolankių viso kaimo žvilgsnių. Atlasinė sušvilpė dar kartą, 
tyčiodamasi iš senės, nematančios jos iš gatvės. 

— Liaukis, antai policininkai! —sudraudė ją Nana persimai- 
niusiu balsu. — Eikš, katyt! 

Ritmingi žingsniai skambėjo vis arčiau. Jiedvi uždarė langą. 
Sužvarbusi, sudrėkusiais plaukais Nana akimirką apdujo maty- 
dama savo svetainę, lyg būtų pamiršusi, kur yra, ir atsidūrusi 
nepažįstamoje vietoje. Į ją padvelkė toks šiltas ir kvapnus oras, 

kad ji džiugiai susijuokė, tarytum nesitikėdama tokios malonios 
staigmenos. Krūvos turtų, senoviniai baldai, auksu siuvinėti 
šilkai, bronzos ir dramblio kaulo dirbiniai — viskas snaudė raus- 
voje lempų šviesoje; tylus rūmas kerėjo neregėta prabanga -- 
taip iškilmingai atrodė preiškambaris, toks erdvus ir ištaigus 
buvo valgomasis, tokie prašmatnūs platūs laiptai, tokie minkšti 
kilimai ir krėslai. Tai buvo netikėta pačiai Nanai, trokštančiai 
neribotos valdžios, viešpatavimo ir malonumų, geidžiančiai 
turėti viską ir viską niokoti. Dar niekad ji nebuvo pajutusi, kokia 
didi jos lyties galia. Iš lėto apžvelgė viską aplink ir rimtu tonu 
filosofiškai pareiškė: 

— Kad jau tiesa, tai tiesa: kol esi jauna, džiaukis gyvenimu! 

Tačiau Atlasinė jau vartėsi meškenomis, kuriomis buvo nu- 
klotos miegamojo grindys, ir šaukė: 

— Eikš! Eik čionai! 

Nana nuėjo į tualeto kambarį nusirengti. Kad būtų greičiau, 
abiem rankomis susiėmė vešlius šviesius plaukus, papurtė pasi- 
lenkusi prie sidabrinio dubens, ir ilgi segtukai, melodingai skam- 
bėdami, pabiro į skaistaus metalo indą. 


XI 


Tą sekmadienį, prasidėjus birželio karščiams ir audroms, Bu- 
lonės miške buvo varžomasi dėl Paryžiaus pagrindinio prizo. 
Saulė patekėjo rusvose ūkanose, panašiose į dulkių debesis. Ta- 
čiau apie vienuoliktą valandą, tuo metu, kai į Lonšano hipodromą 
ėmė riedėti karietos, pietų vėjas išvaikė debesis; šėmi ūkai 
nuplaukė į tolius, pro pailgas properšas praspindo skaisti žydry- 
nė, pamažu plėsdamasi ir apimdama visą dangų nuo vieno regi- 
mojo ploto krašto ligi kito. Ir kai saulės spinduliai prasiverždavo 
pro debesis, viskas ūmai sutviksdavo — ir žalia veja vidury 
hipodromo, pamažu užtvindoma karietų, raitelių ir pėsčių žmonių, 
ir vis dar tuščias lenktynių takas, ir teisėjo pakyla, ir finišo stul- 
pas, ir stiebai su skelbimų skydais, ir žirgų aptvaras, ir penkios 
simetrinės tribūnos su kelių aukštų medinėmis ir mūrinėmis 
galerijomis. Vidurdienio saulė nešykštėjo spindulių plačiai 
lygumai, apsodintai jaunučiais medeliais, iš vakarų atitvertai 
miškingomis Sen-Klu ir Siurenės atšakomis, už kurių rūsčiai 
dunksojo Valerjeno kalva. 


Nana, „taip įsijaudrinusi, lyg lenktynių baigtis būtų turėjusi 
nulemti jos likimą, panoro įsitaisyti prie barjero, kuo arčiau 
finišo stulpo. Atvažiavo ji labai anksti, viena pirmųjų, savo gar- 
siuoju sidabruotu lando, pakinkytu nuostabiu baltų žirgų ketver- 
tu — grafo Miufa dovana. Kai ji pasirodė prie hipodromo vartų — 

su dviem foreitoriais, sėdinčiais ant arklių iš kairės, ir dviem 
liokajais karietos užpakaly,— žiūrovai stumdydamiesi prasisky- 
rė, lyg duodami kelią karalienei. Ji vilkėjo stulbinančiais pašvi- 
tais, traukiančiais akį Vandevro arklidžių spalvomis — balta ir 
žydra: siaurutis korsažas ir žydro šilko tunika, suraukta ir 
išskleista ant strėnų, buvo glaudžiai apgulę kūną išryškindami 
šlaunų linijas, o tai buvo nepaprastai drąsu tais plačių sijonų 
laikais; balto atlaso šerpė, apvyniota apie kaklą, kryžmai sukeis- 
tais galais dryksojo ant balto atlaso suknios pūstomis balto atlaso 
rankovėmis, ir visa tai buvo apvedžiota skaisčiai tvaskančiais 
sidabro spalvos nėriniais. O kad būtų dar labiau panašu į žokėjų, 
Nana buvo užsidėjusi žydrą kepuraitę su balta plunksna ir ant 
nugaros pasileidusi auksinius plaukus, primenančius rusvą vešlią 
uodegą. 


Išmušė dvyliktą. Iki pagrindinių lenktynių reikėjo laukti dar 
tris valandas. Kai lando privažiavo prie pat barjero, Nana pasi- 
juto kaip namie. Užgaidui užėjus, ji atsivežė Aukselį ir mažylį 
Luji. Sūnytis, įsirausęs į sijonus, drebėjo nuo šalčio, nors buvo 
karšta; o vaikelis, išdabintas kaspinais ir nėriniais, sėdėjo neju- 
dėdamas pasigailėtinu geltonu it vaškas veideliu, dar labiau 
išblyškusiu nuo gryno oro. Nėmaž nesivaržydama kaimynų, 
Nana labai garsiai kalbėjo su Zoržu ir Filipu Jugonais, sėdinčiais 
priešais, ant suoliuko, beveik nematomais tarp aukštų puokščių 
baltųjų rožių ir žydrų neužmirštuolių. 


— O kai jis man įsiėdė iki gyvo kaulo, — pasakojo Nana, — 
parodžiau jam duris, ir baigta... Stai jau dvi dienos, kai purkštau- 
ja. 

Ji kalbėjo apie grafą Miufa, bet nė neketino prisipažinti jau- 
nuoliams, kodėl iš tikrųjų pirmąsyk rimtai susikirto su grafu. 
Vieną vakarą jis aptiko miegamajame cilindrą, nes Nana, nuobo- 
džio pjaunama, užsimanė padūukti ir parsivedė iš gatvės pirmą 
pasitaikiusį praeivį. 

— Kad žinotumėt, koks jis juokingas,-- toliau kalbėjo ji, 
gardžiuodamasi kiekviena smulkmena.— Apskritai jis davatkė- 
nas, kokių reta... Kas vakarą kalba poterius. Na ir gerai! Mano, 
kad nieko nematau, nes pirma einu gulti, stačiai nenoriu jo 
varžyt, bet stebiu viena akimi, o jis burba panosėje, persižegnoja 
nusisukęs, peržergia mane ir gula prie sienos... 


— Tai bent! Neblogai, — sumurmėjo Filipas.— Vadinas, ir 
prieš tai, ir po to? 

Nana skambiai nusikvatojo. 

— Žinoma, ir prieš tai, ir po to. Užsnūsdama girdžiu, kaip jis 
vėl kažin ką burba... Bet bjauriausia, kad vos tik mudu susiplie- 
kiam, jis kaipmat kimba savo kunigėliams į sijonus. Stai aš irgi 

* tikinti. Kas be ko, galit juoktis kiek tinkami, bet aš visad tikėjau 


ir tikėsiu... Tik jis persūdo, amžinai verkšlena, kalba apie sąžinės 
priekaištus. Stai užvakar, kai mudu susipjovėm, stačiai puolė 
į isteriją, net persigandau... 

Ir umai, persimesdama į kitą temą, sušuko: 

— Ziū, antai Minjonai atsibeldė! Tai bent! Ir vaikus atsitem- 
pė... O kaip juos išpustė, iščiustijo! 

Minjonai atvažiavo griežto stiliaus lando — prašmatniausia 
karieta, pralobusių miesčionių akimis žiūrint. Roza pilko šilko 
suknele, papuošta raudonais kaspinais ir pūpsniais, šypsojo lai- 
minga žiūrėdama į priešais sėdinčius Anri ir Sarlį, tikras kerėp- 
las pernelyg duksliais koležo auklėtinių švarkeliais. Tačiau kai 
tik Minjonų lando sustojo prie barjero, Roza pastebėjo Naną, 
išdidžiai šypsančią tarp savo puokščių, apžiūrėjo ketvertą arklių 
ir liokajus, kietai sučiaupė lūpas ir niekinamai nusisuko. Minjo- 
nas, šviežutis ir smagiai nusiteikęs, priešingai, pamojo Nanai 
ranka. Jis tvirtai laikėsi principo — nesikišti į moterų kivirčus. 

— Beje, — prabilo vėl Nana, — ar pažįstat aure aną švarutį 
seneliuką išpuvusiais dantimis?.. Tai ponas Veno... Širyt jis buvo 
pas mane atėjęs. 

— Ponas Veno? — sušuko nustebęs Zoržas.— Negali buti! 
Juk jis jėzuitas! 

— Žinoma, iškart užuodžiau. Kad būtumėt girdėję mūsų 
pokalbį! Stačiai juokis ir voliokis!.. Jis kalbėjo man apie grafą, 
apie nesantaikos draskomą jo šeimą, maldavo, kad grąžinčiau 
laimę jo šeimos židiniui... Beje, laikėsi jis labai mandagiai, be 
perstojo šypsojo... Na, o aš atsakiau jam, kad to tik ir trokštu, 
ir netgi pasisiūliau pati sutaikinti grafą su žmona... Patikėkit, aš 
nejuokauju, baisiai džiaugčiausi, jeigu visi jie būtų laimingi! 
Be to, ir man širdis atlėgtų, nes, tiesą pasakius, kai kada jis man 
taip įsipyksta, kad iš proto gali išsikraustyt. 

Visas nuovargis, susikaupęs per paskutinius mėnesius, išsi- 
veržė drauge su tuo širdies riksmu. Juo labiau kad grafas turėjo 
didelių piniginių sunkumų: jis vaikščiojo susirūpinęs nežinoda- 
mas, kaip apmokėti Labordetui pasirašytą vekselį. 

— Žiūrėkit, antai grafienė! — tarė Zoržas, žvilgsniu perbėg- 
damas tribūnas. 

— Kur? —sušuko Nana.— Geras akis turi, vaikeli!.. Palai- 
kykit skėtį, Filipai. 

Tačiau Zoržas pralenkė brolį ir džiugiai stvėrė žydrą šilkinį 
skėtį sidabriniais kutais. Nana nutaikė į tribūnas didelius žiuro- 

+ L-— Tikrai, štai ji, — pagaliau tarė. — Dešinėje tribūnoje, prie 
pat stulpo, ar ne? Ji violetine suknia, o greta duktė balta suknele... 
Ziu, Dagnė su jomis sveikinasi! 

Tuomet Filipas pranešė, jog netrukus įvyksiančios Dagnė 
vedybos su ta kartimi Estele. Jau esą galutinai sutarta, net 
užsakai paduoti. Sakoma, grafienė iš pradžių nesutikusi, bet 
grafas primetęs savo valią. Nana nusišypsojo. 


— Žinau, žinau, — sumurmėjo.— Labai džiaugiuosi, kad Po- 
liui išdegė. Jis šaunus vaikinas, tikrai to vertas. 

Ir, palinkusi prie sūnelio, paklausė: 

— Tau smagu, sakyk?.. Toks rimtas veidelis! 


Vaikas nesišypsodamas žvalgėsi aplink mažo senuko išraiška, 
lyg visa tai, ką matė, būtų kėlę jam vien liūdnas mintis. Aukselis, 
nuvytas nuo nepasėdos šeimininkės kelių, drebėjo susirangęs 
šalia vaiko. 


Tuo tarpu vejoje vis mažiau bebuvo vietos. Pro Kaskado 
vartus begaliniu srautu be perstojo dardėjo karietos. Tarp jų 
ypač traukė akį dideli omnibusai, vadinamosios „polinos", nuo 
Italų bulvaro gabenantys iškart po penkiasdešimt keleivių ir 
stojantys po dešinei nuo tribūnų; riedėjo prašmatnūs dogkarai, 
viktorijos, lando greta apgailėtinų fiakrų, tempiamų vos kojas 
velkančių kuinų; riedėjo anglišku ketvertu kinkytos karietos, 
pašto karietos, kurių šeimininkai sėdėjo antrame aukšte ant 
suoliukų, paliepę tarnams viduje laikyti pintines su šampanu; 
riedėjo šarabanai neįprastai dideliais tekiniais, kurių stipinai 
mėtė plieno atšvaitus; melodingai skambant žvangučiams, riedėjo 
dailūs lengvučiai kabrioletai, tarytum laikrodininko pagaminti. 
Kartais pasitaikydavo vienas kitas raitelis; tarp ekipažų tvino 
siautulingas pasimetusių pėsčiųjų srautas. Ratai, dardantys 
Bulonės miško alėjomis, vos kliudę minkštą hipodromo veją, 
iškart nustodavo tarškėti, ir aidus.jų tarškėjimas virsdavo dusliu 
šnaresiu; vis garsiau skambėjo didėjančios minios užesys, šūks- 
niai, rykavimai, botagų pliaukšėjimas, skrodžiantis gryną orą. 
Ir kai vėjo šuoras praplėšdavo debesų maršką, išlįsdavo saulė, 
per visą hipodromą nudriekdama ilgą aukso ruožą, — sužėrėdavo 
pakinktai ir lakuotos karietų apkalos, visomis spalvomis sutviks- 
davo damų pašvitai, o tame šviesų ūke viršum žiūrovų galvų 
tarytum užsiplieksdavo ant aukštų pasosčių sėdinčių vežėjų 
siluetai su ilgais botagais rankose. 


Tuo metu pasirodė Labordetas, kurį savo puskariete atsivežė 
damos: Kvakė, Klarisė ir Blanšė de Sivri, ir skersai lenktynių 
tako sparčiais žingsniais pasuko žirgų aptvaro link. Nana liepė 
Zoržui jį pašaukti. Kai jis priėjo, Nana juokdamasi pasiklausė: 

— Na, kokia mano paklausa? 

Ji turėjo galvoje „Naną" — kumelę, tą netikusią Naną, gėdin- 
gai pralaimėjusią Dianos prizo lenktynes ir net nepakliuvusią į 
lenktynes balandžio ir gegužės mėnesį, kai buvo varžomasi dėl 


252 


Karo ir Didžiojo metinio prizų, kuriuos pelnė Liuzinjanas, taipgi 
Vandevro arklidės ristūnas. Liuzinjanas tada iškart tapo favori- 
tu— jau dvi dienos, kai už jį buvo statoma dvigubai. 

— Penkiasdešimt prieš vieną, kaip ir anksčiau,- - atsiliepė 
Labordetas. 

— Po velnių! Ne kažin kiek tekainuoju, — tarė Nana, įsitrauk- 
dama į tą žaidimą. — Tuomet savęs atsisakau... Na jau ne, tegu 
mane skradžiai, nė luidoro sau nepaaukosiu. 

Labordetas labai skubėjo, bet Nana jo nepaleido. Jai reikią 
patarimo. Juk jis esąs savas tarp trenerių ir žokėjų, turįs patikimų 
duomenų apie ristūnus. Jau dvidešimtį kartų jo spėjimai pasit- 
virtinę. Ne veltui jis vadinamas „Landūnų karalium". 

— Sakyk, kurį arklį man pasirinkt? — neatlyžo Nana.— Ko 


vertas anglas? 


— Spiritas? Trys prieš vieną... Valerijus Antrasis — irgi 
trys... Paskum visi kiti: Kosinusas — dvidešimt penki, Laimė — 
keturiasdešimt, Bumas — trisdešimt, Sprigtas — trisdešimt penki, 


Migdolas — dešimt... 

— Na jau ne, anglo nesirinksiu. Aš patriotė... O gal surizi- 
kuot ir lošt iš Valerijaus Antrojo? Juk ne veltui spinduliuote 
spinduliavo kunigaikštis de Korbrezas... Ne, neverta! Statau 
penkiasdešimt luidorų, kad laimės Liuzinjanas. Kaip tu sakai? 

Labordetas keistai nužvelgė Naną. O ji persisvėrė per lando 
kraštą ir ėmė pusbalsiu su juo tartis, nes žinojo, kad Vandevras 
priprašė Labordetą statyti už jį per bukmekerius — mat nenorėjo 
išsiduoti. Jeigu jis suuodęs ką nors nauja, galįs drąsiai jai pasa- 
kyti. Tačiau Labordetas nesileido į aiškinimus ir patarė Nanai 
pasikliauti jo uosle: tuos penkiasdešimt luidorų panaudosiąs 
savo nuožiūra, ir Nanai nereikėsią gailėtis. 

— Kokius tik nori, tokius arklius ir rinkis! — suriko ji 
linksmai jam įkandin.— Tik jokiu būdu ne Naną, ne tą lupeną! 

Tie žodžiai karietoje sukėlė smagų juoką. Jaunuoliai palaikė 
jos sąmojį labai vykusiu; o mažylis Luji, nieko nesuvokdamas, 
balzganomis akimis pažvelgė į motiną, nustebintas jos šaižaus 
balso. Beje, Labordetui nepavyko išsprūsti į laisvę. Jam pamojo 
Roza Minjon ir kažin ką pasakė, o jis susirašė į knygutę jos 
padiktuotus skaičius. Paskum jį pasišaukė Klarisė ir Kvakė ir 
taipgi paprašė jo paslaugos: prisiklausiusios gandų, jos nutarė 
vietoj Valerijaus Antrojo pasirinkti Liuzinjaną; ir Labordetas 
be niekur nieko užsirašė ir jų pageidavimus. Pagaliau jam 
pasisekė pasprukti, ir jis, nėręs skersai lenktynių tako, dingo 
tarp dviejų tribūnų. 

Karietų vis daugėjo. Dabar jos jau stojo į penktą eilę, užim- 
damos vis didesnį plotą išilgai barjero, kur šen bei ten giedravo 


253 


šviesaus plauko arkliai. O toliau stovėjo netvarkingai susigrūdę 
ir pavieniai ekipažai, lyg potvynio bangos išmesti į veją, susi- 
kabinę tekiniais, vienas priešais kitą, kaip pakliūva. Ten, kur 
dar buvo šiek tiek vietos, risnojo raiteliai, be perstojo šmirinėjo 
tamsūs būreliai pėsčiųjų. Tame tarytum mugės bruzdesyje, tame 
judrios minios margumyne, šen bei ten kūpsojo pilki brezentiniai 
kilnojamųjų bufetų stogeliai, akinantys savo baltumu saulei 
praspindus. Tačiau labiausiai grumdėsi minia apie bukmekerius, 
sukosi aplink juos skrybėlių ir cilindrų verpetais, o tie, stovėdami 
atviruose ekipažuose, mostagavo rankomis it klajojantys dantų 
gydytojai greta lentų, nuklijuotų statymų duomenimis. 


— Kvaila, kai nežinai, kurį arklį pasirinkti, — gailestavo 
Nana.— Matyt, reikės pačiai surizikuot ir pastatyt vieną kitą 
luidorą. 

Ji atsistojo stengdamasi įžiūrėti gražesnį bukmekerį. Tačiau 
tuoj pamiršo savo ketinimą pastebėjusi krūvą pažįstamų. Be 
Minjonų, be Kvakės, Klarisės ir Blanšės, visur šmėkščiojo 
pažįstami veidai — ir po dešinei, ir po kairei, ir užpakaly, ir 
gausybėje ekipažų, glaudžiu ratu supančių jos lando: Tatana 
Nenė su Marija Blon sėdėjo viktorijoje, Karolinė Ekė su motina 
ir dviem ponais — puskarietėje, Luizė Violen — visiškai viena, 
net be vežėjo, Mešeno arklidės spalvomis — oranžiniais ir 
žaliais kaspinais — padabintoje karietaitėje, Lėja de Horn — 
pašto karietos antrame aukšte, kur triukšmavo ištisa gauja 
jaunimo. Tolėliau, aristokratiškoje aštuonių lingių karietoje, 
greta augaloto jūrų mokyklos kariūno oriai sėdėjo Liusi Stiuart 
griežto kirpimo juoda šilkine suknia. Bet ypač apstulbo Nana, 
pamačiusi Simone atvažiuojant puskariete: vadžias laikė pats 
Staineris, o užpakaly, ant paminos, išdidžiai stovėjo liokajus, 
susidėjęs rankas ant krūtinės; Simone buvo nuostabi — gelton- 
dryže balto atlaso suknia, visa apsikarsčiusi deimantais nuo 
skrybėlaitės iki juosmens; o bankininkas, pliaukšėdamas be galo 
ilgu šmaikščiu, valdė du pratėgiui pakinkytus arklius: priešaky 
risnojo nedidelis aukso plauko sartis, o įdurmu sekė atkilus 
bėris, eidininkas, aukštai kilnojantis kojas. 


— Po perkūnais! — sušuko Nana.— Ko gero, tas sukčius 
Staineris vėl bus apkuopęs biržą!.. O Simone, Simone! Paimk tu 
ją, kad gudrus! Ne, jis tikrai nežino saiko, įklius, kaip kažin ką! 

Šiaip ar taip, iš tolo linktelėjo Simonei. Nana mojavo ranka, 
šypsojo, sukiojosi nepamiršdama nė vieno pažįstamo, kad tik 
visi ją pamatytų. Ir nesiliovė tauškusi: 

— O Liusi sūnelį atsitempė! O žinot, uniformuotas jis labai 
žaviai atrodo... Sit kodėl ji taip riečia nosį! Girdėjot, ji baisiausiai 

jo bijo ir dedasi aktore... Šiaip sakysi ar taip, vargšelis, regis, 
nieko nenumano! 

— Et! — susijuokė Filipas.— Jeigu tik ji panorės, iš karto 
suras jam turtingą nuotaką provincijoje. 

Nana nutilo. Pačioje ekipažų kamšatyje ji pastebėjo Trikonę. 
Atbildėjusi fiakru, Trikonė nieko nematė iš savo vietos, tad kuo 
ramiausiai užsikorė ant pasostės. Ir, atsitiesusi visu menku ūgiu, 
toji tauraus, ilgų vyturų apriesto veido matrona iš aukšto stebėjo 
minią, jausdamasi it karalienė jai pavaldžiame moterų pasaulė- 
lyje. Visos damos slapčiomis jai šypsojo. O ji, išdidi, pasipuūtusi, 
dėjosi nė vienos nepažįstanti. Juk ne dirbti čionai atvažiavo, — 
ji mėgo lenktynes, dėl arklių iš proto kraustėsi ir lošė kaip 
pasiutusi. 


— Žiūrėkit, aure tas mulkis La Faluazas! — staiga tarė Zoržas. 

Visi aiktelėjo nustebę. Nana ne iškart pažino savo buvusį 
gerbėją. Gavęs palikimą, jis pasidarė neregėto prašmatnumo. 
Segėjo apykaklėmis lenktais galais, vilkėjo šviesių atspalvių 
eilutėmis, apgulančiomis liesus pečius, garbanavosi plaukus, 
vaikščiojo nutaisęs ilgesingą, nuobodžiaujančią miną, kalbėjo 
alsiu balsu tolydžio įterpdamas žargoniškus žodelius, nesiteikda- 
mas užbaigti minties ir nukąsdamas po pusę sakinio. 

— O jis šauniai atrodo! — susižavėjusi pareiškė Nana. 

Kvakė ir Klarisė pašaukė La Faluazą — jos buvo pasirengusios 
pulti jam ant kaklo, kad tik galėtų susigrąžinti. Bet jis, taręs 
vos kelis žodžius, nuėjo pašaipiai ir niekinamai sūpuodamas 
klubais. Jį pakerėjo Nana, jis pribėgo, atsistojo ant paminos, o 
kai ji kandžiai priminė buvusią aistrą Kvakei, jis prakošė pro 
dantis: 

— Et, viskas baigta, sudieu, senoji gvardija! Gana, man ji 
nusibodo! Įsidėmėkit, dabar jūs — manoji Džuljeta... 

Ir net prisidėjo ranką prie širdies. Nana nusikvatojo išgir- 
dusi tokį netikėtą ir viešą meilės pareiškimą. 

— Liaukitės, man ne tai galvoj! — sušuko. — Per jūsų šnekas 
pamiršau, kurį arklį buvau bepasirenkanti... Zoržai, matai antai 
aną storulį bukmekerį rudais susiraičiusiais plaukais? Iš pažiūros 
tikras niekšas, bet man patinka... Eik ir pastatyk... Klausykit, 
o kurį arklį man pasirinkt? 

— O, aš ne patriotas,— pralemeno La Faluazas,— aš visom 
keturiom už anglą... Bus šaunu, jeigu laimės anglas! Velniop 
prancūzus! 


Nana pasipiktino. Jie įšneko apie arklius. Dėdamasis dideliu 
žinovu, La Faluazas visus ristūnus vadino kuinais. Tasai kiltas 
bėris Migdolas, barono Verdjė ristūnas, Trafo ir Lenoros atžala, 
gal ir turėtų visus šansus laimėti, bet persitempęs per treniruotes 

ir nenuvaldąs kojų. Na, o Valerijus Antrasis iš Korbrezo arklidžių 
stačiai neparuoštas lenktynėms: balandžio mėnesį jam buvę 
įsimetę diegliai; aišku, tai slepiama, bet jis, La Faluazas, galįs 
duoti garbės žodį, jog tai tiesa! Ir galop jis patarė pasirinkti 
Laimę, žirgą iš Mešeno arklidžių, patį prasčiausią, į kurį niekas 
nė žiūrėti nenorėjo. Velniai griebtų! Kokio stoto žirgas ir koks 
lakus! Pamatysit, jis dar visus nustebinsiąs! 


— Ne,— atrėmė Nana.— Duodu dešimt luidorų, kad laimės 
Liuzinjanas, ir penkis statau ant Bumo. 

La Faluazas net sukliko iš pasipiktinimo: 

-- Brangioji, Bumas niekam tikęs! Jokiu būdu! Gaškas, jo 
šeimininkas, ir tas jo atsisako... O jūsų Liuzinjanas niekad nelai- 
mės! Bene tai žirgas? Tik pagalvokit, Lambo ir Princesės atžala! 
Jokiu būdu! Visi šitos giminės arkliai trumpų kojų! 

Jis ko neužspringo bešaukdamas. Filipas įsiterpęs tarė, jog 
šiaip ar taip, Liuzinjanas laimėjęs ir Karo, ir Didijį metinį prizus. 
Bet La Faluazas atkirto: 

— Ir kas iš to? Nieko. Priešingai, tokių žirgų reikia saugotis. 
Ir, be kita ko, Liuzinjanu joja Grešemas, vadinas, nieko doro 
nebus. Grešemui nesiseka, jis niekad neatjoja pirmas! 

Ir ginčas, prasidėjęs prie Nanos lando, netrukus persimetė 
į veją. Nuo vieno galo iki kito skardėjo, šaižūs balsai, lošimo 
aistra stiprėjo, veidai degte degė, žmonės konvulsyviai mosta- 
gavo rankomis; tuo tarpų bukmekeriai, pasilipę ant ekipažų 
pasosčių, įnirtingai rėkavo skaičius, lentoje rašė statymus. Stam- 
biai buvo lošiama teisėjų aptvare, o čia spietėsi tik smulkmenos; 
čia draskėsi skatikiniai lošėjai, kurie, godulio skatinami, rizikavo 
prakišti vieną kitą franką, o išlošti — kelis luidorus. Apskritai 
didžiausios varžybos vyko tarp Spirito ir Liuzinjano. Anglai, 
atpažįstami iš pirmo žvilgsnio, vaikščiojo po veją kaip šeiminin- 
kai, įraudusiais veidais, iš anksto švęsdami pergalę. Prieš metus 
lordo Ridingo žirgas Brama laimėjo Pagrindinį prizą, ir, menant 
tą prlaimėjimą, vis dar krauju plūdo prancūzų širdys. O jeigu ir 
šiemet prancūzai pralaimėsią, tai būsianti katastrofa! Todėl visos 
tos damos ir liepsnojo tautiniu išdidumu. Vandevro arklidės buvo 
mūsų šlovės tvirtovė, visi šaukė Liuzinjaną, gynė jį, liaupsino. 
Kvakė, Blanšė, Karolinė ir visos kitos ėjo lažybų, kad laimėsiąs 
Liuzinjanas. Liusi Stiuart varžėsi sūnaus ir laikėsi nuošaly; tačiau 
pasklido gandas, jog Roza Minjon paprašiusi Labordetą jos sąs- 
kaita pastatyti du šimtus luidorų. Tik viena Trikonė, sėdėdama 
greta vežėjo, laukė paskutinės akimirkos: ji ramiai klausėsi, 
didinga poza kažin ką rašėsi knygutėje vis garsiau ūžiant šurmu- 
liui, kuriame tolydžio skambėjo arklių vardai, o paryžiečių 
tarškėjimas miešėsi išvien su gomuriniais anglų šūksniais. 

— O Nana? — staiga paklausė Zoržas.— Nejaugi niekas jos 
neprisimena? 

Ir tikrai niekas jos neminėjo, net neprisiminė. Savo skambiu 
vardu Vandevro Liuzinjanas visiškai užtemdė kumelę, ir šiaip jau 
neturėjusią jokių šansų. Bet staiga La Faluazas iškėlė ranką ir 
pareiškė: 

— Man dingtelėjo puiki mintis... Vienas luidoras, kad laimės 
Nana! 

— Bravo! — sušuko Zoržas.— Du luidorai! 

— Trys luidorai! — savo ruožtu pridūrė Filipas. 


Ir ėmė kelti kainą, pašaipiai, bet podraug galantiškai skelbė 
vis naujus skaičius, lyg varžydamiesi vienas su kitu, kas pasiu- 
lys daugiau už Naną. La Faluazas pareiškė, jog apipilsiąs Naną 
auksu. Visi turį eiti lažybų, reikią įtraukti kuo daugiau žmonių. 
Tačiau, kai trys jaunuoliai puolė ieškoti šalininkų, Nana jiems 
sušuko: 

— Įsidėmėkit, aš nesiulau už ją nė vieno sū! Jokiu būdu!.. 
Zoržai, dešimt luidorų už Liuzinjaną ir penki — už Valerijų 
Antrąjį! 

O jie jau įsileido į žaidimą. Nana juokdamasi žiūrėjo, kaip 
jie mikliai nardo tarp ratų, landžioja pro arklių snukius, siuva 
po visą veją. Vos pastebėję ekipaže pažįstamą, jie apnikdavo jį, 
imdavo liaupsinti Naną. Ir, skardint kvatojimui, jie tolydžio 
atsigręždavo į lando pusę, pergalingai rodydavo pirštais naują 
skaičių, o Nana atsistojusi mosuodavo jiems skėčiu. Tačiau jų 
pastangos buvo bergždžios. Tik vienas kitas vyras leidosi įkalba- 
mas; pavyzdžiui, Štaineris susijausmino pamatęs Naną ir surizi- 
kavo pastatyti tris luidorus. Moterys griežtai atsisakė: ačiū, jos 
nemėtahčios pinigų į balą! Ir apskritai jos nelinkusios nertis iš 
kailio dėl tos šlykščios mergšės, išsišokusios su baltų žirgų 
ketvertu, foreitoriais ir liokajais, pasišovusios viską susiglemžti! 
Kvakė ir Klarisė, labai įsižeidusios, paklausė, ar La Faluazas 
nesityčiojąs iš jų. Kai Zoržas narsiai atsistojo prieš Minjonų 
lando, Roza pasipiktinusi nusisuko ir neatsakė nė žodžio. Tik 
paskutinė kekšė galinti sutikti, kad jos vardu pavadinta kumelė! 
Minjonas, priešingai, linksmai palydėjo žvilgsniu jaunuolį ir 
pareiškė, jog moterys visados suteikiančios laimę. 

— Na? — paklausė Nana, kai jaunuoliai, ilgai derėjęsi su 
bukmekeriais, pagaliau grįžo atgal. 

— Jūsų kaina — keturiasdešimt prieš vieną, — atsakė La Fa- 
luazas. 

— Ką? — nustebusi sušuko Nana.— Keturiasdešimt? Juk 
buvau įkainota penkiasdešimt prieš vieną... Kas atsitiko? 


Kaip tik tuo metu pasirodė Labordetas. Lenktynių takas 

buvo uždarytas, varpo dūužis paskelbė varžybų pradžią. Ir, per 
hipodromą nuošus nerimastingam šurmuliui,, Nana paklausė 
Labordetą, kodėl taip netikėtai pakilę jos popieriai. Tačiau jis 
atsakė išsisukinėdamas: matyt, ja susidomėję ir ėmę statyti. Teko 
pasitenkinti tokiu paaiškinimu. Beje, susirūpinęs Labordetas 
pridūrė, jog netrukus pasirodysiąs pats Vandevras, aišku, jeigu 
jam pavyksią ištrūkti. 


Pirmasis lenktynių ratas pasibaigė beveik nepastebėtas, nes 
buvo laukiama varžybų dėl pagrindinio prizo, bet tuo metu vir- 
šum hipodromo netikėtai prapliupo lyti. Akimoju dingo saulė, 
minią apgaubė blyški prieblanda. Užlėkė vėjo šuoras, staiga 
prakiuro dangus, ūužtelėjo kaip iš kibiro — ištisi srautai vandens. 
Kilo baisus sąmyšis, pasigirdo klyksmai, sąmojai, keiksmai, 
pėstieji galvotrūkčiais puolė slėptis po brezentiniais bufetų 
stogeliais. Damos ekipažuose, abiem rankomis laikydamos skė- 
čius, stengėsi apsiginti nuo lietaus, tuo tarpu pasimetę liokajai 
kėlė karietų antvožus. Bet liūtis greit baigėsi, vėl suspindo saulė, 
visomis spalvomis sužėrėjo ore sūkuriuojančios vandens dulkės. 
Vėjas nunešė debesį Bulonės miško link, ir viršum hipodromo 
atsivėrė žydra properša. Lyg atsiliepdamas į tą švelnią dangaus 
šypseną, pasigirdo linksmas nusiraminusių moterų juokas; 
nekantriai žvengiančius žirgus, bruzdančią minią, nusikratančią 
sušlapusius drabužius, apgaubė auksinė skraistė, ir skaisčiai 
sutvisko veja, perdėm nusagstyta mažyčiais krištolo lašeliais. 


— Ak, vargšeli tu mano! — sušuko Nana, ūmai prisiminusi 
Luji.— Ar labai peršlapai, meiluti? 

Netardamas nė žodžio, vaikas atkišo šlapias rankytes. Nana 
išsitraukė nosinaitę. Tuo pačiu žygiu nušluostė ir Aukselį, tirtėte 
tirtantį visu kūneliu. Ant balto atlaso pašvitų liko kelios dėmelės: 
didelis daiktas, jai nusispjaut! Lietaus atgaivintos puokštės tvas- 
kėjo kaip sniegas; ir ji, nutvėrusi vieną puokštę, uostė, laiminga 
gardžiavosi kvapniu aromatu, tarytum rytmečio rasa vilgėsi 
lūpas lietaus lašeliais. 


Staigi liūtis suvarė publiką į tribūnas. Nana nutaikė į jas 
žiūronus. Per tokį atstumą buvo matyti vien marga minia, užtvin- 
džiusi pusračiu sustatytus suolus, tamsus fonas, kuriame blan- 
kiomis dėmėmis bolavo Veidai. Spindulių pluoštas pro stogo 
kraštą krito į minią, ir tame šviesos trikampyje sėdinčių damų 
tualetai buvo tarytum išblukę. Bet ypač juokingos Nanai atrodė 
damos, liūties nuvarytos nuo kėdžių, eilėmis išrikiuotų ant smėlio 
priešais tribūnas. Kadangi laisvo elgesio moterims įeiti į teisėjų 
aptvarą buvo griežtai draudžiama, Nana bent jau tenkinosi tuo, 
kad giežė apmaudą ant visų padorių moterų, jos žodžiais tariant, 
išsipusčiusių kaip kaliausės, o ir iš veido ne ką gražesnių. 

Perbėgo gandas: į nedidelę centrinę tribūną, sakytumei, kalnų 
trobelę erdviu balkonu, nustatytu raudonais krėslais, įėjusi pati 
imperatorienė. 

— O juk ten jisai! — sušuko Zoržas.— Nė nenumaniau, kad 
jis budi šią savaitę. 

Užpakaly imperatorienės stovėjo grafas Miufa iškilmingu, 
sustingusiu veidu. Jaunuoliai ėmė pokštauti, tyčiomis gailestau- 
dami, kad su jais nesą Atlasinės,— būtų nuėjusi ir paplojusi 
grafui per pilvą. Tačiau Nana, nutaikiusi žiūroną į imperatoriaus 
tribūną, pastebėjo ten Škotijos princą. 

— Ziū! — sušuko. — Aure Čarlzas! 

Jos manymu, jis gerokai aptukęs. Per pusantrų metų kaip 
reikiant nusipenėjęs. Ir ji keliais žodžiais papasakojo, kaip jis 
atrodo. O, vyras tvirtai suręstas! 

O aplink savo karietose jau kuždėjosi damos: sakoma, grafas 
pametęs Naną. Buvusi visa istorija. Tiuilri rūmai pasipiktinę 
netikusiu kamerhero elgesiu, kai jis ėmęs atvirai rodytis su Nana. 
Todėl, gelbėdamas savo padėtį, jis ir nutraukęs su ja santykius. 
La Faluazas tiesiai išdėstė visas tas kalbas, dar sykį pasisiūlė 
pavaduoti grafą, vadindamas ją savo Džuljeta. Bet ji tik smagiai 
nusikvatojo ir tarė: 

— Kvailystės!.. Jūs nepažįstat grafo: tik švilptelėsiu — ir 
jis atlėks viską pametęs. 

Jau kurį laiką ji įdėmiai žvilgčiojo į grafienę Sabinę ir Estelę. 
Dagnė vis dar sukosi apie tas damas. Paskum, skverbdamasis 
pro kėdžių eiles, prie jų prasibrovė Fošri ir šypsodamas atsistojo 
šalia grafienės. Niekinamai mostelėjusi tribūnų pusėn, Nana tarė: 

— Kas jau kas, o tie žmonės man nedaro jokio įspūdžio!.. 
Pernelyg gerai juos pažįstu. Pažiūrėtumėt, kaip jie atrodo išlindę 
iš to kiauto!.. Negerbiu jų, baigta! Purvas visada yra purvas, tiek 
apačioj, tiek viršuj, visur purvas... Sit kodėl nenoriu, kad man 
lįstų į akis. 

Ir plačiu mostu parodė į visą hipodromą: ir į arklininkus, 
vedančius žirgus, ir į imperatorienę, šnekučiuojančią su Čarlzu, 
kuris nors ir princas, o taipgi geras niekšas. 

— Saunų, Nana!.. Paimk tu ją, kad nori!..— suriko La Falu- 
azas, džiūgaudamas visa širdimi. 

Vėjo šuorai blaškė varpo dūžius, lenktynės vyko toliau. Ką 
tik pasibaigė varžybos dėl Isfahano prizo, kurį laimėjo Berlen- 
go, žirgas iš Mešeno arklidžių. Nana pasišaukė Labordetą, norė- 
dama sužinoti, kaip jis panaudojo josios šimtą luidorų; bet jis tik 
sukikeno ir neatsakė, kuriuos ristūnus jai parinko, kad nenubai- 
dytų laimės, jo žodžiais tariant. Jos pinigai įdėti kuo puikiausiai, 
netrukus ji pati pamatysianti. O kai ji prisipažino, jog pati sta- 

čiusi — dešimt luidorų už Liuzinjaną ir penkis už Valerijų Ant- 
rąjį, jis tik patraukė pečiais kaip žmogus, įsitikinęs, kad moterys 
negalinčios nedaryti kvailysčių. Nana nustebo, jinai jau nieko 
nebesuvokė. 

Tuo metu vejoje kilo dar didesnis bruzdesys. Belaukiant pag- 
rindinio prizo, visiems užėjo noras užkąsti po grynu dangumi. 
Žmonės valgė, o dar labiau gėrė visur: ir stačiai žolėje, ir ant 
aukštų suolelių šarabanuose ir pašto karietose, ir viktorijose, 
ir puskarietėse, ir lando. Visur kūpsojo kalnai šaltų užkandžių, 
iš bagažo dėžių liokajai traukė pintines su šampanu. Pokšėjo 
kamščiai, ir vėjas nešė šalin garsus, panašius į šūvius; aidėjo 
sąmojai; dūžtančių taurių skambesys teikė tam tikros nedarnos 
tai lyg isteriškai linksmybei. Kvakė ir Klarisė pasikvietė Blanšę, 
nutarusios papusryčiauti kaip reikiant: pasitiesė ant kelių maršką 
ir įniko šveisti sumuštinius. Luizė Violen išlipo iš savo šarabano 
ir prisidėjo prie Karolinės Ekė; o joms po kojomis vyrai surengė 
vejoje bufetą, kur viena po kitos ėjo išgerti Tatana, Marija, Si- 
mone ir visos kitos damos; tuo tarpu netoliese, Lėjos de Horn 
karietoje, ištisa gauja tuštino butelius, akiplėšiškai girtavo saulė- 
kaitoje, miniai matant, klykavo ir maivėsi. Tačiau netrukus vyrai 
apsiautė Nanos lando. Stovėdama visu ūgiu, ji pilstė šampaną, o 
gerbėjai galantiškai gėrė į jos sveikatą. Vienas liokajų, Fransua, 
traukė butelius iš pintinės, o La Faluazas, mėgdžiodamas mugės 
pirklį, vaipėsi ir prasčiokiškai šūkavo: 


— Čionai, ponai, eikšenkit!.. Už dyka... Visiems užteks... 

— Liaukitės, drauguži, — galop neištvėrusi sudraudė jį Na- 
na.— O dar pagalvos, kad mes kokie klajojantys komediantai. 

Tačiau jo pokštai atrodė jai labai sąmojingi, ir ji smagiai 
kvatojo. Vienu tarpu jai dingtelėjo mintis per Zoržą nusiųsti 
taurę šampano Rozai Minjon, kuri dėjosi apskritai negerianti 
alkoholio. Anri ir Šarlis mirtinai nuobodžiaują: mažyliams būtų 
ne pro šalį siurbtelėti po lašelį šampano. Tačiau Zoržas, bijodamas 
skandalo, pats ištuštino taurę. Tuomet Nana ūmai prisiminė su- 
nelį, kurį buvo visiškai pamiršusi. Gal jis norįs gerti; ir sugirdė 
jam kelis lašus vyno; vaikas net springdamas prapliupo kosėti. 

— -Eikšenkit, ponai, eikšenkit! — sušuko La Faluazas.— Nė 
dviejų su neprašom, nė vieno... Dykai vaišinam... 

Bet tuo metu Nana nustebusi sušuko: 

— Oho, aure Bordenavas!.. Pavadinkit jį, na, būkit geri, 
bėkit! 

Ir tikrai tai buvo Bordenavas; susidėjęs rankas ant nugaros, 
jis oriai vaikščiojo parudusiu nuo saulės cilindru, įjuodusiu, 
per siūles nuzulintu durtiniu, gerokai nušiuręs po bankroto, bet 
vis toks pat pasiutęs, aukštuomenėje puikuojantis savo skurdu 

ir pasiryžęs žūtbūt sučiupti laimę už pakarpos. 

— Velniai rautų! Tavęs nepaimsi! — tarė jis, kai Nana drau- 
giškai atkišo ranką. 

Paskum, išmaukęs taurę šampano, nuoširdžiai atsiduso ir 
pridūrė: 

— Ak, jei aš būčiau moteris!.. Nors, trauk mane velniai, kas 
čia tokio? Nori grįžt į teatrą? Turiu gerą mintį: išsinuomoju 
Getė teatrą, ir mudu abu apverčiam Paryžių aukštyn kojomis... 
Na? Sukertam rankas? 


Ir jis liko bestovįs prie lando, niurgzdamas, kaip paprastai, 
bet širdies gilumoje džiaugdamasis tuo susitikimu, nes, pasak jo, 
miela malonu vien pagalvojus, kad Nana gyvena šiame pasaulyje. 
Juk jinai jo duktė, jo kūnas ir kraujas. 

Ratas aplink lando plėtėsi. Dabar šampaną pilstė La Faluazas, 
o draugus šaukė Zoržas ir Filipas. Žmonių banga pamažu plūdo 
prie lando. Nana mokėjo kiekvienam saviškai nusišypsoti, pasa- 
kyti kokį sąmojį. Ir vis daugiau šampano mėgėjų slinko artyn, it 
magneto traukiamų; netrukus aplink lando jau ūžė, šurmuliavo 
ištisa minia; o Nana vėjo plaikstomais gelsvais plaukais, baltutė- 
liu, saulės nuskaistintu veidu viešpatavo tarp savo gerbėjų, tie- 
siančių jai taures. Ir galiausiai, nutarusi visiškai pribaigti visas 
moteris, kurias ir šiaip siutino jos triumfas, ji atsistojo garsiąja 
pergalingosios Veneros poza ir iškėlė pilną taurę. 

Bet kažkas iš užpakalio palietė jos peti, ji atsigręžė ir nustebo 
pamačiusi lando gale sėdint Minjoną. Ji klestelėjo šalia Minjono, 
dingdama gerbėjams iš akių, nes jis norįs pranešti jai šį tą svar- 
baus. Kur buvęs nebuvęs, Minjonas tvirtino, jog, pykdamasi su 
Nana, žmona statanti save į juokingą padėtį, — visa tai esą kvaila 
ir beprasmiška. 

— Tai va, brangute,— sukuždėjo Minjonas,— būk atsargi, 
nesiutink per daug Rozos... Matai, būtų geriau, kad tu žinotum... 
Taigi ji turi prieš tave ginklą, o kadangi ligi šiolei negali tau 
atleisti už „Musų mieląją kunigaikštienę"... 

— Ginklą? — atrėmė Nana.— O man nusispjaut į jos ginklą! 

— Klausyk, ji turi laišką, kurį tikriausiai bus ištraukusi tam 
mulkiui Fošri iš kišenės, grafienės Miufa laišką tam avigalviui 
Fošri. O tame laiške juodu ant balto viskas išklota... Tai va, Roza 
nori nusiųsti tą laišką grafui ir šitaip atsikeršyt ir jam, ir tau. 

— O man nusispjaut! — pakartojo Nana.— Juokinga, kaip 
kažin ką... Vadinas, ji tikrai su tuo Fošri... Na ir kas, juo geriau, 
ji man nusibodo. Bent pasijuoksim. 

— Ne, ne, nereikia, — greit įsiterpė Minjonas.— Bus baisus 
skandalas! O svarbiausia, mes nieko iš to nelaimėsim... 

Jis nutilo išsigandęs, kad ir šiaip jau per daug pasakė. Nana 

sušuko, kad ir neketinanti gelbėti iš bėdos padorių damų. Bet 
Minjonas neatlyžo, ir Nana įdėmiai pažvelgė jam į akis. Aišku, 
jis bugštaująs, kad Fošri, nutraukęs santykius su grafiene, vėl 
sudrumsiąs jo šeimos ramybę, o Roza kaip tik to ir trokštanti, 
nes vis dar esanti jam neabejinga, nors ir svajojanti atkeršyti. Ir 
Nana susimąstė, prisiminė pono Veno apsilankymą, ir, kol Minjo- 
nas stengėsi ją perkalbėti, jos galvoje subrendo planas. 

— Tarkim, jog Roza nusiųs laišką, ir kas iš to išeis? Skandalas, 
ir tiek. Tave tikrai įpainios, pasakys, kad dėl visa ko tu esi kalta... 
Grafas išsiskirs su žmona... 

— Kodėl? — atrėmė Nana.-— Priešingai... 

Dabar ji susigriebė ir nutilo. Nėra ko garsiai dėstyti savo 
minčių. Galop, norėdama jo nusikratyti, ji apsimetė su juo sutin- 
kanti, ir kai jis patarė susitaikyti su Roza, na, kad ir prieiti dabar, 
visiems matant, Nana atsakė, jog pažiūrėsianti, dar pagalvosianti. 


Minia šurmuliavo, ir Nana pašoko iš vietos. Taku viesuliškai 
lėkė arkliai. Paryžiaus miesto prizą laimėjo Dūdmaišis. Artėjo 
Pagrindinio prizo eilė, minia vis labiau karščiavosi nestygdama 
vietoje, grumdėsi,  bangavo, nekantriai laukė, kada praslinks 
paskutinės minutės. Ir tuo metu lošėjus pagavo nuostaba ir bai- 
mė — Nanos, netikusios kumelės iš Vandevro arklidės, kursas 
nesulaikomai kilo. Kas akimirką atbėgdavo vienas kuris ponų 
vyrų ir pranešdavo naujieną: Nana šaukiama trisdešimt prieš vie- 
ną, Nana šaukiama dvidešimt penki prieš vieną, paskum dvide- 
šimt, paskum penkiolika. Niekas nieko nesuprato. Kumelšė, pra- 
laimėjusi visas lenktynes visuose hipodromuose, kumelšė, kurios 
dar neseniai niekas nenorėjo rinktis netgi santykiu penkiasdešimt 
prieš vieną! Ką reiškė toji netikėta beprotystė? Vieni šaipėsi iš 
nelaimingų žioplių, pakliuvusių ant kabliuko ir gražiai pakraty- 
siančių kišenes. Kiti, priešingai, surimtėjo, sunerimo nujausdami 
kažin kokią suktybę. Tikriausiai kas nors ketinąs nedorai 
pasipelnyti! Kai kas užsiminė apie įprastas tokiais atvejais ma- 
chinacijas, apie atvirą plėšikavimą hipodromuose, tačiau ne- 
garbingiems įtarimams užkirto kelią Vandevro geras vardas, ir 
galiausiai viršų paėmė skeptikai, tvirtinantys, jog Nana atbėg- 
sianti paskutinė. 


— Kas joja Nana? — paklausė La Faluazas. 

Kaip tik tuo metu pasirodė tikroji Nana. Tyčia prapliupdami 
garsiai kvatoti, ponai vyrai stengėsi suteikti klausimui nešvankią 
prasmę. Nana pašaipiai pasisveikino. 

— Praisas,— atsakė ji. 

Ir vėl įsiliepsnojo ginčas. Praisas, plačiai pagarsėjęs Angli- 
joje, Prancūzijoje visiškai nežinomas. Kodėl Vandevras pasikvie- 
tęs tą žokėjų, jeigu Nana paprastai jojąs Grešemas? Beje, visus 

stebino ir tai, jog Vandevras patikėjo Liuzinjaną Grešemui, 
kuris, La Faluazo žodžiais tariant, amžinai prakišąs. Tačiau visus 
tuos samprotavimus stelbė pokštai, juokavimai, ginčai, neipras- 
čiausių minčių painiava, mišri balsų erzelynė. Kad neprailgtų 
laukti, imta vėl tuštinti šampano butelius. Staiga pasigirdo garsus 
kuždesys, visi prasiskyrė. Pasirodė Vandevras. Dėdamasi supy- 
kusi, Nana sušuko: 

— Labai jau gražu ateit paskutinę akimirką!.. Stačiai vietoj 
nestygstu, kaip noriu apžiūrėt teisėjų aptvarą. 

— Ką gi, eime,— tarė jis, — dar turim laiko. Truputį pasi- 
vaikščiosit. Sit kaip tyčia turiu leidimą damai. 

Ir, paėmęs ją už parankės, nusivedė švytinčią iš laimės, lydi- 
mą pavydžių Liusi, Karolinės ir kitų damų žvilgsnių. Broliai 
Jugonai ir La Faluazas, likę vieni lando, netausojo šampano. Atsi- 
gręžusi Nana šūktelėjo jiems, jog tuoj sugrįišianti. 

Tačiau Vandevras, pastebėjęs Labordetą, pašaukė jį, ir juodu 
persitarė vienu kitu žodžiu. 

— Viską supirkot? 

— Viską. 

— Už kiek? 

— Už pusantro tūkstančio luidorų. 

Nana sukluso susidomėjusi, ir vyrai nutilo. Vandevras buvo 
labai sudirgęs, jo šviesiose akyse degė beprotiškos ugnelės, taip 
išgąsdinusios Naną tą naktį, kai jis grasinosi susideginsiąs arkli- 
dėje su visais ristūnais. Eidama skersai lenktynių tako, Nana 
paklausė pusbalsiu, kreipdamasi į grafą „tu": 

— Klausyk, paaiškink man... Kodėl taip netikėtai susidomėta 
tavo kumelše? Cia tokia velniava prasidėjo! 

Jis krūptelėjo ir nesusivaldęs sušuko: 

— Aha, jau sušneko!.. Na ir niekšai tie lošėjai! Kai iškišu 
favoritą, visi apipuola jį kaip pasiutę, ir man nebelieka nė ska- 
tiko. O kai susidomima nežinomu žirgu, jie mane apkalba, klykia, 
lyg jiems kailį kas nertų. 

— Bent jau mane reikėjo įspėti, aš irgi būčiau pastačiusi, — 
prikišo jam Nana.— Ar ji turi šansų laimėti? 

Nei iš šio, nei iš to Vandevras pratrūko: 

— Ką?.. Atstok nuo mano galvos!.. Visi arkliai turi šansų. 
O statymai didėja todėl, velniai griebtų, kad lošiama. Kas lošia? 
Nežinau... Jei dar kibsi prie manęs su savo kvailais klausimais, 
gali sau eiti! 

Tokiu tonu jis niekad nei buvo linkęs, nei pratęs kalbėti. 
Nana veikiau nustebo negu įsižeidė. Beje, ir jis tuoj susigėdo 
ir, kai ji sausai pasiūlė laikytis mandagiau, tuoj atsiprašė. Jau 
kuris laikas jo nuotaika labai staigiai keisdavosi. Niekam Pary- 


263 


žiuje — nei aukštuomenei, nei auksiniam jaunimui — nebuvo 
paslaptis, jog tą dieną grafas Vandevras viską stato*ant kortos. 
Jeigujo žirgai nelaimėsią, jeigu, be kita ko, jis pralosiąs statomus 
pinigus, tai būsianti visiška neganda, katastrofa; ir tuomet vis- 
kas — vargais negalais įgytas kreditas, tariamai prašmatnus 
gyvenimas, slapčia graužiamas skolų ir paleistuvavimo,— viskas 
sugriūsią su tokiu trenksmu, jog garsas nuaidėsiąs plačiai po 
visą Prancūziją. Ir niekam taipgi nebuvo paslaptis, kad Nana, 
pagarsėjusi vyrų ėdikė, galutinai pribaigė grafą, įnikusi į akims 
bežiūrint senkantį turtą, surinko paskutinius trupinius. Sklido 
kalbos apie jos beprotiškus užgaidus, apie jųdviejų kelionę į 
Badeną, kur jisai, visiškai jos nustekentas, neturėjo netgi iš ko 
apmokėti už viešbutį, apie saują deimantų, kuriuos vieną vakarą 
užaudamas jis sviedęs į židinį, norėdamas pažiūrėti, ar jie sudeg- 
sią kaip anglys. Pamažu toji stuomeninga merga Paryžiaus 
padugnių manieromis ir vulgariu juoku sugebėjo primesti savo 
valią subtiliam ir išgležusiam senos giminės palikuoniui. Siuo 
metu jis rizikavo viskuo, pasidavęs tokiam nenugalimam potrau- 
kiui į kvailumą ir purvą, jog nebeturėjo galios netgi jo garsusis 
skepticizmas. Prieš savaitę Nana išgavo iš jo pažadą padovanoti 
jai pilį Normandijos pakrantėje tarp Havro ir Truvilio, ir dabar 
jis laikė garbės dalyku tesėti duotą žodį. Tačiau Nana ji nepap- 
rastai erzino, jis mielai būtų ją prikūlęs, tokia kvaila ji jam 
atrodė. 


Sargas įleido juos į aptvarą, nedrįsdamas sulaikyti moters, 
paties grafo de Vandevro vedamos už parankės. Pagaliau įžengusi 
į uždraustą zoną, Nana kone užduso iš pasipūtimo ir, stengda- 
masi eiti kuo gražiau, puikuodamasi lėtai praėjo pro damas, 
sėdinčias priešais tribūnas. Visos dešimt eilių kėdžių mirgėjo nuo 
prašmatnių pašvitų, ryškios jų spalvos liejosi išvien su linksmu 
vasaros margumynu; kėdės buvo čia išstumiamos į šalis, čia 
sustumiamos pusračiu, jei netyčia susitikdavo pažįstami, jausda- 
miesi nelyginant miesto parke, juo labiau kad vaikai lakstė 
nuo vieno būrelio prie kito; O tolėliau pakopomis kilo aukštyn 
pilnutėlės tribūnos, kur medinių kolonų šešėlyje margavo prib- 
lankę damų pašvitai. Nana įžūliai apžiūrinėjo visas tas damas. 
Tyčia įsispoksojo į grafienę Sabinę. Paskum, eidama pro impe- 
ratoriaus tribūną, dirstelėjo į grafą Miufa, kuris stovėjo išsi- 
tempęs oficialia poza šalia imperatorienės, ir pralinksmėjo. 


— Iš pažiūros tikras mulkis! — garsiai pareiškė ji Vandevrui. 
Ji norėjo apžiūrėti viską. Beje, tas parko kampelis su vejomis 
ir medžių guotais pasirodė jai visiškai neįdomus. Prie vartų buvo 
įsitaisęs ledų .pardavėjas su savo prekėmis. Po paprasčiausia 
grybo formos šiaudine pastoge skėtriodamiesi šūkavo vyrai: tai 

buvo ringas. Greta buvo tušti gardai; Nana baisiausiai nusivylė 
pastebėjusi ten vieną vienintelį arklį, o ir tą priklausantį žanda- 
rui. Toliau buvo šimto metrų takas, kuriuo arklininko parankinis 
vedžiojo gūnia apgaubtą Valerijų Antrąjį. Jos dėmesį patraukė 
būrelis vyrų su oranžinėmis kokardomis atlapuose, vaikščio- 
jančių žvyruotomis alėjomis, nepaliaujamas šurmuliavimas atvi- 
rose tribūnų galerijose; bet, dievaž, kam gi reikėjo gadintis krau- 
ją vien todėl, kad čionai draudžiama įeiti. 


Dagnė ir Fošri, eidami pro šalį, jai nusilenkė. Ji pamojo, ir 
jie gavo prieiti. Nana pareiškė, jog nieko įdomaus čia nepaste- 
bėjusi. Bet staiga, nebaigusi minties, sušuko: 

— Ziū, markizas de Šuaras, koks susenęs! Jau toks nukaršęs, 
jog, atrodo, ims ir subyrės! Ar vis dar toks pat pasiutęs? 

Tuomet Dagnė papasakojo Nanai paskutinį senio žygį: atsiti- 
kę tai užvakar, todėl niekas nieko nežinąs. Jau keletą mėnesių 
jis sukęsis apie Kvakę ir šit pagaliau nusipirkęs jos dukterį 
Ameli, pasak žmonių, už trisdešimt tūkstančių frankų. 

— Va, dailiausia! Gražumėlis! — pasipiktinusi sušuko Na- 
na.— Ir gimdyk dabar dukras!.. Na, žinoma, juk tai Lili, matot, 
štai ten, vejoje, sėdi puskarietėje su tokia dama. Taigi žiūriu, 
kad veidas lyg matytas... Vadinas, senis išveža ją parodyt, kad į 
žmones išeitų. 

Vandevras jau seniai jos nebesiklausė, trokšte troško kuo 
greičiau ja nusikratyti. Tačiau Fošri prieš nueidamas pareiškė, 
kad jeigu Nana nemačiusi bukmekerių, tai ji apskritai nieko 
nemačiusi, ir grafas, nors ir atbula širdimi, norom nenorom 
turėjo vesti ten Naną. Ir ji išsyk pralinksmėjo: tikrai įdomu! 

Tarp vejų, apsodintų jaunais kaštonais, buvo apskrita aikš- 
telė; ir ten, švelniai žalios lapijos paunksnėje, ratu sustoję vienas 
šalia kito, lošėjų laukė bukmekeriai. Pasilipę ant medinių suolų, 
kad būtų iš tolo matomi minioje, jie laikė pasikabinę savo lente- 
les ant medžių ir rašėsi statymus akylai žiūrėdami į lošėjus ir vis- 
ką suprasdami iš pirmo žvilgsnio, iš mirktelėjimo, iš mosto, tuo 
tarpu žiopliai spoksojo į juos išsižioję, nieko nesuvokdami. 
Balsai liejosi į neaiškų užesį, iš visų pusių lėkė šaukiami skai- 
čiai, nuostabos šūksniais buvo sutinkami netikėti kurso pakitimai. 
Ir retkarčiais, keldami dar didesnę maišatį, įbėgdavo šaukliai, 
sustodavo prie aikštelės ir visa gerkle pranešdavo prasidėjus 
ar pasibaigus kokioms lenktynėms, ir jiems atsakydavo suuždama 
minia, saulėkaitoje apimta lošimo karštligės. 


— Na ir snukiai! — susidomėjusi pusbalsiu tarė Nana.-— 
Stačiai į žmones nepanašūs... Zinai, nenorėčiau susitikti miške 
štai su anuo dilba. 

Tačiau Vandevras parodė jai į kitą bukmekerį, madingų dra- 

bužių krautuvės pardavėją, per dvejus metus uždirbusį tris 
milijonus. Tas liaunas gležnas blondinas buvo visų gerbiamas; 
visi kalbino jį šypsodami, sustoję į jį žiūrėjo. 

Kai juodu jau buvo beeiną šalin, Vandevras vos pastebimai 
linktelėjo kitam bukmekeriui, ir tas išdrįso pašaukti grafą. Tas 
augalotas raudonveidis žaliūukas jaučio sprandu kadaise pas 
Vandevrą tarnavo vežėju. Dabar jis ketino išbandyti laimę arklių 
lenktynėse, leisdamas apyvarton nežinia kaip sukrautus kapita- 
lus, o grafas stengėsi jį paremti patikėdamas savo vardu eiti 
lažybų ir elgėsi su juo kaip su tarnu, nuo kurio nėra ko slėptis. 
Nors ir Vandevro globojamas, šis žmogėnas keliskart pagret 
pralaimėjo dideles pinigų sumas ir šiandien viską statė ant kor- 
tos, tad akys jo buvo pasruvusios krauju, veidas liepsnote 
liepsnojo, — atrodė, jog tuojau pat jį ištiksianti apopleksija. 

— Na, Marešali, — pakuždomis paklausė Vandevras,-— kiek 
paleidot apyvarton? 


— Penkis tūkstančius luidorų, pone grafe, — atsakė bukme- 
keris, taipgi nuleisdamas balsą.— Ką? Neblogai... Prisipažinsiu, 
aš numušiau kursą iki trijų. 

— Ne, ne, nereikia, — susiraukė nepatenkintas Vandevras,— 
tegu būna du prieš vieną... Ir įsidėmėkit, Marešali, tai mano 
paskutinis žodis. 

— O, dabar tai jau nebesvarbu, pone grafe,— šyptelėjęs 
nuolankia sąmokslininko šypsena, atsiliepė bukmekeris.— Kaip 
reikiant privargau, kol primasinau tiek žmonių ir iškišau jūsų 
du tūkstančius luidorų. 

Vandevras jį nutildė. Tačiau, grafui nuėjus, Marešalis staiga 
prisiminė, jog, deja, nepasiklausė, ar daug šansų turinti toji 
kumelė. Jei kumelė atbėgsianti pirma, jis sudegsiąs, juk ką tik 
pastatęs du šimtus luidorų prieš penkiasdešimt, kad ji nelaimė- 
sianti. 

Nieko nesupratusi, ko kuždėjosi grafas su bukmekeriu, Nana 
vis dėlto neišdrįso jo klausinėti. Vandevras atrodė dar labiau 
sudirgęs ir, prie žirgų svėrimo gardo susitikęs su Labordetu, 
pasistengė kuo- greičiau ja nusikratyti. 

— Parveskit ją į vietą, — paprašė jis.— Aš turiu reikalų... 
Viso labo. 

Ir movė į svėrimo gardą, žemą ir ankštą patalpą, beveik išti- 
sai užgrioztą svarstyklėmis. Priminė visa tai kokios nors prie- 
miestinės stotelės bagažinę. Nana čia dar skaudžiau nusivylė: 
juk ji vaizdavosi milžinišką, įspūdingą mašiną arkliams sverti. 
O čia, pasirodo, sveriami žokėjai! Tad kuriam galui reikėjo 
šitiek pliurpti apie tą svėrimą? Ant svarstyklių sėdėjo žokėjus 
su balnu ant kelių ir laukė, kol toksai storas ponas, vilkintis 

surdutu, jį pasvers, o parankinis tuo tarpu stovėjo prie durų, 
laikydamas už pavadžio arklį, vardu Kosinusas, aplink kurį 
grūdosi tyli, susimąsčiusi minia. 

Jau ruoštasi uždaryti lenktynių taką. Labordetas skubino 
Naną, bet netikėtai pasuko atgal ir parodė jai į žmogelį, nuošaly 
šnekučiuojantį su Vandevru. 

— „Aure Praisas,-— tarė. 

— A, tas pats, kuris manim joja! — juokdamasi sukuždėjo ji. 

Žokėjus pasirodė jai bjaurus kaip reta. Apskritai žokėjai 
darė jai tokį įspūdį, kad visi jie — išsigimėliai: tikriausiai todėl, 
sakė ji, kad jiems neleidžiama augti. Praisas, keturiasdešimties 
metų vyras, atrodė nelyginant per anksti susenęs, sudžiūvęs 
vaikas pailgu raukšlėtu, sakytum negyvu veidu. Kūnas jo buvo 
gyslotas ir toks menkas, jog atrodė, kad melsvas palaidinis bal- 
tomis rankovėmis užtemptas ant medinio manekeno. 

— Kaip kažin ką,— nueidama tarė Nana,-— laimės jis man 
neatneš! 

Lenktynių take vis dar grūdosi minia, ir šlapia, išmindyta 
žolė buvo visiškai juoda. Prieš du skelbimų skydus, užkeltus 
aukštai ant ketinio stulpo, užvertę galvas stumdėsi lošėjai, balsų 
gaudesiu sutikdami kiekvieną sužimbantį numerį, — nuo teisėjų 
aptvaro ligi stulpo buvo nutiesti elektros laidai. Kai kurie ponai 
kažin ką rašėsi savo programose; pasklidus naujienai, jog Sprigto 
savininkas atsisakąs lenktynių, kilo šurmulys. Beje, Nana, įsi- 
kibusi Labordetui parankėn, skubiai praėjo pro šalį. Tolydžio 
skambėjo varpas, pakabintas ant vėliavos stiebo, ragindamas 
žiūrovus pasitraukti nuo lenktynių tako. 


— Ak, vaikeliai,— tarė Nana, lipdama į savo lando,-— tas 
jų svėrimo gardas tik akims dumti! 

Aplink visi sveikino ją, plojo delnais: „Šaunuolė Nana!.. 
Nana sugrįžo!.." Na ir kvailiai! Nejaugi jie galvoję, kad jinai 
juos pamesianti? Ji parėjusi pačiu laiku. Dėmesio! Prasideda! 
Šampanas, ir tas buvo pamirštas, niekas jau nebegėrė. 


Tačiau Nana baisiai nustebo aptikusi karietoje Kvakę, sėdin- 
čią su Luji ir Aukseliu ant kelių; trokšdama būti kuo arčiau 
La Faluazo, Kvakė ryžosi tokiam drąsiam žingsniui — girdi, 
labai norėjusi išbučiuot vaikelį. Ji stačiai dievinanti vaikučius. 

— Beje, kas nutiko Lili? — paklausė Nana. — Juk ji atvažiavo 
senio karieta, ar ne?.. Cia prisiklausiau tokių kalbų, jog ausys 
linksta! 

Kvakė nutaisė graudžią miną. 

— Ak, brangute, aš stačiai apsirgau,— tarė ji sielvartingu 
balsu.— Vakar tiek prisiblioviau, jog negalėjau net iš lovos 
pasikelt, o ir šiandie neketinau čion važiuoti... Juk žinai, kokiu 

pažiūrų laikausi. Ko jau ko, o to tikrai nenorėjau, vienuolyne 
auklėjau, tikėjausi išleist už doro žmogaus. Ir patarimų nešykš- 
tėjau, ir prižiūrėjau, ir saugojau kaip akį kaktoj... Ir štai, bran- 
gute, ji pati užsimanė! Ak, kokia scena, kiek ašarų, kaip ji man 
akis draskė, neištvėrusi patašiau ją už plaukų. Girdi, jai esą 
nuobodu, norinti laimę išbandyt... Na, o kai ji man išrėžė: „Kam 
kalbėt, o tau geriau patylėt!", — pasakiau jai: „Bjaurybė tu, gė- 
dą man darai, nešdinkis iš namų!" Sit kaip išėjo, aš pati ir padėjau 
jai apsispręst... Taip ir žlugo mano paskutinė viltis, o juk taip 
svajojau apie dorą gyvenimą! 

Jiedvi atsistojo išgirdusios įnirtingą ginčą. Pasirodo, rėkavo 
Zoržas, gindamas Yandevrą ir stengdamasis paneigti plačiai 
pasklidusius gandus. 

— Kas jums sakė, kad jis atsisako savo arklio? — plyšojo 
jaunuolis.- — Vakar klube jis kirto lažybų iš tūkstančio luidorų, 
kad Liuzinjanas atbėgs pirmas. 

— Tikrai, aš pats mačiau, — pritarė Filipas.— Nė vieno lui- 
doro neišmetė Nanai... Ir jeigu Nanos kursas dešimt prieš vieną, 
jis čia niekuo dėtas. Juokinga, kai žmonėms prikergiami tokie 
ketinimai. Ką jis iš to laimėtų? 

Labofdetas ramiai klausėsi, paskum, gūužtelėjęs pečiais, tarė: 

— Liaukitės, tegu plepa... Grafas ką tik sukirto lažybų mažų 
mažiausiai iš penkių tūkstančių luidorų, kad laimės Liuzinjanas, 
o jeigu jis išmetė kokią šimtinę luidorų Nanai, tai juk savininkui 
pridera tikėti savo arkliais ar bent jau dėtis, jog tiki. 

— Velniop! O mums nusispjaut! — suriaumojo skėtriodama- 
sis La Faluazas.— Vis viena laimės Spiritas!.. Prancūzijai amen! 
Tegyvuoja Anglija! 

Kai dar vienas varpo dūužis paskelbė, jog lenktynių take turi 
pasirodyti arkliai, per minią perbėgo virpulys. Trypdama rožių 
ir neužmirštuolių puokštes, Nana užšoko ant lando sėdynės, kad 
geriau matytų. Vienu žvilgsniu apmetė neaprėpiamą horizontą. 
Tomis paskutinėmis karštligiškos įtampos minutėmis pirmiausia 
ji pamatė tuščią taką, atitvertą pilku barjeru, prie kurio kas ant- 
ras stulpas stovėjo policininkai; vejos ruožas, purvinas, sutryptas 
prie ekipažų, tolėliau sodriai žaliavo, driekėsi it švelnus akso- 
minis kilimas. Pačiame hipodromo viduryje knibždėjo minia, 
žiūrovai stiebėsi ant pirštų galų, tempė kaklus, kabinosi į ekipa- 
žus, įsiaistrinę grumdėsi ir badė vienas kitą alkūnėmis, žvengė 
arkliai, pliaukšėjo vėjo plaikstomi drobiniai stogeliai, raiteliai 
mūdravo sukiodamiesi tarp pėsčiųjų, kurie savo ruožtu spraudėsi 
prie barjerų, o kitoje pusėje, tribūnose, juodavo terasos, takai, 
laiptai, pilni pilnutėliai žmonių, kurių veidai atrodė mažyčiai, 
susilieję daiktan, vos paženklinti margais teptuko potėpiais, — 

dangaus fone dūlavo vien susigrūdę tamsūs siluetai. O dar toliau, 
aplink hipodromą, tiesėsi lyguma. Po dešinei, už gebenių apraiz- 
gyto malūno, bėgo tolyn lankos, šen bei ten priaugusios medžių 
guotų; priešais, iki pat Senos, skalaujančios kalvos šlaitus, kry- 
žiavosi parko alėjos, kuriose stovėjo išsirikiavę ekipažai; po 
kairei, Bulonės miško link, plačiai ligi pat horizonto traukėsi 
melsvi Medono toliai, tarytum perbraukti paulonijų alėjos, — 
rausvos belapių medžių kepurės blizgėjo it nulakuotos. Siauru 
kelio kaspinu, nusidriekusiu per laukus, nelyginant skruzdės 
voromis vis dar skubėjo žmonės, o dar toliau, Paryžiaus pusėje, 
pačiame Bulonės miško pakrašty, judėjo virtinės juodų taškų — 
buvo tai žiūrovai, niekad neperkantys bilietų, po giraites išsis- 
klaidžiusi gyvulių kaimenė. 


Bet staiga džiaugsmas sušildė šimtus tūkstančių širdžių, de- 
vynias galybes žmonių, užtvindžiusių visą tą platų lauką, it 
vabzdžių spiečiai pašėlusiai užiančių po erdviu dangumi. Debesys, 
kokią penkiolika minučių dengę saulę, netikėtai išsisklaidė, ir 
viską aplink užliejo tarytum šviesos ežeras. Paskui viskas vėl 
sužėrėjo, nelyginant auksiniai skydai virš minios sutvisko da- 
mų skėčiai. Džiaugdamiesi saule, žmonės plojo, sveikino ją 
juoku, tiesė į dangų rankas, lyg trokšdami išblaškyti debesis. 

Tuo tarpu tuščiu lenktynių taku vaikščiojo vienišas polici- 
ninkas. Kairėje pasirodė vyriškis su raudona vėliavėle rankoje. 

— Tai starteris, baronas de Moriakas, — Nanos paklaustas, 
paaiškino Labordetas. 

Vyrai, susigrūdę aplink Nanos ekipažą, stumdėsi, korėsi ant 
paminų, kalbėjosi persitardami padrikais žodžiais, šūkčiojo iš 
nuostabos ir pasigėrėjimo, skubėdami kuo greičiau išreikšti savo 
įspūdžius. Filipas ir Zoržas, Bordenavas ir La Faluazas stačiai 
netvėrė, negalėjo nė akimirkos patylėti. 

— Liaukitės stumdęsi!.. Duokit pažiūrėt!.. Aure teisėjas eina 
į savo vietą... Jūsų manymu, tai ponas de Suvinji?.. Na ir akis 
reikia turėti, kad per tokią sumaištį įžiūrėtum, ar arkliai stovi 
išsirikiavę galva galvon!.. Nutilkit pagaliau, kyla vėliava... Stai 
jie, dėmesio!.. Priešaky Kosinusas! 

Stiebo viršuje vėjas plaikstė pusiau geltoną, pusiau raudoną 
vėliavą. Arklininkų parankiniai vieną po kito vedė ristūnus; 
žokėjai sėdėjo balnuose paleidę pavadžius; saulės nutvieksti, 
ryškiai spindėjo jų palaidiniai. Po Kosinuso pasirodė Bumas ir 
Laimė. Minia suužė pamačiusi Spiritą, nuostabų bėrį, griežtos 
žokėjaus aprangos spalvos — citrininė ir juoda — darė savo- 
tišką britaniško liūdesio įspūdį. Džiugiais šūksniais buvo sutiktas 
Valerijus Antrasis, neaukšto stoto, labai judrus žirgas; jojikas 
vilkėjo švelniai žalsvu palaidiniu rausvais apvadais. Abiejų 

Vandevro ristūnų teko ilgokai palaukti. Pagaliau įkandin Migdo- 
lo pasirodė žydrų ir baltų spalvų palaidinis. Tačiau Liuzinjaną, 
dailaus stoto juodbėrį, visi iškart pamiršo — tokią nuostabą 
sukėlė Nana. Niekas jos tokios nebuvo matęs: saulės nuauksuota, 
ji žvilgėjo tuo rausvumu, kuriuo taip puikuojasi Paryžiaus 
gražuolės. Nana stačiai tvaskėjo it naujintelaitis luidoras, kerė- 
dama dailiu kaklu, nedidele galva, plačiomis piršimis, ilgu 
sturpliu, visu nervingai virpančiu liemeniu. 

— Pažiūrėkit! Juk mudvi to paties plauko! — susižavėjusi 
sušuko Nana.— Šiaip sakykit ar taip, o aš ja didžiuojuos! 

Visi ropštėsi į lando, Bordenavas vos neužlipo ant mažylio 
Luji, visiškai motinos pamiršto. Jis paėmė vaiką, užsisodino 
ant peties ir“ tėviškai suniurzgė: 

— Vargšas bamblys, tegu ir jis pažiopso... Pala, tuoj paro- 
dysiu tau mamytę... Na, matai aną arkliuką? Tai tavo mamytė! 

Aukselis draskė jam kelnes, tad Bordenavas paėmė ir šunyti; 
o Nana, džiaugdamasi, jog tokia kumelė pavadinta jos vardu, 
žvilgčiojo į visas tas damas, norėdama pažiūrėti, kokį snukį jos 
susukusios. Visos siuto iš pykčio. Tą pačią akimirką Trikonė, 
ligi tol ramiai sėdėjusi ekipaže, sumojavo rankomis, per visų 
galvas duodama ženklą vienam bukmekeriui. Uoslė negalėjo jos 
apgauti, ir ji pasirinko favorite Naną. 

Tuo tarpu La Faluazas kėlė baisiausią triukšmą. Nei iš šio, 
nei iš to jis įsižiūrėjo Migdolą. 

— Man akys atsivėrė,— tvirtino.— Pažiūrėkit į Migdolą. 
Na, kokia bėgsena?.. Statau aštuonis, kad laimės Migdolas. Kas 
eina su manim lažybų? 

— Rarriinkitės,— pagaliau susivaldęs tarė Labordetas.— Vė- 
liau gailėsitės. 

— Jūsų Migdolas stačiai kuinas, ir tiek, — pareiškė Filipas.— 
Jau dabar jis visas putotas... Pamatysit, nieko jam neišeis. 

Žokėjai išsirikiavo dešinėje ir, bandydami jėgas, šuoliais 
paleido žirgus pro tribūnas. Tuomet vėl įsiliepsnojo aistros, 
visi sušneko vienas per kitą. 

— Liuzinjanas pernelyg ilgo sturplio, bet gerai išmankštin- 
tas... Žinot, o Valerijus Antrasis nė sudilusio skatiko nevertas: 
labai nervingas, be to, šuoliuodamas užverčia galvą, o tai negeras 
ženklas... Ziu, Spiritu joja Bernas... Sakau, kad Spirito žemas 
gogas. Pažiūrėk į gogą, iš karto pamatysi, ko vertas arklys.*. Ne, 
Spiritas tikrai per daug ramus... Klausykit, aš pats mačiau Naną 
po lenktynių dėl Metinio prizo, visa suplukusi, plaukas nežvilga, 
šonai taip kilojasi, kad, rodos, ims ir kris vietoj. Kertu iš dvide- 
šimties luidorų, jog nenubėgs ligi finišo!..-Liaukitės, ko man 
galvą kvaršinat su savo Migdolu! Vis viena nebespėsit, jau 
prasideda lenktynės. 

Tie žodžiai buvo skirti La Faluazui, kuris kone verkdamas 
stengėsi prasibrauti pro minią prie bukmekerių. Tik vargais 
negalais pavyko jį sutramdyti. Visi lyg susitarę ištempė kaklus. 
Tačiau pirmasis bandymas nenusisekė, starteris, iš tolo atrodantis 
it laibas juodas brūkšnys, nenuleido raudonos vėliavėlės. Nušuo- 
liavę gerą gabalą, arkliai grįžo atgal. Kiti du startai irgi nepa- 
vyko. Pagaliau starteris išrikiavo arklius ir taip meistriškai davė 
komandą, jog minia susižavėjusi suriaumojo. 

+ — Nuostabu!.. Ne, stačiai taip išėjo!.. Nesvarbu, šiaip ar 
taip, puikus startas! 

Riksmai nuščiuvo, baimė ir nerimas visiems užgniaužė kva- 
pą. Niekas nebėjo lažybų, lošimo baigtis buvo sprendžiama 
lenktynių take. Iš pradžių įsivyravo tyla, atrodė, jog niekas 
nebekvėpuoja. Žiūrovai stiebėsi perbalę, traukulių tampomais 
veidais. Priešaky beveik šonas prie šono šuoliavo Laimė ir Kosi- 
nusas; įkandin lėkė Valerijus Antrasis, visi kiti dumė susimetę 
į būrį. Kai, drebindami žemę, žirgai pašėlusiu viesulu praužė pro 
tribūnas, būrys jau buvo nusitęsęs per keturiasdešimt metrų. 
Migdolas bėgo paskutinis, Nana — truputį atsilikusi nuo Liuzin- 
jano ir Spirito. 

— Po velnių! — sumurmėjo Labordetas.— Kaip veržiasi 
anglas! 

Visi žiūrovai, apkibę lando, atgavo žadą, praplyšo šūukauti. 
Stiebėsi ant pirštų galų, akimis lydėjo žokėjus, kurių ryškūs 
palaidiniai šmėkščiojo saulės užlietoje vejoje it margaspalvės 
dėmės. Takui kylant įkalnėn, priekin išsiveržė Valerijus Antrasis, 
Kosinusas ir Laimė atsiliko, Liuzinjanas ir Spiritas vis dar bėgo 
šonas prie šono, o jiems įkandin šuoliavo Nana. 


— Velniai rautų, anglas atbėgs pirmas, aišku kaip diena! — 


tarė Bordenavas.— Liuzinjanas pavargo, o Valerijus Antrasis 
neišsilaikys. 
— Tai bent bus gražu, jei laimės anglas! — patriotinio siel- 


varto pagautas, suriko Filipas. 

Skausmingas nerimas sugniaužė širdis visiems tiems krūvon 
susigrūdusiems žmonėms. Dar vienas pralaimėjimas! Ir kiekvie- 
nas, neiprasto įkarščio, kone religinės ekstazės perimtas, melste 
meldė, kad pirmas atbėgtų Liuzinjanas, ir slapčia keikė Spiritą 
ir jo žokėjų, šypsantį pragaištinga duobkasio šypsena. Iš minios, 
užtvindžiusios veją, urmu išpuldavo būriai lošėjų ir leisdavosi 
bėgti kiek kojos neša. Raiteliai it pašėlę skrajojo po lauką. Ir 
Nana, iš lėto sukdamasi vietoje ir neatplėšdama akių nuo ratu 
lekiančių ristūnų, prie savo kojų matė liuliuojančią jūrą arklių, 
žmonių, verpetuojanti galvų jūra, ir jai atrodė, jog visus neša 
lenktynių viesulas, blykčiojantis horizonte ryškiais žokėjų palai- 

dinių žybsniais. Nana lydėjo žvilgsniu žokėjų nugaras, arklių 
sturplius, šuoliais lekiančių ristūnų ištiestas kojas, kurios iš 
tolo atrodė laibutės kaip plaukas. Štai jie pasisuko šonu ir dabar 
pasidarė mažučiai it žaislai žalių Bulonės miško tolių fone. Pas- 
kum jie staiga dingo už giraitės, kūpsančios vidury hipodromo. 

— Eikit jūs!..— sušuko Zoržas, vis dar neprarasdamas vil- 
ties.— Dar ne viskas... Anglas silpsta. 

Tačiau La Faluazas, iš naujo pritvinkęs paniekos savo tautie- 
čiams, papiktino visus garsiai liaupsindamas Spiritą. Šaunu! 
Nuostabu! Prancūzams taip ir reikia! Spiritas pirmas, Migdolas 
antras, o mūsų mieloji tėvynė tegu gauna nosį! Pagaliau Labor- 
detui taip nusibodo tie klykavimai, kad jis rimtai pagrasino La 
Faluazą išmesti iš lando. 

— O dabar pažiūrėsim, kiek minučių jie bėgs ligi finišo, — 
romiai tarė Bordenavas ir, nepaleisdamas mažojo Luji, išsitraukė 
laikrodį. 

Iš už giraitės vienas po kito pasirodė arkliai. Minia nustėro, 
paskum visi drauge suužė. Pirmas vis dar bėgo Valerijus Ant- 
rasis, bet jį lenkė Spiritas, o vietoj Liuzinjano šuoliavo kitas 
ristūnas. Iš pradžių niekas nieko nesuprato — mat sunku buvo 
įžiūrėti, kokios spalvos žokėjų palaidiniai. Staiga visi praplyšo: 

— Juk tai Nana!.. Eikit sau, kokia ten Nana! Sakau jums, kad 
Liuzinjanas dar neįsibėgėjo kaip reikiant... Žinoma, Nana. Ją 
iškart pažinsi, tokia auksinė... Na, dabar matot? Stačiai liepsno- 
ja... Šaunuolė Nana, tai bent šelmė!.. Et, didelio čia daikto! Šiaip 
ar taip, ji tik padeda Liuzinjanui išsiveržt į priekį. 

Pastaroji nuomonė kelioms sekundėms paėmė viršų. Tačiau 
kumelė pamažu didino spartą. Ir tuomet pratrūko negirdėta aist- 
ra. Kitų arklių virtinė niekam jau neberupėjo. Lemiama kova 
užsimezgė tarp Spirito, Nanos, Liuzinjano ir Valerijaus Antrojo. 
Visi garsiai rėkavo jų vardus ir sutrikę šuūkavo kas pakliūva 
kiekvieną sykį, kai vienas kuris prasiverždavo į priekį ar atsi- 
likdavo. Ir tikroji Nana, užsikorusi ant pasostės šalia vežėjo, 
stovėjo išblyškusi, drebėdama visu kūnu, tokia sukrėsta, jog 
negalėjo išdaužti nė žodžio. O Labordetas, atsistojęs greta Nanos, 
vėl plačiai šypsojo. 

— Na, ką pasakysit? Anglui amen, ar ne? — džiugiai tarė 
Filipas.— Jis nekaip atrodo. 

— Šiaip ar taip, Liuzinjanui baigtas kriukis! — suriko La 
Faluazas.— Laimės Valerijus Antrasis... Žiūrėkit, visi keturi 
susimetė į krūvą. 

Visi lyg susitarę kartojo tuos pačius žodžius: 

— Na ir skrieja, vaikeliai!.. Pašėlusiai skrieja, velniai grieb- 
tų! 

Dabar visas ketvertas artėjo žaibo greitumu. Juste jutai juos 
lekiant: it atodūsiai vienodas arklių trūkavimas kas sekundė buvo 
girdėti vis garsiau ir garsiau. Minia urmu puolė prie barjerų, ir, 
lenkdamas arklių trepsėjimą, iš krūtinių išsiveržė riksmas, kuris 
lyg jūros banga, dūužtanti į krantą, nuošė išilgai lenktynių tako. 
Taip gyvuliškomis azarto konvulsijomis baigėsi ta negirdėta 
lošimo partija, ir šimtas tūkstančių žiūrovų, užsikrėtusių ta pačia 
maniakine mintimi, tuo pačiu nenumaldomu geismu viską statyti 
ant kortos, išpūtę akis žiūrėjo į arklius, šuoliais nešančius mili- 
jonus. Minia stumdėsi, grūmėsi, sugniaužę kumščius, išsižioję, 
žiūrėdami tik savo naudos, visi mostais ir riksmais ragino savo 
favoritus. Ir minios riaumojimas, elegantišku surdutu vilkinčio 
žvėries riaumojimas, ritosi artyn, skambėjo vis aiškiau ir aiškiau: 

— Štai jie! Štail.. Štai!.. 

Tačiau Nana pamažu veržėsi į priekį, o likosi Valerijus Antra- 
sis, ir ji šuoliavo jau beveik lygia greta su Spiritu. Perkūniškas 
riaumojimas stiprėjo. Arkliai artėjo, ir jiems priešais iš lando 
lėkė prakeiksmų audra: 

— Kad tu nustiptum, Liuzinjanai, kuine nususęs, šlykštyne 
tu!.. Nuostabu, angle! Varyk, varyk, drauguži!.. O tas Valerijus 
niekam tikęs!.. Maita, ir tiek! Dešimt luidorų kaip į balą!.. Nana 
tai bent! Bravo, Nana! Bravo, velniūukšte! 

Ir Nana, stovėdama ant pasostės, nejučia ėmė siūbuoti 
šlaunimis ir klubais, lyg pati būtų bėgusi. Ir net judino užpakalį, 
tarytum stumdama kumelę priekin. Ir sulig kiekvienu judesiu 
sunkiai dūsavo, lyg būtų baisiai pavargusi, ir pusbalsiu košė 
pro dantis: 

— Nagi... nagi... nagi... 

Ir tuomet atsitiko neregėtas daiktas. Pasistojęs balnakilpėse 
ir užsimojęs šmaikščiu, Praisas geležine ranka valdė Naną. Tas 
sudžiūuvęs žmogelis, panašus į vaiką sustingusiu ir negyvu pailgu 
veidu, degte degė aistra. Apimtas pašėlusio įkarščio, nenumal- 
domo geismo laimėti, jis tarytum stengėsi įkvėpti kumelei savo 
valią, tarytum nešė ją, pažliugusią prakaitu, krauju pasruvu- 
siomis akimis. Arkliai prašvilpė pro šalį, perkūnijos griausmu 
skrosdami orą, atimdami žadą žiūrovams, o teisėjas tuo tarpu 
ramiai laukė nenuleisdamas akių nuo juostos. Hipodromą sudre- 
bino griausmingas riaumojimas. Sukaupęs visas jėgas, Praisas 
bloškė Naną prie finišo linijos ir pralenkė Spiritą per galvos 
ilgį- 

Riaumojimas tolydžio stiprėjo kaip jūros muša. Nana! Nana! 
Nana! Riksmas ritosi per hipodromą, skardėjo vis aidžiau, nelygi- 
nant įsisiautėjusi audra, pamažu užliedamas horizontą nuo ato- 
kiausių Bulonės miško kampelių iki Valerjeno kalvos, nuo Lon- 

šano pievų iki Bulonės lygumos. Vejoje viešpatavo pašėlęs 
džiūgavimas. Valio Nanai! Valio Prancūzijai! Šalin Angliją! 
Moterys mosavo skėčiais; vyrai šokinėjo, sukosi vietoje, ply- 
šojo; kai kurie, isteriškai kvatodami, mėtė aukštyn skrybėles. 
Ir kitapus lenktynių tako lygiai taip džiūgavo žmonės prie tei- 
sėjų aptvaro, ūžė tribūnos, nors iš tolo nebent buvo matyti, kaip 
virpuliuoja oras, lyg netoliese būtų plevenusi neregima laužo 
liepsna, kaitindama tuos krūvon susimetusius žmogeliukus iškel- 
tomis rankomis, juodais akių ir burnų taškučiais. Ūžmas nesi- 
liovė, priešingai, netgi plėtėsi persimesdamas į tolimiausias 
alėjas, įtraukdamas paryžiečius, sėdinčius medžių paunksnėje, 
ir, šitaip liedamasis, pasiekė imperatoriaus tribūną, kur plojo 
imperatorienė. Nana! Nana! Nana! Tas vardas kilo į saulės 
nutviekstą padangę, auksiniu lietumi vėsinančią minios šėlsmą. 


Tuomet Nana, nuo pasostės iš aukšto žiūrėdama į minią, tarė 
sau, jog sveikinama ji. Akimirką stovėjo nejudėdama, pritrenkta 
savo triumfo, žiūrėjo į lenktynių taką, užtvindytą tokios tirš- 
tos minios, jog juodoje skrybėlių ir cilindrų jūroje nebebuvo 
matyti žolės. Paskum, kai visa publika išsirikiavo dviem eilėmis 
kone iki pat vartų, iš naujo sveikindama Naną su Praisu, bejėgiš- 
kai susmukusiu balne, užgesusiu ir tarytum išleidusiu paskutinį 
kvapą, tikroji Nana skambiai pliaukštelėjo sau per šlaunis ir, 
pamiršusi viską, sušuko džiūgaudama ir nesiskaitydama su žo- 
džiais: 

— Ak, velniai griebtų! Juk tai aš!.. Ak, velniai griebtų, kaip 
nuskilo! 

Ir, neišmanydama, kaip išreikšti užplūdusį džiaugsmą, stvėrė 
mažąjį Luji, vis dar sėdintį Bordenavui ant peties, ir apibėrė jį 
bučiniais. 

— Trys minutės keturiasdešimt sekundžių, — paskelbė Borde- 
navas, kišdamasis laikrodį kišenėn. 

Nana vis dar klausėsi, kaip po visą hipodromą aidi jos vardas. 
Ją sveikino ištikimi valdiniai, o ji stovėjo atsitiesusi tarytum 
valdovė žydra it padangė suknia ir spindinčiais kaip saulė plau- 
kais. Labordetas nueidamas pranešė, kad ji išlošusi du tūkstančius 
luidorų, nes visus penkiasdešimt luidorų jis pastatęs ant Nanos. 
Tačiau laimikis jaudino ją kur kas mažiau negu netikėta 
pergalė, padariusi ją Paryžiaus karaliene. Visos kitos damos pra- 
lošė. Roza Minjon iš to pykčio sulaužė skėtį; ir Karolinė Ekė, 
ir Klarisė, ir Simone, ir Liusi Stiuart, pamiršusi, kad greta sėdi 
sūnus, — visos patyliukais keikėsi įtužusios, jog šitaip pasisekė 
tai storai mergšei; bet užtat Trikonė, kuri žegnojosi prieš kiek- 
vieną startą ir finišą, patyrusios matronos žvilgsniu niekinamai 
žiūrėjo į jas iš aukšto, švelniai keiksnodama Naną ir žavėdamasi 
savo nuojauta. 

Apie Nanos lando spietėsi vis daugiau žmonių. Visa jos gauja 
žvėriškai stūgavo. Zoržas nesiliovė plyšojęs, nors buvo visiškai 
užkimęs ir vos gaudė kvapą. Kadangi pritrūko šampano, Filipas, 
liokajų lydimas, nubėgo prie artimiausio bufeto. O Nanos gerbėjų 
vis gausėjo; jos triumfas paskatino prieiti netgi tuos, kurie lai- 
kėsi nuošaly; sūkuriavimas tame hipodromo kampe, kurio vidury, 
savaime suprantama, buvo Nanos ekipažas, baigėsi liaupsėmis: 
karalienė Venera džiūgavo šlovinama savo išprotėjusių valdi- 
nių. Bordenavas, pasislėpęs už Nanos, patyliukais keiksnojo, 
nors širdies gilumoje tėviškai graudenosi. Netgi Štaineris, ir tas 
vėl pasijutęs Nanos pakerėtas ir, pametęs Simone, užsikorė ant 
lando paminos. Atnešus šampaną, Nana iškėlė pilną taurę, ir 
sugriaudėjo tokie plojimai, taip garsiai nuaidėjo: „Nana! Nana! 
Nana!", jog nustebusi minia ėmė žvalgytis aplink, tikėdamasi 
pamatyti garsiąją kumelę, ir jau sunku buvo suprasti, kas pavergė 
visų širdis — moteris ar gyvulys. 


Pribėgo net Minjonas, nekreipdamas dėmesio į nuožmius 
Rozos žvilgsnius. Toji pasiutmergė iš proto jį vedanti, jis turįs 
būtinai ją išbučiuoti. Tėviškai pakštelėjęs jai į abu skruostus, 
jis tarė: 

— Apmaudžiausia, jog dabar Roza tikrai nusiųs tą laišką... 
Ji visiškai pasiuto. 

— Juo geriau! — leptelėjo Nana.— Man tai tik į naudą! 

Tačiau, pastebėjusi, jog Minjonas žiūri į ją nustebęs, susi- 
zgribusi pridūrė: 

— Ak, ką aš čia paistau?.. Dievaž, pati nesižinau, ką šneku!.. 
Stačiai esu apsvaigusi. 

Ir tikrai ji buvo apsvaigusi, apsvaigusi iš džiaugsmo, apsvai- 
gusi nuo saulės ir, keldama taurę, pasiūlė išgerti savo garbei. 

— Į Nanos sveikatą! Į Nanos sveikatą! — sušuko ji, steng- 
damasi perrėkti tolydžio stiprėjantį šurmulį, juoką, šauksmus 
„valio!", pamažu užtvindančius visą hipodromą. 

Lenktynės artėjo prie pabaigos, buvo varžomasi dėl Voblano 
prizo. Vienas po kito ekipažai važiavo namo. Tuo tarpu, erzeliuo- 
jant piktiems balsams, vis dažniau skambėjo Vandevro vardas. 
Dabar visiems buvo aišku: jau dveji metai, kai Vandevras ruošė 
tą klastą, ir Grešemas jo nurodymu tramdė Naną per visas lenk- 
tynes; o ir Liuzinjaną jis garsino tik todėl, jog norėjo nukreipti 
dėmesį nuo Nanos. Pralošusieji tūžo, o išlošusieji gužčiojo pe- 
čiais. Kas čia tokio? Kuo gi jis nusikalto? Kiekvienas arklidės 
savininkas tvarkosi kaip išmano! Ne tokių dalykų buta! Dauguma 
pritarė Vandevrui, kuris sugebėjo taip mikliai apsisukti ir per 
draugus surinkti visa tai, ką buvo įmanoma laimėti per lenkty- 
nes, — kaip tik todėl ir pašokę statymai; minėta du tūkstančiai 

luidorų, kurie Vandevrui davę gryno pelno milijoną du šimtus 
tūkstančių frankų — tokią įspūdingą sumą, kuri kėlė pagarbą 
ir viską pateisino. 

Tačiau iš teisėjų aptvaro pasklido kiti, kur kas grėsmingesnį 
gandai, pakuždomis einantys iš lūpų į lūpas. Vyrai, apsilankę 
aptvare, kalbėjo iš esmės; balsai skambėjo vis garsiau, dabar jau 
nesivaržydami visi pasakojo siaubingą skandalą. Tam vargetai 
Vandevrui baigtas kriukis: jis padaręs didžiausią kvailystę, 
menka suktybe pražudęs tokią šaunią kombinaciją, patikėdamas 
Marešaliui, tam pačiam bukmekeriui galvažudžio snukiu, savo 
vardu pastatyti du tūkstančius luidorų prieš Liuzinjaną, kad 
galėtų atgauti grynus niekus — tūkstantį su trupučiu, kuriuos 
pastatęs atvirai, ir tai buvusi jau stačiai beprotybė gresiant 
galutiniam krachui. Bukmekeris, perspėtas, jog favoritas nelai- 
mėsiąs, tuo pasinaudojęs ir išlošęs apie šešiasdešimt tūkstančių 
frankų. Tačiau Labordetas negavęs tikslių ir išsamių duomenų 
ir kaip tik pas jį pastatęs du šimtus luidorų už Naną, kurią Mare- 
šalis, neįtardamas, jog ruošiama tokia machinacija, toliau verti- 
nęs santykiu penkiasdešimt prieš vieną. Pražiopsojęs šimtą 
tūkstančių frankų, kuriuos būtų galėjęs laimėti statydamas už 
Naną, ir praradęs keturiasdešimt tūkstančių, Marešalis staiga 
atsipeikėjęs matydamas, jog viskas žlunga, ir viską supratęs, 
kai po lenktynių pastebėjęs Labordetą ir grafą slapčia kuždantis 
prie teisėjų aptvaro, — ir įsiutęs, kaip galįs įsiusti nebent apvog- 
tas žmogus, viešai iškėlęs tokią sceną, kokią galįs iškelti tik buvęs 
vežėjas, ir, nesiskaitydamas su žodžiais, viską papasakojęs ir 
sukurstęs baisią sumaištį. Kai kurie dar sakė, jog netrukus turinti 
susirinkti lenktynių teisėjų kolegija. 


Nana, kuriai Zoržas ir Filipas pakuždomis pasakojo, kas deda- 
si, nesiliovė kvatoti ir gerti garsiai dėstydama savo mintis. Ką 
gi, visai galimas daiktas; dabar ji šį tą prisimenanti; be to, ir 
Marešalis iš pažiūros esąs tikras galvažudys. Šiaip ar taip, ji 
dar abejojo, bet tuo metu pasirodė Labordetas. Buvo jis baltas 
kaip drobė. 


— Na? — pusbalsiu paklausė Nana. 

— Amen! — trumpai atsakė jis. 

Ir patraukė pečiais. Tasai Vandevras tikras mažvaikis! Nana 
apmaudžiai mostelėjo ranka! 

Tą vakarą Mabijyje Nana turėjo neregėtą pasisekimą. Kai ji 
pasirodė apie dešimtą valandą, ten jau buvo baisi erzelynė. Į tuos 
klasikinius Paryžiaus sambūrius paprastai rinkdavosi visi jauni 
plevėsos, daugelis aukštuomenės atstovų, kurie siautėdavo gru- 
biai ir storžieviškai kaip liokajai. Po dujų žibintų girliandomis 
visi grumdėsi susikimšę: juodi frakai, įmantrūs dekoltuotų damų 

pašvitai sumišai su palaikėmis vakarinėmis suknelėmis — viskas 
sukosi, verpetavo, lalėjo gausiai liejantis šampanui. Per trisde- 
šimt žingsnių nuo orkestro nebuvo girdėti litaurų skambesio. 
Niekas nešoko. Iš lūpų į lūpas ėjo lėkšti sąmojai, nežinia kodėl 
patikę publikai. Kiekvienas nėrėsi iš kailio, bergždžiai stengda- 
masis pralinksminti save ir kitus. Septynios moterys, užrakintos 
drabužinėje, verkdamos maldavo, kad jas išleistų. Kažin kas rado 
svogūnų, paleido iš varžytynių ir pardavė už du luidorus. Kaip 
tik tuo metu pasirodė Nana, vis dar vilkinti tais pačiais pusiau 
baltais, pusiau žydrais pašvitais, kuriais puikavosi lenktynėse. 
Griausmingai šaukiant „valio!", jai ir buvo įteiktas svogūnas. 
Nors ir kaip ji spyrėsi, trys ponai paėmė ją ant rankų ir iškil- 
mingai nunešė per sodą, negailestingai trypdami vejas, niokoda- 
mi gėlių lysves, o kai kelią užtvėrė orkestras, vyrai šturmu užėmė 
estradą, suskaldė visas kėdes ir piupitrus. Siaubimui vadovavo 
tėviškai atlaidi policija. 


Tik antradienį Nana atsigavo po visų sukrėtimų, kuriuos 
patyrė pasiekusi tokią pergalę. Rytą ji šnekučiavo su ponia 
Lera, atėjusia pranešti apie sūnelio sveikatą, — per lenktynes 
mažylis persišaldė. Dusdama iš susijaudinimo, Nana papasakojo 
tetai istoriją, sukrėtusią visą Paryžių. Vandevras tą patį vakarą 
po lenktynių buvęs pašalintas iš žokėjų klubo ir iš „Imperialio" 
klubo, o rytojaus dieną susideginęs arklidėse su savo ristūnais. 

— Jis ne kartą sakė, kad taip padarys, — kartojo Nana.-— Iš 
proto išsikraustė, ir baigta!.. Kaip persigandau vakar vakare, 
kai išgirdau tą naujieną! Supranti, juk jis galėjo kurią naktį imti 
ir nudėt mane... Ir kodėl jis man nepasakė, kad toji kumelė 
atbėgs pirma? Būčiau didelius pinigus išlošusi!.. Labordetui jis 
pasakė, kad jeigu aš būčiau žinojusi, tuoj būčiau išpliurpusi 
kirpėjui ir visai krūvai vyrų. Labai gražiai padarė!.. Ne, ne, man 
jo tikrai negaila. 

Paskum truputį pagalvojusi, Nana baisiausiai įtužo. Kaip tik 
tuo metu atėjo Labordetas: išreikalavęs visus pinigus, kiek jai 
priklauso, ir atnešęs keturiasdešimt tūkstančių frankų. Tačiau 
Nanos nuotaika dar labiau subjuro: juk ji galėjusi išlošt visą 
milijoną! Labordetas apsimetė, jog su ta istorija neturi nieko 
bendra, ir griežtai atsiribojo nuo Vandevro. Toji aristokratija 
jau seniai išsigimusi, todėl šitaip kvailai ir užbaigianti gyvenimą! 

— Na jau ne, nesakyk, ne taip jau kvaila susidegint arkli- 
dėse,— paprieštaravo Nana.— Man regis, jis labai šauniai nusi- 
žudė... Žinia, aš neteisinu jo, kad jis susidėjo su Marešaliu. Kvai- 
la, ir tiek. Jūs tik pagalvokit, Blanšė turėjo tiek drąsos, kad 
viską suvertė ant mano galvos! O aš jai atrėžiau: „Bene aš liepiau 
jam vogt?" Tiesa? Bene stumi vyrą į nusikaltimą, kai prašai jį 

pinigų?.. Jeigu jis būtų atvirai prisipažinęs: „Nebeturiu nė skati- 
ko", būčiau jam pasakiusi: „Na ir gerai, skirkimės". Tuo viskas 
ir būtų pasibaigę. 

— Be abejo, -— oriai pritarė teta.— Kai vyrai ima spyriotis, 
patys kalti! 

— Na ir šventę galop jis pasidarė, stačiai trūksta žodžių! — 
sušuko Nana.— Sako, baisu buvo žiūrėt, net šiurpas per kūną 
ėjo. Išvaikė visus tarnus, užsidarė arklidėse ir šliukštelėjo žiba- 
lo... O kaip liepsnojo, kad būtumėt matę! Kurgi ne, juk beveik 
viskas gryno medžio, o viduje šitiek šiaudų ir šieno!.. Liepsnos 
pašoko tokios aukštos, stačiai kaip bokštai... Gražiausia, kad 
arkliai nieku būdu nenorėjo iškepti gyvi. Žmonės girdėjo, kaip 
jie daužosi, blaškosi, spardo duris, klykia, lyg būtų ne arkliai, 
o tokie pat žmonės kaip ir jie... Visi, kas ten buvo, ligi šiolei 
vaikščioja kaip nesavi. 

Labordetas leido sau nepatikliai švilptelėti. Jis niekad nepa- 
tikėsiąs, jog Vandevras nusižudęs. Kai kas dievažijosi matęs, 
kaip jis išlindęs pro langelį. Jis padegęs arklides protui aptemus. 
O paskum, kai pasidarę labai jau karšta, matyt, atėjęs į protą. 
Vyras, taip paikai elgęsis su moterimis, toks tuščias, išsigimęs 
vyras negalėjęs taip narsiai numirt. 

Nana klausėsi nusivylusi. Ir sugebėjo atsakyti tik tokiais 
žodžiais: 

— Ak, koks niekšelis! O juk taip gražu būtų buvę! 


XII 


Buvo jau apie pirmą valandą nakties, o Nana ir grafas vis dar 
gulėjo atviromis akimis plačioje, veneciškais nėriniais padabin- 
toje lovoje. Tris dienas šiaušęsis, tą vakarą Miufa grįžo pas Naną. 
Pats miegamasis tarytum snūduriavo atsiduodamas karštu ir 
drėgsvu meilės kvapu, ir, silpnai lempos apšviesti, dulsvomis 
dėmėmis dūulavo sidabru inkrustuoti balti lakuoti baldai. Užuo- 
laida buvo užtraukta, ir lova skendėjo prieblandoje. Pasigirdo 
atodūsis, paskum tylą sudrumstė bučinys; Nana išsliuogė iš po 
antklodės ir, atsisėdusi ant lovos krašto, nukorė basas kojas. 
Grafas gulėjo išsitiesęs visu ūgiu, ir prietemoje nebuvo matyti 
jo veido. 

— Meiluti, tu tiki Dievą? —truputį pagalvojusi, staiga pa- 
klausė Nana labai rimtu tonu, nes, vos išsprūdus iš meilužio glė- 
bio, ją kaipmat apimdavo Dievo baimė. 

Nuo pat ryto Nana skundėsi nesveikuojanti, tvirtino, kad jai 
galvon lendančios, pasak jos, kvailos mintys apie mirtį ir praga- 
rą. Kartais pasitaikydavo tokių naktų, kad ją apnikdavo vai- 

kiška baimė, baisiausi košmarai kamuodavo ją, kai ji gulėdavo 
atviromis akimis. 

— Na, kaip tu manai, pateksiu aš į dangų ar ne? — vėl 
paklausė ji. 

Ją nukrėtė šiurpas, o grafas, nustebintas keistų klausimų, 
juo labiau dar tokiu metu, pajuto, kaip jo, giliai tikinčio kataliko, 
širdyje bunda sąžinės priekaištai. Bet Nana staiga griuvo jam ant 
krūtinės, raudodama mėšlungiškai apglėbė jį rankomis; marški- 
niai nusmuko jai nuo pečių, plaukai išsidraikė. 

— Aš bijau mirt... Bijau mirt... 

Tik vargais negalais jam pavyko išsilaisvinti. Jis pats bijojo 
pasiduoti beprotybės priepuoliui, ištikusiam tą moterį, prisi- 
trėškusią prie jo visu kūnu, bijojo užsikrėsti limpama nežinomy- 
bės baime; stengėsi atvesti ją į protą: ji esanti visiškai nepriekaiš- 
tingo elgesio, tik turinti laikytis doros, idant kada nors užsitar- 
nautų nuodėmių atleidimą. Tačiau Nana užsispyrusi purtė galvą: 
kas be ko, nieko bloga ji nedaranti, netgi štai nešiojanti ant 
kaklo paveikslėlį su Švenčiausiosios Mergelės atvaizdu,-— ir 
parodė grafui paveikslėlį, ant raudono siūlo kabantį tarp krūtų; 
tik šitaip jau esą įprasta, jog visos netekėjusios moterys einan- 
čios į pragarą, jeigu jos susidedančios su vyrais. Jos atmintyje 
sukosi padriki katekizmo žodžiai. Ak, jei tikrai žinotum, kas 
gali atsitikti! Bet visa bėda, jog nieko žmogus negali žinot, niekas 
iš ano pasaulio žinios neduoda; o gal kunigai meluoja, tad stačiai 
kvaila save varžyt. Šiaip ar taip, Nana dievobaimingai pabučiavo 
paveikslėlį, šiltą šiltutėlį nuo kūno, lyg vildamasi atsiginti nuo 
mirties, apie kurią vien pagalvojus ją išmušdavo šaltas prakaitas. 


Miufa turėjo lydėti ją net į tualeto kambarį; ji bijojo net 
pagalvoti, kad bent minutę gali likti viena, nors durys buvo pla- 
čiai atlapotos. Grafas vėl atsigulė, o Nana vis dar slankiojo po 
miegamąjį, tikrino kiekvieną kampelį, drebėjo visu kūnu vos 
pasigirdus menkiausiam krebždesiui. Priėjusi veidrodį, ji stabte- 
lėjo, pamiršo viską, kaip kitados grožėdamasi savo nuogu kūnu. 
Bet, pamačius krūtis, strėnas, šlaunis, baimė dar labiau sustip- 
rėjo. Abiem rankomis ji apsigniaužė veidą ir ėmė spaudyti 
skruostikaulius. 

— Baisu pagalvot, kaip atrodysiu pasimirusi,— iš lėto tarė. 

Ir įtraukė skruostus, išsprogino akis, atkišo priekin smakrą, 
norėdama pasižiūrėti, kokia bus pasimirusi. Paskum atsisuko 
į grafą iškreiptu veidu ir tarė: 

— Žiūrėk, koks mažas mažas bus mano veidukas. 

Tuomet grafas supyko: 

— Liaukis kvailiojusi, eik gulti! 

Ir staiga jam pasivaideno, jog mato Naną, po šimtmetinio 

atilsio sudūlėjusią kapo duobėje; ir, susidėjęs rankas, nejučia 
ėmė kuždėti poterius. Jau kuris laikas jam atgijo ankstesnis 
tikėjimas; pamaldumo šuorai dabar užeidavo kas dieną, ir tokie 
nuožmūs nelyginant apopleksijos priepuoliai, ir po to jis jausda- 
vosi kaip nesavas. Braškindamas pirštus, jis be perstojo kartojo 
tuos pačius žodžius: „Dieve mano... Dieve mano... Dieve mano..." 
Tai buvo bejėgiškumo riksmas, riksmas, tolydžio ištrūkstantis 
iš nuodėmingo kūno, kurio jis nepajėgė sutramdyti, nors buvo 
įsitikinęs, jog pasmerktas amžinoms kančioms. Kai Nana priėjo 
prie lovos, grafas gulėjo užsitraukęs antklodę ligi kaklo, mėšlun- 
giškai susivaręs nagus į krūtinę, aukštyn įsmeigęs paklaikusias 
akis, lyg trokšdamas pamatyti dangų. Ir Nana apsiverkė iš naujo, 
juodu puolė vienas kitam į glėbį, nežinia kodėl kalendami dan- 
timis, risdamiesi į paikos beprotystės bedugnę. Jau ne vieną 
naktį praleido jie šitaip, apsėsti to paties kliedo. Tik šįsyk išėjo 
nei šiaip, nei taip, pareiškė Nana, kai baimė nuslūgo. Įtardama, 
jog Roza Minjon gal būsianti nusiuntusi grafui aną garsųjį laišką, 
ėmė atsargiai jį klausinėti. Pasirodo, nieko panašaus, stačiai 
jį ištiko priepuolis, — jis nė nenumanė, jog žmona jau senių 
seniausiai prisegė jam ragus. 


Grafas Miufa dingo vėl dviem dienom, o trečią atėjo anksti 
rytą, neiprastu laiku. Veidas buvo pamėlęs kaip lavono, akys 
paraudusios, jis visas drebėjo dar nenusiraminęs po sunkios 
vidinės kovos. Tačiau Zojė, taipgi sutrikusi, nepastebėjo, kad 
jis atrodo kaip nesavas. Puolė jo pasitikti, suriko: 

— Ak, pone, eikit greičiau! Ponia ko nenumirė vakar vakare! 

Ir, jo klausinėjama, paaiškino: 

— Stačiai nepatikėsit... Persileidimas, pone! 

Pasirodo, Nana jau trys mėnesiai, kai buvo nėščia. Iš pradžių 
ji tarėsi tiesiog nesveikuojanti; net daktaras Butarelis, ir tas 
nebuvo tikras. Vėliau, kai jis pasakė aiškią diagnozę, Nana bai- 
siai susikrimto ir nutarė žūtbūt slėpti nuo visų savo nėštumą. 
Bjaurios nuotaikos, isteriškos baimės priepuoliai jai užeidavo iš 
dalies kaip tik dėl tos priežasties, kurią ji dangstė iš paskutiniųjų, 
kaip pastojusi mergina, bijodama nešlovės, dangsto savo gėdą. 
Tai, kas nutiko, Nanai atrodė juokinga ir drauge kvaila — juk 
visa tai galėjo ją pažeminti ir pakišti dingstį iš jos šaipytis. 
Ką, prasti popieriai, nesiseka, ir baigta! Ir įkliuk tu man kaip 
tik tuo metu, kai ji buvo įsitikinusi, jog tokių dalykų niekados 
nebepasitaikys! Ir ji be perstojo stebėjosi savimi, lyg jausdamasi 
nuskriausta kaip moteris: vadinas, šitaip daromi vaikai, netgi 
tada, kai nenori ir kai visai ko kito tau reikia iš vyrų? Ji keikė 
savo prigimtį, motinystės nepatogumus, atsirandančius iš meilės 
žaismų, tą naują gyvenimą, pradėtą tarp visų tų mirčių, kurių 

priežastimi buvo ji pati. Vadinasi, nevalia elgtis su savo kūnu, 
kaip šauna į galvą, nepatenkant į keblią padėtį? Svarbiausia, iš 
kur tas vaikas? Jai protas nenešė. Dieve mano, nejaugi tasai, 
kuris jį padarė, negalėjo pasiimti jo sau, — juk niekam jis nerei- 
kalingas, visiems tik maišys ir vargu ar turės daug džiaugsmo 
gyvenime? 

O Zojė tuo tarpu pasakojo grafui, kaip nutiko nelaimė: 

— Apie ketvirtą valandą poniai įsimetė diegliai. Pastebėjusi, 
kad ji labai ilgai negrįžta iš tualeto kambario, įėjau ir pamačiau 
gulint be sąmonės. Taip, pone, ji gulėjo kraujo klane, lyg papjau- 
ta... Tuomet iškart sumečiau, kas atsitiko. Stačiai pasiutau iš 
pykčio, juk ponia galėjo man pasisakyt savo bėdą... Kaip tyčia 
pas mus pasitaikė ponas Zoržas. Jis padėjo man nunešt ją į mie- 
gamąjį, o kai išgirdo, jog poniai persileidimas, patsai ko nenual- 
po... Na ir privargau nuo vakar dienos, kaip kažin ką! 


Ir tikrai visi namai atrodė apversti aukštyn kojomis. Tarnai 
lyg išprotėję lakstė laiptais, blaškėsi po kambarius. Zoržas visą 
naktį prasėdėjo krėsle, svetainėje. Jis ir turėjo pranešti, kas 
atsitiko ponios draugams, kai jie, kaip paprastai, atėjo pietų. 
Skruostai jo vis dar buvo nubalę, ir pasakojo jis visą atsitikimą, 
negalėdamas atsipeikėti iš nuostabos ir susijaudinimo. Atėjo 
Staineris, La Faluazas, Filipas ir dar keli ponai. Sulig pirmaisiais 
žodžiais jie sušuko: „Negali būti! Juokaujate, ar ką?" Paskum 
surimtėjo, sužiuro į miegamojo duris, apmaudžiai linguodami 
galvomis, —dabar jiems visa tai nebeatrodė juokinga. Iki pat 
vidurnakčio dešimtis vyrų tyliai šnekučiavo prie židinio —visi 
jie buvo Nanos draugai, ir kiekvienas slapčia galvojo, ar tik ne 
jo buvęs tasai vaikas. Sutrikę, rausdami, kaip rausta žmonės, 
padarę riktą, jie tarytum be žodžių prašė vienas kitą atleisti. 
Paskum gūužėsi į pečius, lyg sakydami: „O aš kuo čia dėtas? Juk 
ji pati kalta! Na ir šelmė toji Nana! Kas būtų pagalvojęs, kad ji 
gali iškrėsti tokį pokštą?" Ir vienas po kito, žengdami pirštų ga- 
lais, lyg kambaryje būtų pašarvotas numirėlis ir todėl juoktis 
būtų nevalia, svečiai išsiskirstė po namus. 


— Šiaip ar taip, užeikit pas ją, pone, — tarė Zojė grafui Miu- 
fa.— Ponia jaučiasi daug geriau, ji tikrai jus priims... Mes lau- 
kiam daktaro, jis žadėjo užsukt iš pat ankstaus ryto. 

Kambarinei dar prieš tai pavyko įkalbinti Zoržą grįžti namo 
ir išsimiegoti. Viršuje, svetainėje, budėjo viena Atlasinė: išsi- 
tiesusi ant sofos, ji rūkė suktinę, įsmeigusi akis į lubas. Po tos 
nelaimės namuose kilus sumaiščiai, ji be atlydos tūžo, šaltai 
gužčiojo pečiais ir laidė piktas pastabas. Ir dabar, kai, lydėdama 
svečią į miegamąjį, Zojė turbūt šimtąjį sykį pakartojo, kad varg- 
šelė ponia baisiai kentėjusi, Aksominė nesusivaldžiusi drėbė: 

— Ir gerai, dabar žinos! 

Grafas ir Zojė nustebę atsigręžė. Atlasinė įiet nepajudėjo iš 
vietos; įsistebeilijusi į lubas, nervingai kandžiojo suktinę. 

— Se tau! Ar gražu taip kalbėt? — tarė Zojė. 

Tačiau Atlasinė ūmai atsisėdo ant sofos, pervėrė grafą įtu- 
žusiu žvilgsniu ir dar sykį sviedė jam į akis taip patikusius žo- 
džius: 

— Ir gerai, dabar' žinos! 

Ir vėl išsitiesusi abejingai išpūtė laibutę dūmų sruogą, lyg 
norėdama pasakyti, kad nė neketina kištis į ne savo reikalus. Na 
jau ne, ne tokia ji kvaila! 

Tuo tarpu Zojė įvedė grafą į miegamąjį. Šiltame, eteriu kve- 
piančiame kambaryje viešpatavo tyla, kurią trikdė nebent toli- 
mas, Viljė prospektu dardančių karietų trinksėjimas. Nana, 
balta kaip drobė, gulėjo atsivertusi ant priegalvio, bet nemiegojo, 
žiūrėjo į tolį didelėmis svajingomis akimis. Pamačiusi grafą, šyp- 
telėjo, bet nepajudėjo iš vietos. 

— Ak, katinėli, — sukuždėjo ji, nutęsdama kiekvieną skie- 
menį, — maniau, kad jau niekad tavęs nebepamatysiu. 

Paskum, kai jis prisilenkė ir pabučiavo jai į plaukus, Nana 
susigraudino, prašneko apie vaiką tokiu jausmingu balsu, lyg 
jis būtų buvęs tėvas. 

— Nedrįsau tau prisipažint... Aš taip džiaugiaus! Ak, aš sva- 
jojau, trokšte troškau, kad jis būtų vertas tavęs. Ir šit galas 
viskam... Beje, gal taip ir geriau. Nenoriu pridaryt sunkumų tau 
gyvenime. 

Grafas, tokios netikėtos tėvystės nustebintas, pralemeno 
kelis žodžius. Paskum pasiėmė kėdę ir atsisėdo prie lovos, alkūne 
pasiremdamas į patalus. Tik tuomet jaunoji moteris pastebėjo, 
koks persimainęs jo veidas, kaip mėšlungiškai trūkčioja jam 
lūpos, kokios raudonos, krauju pasruvusios jo akys. 

— Kas atsitiko? — paklausė Nana.— Gal ir tu sergi? 

— Ne,— vargais negalais pralemeno grafas. 

Nana pervėrė jį skvarbiu žvilgsniu. Paskum rankos mostu 
liepė išeiti Zojei, tyčia iš lėto rikiavusiai buteliukus ant naktinio 
stalelio. Kai juodu liko vieni du, Nana prisitraukė jį artyn ir 
pakartojo: 

— Kasatsitiko, meiluti?.. Juk matau, tavo akys pilnos ašarų... 
Na, sakyk, turi man kokių naujienų? 

— Ne, ne,— suvapėjo jis, — neturiu, kaip Dievą myliu! 

Tačiau, sielvarto smaugiamas, jis nesusivaldė, dar labiau 
susigraudino netyčia atsidūręs sergančios Nanos miegamajame, 
prapliupo raudoti ir įsikniaubė į patalus, stengdamasis nuslopinti 
nevilties protrūkį. Nana viską suprato. Aišku kaip dieną, Roza 

Minjon apsisprendė ir išsiuntė laišką. Jis taip kūkčiojo, net lova 
drebėjo, bet Nana leido jam išsiverkti. Paskum kaip tikra motina 
paklausė užuojautos kupinu balsu: 

— Turi nemalonumų namuose, ką? 

Jis linktelėjo galvą. Nana truputį patylėjo, paskum pakuždo- 
mis vėl paklausė: 

— Vadinas, tu žinai viską? 

Jis linktelėjo. Ir vėl stojo tyla sielvarto pilname miegama- 
jame, slogi, nepakenčiama tyla. Tai atsitikę vakar, kai grįžęs 
namo iš priėmimo pas imperatorienę, tada ir gavęs laišką, Sabinės 
rašytą meilužiui. Jis praleidęs siaubingą nemigo naktį, brandinęs 
mintyse keršto planus. Rytą, bijodamas, kad gali neatsispirti pa- 
gundai ir nužudyti žmoną, išėjęs pasivaikščioti. Lauke nejučia 
pasidavęs nuostabaus birželio rytmečio kerams, iškart pamiršęs 
nuožmius planus ir, kaip paprastai, sunkiomis gyvenimo valando- 
mis, atėjęs pas Naną. Ir tiktai čia davęs valią nevilčiai, kaip ir 
visi silpnos dvasios žmonės vildamasis paguodos ir džiaugsmo. 

— Na, būk gerutis, nusiramink, — staiga pasidariusi be galo 
nuoširdi, vėl prabilo Nana.— Kas jau kas, o aš seniai tat žinau. 
Bet, patikėk, nė neketinau atvert tau akių. Pameni, pernai šį tą 
buvai beitariąs. Paskum viskas susitvarkė, nes aš apdairiai tave 
nuraminau. Šiaip ar taip, įrodymų juk neturėjai... Po galais, 
šiandie turi įrodymą, ir tau, savaime suprantama, skaudu. Vis 
dėlto reikia susiimt. Dėl tokių dalykų žmogus nepraranda gero 
vardo. 

Grafas nusišluostė ašaras. Jį graužė gėda, nors jau gana se- 
niai jis taip nupuolė, jog pasakojo Nanai pačius slapčiausius 
namų reikalus. Kas gi kitas, jeigu ne ji, turįs jį padrąsinti. Juk ji 
moteris, ji galinti viską išklausyt, viską suprast. Grafas prale- 
meno dusliu balsu: 

— Juk tu sergi. Bene gražu tave varginti!.. Kvaila, kad atė- 
jau. Pailsėk viena. 

2 Ne, ne,— skubiai tarė Nana.— Neišeik. Gal sugebėsiu 
ką nors gera tau patart. Tik žiūrėk, kad per daug nekalbėčiau, 
man daktaras uždraudė. 

Grafas atsistojo, ėmė vaikščioti po kambarį. Tuomet Nana jį 
paklausė: » 

— Ką dabar darysi? 

— Skelsiu tam žmogui antausį, po velnių! 

Ji nepritariamai išsiviepė. 

— Na, žinai, nelabai sąmojinga... O žmona? 

— Paduosiu skyrybų, juk turiu įrodymą. 

— Kuo toliau, tuo gražiau, meiluti. Kvaila, ir gana... Tai va, 

Ir silpnu, bet įtaigiu balsu Nana įrodė grafui, jog bepras- 
miška kelti skandalą — prasidėt su dvikovomis ir teismais. Po 
savaitės visi laikraščiai linksniuosią jo vardą; jis pastatysiąs 
ant kortos savo ateitį, ramybę, aukštą padėtį karaliaus dvare, 
garbę. Ir kuriam galui? Kad visi Paryžiaus pašaipos liežuviais 
jį plaktų! 

— Na ir kas? — suriko jis. — Užtat aš atkeršysiu! 

— Katinėli,— tarė Nana,-— kai tokie jovalai užverda, reikia 
arba keršyt iškart, arba suvis nekeršyt. 

Grafas sustojo veblendamas padrikus žodžius. Žinia, jis nebu- 
vo bailys, bet suvokė, jog Nana sako tiesą; jo širdyje kaupėsi 
nesmagumas, kažkas menka, gėdinga, tai, kas palaužė jo valią, 
nuslopino pykčio protrūkį. Ir tuomet Nana smogė dar vieną 
smūgį, smogė tiesmukai, kaip žmogus, pasiryžęs iškloti viską į 
akis. 

— O žinai, meiluti, kodėl tu taip siunti?.. Todėl, kad pats 
apgaudinėji žmoną. Ką, gal ne? Juk ne todėl namuose nenakvoji, 
kad eini čionai poterių kalbėt. Manai, tavo žmona nieko neįtaria? 
Tai ką gi tu jai gali prikišt? Ji tau atrėš, kad pats duodi jai pavyz- 
dį, ir iškart tave užčiaups... Šit kodėl, meiluti, šičia tupčioji, 
užuot vietoj juos abu nužiebęs. 

Miufa susmuko kėdėn, tų stačiokiškų žodžių priblokštas. Nana 
nutilo, įkvėpė oro ir pusbalsiu pridūrė: 

— Ak, jaučiuos kaip sudaužyta... Padėk man pasikelt. Aš vis 
smunku žemyn, priegalvis nepatogiai padėtas. 

Kai jis padėjo jai geriau atsigulti, ji atsiduso, išsyk lengviau 
pasijuto. Ir vėl prašneko apie būsimą skyrybų bylą, — gražus 
būsiąs reginys, kaip kažin ką! Ar jis įsivaizduojąs, kaip grafienės 
advokatas smaginsiąs Paryžių, kalbėdamas apie Naną? Viską 
iškelsiąs aikštėn: ir jos žlugimą Varjetė teatre, ir josios rūmą, 
ir visą jos gyvenimą. Na jau ne, atleiskit, ko ko, o tokios rekla- 
mos ji nepageidaujanti! Gal kokia bjauri mergšė ir pati būtų jį 
kursčiusi, kad jo sąskaita pasigarsintų visame Paryžiuje, bet ji, 
Nana, nieko kita jam nelinkinti, kaip tik laimės. Ji prisitraukė 
grafą, apkabino jam kaklą, paguldė jo galvą šalia savęs ant prie- 
galvio ir tyliai sukuždėjo: 

— Klausyk, katinėli, būk gerutis, susitaikink * su žmona! 


Grafas pasipiktino. Niekados! Jam plyštanti širdis, tokios 
gėdos jis neištversiąs. O ji ėmė švelniai prašyti: 

— Būk gerutis, susitaikink su žmona... Klausyk, argi tu 
negirdi, argi nežinai, kaip visi aplink šneka, jog aš atplėšusi tave 
nuo šeimos? Visai apdergsi man vardą, ką žmonės apie mane 
manys?.. Tik štai, prisiek, kad amžinai mane mylėsi, nes jei susi- 
dėsi su kita... 

Ji springo ašaromis. Grafas užčiaupė ją bučiniais kartodamas: 

— Tu išprotėjai? Tai neįmanoma! 

— Įmanoma, įmanoma,—atsiliepė ji, —taip reikia... Aš kaip 
nors susiimsiu. Šiaip ar taip, juk ji tavo žmona. O tai visai kas 
kita, negu imtum apgaudinėt mane su pirma pasitaikiusia kekše. 

Ir Nana toliau Stengėsi įkalbinti grafą, duodama kuo geriau- 
sių patarimų. Net Dievą prisiminė. Jam pasirodė, kad jis girdi 
pamokslaujant poną Veno, meldžiant atsižadėti nuodėmingo 
gyvenimo. Tačiau Nana anaiptol nesiūlė visiškai nutraukti san- 
tykių; priešingai, skelbė, jog reikia būti atlaidiems kitų silpny- 
bėms ir gražiai sutarti tiek su žmona, tiek su meiluže, piešė ramų 
gyvenimą, niekam nesudarantį sunkumų, lyg ir palaimingą sapną 
neišvengiamoj kasdienybės purvynėj. Judviejų gyvenimas nėmaž 
nepasikeisiąs, jis būsiąs, kaip ir anksčiau, jos mielasis katinėlis, 
tik rečiau ateisiąs, o tas naktis, kurias praleisiąs be jos, dovano- 
siąs grafienei. Ji galop nusikamavo, kol baigė savo pamokymus, 
ir tada lengviau atsiduso ir pakuždomis pridūrė: 


— Bent jau žinosiu, jog esu padariusi gerą darbą... O tu dar 


labiau mane mylėsi. 

Stojo tyla. Ji užsimerkė ir valandėlę gulėjo baltu kaip drobė 
veidu. Jis nuolankiai jos klausė,--juk nevalia jaudinti ligonę. 
Kiek patylėjusi, ji atsimerkė ir sukuždėjo: 

— Beje, o kaip su pinigais? Iš kur gausi pinigų, jei susipyksi 
su žmona?.. Vakar buvo atėjęs Labordetas, teiravosi dėl vekse- 
lio... Aš visai nusigyvenau, doro drabužio nebeturiu. 


Paskum vėl užsimerkė ir sustingo it negyva. Begalinio nerimo 
šešėlis nuslinko Miufa veidu. Netikėtos bėdos ištiktas, jis visiškai 
pamiršo piniginius sunkumus, nors tik vakar dar neišmanė, kaip 
gelbėtis iš keblios padėties. Nepaisant tvirtų pažadų, šimto tūks- 
tančių frankų vekselis, pratęstas pirmą kartą, buvo paleistas 
apyvarton, ir Labordetas, meistriškai suvaidinęs neviltį, suvertė 
kaltę ant Fransiso, tvirtindamas, jog niekada daugiau nebesusi- 
dėsiąs su tokiu prastai išauklėtu žmogumi. Reikėjo mokėti, grafas 
nieku gyvu nebūtų sutikęs, kad jo pasirašytas vekselis būtų už- 
protestuotas. Beje, pinigų reikalavo ne tik Nana, ir jo namuose 
viskas ėjo kreiva vėže, buvo daromos negirdėtos išlaidos. Grįžus 
iš Fondetės, grafienei netikėtai pabudo polinkis į prabangą, aukš- 
tuomenės pramogų pomėgis, grasinantis suryti visą turtą. Paskli- 
do gandai apie jos brangiai kainuojančius užgaidus, nesiskaitymą 
su pinigais, apie tai, kad ji namuose įvedusi naują tvarką, iššvais- 
čiusi pusę milijono frankų savaip perdirbdama senovinį rūmą 
Miromenilio gatvėje, užsisakiusi neregėto prašmatnumo pašvitų, 
išblaškiusi, išmetusi į balą, o gal padovanojusi nemažas sumas 
ir net neketinanti duoti ataskaitos. Du kartus Miufa ryžosi pada- 

ryti jai pastabą, norėdamas sužinoti, kam leidžiami pinigai, bet 
grafienė šypsodama pervėrė jį tokiu keistu žvilgsniu, kad jis 
nedrįso daugiau klausinėti bijodamas gauti pernelyg aiškų atsa- 
kymą. Jeigu jis sutiko iš Nanos rankų priimti Dagnė kaip būsimą 
žentą, tai tik todėl, jog vylėsi duoti Estelei daugių daugiausia 
du šimtus tūkstančių frankų kraičio, o dėl visa kita susiderėti 
su jaunuoliu, kuriam tos vedybos ir šiaip jau būsiančios netikėta 
laimė. 

Tačiau, bėdos prispirtas nedelsiant surasti šimtą tūkstančių 
frankų Labordetui, per visą savaitę grafas Miufa sugebėjo sugal- 
voti nebent vieną išeitį, bet ir tos nedrįso griebtis. Mat būtų 
reikėję parduoti Bbrdą, puikų pusės milijono frankų vertės dvarą, 
kurį Sabinė ne per seniausiai gavo kaip vieno dėdės palikimą. 
Tačiau tam reikėjo grafienės parašo, o pagal vedybų sutartį ji 
taipgi negalėjo parduoti dvaro, negavusi grafo sutikimo. Tad 
vakar vakare jis buvo pasiryžęs pagaliau pasikalbėti su žmona 
dėl to parašo. Ir staiga viskas žlugo: dabar jis jokiu būdu nebūtų 
sutikęs leistis į tokius sandėrius. Si mintis dar labiau aitrino 
žaizdą, atsivėrusią sužinojus apie žmonos neištikimybę. Jis pui- 
kiai suprato, ką turėjo galvoje Nana, bet argi ne pats buvo kaltas, 
kad, vis didesnių bėdų spiriamas, pasakojo jai visus savo rūpes- 
čius, guodėsi keblia padėtimi ir netgi skundėsi, kaip sunku būsią 
išprašyti grafienę parašo. 


Tačiau Nana tarytum viską pamiršo. Gulėjo vis dar užsimer- 
kusi. Pamatęs jos tokį perblyškusį veidą, grafas persigando, 
pakišo jai panosėn buteliuką su eteriu. Ji atsikvėpė ir, neminėda- 
ma Dagnė vardo, paklausė: 

— Kada bus vestuvės? 


— Po penkių dienų, trečiadienį, pasirašo vedybų sutartį, — 
atsakė grafas. 

Tuomet, vis dar neatsimerkdama, lyg semdamasi jėgų iš min- 
čių tamsybės, Nana sukuždėjo: 

— Šiaip ar taip, katinėli, tu geriau žinai, ką reikia daryt... 
O aš noriu tik viena: kad visi būtų patenkinti. 


Jis paskubėjo nuraminti Naną, suspaudė jai ranką. Gerai, 
pažiūrėsim, o dabar svarbiausia—nesijaudinti. Ir jis liovėsi 
piktintis; tas ligonės kambarys, toks šiltas, mieguistas, kvepian- 
tis eteriu, vis labiau lenkė jį į snaudulį, palikdamas vienintelį 
norą — gyventi ramiai ir laimingai. Visas jo vyriškas ryžtas, 
įžeidimo įaitrintas, pamažu ištirpo prie šiltos lovos, greta tos 
negaluojančios moters, kurią jis slaugė prisimindamas goslumo 
valandas irvis labiau įsidegdamas aistra. Jis pasilenkė, sugniaužė 
Naną glėbyje; jos veidas net nevirptelėjo, tik lūpomis nuslinko 

vos pastebima pergalės šypsena. Bet tuo metu pasirodė daktaras 
Butarelis. 

— Na, kaip laikosi mūsų mielas vaikelis? — familiariu tonu 
kreipėsi jis į grafą Miufa, kaip paprastai kreipiamasi į teisėtą 
vyrą.— Po paraliais! O mes, pasirodo, čia šnekam, ligoniui pail- 
sėti neduodam! 

Daktaras, išvaizdus, palyginti dar jaunas vyriškis, turėjo 
daug pacienčių tarp tam tikro luomo damų. Būdamas linksmo 
būdo, jis draugiškai juokaudavo su visomis tomis damomis, bet 
niekad su jomis neprasidėdavo, imdavo didelius honorarus ir 
reikalaudavo mokėti laiku be išsisukinėjimų. Beje, ateidavo jis 
iš karto, per ilgai nesiprašydindamas. Nana kviesdavosi jį du 
ar tris kartus per savaitę — mat amžinai bijojosi mirties, skųs- 
davosi daktarui dėl menkiausio nieko, o jisai sėkmingai ją 
gydydavo linksmindamas paskalomis ir visokiausiomis kvai- 
lystėmis. Visos tos damos jį stačiai dievino. Bet šį kartą buvo ne 
menkas niekas. 

Miufa išėjo labai susijaudinęs. Matydamas vargšę Naną tokią 
nusilpusią, jis baisiai susigraudino. Kai jis priėjo prie durų, 
Nana pasišaukė jį mostu, atkišo pabučiuoti kaktą ir lyg juokais, 
lyg grėsmingai pusbalsiu tarė: 

— Nepamiršk, aš pati tau leidau... Grįžk pas žmoną, o supyk- 
siu ir — daugiau nė kartelio! 

Grafienė Sabinė panoro, kad dukters vedybų sutartis būtų 
pasirašyta antradienį, — kaip tik tą dieną, kai ji ketino drauge 
atšvęsti rūmo atnaujinimą, nors dar nebuvo spėję nudžiūuti dažai. 
Buvo pakviesta penki šimtai svečių daugmaž iš visų visuomenės 
sluoksnių. Antradienio rytą meistrai dar kalė sienų apmušalus, ir 
net vakare, apie devintą valandą, kai jau žiebėsi sietynai, archi- 
tektas, įsikarščiavusios grafienės lydimas, skubomis rikiavo pas- 
kutinius darbus. 

Paprastai šventės, rengiamos vėlyvą pavasarį, būna pilnos 
švelnaus žavesio. Tas birželio vakaras pasitaikė toks šiltas, jog 
abejos didžiosios svetainės durys buvo atdaros, ir šokti buvo 
galima net sodo alėjose. Svečiai, grafo ir grafienės sutikti prie 
durų, negalėjo atsipeikėti iš nuostabos. Ypač tie, kurie gerai 
prisiminė buvusią svetainę, dar dvelkiančią ledine velionės gra- 
fienės Miufa dvasia, tą senovinę svetainę, rūsčią bažnyčią, gre- 
mėzdiškus ampyro stiliaus raudonmedžio baldus, geltono akso- 
mo drapiruotes, pažaliavusias nuo drėgmės lubas. O dabar, vos 
įžengę į vidų, svečiai patekdavo į vestibiulį, kur, šviečiant aukš- 
toms šakotoms žvakidėms, mirguliavo įvairiaspalvė, auksu 
aptaisyta mozaika, tvaskėjo marmuriniai laiptai kaldinto metalo 
turėklais. Toliau spindėjo svetainė, drapiruota Genujos aksomu 

iki pat lubų, papuoštų Buše darbo plafonu, kurį architektas 
nupirko už šimtą tūkstančių frankų, per varžytynes išparduodant 
Dampjero pilies turtą. Švytėjo sietynai su krištolo karuliais, 
skaisčia šviesa užliedami prašmatnius veidrodžius ir prabangius 
baldus. Raudonu atlasu traukta Sabinės kušetė, kadaise nesideri- 
nusi su atšiauria svetainės aplinka, dabar tarytum nežmoniškai 
padidėjo, išsiplėtė, užėmė visą rūmą, drauge pripildydama jį 
gašlaus tingulio, svaigių malonumų geismo, itin ugningo, kaip 
ir visos vėlai prasiveržusios aistros. 


Jau šoko kelios poros. Orkestras, įsitaisęs sode prieš atlapą 
*angą, grojo valsą, ir gryname ore lengvas jo ritmas atrodė dar 
švelnesnis, grakštesnis. O ir sodas buvo tarytum erdvesnis, visas 
apsiaustas perregimos prietemos, žėrintis veneciškų žibintų žibu- 
rėliais; pačiame vejos pakrašty stovėjo purpurinė palapinė, kur 
buvo įrengtas bufetas. Valsas, tas pats šelmiškas valsas iš „Švie- 
siaplaukės Veneros", valiūkiškas ir truputį nepadorus, skambio- 
mis vilnimis tvino į senąjį rūmą pro atvirus langus, karštu 
virpuliu šildydamas jo senus mūrus. Atrodė, jog iš gatvės įsisuko 
koks geismingas viesulas ir vienu metu nušlavė ištisą epochą, pa- 
sitraukusią amžino poilsio į tą išdidų būstą, išblaškė visą grafų 
Nimfa giminės praeitį - - šlovės ir tikėjimo šimtmečius, snau- 
džiančius po aukštomis lubomis. 


Tuo tarpu prie židinio, savo įprastoje vietoje, susirinko se- 
ni velionės grafienės draugai, sutrikę, pasimetę, jausdamiesi 
svetimi. Jie laikėsi nedideliu būreliu toje vis didėjančioje kam- 
šatyje. Ponia Diu Zonkua, nebepažindama buvusio rūmo, tyčia 
žvilgtelėjo į valgomąjį. Ponia Šantero apdujusi spoksojo į sodą, 
kuris atrodė jai nežmoniškai didelis. Netrukus prie židinio pasi- 
girdo kuždėjimas: visos tos damos liejo savo kartėlį. 

— Tik pagalvokit, kas atsitiktų, jei grįžtų amžinatilsį gra- 
fienė!..— subambėjo ponia Šantero.— Įsivaizduokit, kaip ji atro- 
dytų tarp visų tų žmonių!.. O tas auksas? Tas triukšmas, šurmu- 
Lys... baisu! 

— Sabinė stačiai išprotėjo, — atsiliepė ponia Diu Zonkua.— 
Ar matėte ją prie durų? Štai iš čia pažiūrėkite... Visus deimantus 
susikabino! 

Visos pasikėlė, iš tolo sužiuro į grafienę ir grafą. Sabinė 
balta suknia, apvedžiota puikiais angliškais nėriniais, spindėjo 
jaunystės grožiu ir, lyg truputį apgirtusi, linksmai šypsojo savo 
amžina šypsena. Greta jos grafas Miufa, pastebimai susenęs, pa- 
blyškęs, irgi šypsojo, kaip paprastai, orus ir išdidus. 


— O juk visiškai neseniai jis buvo čia šeimininkas, — toliau 
kalbėjo ponia Šantero,— be jo leidimo nė suolelio niekas nebūtų 
drįsęs išnešti!.. Tai va, ji viską sutvarkė savaip, dabar jinai čia 

šeimininkauja... Pamenate, svetainės, ir tos jis nenorėjo pertvar- 
kyti? O štai dabar pertvarkė visą rūmą. 

Bet staiga jos nutilo: įėjo ponia de Šezel, lydima visos gaujos 
jaunuolių, ir ėmė žavėdamasi aikčioti: 

— Ak, kaip nuostabu!.. Kaip miela!.. Koks skonis! 

Ir, pastebėjusi damų būrelį, iš tolo sušuko: 

— Argi aš nesakiau? Niekas neprilygsta tiems seniems lau- 
žams, kai juos gražiai sutvarkai... Stačiai akys slysta žiūrint! Ar 
ne tiesa? Dvelkte dvelkia didžiojo šimtmečio dvasia... Na, dabar 
Sabinė gali drąsiai ruošti priėmimus. 

Abi senos damos vėl susėdo prie židinio ir įniko pakuždomis 
šnekučiuoti apie vestuves, nustebinusias didumą žmonių. Tuo 
metu pro šalį praėjo Estelė rausvo šilko suknia, tokia pat plokščia 
ir sudžiūvusi, neišraiškiu skaistuolės veidu. Ji romiai sutiko te- 
kėti už Dagnė, nei apsidžiaugė, nei puolė į neviltį, buvo tokia 
pat šalta, išblyškusi kaip ir tais žiemos vakarais, kai abejingai 
kaišiojo pliauskas į židinį. Ta šventė, surengta jos garbei, tos 
šviesos, tos gėlės, ta muzika nesužadino jos širdyje jokio jausmo. 

— Koks nors avantiūristas, — tarė ponia Diu Zonkua.— Bent 
jau aš niekad nesu jo mačiusi. 

— Tyliau, štai jis, — sukuždėjo ponia Šantero. 

Dagnė pastebėjo ponią Jugon su sūnumis, šoko prie jos, siu- 
lydamasis nuvesti į vietą; jis juokėsi, labinosi, rodė jai daug 
dėmesio, lyg tiktai per ją būtų pelnęs tokią likimo malonę. 

— Ačiū,— padėkojo ponia Jugon, sėsdamasi prie židinio.— 
Cia jau nuo seno mano mėgstamiausia vietelė. 

— Jus pažįstate jį? -- paklausė ponia Diu Zonkua, kai Dagnė 
nuėjo. 

— Savaime suprantama, žavus jaunuolis. Zoržas jį baisiai 
myli... O, jis iš labai garbingos giminės! 

Ir geroji senutė įniko ginti jaunikį, iš pašnekovės tono pa- 
jutusi, kad ši nusistačiusi prieš Dagnė. Jo tėvas, Liudviko Pilypo 
didžiai vertinamas, iki pat mirties ėjęs prefekto pareigas. Tiesa, 
jaunuolis gal šiek tiek vėjavaikiškas. Kaip girdėti, prašvilpęs 
visą turtą. Šiaip ar teip, turįs dėdę, lobingą dvarininką, kuris 
paliksiąs jam visą gerą. Tačiau damos nepatikliai lingavo galvas, 
ir ponia Jugon, jau truputį sutrikusi, iš naujo prašneko apie 
garbingą giminę. Paskutiniu metu jai sušlubavusi sveikata, 
visai atsakančios kojos. Štai jau mėnuo, kai ji gyvenanti Rišeljė 
gatvėje, jos žodžiais tariant, per begalę reikalų geros dienos ne- 
matanti. Jos nuoširdžią motinos šypseną temdė liūdesio šešėlis. 


— Šiaip sakysit ar taip, o Estelė galėjo pasirinkti geresnę 


partiją, — galop tarė. ponia Šantero. 

Suskambo riturnelė. Prasidėjo kadrilis, svečiai pasitraukė 
prie sienų, kad būtų daugiau vietos šokėjams. Tarp tamsių vyriš- 
kų frakų sumirgėjo, sušmėžavo šviesios damų suknios; šviestuvų 
ryškiai nutviekstoje galvų jūroje žėrėjo brangakmeniai, liūliavo 
baltutėlės stručių plunksnos, žydėjo ištisi krūmai alyvų ir rožių. 
Darėsi vis karščiau, stiprūs kvapai mušė nuo lengvučių tiulių, 
nuo šilkų ir atlasų margumyno, kuriame giedravo nuogi pečiai, 
skambant smagiems kadrilio garsams. Pro atviras duris gretimose 
svetainėse buvo matyti eilės pasieniais sėdinčių damų, ir, vėduok- 
lėms švysčiojant, tolydžio šmėkščiojo čia santūri šypsena, čia 
žėrinčios akys, čia meilus vypsnis. O svečių vis gausėjo, liokajus 
visa gerkle skelbė atvykstančiųjų vardus, tuo tarpu kavalieriai 
stiebėsi, ištempę kaklus stengėsi įžiūrėti laisvą vietą savo da- 
moms, kurios, įsikibusios jiems parankėn, šiek tiek varžėsi per- 
nelyg užsitęsusio artumo. Rūmas vis labiau pildėsi svečių, šiugž- 
dėjo glausdamiesi sijonai, kur ne kur buvo tikra nėrinių, kaspinų, 
pūpsnių kamšalynė, tačiau damos, pripratusios prie tokios pra- 
šmatnios ankštybės, mokėjo maloniai, nuolankiai duoti kelią ir 
drauge išlaikyti įgimtą graciją. Tuo tarpu po sodą, užlietą raus- 
vos veneciškų žibintų šviesos, vaikščiojo poros, ištrūkusios iš 
didžiosios svetainės tvankumos, vejų pakraščiais sliuogė balinių 
suknių šešėliai, lyg taikydamiesi prie kadrilio melodijos, kuri 
tolumoj, už medžių, atrodė itin švelni. 


Prie bufeto Staineris susidūrė su Fukarmonu ir La Faluazu, 
atėjusiais išgerti šampano. 

— Prašmatnumo prašmatnu, o skonio — nė kvapo, -— tarė La 
Faluazas, žiūrinėdamas purpurinę palapinę, ištemptą ant paauk- 
suotų iečių.— Lyg būtum pakliuvęs į kaimo mugę... Ką? Argi ne 
tiesa? Kaimo mugė, ir baigta! 

Paskutiniu metu La Faluazas įjunko į naują vaidmenį — be 
paliovos šaipytis iš visko, dėtis jaunu plevėsa, seniai viskuo 
pasibodėjusiu ir nieko rimta nematančiu šiame pasaulyje. 

— Tai bent nustebtų vargšelis Vandevras, jeigu imtų ir pri- 
sikeltų iš numirusių, — sumurmėjo  Fukarmonas.— Pamenat, 
amžinai dvėsdavo iš nuobodžio, sėdėdamas prie židinio. Prisijuo- 
kavo, velniai jį griebtų! 

— Duokit ramybę tam Vandevrui! Juk tai pats paprasčiausias 
nevykėlis! — niekinamai tarė La Faluazas.— Jei iš tikrųjų norėjo 
mus pritrenkti pasičirškindamas, tai prašovė pro šikšnelę, kaip 
kažin ką! Niekas jo nebeprisimena. Baigta, mirė ir palaidotas 
jūsų Vandevras! Pakalbėkime apie ką nors kitą. 


Paskum, spūstelėjęs ranką Štaineriui, kalbėjo toliau: 
— Žinot, ką tik atvažiavo Nana... Oho, vaikeliai, koks regi- 
nys! Stačiai pasaka!.. Iš pradžių išsibučiavo su grafiene. Paskum, 

kai priėjo jaunieji, palaimino juos ir pasakė Dagnė: „Klausyk, 
Poli, jei prisegsi žmonai ragus, aš pati tave pričiupsiu..." Ką? Ne- 
jaugi nematėt? Tai bent gražumėlis! Tai bent žavumėlis! 

Fukarmonas ir Staineris klausėsi išsižioję. Galop abu prap- 
liupo kvatoti. O La Faluazas mėgavosi savo sąmojingumu. 

— Ką, nejaugi patikėjote, jog taip ir buvo?.. Po velnių! Nie- 
ko nuostabaus, juk Nana juos ir supiršo. Beje, ji kaip ir šeimos 
narys. 

Pro šalį ėjo broliai Jugonai, ir Filipas sudraudė La Faluazą. 
Tuomet vyrai sušneko apie vestuves. Zoržas supyko ant La Falu- 
azo, prasimanančio visokius niekus. Savaime suprantama, Nana 
pripiršusi savo buvusį meilužį grafui Miufa, bet netiesa, jog 
prieš pat vestuves gulėjusi su Dagnė. Fukarmonas išdrįso nepa- 
tikliai patraukti pečiais. Kas galįs žinoti, kada Nana su kuo nors 
gulinti? Tačiau Zoržas įsikarščiavęs sušuko: „O aš, pone, žinau!", 
ir visi sprogo juokais. Cia tokie dalykai dedasi, galop įsiterpęs 
tarė Staineris, jog nė velnio nesupaisysi. 

Prie bufeto pamažu būrėsi vis daugiau žmonių. Vyrai užleido 
vietą ištroškusiems ir visi drauge pasitraukė į šalį. La Faluazas 
įžūliai spoksojo į moteris, jausdamasis nelyginant Mabijyje. Alė- 
jos gale jiems prieš akis atsivėrė nuostabus reginys — nuošalia- 
me kampelyje susikišę šnekėjosi ponas Veno ir Dagnė; tuoj 
pasipylė šmaikštūs sąmojai: jaunikis atliekąs išpažintį, ne, senis 
patariąs jam, ką daryti pirmąją naktį. Paskum visi keturi vėl at- 
sistojo prie svetainės durų: viduje, tarp vyrų, ramstančių sienas, 
skindamosi kelią verpetais sukosi poros, įsitraukusios į smagią 
polką. Iš sodo dvelkiant vėjeliui, pleveno aukštos žvakių lieps- 
nelės. Ir kai, švelniai šnarėdami pagal muzikos taktą, pro šalį 
praskriedavo išsipūtę sijonai, sietynų įkaitintu oru nuvilnydavo 
gaivos šuoras. 


— Po perkūnais, čia tikrai nesušalsi! — pajuokavo La Falua- 
zas. 

Išnėrę iš slėpiningos sodo prietemos, jie nejučia markstėsi; 
ir staiga susižvelgė pastebėję vienišą markizą de Suarą, stypsan- 
tį tarp nuogų pečių, supančių jį iš visų pusių. Jo galvą puošė 
žilų retučių plaukų vainikėlis, o išblyškęs veidas buvo griežtas, 
pilnas orumo ir didybės. Pasipiktinęs grafo Miufa elgesiu, ne per 
seniausiai jis viešai nutraukė su juo santykius ir prisiekė, jog 
niekad kojos nekeisiąs į žento namus. Ir šį vakarą atėjo tik pra- 
šomas anūkės, nors, beje, visiškai nepritarė jos vedyboms ir 
kiekviena proga rūsčiais žodžiais pliekė valdančiąją klasę, pasi- 
davusią doroviniam pakrikimui ir gėdingai susitepusią su šiuo- 
laikine paleistuvyste. 

— Ak, viskas baigta! — kuždėjo prie židinio ponia Diu 

Zonk.ua poniai Santero į ausį.— Toji merga apdavė vargšelį 
Miufa... Pamenate, koks taurus ir koks dievobaimingas buvo tai 
žmogus! 

— Regis, jisai per plauką nuo bankroto, — tarė ponia Sante- 
ro.— Mano vyrui buvo netyčia pakliuvęs į rankas vekselis... 
Dabar jis nesislėpdamas gyvena tame rūme Viljė prospekte. Visas 
Paryžius apie tai kalba... Dieve mano! Aš anaiptol neteisinu Sa- 
binės, betgi jūs negalite nesutikti su manimi, jis pats duoda jai 
nemaža dingsčių skųstis, ir jeigu ji leidžia pinigus vėjais... 

— Ir ne tik pinigus! — įsiterpė pašnekovė.— Žodžiu, vienas 
kitą stumia bedugnėn... Abu purvan brenda, brangute. 

Bet tuomet pasigirdo romus balsas. Tai įsikišo ponas Veno. 
Jis ką tik atsisėdo už jų krėslų, lyg norėdamas pasislėpti, ir, pri- 
silenkęs prie damų, sukuždėjo: 

— Ko pulti į neviltį? Kai viskas sakytumei žūva, Dievas 
parodo savo galybę. 

Ponas Veno ramiai stebėjo, kaip griūva šeima, kuriai kitados 
vadovavo. Dar viešėdamas Fondetėje jis matė visą beprotybę, 
matė, kaip ji tolydžio didėja, bet nė nesistengė užkirsti jai kelio, 
nes puikiai suvokė esąs bejėgis. Jis susitaikė su viskuo: ir su 
pašėlusia grafo aistra Nanai, ir su Fošri meilinimusi grafienei, 
ir net su Estelės ir Dagnė vedybomis. Bene tai labai svarbu? Ir jis 
pasidarė dar nuolaidesnis, dar miįslingesnis, širdies gilumoje 
puoselėdamas viltį ilgainiui paimti į savo rankas ir jaunąją porą, 
ir pakrikusią grafų Miufa porą, nes gerai žinojo, kad didis nuo- 
puolis pažadina didį dievobaimingumą. Ateisianti valanda, kai 
išsipildysianti Dievo valia. 

— Musų bičiulio širdyje tebėra gyva tikėjimo dvasia, — pus- 
balsiu kalbėjo ponas Veno.— Galiu drąsiai tai tvirtinti, nes turiu 
pačių švenčiausių įrodymų. 

— Ką gi,— tarė ponia Diu Zonkua,— tuomet iš pradžių jis tu- 
rėtų grįžti pas žmoną. 

— Be abejo, taip ir bus... Kaip tik ir viliuosi, jog susitaikinimo 
valanda ne už kalnų. 

Tuomet abi pagyvenusios damos apibėrė jį klausimais. Tačiau 
jis vėl nutaisė nusižeminusią miną: protingiausia esą kliautis 
Dievo galybe. Gelbėdamas grafo šeimą, jis labiausiai geidžias 
išvengti viešo skandalo. Tikėjimas atleidžiąs žmogui daugelį 
silpnybių, jeigu tik stengiamasi laikytis padorumo. 

— Šiaip ar taip,— tarė ponia Diu Zonkua,— jums derėtų 
sutrukdyti Estelės ir to avantiūristo vestuves... 

Senukas pažvelgė į ją be galo nustebęs. 

— Jūs klystate, ponas Dagnė — didžiai garbus jaunuolis... 


Man žinomi jo ketinimai. Jis nuoširdžiai trokšta ištaisyti jaunys- 

tės klaidas. Patikėkite mano žodžiu, Estelė sugebės jį grąžinti 
į doros kelią. 

— Et, Estelė! — niekinamai sumurmėjo ponia Santero.— Esu 
įsitikinusi, mūsų mieloji mergytė neturi nė trupučio valios. Ji 
stačiai menkystė, ir tiek! 

Ponas Veno nusišypsojo išgirdęs tokią ištarmę. Beje, jis ne- 
ketino leistis į kalbas apie nuotaką. Užsimerkė dėdamasis, kad 
jam nerūpi pasaulio tuštybė, ir vėl užsiglaudė savo kampelyje 
už išsipūtusių sijonų. Ponia Jugon, sėdinti išvargusiu, abejingu 
veidu, vis dėlto nugirdo vieną kitą žodį. Ir, lyg užbaigdama kai- 
mynų ginčą, įprastu atlaidžiu tonu kreipėsi į markizą de Šuarą, 
priėjusį su ja pasisveikinti: 

— Musų damos pernelyg griežtos. Juk visiems gyvenimas 
ne toks jau saldus... Ar ne tiesa, drauguži, reikia daug ką atleisti 
žmogui, jeigu nori būti vertas atleidimo? 

Markizas akimirką sumišo nuogąstaudamas, ar tai nebūsianti 
kokia užuomina. Tačiau geroji dama taip graudžiai nusišypsojo, 
kad jis tuoj atsigavo ir tarė: 

— Jokiu būdu, esama klaidų, kurių nevalia atleisti... Stai 
toks atlaidumas ir stumia visuomenę į bedugnę. 

Pokylis darėsi vis triukšmingesnis. Kai prasidėjo antras kad- 
rilis, svetainės grindys susiubavo po kojomis, lyg senas rūmas 
būtų neatlaikęs šventės šėlsmo. Retkarčiais margumyne veidų, 
susiliejusių į vieną balsvą dėmę, sugiedruodavo moters veidas, 
užkaitęs nuo šokio, žėrinčios akys, praviros lūpos, sietyno nup- 
lieksti baltutėliai pečiai. Ponia Diu Zonkua pareiškė, jog visas tas 
pobūvis — gryna nesąmonė. Tik bepročiui galėjusi dingtelėti 
mintis sugrūsti penkis šimtus žmonių į namus, kur ir du šimtai 
jaustųsi kaip silkės statinėje! Tad kodėl neiškėlus vestuvių Ka- 
ruselės aikštėje? Kiti laikai — kiti vaikai, atsiliepė ponia Santero, 
kitados tokios iškilmės būdavusios rengiamos šeimoje; šiandien 
reikalaujama grūsties, šurmulio, visų praeivių, kiek tik jų pasitai- 
ko gatvėje, — be tokios kamšaties ir šventė atrodanti lyg ne šven- 
tė. Dabar puikuojamasi prabanga, į svečius kviečiamos Pary- 
žiaus padugnės; tad nesą ko stebėtis, jog toks neišrankumas griau- 
nąs šeimos pamatus. Abi damos nuoširdžiai skundėsi, jog iš visų 
svečių pažįstančios daugių daugiausia penkiasdešimt žmonių. 
Iš kur šitiek prisikviesta? Iš kur tos mergužėlės neregėtomis 
iškirptėmis ir perdėm plikais pečiais? Viena dama vilkėjo perlais 
siuvinėta suknia, primenančia grandijas, o jos šinione stirksojo 
įsmeigtas auksuotas durklas. Visi šypsodami spoksojo į kitą 
damą — taip neįprastai ji atrodė be saiko apsitempusia suknia. 
Buvo čia visos žiemos sezono įžymybės — nelabai išrankus 
linksmybių pasaulis, sudurstytas per atsitiktines pažintis, kurių 

netrūko namų šeimininkei,— žodžiu, ta marga draugija, kur, 
geisdami malonumų, susitinka ir garsūs talentai, ir garsūs nenau- 
dėliai. Tvanka vis didėjo, sausakimšose svetainėse pagal muzikos 
ritmą kartojosi kadrilio figūros. 


— "Na ir grafienė, paimk tu ją! — tarė La Faluazas, stovėda- 
mas prie durų, atsiveriančių į sodą.— Atrodo dešimt metų jau- 
nesnė už dukterį... Beje, Fukarmonai, štai ką mums pasakykit: 
Vandevras tvirtino, kad grafienės šlaunys niekam tikusios. 


Pašnekovams galop įsipyko tas pabrėžtinas cinizmas. Ir 
Fukarmonas trumpai atrėžė: 

— Šį klausimą galite apsvarstyti su savo pusbroliu. Aure ir 
jis ateina! 

— Dievaž puiki mintis! — sušuko La Faluazas.-- Lažinuos iš 
dešimties luidorų, kad jos šlaunys kaip reikiant. 

Ir tikrai pasirodė Fošri. Kad nereiktų grūstis pro užsikimšu- 
sias duris, kaip savas žmogus jis atėjo per valgomąjį. Dar žiemos 
pradžioje jis vėl susiplakė su Roza ir dabar blaškėsi atiduodamas 
duoklę čia dainininkei, čia grafienei ir, visai susibaigęs, laužė 
galvą, kaip vienos katros nusikratyti. Sabinė glostė jo savimei- 
lę, bet su Roza buvo linksmiau. Be kita ko, Roza nuoširdžiai my- 
lėjo Fošri ir, vesdama į neviltį Minjoną, buvo jam ištikima nely- 
ginant teisėtam vyrui. 

— Klausyk, pasakyk man vieną dalyką! — sušuko La Falua- 
zas, griebdamas pusbroliui už alkūnės. — Matai aną damą balta 
šilkine suknia? 

Gavęs palikimą, La Faluazas pasidarė įžūlus, pernelyg pasi- 
tikintis savimi, kur buvęs nebuvęs, traukė per dantis Fošri, steng- 
damasis išgiežti apmaudą, susikaupusį tada, kai jj, ką tik atvy- 
kusį iš provincijos, viešai maustydavo pusbrolis. 

— Taigi štai aną nėriniuotą damą... 

Vis dar nieko nesuvokdamas, žurnalistas pasistiebė ant pirštų 
galų. 

— „Ar grafienę? —- galop paklausė. 

— Na, žinoma, drauguži... Aš čia susilažinau iš dešimties 
luidorų. Ar jos šlaunys kaip reikiant? 

Ir prapliupo kvatoti džiūgaudamas, jog pagaliau pavyko 
nušnypšti nosį tam šmaikštuoliui, kuris kadaise šitaip jį pribloškė 
paklausdamas, ar grafienė neturinti meilužių. Tačiau Fošri nė- 
maž nenustebo, tik įdėmiai nužvelgė jį ir, niekinamai patraukęs 
pečiais, galop drėbė: 

— Eik tu, mulki! 

Paskum paspaudė rankas pusbrolio pašnekovams, ir La Falu- 
azas pasijuto nei šiaip, nei taip, suabejojęs, ar blevyzga iš tikrųjų 
buvusi sąmojinga. Užsimezgė pokalbis. Nuo lenktynių dienos 

bankininkas ir Fukarmonas prisidėjo prie būrelio, nuolat lankan- 
čio rūmą Viljė prospekte. Nana jau svaikstanti, grafas kas vakarą 
ateinąs pasiklausti, kaip ji jaučiasi. Tačiau Fošri klausėsi nerimo 
gniaužiama širdimi. Rytą juodu susikivirčijo su Roza, ir ji ties- 
mukai išrėžė, jog nusiuntė laišką grafui; dabar galįs nešdintis 
pas savąją aukštuomenės damą, gražiai būsiąs priimtas. Po ilgų 
svarstymų galop jis įsidrąsino ir atėjo. Tačiau kvailas La Faluazo 
sąmojis jį išmušė iš vėžių, nors jis ir dėjosi nė kiek nesutrikęs. 

— Kas jums atsitiko? — paklausė Filipas.— Jūs labai prastai 
atrodote. 

— Man? Nieko... Buvau įsitraukęs į darbą, todėl ir pavėlavau. 

Paskum, sukaupęs pašaliniams neregimą dvasios tvirtybę, 
nulemiančią daugelį lėkštų žmogaus būties tragedijų, šaltai pri- 
dūrė: 

— Dar nepasisveikinau su šeimininkais... Reikia būti manda- 
giam. 

Ir, atsigręžęs į La Faluazą, netgi rado jėgų pajuokauti: 

— Tiesa, mulki? 

Ir ėmė skintis kelią per minią. Liokajus jau nebeskelbė skam- 
biu balsu atvykstančių svečių vardų. Grafas ir grafienė dar sto- 
vėjo prie durų, šnekučiuodami su ką tik atėjusiomis damomis. 
Pagaliau Fošri nusikasė prie šeimininkų, ir ketvertas vyrų, likusių 
stovėti prie durų, atsiveriančių į sodą, pasistiebė ant pirštų galų, 
kad geriau matytų pasisveikinimo sceną. Nana tikriausiai buvo 
jiems prasitarusi apie laišką. 

— Grafas jo nemato,— sukuždėjo Zoržas.— Dėmesio! Atsi- 
suko... Prasideda. 

Orkestras vėl užgriežė valsą iš „Šviesiaplaukės Veneros". Iš 
pradžių Fošri pasisveikino su grafiene, kaip paprastai, šypsančia 
romia, lyg užkerėta šypsena. Paskum, pilnas nedrumsčiamos ra- 
mybės, akimirką žiūrėjo grafui į nugarą. Tą vakarą grafas laikėsi 
itin oriai ir didingai, stovėjo iškėlęs galvą, kaip ir pridera aukš- 
tam pareigūnui. Pagaliau grafas teikėsi pažvelgti į žurnalistą 
ir. nutaisė dar iškilnesnę pozą. Keletą sekundžių abu vyrai 
tylėdami žiūrėjo vienas į kitą. Fošri pirmas padavė ranką grafui. 
Miufa irgi atkišo ranką. Taip jie spaudė vienas kitam rankas, 
grafienė stovėjo šalia ir šypsojo nuleidusi blakstienas, o aplink 
šelmiškai ir pašaipiai skambėjo valso melodija. 

— Viskas klostosi kuo gražiausiai! — sušuko Štaineris. 


— Bene jiems rankos sulipo, ar ką? — tarė Fukarmonas, 
nustebęs, kad juodu taip ilgai spaudžia vienas kitam rankas. 
Fošri nejučia atėjo į galvą prisiminimas, niekados nedylan- 
tis iš atminties, ir jo išblyškę skruostai nukaito. Jis tarytum vėl 
pamatė teatro butaforijos sandėlį, užlietą žalsvos šviesos, dul- 

kėmis padengtus griozdus, grafą Miufa su taurele kiaušiniams 
rankoje, tuomet dar galėjusį piktnaudžiauti savo įtarimais. Dabar 
Miufa žinojo viską, jau niekuo nebegalėjo jis apginti savo orumo. 
Patyręs tiek baimės, Fošri lengviau atsiduso matydamas giedrą 
ir linksmą grafienės veidą, ir jam užėjo noras nusikvatoti. Visa 
scena pasirodė jam baisiai juokinga. 


— Štai ir ji, tikrai ji! —sušuko La Faluazas, nieku gyvu ne- 


norėdamas atsisakyti, jo manymu, vykusio pokšto.— Matot, aure 
ir Nana ateina! 

— Užsičiaupk tu, mulki! — burbtelėjo Filipas. 

— Sakau jums gryną teisybę!.. Pamatė, kad ji atvažiavo, ir 


užgriežė jos valsą. Juk ji, velniai rautų, išgelbėjo griūvančią šei- 
mą!.. Ką? Nematot? Aure visus tris glaudžia prie širdies, mano 
pusbrolį, pusseserę-ir jos vyrą, meiliai vadina visus katinėliais. 
Man stačiai bloga darosi, kai matau tokias šeimynines scenas. 

Priėjo Estelė. Fošri pasakė jai komplimentą, o ji, stovėdama 
rausva suknia kaip mietą prarijusi, nužvelgė žurnalistą vaikiškai 
išpūutusi akis, paskum vogčiomis dirstelėjo į tėvą ir motiną. Dagnė 
taipgi karštai paspaudė ranką žurnalistui. Prie to šypsančio būu- 
relio iš užpakalio prisėlino ponas Veno, nenuleisdamas nuo jo 
dievobaimingo žvilgsnio, apsiautė visus tris savo šventeivišku 
romumu, džiaugdamasis tuo galutiniu nuopuoliu, taisančiu Ap- 
vaizdai kelią. 


O svetainėje vis sukosi poros, gosliai liuliuojamos valso me- 
lodijos. Linksmybė pasiekė viršūnę, atrodė, jog tai potvynio 
bangos dūžta į seno rūmo mūrus. Nuo orkestro plaukė fleitų 
trelės, ilgesingi smuikų atodūsiai; sėdami aplink saulės dulkely- 
tes, sietynai skleidė gyvą šilumą tarp Genujos aksomų, paauksa- 
vimų ir piešinių; minios svečių, atsispindėdamos veidrodžiuose, 
atrodė dar gausesnės, dar garsiau dūzgė balsų erzelynė. Pro šyp- 
sančias damas, sėdinčias pasieniais, skriejo poros per liemenį 
apsikabinusių šokėjų, ritmingai drebindamos grindis. Sode nely- 
ginant žarijos žerplėjo veneciški žibintai, tarytum tolimo gaisro 
pašvaistė apšviesdami tamsius siluetus gaiviu oru pakvėpuoti išė- 
jusių svečių. Ir tos tirtančios sienos, ta raudona žara buvo saky- 
tum paskutinis liepsnos pliūpsnis, pašokęs gaisravietėje, kur, 
ugnies siaubiama, nyko senovinė garbė. Pirmieji nedrąsūs links- 
mybės protrūkiai, vos juntami tą tolimą balandžio vakarą, kai 
Fošri netikėtai pasigirdo dužtančio krištolo skambesys, ilgainiui 
stiprėjo, kol pagaliau prasiveržė, pašėlo virsdami štai šita triukš- 
minga ir prašmatnia švente. Dabar plyšys didėjo; jis vagojo 
sienas nuo apačios iki viršaus, grūmojo ilgai netrukus rūmą 
paversti griuvėsių krūva. Priemiesčių girtuokliai paprastai bai- 
gia gyvenimą juodame varge, ir pakrikusi šeima žūva be 

duonos kąsnio — pragėrusi protą, įkeičia paskutinį čiužinį, kad 
gautų lašelį alkoholio. O čia, kur liepsna grasino vienu metu 
suryti kalnus turto, it laidotuvių varpas skambėjo valsas, skelb- 
damas žūtį senai grafų giminei; ir tuo metu, griaudžiant šelmiš- 
kam valsui, viršum šokančių porų sklandė neregima Nana 
lanksčiu liemeniu, nešdama pragaištį visam tam pasauliui, skleis- 
dama savo pražūtingą kvapą įkaitusiame ore. 


Tą dieną, kai bažnyčioje susituokė Estelė ir Dagnė, vakare 
grafas Miufa atėjo į žmonos miegamąjį, kur dvejus paskutinius 
metus nebuvo kojos įkėlęs. Didžiai nustebusi, grafienė net atšlijo. 
Bet ji šypsojo lyg apgirtusi ta pačia šypsena, kuri atrodė it 
prigijusi prie jos lūpų. Grafas labai sutrikęs kažką pralemeno. 
Tuomet ji truputį pabarė vyrą. Beje, nei jis, nei ji nesiryžo 
nuoširdžiai aiškintis santykių. Abipusio atleidimo reikalavo ti- 
kėjimas, ir juodu sudarė tylų sandėrį: susitarė, jog nevaržys 
vienas kitam laisvės. Kadangi grafienė lyg norėjo dar kai ką 
pasakyti, prieš eidami gulti jie prašneko apie reikalus. Jis pirmas 
užsiminė apie Bordo pardavimą. Ji tuoj sutiko. Abiems papjauti- 
nai reikią pinigų, jie sąžiningai pasidalysią gautą sumą. Tai 
galutinai sutvirtino jųdviejų susitaikinimą. Grafui Miufa lyg 
akmuo nusirito nuo krūtinės, nustojo graužti sąžinė. 


Tą pačią dieną, apie antrą valandą, kai Nana snūduriavo 
miegamajame, Zojė išdrįso pasibelsti į duris. Į gaivią ir bežadę 
kambario prieblandą pro užtrauktas užuolaidas dvelkčiojo šiltas 
vėjelis. Beje, Nana jau buvo pasveikusi, tik dar silpnai jautėsi. 
Ji atsimerkė, paklausė: 

— Kas ten? 

Zojė buvo beatsakanti. Bet ją pralenkė Dagnė, ūmai įsiverž- 
damas į vidų. Nana staigiai pasikėlė, alkūne atsirėmė į priegalvį 
ir, liepusi kambarinei išeiti, paklausė: 

— Ką? Čia tu? Juk šiandie tu išteki!.. Kas gi nutiko? 

Atsidūręs prietemoje, Dagnė neryžtingai sustojo prie slenks- 
čio. Tačiau jis greit apsiprato ir žengė prie lovos — frakuotas, 
su kaklaraiščiu, baltomis pirštinėmis. Ir pareiškė: 

— Žinoma, aš!.. Ką, nejaugi neprisimeni? 

Ne, ji tikrai nieko neprisimenanti. Ir tuomet, kaip paprastai, 
pašaipiu tonu Dagnė tiesmukai pasisiūlė: 

— Na, o komisinis atlyginimas?.. Atėjau paaukoti tau savo 
nekaltybės. 

Jis atsisėdo ant lovos krašto, ir Nana apkabino jį nuogomis 
rankomis nuoširdžiai kvatodama ir ko neverkdama,-— taip jai 
patiko tas gražus pokštas. 

— Na ir Mimi, tai juokdarys!.. Vis dėlto nepamiršai! O man 
visai iš galvos išgaravo! Vadinas, pasprukai, nėrei tiesiai iš baž- 

nyčios. O juk tikrai dar kvepi smilkalais... Bučiuok mane, Mimi... 
Stipriau, dar stipriau! Eikš čionai, ko gero, tai bus paskutinis 
kartas. 

Tamsiame miegamajame, kur dar silpnai atsidavė eteriu, 
nuščiuvo jų meilus juokas. Karščio šuorai plūdo j vidų, išpūsdami 
užuolaidas; gatvėje krykštavo vaikai. Paskum juodu truputį 
pajuokavo — laiko turėjo ne per daugiausia. Iškart po trumpų 
vaišių Dagnė išvykstąs su žmona povestuvinėn kelionėn. 


XIII 


Kartą, rugsėjo pabaigoje, grafas Miufa turėjo vakarieniauti 
pas Naną, bet netikėtai gavo įsakymą atvykti į Tiuilri rūmus ir 
temstant užsuko į Viljė prospektą perspėti, jog neateisiąs. Vi- 
duje šviesos dar nedegė, šeimyninėje garsiai kvatojo tarnai; 
grafas tyliai užlipo laiptais, skendinčiais šilto vakaro prieblan- 
doje, kuri liejosi pro vos švyksančius vitražus. Viršuje svetainės 
durys atsidarė nė negirgžtelėjusios. Ant lubų geso paskutiniai 
žaros atšvaitai; raudoni apmušalai, minkštos sofos, lakuoti baldai, 
visas tas auksu ataustų brokatų, bronzų ir fajansų pasaulėlis 
tarytum snaudė, užliuliuotas tamsos, kuri pamažu smelkėsi į 
vidų, juodais šešėliais nuguldama kertėse, prislopindama paauk- 
savimų švytėjimą, perlamutrinį dramblio kaulo blizgesį. Ir ten, 
toje tamsoje, bolavo vienintelė šviesi dėmė — plačiai išskleisti 
sijonai ir Nana, atsivertusi aukštielninka Zoržo glėbyje. Gintis 
buvo beprasmiška. Grafui iš krūtinės išsiveržė prislopintas riks- 
mas, jis sustojo it nudiegtas. 


Nana staigiai pašoko ir įstūmė grafą į miegamąjį, kad jaunuo- 
lis spėtų pasprukti. 

— Eik, eik, — pralemeno ji suglumusi, — aš viską tau paaiš- 
kinsiu... 

Ji ir pati susikrimto, kad įvyko toks netikėtas nesusipratimas. 
Niekad ji neatsiduodavo svetainėje, juo labiau neužrakinusi 
durų. O štai dabar išėjo nei šis, nei tas: Zoržas stačiai pasiuto 
nesitverdamas pavydu, ėmė jai prikaišioti Filipą; taip graudžiai 
apsiverkė, įsikniaubęs jai į krūtinę, kad ji nusileido neišmanyda- 
ma, kaip jį nuraminti, apskritai ir pati baisiausiai susijausmino. 
Ir šit, kai ji vienintelį kartą padarė kvailystę, pametė galvą pasi- 
gailėjusi to vaikigalio, kuris nė našlaičių puokštelės atnešt jai 
negali, nes mamytė laiko jį nagan suėmusi, — kaip tyčia ateina 
grafas ir juos užklumpa. Tikrai nesiseka! Ir būk gera vyrams, 
kad nori! 


Miegamajame, kur ji įstūmė grafą, buvo tamsu, nors akį 
durk. Sugraibiusi varpelį, Nana įnirtingai paskambino ir liepė 

atnešti lempą. Šiaip sakysi ar taip, o kaltas Ziuljenas! Jeigu sve- 
tainėje būtų degusi lempa, nieko panašaus nebūtų atsitikę. Per 
tą sumautą tamsą ir suminkštėjo širdis! 

— Na, meldžiu tave, katinėli, būk protingas, — tarė ji, kai 
Zojė pagaliau įnešė lempą. 

Grafas sėdėjo ant kelių susidėjęs rankas ir neveizdžiomis 
akimis stebeilijo į grindis, pritrenktas matyto reginio. Net nepa- 
jėgė surikti iš pykčio. Drebėjo visu kūnu, tarytum šiurpulingo 
siaubo krečiamas. Tas bežadis sielvartas sujaudino Naną. Ir ji 
pabandė raminti grafą. 

— Na, gerai, tavo tiesa, aš kalta... Labai blogai pasielgiau... 
Matai, aš pati gailiuosi, kad taip padariau. Man labai skaudu, 
juo labiau kad tu va šitaip graužies... Na, būk gerutis, atleisk. 

Ji atsitūupė prie jo kojų, meiliu ir nuolankiu žvilgsniu žiū- 
rėdama jam į akis, trokšdama sužinoti, ar labai jis pyksta; pas- 
kum, kai jis, sunkiai atsidusęs, truputį atlėgo, ji pasidarė dar 
lipšnesnė ir rimtu, nuoširdžiu tonu galop metė svariausią argu- 
mentą: 

— Na, meiluti, suprask... Juk aš negaliu skriaust draugų, 
kurie neturi pinigų. 

Grafas leidosi perkalbamas. Tik pareikalavo, kad ji daugiau 
nebepriimtų Zoržo. Tačiau visos iliuzijos išsisklaidė; jis nebeti- 
kėjo Nanos priesaikomis: juk rytoj iš naujo jį apgausianti. Ir 
tik dvasios menkystė, baimė amžinai netekti Nanos, stumti 
pasibaisėtinai tuščias dienas teikė jam jėgų kęsti kančias ir to- 
liau vilkti tą jungą. 

Kaip tik tuo metu Nana stulbino Paryžių neregėta prabanga. 
Tokia nežabota paleistuvyste niekas negalėjo jai prilygti nuo- 
puolio sostinėje; ji viešpatavo mieste, įžūliai puikuodama savo 
turtais, panieka pinigams, švaistė juos į visas puses, vieną po kito 
skurdindama didžiausius turčius. Atrodė, kad jos rūme nelyginant 
kalvėje dieną naktį liepsnoja žaizdras. Tai degė negęstanti jos 
geismų ugnis, nuo jos alsavimo auksas virto smulkiais pelenais, 
beregint vėjo išnešiojamais. Dar niekad neregėta tokio pašėlusio 
švaistymo. Jos rūmas stovėjo tarytum ant bedugnės, ryjančios 
vyrus su visais jų turtais ir kūnais, ir netgi vardais, kurių 
nelikdavo nė ženklo, nė saujelės dulkių. Ta mergšė, neišranki 
kaip papūgėlė, per dienas triauškinanti ridikėlius ir cukruotus 
migdolus, nenorom knaibanti mėsą, kas mėnesį išleisdavo mais- 
tui penkis tūkstančius frankų. Šeimyninėje vyko nežmoniškas 
glemžimas, nevaržomas grobstymas, tuštėjo ištisos statinės vyno, 
sąskaitos, perėjusios per kelias rankas, pasibaisėtinai didėjo. 
Virtuvėje šeimininkavo Viktorinė ir Fransua, kvietėsi galybę 
svečių, jau nekalbant apie pulką giminių, kuriems siuntinėta į 

namus šalti užkandžiai ir riebūs sultiniai; Ziuljenas plėšė komis- 
pinigius iš tiekėjų; stiklius, dėdamas stiklą už trisdešimt sū, ėmė 
sau viršaus dar dvidešimt; Sarlis tarytum pats ėdė arkliams skir- 
tas avižas: pirko antra tiek, negu reikia, ir pro galines duris tuoj 
pardavinėjo tai, kas įvežama pro vartus; ir, šitaip atvirai plėši- 
kaujant, lyg rūmas būtų buvęs grobikų kariaunos užimtas mies- 
tas, Zojė mokėjo meistriškai išlaikyti fasoną, sumaniai dangstė 
tarnų vagystes, kad galėtų pati gerai pasiplėšti ir nuslėpti visus 
galus. Tačiau dar daugiau gero stačiai ėjo niekais: vakarykščiai 
valgiai buvo verčiami atmatų duobėn, sandėliuose kaupėsi tiek 
maisto, jog tarnams širdis pyko į jį bežiūrint, stiklinės lipo prie 
rankų, nes cukraus buvo kraunama šaukštais, dujos degė atsuktos 
iki galo, namai bet kada galėjo išlėkti į orą; aplaidumas, pikta 
valia, visokiausios bėdos — visa tai stūmė pragaištin namus, iš 
visų pusių apniktus parazitų. Be to, ir viršuje, ponios kambariuo- 
se, vis labiau siautėjo įsisukęs negandas: Zojė slapčia pardavi- 
nėjo kartą kitą vilkėtas suknias, kainuojančias dešimtis tūkstan- 
čių frankų; nyko brangakmeniai, tarytum sudūlėdami stalčiuose; 
lėkė lauk prabangūs daikčiukai, madingi mažmožiai, šiandien 
neapgalvotai nupirkti, o rytoj jau nublokšti pakampėn. Nana 
negalėjo abejingai praeiti pro kokį nepaprastai brangų daiktą 
ir jo nenusipirkti: nelyginant viesulas ji šlavė viską aplink — 
gėles, prašmatnius niekniekius,- - ir tuo labiau džiaugėsi, kuo 
brangiau kainavo akimirkos užgaidas. Nieko ji netausodavo: 
viskas, kas tik pakliūdavo jai į baltutėles rankas, duždavo, vys- 
davo, virsdavo purvu; jos kelią nusėdavo ir ženklindavo nenusa- 
komos šukės ir skeveldros, sumaigyti skudurai, nešvarūs ski- 
vytai. Taip beprasmiškai švaistant pinigus niekams, staiga 
atsirasdavo didelės sąskaitos: dvidešimt tūkstančių frankų už 
skrybėlaites, trisdešimt tūkstančių už baltinius, dešimt tūkstančių 
už batelius; arklidė surydavo penkiasdešimt tūkstančių; per 
pusmetį ji įsiskolino siuvėjui šimtą dvidešimt tūkstančių frankų. 
Labordeto apskaičiavimu, Nanos biudžetą sudarė apie keturis 
šimtus tūkstančių frankų, tačiau nors ji nieko ypatinga ir nepirko, 
išlaidos tais metais siekė milijoną; ir Nana pati stebėjosi niekaip 
negalėdama paaiškinti, kur dėjosi tokie dideli pinigai. Nei virti- 
nės globėjų, nei krūvos aukso — niekas negalėjo pripildyti be- 
dugnės, vis plačiau atsiveriančios po jos rūmu, braškančiu nuo 
viso to gero. 


O Nana tuo tarpu svajojo patenkinti savo paskutinį užgaidą. 
Jau seniai nedavė jai ramybės mintis pertvarkyti miegamąjį, 
ir staiga lyg akys atsivėrė: sienos būsiančios aptrauktos arba- 
tinių rožių spalvos aksomu, sidabriniais vinukais prikaltu iki 


pat lubų ir apvedžiotu auksiniais nėriniais ir pozumentais, kad 

miegamasis panėšėtų , palapinę. Šitaip, Ia aaa S dai 

prašmatnu ir miela, o be to, būsiąs nuostabus fonas jos per- 
lamutrinei odai ir rusviems plaukams. „.;. „į S Alus 
troško pertvarkyti tik todėl, kad jis atitiktų lovą, tą ligi šiolei 
negirdėtą ir neregėtą stebuklą. Nana svaj,j, apie tokią lovą, 
kokios apskritai nebūta pasaulyje, apie 4.4, sivo9ų S k snio 
visas Paryžius šlovintų jos nežemišką nuogybę. Lova būsianti 


iš kaldinto aukso ir sidabro, sakytum br.,„„„isaisi užuolaida 
būsianti nuausta iš sidabrinių gijų ir nuberta auksinėmis rožėmis, 
o galvugaly, pasislėpę tarp gėlių, kvatosią amūriukai, vogčiomis 
žvilgčiodami į goslias glamones alkovos ,,,., 
pėsi į Labordetą, ir jis atvedė du auksakal,, ši, „i 
eskizai. Lova atsieisianti penkiasdešimt tūkstančių frankų, ir 
Miufa padovanosiąs ją Nanai per Kalėdas 


emoje. Nana krei- 


s* Jaubuvopie 


Labiausiai Naną stebino tai, kad, maudydamasi aukse, glamo- 
nė jančiame jos grakštų kūną, ji amžinai „„„L,ja pin) Kai ku 
riomis dienomis jai verkiant reikėdavo menkniekio - - vos kelių 
luidorų. Tekdavo skolintis iš Zojės arba 


pačiaigelbėtisišbėdos 
ir kaip nors manytis pinigo. Tačiau, Prima maki pakikk nis 
giausio, ji perkrėsdavo draugus ir lY, „Gskais apkraustydavo 


vyrus, iščiulpdavo ligi paskutinio sū. Ja „,,,, mėnesius ji tuštino 
kišenes Filipui. Kiekvieną sykį, kai Fili,.(„„ciaavopasjakrius“ 
ku momentu, Nana išleisdavo jį tuščia igine. Netrukus įsi- 
drąsinusi ėmė prašyti jį skolon tai d 
frankų, bet ne daugiau, kad galėtų iš,i.44) „ekscii apsimokėti 
pačias būtiniausias skolas, ir Filipas, 


pin 


u šimtus tai tris Sįmtus 


Liepos mėnesį paskirtas 
pulko iždininku, rytojaus dieną atnešdavo jai pinigų ir dar tei- 
sindavosi nesąs ganėtinai turtingas, „4 „<„4ji ponia J 
dabar itin kietai laikė abu sūnus. Po tr,;,, „„nesių tos menkos, 
bet labai dažnos skolos sudarė apie d.,,„, tūkstančių frankų. 
Kapitonas, kaip ir anksčiau, smagiai ,,„„„„„,,, kvatodavo. 
Šiaip ar taip, jis pastebimai liesėjo; kartais susimąstydavo, ir 
jo veidu nuslinkdavo kančios šešėlis. Tačiau, Nanai pažvelgus, 
beregint pasikeisdavo, apimtas savotiškos goslumo ekstazės. 
Nana glaustydavosi kaip katytė, svaic,„aiskpronėgšmaisai— 
berdama bučiniais kur nors prie slenksčio, galutinai jį pavergda- 
vo netikėtai atsiduodama ir taip pririšdavo prie savo sijono, kad 
jis, vos pasprukęs iš pulko, bėgdavo į „įi,, prospektą. 

Kartą Nana apsiskelbė, jog ji pakrikštyta ir antru vardu - 
Tereza, ir spalio penkioliktosios vakarą, sveikindami vardinių 
proga, gerbėjai atsiuntė jai dovanų. Ka,,,„„..rilipas pats atao“ 
šė dovaną - senovinę Saksonijos porceliano saldaininę aukso 
aptaisais. Nana sėdėjo viena tualeto ka 


mbaryje“ „A tik išsimau- 
džiusi ir apsivilkusi dukslų baltos fl 


Aries p„„|Uarą raudonais 

apvadais, ji atidžiai apžiūrinėjo dovanas, išdėliotas ant stalo. 
Jau buvo spėjusi nudaužti kaklelį kalnų krištolo flakonui, ban- 
dydama jį atkimšti. 

— Ak, koks tu mielas! — sušuko ji. — Ką ten turi? Parodyk... 
Mažvaikis tu, ar ką, kad mėtai paskutinius skatikus tokiems 
niekniekiams! 

Nana barė jį prikisdama, jog jisai juk ne toksai jau turčius, 
bet širdies gilumoje džiaugėsi, kad jis nešykšti jai pinigų, nes 
sujaudinti ją galėjo vienintelis meilės įrodymas — brangi do- 
vana. Beplepėdama ji vartė rankose saldaininę, spragsėjo dang- 
teliu, žiūrinėjo, kaip toji padaryta. 

— Atsargiau! — pusbalsiu tarė jis. — Nesulaužyk. 

Nana niekinamai gūužtelėjo pečiais. Ką, gal jis galvojąs, kad 
ji kokia atgrubnagė? Ir staiga aptaisai liko jos rankose, o dangte- 
lis nukrito ir sudužo. Ji nustėro, įsistebeilijo į šukes ir sušuko: 

— Še tau, kad nori! Susikūlė! 

Ir prapliupo juoktis. Jai pasirodė juokinga, jog šukės išsi- 
lakstė po visą aslą. Tai buvo isteriškas juokas: juokėsi ji kvailai 
ir piktdžiugiškai, kaip juokiasi vaikas, kuriam patinka viską 
daužyti. Filipas ko nepasipiktino: nelaimingoji net nenumanė, 
kiek baimės jam kainavo tas niekutis. Pamačiusi jo persimainiusį 
veidą, Nana vargais negalais susitramdė. 

— Va, dailiausia, kuo aš čia dėta?.. Tikriausiai ir šiaip jau 
buvo įskilusi. Tie seni kledarai apskritai vos laikosi... O ir dang- 
čiukas iškleręs. Matei, kaip nušoko? 

Ir vėl pratrūko pašėlusiai kvatoti. Tačiau, pamačiusi, kaip 
nejučia padrėko jaunuolio akys, meiliai puolė jam ant kaklo. 

— Nebūk kvailas! Juk vis tiek tave myliu. Jeigu niekas ne- 
dužtų, krautuves reiktų uždaryt. Daiktai tam ir daromi, kad juos 
laužytum... Aure vėduoklė! Gal sakysi, kad gerai suklijuota? 

Nana stvėrė vėduoklę, patempė už strypelių, ir šilkas perp- 
lyšo. Tai tarytum pakurstė jos aistrą. Norėdama įrodyti Filipui, 
kad jai nusispjaut į kitas dovanas, jeigu jau sukūlė jo saldaininę, 
Nana pasidarė sau pramogą triuškindama kas pakliūva, ištaškė, 
suskaldė viską, kad jisai įsitikintų, jog nėra nė vieno daikto, 
kuris būtų bent truputį tvirtesnis. Jos neveizdžiose akyse sužibo 
ugnelės, ėmė timpčioti lūpos, prasišiepė baltutėliai dantukai. 
Paskum, kai viskas buvo sudraskyta, sulaužyta ir sudaužyta į 
druzgus, ji vėl nusikvatojo visa įraudusi, įniko kumščiais tran- 
kyti stalą ir suvebleno kaip mažas vaikas: 


— Baigta! Nebėr! Nebėr! 

Užsikrėtęs tuo pačiu svaiguliu, Filipas nusikvatojo, atvertė 
ją aukštielninką ir įsisiurbė į krūtinę. Nana nesipriešino, pakibo 
jam ant kaklo, jausdamasi laiminga kaip niekad: jau seniai ji 

šitaip nesismaginusi! Ir, nepaleisdama jo iš glėbio, lipšniu tonu 
paprašė: 

— Klausyk, meiluti, būtinai atnešk man rytoj dešimt luidorų, 
gerai?.. Baisiai nemalonu, iš duoninės gavau sąskaitą, ir dabar 
nebežinau, ką daryt. 

Filipas perbalo; paskum, pakštelėjęs jai į kaktą, trumpai at- 
sakė: 

— Pasistengsiu. 

Stojo tyla. Nana ėmė rengtis. Filipas įsirėmė kakta į lango 
stiklą. Minutei praslinkus, jis priėjo prie Nanos ir, iš lėto tarda- 
mas kiekvieną žodį, pasakė: 

— Nana, tekėk už manęs. 


Tas netikėtas pasipiršimas taip pralinksmino Naną, kad ji 
nustojo raišiotis sijoną. 

— Kas tau, vargšas zuikuti, gal tu nesveikas?.. Gal todėl 
siūlai man savo ranką, kad paprašiau dešimties luidorų?.. Nieka- 
dos! Aš per daug tave myliu. Še tau, ir sugalvok tu man tokią 
kvailystę! 

Tuo metu įėjo Zojė apauti ponios, ir juodu daugiau apie tai 
neužsiminė. Vos pasirodžiusi, kambarinė dėbtelėjo į stalą, nužer- 
tą dovanų šukėmis. Pasiteiravo, ar reikia sudėti viską į spintą, o 
kai ponia paliepė išmesti tą šlamštą, Zojė susibėrė druzgus į pri- 
juostę ir išsinešė. Virtuvėje tarnai išsiskirstė juos ir pasidalijo. 

Tą dieną, nepaisydamas griežto Nanos draudimo, Zoržas 
įsmuko į rūmą. Fransua jį pastebėjo, bet nepasakė nė žodžio: 
tarnai dabar tik šaipėsi džiaugdamiesi šeimininkę ištinkančiais 
nemalonumais. Zoržas nusėlino į mažąją svetainę, bet ūumai sus- 
tojo išgirdęs brolio balsą; ir, prisiplojęs prie durų, jis girdėjo 
ir bučinius, ir piršimąsi, — žodžiu, viską, kas dėjosi tualeto kam- 
baryje. Jis išėjo, siaubo persmelktas, nieko nesuvokdamas, jaus- 
damas baisingą tuštumą galvoje. Ir tik atsidūręs Rišeljė gatvėje, 
savo kambaryje, virš ponios Jugon miegamojo, pratrūko grau- 
džiai raudoti. Dabar jau nebebuvo jokių abejonių. Akyse stovėjo 
šlykštus vaizdas: Nana Filipo glėbyje, ir tai jam atrodė kraujo- 
maiša. Kai jis truputį aprimdavo, vėl apnikdavo prisiminimai, 
naujas pavydo protrūkis parblokšdavo jį lovon, ir jis kandžio- 
davo paklodes, burnodavo visa gerkle ir dar pasiučiau šėldavo. 
Šitaip prabėgo visa diena. Kad nereiktų išeiti iš kambario, jis 
apsimetė migrena. Tačiau naktis pasirodė dar baisesnė, jis drebė- 
jo it drugio krečiamas, svajojo apie žmogžudystę, tolydžio pasi- 
nerdamas į košmarus. Jeigu brolis būtų gyvenęs drauge, Zoržas 
tikrai būtų jį papjovęs. Auštant jis persigalvojo. Ne, mirti turįs 
jisai, Zoržas, jis iššoksiąs pro langą tiesiai po omnibuso ratais. 
Dešimtą valandą jis išėjo iš namų; klaidžiojo po Paryžių, stovi- 

niavo ant tiltų, bet paskutinę akimirką atsisakė savo ketinimo — 
norėjo žūtbūt pasimatyti su Nana. Gal išgelbėsianti jį vienu 
vieninteliu žodžiu? Ir kai išmušė trečią valandą, jis įėjo į rūmą 
Viljė prospekte. 

Apie vidurdienį ponią Jugon pribloškė siaubinga žinia. Vakar 
vakare Filipas pasodintas į kalėjimą, kaltinamas iš pulko kasos 
pavogęs dvylika tūkstančių frankų. Jau trys mėnesiai jis sko- 
linosi iš kasos nedideles sumas, tikėdamasis vėliau grąžinti ir 
dangstydamas trūkumą suklastotais rašteliais, — per vyresnybės 
aplaidumą tos suktybės kurį laiką neišėjo aikštėn. Sukrėsta 
žinios apie sūnaus nusikaltimą, senoji dama iš pradžių nukreipė 
pyktį prieš Naną; ji žinojo, kad Filipas palaiko santykius su ta 
mergše, todėl ir liūdėjo nujausdama bėdą, todėl ir nevažiavo 
iš Paryžiaus baimindamasi nelaimės; bet niekada nesitikėjo 
tokios gėdos ir dabar karčiai sau priekaištavo, jog nedavė sūnui 
pinigų, ir laikė save beveik nusikaltimo bendrininke. Jai pakirto 
kojas, ir ji susmuko į krėslą, jausdamasi nereikalinga, bejėgė 
imtis kokių nors žygių, suvokdama, jog jai lemta mirti, prikaus- 
tytai prie to krėslo. Bet staiga ji prisiminė Zoržą, ir ta mintis pag- 
lostė jai širdį: juk ji turinti Zoržą, jis ką nors padarysiąs, išgelbė- 
siąs juos visus. Tuomet pasiryžusi nesikreipti į nieką pagalbos 
ir visa, kas įvyko, palaidoti tarp keturių sienų, vargais negalais 
ji nukėblino laiptais aukštyn, — jėgų jai teikė mintis, kad ji dar 
turi artimą žmogų, mylintį ją visa širdimi. Tačiau antrajame 
aukšte kambarys buvo tuščias. Namsargis pranešė, jog Zoržas 
išėjęs anksti rytą. Kambarys tarytum pranašavo naują nelaimę: 
sujaukta lova, sukandžiotos paklodės bylojo apie siaubingas 
kančias; tarp išblaškytų drabužių it negyva gulėjo apversta kėdė. 
Zoržas tikriausiai pas tą moterį. Ir poniai Jugon iškart nudžiūvo 
ašaros, kojos atgavo ankstesnį stiprumą, ir ji nusileido laiptais. 
Jai reikėjo sūnų, ji norėjo žuūtbūtinai juos susigrąžinti. 


Nuo pat ryto Naną užgriuvo nemalonumai. Pirmiausia apie 
devintą valandą pasirodė duoninės savininkas su sąskaita, — gy- 
vendama kaip karalienė, ji niekaip negalėjo sumokėti menko 
nieko, šimto trisdeSimt trijų frankų. Jis jau buvo atėjęs dvidešimt 
kartų, ypač tuždamas dėl to, jog kaipmat radosi naujas tiekėjas, 
kai tik jis atsakė kreditą; be to, ir tarnai lyg sutarę stojo jo ginti: 
Fransua tvirtino, jog pinigus jis matysiąs kaip savo ausis, jeigu 
nesurengsiąs poniai gero skandalo; Šarlis žadėjo eiti drauge 6U 
krautuvininku ir pareikalauti apmokėti seną sąskaitą už šiaudus, 
o Viktorinė patarinėjo sulaukti kokio nors kavalieriaus ir iš- 
plėšti iš jo pinigus, kai juodu su ponia įšneksią. Virtuvėje virė 
aistros, visi tiekėjai žinojo, kas dedasi namuose, kokias tris ar 
keturias valandas leista paskalos ir apkalbos, poniai visi kaule- 

liai išnarstyta ir perkratyta, viskas apie ją išdėta ir išguldyta 
su tuo įkarščiu, su kokiu apšneka šeimininkus persiriję, nuo 
dykystės išpaikę tarnai. Tik rūmininkas Ziuljenas dėjosi užsis- 
tojąs už ponią: šiaip sakysit ar taip, o ji atsakanti moteris; ir kai 
visi užsipuolė Ziuljeną, kad jis girdi gulįs su šeimininke, šis tik 
susijuokė puikuodamasis, ir tai galutinai išvedė iš kantrybės 
virėją, pareiškusią, jog, vyru dėta, ji spjautų į užpakalį tokioms 
kekšėms, nes šlykštesnių išdargų kaip gyva nemačiusi. Fransua, 
neperspėjęs ponios, tyčia įleido duoninės savininką į prieškam- 
barį. Nulipusi pusryčių, Nana susidūrė su juo kaktomuša. Ji 
paėmė sąskaitą, liepė ateiti trečią valandą. Tuomet, bjauriai 
keikdamasis, jis išsinešdino, bet prigrasino, jog pasirodysiąs 
laiku ir vienaip ar kitaip atsiimsiąs pinigus, kaip kažin ką. 


Tos scenos suerzinta, Nana pusryčiavo be jokio apetito. Ši- 
kart reikėsią galų gale atsiskaityt su tuo žmogėnu! Jau dešimtį 
sykių ji buvo atidėjusi reikiamą sumą, bet pinigai tirpte ištirp- 
davo: čia ji prisipirkdavo gėlių, čia pasirašydavo labdaros lape, 
kai būdavo renkamos aukos kokiam nusenusiam žandarui sušelp- 
ti. Beje, ji dėjo viltis į Filipą ir netgi stebėjosi, kad jis neneša 
žadėtųjų dviejų šimtų frankų. Viena bėda — ne bėda: prieš porą 
dienų pasirodė apdriskusi Atlasinė, teko aprengti ją nuo kojų 
iki galvos, beveik tūkstantį du šimtus frankų išmesti suknelei ir 
baltiniams; ir Nanos kišenėje nebeliko nė luidoro. 


Apie antrą valandą, kai Nana visai sunerimo, pasirodė Labor- 
detas. Atnešė lovos eskizus. Tai buvo pramoga, netikėtas džiaugs- 
mas, ir Nana beregint viską pamiršo. Ji ėmė ploti delnais, leidosi 
šokti. Paskum, degdama nekantrumu, susidomėjusi palinko sve- 
tainėje prie stalo, įsistebeilijo į piešinius, klausydama Labordeto 
aiškinimų. 

— Matai, štai čia luotas; vidury krūmas išsiskleidusių rožių, 
o toliau girlianda žiedų ir pumpurų; lapai bus žalsvo aukso spal- 
vos, o žiedai — raudono aukso... O štai čia, galvūgaly,— sidab- 
riniame tinkle ratelį šokančių amūuriukų būrys... 

Tačiau Nana, jau nebesiklausydama Labordeto, sušuko susi- 
žavėjusi: 

— Oi, koks juokingas tasai bamblys kamputy, kniūpso užpa- 
kaliuką pastatęs!.. Ziū, kaip vylingai juokiasi! Ir visų jų akutės 
tokios šelmiškos!.. Zinai, meiluti, kaip gyva neišdrįsiu kvailys- 
čių krėst, jiems spoksant! 

Ji džiūgavo, pilna neregėtos puikybės. Auksakaliai sakę, jog 
nė viena karalienė dar nemiegojusi tokioje lovoje. Tačiau esama 
šiokių tokių keblumų. Labordetas parodė jai du kojūgalio eski- 
zus: pirmajame buvo tas pats laivo motyvas, o antrajame — 
ištisas siužetas: skraistėmis apsisiautusi Naktis ir Faunas, pra- 

skleidžiantis jas, atidengdamas akinamai skaistų kūną. Labor.- 
detas pridūrė, kad jeigu ji pasirinksianti antrąjį variantą, auksa- 
kaliai pasistengsią padaryti Naktį, panašią į Naną. Nana net 
pabalo iš pasitenkinimo, išgirdusi šį, anaiptol ne tokį jau švankų 
sumanymą. Ji matė save įamžintą sidabre kaip goslumo simbolį 
aistringoje naktų tvankoje. 

— Savaime suprantama, tu pozuosi tik iki pečių, — paaiškino 
Labordetas. 

Nana įrėmė į jį romų žvilgsnį. 

— Kodėl?.. Jeigu tai meno kūrinys, man nusispjaut į skulp- 
torių, tegu jis daro, ką nori! 

Savaime aišku, ji pasirinko antrąjį variantą. Tačiau Labor- 
detas ją sulaikė: 

— Palauk... Teks primesti dar šešis tūkstančius frankų. 

— Čia tai bent, o man kas rūpi? — suriko ji, prapliupdama 
kvatoti.— Bene mano Miufėkui vėjai kišenėje švilpia? 

Paskutiniu metu, būdama su artimais draugais, šitaip ji vadin- 
davo grafą Miufa, o ir jos kavalieriai sekdavo jos pavyzdžiu, 
klausinėdami apie grafą: „Ar buvai vakar susitikusi su savo 
Miufėku?..", "O aš tikėjausi šičia aptikti mūsų mieląjį Miufėką!" 
Tai buvo familiaru, ir tiek, tačiau ji dar nedrįso taip kreiptis 
į patį grafą. 

Vyniodamas eskizus, Labordetas dar šį tą paaiškino: auksa- 
kaliai žadą pristatyti lovą po dviejų mėnesių, apie gruodžio 
dvidešimt penktąją; kitą savaitę pas Naną ateisiąs skulptorius 
ir pradėsiąs lipdyti Nakties maketą. Palydėjusi Labordetą prie 
durų, Nana staiga prisiminė duoninės savininką. Ir netikėtai 
paklausė: 


— Beje, gal turi dešimt luidorų? 

Labordetas griežtai laikėsi taisyklės — niekados neskolinti 
pinigų moterims ir gyveno laimingas. Kiekvienai atsakydavo 
tais pačiais žodžiais: 

— Ne, vaikeli, esu plikas kaip tilvikas... Jeigu nori, galiu 
šnektelėti su tavo Miufėku. 


Nana atsisakė, tai tuščias darbas. Prieš dvi dienas jau išmel- 
žusi iš grafo penkis tūkstančius frankų. Bet netrukus pasigailėjo 
buvusi pernelyg taktiška. Nors buvo dar tik pusė trečios, įkandin 
Labordeto vėl įsiveržė duoninės savininkas ir, plūsdamasis visa 
gerkle, atsisėdo prieškambary ant suoliuko. Jaunoji moteris 
girdėjo jo keiksmus antrajame aukšte. Ji perblyško; ypač jai 
buvo skaudu, kad ir tarnai laido pagiežingas pastabas, nėmaž 
nesistengdami prislopinti balso. Virtuvėje visi stačiai dvėsė juo- 
kais; iš kiemo spoksojo vežėjas, o Fransua nei šiam, nei tam 
išbėgdavo į prieškambarį ir, pritariamai pamerkęs krautuvinin- 

kui, skubėdavo atgal, nešinas krūva naujienų. Tarnai tyčiojosi 
iš šeimininkės, stačiai sienos drebėjo nuo jų kvatojimo, ir Nana 
jautėsi vieniša, niekinama visos šeimynos, tykojančios menkiau- 
sio jos judesio ir laistančios ją purvais. Vienu tarpu jai dingtelėjo 
mintis pasiskolinti šimtą trisdešimt tris frankus iš Zojės, bet tuoj 
atsisakė to ketinimo,— ir šiaip jau kiaurai jai prasiskolinusi, 
be to, ir orumas neleidžiąs, nes kambarinė tikrai neduosianti 
pinigų. Nana taip susijaudino, kad, grįžusi į miegamąjį, pati 
viena ėmė garsiai kalbėti: 

— Taip, taip, vaikeli, kuo gi dar gali kliautis, jei ne pačia 
savimi?.. Laimė, bent jau kūną turi, tad verčiau juo ir manykis, 
užuot kentusi užgaules. 

Ir, nė Zojės nepasišaukusi, ėmė karštligiškai rengtis skubė- 
dama lėkti pas Trikonę. Didžiausios striukės dienomis Trikonė 
buvo jos paskutinis išsigelbėjimas. Turėdama neregėtą paklausą, 
Nana, amžinai Trikonės medžiojama, tai priimdavo jos pasiu- 
lymus, tai jų atsisakydavo — nelygu aplinkybės; ir tomis dieno- 
mis — tai pasitaikydavo dažniausiai, — kai jos karališkasis iždas 
imdavo braškėti, ji būdavo įsitikinusi, jog tenai visad jos laukią 
dvidešimt penki luidorai. Ji skubėdavo pas Trikonę lygiai taip 
lengvai ir paprastai, kaip vargšai skuba įkeisti savo labo į 
lombardą. 


Tačiau, išeidama iš miegamojo, kaktomuša susidūrė su Zoržu, 
stovinčiu vidury svetainės. Ji net nepastebėjo, kad veidas jo 
baltas kaip drobė, o išsiplėtę vyzdžiai dega grėsminga ugnimi. 
Ji lengvai atsiduso: 

— Pagaliau! Juk tave brolis atsiuntė? 

— Ne,— atsakė vaikinukas ir dar labiau pabalo. 

Nana apmaudžiai skėstelėjo rankomis. Tai ko gi čia atėjęs? 
Ko stypsąs vidury kelio? Ji neturinti laiko. Staiga ji grįžo nuo 
durų ir paklausė: 

— Gal turi pinigų, ką? 

— Neturiu. 

— Ak, tiesa, kokia aš kvailė, dar klausiu! Amžinai tuščiomis 
kišenėmis, net šešių su omnibusui neturi... Mamytė neduoda... 
Tai bent vyrai! 


Ir pasuko durų link. Bet Zoržas griebė jai už rankos: norįs 
pasikalbėti. Nana vėl užsiplieskė, pakartojo, kad neturi laiko, 
bet staiga nutilo išgirdusi Zoržo žodžius: 

— Klausyk, aš žinau, tu išteki už mano brolio. 

Va, dailiausia, na ir komedija! Nana susmuko krėslan, kad 
galėtų sočiai pasijuokti. 

— Taip,— toliau kalbėjo vaikinukas.— Ir aš neleisiu... Tu 
tekėsi už manęs... To aš ir atėjau. 

— Ką?.. Kaip?.. Ir tu užsidegei vest? — sušuko Nana.-— Ką, 
gal jūsų visa giminė tuo kliedu užsikrėtusi?.. Na jau ne, nieku 
gyvu! Ir pasinešk tu man į vedybas! Bene esu jūsų prašiusi tokių 
kiaulysčių?.. Niekados netekėsiu nei už vieno, nei už kito! 

Zoržo veidas pragiedrėjo. O jeigu jam vakar tik pasigirdo? 
Ir jis tarė: 

— "Tuomet prisiek man, kad neguli su mano broliu. 

— "Na ir įkyrėjai tu man! — vėl netekdama kantrybės, sušuko 
Nana.— Pakvailiojom, ir gana, juk sakau tau, kad neturiu laiko!.. 
Na, guliu su tavo broliu, jei man patinka. Gal tu mane išlaikai, 
gal pinigų duodi, jei ataskaitų reikalauji?.. Taip, aš guliu su tavo 
broliu... 

Zoržas nutvėrė jai ranką, suspaudė taip stipriai, jog vos ne- 
sutraiškė riešo, ir suvebleno: 

— Nedrįisk taip kalbėti... nedrįsk... 

Plekštelėjusi jam delnu, Nana lengvai ištraukė ranką. 

— Matai, jis dar muštis užsimanė! Tik pažiūrėkit į tą mažvai- 
ki!.. Klausyk, vaikuti, dumk iš čia, ir tuoj pat... Tik iš geros 
širdies tave prisileisdavau. Ne kitaip! Nėr ko spoksot į mane 
didelėmis akimis!.. Gal tikėjaisi, kad ligi grabo lentos popinsiu 
tave kaip mažą vaiką? To dar betrūko, kad terliočiausi su viso- 
kiais snargliais! Turiu rimtesnių darbų. 

Jis klausėsi net nesipiktindamas, visas sustingęs iš nevilties. 
Kiekvienas žodis ėjo jam kiaurai širdį, varstė it peilis, ir jis 
tarėsi, jog vietoje krisiąs negyvas. O Nana, net nepastebėdama, 
kaip jis kenčia, varė toliau džiaugdamasi, jog pagaliau pasitaikė 
proga išgiežti apmaudą, susikaupusį nuo pat ankstyvo ryto. 

— Stačiai kaip broliukas, o anas irgi geras diegas!.. Pažadėjo 
atnešt du šimtus frankų. Sulauksi! Nė akių nerodo... Baisiai 
man reikia tų jo pinigų! Pomados, ir tos nenusipirksi už jo skati- 
kus... Tiek tos bėdos, kad kiaulės nebūtų pakišęs!.. O žinai, kas 
nutiko? Tai va, klausykis: tavo broliukas kaltas, jog dabar turiu 
eit iš namų ir su kokiu nors vyru užsidirbt dvidešimt penkis luido- 
rus. 

Tuomet jis visai pametė galvą, užtvėrė jai duris; ir, vaikiškai 
susidėjęs rankas, ėmė melsti, prašyti vapėdamas: 

— Ne, ne, nereikia. 

— O tu manai, kad aš pati baisiai to noriu? — atšovė ji.— 
Ar turi pinigų? 

Ne, pinigų jis neturįs. Gyvybę atiduotų, kad tik turėtų pinigų. 
Dar niekad jis nesijautė toks menkas, toks niekam tikęs, toks 
mažvaikis. Visas jo kūnas gailiai virpėjo raudos purtomas, vei- 
das buvo pilnas tokio sielvarto, jog Nana galop pastebėjo jo 
skausmą ir susigraudino. Ir švelniai atstūmė jį nuo durų. 

— Klausyk, katinėli, praleisk, man reikia eit... Būk protin- 
gas. Tu dar vaikas, ir su tavim smagu pasimylėt savaitėlę; bet 
šiandien man reikia žiūrėt savo reikalų. Na, pagalvok... Kas be 
ko, tavo brolis — tikras vyras. Betgi ne pas jį einu... Beje, būk 
gerutis, nieko jam nesakyk. Kam gi jam žinot, kur aš einu! Matai, 
kokia aš esu: kai tik supykstu, dievaižin ko prišneku. 

Ji nusikvatojo. Paskum apkabino Zoržą, pakštelėjo jam į 
kaktą ir pridūrė: 

— Sudiev, vaikeli, viskas baigta, amen, girdi?.. Na, bėgu. 

Ir išsmuko pro duris. Zoržas liko bestovįs vidury svetainės. 
Tarytum laidotuvių varpai vis dar skambėjo ausyse paskutiniai 
Nanos žodžiai: viskas baigta, amen; ir jam pasirodė, jog žemė 
veriasi po kojomis. Tuščioje galvoje šmėkštelėjo vaizdinys — 
vyras, laukiąs Nanos, bet jis matė tik vieną vyrą — Filipą Nanos 
glėbyje, matė jos nuogas rankas, apsikabinusias jam kaklą. Nana 
nieko neginčijo: vadinasi, ji myli Filipą, jeigu nenori užduoti jam 
širdies savo neištikimybe. Viskas baigta, amen. Jis sunkiai atsi- 
duso, apžvelgė kambarį, jausdamas, jog nebepakeis slegiančios 
nykumos. Vienas po kito galvoje šmėkščiojo prisiminimai: sal- 
džios naktys Minjotėje, glamonių valandos, kai jis tarėsi esąs 
Nanos vaikelis, malonumų akimirkos, vogčiomis praleistos štai 
čia, miegamajame. Ir niekada, niekada tai nebepasikartos! 
Juk jis dar mažas, dar nepriaugo Filipo, todėl turėjo užleisti 
vietą Filipui, nes jam želia barzda. Viskas baigta, vadinasi, jam 
nebėra ko gyventi. Jo nuodėmingas potraukis virto begaliniu 
švelnumu, jusliniu dievinimu, kuriam jis atsidavė visa esybe. 
Kaip jis gali viską pamiršti, jeigu brolis lieka čia? Tikras brolis, 
dalis jo kūno ir kraujo, jo antrasis „aš“ čia mėgausis malonumais, 
apie kuriuos Zoržas negalėjo pagalvoti nešėldamas iš pavydo. 
Viskas baigta, jam lemta mirti. 


Visos durys buvo atlapotos, triukšmavo tarnai, matę šeimi- 
ninkę išeinant iš namų. Apačioje, prieškambaryje, susėdę ant 
minkštasuolio, kvatojo Šarlis ir Fransua su krautuvininku. Tekina 
bėgdama per svetainę, Zojė nustebo pamačiusi Zoržą ir paklausė, 
ar jis laukiąs ponios. Taip, jis laukiąs ponios, pamiršęs jai kai 
ką pasakyti. Ir, likęs vienas, Zoržas ėmė ieškoti to, ko jam reikė- 
jo. Nieko tinkamo neradęs, tualeto kambaryje nutvėrė aštrias 
žirklutes, kuriomis tolydžio maniakiškai darbuodavosi Nana, 
apsikarpydama čia kūno plaukelius, čia atšerpetojusias odeles 
palei nagus. Ištisą valandą jis kantriai laukė, kišenėje nervingai 
gniaužydamas žirklutes. 


— Ponia parėjo,— kyštelėjusi galvą svetainėn, tarė Zojė, 
tikriausiai pro miegamojo langą sekusi, kada sugrįš Nana. 
Rūme sudundėjo tarnų žingsniai; juokas nuščiuvo, durys užsi- 

darė. Zoržas išgirdo, kaip Nana šaltu tonu atsiskaito su krautu- 
vininku. 

— Ką? Tu dar čia? — sušuko ji, pastebėjusi Zoržą.— Žiūrėk, 
bernužėli, kad mudu nesusipyktume! 

Ji nuėjo į miegamąjį, jis nusekė iš paskos. 

— Nana, tekėsi už manęs? 

Ji tik gūužtelėjo pečiais. Net nesiteikė atsakyti —toks kvai- 
las pasirodė klausimas. Jai dingtelėjo mintis užtrenkti duris jo 
panosėje. 

— Nana, tekėsi už manęs? 

Ji trenkė durimis. Zoržas viena ranka pravėrė duris, o kita 
išsitraukė žirklutes. Ir atsivedėjęs be niekur nieko smeigė sau 
į krūtinę. 

Lyg nujausdama nelaimę, Nana atsigręžė. Pamačiusi jį kertant 
sau krūtinėn, ji pasipiktino: 

— Nebūk kvailas! Nebuk kvailas! Ir dar mano žirklutėmis!.. 
Liaukis, netikęs vaikigaly!.. Ak, Dieve mano, Dieve mano! 

Ji sutriko. Suklupęs vaikinukas dar sykį smeigė sau žirklu- 
tėmis, smeigė taip stipriai, jog aukštielninkas nugriuvo ant ki- 
limo. Ir kūnu užtvėrė miegamojo duris. Tuomet Nana visiškai 
pametė galvą, sukliko visa gerkle, nesiryždama peržergti tysan- 
čio kūno ir bėgti šauktis pagalbos. 

— Zoje, Zoje, greičiau!.. Pasakyk, kad jis liautųsi... Juk tai 
kvaila galų gale, jis dar visai vaikas!.. Sugalvojo nusižudyt, 
ir dar mano namuose! Kur tai matyta? 

Bežiūrint į Zoržą, ją ėmė siaubas. Jis gulėjo užsimerkęs, bal- 
tutėliu kaip drobė veidu. Žaizda beveik nekraujavo, tamsavo tik 
nedidelė dėmelė, vienam kitam lašui prasisunkus pro liemenę. 
Nana pagaliau įsidrąsino ir buvo beperžergianti kūną, bet staiga 
atšlijo pamačiusi kažin kokią žmogystę. Priešais, svetainės tarp- 
dury, stovėjo pagyvenusi dama. Nana pažino ponią Jugon ir sus- 
tingo iš baimės, nesuvokdama, kaip ji čia atsidūrė. Iš lėto ji vis 
traukėsi atatupsta, dar nenusimovusi pirštinių ir nenusiėmusi 
skrybėlaitės. Jos baimė taip pašoko, kad ji teisindamasi prale- 
meno: 


— Ponia, aš niekuo dėta, prisiekiu... Jis norėjo, kad aš už jo 
tekėčiau... Aš atsisakiau, ir jis nusižudė. 


Ponia Jugon pamažu priėjo arčiau, visa juoda nuo kojų iki 
galvos, išblyškusiu veidu, žilais plaukais. Važiuodama karieta, 
ji tarytum pamiršo Zoržą, visas mintis nukreipusi į Filipo nusi- 
žengimą. Gal šita moteris sutiksianti duoti parodymus teisėjams 
ir sugebėsianti juos sugraudinti; ir galvoje jai subrendo mintis 
maldauti Naną liudyti teisme Filipo naudai. Rūmo durys buvo 
atviros, ponia Jugon neryžtingai stabtelėjo prie laiptų, baimin- 

damasi, jog nepajėgsianti užlipti savo silpnomis kojomis, bet 
staiga išgirdo siaubo riksmą ir užbėgo į viršų. Ir ten, svetainėje, 
gulėjo vyriškis kruvinais marškiniais. Tai buvo Zoržas, jos ant- 
rasis vaikelis. 

Nana pakvaišusi kartojo: 

— Jis norėjo, kad už jo tekėčiau... Aš atsisakiau, ir jis nusi- 
žudė. 

Net neriktelėjusi ponia Jugon pasilenkė prie kūno. Taip, tai 
antrasis sūnus, tai Zoržas. Vyresnėlis užsitraukė negarbę, jaunė- 
lis nusižudė. Tai jos nenustebino — šiaip ar taip, juk sugriuvo 
visas gyvenimas. Jau nebesuvokdama, kur atsidūrusi, nieko ap- 
link nepastebėdama, ponia Jugon atsiklaupė ant kilimo, įdėmiai 
sužiuro į Zoržo veidą ir sukluso pridėjusi delną jam prie krūtinės. 
Paskum lengvai atsiduso. Delnu pajuto plakant širdį. Tik tuomet 
pakėlė galvą, apžvelgė kambarį bei moterį ir tarytum prisiminė, 
kur atvažiavo. Neveizdžiose jos akyse įsižiebė liepsna, ji pasirodė 
tokia didi ir grėsminga savo tylėjimu, jog Nana sudrebėjo, vėl 
šoko teisintis stovėdama kitapus jiedvi skiriančio kūno. 


— Prisiekiu jums, ponia... Jeigu jo brolis būtų šičia, viską 
jums paaiškintų... 

— Jo brolis apsivogė, jis kalėjime,— tarė motina griežtu 
balsu. 

Nanai užkrito žadas. Bet kodėl gi taip atsitiko? Pasirodo, ki- 
tas brolis apsivogė! Vadinas, šitoj giminėj visi kaip vienas pa- 
mišėliai! Ji netgi nustojo gintis, pasijuto lyg svetima šiuose 
namuose, užleido savo vietą poniai Jugon, ėmusiai tvarkytis savo 
nuožiūra. Pagaliau subėgo tarnai, senoji dama pareikalavo nual- 
pusį Zoržą nunešti į savo karietą. Tegu jis verčiau mirštąs karie- 
toje, kad tik nebebūtų šiuose namuose! Nana apdujusiu žvilgsniu 
lydėjo tarnus, kurie nešė vargšelį Zizi, laikydami jį už rankų ir 
už kojų. Motina ėjo iš paskos, ramstydamasi baldų, — taip netikė- 
tai apleido ją jėgos; atrodė, jog, netekus tų, kuriuos ji mylėjo, 
ją pačią būtų prarijusi nebūties bedugnė. Laiptų aikštelėje ji 
sukūkčiojo, atsigręžė ir dusyk pakartojo: 


— Ak, kiek blogio mums pridarėte!.. Kiek blogio mums pri- 
darėte! 


Ir nepridūrė daugiau nė žodžio. Nana apdujusi susmuko kė- 
dėn, vis dar nenusimaudama pirštinių ir nenusiimdama skrybėlai- 
tės. Rūme vėl įsivyravo gūdi tyla; karieta jau seniai nuvažiavo, 
o Nana vis dar nejudėjo iš vietos tuščia tuštutėle užiančia galva, 
apkvaišusi nuo visos tos istorijos. Atėjęs po penkiolikos minu- 
čių grafas Miufa aptiko ją ta pačia poza. Pagaliau ji gavo progą 
išlieti širdį, užtvindydama jį begaliniu žodžių srautu, papasa- 
kojo savo bėdą, po dvidešimtį kartų.grįždama prie tų pačių smulk- 

menų, net sugriebė kruvinas žirklutes ir parodė, kaip vargšelis 
Zizi smeigęs sau j krūtinę. Bet ypač ji stengėsi išsiteisinti. 

— Sakyk, meiluti, kuo gi aš čia dėta? Jei būtum teisėjas, negi 
mane kaltintum?.. Dievaž nei Filipui liepiau apvogti kasą, nei 
tą vargšiuką verčiau žudytis... Kas jau kas, o skaudžiausiai nu- 
kentėjau aš pati. Visi ateina į mano rūmus, krečia visokiausias 
kvailystes, pridaro begalę rūpesčių ir dar gatvine išvadina... 

Ir Nana apsižliumbė. Po nervinės įtampos ji suglebo, ištižo, 
baisiausiai susigraudino vis dar negalėdama sutramdyti begali- 
nės širdgėlos. 

— Štai ir tu šiaušies... Nagi pasiklausk Zoję, ar aš čia kuo 
nors dėta... Zoje, pasakyk grafui, paaiškink ponui... 

Kambarinė tuo tarpu, jau spėjusi iš tualeto kambario atsineš- 
ti rankšluostį ir dubenį vandens, stropiai trynė kilimą stengda- 
masi nuplauti kraujo dėmę, kol ji dar šviežia. 

— Ak pone, ponia ir šiaip graužte graužiasi! — pareiškė 
Zojė. 

Miufa stovėjo nustėręs, lyg stabo ištiktas; visomis mintimis 
jisai buvo drauge su motina, apraudančia savo sūnus. Jis žinojo, 
kokia tauri jos širdis, tarytum jau dabar matė, kaip ji, vaikų 
gedėdama, vieniša gęsta Fondetėje. O Nana vis labiau sielvar- 
tavo. Dabar ji sielojosi vaizduodamasi savąjį Zizi, gulintį ant 
kilimo su kruvina dėme marškiniuose. 

— Jis buvo toks mielas, toks švelnutis, toks pupuliukas!.. 
Ak katinėli, žinai, pyk nepyk, bet aš jį mylėjau, mylėjau tą savo 
vaikelį! Negaliu tylėt, nebėr spėkų... Be to, juk dabar tau vis 
viena. Jo nebėr su mumis. Štai ir turi, ko norėjai, dabar jau tik- 
rai mudviejų nebeužklupsi... 

Ir sulig tais žodžiais Naną apėmė toks graudulys, kad grafui 
teko netgi ją guosti. Gana jau, gana, ji turinti susivaldyti; juk 
ji sakiusi tiesą, ji čia niekuo dėta. Bet staiga Nana pati liovėsi 
rypavusi ir sukomandavo: 

—s- Klausyk, o dabar dumk ir sužinok, kaip jis ten jaučias... 
Tuojau pat!.. Girdi? 

Grafas užsivožė skrybėlę ir nuvažiavo teirautis apie Zoržo 
būklę. Beveik po valandos grįždamas jis pastebėjo Naną, neri- 
mastingai išsisvėrusią pro langą, ir sušuko iš gatvės, jog vaikinu- 
kas gyvas ir jog tikimasi jį išgelbėti. Tuomet Nana net stryktelėjo 
iš džiaugsmo; paskum ėmė dainuoti, strapalioti po kambarį; 
gyventi jai vėl pasidarė nuostabu. Tuo tarpu Zojė anaiptol nesi- 
džiaugė savo darbo vaisiais. Eidama pro šalį, vis šnairuodavo į 
dėmę ir kiekvienąsyk sakydavo: 

— O žinot, ponia, neišsivalo, ir gana! 

Ir tikrai dėmė nenyko, ta rausva dėmelė baltame kilimo vin- 

guryje. Raudonavo prie slenksčio it kraujo drūžė, užtverianti 
kelią į miegamąjį. 

— Et, išdils po kojomis, — džiugiu balsu atsiliepdavo Nana. 

Rytojaus dieną grafas Miufa irgi primiršo tą nutikimą. Va- 
žiuodamas fiakru į Rišeljė gatvę pas ponią Jugon, jis prisiekė nie- 
kados nebegrįžti pas Naną. Pati Apvaizda jį įspėjanti: Filipą ir 
Zoržą ištikusi nelaimė tarytum jam pačiam pranašavo pražūtį. 
Tačiau nei ponios Jugon ašaros, nei karščiu degantis vaikinu- 
kas — niekas negalėjo priversti jo laikytis duoto žodžio; ir 
šiurpulys, nukrėtęs jį po tos tragedijos, veikiai virto slaptu 
džiugesiu, jog pavyko nusikratyti varžovo, kurio jaunystės gro- 
žis visados stūmė grafą į neviltį. Jo jausmas Nanai perėjo į visa- 
galę aistrą, vieną tų aistrų, kurios pavergia vyrą, nepatyrusį 
tikro jaunystės džiaugsmo. Jis mylėjo Naną tik būdamas įsiti- 
kinęs, kad ji priklauso jam vienam; jam būtinai reikėjo girdėti 
jos balsą, liesti jos kūną, jausti jos alsavimą. Tai buvo jausmas, 
jau peržengęs goslumo ribas, jau išgrynintas, nerimastingas prie- 
raišumas, pilnas pavydo praeičiai, kartais linkęs pasvajoti apie 
nuodėmių išpirkimą ir atleidimą, kuris būsiąs jiems suteiktas, 
kai juodu atsiklaupę kreipsis į Dievą Tėvą. Kas dieną vis labiau 
jis grįždavo prie tikėjimo. Emė vėl reguliariai lankyti pamaldas, 
eiti išpažinties ir komunijos, be paliovos grumdamasis su savimi, 
sąžinės priekaištais didindamas sau nuodėmės ir atgailos saldybę. 
Kadangi nuodėmklausys leido jam mėgautis aistra, idant galop 
ji išblėstų, jis įprato kasdien pulti į nuodėmių akivarą, kad vėliau 
galėtų jas išpirkti pamaldumo ir šventeiviškumo protrūkiais. 
Nuodėmes išpirkti jis naiviai tikėjosi savo niekingomis kančio- 
mis. Tos kančios didėjo kas dieną; nuolankia ir nužeminta širdimi 
jis nešė savo kryžių kaip tikras krikščionis, paleistuvės sugun- 
dytas ir suvedžiotas. Ir jeigu kartais tos kančios tapdavo nepa- 
kenčiamos, kalta būdavo nesibaigianti tos moters neištikimybė, 
nes jis negalėjo ir nemokėjo dalytis jos su kitais vyrais ir suvok- 
ti jos kvailų užgaidų. Jis troško amžinos ir nekintamos meilės. 
Nana prisiekė jam ištikimybę, ir už tai jis jai mokėjo. Bet jis jau- 
tė, jog Nana jį apgaudinėja, jog nesugeba valdytis ir atsiduoda 
pirmam pasitaikiusiam — ir draugams, ir praeiviams, atsiduoda 
nuoširdžiai kaip gyvis, nuogas atėjęs į pasaulį. 

Vieną rytą Miufa pastebėjo Fukarmoną išeinant iš jos neip- 
rastu metu ir iškėlė jai sceną. Šikart ji uždūko, galų gale neišt- 
vėrusi amžino pavyduliavimo. Jau ne sykį ji buvusi minkšta 
kaip vaškas. Tarkim, kad ir tą vakarą, kai jis užklupęs ją su 
Zoržu, ji žengusi pirmą žingsnį, prisipažinusi kalta, apibėrusi 
jį glamonėmis ir meiliais žodeliais, saldliežuviavusi, kad tik jis 
nusiramintų ir atlyžtų. Bet dabar galutinai jai įsipykęs, nes atkak- 

liai nenorįs suprasti moters. Ir Nana šoko jam į akis: 

— Kas be ko, žinia, gulėjau su Fukarmonu! Na ir kas iš to?.. 
Ar tau širdį skauda, ką, Miufėkai? 

Pirmąsyk ji tiesiai drėbė jam tą pravardę. Išgirdęs tokį 
tiesmuką prisipažinimą, grafas ko neužduso iš pykčio ir nejučia 
sugniaužė kumščius, bet Nana žengė prieš, nenuleisdama nuo 
jo akių. 

— Gana, nusibodo, girdi?.. Jei nepatinka, būk malonus ir 
nešdinkis... Nenoriu, kad čia klykautum... Ir įsikalk sau į makau- 
lę, jog esu laisva. Jei vyras man patinka, gulu su juo, ir baigta. 
Taip, taip, gulu, ir baigia... O tu apsigalvok: arba taip, arba ne, 
ir gali sau eit. 

Ir atlapojo jam duris. Jis neišėjo. Dabar ji žinojo, kaip galima 
dar tvirčiau prisirišti grafą: kilus menkiausiam ginčui dėl kokio 
nieko, pačiais šlykščiausiais žodžiais siulydavo jam rinktis išeitį. 
Kas jau kas, oji visad susirasianti geresnį, vyrų esą į valias, kokių 
tik nori, ir tikrų vyrų, aistringų, pasiutusio kraujo, ne tokių mė- 
mių kaip jis. Grafas nudelbdavo galvą, kantriai laukdavo, kada 
Nana pristigs pinigų; tuomet ji vėl imdavo glaustytis, ir jis pa- 
miršdavo viską,— viena glamonių naktis atlygindavo jam už 
visas kančias, kentėtas ištisą savaitę. Susitaikius su žmona, 
namai pasidarė atgrasūs grafui Miufa. Grafienė, pamesta Fošri, 
iš naujo pakliuvusio Rozai į nagus, stengėsi nuslopinti karštli- 
gišką keturiasdešimtmetės moters nerimą, isteriškai užmegzdama 
vieną romaną po kito, visus namus įsukdama į savo kvaitulingo 
gyvenimo verpetą. Estelė ištekėjusi nustojo matytis su tėvu; 
neišvaizdi, plokščiakrūtė mergina netikėtai virto moterimi to- 
kios geležinės, tokios nepalenkiamos valios, jog Dagnė lankstėsi 
prieš ją iki žemės; atsivertęs į tikėjimą, jis lydėdavo žmoną į 
bažnyčią, tužmingai pliekdavo uošvį, švaistantį jų pinigus kekšei. 
Tik ponas Veno vienintelis vis dar įtaikavo grafui, kantriai lauk- 
damas savo valandos; jam netgi pavyko įsiplakti į Nanos namus; 
dabar jis pasidarė savas abejuose namuose, vienur ir kitur spin- 
dėdavo pakampėse jo amžina šypsena. Ir Miufa, nerasdamas 
laimės šeimoje, genamas nuobodžio ir gėdos, mieliau gyveno 
Viljė prospekte, kad ir amžinai keikiamas ir plūstamas. 


Ilgai netrukus Naną ir grafą besiejo vienintelis dalykas — 
pinigai. Kartą jis tvirtai prižadėjo Nanai atnešti dešimt tūkstan- 
čių frankų, bet sutartą valandą išdrįso pasirodyti tuščiomis ran- 
komis. Jau kelias dienas Nana nešykštėjo jam karštų glamonių. 
Tačiau, pamačiusi, kad jis nesilaiko žodžio, supratusi, jog visos 
jos pastangos nuėjo perniek, Nana užsiuto ir pratrūko paskuti- 
niais žodžiais. Veidas jos pasidarė baltas kaip drobė. 


— Ką? Atėjai tuščiomis kišenėmis?.. Zinai, Miufėkai, dumk 

iš čia, kad mano akys tavęs nematytų, ir. paskubėk! Matai, koks 
diegas atsirado! Ir dar bučiuotis lenda!.. Kol pinigų neduosi, nieko 
negausi. Aišku? 

Grafas bandė teisintis: poryt turėsiąs tiek, kiek reikia. Bet 
Nana įtūžusi nė neketino jo klausytis. 

— O kuo man mokėt? Mane po teismus tąsys, 0 ponas čia 
smaginsis už dyka!.. Imk ir pasižiūrėk, kaip tu atrodai! Nejau tu 
galvoji, kad aš tave myliu už gražią nosį? Jei nori, kad moterys 
pakęstų tavo marmūuzę, būk malonus ir klok pinigą... Jeigu tu, 
velniai tave griebtų, vakare neatneši man dešimties tūkstančių 
frankų, negausi nė mažylio piršto paliest... Garbės žodis, Miufė- 
kai, galėsi nešdintis pas savo pačią! 

Vakare Miufa atnešė dešimt tūkstančių frankų. Nana atkišo 
jam lūpas, grafas įsisiurbė į jas atsiimdamas atlygį už kančių ir 
nerimo pilną dieną. Bet Naną ypač siutino tai, kad jis beveik 
neišlenda jai iš po sijonų. Ji skundėsi ponui Veno, meldė parvesti 
Miufėką pas grafienę: tai ko gi jie susitaikinę? Ir Nana gailėjosi, 
kad kišosi kur nereikia, nes grafas vis viena neatstojąs nuo jos 
galvos. Tomis dienomis, kai jai užeidavo siutas, ji netgi savo 
naudos nebežiūrėdavo, dievažydavosi, jog tokią kiaulystę jam 
padarysianti, kad jis nosies pas ją parodyt nedrįisiąs. Bet jinai 
galinti akis jam prispjaut, klykdavo ji, delnais plodama sau per 
kulšis, o jis piršto prieš ją nepakelsiąs ir dar ačiu pasakysiąs. 
Dėl pinigų dabar tolydžio kildavo ginčai. Nana storžieviškai jų 
reikalaudavo, plyšodavo dėl kelių frankų ir, umai užsidegusi ne- 
regėtu gobšumu, kas dieną žiauriai kaldavo jam į galvą, kad 
gulinti su juo tik dėl pinigų, ne dėl ko kito, ir kad malonumo 
jokio negaunanti, ir kad mylinti kitą, ir kad jį, mulkį, tik bėdos 
spiriama pakenčianti. Juk net karaliaus dvare jis nepageidauti- 
nas, reikalaujama, kad jis atsistatydintų. Ne veltui imperatorienė 
pasakiusi: „Šlykštu įjį žiūrėt". Ką, argi ne tiesa? Ir kiekvienąsyk, 
užbaigdama ginčą, Nana kartodavo tuos pačius žodžius: 


—. Liaukis! Man šlykštu į tave žiūrėt! 

Dabar ji visai pasileido, galutinai atsikariavo laisvę. Kas 
dieną lėkdavo pasivažinėti po Bulonės mišką, o ten, prie ežero, 
užsimegzdavo pažintys, sutvirtinamos visiškai kitoje vietoje. 
Tai buvo triukšmingas grįžimas atgal, išpuolis dienos aky, įžy- 
miausiųjų kurtizanių paradas, stebimas pakančiai šypsančio praš- 
matniojo Paryžiaus. Kunigaikštienės žvilgsniu rodydavo ją viena 
kitai, pralobusios miesčionės nešiodavo jos skrybėlaites; kartais, 
praleisdami jos lando, virtine išsirikiuodavo ekipažai su šios 
žemės viešpačiais, finansininkais, savo skryniose laikančiais 
visą Europą, ministrais, smaugiančiais Prancūziją savo storais 
pirštais; ir Nana buvo dalis visuomenės, suvažiuojančios į Bulo- 

nės mišką; pagarsėjusi viso pasaulio sostinėse, didžiai paklausi 
ir visų svetimšalių reikalaujama, ji ėjo priešaky tos prabangoje 
skęstančios minios, užkrėsdama ją savo paleistuvystės kliedu, ir 
savaip atstovavo tautai, įkūnydama jos šlovę ir pašėlusį malonu- 
mų geismą. Atsitiktiniai vienos nakties ryšiai su žmonėmis, kurių 
kitą rytą ji nė neprisimindavo, nuvesdavo ją į prašmatnius resto- 
ranus, 0 ypač sėkmingomis dienomis — dažniausiai į „Madridą“. 
Begalinėmis voromis traukdavo pro ją užsienio diplomatai, jų 
draugijoje ji pietaudavo kartu su Liusi Stiuart, Karoline Ekė, 
Marija Blon, ir tie ponai, vos grevezodami prancūziškai, reikalau- 
davo pramogų už savo pinigus, samdydavosi moteris vienam 
vakarui, kad juos pralinksmintų, bet, būdami viskuo persisotinę 
ir pasibodėję, jų netgi neprisiliesdavo. Tokius pobūvius damos 
tarpusavy vadindavo „pasižmonėjimais" ir, džiaugdamosi atvira 
kavalierių panieka, skirstydavosi namo, o naktį užbaigdavo 
mylimojo glėbyje. 

Kol Nana neišklodavo grafui Miufa į akis visų tų susitikimų 
su vyrais, jis dėdavosi, kad nieko nepastebi ir nežino. Beje, 
skaudžiausiai jį žeisdavo menki kasdieniai pažeminimai. Rūmas 
Viljė prospekte virto tikru pragaru, beprotnamiu, kur mažiausias 
susikirtimas kas valandą baigdavosi šlykščiausiu skandalu. Nana 
priėjo prie to, jog pradėjo muštis su tarnais. Vienu tarpu ji ėmė 
rodyti ypatingą palankumą Šarliui, savo vežėjui; kai jis laukdavo 
šeimininkės prie restorano, ji liepdavo liokajui nunešti jam bo- 
kalą alaus; išsipleikusi savajame lando, linksmai su juo čiauškė- 
davo ir tvirtindavo, kad jis pašėlusiai sąmojingas ir neieško 
žodžio kišenėje, kai, gatvėje susigrūdus karietoms, „su velniais 
maišo vežikus". Paskum nei iš šio, nei iš to išvadino jį avigalviu. 
Ji amžinai riedavosi su juo dėl šiaudų, sėlenų, avižų; nors ir 
mėgdama arklius, sakydavo, kad jie per daug ėda. Kartą, tikrin- 
dama sąskaitas, Nana apvagino Sarlį, o jis užsiplieskė ir tiesiai 
į akis apšaukė ją kekše: kas be ko, arklių ji neprilygsianti, jie 
nesidraiką su kuo pakliūva. Nana atsakė tuo pačiu tonu, grafui 
teko įsikišti ir išvaryti vežėją iš namų. Tuomet ir prasidėjo vi- 
suotinis tarnų bėgimas. Kai tik dingo deimantai, Viktorinė ir 
Fransua pareiškė, jog išeina. Ziuljenas, ir tas tarytum išgaravo; 
vėliau pasklido gandas, kad ponas pats maldavęs jį išeiti ir už 
tai davęs gražią sumelę, nes liokajus gulėdavęs su šeimininke. 
Kas savaitę šeimyninėje pasirodydavo nauji veidai. Dar niekad 
ten nebūta tokios pairutės; namai buvo nelyginant pereinamas 
kiemas, per kurį it skėriai būriais dulkėjo visokiausi paplavūnai, 
samdos biurų siūlomi. Iš senų tarnų bebuvo tik viena Zojė, vis 
tokia pat valyva, persiėmusį vieninteliu rūpesčiu — palaikyti 
bent šiokią tokią tvarką toje pakriktuvėje, kol sukaupsianti 


316 


reikiamą sumą ir pradėsianti manytis savo verslu, galop įgyven- 
dindama seniai brandintą mintį. 

Tačiau ir tai buvo dar pakenčiama. Sukandęs dantis, grafas 
taikstėsi su neregėto kvailumo ponia Maluar ir lošė su ja korto- 
mis, nors toji dama bjauriai dvokė nešvarumais; taikstėsi su 
ponia Lera ir jos paskalomis, taikstėsi su mažyliu Luji ir jo inkšti- 
mu, sukandęs dantis klausėsi, kaip knirkia tas ligotas bamblys, 
kurio gyslomis tekėjo pagedęs nežinomo tėvo kraujas. Tačiau 
grafui tekdavo ištverti ir skaudesnių smūgių. Vieną vakarą jis 
nugirdo pro duris, kaip Nana įtūžusi skundžiasi kambarinei, jog 
ją apmulkinęs vienas klientas, dėjęsis turčium; taigi vyras kaip 
reikiant, prisistatęs amerikiečiu, prisigyręs, jog savo krašte turįs 
aukso kasyklų, o pasirodęs paskutinis niekšas, slapčia pasprukęs, 
kai ji dar miegojusi, ir ne tik pinigų nepalikęs, bet ir pakelį rūko- 
mojo popieriaus nugvelbęs; grafas perbalo ir pirštų galais nusi- 
leido apačion, lyg nieko nebūtų girdėjęs. Bet kitą sykį turėjo 
norom nenorom viską išklausyti. Kartą Nana susižavėjo vienu 
baritonu, dainuojančiu kafešantanuose, ir, kai šis ją pametė, pa- 
noro nusižudyti, ištikta baisaus sentimentalumo priepuolio: iš- 
gėrė stiklinę vandens, ištirpinusi jame saują fosforinių degtukų, 
bet nenumirė, tik sunkiai apsirgo. Grafas gavo ją slaugyti ir kas 
dieną klausytis lemtingos meilės istorijos, kurią ji pasakojo 
raudodama ir dievažydamasi, jog niekados nebeįsimylėsianti 
vyrų. Nors ir kaip niekindama tuos galvijus, kaip vadino juos 
Nana, ji nė dienos negalėdavo išgyventi laisva širdimi, po sijonu 
amžinai tupėdavo eilinis prielipas; kartais jai pasireikšdavo 
neperprantami pomėgiai, ji puldavo į iškrypimus, teikiančius 
atgaivą išvargusiam kūnui. Kai Zojė tyčia atsisakė valdžios, 
gražiai veikęs mechanizmas visiškai pakriko, ir Miufa dabar jau 
nebedrįsdavo stumtelėti durų, atitraukti užuolaidos, atidaryti 
spintos: visur būdavo pilna Nanos kavalierių, tie ponai stačiai 
užpakaliais badydavosi,— ankstesnės gudrybės nebesisekdavo. 
Dabar, prieš eidamas į kambarį, grafas skardžiai atsikosėdavo, 
nes kartą, prireikus paliept kinkyti arklius, vos kelioms minu- 
tėms pasišalinęs iš tualeto kambario, jis aptiko Naną, pakibusią 
ant kaklo Fransisui, bebaigiančiam ją šukuoti. Ko tik nebūda- 
vo — ir staigių glamonių, vos jam nusisukus, ir skubotos meilės 
visose pakampėse su pirmu pasitaikiusiu vyriškiu, nesvarbu, 
ar Nana būdavo vienais marškiniais, ar išsipusčiusi. Ji grįždavo 
pas grafą visa užkaitusi, džiaugdamasi pasivogtos laimės trupi- 
niais. Juk su juo baisi nuobodybė, stačiai geležinis kryžius! 


Amžinai kęsdamas pavydo kančias, nelaimingasis Miufa leng- 
viau atsidusdavo tik tada, kai palikdavo Naną drauge su Atlasine. 


Jis buvo pasirengęs pats stumti ją į tą kelią, kad tik apsaugotų 

nuo vyrų. Bet ir čia jam nesisekė. Nana apgaudinėjo Atlasinę 
lygiai taip, kaip apgaudinėjo grafą, su pašėlusiu įkarščiu leisda- 
masi į pasibaisėtinus nuotykius, patvoriuose rankiodama merg- 
šes. Kartais, karieta grįždama namo, pastebėdavo gatvės kampe 
kokią suskretėlę, įsimylėdavo ją iš pirmo žvilgsnio ir, davusi 
valią nežabotai vaizduotei, parsiveždavo namo, paskum užmo- 
kėdavo tai mergai už paslaugas ir išgrūsdavo ją pro duris. Kartais, 
persirengusi vyru, važinėdavo po blogos šlovės namus ir, vaiky- 
dama nuobodulį, mėgaudavosi paleistuvavimo scenomis. Atlasi- 
nė, amžinai apgaudinėjama, tūždavo, keldavo Nanai siaubingus 
skandalus, net sienos drebėdavo; galop ji primesdavo Nanai 
savo valią, ir toji netgi imdavo ją gerbti. Miufa svajojo sudaryti 
su Atlasine savotišką sąjungą. Kai jam pačiam pritrūkdavo drą- 
sos, jis užsiundydavo Atlasinę. Du kartus Atlasinė privertė savo 
mylimiausiąją grįžti pas grafą. Atsidėkodamas jis būdavo jai 
paslaugus, tenkindavo visus jos užgaidus, sulig menkiausiu ženk- 
lu pasišalindavo. Tačiau santarvė ilgai neužsitęsdavo, Atlasinė 
buvo tokia pat vėjavaikė ir padūkėlė. Kartais ji daužydavo viską, 
kas pakliūva, o pasibaigus tiems pykčio ir švelnumo protrūkiams, 
galus graibstydavo, bet tai, beje, nėmaž nekenkdavo jos grožiui. 
Zojė kuždėdavosi su ja pakampėse, matyt, stengdavosi susukti 
jai galvą ir suvilioti savo didžiu sumanymu, apie kurį, beje, nė 
žodžiu dar nebuvo niekam užsiminusi. 


Retkarčiais grafas Miufa neįprastai sumaištaudavo, lyg vil- 
damasis nusimesti jungą. Jis, mėnesių mėnesius pakęsdavęs 
Atlasinę, taikstydavęsis su ištisa kaimene atsitiktinių vyrų, šuo- 
liais dumiančių per Nanos alkovą, užsiplieksdavo sužinojęs, 
jog Nana jį apgaudinėja su jo rato žmogumi ar bent jau su pa- 
žįstamu. Kai ji prisipažino buvusi jam neištikima su Fukarmonu, 
grafas pasijuto baisiai įskaudintas ir jaunuolio poelgį palaikė 
tokia siaubinga išdavyste, jog ryžosi iškviesti jį dvikovon ir 
susikauti. Neišmanydamas, kur susirasti liudytojų taip susiklos- 
čius aplinkybėms, jis kreipėsi į Labordetą. Šis apstulbo, paskum 
nesusivaldęs nusikvatojo. 


— Kautis dėl Nanos... Betgi, mielasis pone, visas Paryžius 
iš jūsų tyčiosis. Dėl Nanos nesikaunama, tai juokinga. 

Grafas perbalo. Įtužęs piktai mostelėjo ranka. 

— "Tuomet viešai skelsiu jam antausį. 

Gerą valandą Labordetas stengėsi perkalbėti grafą. Antausis 
suteiksiąs istorijai nepageidautiną atspalvį; tą patį vakarą iš- 
kilsianti aikštėn tikroji dvikovos priežastis, visi Paryžiaus laik- 
raščiai būgnysią jo vardą. Išdėstęs savo samprotavimus, Labor- 
detas kiekvienąsyk pakartodavo tą pačią išvadą: 


— Neįmanoma, tai juokinga. 

Ir kiekvieną kartą tie žodžiai skaudžiai lyg peiliu perverdavo 
grafui širdį. Jis negalįs netgi kautis dėl mylimos moters, — visi 
mirsią juokais. Pirmą sykį jis skausmingai suvokė, kokia niekin- 
ga jo meilė, suprato, jog visa tai, ką aukštino širdyje, iššvaistyta 
malonumų menkystei. Buvo tai paskutinis pasipiktinimo protrū- 
kis; jis leidosi perkalbamas ir daugiau nebemaištavo stebėdamas 
voras draugų, visų tų vyrų, laikinai susiradusių prieglobstį 
namuose. 

Per kelis mėnesius Nana godžiai surijo juos vieną po kito. 
Tolydžio didėjantis prabangos geismas pašėlusiai kurstė jos 
apetitą: ji apšvarindavo vyrą vienu prisėdimu. Iš pradžių ji 
ėmėsi Fukarmono, kurio užteko dviems savaitėms. Jis svajojo 
palikti jūrų tarnybą; per dešimt plaukiojimo metų jam pavyko 
sukaupti apie trisdešimt tūkstančių frankų, kuriuos jis ketino 
įdėti į kokį verslą Jungtinėse Valstijose, bet nusižengė įgimtam 
atsargumui, netgi šykštumui, bloškė Nanai po kojomis viską, 
o galiausiai pridėjo vekselių su savo parašu, šitaip pražudydamas 
savo ateitį. Kai Nana išstumė jį pro duris, jis buvo plikas kaip 
tilvikas. Beje, ji pasielgė draugiškai, patarė grįžti į laivą. Kuriems 
galams spyriotis? Jeigu jis nebeturįs pinigų, viskas baigta. Turįs 
susiprasti ir protingai elgtis. Nualinusi vyrą, Nana atgniauždavo 
pirštus, ir tas krisdavo žemėn kaip pernokęs vaisius, kuriam 
lemta sutrešti purve. 

Paskum Nana ėmėsi Štainerio, ėmėsi nesidygėdama, bet ir 
nejausdama jokio malonumo. Vadino jį susmirdusiu žydeliu, 
tarytum stengėsi išgiežti seniai susikaupusį apmaudą, pati to ne- 
suvokdama. Jis buvo storas, jis buvo kvailas, ir Nana dorojo jį 
rydama stačiais kąsniais, kad tik greičiau nusibaigtų tas prūsas. 
Prisiplakęs prie Nanos, jis pametė Simone. Bosforo machinacijos, 
kuriomis jis tikėjosi susikalti kapitalą, griuvo viena po kitos. 
O Nana dar labiau paspartino katastrofą, plėšdama jį koja primy- 
nusi. Jis dar grūmėsi vieną mėnesį, darė stačiai stebuklus: užtvin- 
dė Europą neregėta reklama, skelbimais, afišomis, prospektais, 
sunkė pinigus iš tolių toliausių šalių. Visas tas srautas svetimų 
santaupų — ir spekuliantų luidorų, ir vargšų skatikų — suplaukė 
į rūmą Viljė prospekte. Be kita ko, jis sudarė sandėrį su Elzaso 
rūdynų savininkais; ten, tame tolimame užkampyje, šimtai dar- 
bininkų, pajuodusių nuo anglių dulkių, pasruvusių prakaitu, 
dieną naktį įsiręžę lenkė nugaras, net kaulai braškėjo, kad pa- 
tenkintų Nanos užgaidus. Kaip įsisiautėjusi liepsna ji rijo viską 
pagret: ir nešvarių biržos machinacijų vaisius, ir sunkiu darbu 
užkaltus skatikus. Šį kartą ji galutinai sudorojo Štainerį, nė siūlo 
galo nepaliko, išsunkė kaip citriną, išdarė taip grynai, kad jis 
netgi neišgalėjo sugalvoti kokios nors naujos suktybės. Ban- 

kui žlugus, jis ėmė mikčioti, drebėjo vos pagalvojęs apie policiją. 
Vieną gražią dieną Staineris buvo paskelbtas bankrotu; žmogus, 
anksčiau per savo rankas leidęs milijonus, dabar, vos išgirdęs 
žodį „pinigai“, tirtėjo iš baimės, triko kaip mažas vaikas. 
Vieną vakarą, sėdėdamas pas Naną, jis apsiverkė, paprašė pasko- 
linti šimtą frankų — neturįs kuo užsimokėti virėjai. Ir Nana, 
kuri ir džiaugėsi, ir graudinosi matydama šitaip baigiant gy- 
venimą siaubingą senį, ištisus dvidešimt metų atvirai plėšusi 
Paryžių, atnešė jam prašomus pinigus ir pareiškė: 


— Zinai, duodu tau skolon tik todėl, kad labai jau juokingai 
išeina... Bet įsidėmėk, vaikeli, esi ne tokio amžiaus, kad tave 
išlaikyčiau. Pasiieškok kokį kitą užsiėmimą. 

Po to Nana iškart griebė La Faluazą. Jau seniai Ektoras siekė 
garbės būti Nanos nuskurdintas, kad plačiai nuskambėtų jo var- 
das. Kaip tik to jam ir trūko, jis troško pagarsėti per moterį. Po 
dviejų mėnesių apie jį kalbėsiąs visas Paryžius, jo vardą links- 
niuosią visi laikraščiai. Pakako ir pusantro mėnesio. Jo palikimą 
sudarė žemės valdos, dvarai, pievos, miškai, ūkiai. La Faluazas 
vos spėjo pardavinėti sklypus vieną po kito. Nana vienu kąsniu 
surydavo po margą žemės. Saulėje virpanti lapija, brandžių javų 
laukai, rugsėjo nuauksuoti vynuogynai, vešlios pievos, kur brai- 
dė karvės po aukštą žolę,— viskas dingo it atsivėrusioje be- 
dugnėje; o paskum tas pats likimas ištiko akmenų skaldyklą, tris 
vandens malūnus. Nana siaubė viską nelyginant grobikų kariau- 
na, įsibrovusi į priešo kraštą, nelyginant debesys skėrių, it 
liepsnos liežuviai nuliežiančių visą apylinkę. Ten, kur ji dėdavo 
savo mažutę kojytę, imdavo degti žemė. Ūkis po ūkio, pieva po 
pievos — taip ji sudorojo visą palikimą, to netgi nepastebėdama, 
kaip, belaukdama pietų, sutriauškindavo saldainiukų maišelį, 
padėtą ant kelių. Didelio čia daikto, juk tai saldainiukai! Bet 
vieną gražią dieną La Faluazui liko tik giraitė. Niekinamai 
išsiviepusi, Nana surijo ir giraitę,— dėl tokio nieko neverta 
nė išsižioti! La Faluazas tik paikai kikeno čiulpdamas lazdelės 
bumbulą. Skolos jį pribaigė, ir, turėdamas vos šimtą frankų 
rentos, jfs buvo priverstas grįžti provincijon pas manjaką 
dėdę; bet tai buvo menkniekis, svarbu, kadjis pagarsėjo, „Figaro“ 
du kartus paminėjo jo vardą; ir jis pūtėsi ištempdamas liesą 
kaklą, suveržtą prisegamos apykaklės užriestais kampais, kraipė 
strėnas, pernelyg striuko švarkelio aptemptas, kažin ką rykavo 
it papūga ir kvailai puikavosi tariamai ilgesingomis pozomis 
primindamas medinį pajacą, kuriam svetimi žmogaus jausmai. 
Jis siaubingai siutino Naną, ir jinai ėmė jį mušti. 


Tuo metu scenoje vėl pasirodo Fošri, kurį atvedė pas Naną jo 
pusbrolis La Faluazas. Nelaimingasis Fošri buvo kaip ir vedęs. 

Nutraukęs santykius su grafiene, jis pakliuvo į nagus Rozai, kuri 
laikė jį kietai kaip tikrą vyrą. Minjonas tapo paprasčiausiu po- 
nios ūkvedžiu. Pasidaręs visavaldžiu šeimininku, žurnalistas 
melavo Rozai per akis, apgaudinėjo ją su kitomis moterimis, bet 
iš paskutiniųjų dangstė tuos atsitiktinius ryšius, grūmėsi su sąži- 
nės priekaištais, kaip ir pridera pavyzdingam vyrui, svajojan- 
čiam apie šeimos laimę. Nana džiūgavo, jog pagaliau paveržė Foš- 
ri ir surijo laikraštį, kurį jis įsteigė, vieno draugo finansiškai 


paremtas; bet ji nesigarsino, priešingai — skyrė jam slapto mei- 
lužio vaidmenį; o kalbėdama apie Rozą, vadino ją tik „mūsų varg- 
šele Roza". Laikraščio pakako dviems mėnesiams, ir tai tik 


gėlėms; Nana rijo viską, pradedant provincijos prenumerata ir 
baigiant įvykių apžvalga ir teatro naujienomis; paskum, iščiulpu- 
si iš laikraščio paskutinį kraujo lašą, sugriovusi redakciją, ji 
patenkino savo didžiausią užgaidą — viename mūro kampelyje 
įsirengė oranžeriją, išdygusią paskubomis parduotos spaustuvės 
sąskaita. Beje, visa tai ji padarė tik šiaip, juoko dėlei. Kai Min- 
jonas, netverdamas džiaugsmu, atbėgo pažiūrėti, ar nebūtų 
galima ten visam laikui įtaisyti žurnalisto, Nana paklausė, ar tik 
jis nesityčiojąs: bernelis neturįs nė skatiko, gyvenąs iš straipsnių 
ir pjesių, na jau ne, tegu neieškąs kvailių! Krėst kvailystes 
galinti nebent talentinga moteris, tokia kaip „mūsų vargšelė 
Roza". Ir, nesikliaudama Minjonu, baimindamasi, kad jis neiš- 
krėstų "kokios šunybės ir neišduotų jų žmonai, ji nusikratė 
Fošri, atsiskaitančiu su ja tik reklaminiais skelbimais. 


Šiaip ar taip, ji minėjo Fošri geru žodžiu, juk juodu abu sma- 
giai leido laiką, tyčiodamiesi iš to avigalvio La Faluazo. Gal 
jiems į galvą nebūtų atėjusi mintis dažnai matytis, jeigu nebūtų 
buvę taip malonu mulkinti nelaimingąjį paikšą. Juodu mėgauda- 
vosi tuo farsu, bučiuodavosi jam panosėje, užaudavo už jo pi- 
nigus, siųsdavo į kitą Paryžiaus galą ko nors atnešti, kad tik 
galėtų pabūti vieni; o kai jis pargrįždavo, imdavo šaipytis, dary- 
davo užuominas, kurių vargšelis nesuprasdavo. Kartą Fošri 
sukurstė Naną, ir ji susilažino, jog kirsianti La Faluazui antausį; 
tą patį vakarą ji skėlė jam antausį, o paskum įjunkusi ėmė kas- 
dien jį talžyti džiaugdamasi, kad gali įrodyti, kokie vyrai bailiai. 
Ji pravardžiuodavo La Faluazą „savo muštiniu", liepdavo prieiti 
arčiau, kad būtų patogiau skelti antausį, ir ne vieną, nors ir 
delnai degdavo iš neipratimo. La Faluazas paikai kikendavo, o 
iškreiptu jo veidu risdavosi ašaros. Jis žavėdavosi tokiu nesis- 
kaitymu, sakydavo, jog Nana stačiai pritrenkianti. 


— Zinai,— tarė jis vieną vakarą, eilinio antausių davinio 
įkvėptas, — imk ir ištekėk už manęs... Ką? Iš mūsų išeitų smagi 
pora! 

Kalbėjo jis ne šiaip sau. Trokšdamas apstulbinti visą Paryžių, 
slapčia jau buvo subrandinęs mintyse vedybų planą. Nanos vyras, 
čia tai bent! Paimk tu jį, kad nori! Drąsi apoteozė, nieko nepasa- 
kysi! Bet Nana kuo gražiausiai nušnypštė jam nosį. 

— Kad už tavęs tekėčiau!.. Tai va, branguti, jeigu man būtų 
taip jau uodegą padilgę tekėt, seniai būčiau susiradusi vyrą! Ir 
šimtąsyk geresnį už tave, vaikeli... Tiek ir tiek turčių man pir- 
šosi. Štai imkim ir paskaičiuokim: Filipas, Zoržas, Fukarmonas, 
Štaineris,—taigi keturi, o kur dar kiti, kurių tu nepažįsti!.. Visi 
tą pačią giesmę gieda lyg būtų susitarę. Kai tik paglamonėju 
kurį, tuoj pradeda: tekėk už manęs, tekėk už manęs... 

Nana įsikarščiavo. Ir užbaigė pasipiktinusiu balsu: 

— Na jau ne, nenoriu!.. Bene man tiktų „toks vaidmuo? Tu 
tik pasižiūrėk į mane! Įsivaizduoji, kaip aš atrodyčiau užsisodi- 
nusi vyrą ant sprando?.. Juk aš jau nebebūčiau Nana... Be to, 
šlykštu visa tai, kiaulystė, ir gana!.. 

Ir nusispjovė, net gaikštelėjo iš pasibjaurėjimo, lyg po jos 
kojomis būtų telkšojęs visas žmonijos purvas. 

Vieną vakarą La Faluazas dingo. Tik po savaitės paaiškėjo, 
kad jis išvažiavo į provinciją pas dėdę, papaikusį dėl herbariumų: 
La Faluazas klijuojąs jam žolytes, tikėdamasis vesti pusseserę, 
labai negražią ir labai dievobaimingą merginą. Nana nė neketino 
verkti, kad neteko tokio gerbėjo. Ji tik pasakė grafui Miufa: 

— Na, Miufėkai, džiaugies, jog dar vienas varžovas dingo?.. 
Šiandien tu stačiai spinduliuoji... Juk jis tikrai nejuokavo! Vest 
mane norėjo. 

Grafas perbalo, ir Nana kvatodama pakibo jam ant kaklo, api- 
bėrė bučiniais, čia glamonėdama jį, čia negailestingai draskyda- 
ma jam širdį žiauriais žodžiais: 

— O ką? Kam jau kam, 0 tau tikrai nelinksma! Juk tu negali 
vest Nanos... Kai visi jie perš"asi, galvą man kvaršina, tu siunti 
į kampą ilindęs... Nieko nepadarysi, reikia palaukt, kol tavo pati 
kinkas nukratys... Ak, jei tavo pati nukeiptų, kaipmat čionai at- 
lėktum, pultum prieš mane ant kelių, ranką ir širdį man siūlytum 
ir kaip vaidintum: dūsautum, ašaras varvintum, dievažytumeis! 
O ką, meiluti, juk gera būtų? 

Ji kalbėjo lipšniu, romiu balsu, tyčiojosi iš jo, drauge lyg 
katė klastingai glaustydamasi. O jis, visos tos scenos sujaudintas, 
raudo, bučiavo Naną. Tuomet ji suriko: 

— Velniai griebtų, juk aš įspėjau! Juk tu svajoji apie tai, tik 
ir lauki, kada tavo pati nusprogs... Ne, to jau per daug, tu dar 
didesnis niekšas už visus kitus! 

Miufa taikstėsi su „visais kitais". Dabar, saugodamas savo 
orumą, jis stengėsi tarnams ir namų draugams išlikti „ponu", vy- 

ru, mokančiu daugiau už kitus ir todėl laikomu oficialiu meilužiu. 
Jo aistra liepsnojo vis karščiau ir karščiau. Nana pakentė jį tik 
todėl, kad jis mokėjo pinigus, kad beprotiškai brangiai pirko 
viską, net šypsenas; jis pats žinojo, jog moka per daug, jog per 
mažai gauna už savo pinigus, jog akiplėšiškai apvagiamas, bet 
tai buvo it kokia liga, graužianti jį iš vidaus, — jis negalėjo atsi- 
žadėti tų kančių. Įėjęs į Nanos miegamąjį, jis tik praverdavo 
akimirkai langus, kad išsivadėtų svetimas kvapas, visų tų blon- 
dinų ir brunetų tvaikas, aitrūs cigarų dūmai, veržiantys jam 
gerklę. Tas miegamasis ilgainiui virto sankryža, begalės vyrų 
žargstė jo slenkstį, ir nė vieno nesustabdė kraujo družė, užtve- 
rianti kelią. Tik viena Zojė be paliovos šveitė tą dėmę, nes stačiai 
sirgo švaros manija; ji amžinai irzo, jog dėmė neišsivalo, ir 
kiekvieną sykį, eidama pas ponią į miegamąjį, nejučia nuleisdavo 
akis ir nedovanodavo nepasakiusi: 


— Keista, neišsivalo, ir gana... O juk šitiek žmonių slenkstį 
brūžina! 

Gaudama geras žinias apie Zoržą, kuris jau sveiko motinos 
slaugomas Fondetėje, Nana visada atsakydavo tais pačiais žo- 
džiais: 

— Ak, po paraliais, praeis kuris laikas, ir išsivalys... Nusi- 
trins, būk rami. 

Ir tikrai kiekvienas tų ponų — Fukarmonas, Štaineris, La 
Faluazas — nusinešdavo ant puspadžių dalelytę tos dėmės. Ji 
dūrė akį ne tik Zojei, bet ir grafui Miufa, ir jis nejučia įbesdavo 
žvilgsnį į rausvą, kas dieną vis labiau dylančią družę, stengdama- 
sis įminti, kiek kojų ją trypė pastaruoju laiku. Širdies gilumoje 
jis bijojo tos dėmės, skubėjo ją peržengti, lyg baimindamasis 
užminti ką nors gyva, palei duris tysantį nuogą kūną. 


Tačiau, vos atsidūrus miegamajame, grafui kaipmat apsvaig- 
davo galva. Jis pamiršdavo viską: ir amžinai čia pulkuojančius 
vyrus, ir tragedijos pėdsakus, užtveriančius duris. Kartais, išėjęs 
į gryną orą, jis verkdavo iš gėdos ir pasipiktinimo, dievažyda- 
vosi, jog niekados daugiau tenai nebegrįš. Bet vos tik užsiskleis- 
davo užuolaidos, jis pasiduodavo nelaisvėn, tarytum ištirpdavo 
toje šilumoje, visomis kūno poromis gerdavo kvepalų aromatą, 
trokšdavo nugrimzti į saldžią goslumo nebūtį. Jis, dievobaimin- 
gas katalikas, įpratęs skendėti ekstazėje prie prabangių altorių, 
patirdavo čia tokius pat jausmus, kokius patiria tikintysis, kai, 
suklupęs po vitražais, svaigsta nuo vargonų gausmo ir smilkalų 
kvapo. Moteris laikė jį savo valdžioje, primenančioje rūstybės 
apimto Dievo pavydų despotizmą, čia grūmodama, čia teikdama 
skausmingų it spazmai malonumų, už kuriuos tekdavo atsilyginti 
siaubinga grūžtimi, kai vaizduotė paslaugiai piešdavo jam amžinų 

pragaro kančių paveikslus. Ir vienu, ir kitu atveju iš krūtinės 
jam verždavosi tie patys padriki žodžiai, tie patys maldavimai, 
lygiai taip puldavo jis į neviltį, o svarbiausia — žemindavosi kaip 
Dievo prakeikta būtybė, pasmerkta šliaužioti purvuose ir dulkė- 
se, iš kurių radosi ir atėjo į pasaulį. Kūno geismai ir sielos 
protrūkiai liedavosi daiktan,— atrodė, kad jie kyla iš tamsių jo 
esybės gelmių, nelyginant atžalos auga iš gyvybės kamieno. Miu- 
fa atsiduodavo meilės ir tikėjimo malonei, tai dvilypei galiai, 
valdančiai pasaulį. Ir, kai, nepaisydamas proto balso, vėl atsi- 
durdavo Nanos miegamajame, jis, beprotybės šuoro pagautas, 
drebėdamas sukniubdavo prieš visagalį moters kūną lygiai taip, 
kaip sukniubdavo jausdamasis menkas prieš beribio dangaus 
nežinomybę. 

Matydama jį tokį nuolankų, Nana kaip tikra tirone ėmė 
mėgautis savo neribota galia. Ji turėjo pašėlusį instinktą viską 
žeminti. Jai būdavo negana naikinti daiktus, iš pradžių trokš- 
davo juos su purvais sumaišyti. Jos išpuoselėti pirščiukai palik- 
davo siaubingus pėdsakus, patys savaime galutinai suniokodami 
tai, ką sulaužė. O jis, neišmanėlis, mielai dėdavosi prie to žaidimo 
ir tik retkarčiais miglotai prisimindavo šventuosius kankinius, 
parazitų gyvus ėdamus ir savo išmatomis mintančius. Kai tik 
grafui už pečių užsitrenkdavo miegamojo durys, Nana sureng- 
davo sau puotą, gardžiuodamasi vyrų menkyste. Iš pradžių ji tik 
juokaudavo, nestipriai mušdavo jam per ausis, liepdavo tenkin- 
ti jos paikus užgaidus, vapėti kaip mažam vaikui, kartoti pad- 
rikus žodžius. 

— Na, sakyk: „Po šimts! Gaidukui į viską nusišvilpt!" 

Ir grafas, mėgdžiodamas ją, paklusniai vapėdavo: 

— Po šimts! Gaidukui į viską nusišvilpt! 

Arba imdavo „žaisti meškutę", vienmarškinė kepėstuodavo 
keturpėsčia, riaumodama puldavo Miufa, lyg taikydamasi jį 
sudraskyti, o kad būtų juokingiau, net kandžiodavo jam blauzdas. 
Paskum atsistojusi įsakydavo: 

— Na, o dabar tavo eilė... Lažinamės, kad nemokėsi va šitaip 
meškutę žaisti. 

Tas žaidimas turėjo savitą žavesį. Jam netgi patikdavo, kai 
ji, balta baltutėlė, vaizduodavo mešką, apsiskleidusi vešliais 
kaip karčiai rusvais plaukais. Grafas kvatodavo, irgi stodavosi 
keturpėsčias, riaumodavo, kandžiodavo jai blauzdas, o ji bėgdavo 
dėdamasi, kad jo bijo. 

— Kokie mudu kvaili, ar ne? — galop sakydavo ji.— Turbūt 
nė neįsivaizduoji, katinėli, koks tu pasišlykštėtinas! Ak, jei 
Tiuilri rūmuose matytų, ką tu čia išdarinėji! 


Tačiau tie nekalti žaidimai ilgai netrukus pasidarė ne tokie 

jau nekalti. Ir ne todėl, kad Nana būtų buvusi žiauri, nes apskritai 
ji buvo geros širdies; tačiau pro uždaras miegamojo duris tarytum 
veržėsi ir kasdien vis stiprėjo beprotybės šuoras. Gašla temdė 
jiems protą, vis labiau šėlo geismų įaistrinta vaizduotė. Šven- 
teiviška baimė, kadaise kamavusi juos nemigo naktimis, dabar 
virto nenumaldomu noru gyvuliškai elgtis, pasiutusiu poreikiu 
ropoti keturpėsčia, riaumoti, kandžiotis. Kartą, kai atėjo grafo 
eilė vaizduoti mešką, Nana taip stipriai jį pastūmė, kad jis at- 
sitrenkė į stalą; pamačiusi, kad jam kaktoje iššoko gumbas, Nana 
nejučia prapliupo kvatoti. Įjunkusi tyčiotis iš La Faluazo, ji ėmė 
ir su grafu Miufa elgtis kaip su gyvuliu, niuginti, čaižyti, 
spardyti. 


— No! No!.. Dabar tu arklys... No, greičiau, nususęs kuine, 
ko velkies! 


Kitais kartais jis būdavo šuo. Nana atsivedėjusi mesdavo įkvė- 
pintą nosinę į kitą miegamojo galą, o jis turėdavo atnešti ją dan- 
tyse, bėgdamas keturpėsčias. 

— Čionai, Cezari!.. Ak tu, nepaslinkši, pala, aš tau parody- 
siu!.. Puiku, Cezari, esi geras šunelis!.. O dabar tarnauk! 

Ir jam patiko žemintis, jis stačiai mėgavosi gyvulio vaidme- 
niu. Pats troško smukti dar žemiau. 

— Mušk stipriau!..— šaukdavo jis.— Au au! Aš pasiutęs, 
mušk stipriau! 

Paskum jai užėjo naujas užgaidas, kartą ji pareikalavo, kad 
jis atvažiuotų paradine kamerhero apranga. Kai jis pasirodė išsi- 
pustęs, prisijuosęs špagą, skrybėlėtas, baltomis kelnėmis, rau- 
donu fraku, ištisai išsiuvinėtu auksu, prie kairiojo skverno taba- 
luojančiu simboliniu raktu, štai tada prasidėjo juokai, pašaipos, 
patyčios. Ypač ją pralinksmino raktas, davęs dingstį paleisti ir 
šiaip jau nežabotą vaizduotę ir apiberti jį pačiomis nešvankiau- 
siomis blevyzgomis. Gardžiuodamasi savo panieka šios žemės 
viešpačiams, be paliovos kvatodama, ji džiūgavo žemindama 
grafą paradine apranga, stumdė jį, gnaibė, komandavo: „Dumk 
iš čia, kamerhere!", sulig tais žodžiais spirdama jam į užpakalį, — 
jai dingojosi, kad ji nuo širdies spardo Tiuilri rūmus, imperato- 
riaus dvaro didybę, tik dėl to viešpataujančią ligi šiolei, jog 
visi prancūzai — bailiai ir padlaižiai. Štai ką ji galvojanti apie 
aukštuomenę! Tai buvo jos kerštas, taip ji stengėsi nejučia išlieti 
pagiežą, iš kartos į kartą perduodamą drauge su motinos pienu. 
Paskum, kai kamerheras nusirengdavo ir patiesdavo mundurą 
ant grindų, ji liepdavo jam šokinėti, ir jis šokinėdavo, liepdavo 
jam spjaudyti ant munduro, ir jis spjaudydavo, liepdavo jam 
trypti auksinius akselbantus, erelius, ordinus, ir jis trypdavo. 
Šlept, trept! Nieko nebėr, viskas vėjais! Ji sudirbo kamerherą, 

kaip sudirbdavo kvepalų flakoną arba porcelianinę saldaininę, 
pavertė jį atmata, krūvele purvo pagriovy. 

Tuo tarpu auksakaliai netesėjo žodžio ir lovą pristatė tik 
sausio viduryje. Miufa tuo metu buvo Normandijoje, kur buvo 
išvažiavęs parduoti paskutinio išlikusio žemės sklypo, — Nana 
reikalavo keturių tūkstančių frankų, ir nedelsiant. Grįžti jis 
tarėjo tik po dviejų dienų; tačiau sutvarkęs reikalus, skubinosi 
atgal ir, net neužsukęs namo į Miromenilio gatvę, iškart nudar- 
dėjo į Viljė prospektą. Jis turėjo galinių durų raktą, tad, niekieno 
nepastebėtas, įėjo iš Kardinė gatvės. Zojė, šluostanti dulkes nuo 
bronzinių statulėlių viršutinio aukšto svetainėje, nustėro pama- 
čiusi grafą ir, neišmanydama, kaip jį sulaikyti, leidosi į ilgas 
kalbas pasakodama, jog ponas Veno štai jau nuo vakar dienos, 
pažiūrėti baisiai susijaudinęs, ieškąs pono grafo, net dusyk jau 
buvęs atėjęs ir maldavęs ją pasakyti ponui grafui, kad grįžtų 
namo, jei ponas grafas iš pradžių užvažiuotų pas ponią. Miufa 
klausėsi nieko nesuprasdamas; paskum pastebėjęs, jog kambarinė 
sunerimusi, staiga kone pašėlo, ištiktas tokio pavydo priepuolio, 
kokio jau niekad nebesitikėjo, ir puolė prie miegamojo durų, 
už kurių buvo girdėti kvatojant. Durys plačiai atsilapojo, o Zojė 
nuėjo sau, abejingai patraukusi pečiais. Didelis daiktas! Jei ponia 
suvis išprotėjo, tegu dabar pati gelbstisi iš bėdos, kaip išmano. 


Atsivėrus neregėtam vaizdui, Miufa sustojo it nudiegtas prie 
slenksčio, ir iš krūtinės jam išsiveržė riksmas: 

— Dieve mano!.. Dieve mano!.. 

Atnaujintas miegamasis spindėjo karališka prabanga. Sidab- 
rinių vinučių galvutės lyg tikros žvaigždės žėrėjo arbatinių 
rožių spalvos aksominių apmušalų dugne, — tokio atspalvio būna 
dangus tais ypač romiais vakarais, kai, dienai gęstant, dar švie- 
siame horizonte sužimba Venera,— kampuose paauksuotos 
pynės, auksu ataustų nėrinių apvadai tviskėjo it liepsnų liežuvė- 
liai ir lyg palaidi rusvi plaukai dangstė kambario nuogystę, ryš- 
kindami jos šviesius, gašlumą kurstančius tonus. O priešais sto- 
vėjo nauja, iš aukso ir sidabro nukalta lova, spindėdama savo 
raižiniais, tikras sostas, pakankamai platus, kad Nana galėtų išsi- 
pleikti visu savo nežemiškų nuogumu, bizantinio prašmatnumo 
altorius, sukurtas jos visagalės lyties šlovei, ir dabar ji gulėjo 
ten, niekuo neprisidengusi, nelyginant deivė, kelianti šventą 
šiurpą savo begėdiškumu. O šalia jos, šalia akinamo baltumo 
krūtinės, šalia tos pergalingosios deivės, riogsojo lyg kokia 
bjaurastis, nukaršusi kerėpla, juokinga ir pasigailėtina išdvasa — 
vienmarškinis markizas de Šuaras. 


Grafas susidėjo rankas. Siurpo nukrėstas, pakartojo: 
— Dieve mano!.. Dieve mano!.. 

Vadinasi, markizui de Šuarui žydėjo auksinės rožės, ištisi 
krūmai auksinių rožių, žvelgiančių pro auksinius lapus; vadinasi, 
prie jo kūliais ritosi amūriukai, smagus būrys nutrūktgalvių, 
meiliai šypsančių jam ir dūkstančių sidabriniame tinkle; o koju- 
galy faunas traukė skraistę nuo snaudžiančios nimfos, nuvargin- 
tos meilės žaidimų, kad jis matytų Naktį, kaip du vandens lašai 
panašią į Naną, tokių pat pernelyg plačių strėnų, iš kurių visi ją 
pažindavo. Tysantis šalia žmogaus pavidalas, šešiasdešimties 
metų paleistuvavimo nualintas ir išsekintas, mirties šešėliu 
temdė akinamai skaistaus moters kūno apoteozę. Pamatęs atsi- 
veriant duris, markizas pasikėlė, perimtas senatviškos suvaikė- 
jusio karšinčiaus baimės; ta paskutinė meilės naktis jį pribaigė, 
atėmė jam protą, nubloškė atgal į kūdikystę; ir, nebeįstengda- 
mas išdaužti žodžio, jis kažin ką vebleno, lyg norėjo bėgti, 
bet nejudėjo iš vietos, it paralyžiaus trenktas, tik kretėjo visu 
kūnu, tiksliau, visais griaučiais, iš po antklodės iškišęs nuogą 
koją, atgrasią pamėlusią koją, apžėlusią žilais šeriais. Nors 
ir kaip sutrikusi, Nana nesusivaldžiusi nusikvatojo. 


— Gulk tu, nerk į lovą! — suriko ji ir, apvertusi jį aukštiel- 
ninką, uždengė paklode it krūvą atmatų, kurias gėda rodyti žmo- 
nėms. 

Ir, iššokusi iš lovos, nubėgo uždaryti durų. Kad nesiseka, tai 
tikrai nesiseka su tuo Miufėku! Amžinai atsibeldžia ne laiku! 
Kuriam galui jam padilgusi uodega lėkt Normandijon pinigų? 
Seniokas atnešęs jai tuos keturis tūkstančius frankų, ir juodu, 
savaime suprantama, sugulę. Užtrenkdama duris, ji suriko: 

— Būta ko virkauti Tu pats kaltas! Bene kas eina va šitaip į 
miegamąjį? Gana, nusibodai, laimingos kelionės! 

Miufa stovėjo prie uždarų durų lyg perkūno trenktas, sukrės- 
tas ką tik matyto vaizdo. Vis stipriau krėtė šiurpas, lediniu šalčiu 
užliedamas kojas, krūtinę, galvą. Paskum grafas susvyravo lyg 
viesulo laužomas medis, suklupo ant grindų, net sąnariai subraš- 
kėjo. Ir, beviltiškai grąžydamas rankas, sulemeno: 

— To jau per daug! Dieve mano, to jau per daug! 

Jis taikstėsi su viskuo. Bet dabar nieko nebegalėjo padaryti, 
pasijuto bejėgis, nugrimzdęs į tą akliną tamsą, kur žmogus neten- 
ka proto. Tebegrąžydamas rankas, jis sukaupė paskutines jėgas 
ir, pakėlęs akis į dangų, ėmė šauktis Dievo: 

— Ne, ne, nenoriu!.. Ateik, Dieve, išgelbėk mane arba leisk 
man numirti!.. Ne, ne, Dieve mano, tik ne šitas žmogus! Viskas 
baigta, paimk mane, išsivesk, kad nieko nebematyčiau, nieko 
nebejausčiau... Viešpatie, atsiduodu į Tavo rankas, Tėve mūsų, 
kuris esi danguje... 


Ir, degdamas tikėjimo ugnimi, Miufa kreipėsi į Dievą karšta 

malda, kuri veržte veržėsi jam iš lūpų. Staiga kažkas palietė jam 
petį. Jis kilstelėjo akis: priešais stovėjo ponas Veno, stebėda- 
masis, kad grafas meldžiasi prie šitų durų. Tuomet Miufa puolė 
senukui ant kaklo, jam buvo toks įspūdis, jog Dievas atsiliepė 
į jo maldą. Pagaliau ašaros ištryško jam iš akių, jis graudžiai 
pravirko ir ėmė kūkčiodamas kartoti: 

— Broli mano, broli... 

Ir tas įžeisto orumo riksmas palengvino jo kančias. Jis bu- 
čiavo poną Veno, ašaromis drėkino jam veidą ir gokčiodamas 
kalbėjo: 

— O broli, mano, kaip man skaudu!.. Dabar tik jus vieną 
teturiu, broli mano... Veskitės mane, kad mano kojos niekad 
čia nebūtų, veskitės dėl Dievo meilės... 

Tuomet ponas Veno priglaudė jį prie krūtinės. Jis taipgi 
vadino grafą broliu. Tačiau grafo laukė dar vienas smūgis: jau 
dvi dienos, kai ponas Veno ieškojo grafo Miufa, norėdamas jam 
pranešti, jog grafienė Sabinė visai išprotėjo ir pabėgo iš namų 
susidėjusi su madingų drabužių parduotuvės skyriaus vedėju, ir 
apie tą siaubingą skandalą jau kalbėjo visas Paryžius. Matyda- 
mas, kad grafas apimtas tokios religinės ekstazės, ponas Veno 
suprato, jog pasitaikė labai patogi proga, ir todėl tuoj papasakojo 
visą nutikimą, tą tragišką, bet sykiu lėkštą atomazgą, grafų 
Miufa giminės istorijos finalą. Grafas nė kiek nesusijaudino: 
didelio čia daikto, kad žmona išvažiavusi, pagyvensim — pa- 
matysim. Ir, vėl nevilties perimtas, siaubo pilnomis akimis jis 
spoksojo į tas duris, sienas, lubas ir melste meldė poną Veno: 


— Veskitės mane... Nebegaliu, veskitės mane... 

Ponas Veno išsivedė jį kaip mažą vaiką. Nuo tos dienos Miufa 
visa esybe atsidavė jėzuitui. Iš naujo ėmė griežtai laikytis tikė- 
jimo priedermių. Visas gyvenimas sugriuvo. Tiuilri rūmuose 
pasipiktinta tokiu skandalu, ir jis turėjo atsistatydinti ir atsisa- 
kyti kamerhero pareigų. Estelė, tikra duktė, pareiškė tėvui ieškinį 
reikalaudama šešiasdešimties tūkstančių frankų, kuriuos pagal 
tetos testamentą turėjo gauti ištekėjusi. Visiškai nuskurdęs, da- 
bar jis vargiai manėsi iš kitados milžiniško turto trupinių, ku- 
riuos, kadaise Nanos paniektus, stengėsi išveržti grafienė. Sabinė, 
užsikrėtusi maru, tos mergšės užneštu į jų namus, nuėjusi pla- 
čiais keliais, pati tapo visa ko ardytoja, šeimos pamatų griovėja. 
Po visų nuotykių grafienė grįžo pas vyrą, ir jis priėmė ją, viską 
atleisdamas, kaip ir pridera geram krikščioniui. Ji buvo jo gyva 
gėda. Bet ilgainiui, vis labiau pasiduodamas abejingumui, jis 
nustojo krimstis dėl tokių menkniekių. Apvaizda išplėšė jį iš 
paleistuvės glėbio ir atidavė į Dievo rankas. Tai buvo lyg reli- 
ginė atmaina visų tų kūniškų malonumų, kurių dovanodavo jam 

Nana,-— tas pats veblenimas, tie patys maldavimai, Dievo pra- 
keiktos būtybės, įmurkdytos į gimtosios nuodėmės purvą, nevil- 
tis ir nusižeminimas. Klūpodamas bažnyčioje ant ledinių aslos 
plokščių, jis mėgaudavosi tais pačiais malonumais, kuriais rnė- 
gaudavosi ir anksčiau: ir kūno traukuliai, ir saldūs proto apte- 
mimo akimirksniai tenkino jo dvasios poreikius, glūdinčius tam- 
siose jo esybės gelmėse. 


Tą vakarą, kai grafas galutinai nutraukė santykius su Nana, į 
rūmą Viljė prospekte atėjo Minjonas. Ilgainiui jis priprato prie 
Fošri, galop netgi ėmė džiaugtis, kad žmona turi dar vieną vyrą, 
ir tauriai patikėjo jam visus smulkius ūkio rūpesčius, užkrovė 
priedermę nuolatos prižiūrėti Rozą ir kasdienėms namų reikmėms 
leisti pinigus, uždirbtus dramaturgo plunksna; o kadangi Fošri, 
savo ruožtu, buvo gana nuovokus, nekėlė juokingų pavydo sce- 
nų, kaip ir Minjonas atlaidžiai žiūrėjo į turtingus Rozos gerbė- 
jus, abu ponai vyrai kuo gražiausiai sutarė ir nėmaž vienas kito 
nevaržė, pasitaikius progai nuošaly pasismaginti; abu darbavosi 
petys į petį šeimos labui, džiaugdamiesi ta sąjunga, teikiančia 
visokeriopų gėrybių. Viskas ėjo darniai, viskas puikiai sekėsi, 
ir abu varžėsi vienas su kitu stengdamiesi gausinti namų turtą 
ir šeimos laimę. Fošri patarimu, Minjonas atėjo pas Naną, tikė- 
damasis pavilioti Zoję, kurios nuovoką žurnalistas nepaprastai 
vertino; paskutiniu metu Roza baisiai krimtosi — namuose viskas 
ėjo kreiva vėže, nes ji niekaip negalėjo gauti patyrusios tarnaitės. 
Duris atidarė Zojė, ir Minjonas iškart nusivedė ją į valgomąjį. 
Sulig pirmais žodžiais Zojė šyptelėjo: nieko neišeisią, ji tikrai 
paliekanti ponią, bet ketinanti verstis pati; ir santūriai, bet po- 
draug išdidžiai šypsodama pridūrė, jog kas dieną gaunanti aibę 
pasiūlymų, — tos damos stačiai plėšiančios ją viena kitai iš rankų, 
ponia Blanšė aukso kalnus žadėjusi, kad ji tik eitų tarnaut. Zojė 
išperkanti Trikonės verslą, jau seniai puoselėjanti tą projektą, o 
štai dabar pagaliau pasiryžusi surizikuoti visomis savo santau- 
pomis ir įgyvendinti slaptą svajonę; ji turinti aibę drąsių už- 
mojų, svajojanti praplėsti verslą, išsinuomoti kokį rūmą ir su- 
burti ten viso Paryžiaus grožybes; norėjusi tam darbui pasitelkti 
Atlasinę, bet toji kvailė visiškai nusivalkiojusi ir dabar mirštanti 
ligoninėje. 


Minjonas neatlyžo stengdamasis pabrėžti, kad, imdamasi 
verslo, ji neišvengsianti pavojų, bet Zojė, neaiškindama, kokį 
verslą turinti galvoje, tik kreivai šyptelėjo ir, lyg būtų ketinusi 
atidaryti konditerijos krautuvę, atsakė: 

— Et, prabangos dalykai visados turi paklausą... Matot, aš 
pakankamai ilgai esu tarnavusi kitiems, tad dabar tegu kiti man 
tarnauja. 


329 


Ir žiauri grimasa iškreipė jai lūpas: pagaliau ji būsianti „po- 
nia", pagaliau visos tos damos, kurių purvus ji gramdė ištisus 
penkiolika metų, kojas jai laižysiančios už kelis luidorus. 

Minjonas paprašė, kad Zojė praneštų apie jį Nanai, ir toji, 
pareiškusi, jog ponia nuo pat ryto esanti prastai nusiteikusi, 
išėjo palikdama jį vieną. Jis buvo čia tik vieną kartą ir nespėjo 
kaip reikiant apžiūrėti rūmo. Valgomasis su gobelenais, indauja 
ir sidabriniais servizais jį nustebino. Be niekur nieko atidaręs 
duris, jis apvaikščiojo svetainę, oranžeriją, grįžo atgal į prieš- 
kambarį; ir ta stulbinanti prabanga, auksuoti baldai, atlasai ir 
aksomai pamažu pripildė jį tokio susižavėjimo, net širdis pašėlo 
tankiai plakti. Nusileidusi apačion, Zojė pasiūlė aprodyti jam 
visus namus — tualeto kambarį, miegamąjį. Atsidūrus miegama- 
jame, Minjonui ko nesprogo širdis; jis grožėjosi, džiūgavo, grau- 
denosi. Toji pasiutėlė Nana jį stačiai pritrenkė, o juk jisai, regis, 
visa ko buvo matęs gyvenime. Nors namuose viešpatavo pairutė, 
nors tarnai grobstė viską, siaubė ir niokojo, čia buvo susikaupę 
tiek turto, kad jo būtų užtekę visoms skylėms užkišti ir dar griu- 
vėsiams užkrauti. Ir, žvelgdamas į tą įspūdingą paminklą, Min- 
jonas nejučia prisiminė didelio masto statybas. Prie Marselio 
jam teko matyti akveduką, akmeninėmis arkomis apžergusį be- 
dugnę,— buvo tai išties gigantas, pareikalavęs milijonų frankų 
ir dešimties metų įtempto darbo. Serbūure jis matė naują uostą, 
milžiniškus pastolius, šimtus žmonių, prakaituojančių saulėkai- 
toje, mašinas, akmens luitais atitveriančias jūrą ištisine siena, 
ant kurios kartais raudonuodavo kruvinas blynas — viskas, kas 
atlikdavo nuo darbininko. Tačiau dabar visa tai Minjonui atrodė 
menka, nepalyginamai labiau stebino jį Nana; ir dabar, žavėda- 
masis jos darbo vaisiais, jis vėl pajuto tą pagarbą, kurią kartą 
per iškilmes sukėlė jam cukraus fabrikantas, pasistatydinęs iš- 
ties karališkus rūmus ir visą prabangą apmokėjęs viena vienin- 
tele medžiaga — cukrumi. Nana turėjo kitokį turtą — juokingą 
niekniekį, sklypelį švelnaus nuogo kūno, — žodžiu, gėdingą, bei 
sykiu tokį galingą niekniekį, jėga prilygstantį svertui, kuriuo 
galima apversti pasaulį; štai šitaip pati viena, be darbininkų, 
be mašinų, inžinierių išgalvotų, ji sugebėjo sukrėsti Paryžių ir 
susikrauti turtą, po savo kojomis prisiklojusi rietuves lavonų. 


— Ak Dieve mano, tai bent mechanizmas! — žavėdamasis su- 
šuko Minjonas ir vėl pajuto dėkingumą visagalei Nanai. 


Apie vidurdienį Nana visiškai puolė į neviltį. Iš pradžių, 
grafui susidūrus su markizu, ją ištiko isterijos priepuolis, ir ji 
nei iš šio, nei iš to prapliupo kvatoti. Paskum, kai pagalvojo, 
kad senukas leisgyvis fiakru darda namo ir kad ji niekados 
daugiau nebesusitiksianti su vargšeliu Miufėku, kuriam tiek 

kraujo sugadinusi, jos jausmingą širdį užgulė švelnus liūdesys. 
Truputį vėliau ji supyko sužinojusi, jog Atlasinė, be pėdsako 
dingusi prieš dvi savaites, galus grobstanti Laribuazjerės ligo- 
ninėje,— taip jai sugadino nuotaiką ponia Rober. Kaip tik tada, 
kai Nana liepė kinkyti arklius, ketindama važiuot atsisveikinti 
su ta bjauria padraika, atėjo Zojė ir ramiai pareiškė, jog po sa- 
vaitės atsisako savo vietos. Nana visai nusiminė: juk, Zojei 
išėjus, ji neteksianti paskutinio artimo žmogaus. Dieve mano, 
ką ji darysianti likusi vienui viena? Ir puolė maldauti Zoję, o 
ši, širdies gilumoje džiaugdamasi ponios širdgėla, ją išbučiavo 
norėdama įrodyti, jog nieko bloga jai nelinki: ką beveiksi, jaus- 
mai savo keliu, reikalai — savo. Žodžiu, diena pasitaikė netikusi 
kaip reta. Galutinai subjurus nuotaikai, Nana net pamiršo, kad 
ketino aplankyti Atlasinę, ir slampinėjo po mažąją svetainę, 
bet tuo metu atėjo Labordetas — matęs netoliese nebrangiai 
parduodant nuostabius nėrinius; bešnekėdamas jis probėgšmais 
užsiminė, jog pasimiręs Zoržas. Nanai šaltis pagairavo po širdimi. 


— Ką? Zizi mirė? — suriko ji. 

Ir jos žvilgsnis nejučia nukrypo į kilimą, bet rausva dėmė 
jau, buvo dingusi, nusitrynusi tiekos kojų trypiama. Tuo tarpu 
Labordetas pridėjo vieną kitą detalę: niekas dorai nežinąs, 
kas atsitikę, vieni šneką, jog atsivėrusi žaizda, kiti tvirtiną, kad 
nusižudęs, puolęs į Fondetės tvenkinį ir nusiskandinęs. Nana vis 
kartojo: 


— Mirė! Mirė! 

Ašaros nuo pat ryto veržė jai gerklę, tad ji pratrūko raudoti, 
sočiai išsiverkė. Ją perėmė begalinis sielvartas, užgriuvo kažkas 
tokio nenusakomo, sunkaus, kad jai visai nusviro rankos. Labor- 


detas prašneko apie Zoržą, bandė ją guosti, bet Nana nutildė jį 
mostu ir užsikirsdama prabilo: 


— Ne dėl jo vieno verkiu, o dėl visko, visko... Kokia aš ne- 
laiminga!.. Pamatysit, jie dar ims kalbėt, kad aš paskutinė pa- 
šlemėke... Kas be ko, ten motina plaukus raunasi iš sielvarto, 
šičia tas vergeta visą rytą virkauja prie mano durų, o kur dar 
visi kiti, kurie nuskuro visus savo pinigus man iššvaistę... Gerai 
jau, gerai, pliekit Naną, pliekit tą nenaudėlę! Ak, viską galima 
ant manęs suverst, ir nors aš negirdžiu, bet puikiai žinau, ką jie 
už akių apie mane sako: ta šlykšti mergšė gula su kuo papuola, 
vieniems paskutinius marškinius nuplėšia, kitus į kapus nuvaro, 
o jau kiek skausmo žmonėms pridarė — jaučio odoj nesurašysi... 


Ji nutilo, ašarų smaugiama; netverdama širdgėla, griuvo 
skersai sofos, įsikniaubė į priegalvėlį. Jautė, kaip visos bėdos, 


subėgusios iš visų pusių, visos skriaudos, kurių ji pridarė žmo- 

nėms, ją užlieja karšta graudulio banga; ir dusliu balsu prapliupo 
guostis kaip nuskriausta mergytė: 

— Ak, bloga man! Bloga!.. Nebegaliu, dūstu... Kaip sunku, 
kai žmonės tavęs nesupranta, kai visi eina prieš tave, nes jie stip- 
resni... O jeigu žmogus neturi ko sau prikišt, jei žmogaus sąžinė 
švari?.. Taip, taip, švari! 

Ji įtūžo, pasipiktino. Pašoko nuo sofos, nusišluostė ašaras, 
susijaudinusi ėmė blaškytis po kambarį. 

— Ne, ne, tegu jie šneka, kas tik ant seilės užeina, bet aš 
čia niekuo dėta! Bene aš bloga, ką? Viską atiduodu, ką turiu, mu- 
sės ir tos negalėčiau užmušt... Jie kalti, taip, jie patys kalti!.. 
Visad stengiuosi nė vieno nenuskriaust. Jie kabinosi man į si- 
joną, o štai šiandien žiūrėk — vieni kojas užvertė, kiti išmaldos 
prašo, treti visais varpais skambina, kad aš jiems širdį sudau- 
žiau... 

Paskum, sustojusi prieš Labordetą, paplojo jam per petį. 

— Na, sakyk, sakyk teisybę, juk tu pats savo akimis matei 
viską... Bene aš juos suvedžiojau? Argi ne jie patys traukė čionai 
voromis, argi nesirungė vienas su kitu, kad tik prasimanytų 
kuo didesnę šlykštybę? Man vemt norėjosi į juos bežiūrint! Prie- 
šinausi jiems kaip įmanydama, bijojau nuslyst į tą purvą, kuriame 
jie murdėsi... Na, kad ir toks dalykas: juk visi jie man piršosi. 
Ką tu pasakytum? Neblogai sugalvota, ar ne? Taip, branguti, jei 
tik būčiau norėjusi, seniai būčiau buvusi arba grafienė, arba 
baronienė. Tai va, aš atsisakiau, garbė Dievui, dar turiu proto... 
O kiek šlykštybių, kiek nusikaltimų jie būtų pridarę, jei būčiau 
sutikusi!.. Visi kaip vienas būtų vogę, žudę, tėvą motiną papjovę. 
Būčiau pasakiusi bent žodelį, ir amen, bet nepasakiau... O štai 
dabar matai, kaip man atsiteisia... Imkim kad ir Dagnė: juk aš jį, 
šunsnukį, apvesdinau, turtingą nuotaką jam prisukau, kai badu 
dvėsė, o prieš tai ištisomis savaitėmis nė skatiko iš jo neėmiau, 
už dyka prisileisdavau. Vakar susitinku, o jisai snukį suka į šoną, 
pažint manęs nenori. Ak tu, galvijau neraliuotas! Kas jau kas, o 
tu didesnė šlykštynė už mane! 


Ji vėl ėmė vaikščioti po kambarį, paskum atsivedėjusi trenkė 
kumšteliu į staliuką. 

— Velniai griebtų, nėr teisybės pasauly! Visuomenė prastai 
sutvarkyta! Visi pliekia moteris, o juk prie visos tos bjaurasties 
puola vyrai, ne moterys... Zinai, dabar galiu tau atvirai pasakyt: 
kai juos prisileisdavau,— supranti, ką turiu galvoj? — tai va, 
malonumo nejausdavau nė trupučio, girdi, nė truputėlio. Atgrasu 
man būdavo, garbės žodis!.. O dabar sakyk man, kuo aš čia dėta?.. 
Dievaž iki gyvo kaulo jie man įkyrėjo! Jeigu nebūtų lindę, bran- 
guti, jei nebūtų pavertę manęs tokia, kokia dabar esu, gal jau se- 

niai būčiau vienuolyne poterius kalbėjusi, nes nuo mažumės 
tikiu Dievą... Vadinas, po velnių, ir gerai, kad jie ir savo pinigus, 
ir savo kailį prikišo. Patys kalti! O aš čia niekuo dėta! 

— Be abejo, — pritarė Labordetas, jos žodžių įtikintas. 

Zojė įvedė Minjoną, ir Nana sutiko jį šypsodama: gana, prisi- 
bliovė. Vis dar degdamas susižavėjimu, jis pagyrė jos apystatą, 
bet ji lyg tarp kitko prasitarė, kad rūmas jai atsibodęs; dabar 
ji svajojanti apie ką kita, vieną kurią dieną imsianti ir viską 
išparduosianti. Pakum, kai Minjonas išdėstė, ko atėjęs, — senį 
Boską paralyžius prikaustęs prie krėslo, jo šalpai skiriamas vie- 
nas spektaklis, — Nana baisiai susigraudino ir išpirko dvi ložes. 
Tuo tarpu atėjo Zojė ir pranešė, jog karieta jau esanti prie vartų; 
ponia liepė atnešti skrybėlaitę ir, risdamasi kaspinus, papasakojo, 
kas nutikę vargšelei Atlasinei; paskum pridūrė: 

— Važiuoju ligoninėn... Niekas manęs taip nemylėjo kaip 
jinai. Ak, gryna tiesa, kad vyrai neturi širdies!.. Nežinia, gal jau 
nė gyvos jos nebeužtiksiu. Tiek to, paprašysiu, kad leistų pažiu- 
rėt. Bent paskutinisyk pabučiuosiu. 


Labordetas ir Minjonas šyptelėjo. Nanos liūdesys jau buvo 
atlėgęs, ji taipgi nusišypsojo, nes jųdviejų neturėjo galvoj, kal- 
bėdama apie vyrus, juodu viską galėjo suprasti. Ir tikrai juodu 
abu tylėjo susikaupę žiūrėdami į Naną, susisagstančią pirštinai- 
tes. Ji stovėjo tarp visų tų nesuskaitomų turtų, kaip visagalė 
valdovė iš aukšto žvelgdama į pulkus vyrų prie savo kojų. Ne- 
lyginant žiaurūs senovės dievai, kurių šventovės nusėtos žmonių 
kaulais, ji mynė po kojomis kaukoles, skleidė aplink negandas: 
pašėlusios liepsnos surijo Vandevrą, tolimąsias Kinų jūras vagoja 
ilgesio kamuojamas Fukarmonas, priverstas dorai gyventi su- 
bankrutavęs Staineris, galop patenkinta La Faluazo tuštybė, 
tragiškai iširo grafų Miufa šeima, o prie bedvasio Zoržo kūno 
budi Filipas, tam tyčia išleistas iš kalėjimo. Taip ji baigė savo 
darbą, viską griaudama ir skleisdama pražūtį, — musė, kuri atlėkė 
iš Paryžiaus priemiesčių mėšlynų, nešina visuomenės gedimo 
užkratu, ir apdavė juo vyrus, vien prie jų prisiliesdama. Ir gerai 
padarė, teisingai pasielgė, nes atsikeršijo už savo pasaulį, skarma- 
lių ir atstumtųjų pasaulį. Ir tuo metu, kai, pasiekęs šlovės zenitą, 
jos moteriškasis pradas džiaugėsi pergale, iš aukšto žvelgdamas 
į savo aukas, lygiai kaip saulė ryto metą patekėjusi apšviečia 
lavonais nuklotą kautynių lauką, pati Nana visiškai nenuvokė, 
ką padariusi, lygiai kaip gražus besmegenis gyvis buvo tokia 
pat šauni gera merga. Putlumo putli, riebumo riebi, sveiko kūno, 
besaikio linksmumo. Nieko ji neėmė į galvą, tas kvailas rūmas 
atrodė jai per ankštas, griozte užgrioztas baldais, kad kojai vietos 
nebuvo. Vargana lūšna, ir tiek, gera nebent pradžiai. Dabar 

ji svajojo apie ką kita, apie gražesnę dalią; ir išsipusčiusi išva- 
žiavo paskutinisyk pabučiuoti Atlasinės — švarutė, valyva, ori, 
lyg iš naujo gimusi, lyg nebūtų gyvenimo maigyta. 


XIV 


Nana netikėtai dingo iš Paryžiaus: šuolis, puolis, skrydis į 
nežinomus kraštus. Prieš išvažiuodama ji pasidarė sau smagią 
pramogą — išpardavė, iškišo viską: ir rūmą, ir baldus, ir brange- 
nybes, netgi suknias ir baltinius. Iš lūpų į lūpas ėjo skaičiai: 
per penkis aukcionus susidariusi mažų mažiausiai šešis šimtus 
tūkstančių frankų. Paskutinįsyk Paryžius ją matė fejerijoje „Me- 
liuzina", pastatytoje Getė teatre, kurį nutrūktgalviškai išsinuo- 
mojo Bordenavas, kaip ir anksčiau, plikas it tilvikas; Nana vėl 
pasirodė scenoje drauge su Priujeru ir Fontanu — suvaidino 
visagalę ir bežadę fėją, bet keliomis plastiškomis pozomis užka- 
riavo žiūrovų širdis. Paskum tomis triukšmingo pasisekimo 
dienomis, kai Bordenavas, pasinešęs į reklamą, visą Paryžių 
išmargino sieksninėmis afišomis, vieną gražų rytą pasklido 
gandas, jog Nana pabėgusi į Kairą: stačiai susipykusi su direkto- 
riumi, prikibusiu dėl kažin kokio jam nepatikusio žodžio, užsi- 
ožiavusi kaip moteris, pernelyg aptekusi turtais, kad leistųsi per 
nosį braukoma. Beje, jau seniai buvo užsimetusi truks laikys 
nusigauti pas turkus. 


Bėgo mėnesiai. Nana imta primiršti. Kai ponai vyrai ir jų 
damos netyčia prisimindavo jos vardą, kiekvienas skubėdavo 
papasakoti neįtikimiausią, nuostabiausią istoriją, nesiskaity- 
damas su kitų versijomis. Nana pavergusi vicekaraliaus širdį, 
viešpataujanti prašmatniuose rūmuose, turinti savo žinioje du 
šimtus vergų, kuriems pramogos dėlei liepianti kapoti galvas. 
Nieko panašaus, ji praužusi visus pinigus su milžinu negru, 
stačiai protą dėl jo pametusi, o jis paskutinius marškinius jai 
nuvilkęs ir įstūmęs į Kairo paleistuvystės akivarą. Po dviejų 
savaičių visus pritrenkė naujiena — vienas žmogus dievažijęsis, 
jog susitikęs Naną Rusijoje. Legenda plito: ją išlaikąs kunigaikš- 
tis, ji skendinti deimantuose. Ilgai netrukus visos damos atminti- 
nai žinojo visas jos brangenybes — girdi joms viską nuodugniai 
aprašę, nors niekas negalėjo pasakyti, kas būtų galėjęs jas apra- 
šyti: žiedai, auskarai, apyrankės, dviejų pirštų platumo vėrinys, 
karalienės diadema su briliantu sulig nykščiu didumo. Ji paslap- 
tingai spindėjo tolimų kraštų ūukanoje lyg brangakmeniais 
nusagstyta deivė. Dabar jos vardas minėta rimtai, pagarbiai: esą 
galima tik svajoti apie tokius turtus, susikrautus barbarų šalyje. 


Vieną liepos vakarą, apie aštuntą valandą, išlipusi iš karietos 

Sent-Onorė priemiesčio gatvėje, Liusi pastebėjo Karolinę Ekė, 
pėsčiomis einančią į gretimą krautuvėlę. Ji pašaukė Karolinę 
ir tuoj viską išklojo: 

— Tu jau pietavai, vadinasi, laisva?.. Ak brangute, važiuo- 
jam... Nana grįžo. 

Karolinė iškart atsisėdo greta Liusi, ir toji kalbėjo toliau: 

— Zinai, brangute, mudviem šičia beplepant, ji, galimas daik- 
tas., bus jau pasimirusi. 

— Pasimirusi? Ką čia šneki? — sušuko apstulbusi Karolinė.— 
Kur ji? Nuo ko gi mirė? 

— Grandotelyje... Nuo raupų... Ak, tai ilga istorija! 

Liusi įsakė vežėjui paskubėti. Ir, arkliams lekiant Karališ- 
kąja gatve, o paskum bulvarais, ji vienu atsikvėpimu padrikai 
papasakojo Karolinei Nanos nuotykius: 

— Tu tik pagalvok... Nana parvažiavo iš Rusijos, o kodėl — 
nežinia, regis, susikirto su savo kunigaikščiu... Mantą palieka 
stoty, apsistoja pas tetą, pameni, tą senę... Tai va! Puola prie 
savo vaikelio, o jis serga raupais; rytojaus dieną vaikelis miršta, 
ir Nana susiėda su teta dėl pinigų, mat žadėjo siųst jai pinigų, 
o toji akyse nebuvo mačiusi nė skatiko... Atrodo, dėl to vaikas 
ir būsiąs miręs; kur nepasimirs — juk apleistas ir neprižiūrimas... 
Tai va! Nana pabėga, važiuoja į viešbutį, ten susitinka su Minjo- 
nu kaip tik tuo metu, kai staiga prisimena bagažą... Ūmai jai pa- 
sidaro bloga, ima krėsti šiurpas, pykina, ir Minjonas parveža ją 
namo, pažada pasirūpinti bagažu... Na, ką pasakysi? Gudriau nė 
nesugalvotum! Bet štai kas gražiausia: Roza sužino apie Nanos 
ligą, pasipiktina, jog ta likusi viena mebliuotuose kambariuose, 
verkdama skuba jos slaugyti... Pameni, kaip jiedvi neapkentė 
viena kitos, stačiai dvi furijos! Taigi, brangute, Roza įsakė 
perkraustyti Naną į Grandotelį, kad bent pasimirtų prašmatnioje 
vietoje, ir tris naktis nesitraukė nuo ligonės, pati rizikuodama 
padvėsti... Man Labordetas visa tai papasakojo. Šit ir panorau 
pati pasižiūrėti... 


— Taip, taip, — įsiterpė labai susijaudinusi Karolinė.— Mud- 
vi abi užeisim pas ją. 

Pagaliau jiedvi atvažiavo. Bulvarai buvo kimštinai užsikimšę 
karietomis ir praeiviais, ir vežėjas turėjo prilaikyti arklius. 
Dieną Įstatymų leidžiamasis susirinkimas kaip tik balsavo už 
karą; iš visų gatvių plūdo minios, užtvindydamos šaligatvius ir 
grindinį. Šv. Magdalietės bažnyčios pusėje saulė leidosi į gais- 
rinį debesį, kruvina žara užliedama dangų, kurio atšvaitai it 
liepsnų liežuviai tviskėjo viršutinių aukštų languose. Leidosi 
sutemos, artėjo tas slogus ir liūdnas metas, kai tolin nusidrieku- 
sios tamsios prospektų properšos dar nežėri linksmais dujų 

žibintų žiburėliais. Ir tame veržliame'žmonių sraute vis garsiau 
aidėjo tolimas balsų gausmas, išblyškusiuose veiduose degė akys, 
ir kvaitulingas siaubo šuoras kėlė nerimą ir jaudrino protus. 

— Antai Minjonas,— tarė Liusi. — Pasakys, kas nauja. 

Po plačia Grandotelio arka stovėjo Minjonas ir sudirgęs žiūu- 
rėjo į minią. Kai Liusi apibėrė jį klausimais, jis užsiplieskė ir 
suriko: 

— Ką aš žinau! Stai jau dvi dienos, kai negaliu iš ten Rozos 
ištempti!.. Šiaip sakysi ar taip, o tai kvaila stačia galva pulti 
mirčiai į nasrus! Gražutė bus, kaip kažin ką, visus sužavės savo 
rauplėtu veidu! Tik to mums betrūko. 

Vien pagalvojus, kad Roza gali pasidaryti negraži, jį ėmė 
siutas. Kaip niekur nieko jis paliko Naną likimo valiai, nė iš tolo 
nežadėdamas taikstytis su kvailu moterišku pasiaukojimu. Bet 
tuo metu, perbėgęs skersai bulvaro, prie jų priėjo Fošri ir taipgi 
nerimastaudamas paklausė, kas nauja. Abu vyrai ėmė raginti 
vienas kitą užlipti į viršų,-- jau kuris laikas juodu vadino vienas 


kitą „tu“. 

— Nieko nauja, berneli,— pareiškė Minjonas.— Būk geras, 
užlipk į viršų, gal tau pavyks ją perkalbėti ir išsivesti. 

— Va, dailiausia! Matai, koks gudrus! — atkirto žurnalis- 
tas.— O kodėl pats nelipi? 

Tuomet Liusi paklausė, kelintame kambaryje esanti Nana, ir 
juodu abu suskato ją maldauti, kad išsivestų Rozą, kitaip jie su- 
sipyksią. Tačiau Liusi ir Karolinė neskubėjo. Mat pastebėjo Fon- 
taną, kuris, susikišęs rankas į kišenes, susidomėjęs žiopsojo į 
sustingusius praeivių veidus. Išgirdęs, jog Nana viešbutyje ir, 
be kita ko, serga, tuoj nutaisė sielvartingą miną. 

— Vargšelė...— tarė.— Eisiu paspaust jai ranką... O kas jai? 

— Raupai,— trumpai atsakė Minjonas. 

Aktorius jau buvo bežengiąs tarpuvartėn, bet, išgirdęs tą 
žodį, pasuko atgal ir burbtelėjo drebančiu balsu: 

— Še tau, velniai rautų! 

Su raupais menki juokai. Fontanas'pats ko neužsikrėtęs rau- 
pais, kai jam buvę penkeri metukai. Minjonas papasakojo, kad 
viena jo seserėčia mirusi nuo raupų. Na, o Fošri turėjo teisę kal- 
bėti apie raupus, ligi šiolei nešiojąs jų žymes, — ir parodė tris 
mažyčius randelius tarpuakyje; ir kai Minjonas vėl ėmė raginti 
žurnalistą lipti viršun, girdi, raupais sergama tik vieną kartą, šis 
įniko įnirtingai pliekti tą kvailą teoriją ir, pateikęs keletą prie- 
šingų atvejų, išvadino gydytojus avigalviais. Tačiau jų ginčą 
nutraukė Liusi ir Karolinė, stebėdamosi tolydžio didėjančia kam- 
šatimi. 


— Žiūrėkit! Žiūrėkit! Kiek žmonių! 

Tamsa tirštėjo, tolumoje vienas po kito žiebėsi dujų žibintai. 
Apgulę langus smaksojo žiopliai, o apačioje, po medžiais, nuo 
šv. Magdalietės bažnyčios iki Bastilijos aikštės tvino, vis pla- 
čiau liejosi begalinis žmonių srautas. Neaiškus užesys sklido 
nuo tos susitvenkusios, dar bežadės minios, kuri suplaukė čionai 
varoma poreikio susimesti į krūvą ir dabar dramblojo vis labiau 
užsikrėsdama karštligišku šėlu. Tačiau minia staiga atšlijo, pra- 
siskyrė praleisdama kitą, dar veržlesnį srautą. Spūstyje ir kamša- 
tyje, tarp būreliais prasiskleidusių žmonių, pasirodė tuntas 
kepurėtų vyrų baltomis palaidinėmis, skanduojančių žodžius,it 
kūjo dūužiai vienodai plaukiančius oru: 

— Į Berlyną! Į Berlyną! Į Berlyną! 

Ir minia lydėjo juos žvilgsniais, pilnais niūraus nepasitikė- 
jimo, bet jis pamažu sklaidėsi, vaizduotė jau piešė didvyriškus 
reginius, kaip tai esti griaudžiant kariniams maršams. 

— Gerai jau, gerai,— ūmai filosofiškai nusiteikdamas su- 
niurzgė Minjonas,— ir eikit sau, kad jums snukius suskaldytų! 

Bet Fontanas, priešingai, susižavėjo tuo reginiu. Kaip kažin 
ką, eisiąs savanoriu. Kai priešas esąs prie sienų, kiekvieno pi- 
liečio priedermė ginti tėvynę; ir jis netgi atsistojo ta poza, ko- 
kia Napoleonas vaizduojamas prie Austerlico. 


— Na, einat su mumis? — paklausė jį Liusi. 
— Na jau ne,— atsiliepė Fontanas.— To dar betrūko, kad 
užsikrėsčiau! 


Priešais Grandotelį ant suoliuko sėdėjo vyriškis, nosine pri- 
sidengęs veidą. Eidamas pro šalį, Fošri mirktelėjo Minjonui ir 
parodė į jį smakru. „Ką, vis dar kiurkso?" — „Kiurkso, kaip ma- 
tai!" Ir žurnalistas dar sulaikė Liusi ir Karolinę, rodydamas joms 
į sėdintį žmogų. Kaip tik tuo metu šis pakėlė galvą, ir damos 
nejučia šūktelėjo pažinusios vyriškį. Tai buvo grafas Miufa; 
užvertęs galvą, jis spoksojo į viešbučio langą. 

— Žinot, jis nuo pat ryto šičia karkso, — pareiškė damoms 
Minjonas.— Jau šeštą valandą jį mačiau, nuo to laiko nė nekrus- 
telėjo iš vietos... Kai tik Labordetas jam pasakė, iškart čionai 
atskubėjo, ir štai sėdi nosine prisidengęs veidą... Kas pusvalandis 
prieina paklausti, kaip jaučiasi dama iš viršutinio aukšto, ir 
grįžta atgal... Po perkūnais, ten, prie ligonės, sėdėt, ko gero, ne- 
labai sveika; nors ir kaip mylėtum žmogų, o kojų nukratyt niekas 
nenori. 

Įsmeigęs akis į langą, grafas tarytum nesuvokė, kas dedasi ap- 
link. Jis tikrai nežinojo, kad paskelbtas karas, nieko nenumanė, 
negirdėjo minios šurmulio. 

— Pala, tuoj pamatysit, — tarė Fošri. 

Išties grafas atsistojo ir priėjo prie paradinių durų. Šveicaras 

jau žinojo, ko jam reikia, tad, nelaukdamas klausimo, šiurkščiai 
drėbė: 

— Pone, ji ką tik mirė. 

Nanamirė! Ta žinia visus sukrėtė. Netardamas nė žodžio, Miu- 
fa grįžo atgal prie suoliuko, vis dar dangstydamasis veidą nosine. 
Visi kiti suaičiojo. Bet jų balsus nustelbė riksmai, dar vienas 
tuntas praėjo pro šalį skanduodamas: 

— Į Berlyną! Į Berlyną! Į Berlyną! 

Nana mirė! Še tau, kad nori! Tokia gražuolė — ir mirė! Min- 
jonas lengviau atsiduso: pagaliau Roza galėsianti eiti namo. Vi- 
sus nukrėtė šiurpas. Fontanas, svajojęs apie tragišką vaidmenį, 
nutaisė sopulingą miną: lūpos jam atvipo, akys sustingo; o Fošri, 
prikandęs laikraštinio šaipūno liežuvį ir nuoširdžiai susisielojęs, 
nervingai kramsnojo cigarą. Tuo tarpu abi damos vis dar aičiojo. 
Paskutinįsyk Liusi mačiusi Naną Getė teatre; Karolinė irgi — 
kai Nana vaidinusi Meliuziną. Ak, stačiai pasaka, brangute, 
ypač kai ji pasirodo krištolinėj grotoj! Ponai vyrai irgi puikiai 
prisiminė tą sceną. Fontanas vaidinęs tuomet princą Kakarieką. 
Ir visi leidosi į prisiminimus, perkratydami menkiausią detalę. 
Pamenat, krištolinėj grotoj?.. Taip, atsakančiai atrodžiusi, o 
koks kūnas!.. Nė žodžio nepasakiusi, autoriai netgi išmetę repliką, 
kad neblaškytų dėmesio; taip, nė žodelio, šitaip buvę didingiau. 
Publika stačiai šėldavusi, kai tik ji išeidavusi scenon. Tokio 
kūno niekur daugiau nebepamatysi, o kokie pečiai, kokios šlau- 
nys, koks liemuo! Sunku patikėti, kad ji būtų mirusi! O pamenat, 
ji būdavusi vienu triko, tik strėnas persirišusi auksine juosta, 
vos vos dengiančia kūną iš priekio ir iš užpakalio? O veid- 
rodinė grota švytėte švytėdavusi, tarp stalaktitų, nukarusių 
nuo lubų, tviskėdavusios deimantų kaskados, mirgėdavę baltųjų 
perlų vėriniai, ir toje skaidrioje it šaltinio vanduo erdvėje, per- 
rėžtoje plataus elektros spindulių pluošto, Nana perlamutrine 
oda ir ugniniais plaukais šviesdavusi kaip saulė. Paryžius visados 
minės ją tokią — spinduliuojančią krištolo atšvaituose tarp 
dangaus ir žemės nelyginant pats Viešpats Dievas. Ne, turint 
tokius duomenis, stačiai kvaila mirt nei iš šio, nei iš to! O dabar 
įsivaizduojat, kaip ji atrodo ten, viršuje! 


— Toks grožis, ir viskas ant šuns uodegos! — liūdnai tarė 
Minjonas kaip praktiškas žmogus, kuriam skaudu, kai žūsta kas 
nors naudinga ir gera. 

Užuominomis jis stengėsi susižinoti, ar Liusi ir Karolinė ke- 
tinančios eiti į viršų. Savaime suprantama, eisiančios. Jas dar 
labiau kirbino smalsumo kirminas. Kaip tik tuo metu pribėgo 
uždususi Blanšė, keikdama minią, užtvindžiusią netgi šaligatvius; 
ir kai ji išgirdo liūdną žinią, vėl prasidėjo aičiojimai, ir damos, 

šiugždėdamos sijonais, pasuko į laiptus. Minjonas palydėjo jas 
keletą žingsnių kartodamas: 

— Pasakykit Rozai, kad aš jos laukiu... Tegu tuoj pat eina na- 
mo, girdit? 

— O apskritai dar nežinia, kada būna didesnis pavojus užsi- 
krėst — ligai prasidėjus ar baigiantis, — aiškino Fontanas, kreip- 
damasis į Fošri. — Vienas pažįstamas, mano draugų šeimos gydy- 
tojas, tvirtino, jog labiausiai reikia saugotis, ligoniui ką tik 
pasimirus... Tuomet kūnas ypač smarkiai skleidžia miazmas... Ak, 
kaip gaila, kad taip staigiai atėjo atomazga! Kokia laimė būtų 
buvę paskutinįsyk paspausti jai ranką! 

— Dabar jau neverta, — tarė žurnalistas. 

— Taip, neverta, — sutiko Minjonas ir Fontanas. 

Minia vis didėjo. Mirguliuojant dujų žibintams, ryškiai tvies- 
kiant krautuvių vitrinų šviesoms, buvo matyti, kaip šaligatviais 
plūsta du siautulingi skrybėlių ir cilindrų srautai. Vis labiau 
plėtėsi karštligiškas šėlsmas, šurmuliuojanti minia griuvo paskui 
tuntus vyrų baltomis palaidinėmis, banga po bangos ritosi grin- 
diniu; ir, ištrukdamas iš krūtinių, tolydžio skardėjo riksmas, 
kapotinis, gaivalingas riksmas: 

— Į Berlyną! Į Berlyną! Į Berlyną! 

Viršuje, penktame aukšte, Roza išsinuomojo kambarį, kainuo- 
jantį dvylika frankų per dieną, gana padorų kambarį, nors ir be 
ištaigų, nes kenčiančiam žmogui ištaigų nereikia. Drapiruotas 
gėlėtu, Liudviko XIII stiliaus kretonu, kambarys — kaip ir vi- 
suose viešbučiuose — buvo apstatytas įprastiniais raudonmedžio 
baldais, ant grindų gulėjo raudonas kilimas, išmargintas juodais 
lapais. Cia viešpatavo gūdi tyla, nebent kuždesio retkarčiais 
drumsčiama, bet staiga koridoriuje pasigirdo garsūs balsai: 

— Dievaž pasiklydom. Tarnas sakė, kad reikia pasukti į 
dešinę... Stačiai kareivinės, ir tiek! 

— Palauk, pažiūrėkim... Mums reikalingas keturi šimtai pir- 
mas, girdi, keturi šimtai pirmas... 

— Čionai, čionai!.. Keturi šimtai penktas, keturi šimtai tre- 
čias... Čia ir bus... Aha, štai keturi šimtai pirmas!.. Atėjom! Cit! 
Cit! 

Balsai nutilo. Kažkas atsikosėjo, akimirką palaukė. Paskum, 
iš lėto pravėrusi duris, įėjo Liusi, lydima Karolinės ir Blanšės. 
Bet jos stabtelėjo prie slenksčio -- kambaryje jau buvo penkios 
moterys. Vieninteliame krėsle, giliame krėsle aukšta atkalte, 
trauktame raudonu aksomu, drybsojo Kvakė. Prie židinio stovė- 
jo Simone ir Klarisė, šnekučiuodamos su Lėja de Horn, sėdinčia 
ant kėdės, o prie lovos, pJ kairei nuo durų, įsitaisiusi ant malkų 
dėžės kraštelio, stingsojo Roza Minjon, neatplėšdama akių nuo 

kūno, vos įžiūurimo prietemoje už nuleistų užuolaidų. Damos 
buvo pirštinė.os, su skrybėlaitėmis, lyg būtų atėjusios vizito; 
tik viena Roza, vienplaukė, be pirštinaičių, išblyškusi po trijų 
nemigos naktų, sėdėjo apdujusi, sielvarto draskoma širdimi, 
netikėtos mirties priblokšta. Ant komodos krašto stovėjo lempa 
su gaubtu, ryškia šviesa užliedama Kvakę. 

— Ak, kokia nelaimė! — sukuždėjo Liusi, spausdama Rozai 
ranką.— Mes norėjom su ja atsisveikinti. 

Ir, ištempusi kaklą, bandė įžiūrėti Naną; tačiau lempa stovėjo 
per toli, o prikišti jos arčiau Liusi nedrįso. Lovoje tysojo pilkš- 
vas pavidalas; buvo matyti nebent rusvi plaukai, o veido vie- 
toje — balzgana dėmė. Liusi pridūrė: 

— Paskutinį kartą esu ją mačiusi Getė teatre, toje grotoje, 
o daugiau — nė sykio... 

Tuomet Roza tarytum atsikvošėjo, nusišypsojo ir sukuždėjo: 

— Ak, ji pasikeitusi, labai pasikeitusi... 

Paskum, nepridūrusi nė žodžio, nė nepajudėjusi, vėl įsiste- 
beilijo į negyvą Nanos veidą. Gal truputį vėliau pasižiūrėsiančios 
į velionę,— ir trys naujos viešnios prisidėjo prie damų, kuždan- 
čių prie židinio. Simone ir Klarisė pakuždomis ginčijosi dėl 
velionės deimantų. Ar apskritai esama tų deimantų? Juk niekas 
jų nei matęs, nei regėjęs, — gal visa tai tik pokštas. Tačiau Lėja 
de Horn tvirtino, kad gerai pažįsta žmogų, viską žinantį apie 
tuos deimantus,— o, brangakmeniai pasakiško didumo! Beje, 
tai dar ne viskas, ji atsivežusi iš Rusijos devynias galybes turtų, 
auksu ataustų audinių, brangių niekniekių, auksinį servizą, net 
baldus, ir tuos atsivežusi; taip, brangute, penkiasdešimt du pa- 
kai, milžiniškos dėžės, trys vagonai, kimštinai prikimšti viso- 
kiausių gėrybių. Visa tai tebesą stotyje. Na, ką jūs pasakysit? 
Tai nepasisekė! Numirti, nespėjus net išpakuoti mantos! Be to, 
dar pinigų atsivežusi apie milijoną. Liusi pasiteiravo, kas pa- 
veldėsiąs visus tuos turtus. Tolimi giminaičiai, tikriausiai te- 
ta. Taip, senei nuskilo kaip reikiant. Ji dar nieko nežinanti, 
ligonė pareikalavusi nieko jai nesakyti, nes baisiausiai pykusi, 
kad teta numarinusi vaikelį. Tuomet visos ėmė graužtis dėl vai- 
kelio, prisiminė, jog mačiusios jį per lenktynes: tikras ligų 
maišas, o iš pažiūros toks liūdnas, stačiai mažas seneliukas. Kam 
jau kam, o jam tikrai nederėjo gimti! 


— Jis kur kas laimingesnis po žeme,— tarė Blanšė. 

— Et, ir ji taip pat, — pridūrė Karolinė.— Gyvenimas ne toks 
jau saldus! 

Tame atšiauriame viešbučio kambaryje jas pamažu apniko 
juodos mintys. Joms darėsi baisu: kvaila taip ilgai čia kiurksoti 
ir plepėti; tačiau noras viską matyti neleido joms pajudėti iš 


340 


vietos. Buvo tvanku, lubose švietė apskritas it mėnulio pilnatis 
ratas, — lempos gaubto atspindys, itin ryškus drėgmės pritvin- 
kusioje prieblandoje. Lėkštė fenolio, pakišta palovėn, skleidė 
gailų kvapą. Pro atvirą langą pūusčiojo gaivus vėjelis, plaiksty- 
damas užuolaidas, nešdamas iš bulvaro prislopintą minios užesį. 

— Ar ji labai kankinosi? — paklausė Liusi, įsistebeilijusi 
į židinio laikrodį, laikomą trijų nuogų gracijų sustingusiomis 
balerinų šypsenomis. 

Kvakė tarytum kniostelėjo iš miegų. 

— O taip, ir dar kaip!.. Aš buvau šičia, kai jinai merdėjo. 
Galit patikėti, gražumo tikrai nebuvo gražu... Ją ėmė tampyti 
konvulsijos... 

Bet ji nebaigė savo pasakojimo, jos žodžius užgožė riksmai: 

— Į Berlyną! Į Berlyną! Į Berlyną! 

Ir Liusi, jau visai dusdama toje tvankoje, plačiai atlapojo 
langą ir užsikvempė ant palangės. Lauke buvo gera, nuo žvaigž- 
dėto dangaus dvelkė gaiva. Priešais namuose švietė langai, auk- 
suotomis iškabų raidėmis šokinėjo dujų žibintų atšvaitai. Dar 
įdomiau buvo žiūrėti apačion, į gatvę, kur nelyginant siautulin- 
gas srautas tvino nesuskaitoma minia, plūsdama visu gatvės plo- 
čiu pro įstrigusias karietas, sūkuriuodama tamsiais verpetais, 
kur linksmai žėrėjo žibintų ir dujų ragelių žiburėliai. Tačiau jie 
blanko tvieskiant deglams, kuriais nešini artėjo stūgaujantys 
tuntai; nuo šv. Magdalietės bažnyčios šliaužė tarytum raudona 
žara, liepsnos driekena kirsdama minią pusiau, kildama virš 
galvų nelyginant gaisro pašvaistė. Viską pamiršusi, Liusi garsiai 
pašaukė Blanšę ir Karolinę: 

— Eikit čionai!.. Iš čia viskas labai aiškiai matyti. 

Visos trys susidomėjusios išsisvėrė pro langą. Joms trukdė 
medžių lajos, užstojančios liepsnojančius deglus. Jos stengėsi 
įžiūrėti ponus vyrus, laukiančius jų apačioje; bet per išsikišusį 
balkcną nebuvo matyti durų, ir jos pastebėjo nebent grafą Miufa, 
kuris, vis dar dangstydamasis veidą nosine, kiūtojo ant suoliuko, 
panašus veikiau į tamsų skudurų gniužulą nei į žmogų. Prie durų 
sustojo karieta, Liusi pažino Mariją Blon: ir toji atlėkė! Marija 
atvažiavo ne viena, įkandin jos iš karietos išlipo kažin koks 
storulis. 

— Juk tai vagišius Staineris! — tarė Karolinė.— Ką? Nejaugi 
jisai dar neišsiųstas į Kelną?.. Įdomu, kokį jis snukį nutaisys, 
čionai įėjęs! 

Damos atsisuko. Tačiau, kai po kokių dešimties minučių pasi- 
rodė Marija Blon, dusyk užlipusi ne tais laiptais, jai iš paskos 
niekas neįėjo. Į nustebusios Liusi klausimą Marija atsakė: 


— Jis? To dar betrūko! Nejaugi jūs, brangute, manot, kad 

jis labai jau norėtų čionai ateiti?.. Laimė, kad bent iki durų sutiko 
mane palydėti... Jų ten bene dešimt susirinko, ne mažiau stovi 
apačioje, cigarus dūmija. 

Ir tikrai visi tie ponai lyg susitarę susirinko prie Grandotelio. 
Išėję paslampinėti bulvarais ir pažiopsoti į minią, jie šaukė 
vieni kitus, būrėsi krūvon, apgailėdami vargšelės Nanos mirtį; 
paskum išėjo kalba apie politiką ir strategiją. Pamažu prie bu- 
relio prisidėjo Bordenavas, Dagnė, Labordetas, Priujeras ir kiti. 
Ir visi įdėmiai klausėsi Fontano, dėstančio savo kampanijos pla- 
ną, kaip būtų galima per penkias dienas užimti Berlyną. 

Tuo tarpu Marija Blon, susigraudinusi prie mirties patalo, 
kuždėjo tuos pačius žodžius, kuriuos kuždėjo įėjusios kitos da- 
mos: 

— Vargšelė!.. Paskutinįsyk mačiau ją Gėtės teatre, grotoje... 

— Ak, ji pasikeitusi, baisiai pasikeitusi, — kartojo Roza, 
niūriai ir sielvartingai šypsodama. 

Atėjo dar dvi damos: Tatana Nenė ir Luizė Violen. Jos dvi-- 
dešimt minučių klaidžiojo po Grandotelį, liokajų siuntinėjamos 
nuo vieno prie kito; daugiau nei trisdešimt kartų laipiojo tai 
vienais, tai kitais laiptais, stumdėsi tarp sumišusių atvykėlių, 
kurie skubėjo kuo greičiau palikti Paryžių, persigandę karo pani- 
kos ir neramumų bulvaruose. Tad, vos įėjusios į kambarį, jiedvi 
iškart atsidrėbė kėdėse, nebeturėdamos jėgų domėtis mirusiąja. 
Kaip tik tuo metu gretimame kambaryje kilo baisus triukšmas: 
tampyta lagaminai, stumdyta baldai, garsiai klegėta nežmoniškai 
darkyta prancūzų kalba. Tai jaunavedžių pora skubėjo išva- 
žiuoti į Austriją. Kvakė papasakojo, kad, Nanai merdėjant, 
jaunavedžiai pašėlę žaisti gaudynes: kai pasivydavę vienas kitą, 
aiškiai girdėdavai, kaip jie kvatoja ir bučiuojasi, — mat kamba- 
rius skiriančios tik durys, tiesa, aklinai užkaltos. 


— Na, metas kilti, — pareiškė Klarisė.— Vis tiek neprikelsim 
jos iš numirusių... Eini, Simone? 

Visos pašnairavo į lovą, bet nepajudėjo iš vietos. Šiaip ar 
taip, jos ėmė ruoštis, taisytis sijonus, plekšnodamos per juos 
delnais. Likusi viena, Liusi vėl užsikvempė ant palangės. Gerklę 
jai veržė sielvartas, lyg nuo apačioje staugiančios minios būtų 
kilęs begalinis liūdesys. Vis dar žygiavo žmonės su deglais, svai- 
dančiais į visas puses spiečius žiežirbų; tolumoje sūkuriavo 
tamsos gaubiama minia, primenanti kaimenę, nakčia varomą 
skerdyklon; ir tie įsiaudrinusių žmonių verpetai, tos gyvos 
bangos, viena po kitos plūstančios gatve, kėlė siaubą, beribį 
gailestį, pamanius apie būsimą kraujo praliejimą. Jie klykė 
apkurtindami save, karštligiškai veržėsi pirmyn, į nežinią, ir jų 
riksmai dužo į juodą horizonto sieną: 

— Į Berlyną! Į Berlyną! Į Berlyną! 

Nesitraukdama nuo palangės, Liusi atsigręžė visa perbalusi. 

— Dieve mano! Kas gi dabar bus? 

Damos palingavo galvas. Jos sėdėjo nuščiuvusios, sunerimu- 
sios dėl netikėta linkme pakrypusių įvykių. 

— O aš poryt išvažiuoju į Londoną,— įprastiniu išdidžiu 
tonu pareiškė Karolinė Ekė.— Mama jau išnuomojo man rūmą... 
Kas jau kas, o aš neketinu tupėti Paryžiuje ir laukti, kad mane 
kas nors nudėtų. 

Jos motina, labai apdairi moteris, iš anksto patarė dukrai 
visus kapitalus padėti į užsienio banką. Dar nežinia, kaip pasi- 
baigsiąs tas karas. Bet Marija Blon staiga užsiplieskė: ji buvo 
patriotė, netgi žadėjo leistis paskui armiją į žygį. 

— Ką, pakinkliai suvirpėjo?.. Tik duok man valią, kaipmat 
persirengsiu vyru, paimsiu šautuvą ir išklosiu tuos kiaulės prū- 
selius!.. O jeigu net visos mes galą gautume, didelio čia daikto!.. 
Ką, bene baisiai gaila kailį padžiauti? 

Blanšė de Sivri staiga įtūžo: 

— Nedrisk man plūsti prūsų!.. Jie tokie pat žmonės kaip visi 
kiti ir, beje, nejoja moters sprandu kaip tavo prancūzai... Šiomis 
dienomis valdžia išsiuntė jaunutį prūsą, su kuriuo gyvenau, tur- 
tingas buvo vyrukas, o toks mielas, toks geras, nors prie žaizdos 
dėk! Juk tai niekšybė, likau visai be skatiko... Ir žiūrėk, neer- 
zink manęs, o imsiu ir išvažiuosiu pas jį Vokietijon! 

Tuo metu, kai ėdėsi abi damos, Kvakė guodėsi gailiu balsu: 

— Baigta, man nepasisekė... Prieš savaitę baigiau išsimokėti 
už namelį Ziuvizi. Ak, tik vienas Dievas žino, kiek vargo turėjau! 
Aišku, Lili man padėjo... Ir štai dabar paskelbtas karas, užeis 
prūsai, ir viską man sudegins... Na, sakykit, ar tokio amžiaus 
galiu pradėt viską iš pradžių? 

— Et! — tarė Klarisė.— O man nusispjaut! Aš niekad nesė- 
dėsiu be pinigo. 

— Tavo tiesa, — pritarė Simone.— Gal bus net smagiau. Gal, 
priešingai, dar geriau seksis... 

Ir, nebaigusi minties, mįslingai šyptelėjo. Tatana Nenė ir 
Luizė Violen irgi buvo tos pačios nuomonės; Tatana papasakojo, 
kad ji pašėlusiai užavusi su karininkais: karininkai — šaunūs 
vyrai, dėl moterų į ugnį šoktų. Tačiau įsijausminusios damos 
per garsiai suerzeliavo, ir Roza Minjon, vis dar sėdinti ant 
dėžės prie lovos, tyliai sušnypštė, kad jos nutiltų. Damos susiz- 
gribo ir pašnairavo mirusiosios pusėn, lyg tas prašymas nutilti 
būtų atsklidęs iš tamsos, susitvenkusios virš lovos; stojo gūdi 
tyla, nebūties tyla, dvelkianti stingstančio kūno šalčiu, bet neti- 
kėtai vėl nuskardėjo minios riksmai: 

— Į Berlyną! Į Berlyną! Į Berlyną! 

Tačiau damos tuoj pat viską pamiršo. Lėja de Horn, savo 
svetainę pavertusi politinių disputų klubu, kuriame buvę Liud- 
viko Pilypo ministrai nerdavosi iš kailio miklindami liežuvius, 
gužtelėjo pečiais ir pusbalsiu tarė: 

— Tas karas — baisi klaida! Kokia kruvina kvailystė! 

Tuomet Liusi iškart šoko ginti Imperiją. Vienu tarpu ji gu- 
lėjo su karališkojo kraujo princu ir visa, kas siejosi su impera- 
toriaus dvaru, laikė šeimos reikalu. 

— Liaukitės, brangute, juk mes negalėjom leisti prūsams be 
galo mus užgaulioti; šitas karas daro garbę Prancūzijai... O, pati- 
kėkit, ne dėl princo šitaip kalbu. Jis buvo tikras nagas! Tik pa- 
galvokit, eidamas gulti sukišdavo savo luidorus į batą, o kai mudu 
lošdavom kortomis, vietoj pinigų dėdavo ant stalo pupeles, nes 
kartą susižėriau visą banką, aišku, juoko dėlei... Bet, šiaip sakysi 
ar taip, teisybė man užvis brangiausia. Imperatorius gerai daro. 

Lėja papurtė galvą ir, prašnekusi tokiu pranašiu tonu, kad 
visos suprastų, jog ji tik kartoja aukštų pareigūnų mintis, garsiai 
pareiškė: 

— Dabar jau galas. Visi jie ten, Tiuilri rūmuose, iš proto 
išsikraustė. Supraskit, jau seniai prancūzams reikėjo juos išvai- 
kyti... 

Visos damos urmu puolė Lėją. Ko ji norinti iš imperatoriaus, 
ar velnias ją apsėdęs? Argi dabar blogai gyventi? Argi reikalai 
neklesti? Dar niekad Paryžiuj taip nesismaginta kaip dabar! 

Kvakė kniostelėjo, pasipiktinusi užsiplieskė: 

— Užsičiaupkit jūs, Lėja, liaukitės paisčiusi niekus! Matyt, 
pati nesuprantat, ką šnekat!.. Juk aš pati gyvenau Liudviko Pi- 
lypo laikais, gražus buvo gyvenimas, brangute, kaip kažin ką, 
aplink vieni plikšiai ir gaudagrašiai. O paskum atėjo keturias- 
dešimt aštuntieji. Na ir šlykštybė, na ir bjaurastis toji jų Res- 
publika! Po vasario stačiai badu dvėsiau, patikėkit!.. Jeigu jūs 
būtumėt šitaip pagyvenusios, ant kelių pultumėt prieš impera- 
torių, nes jisai mūsų tėvas, taip, tikras tėvas... 

Damoms teko ją raminti. Ir, dievobaimingos ekstazės apimta, 
Kvakė pridūrė: 

— Dieve mano, duok mūsų imperatoriui pergalę! Išsaugok 
mums Imperiją! 

Visos damos vienu balsu jai pritarė. Blanšė prisipažino, jog 
ji kasdien uždeganti žvakę imperatoriui. O Karolinė iš proto dėl 
jo ėjusi, ištisus du mėnesius slampinėjusi gatvėmis, kuriomis jis 
važiuodavęs, bet, deja, jis neatkreipęs į ją dėmesio. Ir visos da- 
mos pratrūko paskutiniais žodžiais plūsti respublikonus, reika- 
laudamos nusiųsti juos prie sienos, — tegu visi jie ten galą gauna, 

kad Napoleonas III, sutriuškinęs priešus, galėtų ramiai viešpa- 


tauti, o visi dori žmonės — džiaugtis geru gyvenimu. 

— O tas kiaulė Bismarkas — tikras niekšas! — tarė Marija 
Blon. 

— Stačiai protas neneša, juk aš su juo pažįstama! — sušuko 
Simone.— Jei būčiau žinojusi, pati kokių nuodų būčiau įbėrusi 


jam į taurę. 

Tačiau Blanšė, vis dar sielvartaujanti dėl išsiųsto prūselio, 
šokosi ginti Bismarko. Gal ne toks jau jis ir blogas. Kiekvienas 
žiūrįs savo amato. Ir ji pridūrė: 

— O žinot, jis stačiai dievina moteris! 

— O mums nusispjaut! Didelis daiktas, kad dievina! — atkirto 
Klarisė.— Gal mums atgrasu terliotis su tokiu kuiliu! 

— Deja, tokių vyrų — gyvas pragaras,— oriai pareiškė Lui- 
zė Violen.— Jau verčiau suvis be vyrų apsieiti, nei turėti reikalų 
su tokiais pabaisomis. 

Aptarimas tęsėsi toliau. Damos narstė Bismarko kaulelius, 
kiekviena stengėsi kuo skaudžiau jam įspirti, degdama, bona- 
partistų įkarščiu, o Tatana Nenė tolydžio kartojo: 

— Bismarkas! Nusibodot jūs man su tuo savo Bismarku!.. 
Vien jo vardą išgirdus, man bloga darosi!.. Nepažįistu aš jokio 
Bismarko ir pažint nenoriu! Bene gali visus pažinot? 

— Šiaip sakysit ar taip, o tas Bismarkas duos mums į skudu- 
rus... — pareiškė Lėja de Horn, norėdama užbaigti ginčą. 

Bet ji nespėjo baigti minties. Damos kaip pašėlusios apipuolė 
Lėją. Ką? Ką ji pasakiusi? Duos į skudurus? Pats Bismarkas gau- 
siąs į skudurus, nešiąs kudašių, šautuvų buožėmis kuliamas! Ar 
ji nesiliausianti taukšt niekų? Ir dar prancūzė vadinasi! 

Cit!  sušnypštė Roza Minjon, neištvėrusi tokio triukšmo. 

Vėl į jas padvelkė lavono šalčiu, damos išsyk nuščiuvo susi- 
nepatoginusios, susizgribusios, jog šalia guli numirėlė; vėl per- 
smelkė baimė, kad galima užsikrėsti. Bulvare iš naujo suskardėjo 
nksmas, kimus, kapotinis: 

— Į Berlyną! Į Berlyną! Į Berlyną! 

Kai damos jau susirengė eiti, koridoriuje pasigirdo šaukiant: 

— Roza! Roza! 

Nustebusi Kvakė atidarė duris, išsmuko į koridorių. Paskum 
sugrįžusi tarė: 

— Tai Fošri, brangute, jis pačiame koridoriaus gale... Jis 
nenori čionai eit ir pyksta, kad jūs vis dar tebesėdit prie miru- 
sios. 

Minjonui pagaliau pavyko įkalbinti žurnalistą. Liusi persi- 
svėrė pro langą ir ant šaligatvio pastebėjo ponus vyrus: jie mo- 
javo jai, užvertę galvas aukštyn. Minjonas įtūžęs net grūmojo 

kumščiais. Štaineris, Fontanas, Bordenavas ir kiti — lyg priekaiš- 
taudami, lyg nerimaudami — skėsčiojo rankomis; tik vienas 
Dagnė, nenorėdamas kompromituotis, kaip niekur nieko rūkė 
cigarą, susidėjęs rankas už nugaros. 

— Tiesa, brangute, juk aš pažadėjau tave išvest,— tarė 
Liusi, eidama nuo atviro lango.— Jie visi jau seniai mus šaukia. 

Roza vargais negalais pasikėlė nuo dėžės. 

— Einu, einu...— sumurmėjo.— Tikrai daugiau jai manęs 
nereikia... Atsiųsim čionai vienuolę... 

Roza slankiojo po kambarį, negalėdama rasti savo skrybė- 
laitės ir šaliko. Priėjusi prie tualetinio stalo, nejučia įsipylė 
vandens į dubenį, nusimazgojo rankas ir veidą. 

— Nesuprantu, kas atsitiko, bet man tai skaudus smūgis... — 
kalbėjo ji toliau.— Juk mudvi niekad nesutardavom. Matot, 
visai iškvėšau... Ak, visokios mintys lenda į galvą, pačiai norisi 
mirti, stačiai pasaulio pabaiga... Taip, man reikia pakvėpuoti 
grynu oru. 

Kambarys tvoskė slogiu lavono tvaiku. Gana ilgai nerūpestin- 
gai plepėjusios, damos staiga persigando, pašoko. 

— Bėgam, bėgam, mergaitės, — kartojo Kvakė.— Čia pavo- 
jinga. 

Paskutinįsyk metusios žvilgsnį lovos pusėn, damos puolė 
pro duris. Tačiau Liusi, Blanšė ir Karolinė pasiliko su Roza, kuri 
dar kartą apžvelgė kambarį, norėdama įsitikinti, ar ko nors ne- 
trūksta. Ji užtraukė lango užuolaidą, paskum, tarusi sau, jog 
lempa čia netinka, paėmė nuo židinio varinę žvakidę ir, pasta- 
čiusi ją ant naktinio stalelio, uždegė žvakę. Ryški šviesa ūmai 
užliejo mirusios veidą. Damas nukrėtė siaubas. Visos sudrebėjo 
ir spruko pro duris. 

— Ak, kaip ji pasikeitusi, baisiai pasikeitusi, — sumurmėjo 
Roza, paskutinė išeidama iš kambario. 

Atsidūrusi koridoriuje, ji uždarė duris. Nana liko viena, at- 
sivertusi aukštielninka, žvakės apšviestu veidu. Patale gulėjo 
palaikai, pritvinkę kraujo ir pūlių, gendantis kūnas, visa tai, kas 
atliko nuo kadaise gyvos moters. Pūliniai buvo apėję visą veidą, 
veik susilieję vienas su kitu, virtę ištisine pluta, kuri, jau atšo- 
kusi, priminė sukepusį purvą, — atrodė, jog tas beformis mėsos 
gniužulas, kitados buvęs Nanos veidu, pamažėle traukiasi kapų 
palėsiais, išlyginančiais visus bruožus. Viena akis, kairioji, buvo 
dingusi be pėdsakų, ištisai užplaukusi pūliais; antra, pravira, 
atrodė išpuvusi, susmegusi į juodą kiaurymę. Iš šnirpšlių vis 
dar sunkėsi kraujuoti pūliai. Rusva pluta, atsiknojusi nuo skruos- 
to, beveik dengė lūpas, tarytum baisingos šypsenos iškreiptas. 
Ir apie tą šiurpią, groteskišką nebūties kaukę dryksojo plaukai, 

nuostabūs plaukai, tikras aukso tvanas, vis dar liepsnojantis lyg 
saulė. Venera dūlėjo, virto trūnėsiais. Lyg miazmos, prilipusios 
prie jos paleistuvystės akivare, miazmos, gyvų lavonų platinamos 
įstatymams nuolaidžiaujant, tie virusai, kuriais ji užkrėtė visą 
tautą, būtų įsimetę jai į veidą ir jį supūdę. 

Kambarys buvo tuščias. Išpūsdamas užuolaidą, vidun įs bul- 
varo įsiveržė beviltiškas riksmas: 

— Į Berlyną! „ Berlyną! Į Berlyną! 

